
EN  DEUX  LIVRES 

AVEC   PIÈCES   JUSTIFICATIVES 

1400  —  1444 

PCBLIÉE 

POUR  LA  SOCIÉTÉ  DE  L'HISTOIRE  DE  FRANCE 
PAR  L.  DOUËT-D'ARCQ 

TOME  QUATRIÈME 


A  PARIS 

CHEZ  M"''  V"  JULES  RENOUARD 

LffiRAIRE    DE    LA    SOCIÉTÉ    DE    l'hISTOIRE    DE    FRANCE 
ROE    DE    TOCRNON,    N"    6 

>  EXTRAIT    DU    REGLEMENT. 

Art.  44.  Le  Conseil  désigne  les  ouvrages  à  publier,  et  choisit 
les  personnes  les  plus  capables  d'en  préparer  et  d'en  suivre  la 
publication. 

Il  nomme,  pour  chaque  ouvrage  à  publier,  un  Commissaire 
responsable  ,  chargé  d'en  surveiller  l'exécution. 

Le  nom  de  l'Éditeur  sera  placé  à  la  tête  de  chaque  volume. 

Aucun  volume  ne  pourra  paraître  sous  le  nom  de  la  Société  sans 
l'autorisation  du  Conseil ,  et  s'il  n'est  accompagné  d'une  déclara- 
tion du  Commissaire  responsable,  poitant  que  le  travail  lui  a  paru 
mériter  d'être  publié. 


Le  Commissaire  responsable  soussigné  déclare  que 
r Édition  de  la  Chroniqtje  d'Enguerran  de  Monstrelet, 
préparée  par  M.  Douïèt-d'Arcq,  lui  a  paru  digne  d'être 
publiée  par  la  Société  de  l'Histoire  de  France. 

Fait  à  Paris  ^  le  30  mars  1860. 


Signé  L.  BELLAGUET. 

Certifié^ 
Le  Secrétaire  de  la  Société  de  l'Histoire  de  France , 
J.  DESNOYERS. 

D'ENGUKRRAN 

DE  MONSTRELET. 

LIVRE  PREMIER. 

1400-1422. 


DE  L'AN  MCCCCXX. 

[Du  7  avril  H20  au  23  mars  1421.] 

CHAPITRE   GGXXIX. 

Comment  plusieurs  fortresses  séans  à  Paris  et  es  environs  furent  mises 
en  la  maxn  duroy  d'Angleterre,  et  les  mandements  royaulx  qui  furen 
envoiez  a  sa  requeste  en  plusieurs  bonnes  villes. 

Itein,  durant  le  siège  de  Meleua  furent  mises  en  la 
mam  du  roy  d'Angleterre  par  le  commandement  du 
roy  de  France  et  par  le  consentement  du  duc  de 
Bourgongne  et  des  Parisiens,  les  fortresses  cy-après 

déclairées.  C'estassavoir  la  Bastille  Saint  Antlioiue,  le 
Louvre,  la  maison  de  Neelle  et  le  bois  de  Vincennes. 
Pour  lesquelles  places  fut  envoyé,  dudit  roy  d'Angle- 
terre, son  frère  le  duc  de  Clarence,   lequel  duc  fut 
constitué  capitaine  de  Paris ,  et  avecques  ce  mist  es 
fortresses  dessusdictes  garnisons  d'Anglois,  en  débou- 
tant tous  les  François  qui  par  avant  les  avoient  eues 
en  garde.  Fut  osté  aussi  de  la  dicte  capitainerie  de 
Paris  le  conte  de  Saint-Pol,  qui  tantost  de  par  le  roy 
de  France  fut  envoyé  comme  ambassadeur  d'icellui 
roy  es  marches  de  Picardie ,  acompaigné  de  maistre 
Pierre  de  Margny  et  aucuns  autres,  pour  recevoir  les 
seremens  des   trois  Estats  et  bonnes  villes  d'icellui 
pays,  afin  que  la  paix  naguères  faicte  entre  les  deux 
roys'voulsissent  du  tout  entretenir  et  observer  et  que 
doresenavant  obéissent  libéralement  au  roy  d'Angle- 
terre comme  régent  et  héritier  de  France,  et  que  des 
diz  seremens  lesdiz   ambassadeurs  preinsent  lectres 
signées  et  séellées  des  dessudiz  trois  estats  et  bonnes 
.  villes.  Desquelles  lectres  et  pouvoirs  d'iceulx  ambas- 
sadeurs  à    eulx  données   de  par  le  roy,   la  copie 

s'ensuit  : 

«  Charles,  par  la  grâce  de  Dieu  roy  de  France.  A 
nos  très  chers  et  amez  cousins  le  conte  de  Saint  Pol, 
l'évesque  de  Thérouenne  et  Jehan  de  Luxembourg,  et 
à  noz  chers  et  bien  amez  l'évesque  d'Arras,  le  vidame 
d'Amiens,  le  seigneur  de  la  Viefville,  les  gouverneurs 
d'Arras  et  de  Lisle,  maistre  Pierre  de  Margny,  nostre 
advocat  en  parlement,  et  maistre  George  d'Ostende, 
nostre  secrétaire,  salut  et  dilection. 

«  Comme  naguères  avons  fait  paix  finale  et  perpé- 
tuelle pour  le  très  grant  bien  et  évident  prouffit  de 

nous  et  de  toute  la  chose  publique  de  nostre  royaume 
et  par  l'advis  et  délibéracion  de  nostre  chère  com- 
paigne  la  royne  et  de  nostre  très  cher  et  amé  fils  le 
duc  de  Bourgogne ,  des  prélas  et  autres  gens  d'église, 
des  nobles  et  communaultez  dudit  royaume,  entre 
nostre  très  cher  fils  le  roy  Henry  d'Angleterre,  régent 
et  héritier  de  France ,  pour  nous  et  pour  lui  et  pour 
les  royaumes  de  France  et  d'Angleterre,  et  icelle  paix 
nous ,  nostre  dicte  compaigne ,  nostre  fils  de  Bourgo- 
gne, les  nobles,  barons  et  communaultez  dessusdictes 
avons  juré  solemnellement,  et  en  oultre  avons  conclud 
et  ordonné  que  tous  les  prélas ,  gens  d'église,  nobles, 
barons  et  les  communaultez  de  nostredit  royaume  qui 
ne  l'ont  juré  le  jureront  semblablement,  et  pour  tant, 
nous  confians  de  vostre  loyaulté,  grant  prudence  et 
bonne  diligence  et  de  chascun  de  vous;  vous  mandons 
et  commandons  en  commectant  par  ces  présentes, 
que  vous  vous  transportez  en  toutes  les  citez,  bonnes 
villes,  fortresses  et  lieux  notables  des  bailliages  d'A- 
miens, deTournay,  de  Lisle,  de  Douay  en  la  conté  de 
Ponthieu ,  ressor  et  enclavemens  d'iceulx  pays  et  en- 
viron, et  là  mandez  desdiz  lieux  ceulx  que  bon  vous 
semblera  et  les  faictes  venir  devant  vous  et  en  vostre 
nom,  c'est  assavoir  prélas,  capitaines,  doiens  et  autres 
nobles  et  gens  d'église,  bourgeois  et  communaultez, 
et  en  leur  présence  faictes  lire  les  lectres  de  ladicte 
paix  et  publier  solenmellement,  en  leur  faisant  de  par 
nous  exprès  et  espécial  commandement  sur  peine 
d'estre  réputez  rebelles  et  désobéissans  à  nous ,  qu'en 
vostre  présence  ils  jurent  sur  les  sainctes  évangiles 
de  Dieu  tenir  fermement  et  inviolablement  garder  la- 
dicte paix  selon  la  forme  contenue  sur  ce.      -'-  '4^- 

«  Premièrement  vous  jurerez  qu'à  très  hault  et  très 
puissant  prince  Henry  roy  d'Angleterre  comme  à  gou- 
verneur et  régent  du  royaume  de  France  et  de  la  chose 
publique  dudit  royaume ,  vous  obéirez  loyaument  et 
diligemment  à  ses  mandemens  et  commandemens  en 
toutes  choses  concernans  et  regardans  le  régime  et 
gouvernement  dudit  royaume  et  de  la  chose  publique 
maintenant  subjecte  à  très  hault  et  très  puissant 
prince  ,  Charles  roy  de  France ,  nostre  souverain 
seigneur. 

«  Item.  Et  que  incontinent  après  le  décès  de  nostre 
sire  le  roy  Charles  vous  serez  loyaulx,  hommes  liges  et 
vrais  subgetz,  au  dessusdit  très  hault  et  puissant  prince 
Henry  roy  d'Angleterre  et  à  ses  hoirs,  le  honnorerez, 
le  recevrés  sans  opposicion,  contredit  ou  difficulté 
aucune,  comme  vostre  droicturier  seigneur  et  vray  roy 
de  France ,  et  comme  tel  obéirés  à  lui  et  promectrez 
que  desmaintenant  jusques  à  jamais  n'obéirez  à  nui 
autre  comme  roy  de  France,  sinon  à  nostre  derrenier 
et  souverain  seigneur  le  roy  Charles. 

«  Item.  Que  vous  ne  serez  en  aide,  conseil  ou  accord 
par  quoy  le  dit  roy  d'Angleterre  perde  vie  ou  membre, 
ou  soit  prins  de  maie  prinse,  ou  souffre  dommage  ou 
diminucion  en  sa  personne,  estât  ou  bien  quelconques. 
Mais  si  vous  sçavez  ou  cognoissez  aucune  telle  chose 
estre  pensée  ou  machinée  contre  lui ,  vous  le  destour- 
berés  tant  que  vous  pourrez  et  lui  ferez  savoir  par 
messages  ou  lectres. 

«  Et  généralement  vous  jurerez  que  vous  garderez  et 
observerez  sans  fraulde,  décepcion  ou  malengin  tous 
les  poins  dessusdiz  et  articles  contenus  es  lectres  et 
appoinclemens  de  ladicte  paix  finale  faicte  et  jurée  en- 

tre  le  roy  Charles  nostre  sire  et  ledit  roy  Henry,  et  ne 
yrés  à  l'encontre ,  en  jugement  ou  hors  jugement, 
publiquement  ou  secrètement ,  par  quelque  couleur 
que  ce  soit  ou  puist  advenir;  mais  par  toutes  voies  et 
manières  quelconques  possibles,  tant  de  fait  comme 
de  droit,  résister  à  tous  ceulx  qui  venront ,  actempte- 
ront  ou  se  efforceront  de  venir  ou  actempter  au  con- 
traire des  articles  dessusdiz. 

«  Lesquels  seremens   nous  voulons,  mandons   et 
enjoignons  à  tous  nos  vassaulx,  de  quelque  estât,  di- 
gnité ou  auctorité  qu'ils  soient,  jurent  ladicte  paix,  la 
tiengnent  et  gardent  sans  enfraindre,  et  à  vous  et  à  vos 
commis  et  députez  baillent  leurs  lectres  patentes  dessus- 
dictes  des  seremens  qu'ilz  auront  faiz,  lesquelles  nous 
voulons  par  vous  estre  apportées  vers  nous,  et  aussi 
voulons  que  vous  baillez  vos  lectres  de  certificacion  d'a- 
voir reçeu  lesdiz  seremens  à  ceulx  qui  ainsi  les  auront 
faiz,  se  mestier  est  et  vous  en  estes  requis;  de  ce  faire 
vous  donnons  povoir,  auctorité  et  mandement  espé- 
cial  à  vous  dessusdiz',  à  neuf,  à  huit,  à  sept,  à  six, 
a  cinq,  à  quatre  et  à  trois  de  vous.  Mandons  et  com- 
mandons à  tous  nos  justiciers,  officiers  et  subgetz,  que 
a  vous  et  à  vosdiz  commis  et  députez  en  ceste  partie 
obéissent  et  entendent  diligemment ,   vous  prestent 
confort  et  aide,  se  mestier  est  et  se  requis  en  sont.  Et 
pour  ce  qu'il  sera  nécessité  de  bailler  et  publier  ces 
présentes  en  plusieurs  lieux,  nous  voulons  que  pleine 
foy  soit  adjoustée  au  vidimus  d'icelles  fait  soubz  scel 
royal,  comme  à  l'original. 

1.  Ce  passage  est  rétabli  d'après  le  Suppl.  fr.,  9'3.  Notre  texte 
porte  :  «  De  ce  faire  vous  donrons  pour  auctorité  et  mandement 
espécial  à  vous  des  dix,  etc.  »  Ce  qui  n'a  pas  de  sens.  *--  ->•  ' 

«  Donné  en  nostre  siège  devant  Meleun ,  le  XXIl* 
jour  de  juillet ,  l'an  de  grâce  mil  quatre  cens  et  vingt, 
et  de  nostre  règne  le  XLV*.  n 

A  tout  lequel  mandement,  Phelippe,  conte  deSaint- 
Pol,  et  les  autres  ambassadeurs  et  commissaires,  pour 
icellui  mectre  à  exécucion  se  partirent  de  Paris  et 
alèrent  par  aucuns  jours  à  Amiens,  eschevans  les 
aguetzdesDaulphinois.  Auquel  lieu  d'Amiens  furent  re- 
ceuz  bénignement.  Et  après  qu'ils  eurent  monstre  leur 
po voir  au  gouverneur  d'icelle  et  aux  habitans,  prindrent 
d'eulx  lesseremens.  Et  après,  de  là  alèrent  à  Abbeville,  à 
Saint-Riquier,  Monstereuil ,  Boulongne  et  autres  lieux, 
où  ils  furent  par  tout  obéys,  et  mirent  à  deue  exécu- 
cion la  charge  qu'ils  avoient. 


CHAPITRE  GGXXX. 

Comment  Phelippe,  conte  de  Saint-Pol,  fist  prendre  à  Bruxelles  les  gens 
de  son  frère  le  duc  de  Brabant.  —  Et  autres  besongnes. 

Item,  durant  le  temps  dessusdit,  Phelippe,  conte  de 
Saint-Pol  dessus  nommé,  fut  hastivement  mandé  par 
une  grant  partie  des  nobles  et  des  bonnes  villes  du 
pays  de  Brabant,  et  aussi  par  sa  tante,  contessé  de  Hayn- 
nau  et  la  fille  de  ladicte  contessé,  femme  dudit  duc. 
Auquel  mandement,  toutes  autres  choses  mises  ar- 
rière, il  ala  sans  délay.  Et  lui  venu  ou  pays,  fut  tantost 
fait  gouverneur  delà  duchié  de  Brabant  parle  consen- 
tement des  dessusdiz,  ou  lieu  de  son  frère  le  duc, 
duquel  bonnement  plus  ne  pouvoient  souffrir  le  gou- 
vernement, pour  ce  qu'il  se  mésusoit  par  diverses  ma- 
nières. Si  se  tint  icellui  conte,  à  tout  son  estât,  en  la 

ville  de  Bruxelles,  et  commença  à  faire  plusieurs  nou- 
velles ordonnances  qui  grandement  despleurent  à 
ceulx  qui  gouvernoient  le  duc  de  Brabant,  lequel  pour 
lors  estoit  absent  d'icelle  ville  de  Bruxelles.  Et  pour 
tant,  iceulx  gouverneurs  l'amenèrent  à  grant  puissance 
de  gens  d'armes  pour  venir  en  ladicte  ville  de  Bruxel- 
les, laquelle  de  prime  face  ne  lui  fut  point  ouverte,  jus- 
ques  à  ce  qu'il  eut  promis  à  son  frère  le  conte  de 
Saint-Pol,  qu'il  tendroit  ses  gens  et  tous  leshabitans  de 
la  ville  paisibles.  Et  sur  ce  y  entra.  Mais  quant  il  fut 
dedans,  ceulx  qui  le  gouvernoient  laissoient  à  grant 
peine,  en  enuis,  approucher  de  lui  sondit  frère  ne  les 
autres  nobles  et  notables  gens  de  la  ville.  Dont  ilz  ne 
furent  point  bien  contens,  et  en  fin  se  conclurent 
avecques  ledit  conte  de  Saint-Pol  de  y  pourveoir,  et 
de  fait  se  mirent  ensemble  en  très  grant  nombre.  Si 
prindrent  et  mirent  prisonniers  tous  les  gouverneurs 
dudit  duc,  entre  lesquelz  estoit  le  principal,  le  damoi- 
sel  deHainseberge.  Desquelz  prisonniers,  grant  partie 
furent  décapitez.  C'est  assavoir  messire  Jehan  Caude- 
vert,  Jehan  Scochart,  Edouard  le  Duc,  Henry  le  Duc, 
messire  Henry  Clavain,  maistre  Guillaume  Clavain  et 
messire  Jehan  Clavain,  messire  Guillaume  Pipempoix, 
Guillaume  Moeux,  le  damoisel  Guillaume  Âsche,  Jehan 
Duvert,  messire  Yvert  Sorclaux,  Jehan  Clavain,  geô- 
lier, et  plusieurs  autres.  Si  fut  mis  ledit  duc  au  gou- 
vernement des  nobles  du  pays  par  le  consentement  de 
son  frère  le  conte  de  Saint-Pol  et  des  trois  estas  du- 
dit pays,  et  après  furent  tous  deux  ensemble  assez 
unis  et  en  bonne  amour. 

Item,  en  ces  jours,  les  Daulphinois  qui  se  tenoient 
à  Guise  en  Thérasche  et  en  la  marche  d'environ,  s'as- 

semblèrent  environ  cinq  cens  combatans,  à  tout  les- 
quelz  alèrent  soudainement  à  la  ville  de  Beaurevoir 
appartenant  à  messire  Jehan  de  Luxembourg,  où  il 
faisoit  sa  demeure,  et  aussi  en  autres  villages  à  l' envi- 
ron, et  là  prindrent  et  ravirent  plusieurs  paysans  et 
autres  proyes,  à  tous  lesquelles  retournèrent  hastive- 
ment  dont  ilz  estoient  venus.  Pour  laquelle  envaye  le- 
dit de  Luxembourg,  grandement  de  ce  troublé,  as- 
sembla et  manda  à  venir  devers  lui  grant  quantité  de 
gens  d'armes  et  de  traict  de  plusieurs  pays,  lesquelz 
il  conduis!  et  mena  en  la  conté  de  Guise  pour  soy  ven- 
ger du  desplaisir  que  les  dessusdiz  lui  avoient  fait,  et 
là,  envayssant  ladite  conté  de  Guise,  prindrent  et  ravi- 
rent tout  ce  qu'ilz  trouvèrent  dehors  les  fortresses,  c'est 
assavoir  paysans,  clievaulx,  jumens,  vaches,  brebis, 
moutons,  pourceaulx,  avecques  plusieurs  autres  biens, 
lesquelz  ilz  amenèrent  et  départirent  à  leur  plaisir,  et 
après  se  retrahirent  chascun  en  leurs  propres  lieux. 

En  après,  durans  les  tribulacions  dessus  dictes, 
trespassa  en  la  ville  de  Blois,  Phelippe,  conte  de  Ver- 
tus, second  frère  de  Charles  duc  d'Orléans  prison- 
nier en  Angleterre,  et  frère  aussi  au  conte  d'Angou- 
lesme.  Lequel  de  Vertus  gouvernoit  en  France  toutes 
les  seigneuries  de  sesditz  frères.  Pour  le  trespas  duquel 
ledit  de  Touraine  Daulphin  fut  moult  affebli  d'aide  et 
de  conseil,  et  ses  deux  frères*  aussi,  qui  estoient  pri- 
sonniers en  Angleterre,  en  eurent  au  cuer  grant  tris- 
tesse, et  le  pleurèrent  et  lamentèrent  tendrement  par 
ung  temps,  tant  pour  l'amour  fraternelle  qu'ilz  avoient 


1 .  Les  deux  frères  du  comte  de  Vertus,  c'est-à-dire  le  duc  d'Or- 
léans et  le  comte  d'Angoulême. 

à  lui,  comme  pour  ce  qu'en  leur  absence  il  gouvernoit 
loyaument  et  sagement  leurs  dominacions,  terres  et 
seigneuries. 

CHAPITRE  GGXXXI.  ' 

Comment  le  seigneur  de  l'Isle-Adam  ,  mareschal  de  France,  fut  envoie 
à  Joigny.  Et  la  reddicion  de  la  ville  et  chastel  de  Meleun  par  les  as- 
ségez.  Et  quels  termes  on  leur  tint. 

Or  convient  retourner  a  Testât  du  siège  de  Meleun 
où  estoient,  comme  vous  avez  oy,  les  roys  de  France 
et  d'Angleterre  et  le  duc  de  Bourgongne.  Durant  le- 
quel siège  le  seigneur  de  l'Isle-Adam,  qui  encore  es- 
toit  mareschal  de  France,  fut  de  par  le  roy  envoyé  en 
garnison  à  Joingny,  à  tout  foison  de  gens  d'armes, 
pour  tenir  frontière  contre  les  Daulphinois  qui  très- 
fort  dégastoient  le  pays.  Et  après  quant  il  eut  séjourne 
et  assis  ses  gens  audit  lieu  de  Joingny,  peu  de  temps 
après  retourna  audit  siège  de  Meleun.  Et  avoit  fait 
faire  une  cote  de  blanc  gris,  à  tout  laquelle  il  ala  de- 
vers le  roy  d'Angleterre  pour  aucuns  affaires  touchans 
son  office,  et  lui  venu  devant  lui,  après  qu'il  eut  faict 
la  révérence  comme  il  appartenoit  et  dit  aucunes  pa- 
roles touchans  iceulx  afaires,  le  roy  d'Angleterre  lui 
demanda  par  manière  de  jeu  :  «  Comment  l'Isle- 
Adam,  est-ce  cy  la  robe  d'un  mareschal  de  France  ?  » 
Auquel  il  fist  response,  regardant  ledit  roy  en  la  face  : 
«  Sire,  je  l'ai  fait  faire  telle  pour  venir  par  eaue  de- 
dans les  basteaulx  parmy  Seine.  »  Et  adonc  le  roy  lui 
dist  de  rechef  :  «  Comment  osez  vous  ainsi  regarder 
un  prince  au  visaige  quant  vous  parlez  à  lui?  »  Et  le 
seigneur  de  l'Isle-Adam  respondi  :  «  Sire  la  coustume 


[ 

des  François  est  telle,  que  se  iing  homme  parle  à  ung 
autre,  de  quelque  estât  ou  auctorité  qu'il  soit,  la  veue 
baissée,  on  dit  qu'il  est  mauvais  et  qu'il  n'est  point 
preudomme,  puisqu'il  n'ose  regarder  cellui  à  qui  il 
parle  en  la  chère*.  »  Et  le  roi  lui  dist  :  «  Ce  n'est  point 


nostre  guise.  » 


Après  lesquelles  paroles  et  aucunes  autres,  le  sire  de 
risle-Adam  print  congié  dudit  roy  et  sortit  de  sa  pré- 
sence. Si  percent  assez  bien  à  ceste  foiz  qu'il  n'estoit  pas 
bien  en  sa  grâce,  et  aussi  assez  tost  après  lui  fut  ostee 
l'office  de  mareschal  de  France,  et  encores  depuis  lui 
advint  une  autre  aventure.  Car  le  roy  dessusdit  le  fist 
tenir  prisonnier,  comme  vous  orrez  cy  après. 

En  oultre  durant  icellui  siège  se  féry  en  l'ost  du  roy 
d'Angleterre  grande  mortalité  de  épidémie  ;  par  quoy 
il  perdi  grant  nombre  de  ses  gens.  Et  d'autre  costé  se 
départy  de  l'ost  le  duc  de  Bourgongne,  le  prince 
d'Orenge  et  plusieurs  autres  grans  seigneurs.  Pour  le- 
quel partement  le  duc  de  Bourgongne,  voiant  aussi  son 
ost  affeblir,  manda  hastivement  messire  Jehan  de 
Luxembourg,  pour  lors  capitaine  de  Picardie  et  par  le 
roy  de  France,  lui  mandant  que  sans  délay  assemblast 
le  plus  grant  nombre  de  gens  d'armes  et  de  traict 
qu'il  povoit,  et  qu'il  les  conduisist  et  menast  audit 
siège  de  Meleun.  Lequel  de  Luxembourg,  comme  lui 
avoit  mandé  ledit  duc,  se  prépara  de  toutes  pars,  et 
incontinent  assembla  gens  d'armes  et  de  trait  à  venir 
autour  de  Péronne,  et  tantost  après,  avec  iceulx,  par 
le  Pont  Saincte  Maixence  ala  devers  Meleun.  Mais  quant 
il  vint  au  dessus  de  Meleun  aiant  ses  gens  en  bataille, 

1 .  £n  la  chère,  au  visage,  en  face. 

les  asségez  ce  voians  cuidèrent  avoir  leur  secours  et 
commencèrent  à  faire  sonner  leurs  cloches  et  monter 
sur  la  muraille,  crians  haultement  à  ceulx  de  l'ost 
qu'ilz  meissent  leurs  selles  et  qu'ilz  seroient  deslogez. 
Mais  tantost  après  perçeurent  assez  que  c'estoient 
leurs  ennemis.  Pour  quoy,  les  testes  baissées,  faisans 
cesser  toute  joye,  descendirent  de  leurs  murs,  non 
aians  espérance  de  ce  jour  en  avant  d'avoir  secours 
du  Daulphin,  leur  seigneur.  Et  tantost  après,  ledit 
messire  Jehan  de  Luxembourg,  à  tout  ses  gens,  fut 
envoie  loger  en  la  ville  de  Brisconterobert  *  et  là  se 
tint  jusques  à  la  reddicion  de  ladicte  ville  de  Meleun. 
Et,  ce  pendant,  le  roy  de  France  envoia  ses  lectres  en 
plusieurs  bonnes  villes  du  royaume  de  France,  par  les- 
quelles il  mandoit  expressément  à  chascune  d'icelles 
qu'elles  envoiassent  certains  commis  de  par  eulx  à 
Paris  devers  lui,  pour  y  estre  le  quatriesme  jour  de 
janvier,  afin  d'avoir  conseil  et  délibéracion  avec  les 
nobles  et  gens  d'église,  sur  la  réparacion  et  autres 
afaires  du  royaume. 

En  après,  les  asségez  de  Meleun,  voyans  le  grant 
danger  où  ilz  estoient,  non  aians  espérance,  comme 
dit  est,  d'avoir  quelque  secours,  car  desjà  par  plusieurs 
foiz  avoient  envoyé  devers  le  Daulphin  lui  noncier  la 
pestilence  où  ilz  estoient  et  comment  passé  long  temps 
ilz  estoient  contrains  par  force  de  famine  menger  che- 
vaulx  et  autres  vivres  non  appartenans  à  créature  hu- 
maine, en  lui  requérant  qu'il  les  voulsist  secourir  et 
oster  de  ce  danger  où  ilz  estoient  pour  soustenir  sa 
querelle,  comme  promis  leuravoit.  A  quo^  finablement 

1.  Biie- Comte-Robert. 

fut  respondu  parles  gouverneurs  duditDaulphin,  que 
de  présent  n'avoient  point  si  grant  puissance  que  pour 
les  délivrer  de  la  puissance  du  roy  d'Angleterre  et  du 
duc  de  Bourgongne,  et  qu'ilz  feissent  avec  eulx  du 
mieulx  qu'ilz  pourroient.  Sur  laquelle  response  se 
commencèrent  à  parlementer  et  traicter  avecques  les 
gens  dudit  roy  d'Angleterre  qui  à  ce  furent  commis  ; 
entre  lesquelz  estoient  le  conte  de  Varvich,  le  seigneur 
de  Cornouaille  et  aucuns  autres.  Lesquelz  en  la  fin 
furent  d'accord,  après  ce  que  ledit  siège  par  grans  la- 
beurs eut  esté  continué  le  temps  et  espace  de  dix  sept 
sepmaines,  par  les  condicions  cy  après  déclairiées. 

Premièrement,  fut  ordonné  que  lesditz  asségez  ren- 
droient  loyaument  et  de  fait  aux  roys  de  France  et 
d'Angleterre  la  ville  et  chastel  de  Meleun  et  se  mec- 
troient  tous  générallement,  tant  hommes  d'armes, 
bourgois  et  liabitans,  comme  toutes  autres  personnes 
estans  en  icelle  ville  et  chastel,  en  la  grâce  desditz 
rovs. 

Item,  que  les  deux  roys  dessusdiz  les  recevroient 
tous  en  telle  manière,  que  s'il  y  en  a  aucuns  qui  soient 
trouvez  coulpables  et  consentans  de  la  mort  du  duc 
Jehan  de  Bourgongne,  on  leur  fera  justice  et  raison. 

Item,  que  tous  les  autres  qui  point  ne  seront  trou- 
vez de  ce  coulpables,  de  quelque  estât  qu'ilz  soient, 
n'auront  garde  de  mort,  mais  ilz  demoureront  prison- 
niers jusques  à  ce  qu'ilz  auront  baillé  bonne  caucion 
de  jamais  eulx  armer  avecques  les  ennemis  des  dessus- 
diz roys. 

Item,  que  se  les  soupeçonnez  de  la  mort  dudit  duc 
Jehan  ne  sont  trouvez  coulpables  ou  consentans,  ilz 
demoureront  soubz  les  condicions  des  dessusdiz.  Et 

ceiilx  qui  seront  nez  et  subjectz  de  ce  royaume',  se- 
ront remis  en  la  possession  de  leurs  terres  qu'ilz  te- 
noient  quant  le  siège  fut  mis  devant  Meleuu,  après 
qu'ilz  auront  baillé  seureté  ydoine,  comme  dit  est. 

Item,  tous  les  bourgois  et  habitans  demoureront  en 
la  disposicion  des  deux  roys. 

Itern^  que  tousjours  les  dessusdiz,  tant  bourgois 
comme  gens  d'armes,  mectrontou  feront  meclre  toutes 
leurs  armeures  et  habillemens  de  guerre  dedans  le 
chaslel  de  Meleun  en  tel  lieu  qu'ilz  puissent  venir  à 
congnoissance,  sans  ce  qu'ilz  les  despiècent  ou  dégas- 
tent,  et  pareillement  ils  y  feront  mectre  tous  leurs  biens 
meubles. 

Itern^  rendront  ou  feront  rendre  toutes  personnes 
qu'ilz  ont  prisonniers  à  cause  de  la  guerre  et  leur 
quicteront  leurs  fois,  et  aussi  quicteront  tous  ceulx 
qu'ilz  ont  reçeu  sur  leurs  foiz  et  autrement,  devant  le 
siège  mis.  *  *^ 

Item^  pour  la  seureté  des  choses  dessusdictes,  bail- 
leront en  hostages  douze  nobles  hommes  des  plus  no- 
tables après  les  capitaines,  et  six  bourgois  de  la  ville. 

Item^  que  messire  Fortin,  chevalier  anglois  ou 
escossois,  et  tous  les  Anglois  et  Escossois,  demoure- 
ront en  la  voulenté  du  roy  d'Angleterre.  » 

Ce  traictié  lors  accordé  et  parfurny,  comme  dit  est, 
entre  les  parties,  furent  tantost  ouvertes  les  portes  de 
ladicte  ville  et  dudit  chastel,  et  mise  en  la  puissance 
desditz  roys.  Et  là  furent  commis  pour  recevoir  et 

1 .  Notre  texte  porte  fautivement  :  «  Et  ceulx  qui  seront  netz  et 
subgeclz  seront  remis,  etc.  »  Nous  rétablissons  le  sens  d'après  le 
Suppl.  fr.,  93. 

avoir  l'administracion  des  choses  dessusdictes  les  gens 
du  roy  d'Angleterre  et  ung  nommé  Pierre  le  Véroull, 
lequel  par  les  deux  roys  y  fut  commis  capitaine.  Et 
après  l'accomplissement  de  ces  besongnes,  tous  les 
gens  d'armes  daulphinois,  desquelz  estoient  les  prin- 
cipaulx  messire  Pierre  de  Bourbon,  seigneur  de 
Préaulx,  et  le  seigneur  de  Barbasan,  avec  de  cinq  à 
six  cens  nobles  hommes  et  aucunes  gentilz  femmes  et 
grant  partie  des  plus  notables  et  plus  puissans  bour- 
gois  de  la  ville,  furent  menez  par  le  commandement 
du  roy  d'Angleterre  à  force  de  gens  d'armes  à  Paris  et 
là  emprisonnez  en  Chastellet,  en  la  maison  du  Tem- 
ple, en  la  bastille  Saint-Anthoine  et  ailleurs.  Item,  fut 
défendu  de  par  les  deux  roys  que  nul  n'entrast  de- 
dans ladicle  ville  et  chastel,  sur  peine  d'estre  décapi- 
tez, sinon  ceulx  qui  estoient  à  ce  commis.  Item,  entre 
les  autres  qui  furent  décapitez  en  ladicte  ville  le  furent 
deux  moynes  de  Joy  en  Brye,  c'est  assavoir  le  celerier 
dudit  lieu  et  danip  Simon,  jadis  moyne  du  Jard,  avec 
aucuns  autres.  a9kbn>xm>tj»  r>3«t^*ini  «r»  ' 

Pendant  que  les  traicliez  dessusdiz  se  faisoient,  y 
eut  ung  gentil  homme  de  l'ostel  du  roy  d'Angleterre, 
nommé  Bertran  de  Caumont,  qui  en  la  bataille  d'Azin- 
court,  le  propre  jour,  estant  françois  se  rendit  anglois, 
pour  tant  que  en  Guienne  il  tenoit  sa  terre  dudit  roy 
d'Angleterre,  et  pour  sa  vaillance  estoit  de  lui  moult 
amé.  Mais,  comme  dit  est,  durant  le  traictiéde  Meleun, 
icellui  mal  conseillé,  par  convoitise  de  pécune  qu'il 
en  eut,  aida  à  saulver  Amenon  de  Lau  et  à  soustraire 
hors  deladicte  ville,  lequel  Amenon,  comme  on  disoit, 
avoit  esté  coulpable  de  la  mort  du  duc  Jehan  de  Bour- 
gongne.  Laquelle  chose  vint  à  la  conguoissance  dudit 

roy  d'Angleterre,  dont  grandement  il  fut  troublé,  et 
pour  ce  mesme  fait  fist  audit  Bertran  coper  la  teste, 
non  obstant  que  son  frère  le  duc  de  Clarence  et  le  duc 
de  Bourgongne  lui  priassent  assez  de  avoir  pardon 
pour  le  dessusdit.  Auxquelz  il  fist  response  que  plus 
n'en  parlassent,  et  que  de  son  sceu  ne  vouloit  avoir  nul 
traistre  en  son  ost.  Et  néantmoins,  jà  soit  ce  qu'il  fist 
ceste  justice  pour  monstrer  exemple  aux  autres,  si 
voulsist  il  qu'il  lui  eust  cousté  cinquante  mille  nobles 
et  ledit  Bertran  n'eust  onques  fait  ceste  desloyaulté 
contre  lui. 

CHAPITRE  GGXXXIl.  '^ 

Comment  les  deux  roys  de  France  et  d'Anjjleterre  et  les  deux  roynes, 
après  la  reddicion  de  Meleun,  retournèrent  à  Paris,  et  la  proposicion 
faicte  contre  le  Daulphin  et  les  coulpables  de  la  mort  du  duc  Jehan 
de  Bourgongne. 

ti 
Item,  après  les  besongnes  dessusdictes,  le  roy  d'An- 
gleterre et  le  duc  de  Bourgongne  donnèrent  congié  à 
aucuns  de  leurs  gens,  et  se  partirent  à  tout  leur  ost  de 
devant  Meleun,  prenans  leur  chemin  à  Corbueil  où 
estoit  le  roy  de  France  et  les  deux  roynes  de  France  et 
d'Angleterre,  qui  tous  ensemble  alèrent  de  Corbueil  à 
Paris.  C'est  assavoir  les  deux  roys  et  avec  eulx  les  ducs 
de  Clarence,  de  Bourgongne  et  de  Bethfort  et  d'Ex- 
cestre,  les  contes  de  Varvich,  deHontiton,  de  Salebery 
et  plusieurs  autres  grans  seigneurs.  Au  devant  des- 
quels roys  et  princes  alèrent  à  l'encontre  les  bourgois 
de  Paris,  en  grant  nombre  et  en  moult  belle  ordon- 
nance. Et  lors  estoient  les  rues  couvertes  et  parées 
parmy  Paris  en  plusieurs  lieux  de  tapis  et  draps  de 

parement  moult  riches.  A  l'entrée  desquelz  fut  crié 
Noé  !  par  le  peuple  de  carrefour  en  quarrefour,  par 
tout  où  ilz  passoient.  Et  chevaulchoient  les  deux  roys 
de  front  l'un  emprès  l'autre,  vestus  moult  richement, 
le  roy  de  France  au  dextre  costé,  et  après  eulx  estoient 
les  ducs  de  Clarence  et  de  Bethfort,  frères  au  roy 
d'Angleterre.  Et  à  l'autre  costé  de  la  rue  en  main  se- 
nestre  chevauchoit  le  duc  de  Bourgongne  vestu  de 
noir,  et  après  lui  estoient  les  chevaliers  et  escuiers  de 
son  ostel.  Et  les  autres  princes  et  chevaliers  suivoient 
les  deux  rois  assez  près.  Et  ainsi  chevauchant  parmi 
les  rues  encontrèrent  les  gens  d'église  qui  venoient  en 
procession,  lesquelz  s'arrestèrent  par  les  quarrefours 
où  ilz  dévoient  passer.  Et  adonc  fut  présenté  aux  deux 
roys  à  baiser  les  sainctes  reliques  que  portoient  iceulx 
gens  d'église,  et  premièrement  au  roy  de  France,  le- 
quel se  tourna  vers  le  roy  d'Angleterre  en  lui  faisant 
signe  qu'il  voulsist  premier  baiser,  et  le  roy  d'Angle- 
terre en  mectant  main  à  son  chaperon,  faisant  révé- 
rence au  roy  de  France,  lui  fist  signe  qu'il  baisast.  Et 
en  ce  faisant,  baisa  ledit  roy  de  France,  et  après  lui  le 
roy  d'Angleterre.  Et  fut  celle  manière  par  eulx  tout  du 
long  de  la  ville  jusques  à  l'église  Noslre-Dame,  en  la- 
quelle les  deux  roys  et  les  princes  dessusdiz  entrèrent 
et  firent  leuroroison  devant  le  grant  autel,  et  après  re- 
montèrent à  cheval  et  s'en  alèrent  chascun  en  son  logis, 
c'est  assavoir  le  roy  de  France  et  avecques  lui  le  duc  de 
Bourgongne,  en  son  hostel  de  Saint-Pol,  et  de  là  ledit 
duc  de  Bourgongne  après  qu'il  eust  convoyé  le  roy  de 
France,  ala  loger  en  son  hostel  d'Artois.  Et  le  roy 
d'Angleterre  et  ses  deux  frères  se  logèrent  au  chastel 
du  Louvre,  et  leurs  gens  en  plusieurs  lieux  par  la 

ville,  si  non  des  gens  d'armes  qui  se  logèrent  es  villa- 
ges d'entour  Paris. 

Et  lendemain  vindrent  dedens  Paris  les  deux  royncs 
de  France  et  d'Angleterre,  à  l'encontre  desquelles  vin- 
drent le  duc  de  Bourgongne  et  plusieurs  grans  seigneurs 
d'Angleterre  et  aussi  les  bourgois  de  Paris,  en  pareille 
ordonnance  qu'ilz  avoient  esté  le  jour  devant.  Et  fut 
de  rechef  faicte  toute  joye  dedens  Paris  à  la  venue  des- 
dictes roynes.  Quant  est  à  parler  des  dons  et  présens 
qui  furent  fais  dedens  Paris  aux  dessusdis  roys  et  par 
espécial  au  roy  d'Angleterre  et  à  sa  femme  la  royne, 
il  seroit  trop  long  à  réciter  chascun  à  par  soy.  Et  par 
espécial,  tout  le  jour  et  toute  la  nuit  découroit  vin  en 
aucuns  carrefours  liabondamment  par  robinetz  d'arain 
et  autres  conduis  faiz  ingénieusement,  afin  que  chas- 
cun en  prist  pleinement  à  sa  voulenté.  En  oultre  par 
toute  la  ville  de  Paris  généralement  fut  faicte  grant 
liesse  pour  la  paix  finale  des  deux  roys,  plus  que  lan- 
gue ne  pourroit  raconter. 

En  après,  lesdiz  roys  de  France  et  d'Angleterre  et 
leurs  princes  venus  audit  lieu  de  Paris,  aucuns  peu  de 
jours  ensuivans,  fut  faicte  grant  clameur  et  grant 
pleinte  par  le  duc  Phelippe  de  Bourgongne  et  le  procu- 
reur de  la  duchesse  sa  mère,  de  la  piteuse  mort  de  feu 
Jehan  duc  de  Bourgongne.  Et  pour  y  celles  complain- 
tes oyr  se  sey  le  roy  de  France  comme  juge  en  son 
hostel  de  Saint-Pol,  en  la  salle  basse,  et  là  estoit  assis 
sur  le  mesme  banc  où  séoit  le  roy  de  France,  le  roy 
Henry  d'Angleterre,  et  aux  piez  du  roy  de  France  se 
séoit  maistre  Jehan  Leclerc,  chancelier  de  France,  et 
assez  près  de  lui  estoit  maistre  Phelippe  de  Morviller, 
premier  président  en  parlement,  et  plusieurs  autres 
iT  i 


18  CHRONIQUE  [1420] 

notables  hommes  du  conseil  du  roy  de  France.  Et 
d'autre  costé,  vers  le  milieu  de  la  sale,  séoit  sur  ung 
banc  le  duc  de  Bourgongne,  et  avecques  lui  pour  l'ac- 
compaigner,  les  ducs  de  Glarence  et  de  Bethfort,  les 
évesques  de  Thérouenne,  de  Tournay,  de  Beauvais  et 
d'Amiens,  messire  Jehan  de  Lucembourg  et  plusieurs 
autres  chevaliers  et  escuiers  de  son  conseil. 

Et  adonc  maistre  Nicole  Raolin,  advocat  en  parle- 
ment, là  estant  pour  le  duc  de  Bourgongne  et  la  du- 
chesse sa  mère,  demanda  aux  deux  roys  audience  de 
parler  pour  iceulx,  comme  il  est  de  coustume,  et  après 
la  licence  obtenue  proposa  icellui  advocat  le  félon  ho- 
micide fait  en  la  personne  de  Jehan  duc  de  Bourgon- 
gne naguères  occis,  contre  Charles  soy  disant  Daulphin 
de  Vienne,  le  viconte  de  Narbonne,  le  seigneur  de 
Barbasan,  Tanegui  Duchastel,  Guillaume  Bâtiller , 
Jehan  Louvet  président  de  Prouvence,  messire  Robert 
de  Loire,  Olivier  Laiet  et  tous  les  coulpables  dudit 
homicide,  contre  lesquelz  et  chascun  d'eulx  ledit  ad- 
vocat concluoit  à  fin  qu'ilz  feussenl  mis  en  lumbe- 
reaulx  el  menez  par  tous  les  quarrefours  de  Paris, 
nues  testes,  par  trois  jours  de  samedi  ou  de  festes,  et 
tenist  chascun  ung  cierge  ardant  en  sa  main,  en  di- 
sant à  haulle  voix  qu'ilz  avoient  occis  mauvaisement, 
faulsement,  dampnablement  et  par  envie  le  duc  de 
Bourgongne,  sans  quelconque  cause  raisonnable  ;  et 
ce  fait,  feussent  admenez  oii  ilz  perpétrèrent  ledit  ho- 
micide, c'est  assavoir  à  Monslereau  ou  fault  Yonne,  et 
là  deissent  et  représentassent  lesdictes  paroles  ;  en  oul- 
tre,  ou  lieu  où  ilz  Toccirent,  feust  faicte  et  édifiée  une 
église,  et  là  feussent  ordonnez  douze  chanoines,  six 
chappellains  et  six  clers,  pour  y  faire  perdurablement 

le  divin  service,  et  feussent  pourveuz  de  tous  veste- 
mens  sacrez,  de  tables,  de  livres,  de  calices,  de  chap- 
pes  et  de  toutes  autres  choses  nécessaires  et  afterens. 
Et  feussent  les  douze  chanoines  fondez  chascun  de 
deux  cens  livres  parisis,  lesdiz  chappellains  de  cent, 
et  les  clers  de  cinquante,  monnoye  devant  dicte,  aux 
despens  dudit  Daulphin  et  de  ses  complices.  Et  aussi 
que  la  cause  pour  quoy  seroil  faicte  ladicte  église  feust 
escrite  de  grosse  lectre  et  entaillée  en  pierre  ou  por- 
tail d'icelle.  Et  pareillement  en  chascune  des  villes 
qui  s'ensuivent,  feust  faicte  une  pareille  église  et  ainsi 
pourveue,  c'estassavoir  à  Paris,  à  Romme,  à  Gand,  à 
Digon,  à  Saint-Jaques  de  Composlelle  et  en  Jhérusa- 
lem  où  Nostre  Seigneur  Jhésu  Crist  souffry  mort  et 
passion. 

Après  laquelle  proposicion  fut  de  rechef  proposé  par 
maistre  Pierre  de  Marigny,  advocat  du  roy  en  parle- 
ment, en  prenant  conclusions  criminelles  contre  les 
dessusdiz  homicides. 

En  oultre,  maistre  Jehan  Larcher,  docteur  en  théo- 
logie, nommé  par  le  recteur  de  l'Université  de  Paris, 
proposa  aussi  moult  bien  et  auctentiquement  devant 
les  deux  roys,  en  les  exhortant  qu'ilz  feissent  justice 
et  puneissent  les  coulpables  des  crimes,  et  là  déclaira 
moult  de  loanges,  auctoritez  et  dignitez  de  justice,  en 
exortant,  comme  dit  est,  par  moult  de  manières  lesdiz 
roys  qu'ilz  escoustassent  bénignement  et  entendissent 
aux  requestes  et  prières  dudit  duc,  et  que  icelles  re- 
questes  voulsissent  mectre  à  effect. 

Après  lesquelles  proposicions,  fut  respondu  de  par 
le  roy  de  France  par  la  bouche  de  son  chancelier,  que 
de  la  mort  dudit  Jehan  de  Bourgongne,  deceulxqui  si 

criminellement  l'avoient  occis  et  des  requestes  contre 
eulx  à  lui  présentement  faictes  de  par  le  duc  de  Bour- 
gongne  son  fils,  il  leurferoit,  par  la  grâce  de  Dieu  et  !« 
bon  advis  et  aide  de  son  fils,  Henry,  roy  d'Angleterre, 
régent  de  France  et  héritier,  là  estant,  bon  acomplis- 
sement  de  justice  de  toutes  les  choses  dictes  et  pro- 
posées, sans  faillir.  Et  ce  fait,  les  deux  rois  et  tous  les 
autres  retournèrent  chascun  à  leur  logis. 


CHAPITRE  GGXXXIIT. 

Comment  les  Anglois  furent  destroussez  vers  Montepiloy.  Et  le  mariage 
du  marquis  du  Pont.  Et  autres  matières. 

En  après,  durans  les  besongnes  dessusdictes,  les  An- 
glois de  Gournay  en  Normandie,  de  Neufchastel  d'En- 
court*  et  autres  de  la  frontière ,  avec  messire  Maulroy 
de  Saint-Léger,  qui  setenoient  à  Creille,  s'assemblèrent 
environ  cinq  cens  combatans  et  alèrent  courir  en  la  Brye 
et  en  Valois,  où  ils  prindrent  plusieurs  hommes  prison- 
niers et  ramenèrent  grans  proies.  Mais  à  leur  retour 
furent  rencontrez  du  seigneur  de  Gamaches  qui  se 
tenoit  à  Compièngne,  et  aultres  Daulphinois  des  gar- 
nisons du  pays,  lesquelz  leur  rescouyrent,  vers  Monte- 
piloy, ce  qu'ils  avoient  chargé,  et  bien  en  mirent  à 
mort  soixante,  sans  ceulx  qui  y  furent  prins,  et  les  au- 
tres se  saulvèrent  par  fuite.  Ouquel  rencontre  se  con-. 
duist  très  vaillamment  ledit  seigneur  de  Gamaches. 

Item,  en  ces  propres  jours  fut  fait  le  mariage  de 
René  d'Angou ,  frère  du  roy  de  Cécile,  et  marquis  du 

1 .  Neufchâtel  en  Bray. 

Pont  por  le  don  du  cardinal  de  Bar  son  oncle,  et  de  la 
fille  et  héritière  du  duc  de  Lorraine,  et  les  nopces 
faictes  réaiment  ou  chastel  de  Nansi  le  Duc*.  Par  le 
moien  de  laquelle  aliance  fut  appaisée  la  grande  dis- 
corde qui  par  long  temps  avoit  esté  entre  les  deux 
duchez  de  Bar  et  de  Lorraine.  Car  dès  lors  et  par 
avant,  ledit  cardinal  de  Bar  avoit  déclairé  ledit  René 
d'Angou  son  vray  hoir  et  héritier  de  la  duchié  de  Bar, 
laquelle  chose  estoit  moult  desplaisant  au  ducdesMons, 
qui  pareillement  estoit  nepveu  audit  cardinal,  fils  de  sa 
sœur.  Mais  autre  chose  n'en  povoit  avoir. 

Et  d'autre  part,  messire  Jaques  de  Harecourt,  qui 
encore  feignoit  de  tenir  la  partie  du  duc  de  Bourgon- 
gne,  tenoit  grosse  garnison  au  Crotoy  et  faisoit  guerre 
par  mer  et  par  terre,  dont  le  roy  d'Angleterre,  qui  en 
estoit  adverti,  ne  fut  pas  bien  content.  Et  estoient  com- 
plices avec  ledict  messire  Jaques,  le  seigneur  de  Ram- 
bures,  messire  Loys  de  Chambronne  et  son  frère  Gui- 
chart,  messire  Colart  de  Chambronne,  les  deux  frères 
de  Herselaines,  les  enfans  de  Chaumont  et  plusieurs 
autres  gentilz  hommes  et  gens  de  guerre  du  pays. 


CHAPITRE  GGXXXIV. 

Comment  plusieurs  ambaxadeurs  des  trois  estats  du  royaume  de  France 
vindrent  à  Paris.  Et  des  estats  des  deux  roy  s. 

En  ces  mesmes  jours  vindrent  à  Paris  plusieurs 
ambaxadeurs  et  commis  de  par  les  trois  estats  du 
royaume  de  France,  paravant  mandez,  comme  dit  est 

1.  Nancy. 

dessus.  Avecques  lesquelz,  et  en  leur  absence,  furent 
tenus  plusieurs  consaulx  touchans  le  gouvernement  et 
bien  publique  dudit  royaume.  En  la  fin  desquelz  con- 
saulx furent  les  gabelles,  imposicions,  quatriesmes  et 
autres  subsides  remises  sus,  réservé  les  grains. 

En  après,  la  feste  de  Noël  venue,  les  deux  roys  et 
les  roynes  leurs  femmes  tindrent  leurs  estas*  dedans 
Paris.  C'estassavoir  le  roy  de  France,  à  son  hostel  à 
Saint-Pol,  et  le  roy  d'Angleterre  au  Louvre.  Lesquelz 
estas  furent  bien  differens  l'un  à  l'autre.  Car  le  roy  de 
France  estoit  povrement  et  petitement  servy  et  accom- 
paigné  au  regard  du  noble  estât  qu'il  souloit  avoir,  et 
ce  jour  ne  fut  comme  point  visité  ne  accompaigné,  si 
non  d'aucuns  de  ses  vielz  serviteurs  et  de  gens  de 
petit  estât.  Laquelle  chose  devoit  moult  desplaire  à 
tous  les  cuers  des  vrais  et  loyaulx  François  là  estans, 
voians  ce  noble  royaume  par  fortune  et  tribulacion  de 
eulx  mesmes  estre  mis  et  gouverné  en  et  par  la  main 
de  leurs  anciens  ennemis,  soubz  laquelle  dominacion 
et  gouvernement  il  leur  falloit  vivre  de  présent.  Et 
quant  est  à  parler  de  Testât  du  roy  Henry  d'Angleterre 
et  de  sa  femme  la  royne,  quel  il  fut  ce  jour,  nul  ne 
sçaroit  racompter  les  grans  estas,  pompes  et  bobans 
qui  furent  fais  en  son  hostel,  tant  de  lui  comme  de  ses 
princes.  Et  de  toutes  pars  venoient  en  grant  humilité 
les  sujetz  de  ce  noble  royaume  de  France  devers  lui 
pour  le  honnorer  et  exaulcer.  Et  dès  lors  commença 
il  ledit  royaume  à  gouverner,  et  administrer  les  be- 
songnes  dudit  royaume  et  faire  officiers  à  son  plaisir, 
en  desmectant  ceulx  qui  par  le  Roy  et  le  duc  de  Bour- 

1.  Leurs  estas  y  leur  train  de  maison. 

gongne  derrenier  trespassé  et  le  duc  Phelippe  lors  vi- 
vant, y  avoient  esté  mis  de  long  temps.  Et  d'autre  part 
constitua  le  conte  de  Kent,  nommé  Effreville,  capi- 
taine général  de  Meleun,  à  toute  sufïisante  garnison  de 
gens  d'armes  et  de  gens  de  traict.  Et  le  conte  de  Hon- 
titon  son  cousin  germain,  fut  fait  capitaine  du  Bois  de 
Vincennes,  et  le  duc  d'Excestre  fut  ordonné  à  de- 
meurer à  Paris  avecques  le  roy  Charles,  à  lout  cinq 
cens  combatans. 

Après  lesquelles  ordonnances  et  que  la  feste  de  la 
nativité  Jliésucrist  fut  passée,  se  parti  de  Paris  ledit 
roy  Henry,  la  royne  sa  femme,  les  ducs  de  Clarence 
et  de  Bethfort  et  autres  de  ses  princes  et  grans  sei- 
gneurs. Et  s'en  ala  à  Rouen,  où  il  tint  de  rechef  plu- 
sieurs grans  consaulx  sur  le  régime  du  royaume,  et  y 
séjourna  certain  espace  devant  qu'il  retournast  en  An- 
gleterre. Et  pareillement  le  duc  Phelippe  de  Bour- 
gongne,  partant  dudit  lieu  de  Paris  s'en  ala  à  Beau- 
vais,  à  la  feste  et  entrée  de  maistre  Pierre  Cauchon, 
docteur  en  théologie,  nouvel  évesque  d'icelle  ville  de 
Beauvais,  moult  enclin  et  affecté  audit  duc.  Laquelle 
feste  passée  se  parti  le  duc,  et  par  Amiens  et  Dourlens 
s'en  ala  à  Lisle  et  puis  à  Gand ,  où  estoit  la  duchesse 
sa  femme,  et  là  séjourna  environ  trois  sepmaines.  Et 
le  Rouge  duc  en  Bavière,  qui  estoit  venu  servir  son 
beau  frère  le  roy  Henry,  comme  vous  avez  oy,  à  tout 
cinq  cens  combatans  ou  environ,  s'en  retourna  liasti- 
vement  par  Cambray  en  son  pays  d'Alemaigne,  pour 
ce  qu'il  avoit  oy  nouvelles  que  les  Bohémiens,  induis 
et  enseignez  par  ung  clerc  de  leur  pays  qui  estoit  héré- 
tique, s'estoient  dréciez  et  confusément  estoient  ente- 
chez  du  venin  de  hérésie,  non  point  seulement  contre 

nostre  foy  catholique,  mais  avecques  ce  contre  les 
roys  d'Alemaigne,  de  Hongrye  et  de  Boesme;  et  en 
grant  multitude  leur  faisoient  guerre  mortelle  *. 


CHAPITRE  GGXXXV. 

Comment  Je  roy  Henry  d'Angleterre  s'en  ala  de  Rouen  à  Calais 
et  de  là  en  Angleterre ,  et  de  la  chère  que  on  lui  fist. 

Item,  après  ce  que  le  roy  Henry  eut  ordonné  ses 
besongnes  à  Rouen  et  commis  en  son  lieu  capitaine 
général  de  toute  Normandie  son  frère  le  duc  de  Cla- 
rence,  qui  moult  estoit  prudent  et  renommé  en  armes, 
il  se  party  de  là  et  passa  parmy  le  pays  de  Caulx, 
avecques  lui  la  royne  sa  femme,  son  frère  le  duc  de 
Bethfort,  et  bien  six  mille  combatans,  et  \int  par  Poix 
à  Amiens,  la  vigile  Saint  Vincent*,  et  fut  logié  en  l'os- 
tel  de  maistre  Robert  le  Jeune,  qui  naguères  avoit  esté 
CG»nstitué  nouvel  bailli  d'Amiens  ou  lieu  du  seigneur 
de  Humbercourt.  Si  fut  moult  honnorablement  receu, 
et  lui  fist-on  et  à  la  royne  sa  femme,  plusieurs  présens. 
Et  de  là,  par  Dourlens,  Saint-Pol  et  Thérouanne,  ala 
à  Calais,  où  il  séjourna  par  aucuns  jours,  et  après 
passa  rner  et  ala  en  Angleterre,  où  il  fut  receu  comme 
l'ange  de  Dieu.  Et  lui  venu  en  sondit  royaume  s'em- 
ploia  bastivement  par  toutes  manières  à  couronner 
sadicte  femme,  la  royne.  Laquelle  coronacion  fut  faicte 
en  sa  cité  royale  de  Londres,  chef  et  maistresse  ville 
de  toute  Angleterre,  et  là  furent  faictes  si  grans  pom- 


1 .  Ceci  se  rapporte  encore  à  la  guerre  des  Hussites. 

2.  Le  21  janvier  1422  (N.  S.). 

pes,  bobans  et  jolivétez  que  depuis  le  temps  du  très 
noble  combatant  Artus,  roy  d'Angleterre,  qui  alors 
estoit  appellée  la  Grant  Bretaigne^  ne  fut  veue  en  la- 
dicte  ville  de  Londres  la  pareille  feste  de  nuls  des  roys 
anglois.  Après  laquelle  feste  ledit  roy  ala  en  propre 
personne  par  les  citez  et  bonnes  villes  de  son  royaume 
et  leur  exposa  et  déclaira,  comme  homme  discret  et 
de  bon  parler,  toutes  les  bonnes  advenues  qui  par  son 
grand  labeur  et  peine,  par  long  temps  et  en  moult  de 
places,  lui  estoient  advenues  en  France,  et  les  beson- 
gnes  qui  lui  restoient  et  demouroient  encores  à  faire 
oudit  royaume,  c'estassavoir  de  subjuguer  son  adver- 
saire le  Daulphin  de  Vienne,  seul  fils  du  roy  Charles 
et  frère  de  sa  femme  et  royne  d'Angleterre,  qui,  à  lui 
contredisant,  se  disoit  régent  et  héritier  de  France  et 
tenoit  et  occupoit  et  possédoit  au  double  la  plus  grant 
partie  dudit  royaume,  disant  que  pour  ce  faire  et  par 
conquerre,  deux  choses  lui  estoient  neccessaires,  c'est- 
assavoir finances  et  gens  d'armes.  Lesquelles  deman- 
des par  lui  faictes  lui  furent  accordées  et  octroiées 
libéralement  de  tout  son  povoir  *  et  peuple  des  citez 
et  bonnes  villes  de  son  royaume.  Et  pour  vray  il  eut 
et  assembla  tantost  si  grant  pécune  en  or,  en  argent 
et  joyaulx,  qu'à  peine  les  povoit-on  nombrer.  Et  ce 
fait,  il  eslut  en  sondit  royaume  une  grant  compaignie 
de  toute  la  jeunesse  du  pays,  les  plus  fors  et  plus  ha- 
biles à  traire  et  à  combattre,  et  en  brief  on  cueilla  et 
fist  ung  ost,  qu'il  joingnit  avecques  ses  princes  et  che- 
valiers et  escuiers,  tant  qu'en  tout  il  assembla  bien 


i.  Il  faut  entendre  de  toute  sa  seigneurie,  de  tout  son  do- 
maine. 

trente  mille  combatans,  pour  de  recbef  les  ramener 
en  France  à  combatre  et  subjuguer  ses  adversaires 
les  Daulpbinois.  Mais  lui  estant  en  sondit  royaume 
d'Angleterre  et  pour  icellui  tenir  seur,  print  et  donna 
trêves  à  ses  ennemis  de  Gales  et  d'Escoce,  et  avec- 
ques  ce,  consenti  la  délivrance  du  roy  d'Escoce,  qui 
par  très  long  temps  avoit  esté  prisonnier,  comme  dit 
est  ailleurs,  moiennant  qu'il  print  à  femme  sa  cousine 
germaine,  seur  du  comte  de  Sombreset  et  niepce  du 
cardinal  de  Vincestre.  Lequel  fut  le  principal  envers 
le  roy  dessusdit  de  traicter  icellui  mariage  et  déli- 
vrance. 

CHAPITRE   CGXXXVL 

Comment  grant  dissencion  se  meut  entre  le  duc  de  Brabant  et  la  du- 
chesse sa  femme ,  laquelle  se  départit  de  lui  et  s'en  ala  par  Calais  en 
Angleterre  pour  avoir  mary  nouvel. 

En  ce  mesme  temps  se  meut  grant  discencion  entre 
le  duc  Jeban  de  Brabant  d'une  part,  et  la  duchesse 
Jaqueline  sa  femme  d'autre  part,  et  tant  que  la  dicte 
duchesse  se  parti  de  l'ostel  de  sondit  mary,  pour  ce 
principalement,  comme  il  fut  commune  renommée, 
qu'elle  veoit  le  petit  gouvernement  de  lui,  et  aussi  qu'il 
se  laissoit  gouverner  et  conduire  par  gens  de  trop 
petit  estât  selon  sa  puissance  et  seigneurie.  Pour  lequel 
discord  appaiser  et  les  remectre  ensemble  se  entre- 
mist  et  travailla  par  plusieurs  fois  le  duc  Phelippe  de 
Bourgongne,  auquel  les  deux  dessusdiz  estoient  ger- 
mains, et  pareillement  y  traveilla  par  moult  de  fois 
la  conlesse  de  Haynnau,  mère  de  la  dicte  duchesse. 
Mais  finablement  oncques  ne  porent  tant  faire,   ne 

travailler,  qu'elle  y  voulsist  retourner.  Aincois  se  con- 
clud  et  délibéra  du  tout  en  soy  mesmes,  que  la  dé- 
partie seroit  faicte  de  elle  et  de  «ondit  mary,  et  qu'elle 
en  peust  avoir  ung  autre  qui  gouvernast  sa  personne 
et  sa  seigneurie  ainsi  qu'il  appartenoit  à  elle.  Et  pour 
lors  estoit  en  la  fleur  de  son  âge,  belle  et  bien  four- 
mée,  aournée  de  bon  entendement  autant  que  nulle 
danie  povoit  estre,  et  si  veoit  son  temps  et  sa  jeunesse 
passer  en  trop  grant  desplaisance  sans  recouvrer.  Et 
sur  ce  propos  retourna  en  l'ostel,  et  avecques  ladicte 
contesse  de  Haynnau,  sa  mère,  qui  en  partie  l'avoit 
mariée  audit  duc  de  Brabant  contre  sa  voulenté, 
Ouquel  hostel  elle  fut  certain  espace  de  temps,  et  après 
vindrent  ensemble  en  la  ville  de  Valenciennes,  auquel 
lieu  icelle  duchesse  print  congié  à  sadicte  mère  d'aler 
en  la  ville  de  Bouchain.  Mais  quant  elle  y  fut,  elle  se 
parti  lendemain  assez  matin,  et  trouva  sur  les  champs 
le  seigneur  d'Escaillon,  natif  de  Haynau,  anglois  en 
cuer  de  toute  ancienneté,  avec  lequel  elle  avoit  eu 
grant  conseil  paravant  audit  lieu  de  Valenciennes,  et 
là,  lui  avoit  promis  d'aler  avec  elle  en  Angleterre 
devers  le  roy  Henry  de  Lancastre,  afin  que  de  lui  elle 
eust  aide  pour  faire  la  départie  dessusdicte,  c*estassa- 
voir  de  son  mary  et  d'elle.  Et  pourtant  après  qu'elle 
eut  trouvé  ledit  seigneur  d'Escaillon,  comme  dit  est, 
qui  avoit  environ  soixante  combatans  avecques  lui, 
se  mist  au  chemin  en  sa  compaignie  pour  tirer  droit 
vers  Calais.  Et  chevauchèrent  ceste  première  journée 
jusques  à  Houdain  assez  près  de  Saint-Pol,  et  puis 
tira  jusques  à  Calais,  où  elle  fut  par  certain  espace, 
et  puis  passa  en  Angleterre  et  ala  devers  le  roy,  lequel 
sans  faille  la  receut  et  traicta  honorablement,  et  avec- 

ques  ce  lui  promist  de  lui  aider  et  secourir  à  tous  ses 
affaires  généralement. 


CHAPITRE    GGXXXVII. 

Comment  le  duc  de  Bretaigne  fut  prins  du  comte  de  Penthièvre, 
et  la  guerre  qui  s'eusuit  à  ceste  cause. 

Or  convient  parler  d'une  grant  adventure  et  mer- 
veilleuse qui  advint  en  cest  an  en  Bretaigne.  Il  est 
assez  sceu  et  déclairé  en  aucunes  histoires  et  par  espé- 
cial  en  celle  de  maistre  Jehan  Froissart,  comment  les 
devanciers  de  Jehan  de  Monfort,  à  présent  duc  de 
Bretaigne*,  et  ceulx  de  Olivier  de  Bretaigne,  conte  de 
Penthièvre,  eurent  ou  temps  passé  de  grandes  guerres 
et  destructions  l'un  contre  l'autre  pour  avoir  le  duché 
et  seigneurie  d'icellui  pays,  à  laquelle  ung  chascun 
d'eulx  se  disoit  avoir  le  plus  grant  droit.  Pour  les- 
quelz  discors  apaiser  furent  fais  plusieurs  traictiez 
entre  lesdictes  parties,  en  la  fin  desquelz  icelle  duchié 
demeura  franchement  à  ceulx  de  Montfort,  moiennant 
que  la  partie  de  Penthièvre  eut  plusieurs  récompen- 
sacions,  desquelles  réciter  à  présent  je  me  passe,  pour 
tant  que  ce  n'a  point  esté  du  temps  de  mon  livre.  Et 
en  possidèrent  les  dessusdiz  par  long  temps  paisible- 
ment. Néantmbins,  jà  soit  ce  que  ledit  conte  de  Pen- 
thièvre moustrast  audit  duc  Jehan  chascun  jour 
semblant  de  grant  amour  à  la  veue  du  monde,  si 
n'estoit  point  l'ancienne  guerre  dont  dessus  est  faicte 
mencion  encores  bien  appaisée,  comme  vous  orrez 

i .  Jean  VI,  dit  le  Bon  et  le  Sage,  duc  de  Bretagne  en  4  399. 

cy-après.  Vérité  est,  que  sur  l'espérance  de  revenir  en 
partie  à  la  seigneurie  de  laduchiéde  Bretaigne,  et  par 
l'exortacion  de  la  dame  de  Cliçon  sa  mère,  fille  de 
feu  messire  Olivier  de  Cliçon ,  jadis  connestable  de 
France,  le  dessusdit  conte  de  Penthièvre,  par  certains 
moiens  traicta  tant  devant  le  duc  de  Touraine,  Daul- 
phin,  qu'il  obtint  de  lui  ung  mandement  scellé  de  son 
scel,  pour  prendre  et  emprisonner  ledit  duc  de  Bre- 
taigne. Car,  non  obstant  que  icellui  duc  eust  espousée 
la  sœurduditDaulphin,  si  n' estoit  point  ledit  Daulphin 
content  dudit  duc,  pour  ce  que  ne  lui,  ne  son  pays 
ne  se  vouloit  du  tout  pleinement  déclairer  de  sa 
partie,  ne  lui  aider  à  faire  guerre  contre  les  Anglois 
et  Bourguignons.  Après  lequel  mandement  obtenu 
par  ledit  conte,  comme  dit  est,  il  pensa  et  ymagina 
comment  et  par  quelle  manière  il  pourroit  mener  son 
entreprinse  à  chef,  et  en  fin  ne  sceut  trouver  meil- 
leur moien  pour  parfournir  son  fait,  que  de  prier  ledit 
duc  de  venir  prendre  son  disner  à  Champtourneau  *. 
Et  comme  il  le  pensa,  ainsi  le  fist.  C'estassavoir  qu'il 
ala  à  ung  certain  jour  devers  lui  en  la  ville  de  Nantes, 
et  après  qu'ils  eurent  fait  plusieurs  devises  de  diverses 
besougnes,  l'un  avecques  l'autre,  ledit  conte  requist 
bien  instamment  au  duc  qu'il  lui  pleust  venir  audit 
lieu  de  Champtourteau  esbatre  et  prendre  son  disner, 
disant  oultre  que  madame  sa  mère,  laquelle  y  estoit, 
en  seroit  moult  joieuse  et  le  recevroit  à  son  povoir 
moult  honnorablement.  Laquelle  requeste  par  ledit 
duc  lui  fut  accordée.  Car  riens  ne  se  doubloit  que  on 
lui  voulsist  faire,  ne  traicter  autre  chose  que  bien. 

1 .  Ckamptoceaux  (Maine-et-Loire). 

Et  fut  le  jour  accepté  le  xiii^  de  février.  Lequel  jour 
venu  se  partit  ledit  duc  du  chastel  où  il  avoit  jeu, 
nommé  le  Lerens  Botereau,  et  print  son  chemin  pour 
aler  à  ceste  ville  de  Cbamptourteau.  Si  alèrent,  son 
maistre  d'ostel  et  ses  fourriers,  devant,  pour  appoincter 
les  besongnes  comme  il  est  de  coustume.  Et  quant  ils 
furent  là  venus,  le  conte  de  Penthièvre  monta  à 
cheval  et  ala,  à  tout  les  gens  de  son  hostel,  au  devant 
dudit  duc,  jusques  assez  près  du  pont  nommé  le  Pont 
à  la  Tiberge,  qui  siet  sur  une  petite  rivière.  Par  lequel 
pont  passa  ledit  duc,  en  sa  compaignie  Richard  son 
frère,  et  aucuns  autres  chevaliers  et  escuiers  de  son 
hostel;  et  ses  autres  gens  le  suivoient  de  loing,  et  n'es- 
toient  en  doubte  de  nul  mal  engin.  Et  quant  il  eut 
passé  ledit  pont,  il  y  eut  ung  des  gens  dudit  conte 
qui  contrefaisoit  le  fol,  lequel  descendi  à  pié  et  bouta 
les  planches  d'icellui  pont  en  l'eaue,  en  faisant  sem- 
blant de  se  jouer  et  faire  sa  folie,  par  quoy  les  gens 
du  duc  qui  suivoient  derrière,  comme  dit  est,  ne  porent 
passer;  et  encoresne  se  doubtoit  ledit  duc,  de  nul  mal, 
et  se  rioit  de  la  folie  dessusdicte.  Mais  Charles,  sei- 
gneur de  Lavaugour,  frère  du  conte,  qui  estoit  em- 
buschié,  à  tout  quarante  hommes  armez  ou  environ, 
vint  à  courant  devers  le  duc.  Lequel  les  voiant  venir 
demanda  audit  conte  de  Penthièvre  :  «  Beau  cousin, 
quels  gens  sontcecy?  »  et  il  respondit  :  «Monseigneur, 
ce  sont  mes  gens;  je  vous  fais  prisonnier  de  monsei- 
gneur le  Daulphin.  »  Et  mist  la  main  à  lui.  Auxquelles 
paroUes  le  duc  tout  esbahi,  respondi  :  a  Ha  !  beau 
cousin,  vous  faicles  mal.  Je  suis  cy  venu  sur  vostre 
parole  et  à  vostre  requeste,  et  ne  me  défioie  en  riens 
de  vous,  ne  des  vostres.  »  Toutesfoiz  y  eut  aucuns  de 

ses  gens  qui  tirèrent  leurs  espées  pour  les  cuider  dé- 
fendre, mais  ils  virent  assez  tost  qu'ils  estoient  trop 
febles  au  regard  de  leur  adverse  partie.  Et  ce  pendant, 
vindrent  sur  eulx  ceulx  de  la  dessusdicte  embuscbe, 
les  espées  traictes,  et  y  eut  deux  des  gentilz  hommes 
du  duc,  dont  l'un,  nommé  Jehan  de  Beaumanoir,  eut 
le  poing  coupé,  et  l'autre  fut  navré  en  la  main,  lequel 
se  nommoit  Thibault  Buisson.  En  après,  ung  gentil 
homme  de  l'ostel  du  conte,  nommé  Henry  Lalemant, 
volt  férir  le  duc  de  son  espée,  mais  le  conte  le  défendi 
contre  lui  et  commanda  à  ses  gens  qu'ilz  se  cessassent, 
et  qu'il  menroit  le  duc  vers  le  Daulphin.  Et  lors  les 
gens  du  duc,  qui  estoient  delà  le  pont,  voiant  leur 
prince  en  tel  danger,  estoient  en  grant  tristesse  de  ce 
qu'ilz  ne  le  povoient  aider  ne  secourir,  et  ne  sçavoient 
quel  conseil  prendre.  Et  tout  après,  ledit  conte  de 
Penthièvre,  son  frère  et  ses  gens,  emmenèrent  ledit 
duc,  et  Richard  son  frère,  hastivement,  à  Bressices  '  en 
Poictou,  et  de  là  fut  mené  par  plusieurs  foiz  en  divers 
lieux,  comme  à  Lozenan,  à  Bournommeau,  àCastram- 
mer*  et  ailleurs.  Et  fut  prisonnier  de  six  à  sept  mois^ 
sans  estre  mis  en  prison  fermée,  ne  que  aucune  violence 
lui  feust  faicte  à  sa  personne.  Mais  bien  s'en  tenoit- 
on  seur.  Et  avoit  pour  le  servir,  tant  seulement  ung 
de  ses  variés  de  chambre.  Et  si  fut,  son  frère  Richard, 
prisonnier  comme  lui. 

Quant  vint  à  la  congnoissance  de  la  duchesse  de 
Bretaigne  et  dçs  seigneurs  du  pays,  comment  le  duc 
avoit  esté  prins,  il  ne  fault  point  demander  se  ilz  furent 

1 .  Bressuire. 

2.  Chasteaumur  (Var.  du  Suppl.  fr.^  93). 

troublez,  et  par  espécial  ladicte  duchesse  en  fist  si 
grant  deuil  qu'à  grant  peine  le  pouvoit-on  rapaiscr. 
Toutesfoiz ,  incontinent  et  tost  après  s'assemblèrent  les 
barons  et  grans  seigneurs  du  pays  de  Bretaigne,  avec  la 
duchesse,  en  la  ville  de  Nantes,  et  là  tous  ensemble 
conclurent  et  jurèrent  solemnellement  de  poursuivir 
la  délivrance  du  duc,  et  de  faire  guerre  audit  conte  de 
Penthièvre  et  à  tous  ses  aliez  et  bien  vueillans.  Et 
d'un  commun  accord  esleurent  pour  faire  l'armée  de 
ceste  poursuite,  le  seigneur  de  Chasteaubriant  et  le 
seigneur  de  Rieux,  qui  de  fait,  à  tout  grosse  puissance 
de  gens  d'armes,  alèrent  mectre  le  siège  devant  Lam- 
bale*,  appartenant  audit  conte.  Lequel  se  tint  environ 
quinze  jours,  et  après  se  rendirent  ceulx  de  dedens, 
et  furent  la  ville,  et  chastel  qui  esloient  moult  fors, 
abatus  et  désolez.  Et  de  là  alèrent  au  chastel  Âudrien  * 
lequel  fut  abatu;  et  pareillement  furent  à  la  Mote  de 
Bron.  En  après,  en  alèrent  à  Champtourneau,  où  es- 
toit  la  vieille  contesse  de  Penthièvre,  et  en  estoit  capi- 
taine le  seigneur  de  Bersières,  qui  moult  bien  le  dé- 
fendi.  Si  y  fut  le  siège  environ  trois  mois,  mais  peu  y 
firent,  car  la  ville  estoit  moult  forte  et  bien  garnie  de 
de  vivres  et  habillements  de  guerre,  et  aussi  de  bonnes 
gens  d'armes.  Et  cependant,  traictié  se  fist  entre  le 
duc  et  le  conte,  et  lui  promist  le  duc  de  lui  restituer 
tous  ses  dommages,  tant  de  ses  fortresses  abalues, 
comme  d'autres  choses,  et  que  jamais  de  ceste  besongne 
neluiseroit  fait,  par  lui  ne  par  les  siens,  aucune  chose 
qui  lui  portast  préjudice.  Après  lesquels  traictiez  et  les 

i .  Laniballe  (Côtes-du-Nord). 

2.  Châtelaudien  (Côtes- du-Nord).- 

seuretez  prinses,  le  conte  dessusdit  renvoia  le  duc  par 
le  seigneur  de  Laigle,  son  frère.  Lequel  duc  de  prime 
face  fist  lever  le  siège  de  Champtourneau.  Mais  en  fin 
quant  les  prélas  et  les  barons  de  son  pays  eurent  de- 
vers eulx  ledit  duc,  ils  ne  vouldrent  point  entretenir 
le  Iraictiè  dessusdit,  et  convint  que  ladicte  contesse 
et  ses  gens  se  partissent  de  là,  et  que  la  ville  de  Champ- 
tourneau feust  mise  en  la  main  dudit  duc.  Si  fut  de 
rechief  prins  jour  de  parlement  entre  eulx  pour  veoir 
se  ilz  pourroient  estre  d'accord.  Auquel  jour  ledit 
conte  promist  de  y  comparoir  en  personne,  et  pour 
seureté  de  ce  bailla  son  frère  Guillaume  en  hostage. 
Mais  il  n'y  comparu,  pour  tant  qu'il  fut  certainement 
adverti  que  s'il  y  aloit,  il  n'en  retourneroit  jamais.  Et 
pour  vray,  s'il  y  feust  aie,  il  eust  esté  exécuté  par  jus- 
tice ;  et  avoit  esté  ainsi  conclud  par  les  trois  estas  de 
la  duchié  de  Bretaigne.  Et  qui  plus  est,  dirent  au  duc 
que  s'il  vouloit  entretenir  le  traictié  qu'il  avoit  fait 
avec  icellui  conte,  ilz  le  débouleroient  de  sa  seigneurie 
et  ne  obéiroient  plus  à  lui,  et  feroient  leur  seigneur 
de  son  fils  ainsné.  Et  par  ainsi  convint  qu'il  se  accor- 
dast  à  leur  voulenté.  Lesquelles  besongnes  venues  à  la 
congnoissance  dudit  conte,  il  fut  en  très  grant  soussi; 
et  non  point  sans  cause.  Car  il  savoit  toutes  ses  beson- 
gnes et  ses  seigneuries  estre  arrestées  et  mises  en  la 
main  du  duc,  son  seigneur,  comme  confisquées,  et  son 
frère  dessusdit  demouré  en  ostaige,  lequel  il  ne  povoit 
ravoir,  et  d'autre  part  estoit  mal  du  Daulpbin,  pour 
ce  qu'il  ne  lui  avoit  livré  ledit  duc,  et  avec  tout  ce 
ne  sçavoit  bonnement  où  estre  asseur  de  sa  personne, 
car  peu  trouvoit  qui  le  voulsisl  souslenir.  Pour  les- 
quelz  inconvéniens  eslongner  et  fouyr,  se  retraliy  en 
IV  3 

la  viconté  de  Limoges,  et  après  aucunes  couclusions 
prinses  avec  ses  frères,  se  party  de  là  et  par  Auvergne 
s'en  ala  à  Lyon  sur  le  Rosne,  et  puis  à  Genève  et  a 
Basle,  pour  venir  en  sa  terre  de  Avesnes  en  Haynnau. 
Mais  ainsi  qu'il  faisoit  son  chemin  sur  le  Rin,  fut  pj-ins 
du  marquis  de  Bade,  pour  marque  \  pour  tant  que 
icellui  marquis  avoit  autrefois  eu  de  ses  gens  destrous- 
sez ou  pays  de  Haynnau.  Si  fut  grant  espace  prison- 
nier, et  enfin  lui  cousta  bien  trente  mille  escuz,  et 
après  s'en  retourna  en  sa  terre  d' Avesnes.  Et  depuis 
qu'il  y  fut,  le  duc  de  Bretaigne  mist  ses  gens  sus  pour 
le  cuider  faire  prendre  et  lui  mectre  ung  carquant  ou 
col.  Et  pour  ce  faire,  furent  envoyez  aucuns  gentilz 
hommes  du  pays  de  Bretaigne,  c'estassavoir  messire 
Roland  de  Saint  Pol,  messire  Jehan  de  Louvion,  Ja- 
cob du  Faulermine  et  aucuns  autres,  lesquelz  se  con- 
duirent  si  mal  secrètement  que  leur  emprise  fut  accusée, 
et  en  y  eut,  les  aucuns  détenus  prisonniers,  et  les 
autres  se  saulvèrent,  mais  il  convint  que  ledit  conte  les 
rendist  à  la  justice  de  Mons;  et  n'en  peut  nulz  exécuter*. 
Lequel  conte  de  Penthièvre  ne  retourna  onques  puis 
en  Bretaigne,  mais  demeura  toute  sa  vie  oudit  pays 
de  Haynnau,  et  print  en  mariage  la  fille  et  héritière 
du  seigneur  de  Quiévrain,  de  laquelle  il  délaissa  après 
son  trespas  des  enfans,  qui  point  ne  vesquirent  jusques 
à  aage  compétent,  pour  quoy  ses  terres  et  seigneuries 
retournèrent  à  son  frère,  le  seigneur  de  Laigle. 


i .  Ce  terme  est  ici  synonyme  de  représailles, 

2.  «  Et  n'en  y  eut  niilx  exécutez.  »  {Suppl.  fr.,  93.) 

CHAPITRE   GCXXXVIII. 

Comment  la  ville  et  fortresse  de  Chasteauthlerry  fut  rendue  aux  gens 
du  duc  de  Bourgoiigne. 

Ou  moys  de  février  l'an  dessusdit ,  les  Daulphinois 
reprindrent  Villeneufve  le  Roy,  mais  assez  tost  après, 
se  logèrent  es  villages  d'environ  par  manière  de  siège,  le 
seigneur  de  Lisle-Âdam  et  autres  capitaines  tenans  la 
partie  de  Bourgongne.  Si  y  furent  certain  espace  ;  en 
tin  se  deslogèrent  sans  raectre  ladicte  ville  en  leur 
obéissance.  Pour  quoy,  par  le  moien  d'iceulx,  le  pays 
fut  en  grant  tribulacion.  Et  depuis  fut  traictié  avec  le 
capitaine  dudit  lieu,  qu'il  lairroit  passer  vivres  pour 
aler  à  Paris,  moiennant  certain  tribut  qu'il  en  devoit 
avoir  pour  sa  part. 

Item,  en  ce  temps  fut  livrée  la  ville  et  fortresse  de 
Chasteautbierri  au  seigneur  d'Escaillon,  que  tenoient 
les  Daulpbinois,  et  y  entra  par  le  moien  d'aucuns 
bourgois  et  liabitans  de  la  ville  à  lui  favorables.  Si  y 
fut  prins  La  Hire  et  plusieurs  de  ses  gens ,  qui  depuis 
furent  délivrés  par  finances.  Et  ce  pendant,  lesdiz  Daul- 
pbinois, qui  se  tenaient  à  Meaulx  en  Brie,  à  Compien- 
gne,  à  Pierrefons  et  en  la  conté  de  Valois,  dégas- 
toient  moult  fort  par  leurs  courses  les  pays  à  l'envirou 
de  eulx,  et  par  espécial  Beauvoisis,  Vermendois  et  San- 
ters.  Et  pareillement  faisoient  ceulx  de  la  conté  de 
Guise  en  Térasche ,  et  gastoient  le  pays  de  Haynau  et 
de  Cambrésis,  et  autres  lieux  près  de  leurs  marches. 

Durans  lesquelles  besongnes,  depuis  l'an  mil  quatre 
cens  et  vingt,  les  monnoies  de  France  estoient  grande- 

ment  affebliées  et  tant,  qu'en  conclusion ,  devant  le 
restablissement  d'icelles,  ung  escu  d'or  de  la  forge  du 
roy  de  France  valoit  la  somme  de  xix.  s.  monnoie 
courant,  jà  soit  ce  qu'il  n'eust  esté  forgé  que  pour 
xvni  s.  p.  Parle  moien  duquel  affeblissement  de  mon- 
noies ,  plusieurs  seigneurs  et  autres  gens  à  qui  rentes 
d'argent  estoientdeues,  furent  fort  intéressez,  et  à  ceste 
cause  s'en  esmeurent  plusieurs  procès  entre  les  par- 
ties. Et  lors,  de  la  monnoie  dessusdicte,  valoit  une 
chevalée  de  blé*  vu  ou  vin  frans. 


CHAPITRE   GGXXXIX. 

Comment  le  seul  fils  du  roy  de  France ,  Charles ,  Daulphln  de  Vienne , 
fut  appelle  à  la  table  de  marbre.  Et  la  prinse  du  seigneur  de  Lisle- 
Adam  en  la  ville  de  Paris  parle  duc  d'Excestre,  Anglois. 

Item,  en  cest  an,  le  roy  Henry  d'Angleterre,  avant 
qu'il  se  partist  de  Paris  pour  repasser  la  mer,  fîst  con- 
voquer et  appeller  le  duc  de  ïouraine  à  la  table  de 
marbre,  et  après  que  furent  faictes  toutes  les  solemp- 
nitez  acoustumées  en  ce  cas  contre  lui  et  ses  compli- 
ces, pour  le  crime  fait  en  la  personne  du  duc  Jehan  de 
Bourgongne,  pour  tant  que  ausdictes  appellacions  ne 
ala,  ne  envoia,  fut  par  le  conseil  royal  et  par  la  court 
de  parlement,  banny  du  royaume  et  jugé  indigne  de 
succéder  à  toutes  les  seigneuries  venues  et  à  venir,  et 
mesmement  de  la  succession  et  actente  qu'il  avoit  à  la 
couronne  de  France,  non  obstant  que  d'icelle  feust 
vray  héritier  après  le  trespas  du  roy  Charles  son  père, 

1.  La  charge  d'un  cheval. 


[1420]  D'ÉNGUERRAN  DE  MONSTllELET.  37 

selon  les  coustumes  anciennes  de  ce  noble  royaume. 
Duquel  débouteraent  et  bannissement  plusieurs  Pari- 
siens furent  très-joieux,  car  moult  le  doubtoient. 

En  après,  le  duc  d'Excestre,  qui  estoit  capitaine  de 
Paris,  pour  certaines  causes  qui  à  ce  le  meurent,  fist 
prendre  en  icelle  ville  le  seigneur  de  L'ïsle-Âdam  par 
aucuns  de  ses  Anglois.  Pour  laquelle  prinse  s'assemblè- 
rent jusques  à  mil  hommes  ou  plus  du  commun  de 
Paris  pour  le  rescourre  de  ceulx  qui  l'emmenoient  en 
la  bastille  Saint- Anlhoine.  Mais  tantost  ledit  duc 
d'Excestre ,  à  tout  cent  vingt  combalans  ou  environ  , 
dont  la  plus  grant  partie  estoient  archers,  ala  férir  en 
eulx  et  fist  tirer  les  dessusdiz  archers  au  travers  des- 
dictes communes.  Pour  quoy,  tant  par  la  crainte  du- 
dit  traict,  comme  par  commandement  qu'il  leur  fit  de 
par  le  Roy,  se  retrahirent  assez  tost  en  leurs  maisons, 
et  ledit  seigneur  de  L'isle-Adam  fut,  comme  dit  est , 
mis  en  prison  et  y  demoura  durant  la  vie  du  roy 
Henry  d'Angleterre.  Lequel l'eust  fait  mourir,  se  n'eust 
esté  la  requeste  du  duc  de  Bourgongne. 


CHAPITRE   GGXL. 

Comment  le  duc  Thomas  de  Clarence  fut  desconfît  et  occis  par  les 
Daulphinois  emprès  Baugy,  où  il  y  eut  perte  et  dommage  des  deux 
parties. 

Item,  en  la  fin  de  ceste  année,  droictement  la  nuit 
de  Pasques,  Thomas,  duc  de  Clarence,  qui  estoit  capi- 
taine général  de  toute  INormendie ,  après  le  déparle- 
du  roy  son  frère  avoit  mené  son  ost  vers  le  pays  d'An . 
jou,  où  estoient  assemblez  en  très  grant  nombre  les 

Daulphinois,  c'est  assavoir  le  conte  de  Bosqueaulx,con- 
nestable  du  Daulphin,  et  le  seigneur  de  La  Faiète,  avec- 
ques  plusieurs  autres,  pour  iceulx  combatre  et  subju- 
guer. Advint  que,  cedit  jour,  ledit  duc  de  Clarence  oy 
certaines  nouvelles  que  ses  ennemis  estoient  assez  près 
de  lui,  en  une  ville  nommée  Baugé  ou  Baugi  en  Anjou' 
et  pour  tant,  incontinent  ledit  duc,  qui  moult  estoit  re- 
nommé en  armes,  print  sans  délay  une  grant  partie 
de  tous  ses  meilleurs  hommes,  et  par  espécial  à  peu 
près  tous  ses  capitaines,  à  tout  lesquelz ,  moult  aspre- 
ment  il  ala  envayr  ses  ennemis  et  commencer  bataille 
merveilleuse  et  dure  et  moult  ensanglantée.  Et  toute 
la  grant  tourbe  de  son  ost  le  suivait  de  loing ,  à  très 
grant  peine  et  danger,  pour  le  mauvais  pas  d'une  ri- 
vière qu'il  leur  convenoit  passer.  Et  d'autre  part  les 
gens  du  Daulphin  dessusdit,  qui  bien  estoient  pourveuz 
et  advisez  de  ce  qu'ilz  dévoient  faire,  sachans la  venue 
de  leurs  adversaires,  commencèrent  à  combatre  très 
hardiement  contre  les  dessusdiz  Anglois,  et  tant  que 
des  deux  parties  y  eut  merveilleuse  et  cruelle  assem- 
blée. Mais,  en  la  conclusion,  les  Daulphinois  conqui- 
rent la  place  et  eurent  la  victoire  contre  les  Anglois. 
Et  furent  occis  et  mis  à  l'espée,  sur  le  champ,  ledit  duc 
de  Clarence,  le  conte  de  Kent,  le  seigneur  de  Ros, 
mareschal  d'Angleterre,  et  généralement  toute  la  fleur 
de  la  chevalerie  et  gentillesse  dudit  duc,  avec  de 
deux  à  trois  mille  combatans  anglois.  Et  avec  ce  fu- 
rent prins  le  conte  de  Sombresel,  le  conte  de  Hontiton, 
-le  conte  du  Perche  en  Normandie,  avecques  deux  cens 
autres  de  leurs  gens  ou  environ.   Et  de  la  partie  du 

i .  Baugé  (Maine-et-Loire) 

Daulphin  y  furent  mors  de  mil  à  douze  cens  hommes. 
Entre  lesquelzy  mourut  ung  vaillant  chevalier,  nommé 
Charles  le  Boutiller,  et  avecques  lui  messire  Jehan  de 
Fontaines,  Yvorin  et  Guérin  de  Fontaines,  messire 
Jehan  de  Passavant ,  messire  Jehan  de  Bresle ,  mes- 
sire Jehan  Tost-Avant  et  plusieurs  notables  et  vaillans 
hommes  d'armes  jusques,  au  nombre  dessusdit.  Et  fut 
de  ce  jour  en  avant  celle  assemblée  nommée  la  bataille 
de  Baugy*.  Pour  la  mort  et  desconfiture  desquelz  An- 
glois,  tous  les  autres  eurent  très  grant  tristesse,  et  par 
espécial  pour  le  duc  de  Clarence,  car  moult  estoit 
i  aymé  pour  sa  prudence.  Néantmoins,  entre  eulx  An- 

glois,  qui  estoient  soubz  la  conduite  du  conte  de  Salis- 
bery,  reconquirent  le  corps  dudit  duc,  lequel  depuis 
fut  porté  en  Angleterre,  où  il  fut  enterré  à  très  grant 
solennité. 

i .  La  bataille  de  Baugé. 

DE  L'AN  aiCCCCXXI. 

[Du  23  mars  U21  au  12  avril  1422.] 


CHAPITRE  GGXLl. 

Comment  les  Daulphinois  alèrent  devant  Alençon.  Et  du  mariage  du  duc 
d'Alençon  à  la  fille  du  duc  Charles  d'Orléans  prisonnier. 

Au  commencement  de  cest  an,  après  la  mort  du 
duc  de  Clarence,  les  Daulphinois  qui  avoient  eu  vic- 
toire contre  ledit  duc,  comme  dit  est  dessus,  s'assem- 
blèrent en  grant  nombre  et  alèrent  pour  assiéger  Alen- 
çon. Et  ce  fait  se  logèrent  assez  près,  combatans  la- 
dicte  ville  à  leur  pouvoir.  Mais  les  Anglois,  qui  en 
grant  tristesse  portoient  le  grant  dommage  qu'ilz 
avoient  reçeu,  se  mirent  ensemble  et  assemblèrent  de 
rechef  toutes  leurs  garnisons  de  Normandie,  et  soubz 
la  conduite  du  conte  de  Salebery  alèrent  vers  Alençon 
pour  combatre  les  Daulphinois  et  lever  le  siège.  Et 
adonc  les  dessusdiz  Daulphinois ,  pourveuz  et  advisez 
comme  devant  de  la  venue  de  leurs  ennemis,  se  mi- 
rent en  ordonnance  dehors  leur  logis  et  monstrèrent 
semblant  de  grant  hardiesse.  Et  lors  lesdiz  Anglois 
voians  leurs  ennemis  en  plus  grant  nombre  qu'ilz 
n'estoient,  se  retrahirent  en  l'abbaye  du  Becq.  Toutes- 
foiz,  avant  qu'ilz  y  peussent  estre,  perdirent  de  deux 
à  trois  cens  de  leurs  hommes,  tani  prius  que  occis  par 
lesdiz  Daulphinois,  et  furent  poursuys  jusques  en  la- 
dicte  abbaye.  Mais  pour  ce  qu'ilz  virent*  que  dedens 

1 .  Les  Daulphinois. 

icelle  ne  les  pourroient  avoir  sans  trop  grant  perte  de 
leurs  gens,  se  partirent  du  siège  et  retournèrent  vers 
Dreux  et  vers  A.njou. 

Item,  en  ces  propres  jours  fut  traictié  et  parfait  le 
mariage  du  duc  d'àlençon  et  de  la  seule  fille  de  Char- 
les, duc  d'Orléans,  prisonnier  en  Angleterre;  et  se 
firent  les  nopces  en  la  ville  de  Blois.  Duquel  mariage 
faire  et  traicter  furent  les  principaulx,  Charles,  duc 
de  Touraine,  Daulphin,  à  qui  elle  estoit  nièpce,  et  le 
duc  de  Bretaigne,  oncle  dudit  duc  d'Alençon. 

Esquelz  jours  aussi,  le  roy  Henry,  quiencores  estoit 
en  Angleterre,  oy  les  nouvelles  de  la  mort  de  son 
frère  le  duc  de  Clarence,  et  de  la  prinse  de  ses  autres 
princes,  dont  grandement  fut  courroucé,  et  pour  ce, 
plus  que  paravant  se  hasta  et  prépara  son  armée  pour 
retourner  en  France,  afin  de  prendre  vengence  des 
Daulphinois,  qui  ce  dueil  et  ceste  desplaisance  lui 
avoient  mis  ou  cuer. 


CHAPITRE  CGXLII. 

Comment  messire  Jacques  de  Harecourt  commença  à  faire  guerre  aux 
gens  et  pays  du  duc  de  Bourgongne,  et  des  grans  inconvéniens  qui  à 
ceste  cause  en  sourdirent. 

En  ce  temps  messire  Jaques  de  Harecourt  qui  se 
tenoit  au  Crotoy  et  faisoit  guerre  aux  Anglois,  comme 
dit  est  dessus,  se  abstint  fort  de  plus  hanter  ne  plus 
avoir  communicacion  avecques  le  duc  Phelippe  de 
Bourgongne,  ne  avecques  ses  favorables.  Et  de  fait  print 
ou  havre  d'Estaples  ung  vaissel  chargié  de  bled,  à  mes- 
sire Edmond  de  Bomber,  lequel  tenoit  la  partie  dudit 

duc,  et  pour  ce  qu'il  ne  voult  point  rendre  quant  il 
en  fut  semons  ou  requis,  s'esmeut  soudainement  grant 
guerre  entre  eulx,  laquelle  en  conclusion  fu  moult  pré- 
judiciable à  tout  le  pays  de  Pontieu  et  à  l'environ.  Car 
ledit  messire  Emond,  pour  vanger  son  courroux,  s'en 
ala  plaindre  au  lieutenant  de  Calais,  c'est  assavoir  à 
messire  Jehan  Balade.  Lequel  soudainement  print  ses 
souldoiers  Anglois  de  la  conté  de  Guines  et  de  Calais, 
et  par  navire  les  mena  et  conduist  près  du  Crotoy,  et 
là  ardi  et  brouy  toutes  les  nefz  et  les  vaisseaulx  de  mer 
qu'il  y  trouva,  et  après  se  retrahy  audit  lieu  de  Calais. 
Pour  laquelle  entreprise  venger,  ledit  messire  Jaques 
de  Harecourt,  à  main  armée,  entra  en  aucunes  des 
villes  dudit  messire  Emond  et  les  pilla  toutes  au  net, 
en  menant  les  proies  et  tous  autres  biens  en  ses  garni- 
sons de  Noyele^  et  du  Crotoy.  Et  tost  après  ledit  mes- 
sire Emond  de  Bomber,  en  rendant  le  pareil,  courut 
les  villes  dudit  messire  Jaques.  Et  fut  du  tout  entre 
eulx  la  guerre  esmeue,  non  pas  tant  seulement  à  leur 
préjudice,  mais  aussi  ou  préjudice  de  tout  le  pays.  Car 
ledit  messire  Jaques,  pour  soy  fortifier,  actrahit  à  lui 
plusieurs  hommes  d'armes  et  gens  de  guerre  de  Com- 
piengne  et  d'ailleurs,  et  aussi  se  allèrent  avecques 
lui  plusieurs  gentilz  hommes  du  pays  de  Vimeu  et 
Ponlhieu,  avec  le  seigneur  de  Rambures  et  autres, 
dont  dessus  est  faicte  mencion,  c'est  assavoir  Loys  de 
Vaucourt,  le  Bon  de  Saveuses,  Phelippe  de  Neufville, 
Parceval  de  Houdenc,  Pierre  Quieret,  capitaine  d'A- 
raines,  et  moult  d'autres.  Si  furent  tost  après  mises  en 
sa  main  la  ville  de  Saint  Riquier,  et  auprès  d'icelle  les 

i .  Noyelle-sur-Mer. 

fortresses  de  Drougy^,  l'isle  et  chastel  du  Pont  de 
Rémi,  les  fortresses  d'Aiaines,  Drocourt'  et  de  Mareul, 
et  à  l'autre  costé,  de  Saint  Walery,  Rambures,  Gaina- 
ches  et  aucunes  autres,  dedens  lesquelles,  à  la  pour- 
suite dudit  messire  Jaques,  se  boutèrent  plusieurs 
Daulphinois,  qui  commencèrent  à  faire  guerre  ouverte 
aux  pays  du  duc  de  Bourgongne  et  ceulx  tenans  son 
parti.  Et  par  ainsi  les  pays  d'environ  furent  moult  fort 
traveillez.  Toutesfoiz,  la  ville  de  Saint-Riquier  ne  se 
mist  pas  en  l'obéissance  dudit  messire  Jaques  jusques 
à  ce  que  le  roy  d'Angleterre  fut  râpasse  à  revenir  en 
France,  comme  vous  orrez  cy-après. 


CHAPITRE  GGXLIll. 

Comoieat  le  roy  Henry  d'Angleterre  retourna  en  France  à  grant 
puissance  pour  aler  contre  le  Daulphin. 

Item,  après  que  ledit  roy  d'Angleterre  eut  ordonné 
ses  besongnes  en  son  royaume  et  que  toute  son  armée 
fut  preste  autour  de  Cantorbie,  et  iceulx  payez  de  leurs 
souldées  pour  huit  mois,  s'en  vint  à  Douvres,  et  là,  en 
autres  pays  voisins,  lui  et  toutes  ses  gens  entrèrent  en 
mer  dedens  leurs  vaisseaulx,  au  point  du  jour  la 
veille  de  saint  Barnabe',  et,  en  ce  mesraes  jour,  en- 
trèrent ou  havre  de  Calais,  environ  deux  heures  après 
midi.  Et  adonc  le  roy  yssi  de  sa  barge  et  se  loga  en 
son  chastel,  oudit  lieu  de  Calais.   Et  serablablement 


i.  «  Les  fortresses  de  Drougy  et  la  Ferté.  »  (Suppi.  fr.^  93.) 

2.  «  Diaucourt.  »  (Ibid.) 

3.  Le  10  juin. 

tous  les  autres,  yssans  de  leurs  vaisseaulx,  furent  lo- 
gez, tant  en  la  ville  comme  es  lieux  voisins,  selon  l'or- 
donnance du  roy  et  de  ses  fourriers.  Et  tantost  après 
que  lesdiz  vaisseaulx  furent  descbargez,  le  roy  les 
envoya  en  Angleterre.  Et,  comme  il  fut  extimé  par  plu- 
sieurs notables  hommes  en  ce  congnoissans,  il  y  des- 
cendi  pour  ce  jour  de  trois  à  quatre  mille  hommes 
d'armes  et  bien  vingt  quatre  mille  archers.  Et  lende- 
main ,  qui  fut  le  jour  de  saint  Barnabe ,  ledit  roy  fist 
partir  le  conte  Durset  et  le  baron  de  Ciifort  pour  aler 
à  Paris  conforter  et  aider  le  duc  d'Exceslre,  son  oncle, 
et  les  Parisiens,  qui  pour  lors  estoient  moult  court 
tenus  de  vivres,  pour  les  garnisons  des  Daulphinois 
qui  estoient  entour  eulxt.  Et  menèrent  les  dessusdiz, 
douze  cens  combatans,  à  tout  lesquelz  chevauchèrent 
hastivement ,  eschevans  les  agais  de  leurs  ennemis, 
jusques  audit  lieu  de  Paris,  où  ilz  furent  moult  joieu- 
sement  reçeus,  tant  pour  leur  venue  comme  pour  les 
nouvelles  qu'ils  povoient  prendre  de  la  descendue  de 
leur  roy,  d'Angleterre,  auquel  lesdiz  Parisiens  avoient 
par  plusieurs  foiz  transmis  leurs  messages  en  Angle- 
terre pour  le  haster.  Car  le  duc  deTouraine,  Daulphin, 
avoit  pour  ce  temps  assemblé  de  plusieurs  pays  très 
grant  puissance  de  gens  d'armes,  à  tout  lesquelz  se 
tira  pour  aler  vers  Chartres.  Et  se  rendirent  à  lui  les 
villes  de  Bonneval,  deGalardon,  avec  autres  fortresses, 
lesquelles  il  garny  de  ses  gens,  et  puis  s'en  ala  loger  au 
plus  près  de  la  cité  de  Chartres,  l'assëga  tout  autour 
très  puissamment,  mais  elle  fut  fort  défendue  par  le 
bastard  de  Thien  et  autres  capitaines,  lesquelz  hasti- 
vement y  avoienf  esté  envolez  de  Paris  pour  secourir 
à  ladicte  cité.  Et,  comme  il  fut  extimé  par  gens  en  ce 

congnoissans,  ledit  Daulphin  povoit  avoir  en  sa  com- 
paignie  de  six  à  sept  mille  harnois  de  jambes*,  quatre 
mille  arbalestriers  etsixmille  archers;  et  ainsi  fut  mandé 
au  roy  d'Angleterre  par  ceulx  qui  les  avoient  veuz.  Si 
commencèrent  iceulx  Daulpbinois  à  drécer  plusieurs 
engins  contre  les  portes  et  murailles  d'icelle  ville,  dont 
elle  fut  aucunement  traveillée.  Mais  pour  tant  que 
ceulx  de  dedens  estoient  assez  acertenez  qu'ilz  auroient 
brief  secours  par  le  roy  d'Angleterre,  n'estoient  point 
en  si  grant  soussy  pour  les  besongnes  et  approches 
dessusdictes. 

CHAPITRE   GGXLIV. 

Comm  nt  le  roy  d'Angleterre  se  tira  de  Calais  par  Abbeville  à  Beauvais, 
et  depuis  à  Mantes,  où  ala  devers  luy  le  duc  de  Bourgongne*. 

Et  en  ces  jours,  après  ce  que  le  roy  d'Angleterre  eut 
par  aucuns  jours  ordonnées  ses  besongnes  à  Calais, 
il  se  parti,  assez  en  haste,  pour  ce  que  les  Parisiens  et 
son  oncle  Excestre  le  hastoient,  afin  de  secourir  la- 
dicte  cité  de  Chartres.  Si  print  son  chemin  vers  la 
mer  et  ala  à  Monsteruel  loger  en  l'ostel  de  la  Cou- 
ronne, et  ses  gens  pour  la  pluspart  se  logèrent  sur 
le  plat  pays,  à  l'entour  de  ladicte  ville.  En  laquelle, 
ung  jour  devant,  estoit  venu  le  duc  Phelippe  de 
Bourgongne,  pour  estre  à  i'encontre  du  roy.  Et  pour 
tant  qu'il  estoit  ocupé  de  maladie  de  fièvres,  ne  monta 
point  à  cheval  pour  aler  à  I'encontre  d'icellui  roy, 

i .  Troupes  d'infanterie. 

2.  Ce  titre  de  chapitre  est  pris  sur  l'édition  de  4572.  Dans  nptre 
texte  le  récit  continue  sans  interruption. 

mais  y  envoya  messire  Jehan  de  Luxembourg,  et  sa 
chevalerie,  pour  soy  humblement  excuser  de  non  y 
eslre  aie.  Et  après  la  venue  du  roy  séjournèrent  trois 
jours  en  icelle  ville  pour  parler  ensemble  et  avoir 
conseil  sur  leurs  afaires.  Et  eulx,  de  là  partans  ensemble, 
c'est  assavoir  le  roy  d'Angleterre  et  le  duc  de  Bour- 
gongne,  alèrent  loger  au  Vast  en  Pontieu.  Et  au  pas- 
ser parmy  Montenay,  ledit  roy  d'Angleterre  fist  ardoir 
la  tour  et  molin  de  messire  Jaques  de  Hareconrt. 
Et  pour  ce  que  ledit  roy  vouloit  passer  la  Somme 
par  Abbeville,  se  p.irti  de  lui  le  duc  de  Bourgongne  et 
ala  audit  lieu  d'Abbeville  traicter  et  tant  faire  que  ledit 
roy  y  peust  passer,  laquelle  chose  lui  fut  octroiée 
assez  envis.  Mais  le  duc  leur  promist  que  tous  leurs 
despens  leur  seroient  entièrement  paiez.  Et,  ce  pen- 
dant, le  roy  se  occupa  à  chaçer  avecques  ses  princes 
en  la  forest  de  Crespy.  Et  le  jour  ensuivant  ala  loger 
à  Saint-Riquier  ;  près  de  laquelle  ville  estoit  ung  fort 
chastel  nommé  La  Ferté,  où  il  y  avoit  environ  soixante 
combatans  des  gens  de  messire  Jaques  de  Harecourt, 
dont  estoit  capitaine  le  bastard  de  Belloy,  qui  par 
sommation  suffisamment  à  lui  faicte,  réndi  ladicte 
fortresse.  Et  y  fut  mis  de  par  le  roy  et  le  duc  de  Bour- 
gongne ung  gentil  homme  du  pays,  nommé  Nicaise 
de  Boufflers,  lequel  tost  après  la  remist  en  la  main 
des  Daulphinois,  comme  dessus.  En  oullre,  dudit  lieu 
de  Saint-Riquier,  s'en  ala  le  roy  anglois  à  Abbeville,  et 
là  fut  receu  honorablement  par  le  pourchas  et  dili- 
gence dudit  duc  de  Bourgongne,  et  lui  furent  faiz  en 
icelle  ville  mains  beaux  présens.  Et  passèrent  paisible- 
ment toutes  ses  gens  avecques  ses  chariotz,  cliarrètes 
et  autres  bagues.  Et  lendemain,  après  que  les  despens 

furent  paiez,  ledit  roy  se  mist  à  chemiu,  à  tout  son 
ost;  et  se  partit  de  lui  le  duc  de  Bourgongne,  parcon- 
dicion  qu'il  lui  promist  de  retourner  vers  lui  assez 
briefment,  à  tout  son  armée.  Et  chevaucha  par  Beau- 
vais  à  Gisors  et  de  là  s'en  alla  au  Bois  de  Vlncennes,  où 
estoient  le  roy  de  France  et  la  royne,  sa  femme;  les- 
quelz  il  salua  honnorablement ,  et  pareillement  fut 
d'eulx  reçeu  à  moult  grant  joye.  Et  là  vindrent  devers 
lui  son  oncle  le  duc  d'Excestre  et  plusieurs  autres  des 
gouverneurs  et  conseillers  du  roy  de  France,  avec  les- 
quelz  furent  tenus  plusieurs  grans  consaulx  sur  les 
afaires  du  royaume.  Entre  lesquelles  fut  ordonné  que 
les  fleurectes,  c'estassavoir  les  monnoies  du  roy  qui 
avoient  cours  pour  xvi.d.,  seroient  mises  et  rabais- 
sées à  ini.d.  Si  fut  tantost  ce  publié  par  tout  le 
royaume  es  bailliages  et  seneschaulcies.  Pour  lequel 
rabaissement,  le  commun  de  Paris  et  d'autres  villes 
commencèrent  fort  à  murmurer  contre  lesdiz  gouver- 
neurs. Mais  autre  chose  n'en  porent  avoir.  Et  encores, 
qui  leur  tourna  à  plus  grant  desplaisance  et  dom- 
mage, elles  furent  tantost  remises,  de  mi.d.  à  ii. 

En  après,  icellui  roy  d'Angleterre  assembla  grant 
puissance  de  gens  d'armes  ou  pays  de  France,  à  tout 
lesquelz,  avecques  ceulx  qu'il  avoit  amenez  d'Angle- 
terre, se  tira  à  Mante  pour  aler  combatre  leDaulphin, 
qui  jà  avoit  esté  trois  sepmaines  devant  Chartres  ;  et 
manda  le  duc  de  Bourgongne  qu'il  venist  devers  lui,  à 
tout  ce  qu'il  pourroit  avoir  de  gens,  pour  estre  à  la 
journée.  Lequel  duc  se  prépara  hastivement  pour  y 
aler,  et  se  tira,  bien  à  trois  mille  combatans,  en  la 
ville  d'Amiens  et  ou  pays  là  environ,  et  de  là  par  Beau- 
vais  et  Gisors  se  tira  vers  ladicte  ville  de  Mante.  Si 

laissa  ses  gens  eu  ung  gros  village  et  ala,  à  privée 
mesgnée',  audit  lieu  de  Mante  devers  le  roy  d'Angle- 
terre, qui  de  sa  venue  et  bonne  diligence  fut  très  con- 
tent. Mais,  ce  pendant,  ledit  Daulphin  et  ceulx  qui 
estoient  avecques  lui ,  advertis  de  la  puissance  et  as- 
semblée devant  dicte,  se  départirent  de  devant  Char- 
tres et  se  retrahirent  vers  Tours  en  Touraine.  Et  pour 
tant,  après  ce  que  le  duc  de  Bourgongne  eut  eu  aucun 
parlement  avecques  le  roy  dessusdit,  lui  fut  ordonné 
de  retourner  en  Picardie  subjuguer  les  Daulphinois, 
qui  chascun  jour  s'esforçoient  de  faire  plusieurs  maulx 
oudit  pays ,  par  le  moien  de  messire  Jaques  de  Hare- 
court. 

CHAPITRE    CGXLV. 

Comment  le  seigneur  d'Offemont  entra  dedans  Saint-Riquier.  L'aventure 
du  seigneur  de  Cohera,  capitaine  d'Abbeville;  et  autres  besongnes 
qui  furent  faictes  en  cellui  temps. 

En  après,  durant  le  voiage  que  fist  le  duc  de  Bour- 
gongne devers  le  roy  d'Angleterre  comme  vous  avez 
oy,  assemblèrent  le  seigneur  d'Offemont  et  Pothon  de 
Saincte-Treille,  environ  douze  cens  chevaulx ,  à  tout  les- 
quelz  par  Vimeu  alèrent  passer  la  rivière  de  Somme  à 
la  Blanquetaque,  et  delà,  avecques  messire  Jaques  de 
Harecourt  qui  vint  audevant  d'eulx,  alèrent  à  Saint- 
Riquier.  Ouquel  lieu,  par  le  moien  dudit  messire  Ja- 
ques de  Harecourt,  leur  fut  faicte  ouverture,  et  se  logè- 
rent tous  dedens  ladicte  ville.  Et  avecques  ce,  traictèrent 
avecques  Nicaise  de  Bouflers,  qui  estoit  dedens  la  for- 

1 .  Avec  une  petite  suite  de  ses  gens. 

tresse  de  la  Ferté,  par  condicion  qu'elle  leur  fut  rendue 
et  délivrée.  Et  pareillement  obtindrent  le  chastel  de 
Durgi*  appartenant  à  l'abbé  de  Saint-Riquier.  Et  après 
qu'ilz  furent  logez,  comme  dit  est,  commencèrent  à 
courre  et  à  envayr  tout  le  pays  à  Fenviron,  etmesmes 
alèrent  sur  Teaue  de  Canche  à  ung  gros  village  nommé 
Conchi*,  ouquel  lieu  ils  ardirent  et  abatirent  de  fons 
en  comble  une  très  belle  église,  cledens  laquelle  s'es- 
toient  retrais  avecques  aucuns  de  leurs  biens  les  ha- 
bitans  d'icelle  ville,  lesquelz  furent  tous  ou  en  la  plus 
grant  partie  emmenez  prisonniers  comme  chétifz'  au- 
dit lieu  de  Saint-Riquier.  Et  d'autre  costé  fut  rendue 
et  délivré  à  Pothon  de  Saincte-Treille  la  fortresse  de 
Douvrier  assise  et  située  sur  la  rivière  d'Authie*.  Pour 
laquelle  prinse  la  ville  de  Monstereul  et  les  marches  à 
Fenviron  furent  moult  troublées. 

En  oultre,  le  duc  de  Bourgongne  retourné  jusquesà 
une  ville  nommée  Croissy  ^,  à  tout  son  armée,  lui  vin- 
drenl  certaines  nouvelles  comment  le  seigneur  d'Offe- 
mont  et  Pothon  de  Saincte-Treille  estoient  dedensSaint- 
Riquier,  et  ce  qu'ilz  avoient  fait.  Sur  quoy  il  assembla 
son  conseil  et  délibéra  avec  icellui,  que  sansdélay  man- 
deroit  gens  d'armes  de  toutes  pars,  en  ses  pays,  et  aussi 
arbalestriers  es  bonnes  villes  du  Roy  et  es  siennes, 
afin  d'aler  asséger  la  ville  de  Saint-Riquier  et  autres 
fortresses  voisines  tenans  la  partie  du  Daulphin.  Et  sur 

1.  Drugy  {Suppl.  /r.,  93). 

2.  Conchy-sur-Canche. 

3.  Comme  des  captifs. 

4.  «  La  forteresse  de  Dourier,  assize  et  scituée  en  moult  fort 
lieu  sur  la  rivière  d'Authie.  »  (Var.  du  ms.  Suppl.  fr.^  93.) 

5.  Croissy  [Oise). 

ceste  entencion  s'en  ala  à  Amiens,  où  il  fist  requeste 
d'avoir  aide  de  vivres  et  de  gens,  lesquelz  lui  furent 
accordez.  Et  d'autre  part  envoya  plusieurs  de  ses  gens, 
à  tout  ses  lectres  et  mandemens,  par  icelles  bonnes 
villes,  faire  pareille  requeste.  Lesquelles  bonnes  villes, 
toutes  ou  la  plus  grant  partie,  promirent  loyaument 
le  servir.  Et  après,  ledit  duc  partant  d'Amiens  ala  par 
Dourlens  loger  à  Auxi  sur  la  rivière  d'Autbie,  à  trois 
lieues  de  Saint-Riquier.  Auquel  lieu  retourna  devers 
lui  messire  Jeban  de  Luxembourg,  qui  paravant,  à  tout 
certain  nombre  de  combatans,  est  oit  aie  àDommarten 
Ponthieu  et  devers  ladicte  ville  de  Saint-Riquier,  pour 
enquerre  et  savoir  la  puissance  et  estât  desdiz  Daul- 
phinois.  Si  séjourna  ledit  duc  en  icelle  ville  d'Auxi  par 
trois  jours,  actendant  ses  gens,  qui  là  de  plusieurs  lieux 
venoient  à  lui. 

Item,  pendant  que  ces  besongnes  se  faisoient,  le  sei- 
gneur deCobam,  qui  estoit  capitaine  d'Abbeville,  ung 
certain  jour  ainsi  qu'il  aloit  visiter  son  gué  après  sou- 
per, tout  à  cbeval  lui  sixiesme  de  ses  gens  ou  environ, 
devant  lui  aucuns  de  ses  gens  portans  torcbes  ou  falos, 
fut  assailli  soudainement  au  coing  d'une  rue  de  trois 
ou  quatre  compaignons  qui  là  de  fait  appensé  l'acten- 
doient,  et  vigoureusement,  en  disant  aucunes  paroles, 
férirent  sur  lui  et  le  navrèrent  très  fort  ou  visaige,  et 
aussi  férirent  ung  advocat  de  ladicte  ville,  en  la  teste, 
qui  estoit  avecques  lui,  monté  sur  ung  très  bon  cheval, 
qui  avoit  nom  maistre  Phelippe  de  Coux.  Lequel  fut 
du  coup  si  estourdi  qu'il  féry  son  cheval  des  espérons, 
et  par  grant  desroy  ledit  cheval  se  porta  parmy  une 
grosse  cheyne  de  fer  tendue  au  travers  d*une  rue,  te- 
nant à  une  atache  ou  milieu  de  ladicte  rue,  comme  en 

tel  cas  est  acoustumé ,  laquelle  ataclie ,  de  la  grant 
puissance  du  cheval,  fut  arrachée  hors  de  terre,  et 
adonc  ledit  maistre  Jehan  cliey  terriblement  et  fut 
tout  desrompu,  par  quoy  tost  après  il  en  mouru.  Et 
ledit  seigneur  de  Coham ,  tout  navré  comme  dit  est , 
avec  aucuns  de  ses  gens,  fut  remené  en  son  hostel.  Et 
ne  sceut  pour  lors  dont  ce  lui  estoit  venu.  Toutesfois 
les  dessusdis  facteurs  estoient  d'Abbeville.  Et  se  parti- 
rent secrètement  par  le  moien  de  leurs  amis,  et  s'en 
alèrent  au  Crotoy  devers  messire  Jaques  de  Harecourt 
lui  raconter  cesle  adventure.  Lequel,  de  ce  fait  moult 
joieux,  les  retint  avecques  lui.  Et  en  fin,  après  aucuns 
ans  furent  prins,  et  pour  ce  mesfait  et  autres  furent 
exécutez. 

CHAPITRE  GGXLVI. 

Comment  le  duc  Phelippe  de  Bourgongne  ala  devant  le  Pont  de  Remy, 
lequel  il  conquist.  Et  autres  matières  servans. 

Or  est  vérité  que  le  duc  Phelippe  de  Bourgongne 
partant  de  la  ville  d'Auxi,  à  tout  son  exercice,  ala  loger 
à  ung  gros  village  nommé  Vivreux,  à  une  lieue  de 
Saint-Riquier.  Et  lendemain,  passant  devant  icelle  ville 
de  Saint-Riquier,  ala  loger  au  Pont  de  Remy  où  es- 
toient lesDaulphinois.  Et  fut  la  nuit  de  laMagdeleine. 
Si  se  logèrent  aucuns  de  ses  gens  devant  le  pont  de- 
dens  grandes  maisons  qui  là  estoient,  mais  tost  après 
lesDaulphinois  qui  estoient  dedens  l'isle  et  chastel 
dudit  Pont  de  Remy,  tirèrent  le  feu  par  fusées  dedens 
lesdictes  maisons,  lesquelles  tantost  de  l'une  à  l'aulre 
furent  toutes  embrasées.  Pour  quoy  il  convint  que  les 
gens  dudit  duc  se  retrahissent  et  logassent  plus  arrière. 

Et  le  second  jour  ensuivant,  les  arbalestriers  d'Amiens 
et  autres  gens  d'armes  qui  les  conduisoient  dedens 
environ  douze  bateaulx ,  avalèrent  par  la  rivière  de 
Somme,  prestes  pour  combatre  ladicte  isle  et  chastel. 
Mais  les  dessusdiz  Daulpbinois  sacbans  la  venue  des- 
diz  bateaulx,  tous  espovenlez,  troussèrent  leurs  ba- 
gues et  s'en  fouirent  incontinent  au  cbasteau  d'Araines, 
délaissant  ledit  Pont  de  Remy  sans  garde.  Et  assez  tost 
après,  aucuns  hommes  et  femmes  qui  estoient  en 
l'isle  avalèrent  le  pont  au  costé  où  estoit  le  guet  du 
duc  de  Bourgongne,  et  adonc  y  entrèrent  gens  sans 
nombre,  de  sa  partie,  lesquelz  prindrent  et  ravirent 
tous  ce  que  les  Daulpbinois  avaient  laissé.  Et  ce  mes- 
mes  jour,  par  le  commandement  du  duc  de  Bourgon- 
gne furent  ars  et  embrasez  la  dessusdicte  isle  et  chas- 
tel, où  il  avoit  moult  belle  habitacion.  Et  pareillement 
furent  ars  et  désolez,  ce  jour  et  le  lendemain,  les  chas- 
teaulx  de  Maruiel  et  de  Aucourt,  desquelz  s'estoient 
départiz  lesdiz  Daulpbinois  pour  la  doubte  et  paour 
d'icellui  duc.  Et  entretant  que  icellui  duc  estoit  logié 
au  Pont  de  Bemy,  ala  messire  Jeban  de  Luxembourg 
devant  ladicte  ville  de  Saint-Riquier,  à  tout  cent 
hommes  d'armes  gens  d'eslite ,  soubz  la  seureté  du 
seigneur  d'Offemont,  et  mena  avecques  lui  six  hom- 
mes d'armes  montez  et  habillez  pour  faire  armes  et 
rompre  le  bois  contre  les  Daulpbinois  des  gens  dudit 
d'Offemont,  lesquelles  paravant  avoient  esté  entre- 
prinses  des  deux  parties  par  leurs  certains  messages. 
Desquelz,  de  la  partie  de  Bourgongne,  ung  nommé  de 
Roucourt ,  Henry  Lalemant ,  le  bastard  de  Roubais , 
Lionnet  de  Bournonville  et  deux  autres  ;  de  la  partie 
d'Offemont  y  estoit  le  seigneur  de  Verduisant,  Guil- 

Jaume  d'Aubigny  et  quatre  autres,  dont  je  ne  sçay  les 
noms.  Lesquelles  deux  parties  venues  l'une  contre 
l'autre  soubz  bonne  seuretë,  comme  dit  est,  commen- 
cèrent à  jouster  et  courir  l'un  contre  l'autre  de  bon 
het.  Mais  de  première  venue  les  deux  Daulphinois  pre- 
miers joustans  tuèrent  les  deux  chevaux  de  Ifeur  par- 
tie adverse.  Et  après,  les  autres  ensuivans,  tant  d'un 
costé  comme  d'autre,  rompirent  aucunes  lances  très 
gentement ,  et  en  fin  par  trop  courte  heure  en  y  eut 
deux  de  chascune  partie  qui  ne  joustèrent  point  l'un 
contre  l'autre.  Et  fînablement,  sans  ce  qu'il  y  eust 
homme  blécié  de  l'une  desdictes  parties,  prindrent 
congié  amiablement  l'un  à  l'autre  et  se  départirent. 
Et  s'en  ala,  ledit  de  Luxembourg,  à  tout  ses  gens,  au 
Pont  de  Remy,  et  le  seigneur  d'Ofïemont  à  tout  les 
siens,  dedens  Saint-Riquier.  Toutesfoiz,  ledit  messire 
Jehan  de  Luxembourg  avoit  mené  avecques  lui  pour 
la  seureté  de  sa  personne  cent  hommes  d'armes  des 
plus  expers  et  mieulx  habillez  de  la  compaignie  du  duc 
de  Bourgongne,  et  avec  ce  avoit  laissé  en  embusche 
dedens  un  g  bois  environ  trois  cens  combatans,  se  be- 
soing  lui  estoit.  Et  à  son  département ,  quant  il  eut 
tiré  les  cent  hommes  d'armes  dessusdiz  dehors  et  assis 
ladicte  embusche,  et  qu'il  se  fut  mis  à  chemin,  il  re- 
garda aucunement  derrière  lui  et  vit  que  ceulx  qu'il 
avoit  laissez  ou  bois  dessusdit  se  commençoient  desjà 
à  desroier,  et  mener  leurs  chevaux  paistre  es  blez  aux 
pleins  champs,  et  lors,  de  ce  tout  troublé,  print  une 
lance  et  courut  viguereusement  pour  les  remètre  ou 
lieu  où  il  les  avoit  laissez ,  et  adonques  les  dessusdiz, 
sans  actendre  l'un  l'autre,  se  relrahirent  à  force  d'es- 
perons  quanque  cheval  les  peut  porter.  Néanmoins  il 

raconsuy  ung  homme  d'armes,  nommé  Âloyer,  au- 
quel il  perça  la  cuisse  et  le  jecta  sus  de  son  cheval,  et 
à  plusieurs  autres  donna  de  durs  cops.  Et  après  qu'il 
les  eut  remis  en  ordonnance  et  dit  plusieurs  injures  à 
ceulx  qui  les  dévoient  conduire,  s'en  ala  parfournir 
son  entreprinse  comme  vous  avez  oy. 


CHAPITRE  CGXLVJI. 

Comment  le  duc  Phelippe  de  Bourgongne  se  logea  devant  Saînt-Riquier 
et  depuis  s'en  parti  pour  aler  combatre  les  Daulphinois  qui  veuoient 
à  rencontre  de  lui. 

Item,  après  les  besongnes  dessusdictes  et  que  le 
Pont  de  Remy  fut  conquis  et  du  tout  désolé  comme 
dit  est,  le  duc  Phelippe  de  Bourgongne  se  party  de 
là  et  ala  loger  dedens  Abbeville ,  et  partie  de  ses  gens 
se  logèrent  es  faubxbourgs  et  autres  lieux.  Et  de  là  ,  à 
la  fin  du  mois  de  juillet,  ala  devant  Saint-Riquier  et 
se  loga  dedens  le  chastel  de  la  Ferté,  lequel  paravant, 
avec  le  chastel  de  Drugi  et  les  faulxbourgs,  avoient  esté 
mis  en  feu  comme  dit  est.  Si  se  logèrent  ses  gens  es 
autres  lieux.  Et  fut  messire  Jehan  de  Luxembourg 
logé  à  la  porte  Saint-Jehan  du  costé  de  Auxi,  et  le 
seigneur  de  Croy,  aucuns  jours  ensuivans,  se  loga  au- 
près de  la  porte  Saint-Nicolas  vers  Abbeville.  Et  à  la 
porte  du  Héron,  hault  vers  le  Crotoy,  n'y  eut  point  de 
logis,  pour  quoy  ceulx  du  dedens  povoient  saillir 
chascun  jour  durant  le  siège,  tant  de  cheval  comme 
de  pié,  tout  à  leur  plaisir.  Et  cependant  ceulx  des 
bonnes  villes  dont  dessus  est  faicte  mencion,  vindrent 
en  grant  nombre  en  l'aide  dudit  duc ,  et  après  que  les 

logis  furent  prins  comme  dit  est ,  les  asségans  com- 
mencèrent moult  fort  à  faire  leurs  approches  pour 
grever  leurs  adversaires.  Si  povoit  ledit  duc  avoir  en 
sa  compaignie,  tant  de  hommes  d'armes  comme  ar- 
chers et  arbalestriers,  à  compter  ceulx  des  bonnes  villes, 
de  cinq  à  six  mille  combatans.  Et  d'autre  part  lesdiz 
Daulphinois  soubz  la  conduite  duseigneur  d'Oflemont, 
Pothon  de  Saincte-Treille,  Verduisant,  et  autres  capi- 
taines, povoient  eslre  dedens  icelle  ville  de  douze 
à    quatorze    cens    hommes.     Car    avecques    ceulx 
qu'ils  avoient  amenez,  messire  Jaques  de  Harecourt 
leur  avoit  baillé  de  ses  meilleurs  gens.  Si  se  mirent 
de  tout  leur  cuer  et  puissance  à  défendre  et  résister 
aux  entreprinses  de  leurs  adversaires.  Et  au  regard 
des  saillies  qui  furent  faictes  par  lesdiz  Daulphinois,  il 
seroit  trop  long  et  ennuieulx  à  les  racompter  chascune 
à  par  soy.  Mais  en  vérité  ils  en  firent  plusieurs,  où  ils 
gaignèrent  plus  qu'ils  ne  perdirent.  Et  entre  les  autres, 
de  ceulx  qui  furent  prins  à  icelles  de  la  partie  dudit  • 
duc,    fault   nommer  aucuns  des    plus  principaulx. 
C'estassavoir  messire  Emond  de  Bomber ,  Henry  La- 
lemant,  Jehan  de  Crevecuer,  ung  nommé  d'Anelet,  et 
aucuns  autres  gentilz  hommes.  Et,  ce  pendant,  les  en- 
gins que  avoit  fait  dresser  ledit  duc  contre  ses  enne- 
mis rompirent  et  effondrèrent  en  plusieurs  lieux  les 
portes  et  murailles  avecques  les  maisons  d'icelle  ville. 
Et  à  l'opposite,  lesdiz  asségez  gectoient  leurs  engins 
parmy  l'ost  dudit  duc.  Pour  quoy ,  tant  d'un  coslé 
comme  d'autre ,  y  eut  plusieurs  hommes  occis  et  na- 
vrez durant  ledit  siège.   Et  aussi  messire  Jaques  de 
Harecourt  envoioit  souvent  aucuns  de  ses  gens  de- 
dens ladicte  ville  devers  ledit  seigneur  d'Offemont , 

pour  lui  et  ses  gens  exorter  qu'ils  se  tenisserit  et  que 
brief  ilz  auroient  secours  pour  lever  ledit  siège.  Car  il 
avoit  envoie  ses  messages  en  plusieurs  lieux  tant  en 
Champagne,  Brie,  Valois,  comme  à  Compiengne  et 
autres  lieux,  à  ceulx  qui  tenoient  la  partie  du  Daulpliiu, 
afin  qu'ils  se  assemblassent  ou  plus  grant  nombre  que 
faire  sepourroit,  pour  venir  vers  lui  àcombatre  le  duc 
de  Bourgongne.  A  laquelle  requeste  et  mandement  se 
assemblèrent  lesdiz  Daulphinois  en  très  grant  nom- 
bre vers  Compiengne,  pour  eulx  mectre  à  chemin. 

Et  ce  temps  durant,  le  duc  de  Bourgongne  et  ses 
capitaines,  continuant  son  siège  devers  ladicte  ville  de 
Saint-Riquier ,  oy  certaines  nouvelles  que  ses  adver- 
saires s'esloient  assemblez  et  venoient  pour  eulx  join- 
dre et  assembler  avecques  messire  Jaques  de  Hare- 
court  et  les  autres.  Et  ce  fut  le  xxix®  jour  du  moys 
d'aoust.  Et  aussi,  ledit  duc  fist  partir  de  son  ost,  en- 
viron le  jour  failli ,  Phelippe  de  Saveuses  et  le  sei- 
gneur de  Crevecuer,  à  tout  cent  vingt  combatans,  pour 
aller  à  Abbeville  passer  la  rivière  de  Somme,  et  de  là 
en  Vimeu,  enquerre  diligemment  de  Testât  et  venue 
des  dessusdiz  Daulphinois,  et  leur  pria  et  commanda 
bien  instamment  qu'ils  feissent  bon  devoir  de  lui  faire 
savoir  des  nouvelles  véritables  d'iceulx ,  disant  en 
oultre  que,  à  tout  son  ost,  les  suivroit  sans  délay.  Les- 
quelz  de  Saveuses  et  de  Crevecuer,  en  accomplissant  la 
charge  qu'ils  avoient,  chevauchèrent  par  nuit  jusques 
à  Abbeville,  et  repeurent  leurs  chevaux  clertain  espace, 
etpuis,  eulx  partans  de  là,  alèrent  oudit  pays  de  Vy  meu. 
Et,  ce  pendant,  ledit  duc  de  Bourgongne,  le  plus  secrè- 
tement qu'il  peut,  fist  descendre,  cueillir  et  trousser 
les  tentes  de  son  siège  avec  toutes  les  autres  bagues 

quelzconques,  et  ateler  chars  et  cbarectes,  et  puis  tirer 
vers  Âbbeville,  après  qu'il  eut  fait  bouter  le  feu  par 
tous  les  logis.  Et  lui,  là  venu,  qui  volt  boire  et  men- 
ger,  faire  le  pot,  tout  à  cbeval,  car  il  ne  voult  point 
souffrir  que  ses  gens  se  logassent,  pour  tant  que  de 
heure  à  autre  actendoit  nouvelles  de  ses  gens  qu'il 
avoit  envoiez  oultre.  Lesquelz,  chevauchans  ou  pays 
oultre  le  Vimeu  en  tirant  vers  Oisemont,  entre  le 
point  du  jour  et  soleil  levant,  approuchèrent  et  virent 
iceulx  Daulpbinois  qui  en  belle  ordonnance  s'en  ve- 
noient  moult  roidement  en  tirant  vers  le  passage  de 
la  Blanquetaque'.  Si  en  furent  prins  aucuns  de  ceulx  qui 
chevauchoient  à  Tescart,  par  les  gens  desdiz  Saveuses 
et  Crevecuer,  par  quoy  la  vérité  de  leur  entencion  fut 
lors  avérée  et  descouverte.  Et  sur  ce,  par  iceulx  fut 
tantost  et  incontinent  envoyé  devers  ledit  duc  de 
Bourgongne,  qui  estoit  à  Abbeville  comme  dit  est, 
pour  le  faire  haster  afin  qu'il  trouvast  ses  ennemis 
avant  qu'ils  feussent  passez  la  rivière.  Lequel  duc 
oyant  lesdicles  nouvelles  fut  moult  joyeux,  et  fist  dili- 
gemment tirer  ses  gens  aux  champs  ,  et  chevauchèrent 
après  iceulx  Daulpbinois  moult  vigoreusement;  et 
laissa  tous  ses  arbalestriers  et  ceulx  des  bonnes  villes 
audit  Heu  d' Abbeville.  Lesquels  Daulpbinois  avoient 
desjà  apperçeu  les  gens  du  duc  de  Bourgongne  qui 
encores  les  aguetoient  et  poursuivoient,  et  pour  ce,  le 
plus  tost  qu'ils  porent  tirèrent  au  passage  de  Blanque- 
taque,  pour  passer  et  aler  avecques  messire  Jaques  de 
Harecourt,  qui  estoit,  à  tout  ses  gens,  de  l'autre  costé 


1.  Blanquetade,  village  et  gué  fameux  entre  Saint- Valéry  et 
Abbeville. 

de  la  rivière  vers  Saint-Riquier.  Durant  lequel  temps  les 
gens  du  duc  renvoièrent  de  rechef  messages  devers 
lui  pour  le  faire  haster.  Lequel  duc,  qui  estoit  moult 
désirant  d'assembler  avecques  iceulx,  chevaulcha,  à 
tout  son  ost,  moult  fort  quanque  chevaulxporent  tro- 
ter,  pour  les  rataindre.  Et  commencèrent  iceulx  Daul- 
phinois  à  passer  la  rivière.  Mais  quant  ils  virent  ledit 
duc  venir  après  eulx,  à  tout  sa  bataille  ordonnéement, 
ils  muèrent  leur  propos  et  retournèrent  aux  pleins 
champs  pour  venir  contre  lui,  chevaulchans  en  bonne 
ordonnance,  monstrans  semblant  de  venir  combattre 
ledit  duc  et  sa  puissance  ,  combien  qu'ils  feussent  en 
petit  nombre  au  regard  de  lui.  Et  s'estoit  bouté  avec- 
ques eulx,  Pothon  de  Saincte-Treille ,  lui  douziesme , 
qui  toute  la  nuit  estoit  venu  dudit  lieu  de  Saint-Riquier 
pour  estre  à  ceste  besongne.  Et  lors  les  deux  parties 
chevaucbans  comme  dit  est  l'un  contre  l'autre,  chas- 
cun  d'eulx  commencèrent  à  veoir  pleinement  la  puis- 
sance de  son  adverse  partie.  Et  adonc,  pour  ce  que 
les  gens  dudit  duc  chevauchèrent  bellement ,  furent 
envoiez  plusieurs  héraulx  et  poursuivans  pour  les  faire 
haster.  Et  ainsi  chevauchèrent  les  deux  parties  assez 
bonne  espace,  toujours  approuchans  l'mi  l'autre,  et 
messire  Jaques  de  Harecourt ,  qui  estoit  à  l'autre  costé 
de  la  rivière,  à  tout  ses  gens,  voiant  icelles  parties  ainsi 
chevaucher  l'un  contre  l'autre,  ne  s'efforça  pas  de 
passer  la  rivière  pour  aider  à  ses  gens  que  lui  mesmes 
avoit  mandez,  ains  s'en  retourna  au  Crotoy  dont  il 
estoit  parti  le  matin. 

CHAPITRE  GGXLVIII. 

Comment  les  deux  princes',  c'est  assavoir  le  duc  de  Bourgongne 
et  les  Daulphinois  assemblèrent  en  bataille. 

Or  est  vérité  que  ce  samedi  derrenier  jour  d'aoust, 
environ  onze  heures  de  matin,  les  deux  batailles  des- 
susdictes  chevaulchans  l'un  contre  l'aultre  moult  fière- 
ment, s'arrestèrent  ung  petit  comme  à  trois  traicz  d'arc 
l'un  près  de  l'autre,  et  adonc  furent  faiz  de  cliascune 
partie  de  nouveaulx  chevaliers.  Entre  lesquelz  le  fut 
fait  ledit  duc  par  la  main  de  messire  Jehan  de  Luxem- 
bourg. Lequel  duc  fist  après  chevalier  Phelippe  de  Sa- 
veuses;  et  si  le  furent  faiz  de  son  costé,  Colard  de 
Commines  ,  Jehan  d'Estenguse*,  Jehan  de  Rombaix', 
Andrieu  Vilain,  et  Jehan  Vilain,  Phihbert  Audriet  et 
David  de  Poix,  Gérard  d'Athies,  le  seigneur  de  Mayen- 
court*,  le  maistre  de  Renti*,  Colinet  de  Brimeu,  Ja- 
ques Pot,  Loys  deSaint-Saulieu,  Guilain  de  Halvyn  et 
aucuns  autres.  Et  de  la  partie  des  Daulphinois  le  furent 
faiz  pareillement,  Giles  de  Gamaches,  Regnault  de 
Fontaines',  Colinet  de  Vilqiiiert'',  le  marquis  de  Sere, 
Jehan  Rigault*,  Jehan  d'Espaigne,  Corbeau  du  Rieu  et 
Sarrasin  de  Beaufort. 

1.  a  Consment  les  deux  parties,  etc.  »  {Suppl,  fr.^  93.) 

2.  «  Jehan  de  Estenu.  »  {Ibid.) 

3.  ■<  Jehan  de  Robais.  b  (Ibid.) 

4.  «  Le  seigneur  de  Moyencourt.  »  (Ibid.) 

5.  «  Le  moysne  de  Renty.  »  [Ibid,) 

6.  Œ  Rigault  de  Fontaines.  »»  (Ibid.) 

7.  «  Collinet  de  Villecquier.  »«  (Ibid.) 

8.  «  Jehan  Rogau.  »  (Ibid.) 

En  après,  de  la  partie  du  duc  de  Bourgongne  fui 
envoyé  l'estendart  de  Phelipe  de  Saveuses  avecques 
cent  vingt  compaignons,  fors  hommes  d'armes,  que 
conduisoient  messire  Maulroy  de  Saint-Léger  et  le 
bastard  deCoucy,  loings  à  plains  champs,  sur  le  costé, 
pour  férir  lesdiz  Daulphinois  au  travers.  Et  lors  les 
deux  parties  qui  estoient  moult  désirans  d'assembler 
l'un  contre  l'autre,  s'approuchèrent  très  fort,  et  par 
espécial,  les  Daulphinois  en  grant  bruit  et  raideur  se 
férirent  tant  que  chevaulx  les  porent  porter  à  plein 
cours,  dedens  la  bataille  du  duc  de  Bourgongne,  de 
laquelle  ilz  furent  très  bien  receuz.  Et  y  eust  à  ceste 
première  assemblée  grant  frosseiz  de  lances,  et  hom- 
mes d'armes  et  chevaulx  portez  à  terre  moult  terrible- 
ment de  costé  et  d'autre.  Et  adonc  de  toutes  pars 
commencèrent  à  férir  l'un  sur  l'autre,  et  moult  cruel- 
lement abatre,  tuer  et  navrer.  Mais  durant  ceste  pre- 
mière assemblée  se  départirent  de  l'ost  dudit  duc  bien 
les  deux  pars  de  ses  gens,  et  moult  en  haste  se  prin- 
drent  à  fuir  vers  Abbe ville,  où  ilz  ne  furent  point  re- 
ceuz, et  pour  tant  alèrent  de  là  à  Piquegny.  Si  estoit 
avec  eulx  la  bannière  dudit  duc,  laquelle  pour  le  grant 
haste  n'avoit  point  esté  baillée  en  autre  main  que  du 
varlet  qui  l'avoit  acoustumée  de  porter,  lequel  en 
fuiant  avecques  les  autres  la  gecta  par  terre,  mais  elle 
fut  relevée  par  ung  gentil  homme,  nommé  Jehan  de 
Bosinbos,  et  à  icelle  se  rallièrent  plusieurs  gentilz 
hommes  des  fuians  dessusdiz.  Desquelz  grant  partie, 
paravant  ce  jour  estoient  renommez  d'estre  vaillans 
en  armes,  toutesfoiz  ilz  laissèrent  le  duc  de  Bourgon- 
gne leur  seigneur  et  leurs  compaignons  en  ce  danger, 
dont  ilz  furent  depuis  grandement  diffamez.  Mais  les 

aucuns  se  vouloient  excuser  pour  la  dessusdicte  ban- 
nière, disant  qu'ilz  pensoient  que  avec  icelle  feust  le 
duc  de  Bourgongne.  Et  aussi  de  rechef  leur  fut  certi- 
fié par  le  roy-d'armes  que  icellui  duc  estoit  prins  ou 
mort  et  qu'il  le  sçavoit  véritablement.  Pour  quoy,  en 
poursuivant  de  mal  en  pis,  furent  plus  effréez  que 
devant  et  sans  retourner  s'en  alèrent,  comme  dit  est, 
passer  l'eaue  de  Somme  à  Piquegny,  et  de  là  s'en  alè- 
rent en  leurs  propres  lieux.  Et  entretant,  une  partie 
des  Daulphinois  qui  les  virent  partir,  commencèrent  à 
courir  après,  c'estassavoir  Jehan  Raolet  et  Péron  de 
Lupe,  à  tout  six  vingts  combatans,  et  en  occirent  et 
prindrenl  aucuns^  et  entendoient  avoir  gaigné  la  jour- 
née et  que  tous  leurs  adversaires  feussent  desconfis. 
Mais  leur  pensée  ne  leur  fut  pas  véritable,  car  ledit 
duc  et  avec  lui  cinq  cens  combatans  qui  esloient  de- 
mourez  avecques  lui,  des  plus  nobles  et  expers  en  ar- 
mes, se  combatirent  moult  asprement  et  vaillamment 
contre  lesdiz  Daulphinois,  et  tant  firent  que  en  con- 
clusion ilz  obtindrent  la  victoire  et  demourèrent 
maistres  en  la  place.  Et  comme  il  fut  relaté  de  toutes 
les  deux  parties,  ledit  duc  se  y  gouverna  si  prudente- 
ment  et  fut  en  péril  d'avoir  grande  occupacion  par  ce 
qu'il  assembla  des  premiers,  et  fut  enferré  de  deux 
lances  de  première  venue,  dont  l'une  lui  perça  sa  selle 
de  guerre  tout  oultre  l'arçon  de  devant  et  lui  eschapa 
de  costé  son  harnas,  et  avecques  ce  fut  prins  aux  bras 
d'un  puissant  homme  d'armes  qui  le  cuida  tirer  jus. 
Mais  il  estoit  monté  sur  fleur  de  bon  coursier,  qui  à 
force  le  porta  oultre.  Si  soustint  et  aussi  donna  plu- 
sieurs cops  à  ses  ennemis,  et  print  de  sa  main  deux 
hommes  d'armes,  et  chassa  lesdiz  Daulphinois  bien 

longuement  vers  la  rivière.  Et  au  plus  près  de  lui 
estoit  le  seigneur  de  Longueval,  Gui  d'Arli  et  autres 
en  petit  nombre,  qui  bien  le  compaignèrent.  Si  fut 
bonne  espace  que  la  plus  grant  partie  de  ses  gens 
estoient  en  grant  efTroy  par  ce  qu  ilz  ne  sçavoient  où 
il  estoit.  Et  après,  Jehan  Raoulet  et  Pérou  de  Lupe, 
avecques  leurs  gens,  retournans  de  la  chasse  dessus- 
dicte,  vindrent  ou  lieu  où  s'estoit  faicte  la  bataille,  et 
entendoient  à  trouver  leurs  autres  compaignons  vic- 
torieux. Mais  quant  ilz  perceurent  le  contraire,  ilz  se 
mirent  à  fuir,  et  avecques  eulx  le  seigneur  de  Moy, 
vers  Saint  VYalery,  et  aucuns  prindrent  leur  chemin 
vers  Araines.  Et  adonc,  le  duc  de  Bourgongne  qui 
estoit  retourné  sur  le  champ,  fist  rassembler  ses  gens, 
et  les  aucuns  de  son  costé,  qui  là  avoient  esté  mis  à 
mort,  fist  lever,  et  par  espécial  le  seigneur  de  la  Vies- 
ville.  Et  jà  soit  ce  que  les  nobles  et  grans  seigneurs 
qui  estoient  derrière  avecques  ledit  duc  se  portassent 
ceditjour  très  vaillamment,  entre  les  autres  fault  par- 
ler de  Jehan  Vilain,  qui  ce  jour  avoit  esté  fait  cheva- 
lier, lequel  estoit  du  pays  de  Flandres,  bien  noble 
homme,  de  haute  estature,  bien  puissant  de  corps, 
monté  sur  ung  bon  cheval,  tenant  une  forte  hache  à 
ses  deux  mains,  à  tout  laquelle  à  l'assembler  se  bouta 
en  la  plus  grant  presse  desdiz  Daulphinois,  et  avoit 
habandonné  sa  bride  ;  si  leur  départoit  si  grans  cops 
que  ceulx  qui  en  estoient  actains  estoient  portez  jus 
sans  remède.  Et  en  cet  estât  le  racompta*  Pothon  de 
Saincte -Treille,  lequel,  comme  depuis  il  relata, 
voiant  les  merveilles  qu'il  faisoit,  se  tira  arrière  le 

1.  «  Le  rencontra.  »  {Suppl.  //-.,  U3.) 

plus  tost  qu'il  peut  pour  double  de  la  hache  dessus- 
dicte. 

En  oultre,  après  que  le  duc  eut  fait  rassembler 
ses  gens  comme  dit  est  ',  s'en  retourna  à  Abbeville, 
où  il  fut  joieusement  receu,  à  tout  grant  partie  des 
Daulplîinois  qui  avoient  esté  prins  à  ceste  besongne, 
c'estassavoir  le  seigneur  de  Conflans ,  Loys  d'Aul- 
phemont',  me^sire  Giles  de  Gamaches  et  son  frère 
Lovs ,  messire  Lovs  de  Chiembronne ,  Potlion  de 
Saincte-Treille ,  le  marquis  de  Sere ,  Pbelippe  de 
Saint-Sauflieu',  messire  Renault  de  Fontaines,  Sau- 
vage de  La  Rivière,,  Jehan  de  Proisy  gouverneur  de 
Guise,  messire  Raoul  de  Gaucourt ,  messire  Jehan 
de  Rogon,  Bernard  de  Saint  Martin,  Jehan  de  Join- 
gny ,  le  seigneur  de  Monmor ,  Jehan  de  Versailles, 
Le  Bourg  de  La  Hire,  Yvon  du  Puis,  Jehan  de 
Sourmain ,  Heyne  Dourdas*,  et  autres  jusques  au 
nombre  de  cent  à  six  vingts.  Et  si  furent  mors 
sur  la  place,  tant  d'une  partie  comme  d'autre,  de 
quatre  à  cinq  cens  ou  environ,  dont  de  la  partie 
du  duc  de  Bourgongne  on  eslimoit  tant  seulement 
de  vingt  à  trente  hommes,  desquelz  furent  les  prin- 
cipaulx  ledit  seigneur  de  la  Viefville  et  Jehan  sei- 
gneur de  Mailli.  Et  de  la  partie  du  Daulphin  furent 
mors  de  ceulx  de  grant  nom,  messire  Pierre  d'Ar- 
gency,  baron  d'ivci  y,  messire  Charles  de  Saint-Sauf- 

1 .  «  En  oultre ,  après  que  ledit  duc  eut ,  comme  dit  est ,  fait 
rassambler  ses  gens ,  et  que  premiers  les  mors  furent  desvestus , 
s'en  retourna  à  Abbeville.  »  {Suppl.  fr.^  93). 

2.  «  Loys  d'Offeraont.  »  {Ibid.) 

3.  «  Pbelippe  de  Saint- Saulieu.  »  {Ibid.) 

4.  «  Hervé  Dourdas.  >•  [Ibid.) 

lieu,  Galehault  d'Oisy*,  Thiébaultde  Céricourt%  mes- 
sire  Corbeau  de  Rieux,  messire  Sarrasin  de  Beau  fort, 
Robinet  de  Verselles  ',  Guillaume  du  Pont,  le  bastard 
de  Moy  et  plusieurs  autres  gentilz  hommes  jusques  au 
nombre  dessusdit.  Et  pareillement  furent  emmenez 
prisonniers  des  gens  du  duc  messire  Colart  de  Com- 
mines,  messire  Guillaume  Haluin  *,  le  seigneur  de 
Sailli  en  Harevase^,  et  Lanion  de  Lannoy.  A  laquelle 
besongne  messire  Jehan  de  Luxembourg  par  trop  as- 
prement  assembler  fut  prius  prisonnier  d'un  homme 
d'armes  qui  se  nommoit  Lamoure,  et  fut  amené  grant 
espace.  Mais  depuis,  par  aucuns  de  ses  gens  et  aussi 
des  gens  du  duc,  fut  rescoux.  Néantmoins  fut  navré 
moult  vilainement  ou  visaige  de  travers  le  nez.  Et  en 
cas  pareil  fut  prins  prisonnier  et  navré  le  seigneur  de 
Humbercourt,  et  depuis  rescoux  avec  le  dessusdit  de 
Luxembourg. 

En  après,  ledit  duc  de  Bourgongne  venu  à  Abbeville, 
comme  dit  est,  ala  en  l'église  Nostre  Dame  faire  son 
oroison  et  regracier  son  Créateur  de  sa  bonne  fortune. 
Et  de  là  s'en  ala  loger  à  l'ostel  de  la  Couronne,  et  ses 
gens  se  logèrent  aval  la  ville  oii  ilz  porent  le  mieulx. 
Desquelz  les  plusieurs  avoient  esté  navrez  à  ladicte 
journée.  Et  adonc  sceut  ledit  duc  comment  grant  par- 
tie de  son  ost  l'avoient  laissé  et  s'en  estoit  fuy  à  Pique- 
gny,  dont  il  fut  grandement  esmerveillé  et  très  mal 
content  de  eulx,  non  point  sans  cause.  Et  tant,  que 

.1.  «  Galhaut  d'Arsy.  »  {Supp.  fr.^  93.) 

2.  «  Thiébault  de  Gérincourt.  t>  (Ibid.) 

3.  Plus  haut,  Versailles.  Le  Suppl.  fr.^  93  écrit  Vercelles. 

4.  «  Messire  Guislain  de  Halwin.  »  [Suppl.  fr.,  93.) 

5.  >•  En  Harwaise.  »  (Ibid.) 

depuis  ce  jour,  ne  voult  recevoir  en  son  hostel  aucuns 
de  ses  serviteurs  qui  avoient  esté  des  fuians,  naais  leur 
donna  totalement  congié.  Toutesfoiz  peu  y  eut  de 
gens  de  nom  de  son  hostel  qui  le  laissassent.  Et  après 
qu'il  eut  séjourné  dedens  la  ville  d'Abbeville  par  trois 
jours  pour  rafreschir  et  aiser  ses  gens,  et  qu'il  eut  eu 
délibéracion  avecques  son  conseil  de  non  reséger  la 
ville  de  Saint-Riquier,  tant  pour  l'ocupacion  de  ses 
gens  qui  estoient  navrez,  comme  pour  autres  cau- 
ses, se  parti  d'icelle  ville,  et  pardevant  Saint-Riquier 
s'en  ala  loger,  à  tout  son  ost,  en  la  ville  d'Auxi',  etpor- 
toit-on  avecques  lui  messire  Jehan  de  Luxembourg  en 
une  lictière,  pour  la  douleur  de  sablesseure.  El  lende- 
main, partant  de  la  ville  d'Auxi  s'en  ala  à  Hesdin,  Du- 
quel lieu  il  séjourna  par  aucuns  jours,  et  ordonna  à 
mectre  garnison  en  plusieurs  lieux  contre  les  Daulphi- 
nois  de  ladicte  ville  de  Saint-Riquier;  et  si  donna 
congié  à  la  plus  grant  partie  des  gens  d'armes  d'entour 
lui.  Et  avec  ce  fist  tant  qu'il  eut  tous  les  capitaines 
daulphinois  qui  par  ses  gens  avoient  esté  prins , 
moiennant  qu'il  les  contenta  de  leurs  raençons,  et  les 
envoya  prisonniers  en  son  chaslel  de  Lisle*,  où  ilz  fu- 
rent certain  espace  de  temps.  Si  fut  de  ce  jour  en 
avant  ceste  besongne  appellée  la  rencontre  de  Mons 
en  Vimeu.  Et  ne  fu  déclairée  à  estre  bataille,  pour  ce 
que  les  parties  rencontrèrent  l'un  l'autre  avenlureuse- 
ment  et  qu'il  n'y  avoit  comme  nulles  bannières  des- 
ploiées.  Et  au  regard  des  principaulx  qui  se  départi- 
rent de  ceste  journée  pour  aler  à  Piquegny,  en  fut  l'un 

1 .  Au xy-le -Château,  en  Artois. 

2.  Lille.  *^^'i  -^^  3*tîîT  .  ! 

le  seigneur  de  Cohem,  qui  estoit  capitaine  d'Abbe 
ville,  et  n'estoit  encores  pas  bien  sané  de  la  blesseure 
qu'il  avoit  eue  en  ladicte  ville,  dont  dessus  est  faicte 
mencion,  pour  quoy  bonnement  ne  se  povoit  armer 
de  la  teste,  et  lui  avoit  esté  conseillé  par  ses  gens  au 
partir  d'Abbeville  qu'il  se  déportast  de  y  aler  pour  la 
cause  dessusdicte.  Si  fut  aucunement  excusé  à  l'occa- 
sion d'icelle  blesseure.  Avecques  lequel  s'en  alèrent 
des  gens  de  nom,  Jehan  de  Rosimbos  el  autres,  à  tout 
la  bannière  du  duc. 


CHAPITRE  GCXLIX. 

Comment  le  dessusdit  seigneur  de  Bourgongne  estoit  accompaigné  de 
plusieurs  nobles  hommes  qui  demourèrent  avec  luy,  et  pareillement 
estoient  les  Daulphinois  * . 

S'ensuivent  les  noms  des  seigneurs  et  capitaines  qui 
estoient  avecques  le  duc  de  Bourgongne  au  rencontre 
dessusdit ,  c'estassavoir  ceulx  qui  demouroient  avec- 
ques lui.  Et  premièrement  messire  Jehan  de  Luxem- 
bourg, le  seigneur  d'Antoing,  messire  Jehan  de  La 
Trémoille,  le  seigneur  de  Jonvelle,  le  seigneur  de 
Croy,  le  seigneur  de  La  Viefville,  le  seigneur  de  Lon- 
gueval,  le  seigneur  de  Genli,  le  seigneur  de  Roubaix 
et  son  filz  le  seigneur  d'inchy,  le  seigneur  de  Saveu- 
ses,  le  seigneur  de  Crevecuer,  le  seigneur  de  Noielle, 
nommé  le  Blanc  Chevalier,  le  seigneur  de  Humber- 
court  et  ses  deux  filz,  messire  Pierre  Quieret,  Jehan 
seigneur  de  Mailly,  Jehan  de  Fosseux,  Le  Moyne  de 

i.  Titre  de  l'édition  de  1572.  Notre  texte  suit  sans  interruption. 

Renti,  messire  David  de  Brimeu,  seigneur  de  Ligny, 
messire  Audry  de  Valines,  le  seigneur  de  Saint  Simon, 
le  seigneur  de  Frameuse,  Regnault  de  Longueval, 
Aubelet  de  Foleville,  le  bastard  de  Coucy,  messire 
Loys  de  Saint-Saulieu,  qui  ce  jour  fut  fait  chevalier  et 
lendemain  se  noya  à  Abbeville  à  abruver  ung  cheval 
daulphinois  en  la  rivière  de  Somme,  Jehan  de  Flavi, 
Andrieu  de  Thoulonjon,  messire  Philebert  Audrenet, 
messire  Gauvain  de  la  Viefville,  messire  Florimont  de 
Brimeu,  messire  Maulroy  de  Saint-Liger,  messire  An- 
drieu d'Azincourt,  le  seigneur  de  Commines  et  son 
frère  messire  Colart,  messire  Jehan  d'Estienhuse, 
messire  Jehan  de  Hornes,  messire  Colard  de  Vitre- 
broque  et  son  filz,  messire  Guilain  de  Haluyn,  messire 
Jehan  Vilain,  messire  Daviot  de  Poix,  le  seigneur  de 
Moiencourt  et  plusieurs  autres  nobles  chevaliers  et 
escuiers,  tant  de  l'ostel  du  duc  comme  de  ses  pays. 

Et  d'autre  part  y  estoient  du  costé  du  Daulphin 
le  seigneur  de  Conflans,  le  baron  d'Yvery,  le  seigneur 
de  Moy,  le  seigneur  de  Sihin  \  Loys  d'Offemont,  mes- 
sire Loys  de  Gamaches  et  son  frère,  Pothon  de  Saincte 
Treille,  messire  Rigault  de  Fontaines,  messire  Charles 
de  Faulieu,  Jehan  de  Proisy,  gouverneur  de  Guise,  le 
marquis  de  Sère  et  son  frère,  Péron  de  Lupe,  Jehan 
Raoul,  messire  Jehan  de  Rogan,  messire  Raoul  de 
Gaucourt,  messire  Loys  de  Tyembronne,  le  seigneur 
de  Montmor,  Bernard  de  Saint-Martin,  Thibaut  de 
Germencourt,  Galehault  d'Arsy,  messire  Sarrasin  de 
Beaufort,  Robinet  de  Versailles  et  son  frère  Jehan, 
Jehan  de  Joingny,  Yvon  du  Puis,  Jehan  de  Sommain, 


1 .  «  Le  seigneur  de  Sehin.  »  {Suppl.  fr.^  93.) 

Jehan  de  Dourdas  et  aucuns  autres,  avec  lesquelz 
estoient  cinq  ou  six  cens  hommes  d'armes  ou  environ, 
et  de  trois  à  quatre  cens  archers,  gens  d'esHte  et  bien 
en  point,  qui  s'estoient  tous  assemblez  de  plusieurs 
garnisons  comme  j'ay  dit  cy-dessus. 


CHAPITRE   CGL. 

Comment  les  besongnes  s'espandirent  de  cesle  matière  en  divers  lieux  ; 
la  prinse  de  Douvrier,  et  le  parlement  que  feit  le  duc  de  Bourgongne 
de  la  ville  de  Hesdin  ' . 

Item,  lendemain  delà  victoire  du  duc  de  Bourgon- 
gne furent  les  nouvelles  portées  en  divers  lieux,  dont 
ceux  qui  tenoient  son  party  eurent  grant  joye  et  par 
espécial  à  Monsterueil  et  ou  pays  à  l'environ.  Après 
lesquelles  nouvelles  oyes,  messire  Jehan  Blondel,  qui 
naguères  estoit  retourné  de  la  prison  des  Anglois,  as- 
sembla aucuns  gentilz  hommes  du  pays,  entre  les- 
quelz estoit  messire  Olivier  de  Brimeu,  moult  ancien 
chevalier,  et  aussi  plusieurs  capitaines  et  compai- 
gnons,  tant  de  ladicte  ville  de  Monsterueil  comme 
d'ailleurs,  lesquelz  il  mena  devant  le  chastel  de  Dou- 
vrier que  tenoient  les  gens  de  Pothon  de  Saincte- 
Treille.  Auxquelz  il  parlementa  et  les  servy  de  si  belles 
et  subtilles  paroles  qu'ilz  furent  contens  de  lui  rendre 
ladicte  fortresse,  par  condicion  qu'il  les  feroit  con- 
duire saulvement  jusques  à  Saint  Riquier,  et  ainsi  en 
fut  fait.  Après  il  le  regarny  de  ses  gens  pour  tenir 
frontière  contre  les  Daulphinois. 

i .  Même  observation  que  pour  le  chapitre  précédent. 

Efi  après,  ledit  duc  de  Bourgongne,  quant  il  ot 
assises  ses  garnisons  comme  dit  est  contre  ses  adver- 
saires, il  se  party  de  Hesdin  et  s'en  ala  à  Lisle  et  de  là 
en  Nostre-Dame  de  Haulz*,  et  puis  retourna  en  Flan- 
dres, où  il  séjourna  assez  bonne  espace  de  temps  pour 
entendre  aux  besongnes  d'icellui  pays. 


CHAPITRE   GCLI. 

Comment  le  roy  Henry  d'Angleterre  conquist  Dreux  et  poursuivy 
le  Daulphin,  et  asséga  Meaulx  en  Brye. 

Or  convient  parler  de  Testât  et  gouvernement  du 
roy  Henry  d'Angleterre,  lequel,  après  ce  que  le  duc  de 
Bourgongne  le  eut  laissé  à  Mante,  comme  dit  estpara- 
vant,  se  parti  de  là,  à  tout  sa  puissance  qui  esloit 
moult  grande,  car  chascun  jour  lui  venoient  nouvelles 
gens  de  Normandie  et  de  Paris,  et  s'en  ala  devant 
Dreux,  après  ce  que  le  Daulphin  eut  levé  son  siège  de 
Chartres.  Laquelle  ville  de  Dreux  il  asséga  tout  à 
l'environ.  Mais  tost  après,  ceulx  de  dedens  firent 
traictié  avecques  lui  et  lui  promirent  à  lui  rendre  la- 
dicte  ville  le  xx'  jour  d'aoust,  ou  cas  qu'il  ne  seroit 
combatu  du  Daulphin  dedens  ou  au  jour  dessusdit,  et 
sur  ce  baillèrent  bons  hostages.  Et  pour  tant  que  le 
Daulphin  ne  comparu  point  à  celle  journée,  eut  icel- 
lui  roy  l'obéissance  de  ladicte  -ville  de  Dreux,  laquelle 
il  garny  puissamment  de  ses  gens  anglois,  après  que 
les  Daulphinois  se  furent  partis  de  là  à  tout  leurs  ba- 
gues, qui  estoient  bien  huit  cens,  et  aussi  qu'ilz  eurent 

fait  serement  de  eiilx  point  armer  ung  an  contre  lui 
ne  ses  aliez.  Et  ce  fait  et  achevé,  ledit  roy  se  parti  de 
là  et  s'en  ala  vers  la  rivière  de  Loire  pour  poursuivir 
le  Daulphin,  lequel  il  avoit  grant  désir  de  trouver 
avecques  sa  puissance  pour  le  combatre  et  soy  venger 
de  la  mort  de  son  frère  le  duc  de  Clarence,  et  ses  autres 
gens  qui  furent  mors  et  prins  à  Baugy*.  Et  en  son 
chemin  mist  en  l'obéissance  du  roy  de  France  et  de 
lui  Baugency  sur  Loire  et  aucunes  autres  fortresses. 
Et  après,  voiant  que  ledit  Daulphin  ne  l'actendroit 
point  en  bataille,  par  le  pays  de  Beausse  retourna. 
Duquel  pays  trouva  en  son  chemin  de  cinquante  à 
soixante  hommes  d'armes  daulphinois  montez  sur  très 
aspres  chevaulx,  et  avoient  plusieurs  fois  espié  et 
costié  son  ost;  mais  soudainement  il  les  fit  chasser  par 
aucuns  de  ses  gens  très  bien  montez,  et  iceulx  en 
fuiant  se  retrahirent  en  ung  chastel  en  Beaulse  nommé 
Rougemont,  et  là  les  fist  le  roy  assaillir  par  ses  gens 
bien  et  roidement.  Lesquelz  en  assez  brief  terme  prin- 
drent  ledit  chastel  et  tous  ceulx  qui  estoient  dedens, 
sans  perte  de  gens,  si  non  d'un  seul  homme.  Pour  le- 
quel venger,  le  roy  fit  noier  en  ïa  rivière  d'Yonne 
tous  les  dessusdiz.  Et  de  là  s'en  ala  mectre  siège  de- 
vant Yilleneufve  le  Roy,  laquelle  assez  tost  lui  fut  ren- 
due par  les  Daulphinois  qui  estoient  dedens,  lesquelz 
s'en  partirent  à  tout  leurs  biens,  et  le  roy  Henry  y  mist 
garnison  de  ses  gens.  Et  puis  à  l'issue  du  mois  de  sep- 
tembre  vint  loger  de  sa  personne  à  Laigny  sur  Marne, 
et  ses  gens,  pour  la  plus  grant  partie,  se  logèrent  es 
villages  à  l'environ.  Ouquel  lieu  de  Laigny  icellui  roy 

fist  charpenter  et  habiller  plusieurs  engins  et  instru- 
men  s  nécessaires  à  mectre  siège,  pour  mènera  Meaulx 
en  Brye.  Et  si  envoia  le  duc  d'Excestre  son  oncle,  à 
tout  quatre  mil  combatans,  très  hastivemenl,  loger  es 
faulxbourgs  de  ladicte  ville  de  Meaulx,  afin  que  ceulx 
de  dedens  n'y  boutassent  les  feux.  Et  après  que  ledit 
roy  eut  apresté  toutes  ses  besongnes  en  ladicte  ville  de 
Laigni,  se  parti  de  là,  à  tout  sa  puissance,  où  il  avoit 
bien  vingt  mille  combatans.  Et  le  yf  jour  d'octobre 
se  loga  tout  à  l'environ  de  ladicte  ville  et  marchié  de 
Meaulx,  et  tantost  après  fist  fermer  son  est  de  haies 
et  de  fossez,  afin  que  de  ses  ennemis  ne  peust  estre 
surpris.  Et  avecques  ce  fist  dresser  plusieurs  engins 
contre  les  portes  et  murailles  de  la  ville  pour  l'abatre 
et  démolir,  et  à  ce  par  grant  diligence  fist  continuer. 
Laquelle  ville  et  marchi'é  se  tenoient  de  la  partie  du 
Daulphin»  Et  alors  le  bastard  de  Vaulru,  général  ca- 
pitaine de  toute  la  place,  Denis  de  Vaulru  son  frère, 
Péron  de  Lnpe,  Jehan  d'Aunay,  Tromagon,  Bernard 
de  Mereville,  Phelippe  de  Gamaches  et  autres  jusques 
à  mil  combatans  gens  esleuz  et  esprouvez  en  armes, 
sans  les  bourgois  et  communaulté,  commencèrent  à 
résister  vaillamment  aux  assaulx  et  entreprises  dudit 
roy  d'Angleterre,  et  en  ce  continuèrent  par  très  long 
espace  de  temps,  comme  vous  orrez  cy-après. 

Esquelz  jour  fut  aussi  ordonné  à  Paris  par  le  conseil 
royal  que  les  fleurettes  quiavoient  cours  pour  mid.  p. 
seroient  mises  à  deux,  et  l'escu  d'or  qui  avoit  couru 
pour  dix  francs  fut  mis  à  xviii  s.  p.  Pour  lesquelles 
mutacions  ensuivant  ceulx  dont  dessus  est  faicte  men- 
cion,  moult  de  gens  furent  fort  troublez,  voians  que 
leurs  cbevances  qu'ilz  avoient  es  monnoies  desfiusdic- 

tes,  les  huit  pars  estoient  diminuées.  Et  pour  avoir 
provision  d'autre  monnoie  nouvelle  qui  feussent  de 
valeur,  furent  forgez  saluz  d'or  qui  eurent  cours  pour 
XXV  s.  tournois  la  pièce,  et  y  en  avoit  en  iceulx  deux 
escuz,  l'un  de  France  et  l'autre  d'Angleterre.  Et  au 
regard  de  la  blanche  monnoie  on  forga  doubles  qui 
eurent  cours  pour  ii  d.  t.,  et  enfin  en  commun  lan- 
gaige  furent  appeliez  niquets,  et  furent  en  règne  envi- 
ron trois  ans  seulement. 


CHAPITRE  GGLIl. 

Comment  le  duc  Phelippe  de  Bourgongne  J5st  traictié  avec  ses 
prisonniers  pour  la  reddicion  de  Saint-Riquier. 

Item,  ou  mois  de  novembre,  le  duc  de  Bourgongne, 
qui  estoit  moult  désirant  de  bouter  les  Daulphinois 
hors  de  la  ville  de  Saint-Riquier,  lesquelz  destrui- 
soient  moult  le  pays  à  l'environ,  ung  certain  jour  fist 
appeler  aucuns  de  ses  prisonniers  qui  estoient  ou 
chaslel  de  Liste,  c'est  assavoir  des  capitaines  qui 
avoient  esté  prins  à  la  journée  de  Mons  en  Vimeu. 
Lequel  duc  leur  parla  sur  l'appoinctement  de  leur 
raençon,  et  les  vouloit  délivrer  en  lui  rendant  ladicte 
ville  de  Saint  Riquier.  Et  ne  leur  en  parla  mie  tant 
seulement  une  fois,  mais  plusieurs.  Finablement  la 
matière  fut  tant  démenée  et  pourparlée  que  les  deux 
parties  entendirent  audicttraicté,  lequel  en  conclusion 
fut  fait  entre  le  duc  de  Bourgongne  d'une  part,  et  le 
seigneur  d'Offemont  et  des  capitaines  estans  à  Saint- 
Riquier,  d'autre  part.  Par  lequel  Iraicté  fut  ordonné 
que  ledit  duc  mectroit  à  pleine  délivrance  tous  les  pri- 

sonniers  qu'il  avoit  du  Daulphin  soubz  bon  sauf  con- 
duit et  les  lerroit  aler  tous  quictes  sans  paier  finance, 
et  pareillement  ledit  seigneur  d'Offemont  rendroit  tous 
les  prisonniers  et  les  acquiteroit  de  leurs  finances. 
C'est  assavoir  messire  Emond  de  Bomber,  messire  Jehan 
Blondel ,  Ferry  de  Mailli ,  Jehan  de  Beauvoir,  Jehan 
de  Crevecuer  et  aucuns  autres,  et  avec  ce  rendroient 
en  la  main  dudit  duc  de  Bourgongne  ladicte  ville  de 
Saint-Riquier.  Après  lequel  traictié  ainsi  fait,  mourut 
audit  Heu  de  Saint  Riquier  de  maladie  langoreuse 
messire  Emond  de  Bomber.  Pour  la  mort  duquel 
ledit  duc  de  Bourgongne  fut  très  mal  content,  et  eut 
voulenté  de  rompre  ledit  traictié  ;  mais  il  fut  rapaisé 
par  ses  conseillers,  et  en  fin  envoia  ses  prisonniers 
soubz  bonne  garde  à  Hesdin,  et  delà  par  sauf  conduit 
alèrent  à  Saint-Riquier  devers  ledit  seigneur  d'Offe- 
mont, qui  délivra  ses  prisonniers  qu'il  tenoit,  si  comme 
promis  l'avoit.  Et  rendi  ladicte  ville  aux  seigneurs 
de  Roubaix  et  de  Croy  à  ce  commis  par  ledit  duc 
de  Bourgongne.  Et  le  seigneur  d'Olfemont,  partant  de 
Saint-Riquier,  à  tout  ses  gens,  ala  passer  l'eaue  de 
Somme  à  la  Blanquetache,  et  par  Vimeu  s'en  retourna 
à  Pierrefons,  à  Crespi  en  Valois,  et  autres  fortresses  à 
lui  obéissans.  Et  lesdiz  de  Roubaix  et  de  Croy,  après 
qu'ilz  eurent  visité  ladicte  ville  et  recdu  les  seremens 
des  habitans,  ils  y  commirent  capitaines  Le  Borgne 
de  Fosseux,  maistre  Nicole  de  Mailli  et  son  frère  Ferry, 
ISicaise  de  Bouflers,  Jehan  d'Encoure  et  aucuns  autres, 
chascun  pour  tenir  frontière  contre  messire  Jaques  de 
Harecourt. 

CHAPITRE  CGLIII.  ' 

Comment  le  duc  de  Bourgongne  fîst  grant  assemblée  de  gens  d'armes  ^ 
et  autres  matières  advenues  en  ce  temps. 

En  après,  durant  le  temps  dessus  dit,  tant  par  le 
mandement  du  duc  Phelippe  de  Bourgongne  comme 
par  l'ordonnance  de  la  duchesse  sa  mère,  douairière, 
s'assemblèrent  en  armes  en  très  grant  nombre  les  sei- 
gneurs de  Bourgongne,  pour  venir  quérir  ledit  duc  es 
pays  de  Picardie  et  le  mener  devers  ladicte  duchesse 
sa  mère,  en  Bourgongne,  où  elle  estoit,  pour  avoir 
advis  et  conclusion  sur  leurs  afaires  et  besongnes,  qui 
estoient  moult  grans.  Et  eulx  assemblez  jusques  à  six 
mille  chevaulx,  se  mirent  à  chemin  soubz  la  conduite 
du  prince  d'Orenge,  des  seigneurs  de  Saint  George  et 
de  Chasteauvilain,  de  messire  Jehan  de  Cotebrune, 
mareschal  de  Bourgongne,  et  autres  seigneurs  et  capi- 
taines. Ets'en  vindrent  en  traversant  pays  parla  Cham- 
paigne  jusques  emprès  Lisle  en  Flandres,  où  ilz  lais- 
sèrent es  villages  leurs  dictes  gens.  Et  alèrent  lesdiz 
seigneurs  devers  le  duc,  audit  lieu  de  Lisle,  qui  les 
receut  joieusement.  Et  pour  ce  qu'il  n'estoit  point 
encores  prest ,  "fut  requis  à  aucuns  des  capitaines  des- 
susdiz  par  messire  Jehan  de  Luxembourg,  qu'ilz  alas- 
sent  avecques  lui  pour  combatre  et  assaillir  le  seigneur 
de  Moy  et  de  Chin,  lequel  tenoit  la  partie  du  Daulphin. 
Et  traveillèrent  moult  le  pays  du  duc  de  Luxembourg 
et  de  sa  belle  seur,  la  contesse  d'Aumarle.  Laquelle 
requeste  par  iceulx  lui  fut  accordée  et  octroiée.  Et  s'en 
alèrent  ensemble  avecques  lui  ;  qui  avoit  assemblé  huit 

cens  combatans  ou  environ.  Et  en  fin  se  logèrent 
vers  Saint-Quentin  en  Vermendois,  et  delà  passèrent 
oultre.  Mais  quant  ilz  vindrent  assez  près  de  Moy,  où 
ledit  chevalier  par  coustume  se  tenoit,  il  leur  fut  rap- 
porté qu'il  s'estoit  parti  de  son  chastel  et  Tavoit  très 
bien  fourny  de  gens  de  guerre,  vivres  et  habillenaens, 
et  avoit  ars  et  mis  en  flambe  sa  basse-court  et  plusieurs 
maisons  de  sa  ville.  Et  adonques  les  diz  Bourguignons, 
doubtans  que  ledit  chastel  ne  peust  estre  prins  si  non 
par  long  siège  et  grant  dommage  de  leurs  gens,  conclu- 
rent l'un  avecques  l'autre,  non  obstant  la  prière  de  mes- 
sire  Jehan  de  Luxembourg,  de  eulx  en  i-etourner  vers 
Douay  et  Lisle,  en  raprouchant  ledit  duc  de  Bour- 
gongne.  Et  en  retournant  et  séjournant  firent  de  très 
grans  maulx  et  oppressions  es  pays  où  ilz  passoient, 
dont  plusieurs  plaintes  et  clameurs  se  firent  audit  duc, 
tant  par  les  gens  d'église  comme  autres,  et  par  espé- 
cial  ou  pays  de  Picardie.  Auxquelz  toutesfois  il  fist 
response  que  brief  il  les  remenroit  en  leur  pays  de 
Bourgongne  et  les  délivreroit  des  oppressions  dessus- 
dictes.  Et  messire  Jehan  de  Luxembourg,  triste  et 
dolant  du  retour  desdiz  Bourguignons,  donna  congié 
à  ses  gens,  et  après  retourna  en  son  chastel  de  Beau- 
revoir. 

En  après,  le  xvi'  jour  dudit  mois  de  décembre,  ledit 
duc  de  Bourgongne  et  la  duchesse,  sa  femme,  vindrent 
en  la  ville  d'Arras,  le  conte  Phehppe  de  Saint-Pol  et 
très  grant  chevalerie  avecques  eulx,  et  tost  après  y  vint 
messire  Jehan  de  Luxembourg  et  les  capitaines  desdiz 
Bourguignons.  Et  au  troisiesme  jour  ala  ledit  duc  à 
Douay  pour  veoir  sa  tante  la  contesse  de  Haynnau, 
laquelle,  à  tout  son  estât,  il  mena  à  Arras,  où  elle  fut 

receue  très  honorablement  par  la  duchesse  de  Boiir- 
gongne  et  autres  dames  et  damoiselles,  et  aussi  de 
tous  les  seigneurs  là  estans.  Et  y  séjourna  trois  ou 
quatre  jours,  durans  lesquelz  fu  faicte  audit  lieu  d'Âr- 
ras  moult  joieuse  chère  à  ladicte  contesse.  Et  après 
qu'elle  eut  eu  parlement  et  conclud  de  ses  affaires  avec 
ledit  duc  de  Bourgongne  son  nep\eu,  se  parti  de  là  et 
retourna  en  Haynnau  au  Quesnoy  le  Conte,  où  estoit 
sa  principale  demeure. 


CHAPITRE   CCLIV. 

Comment  raessire  Jaques  de  Harecourt  fut  rencontré  des  Anglois. 
—   Et  la  taille  des  marcs   d'argent. 

Environ  ce  temps,  messire  Jaques  de  Harecourt  che- 
vauchant en  Yimeu,  à  tout  six  ou  sept  cens  combatans, 
fut  rencontré  des  Anglois,  qui  d'aventure  s'estoient as- 
semblez d'Ârques,  de  Neufchastel  et  d'autres  lieux  voi- 
sins pour  aler  quérir  leur  aventure.  Ouquel  rencontre 
y  eut  cruelle  et  aspre  bataille.  Toutesfoiz,  en  conclu- 
sion les  Anglois  obtindrent  la  victoire,  et  y  perdit  ledit 
messire  Jaques  de  deux  à  trois  cens  de  ses  hommes, 
tant  prins  comme  mors.  Mais  lui,  de  sa  personne  se 
saulva  par  son  cheval,  et  avecques  lui  grant  partie  de 
chevaliers  et  escuiers  qui  là  estoient.  Entre  lesquelz  y 
fut  prins,  desdiz  Daulphinois,  le  seigneur  de  Verdui- 
sant,  qui  lors  estoit  pour  le  Daulphin  ung  des  capi- 
taines de  Saint  Walery.  Et  après  ceste  besongne,  les 
Anglois,  joieux  de  ceste  bonne  aventure  et  bonne  for- 
tune, retournèrent,  à  tout  leurs  prisonniers,  en  leurs 
propres  lieux. 


[1421]  D'ENGUERRAN  DE  MOINSTRELET.  77 

Item,  en  ce  temps  fut  levée  et  cueillie  en  plusieurs 
parties  du  royaume  de  France  une  taille  assez  rigou- 
reuse de  mars  d'argent,  octroiée  et  accordée  par  les 
Trois  Estas  du  royaume  à  la  requeste  des  roys  de 
France  et  d'Angleterre,  pour  forger  bonne  mon  noie 
et  faire  courir  oudit  royaume,  et  à  la  cueillir  sur  gens 
d'église,  chevaliers  et  escuiers,  dames  et  damoiselles, 
bourgois  et  autres  qui  avoient  puissance.  Et  fut  icelle 
taille  assise  par  les  commis  des  roys  dessusdiz  du  tout 
à  leur  voulenté  et  discrécion.  Et  par  ainsi  prindrent 
et  levèrent  tellement  quellement,  oultre  le  gré  de  ceulx 
à  qui  ce  compétoit,  très  grans  finances.  Pour  lesquelles 
lever,  lesdiz  commis  acquirent  grans  haynes  contre 
plusieurs,  et  entre  les  autres  en  fut  fort  hay  le  bailli 
d'Amiens,  de  ceulx  de  son  bailliage,  pour  ce  qu'ilz 
avoient  suspicion  contre  lui  que  par  son  moien  ceste 
taille  eust  esté  mise  ou  pays  dessusdit. 


CHAPITRE   CGLV.  ^^ 

Comment  le  dessusdil  duc  de  Bourgongne  se  partit  d'Arras,  le  coûte  de 
Saint-Pol  en  sa  conipaignle,  et  ala  devers  les  roys  de  France  et  d'An- 
gleterre. Et  autres  matières  * . 

Item,  après  que  le  duc  de  Bourgongne  eut  solem- 
nellement  célébré  la  fesle  de  la  nativité  de  noslre  sei- 
gneur dedens  Arras,  et  avecques  lui  la  duchesse  sa 
femme,  ilz  se  partirent  l'un  de  l'autre  aucuns  jours 
ensuivans,  non  mie  sans  douleur  de  cuer  et  sans  1er- 


i.  Cet  intitulé  ne  se  trouve  pas  dans  notre  texte.  Il  est  pris  sur 
l'édition  de  1572. 

mes,  et  par  espécial  de  la  partie  de  ladicte  duchesse. 
Et  aussi  onques  depuis  ne  virent  l'un  l'autre,  comme 
vous  orrez  cy-après.  Si  s'en  ala  ledit  duc  ou  chastel 
du  conte  de  Saint-Pol,  à  Lucheul,  où  il  se  reposa  une 
nuit.  Et  lendemain,  ledit  conte  en  sa  compaignie,  s'en 
ala  à  Amiens  et  se  loga  en  l'oslel  du  bailli,  et  jà  para- 
vant  avoit  envoie  ses  gens  d'armes  devant,  entre  Amiens 
et  Beauvais.  Ouquel  lieu  d'Amiens  il  fut  une  nuit  et 
puis  se  partit  à  estandart  desploié,  à  tout  grant  nom- 
bre de  gens  d'armes  en  noble  arroy  taisant  avant- 
garde  bataille  et  arrière  garde,  et  ainsi  s'en  ala  loger 
au  Franc  Chastel',  et  soy  partant  de  làprint  son  chemin 
à  Beauvais  et  de  là,  par  Beaumont  ala  à  Paris.  Et  la  du- 
chesse sa  femme,  dudit  lieu  d'Arras  par  Lisle,  à  tout 
son  estât,  s'en  retourna  à  Gand.  Ouquel  lieu  de  Paris 
s'en  entra  le  duc  de  Bourgongne,  le  conte  de  Saint- 
Pol  et  toute  sa  chevalerie  avecques  lui,  et  fut  receu 
des  Parisiens  très  solemnellement.  Et  pour  lors  le  roy 
de  France  et  la  Royne  estoient  ou  Bois  de  Vincennes, 
lesquelz  icellui  duc  ala  veoir  et  visiter.  Et  depuis  qu'il 
eut  séjourné  par  aucuns  jours  audit  lieu  d'e  Paris,  s'en 
ala  par  Lagny  sur  Marne  devers  le  roy  d'Angleterre, 
qui  tenoit  son  siège  devant  Meaulx  en  Brie.  Duquel 
il  fut  honnorablement  festyé,  et  tindrent  ensemble 
de  grans  consaulx  pour  les  besongnes  et  afaires  du 
royaume.  Mais  paravant  que  ledit  duc  y  alast,  s'esloit 
parti  de  lui  le  prince  d'Orenge  avec  aucuns  autres  sei- 
gneurs en  grant  nombre,  de  ses  Bourguignons.  Et  fut 
la  cause  de  son  département,  comme  il  fut  commune 
renommée,  qu'il  ne  vouloit  point  aler  devers  le  roy 

1,  Francastel  (Oise). 

Henry  avecques  ledit  duc,  afin  que  par  lui  ne  feust 
contraint  ou  requis  de  lui  faire  serement  ainsi  qu'il 
avoit  demandé  eslre  fait  au  seigneur  de  Saint-George, 
qui  ung  petit  devant  avoit  esté  devers  ledit  roy  pour  le 
humblement  requerre  de  la  délivrance  de  son  nepveu 
le  seigneur  de  Chasteauvilain,  lequel  par  le  comman- 
dement d'icellui  roy  Henry  avoit  esté  longue  espace 
détenu  prisonnier  à  Paris  et  depuis,  tantost  après,  dé- 
livré à  la  prière  et  requeste  dudit  seigneur  de  Saint- 
George.  Et  aucuns  jours  passez,  ledit  duc  de  Bour- 
gongne  retourna  à  Paris  et  de  là  s'en  ala  par  Troies  en 
son  pays  de  Bourgongne,  veoir  la  duchesse  sa  mère  et 
ses  seurs,  desquelles  il  fut  receu  à  très  grant  joye.  Et 
tost  après  receut  les  seremens  acoustumez  de  ceulx  de 
sesdiz  pays  de  Bourgongne.  Et  après  qu'il  eut  achevé 
une  partie  de  ses  afaires,  ala  en  Savoie  veoir  son  bel 
oncle',  qui  de  sa  venue  fut  moult  joieux,  et  y  furent 
faictes  joustes  et  autres  esbatemens  pour  la  révérence 
de  sa  personne.  Et  après  retourna  oudit  pays  de 
Bourgongne,  où  il  fut  longue  espace  de  temps  sans  en 
partir. 

CHAPITRE  GGLVl. 

Comment  messire  Jehan  de  Luxembourg  ala  devers  le  roy  d'Angleterre 
pour  la  délivrance  du  conte  de  Conversen  son  frère  ;  et  autres  ma- 
tières. 

En  ce  temps  messire  Jehan  de  fAixembourg  ala,  à 
petite  compaignie,  devers  le  roy  Henry  d'Angleterre,  à 

1 .  Amédée  VIII ,  dit  le  Pacifique ,  premier  duc  de  Savoie,  Il 
avait  épousé,  en  1393,  Marie  de  Bourgogne,  fille  du  duc  Philippe 
le  Hardi. 

son  siège  de  Meaulx,  pour  traicter  de  la  délivrance  du 
conte  de  Conversen,  son  frère,  lequel  jà  par  longtemps 
avoit  esté  prisonnier  et  encores  estoit,  dedens  icelle 
ville,  à  Péron  de  Lupe.  Et  lui  là  venu,  fist  et  traicta 
tant  par  le  moien  et  aide  dudit  roy  d'Angleterre,  que 
son  frère  fut  délivré  de  prison  moiennant  grande 
somme  de  pécune  qui  fut  promise  à  délivrer  et  paier 
audit  de  Lupe  à  jour  assigné.  Et  depuis  sa  délivrance 
ledit  conte  de  Conversen  demoura  ou  service  du  roy 
durant  ledit  siège  de  Meaulx.  Et  ledit  messire  Jehan 
de  Luxembourg  retourna  en  Picardie  dont  il  estoit 
capitaine  général,  et  en  sa  compaignie  messire  Hue  de 
Lannoy,  qui  nouvellement  avoit  esté  constitué  maistre 
des  arbaiestriers  de  France  et  pour  les  deux  roys  de 
France  et  d'Angleterre.  5  .Hii}^iUyi.;iri:4i  -^h  i'rm^  :^¥ëm- 

Item,  en  ce  temps  dame  Katherine  de  France,  royne 
d'Angleterre,  s'acoucha  d'un  filzoudit  royaume  d'An- 
gleterre*, lequel  par  l'ordonnance  du  roy  son  père  fut 
nommé  Henry.  Et,  avec  les  autres  qui  estoient  à  ce 
commis,  le  leva  de  fons  Jaqueline  de  Bavière,  du- 
chesse de  Brabant,  qui  lors  estoit  oudit  pays  d'Angle- 
terre. Pour  la  nativité  duquel,  ledit  roy  Henry  eut  moult 
grant  joye,  et  par  tout  son  royaume  d'Angleterre  fut 
aussi  menée  grant  joye  plus  que  par  long  temps  n'avoit 
esté  veu  de  nulz  autres  en  fans  royaux. 

Item,  en  ce  temps  les  Daulphinois  prindrent  d'em- 
blée la  ville  d'Avrenches  que  tenoient  les  Anglois. 
'  ■  s 

"^  1.  Au  château  de  Windsor,  le  6  décembre;  Hoc  etiam  anno 
domina  Katherlna  regiiia  Angliœ  peperit  fiUum  situm  primoge- 
nitiim ,  apiid  castrum  suum  de  fVindeshora ,  die  sancti  Nicholai 
episcupi  et  confcssoris,  et  vocatum  est  rfomen  Henricus  (Walsin- 
ghana,  Hist.  brev.^  p.  455).  .,: 

Desquelz  y  eut,  que  mors  que  prins,  de  deux  à  trois 
cens.  Dont  moult  despleut  au  roy  d'Angleterre  quant 
ce  fut  venu  à  sa  congnoissance,  et  y  envoya,  de  son 
siège  de  Meaulx,  certain  nombre  de  gens  en  l'aide  du 
conte  de  Salebery,  qui  esloit  gouverneur  de  toute  Nor- 
mendie.  Lequel  fist  si  bonne  diligence  que  icelle  ville 
fut  reconquise,  et  plusieurs  des  Daulphinois  mors  et 
prins. 

Item,  en  ce  mesme  temps  ou  environ,  Artur,  conte 
de  Richemont,  frère  au  duc  de  Bretaigne,  retourna  de 
la  prison  du  roy  d'Angleterre  en  France,  par  certain 
traictié,  et  après  sa  délivrance  vint,  à  tout  grant  nom- 
bre de  gens  d'armes,  audit  siège  de  Meaulx,  servir  ledit 
roy  d'Angleterre.  Ouquel  service  il  demoura  durant 
la  vie  d'icelluy  roy. 


CHAPITRE   GGLVIT. 

Comment  le  seigneur  d'Offemont  cuidant  entrer  en  la  ville  de  Meaulx 
fu  prins.  Et  de  la  prinse  de  ladicte  ville  de  Meaulx. 

En  ces  propres  jours  le  seigneur  d'Offemont  assem- 
bla quarante  combalans  ou  environ,  des  plus  expers 
et  renommez  en  fait  de  guerre  qu'il  peut  finer,  et  les 
mena  et  conduist  jusques  assez  près  de  la  ville  de 
Meaulx,  où  tenoit  siège  le  roy  d'Angleterre,  comme 
vous  avez  oy.  Et  s'en  ala  ledit  d'Offemont  sur  enten- 
cion  d'entrer  secrètement  en  icelle  ville  pour  aider 
et  conforter  lesdiz  assègez,  qui  par  plusieurs  [fois] 
l'avoient  mandé  pour  estre  leur  capitaine.  Lesquelz, 
sachans  sa  venue,  estoient  préparez  pour  le  recevoir, 
et  avoient  sur  le  soir  mise  une  escbèle  au  dehors  des 
IV  6 

murs  par  où  il  devoit  monter  et  toutes  ses  gens.  Et 
lors,  au  jour  assigné  par  les  parties,  ledit  d'Offemont 
s'approucba  pour  fournir  et  accomplir  sadicte  entre- 
prinse.  Si  rencontra  aucuns  de  ceulx  du  guet  des 
Anglois,  qui  tantost  furent  mis  à  mort,  et  après  cela 
jusques  es  fossez  de  ladicte  ville,  et  commencèrent  ses 
gens  à  monter  par  l'eschèle  dessusdicte,  et  de  fait  en 
y  monta  plusieurs.  Mais  lui,  qui  aloit  tout  derrière 
pour  les  bouter  avant,  en  passant  sur  une  vieille 
planche  par  dessus  ung  grant  fossé,  chey  armé  de 
plein  harnois  dedens  ledit  fossé,  et  n'en  peut  estre 
mis  hors  par  ses  gens,  non  obstant  qu'ilz  lui  baillè- 
rent deux  lances  l'une  après  l'autre,  lesquelles  lui 
demourèrent  es  mains.  Et  entretant,  ceulx  de  l'ost  qui 
oyrent  la  murmure  et  effroy,  vindrent  sur  eulx  à  grant 
puissance  et  les  prindrent  sans  délay.  Et  fut  ledit  sei- 
gneur d'Offemont  navré  cruellement  ou  visage,  et 
pareillement  plusieurs  de  ses  gens.  Et  en  cet  estât  le 
menèrent  devant  le  roy  d'Angleterre,  qui  de  sa  prinse 
fut  moult  joieux,  et  l'examina  sur  plusieurs  propos,  et 
après  le  fist  mectre  en  bonne  garde  et  bien  penser  de 
sa  personne. 

Et  lendemain  lesdiz  assègez,  tristes  de  cuer  pour 
ceste  adventure,  doubtans  que  à  la  longue  ne  pour- 
roient  garder  la  ville  et  le  marchié,  firent  retraire 
aucuns  de  leurs  biens  de  ladicte  ville  dedens  ledit 
marchié.  Laquelle  chose  apperceue  par  les  gens  Je- 
han de  Gingin ,  savoyen ,  qui  estoit  audit  siège , 
s'esmeurent  soudainement  et  alèrent  assaillir  ladicte 
ville.  Et  d'autre  part  commença  l'assault  de  toutes 
pars,  tel  et  si  aspre  qu'en  brief  la  ville  fut  gaignée,  sans 
ce  que  les  asségans  y  feissent  grant  perte  de  leurs  gens. 

Et  se  retrahirent  lesdiz  asségez,  à  tout  partie  de  leurs 
biens,  dedens  le  marchié.  Toutesfois  il  y  en  eut  au- 
cuns prins  et  mors,  mais  non  point  grant  nombre. 
Dedens  laquelle  ville  se  loga  le  roy  d  Angleterre  et 
grant  multitude  de  ses  gens.  Et  tantost  après  gaigna 
une  petite  ysle  assez  près  du  marchié,  en  laquelle  il  fît 
asseoir  plusieurs  grosses  bombardes,  qui  moult  terri- 
blement craventèrent  les  maisons  dudit  marchié  et 
aussi  les  murailles  d'icellui.  Et  par  ces  moiens  furent 
lesdiz  asségez  contrains  et  mis  en  grande  nécessité. 
Car,  avec  ce,  ledit  roy  d'Angleterre  avoit  fait  drécer 
plusieurs  engins,  taudis  et  boulevers  et  autres  habil- 
lemens,  près  de  la  muraille,  et  tant  avoit  continué  en 
ce  fait,  que  iceulx  asségez  estoient  de  jour  en  jour  en 
péril  d'estre  prins  d'assault,  et  si  n'avoient  nulle  espé- 
rance d'estre  secourus  par  le  Daulphin,  leur  seigneur, 
pour  ce  que  le  jour  estoit  passé  que  le  secours  leur 
avoit  esté  promis.  Et  de  rechef,  en  continuant  de 
mal  en  pis  pour  lesdiz  asségez,  furent  prins  par  les 
Anglois  les  moulins  dudit  marchié,  par  quoy  ilz  ne 
porent  mouldre  leurs  blez,  si  non  en  grant  danger. 


CHAPITRE   GGLVIII. 

Comment  messire  Jehan  de  Luxembourg  conquist  ceste  saison  plusieurs 
fortresses.  Et  autres  matières. 

Or  convient  parler  d'une  armée  que  fist  en  ce  temps 
messire  Jehan  de  Luxembourg  de  par  les  roys  de 
France  et  d'Angleterre.  Et  eut  avec  lui  plusieurs  sei- 
gneurs de  Picardie,  c'est  assavoir  messire  Hue  de 
Lannoy,  lors  maistre  des  arbaleslriers  de  France,  le 

vidame  d'Amiens,  le  seigneur  de  Longueval,  le  sei- 
gneur de  Saveuses,  le   seigneur  de  Humbercourt  et 
très  grant  nombre   de   chevaliers  et  escuiers  de  Pi- 
cardie. Vérité  est  que  ou  mois  de  mars  ensuivant,  fist 
son  mandement  et  assembla  ses  gens  d'armes  entour 
la  ville  d'Encre  ;  et  là  furent  faictes  les  monstres.  Et 
quant  ce  fut  fait,  peu  y  en  avoit  qui  sceut  auquel  costé 
il  vouloit  aler.  Mais  en  la  fin  se  tourna  vers  la  ville 
d'Amiens,  et  delà  devers  ung  meschanl  chastel  nommé 
Le  Quesnoy,  qui  estoit  à  Jehan  d'Arly,  dedens  lequel 
s'étoient  boutez  environ  quarante  sacquemans  tenant 
la  partie   du   Daulphin,   qui   avec    ceulx   d'Araines 
avoient  moult  fort  travaillé  le  pays  de  Vimeu  et  sur  la 
rivière  de  Somme  depuis  Amiens  jusques  à  Abbeville. 
Si  estoient  venus  devant  ledit  chastel,  ung  jour  devant, 
pour  garder  qu'ilz  ne  s'en  fuissent,  le  vidame  d'Amiens 
et  le  seigneur  de  Saveuses,   à  tout  leurs  gens.  Et 
après  que  ledit  de  Luxembourg  fut  arrivé  et  logié  de- 
vant ladicte  fortresse,  fist  ses  engins  drécer  contre  les 
murs  d'icelle,  dont  elle  fut  en  brief  dérompue  en  plu- 
sieurs lieux.  Pour  quoy  ceulx  de  dedens,  voians  que 
point  ne  povoient  faire  de  ré?istence  contre  si  grant 
puissance,  requirent  jour  de  traicter.  Et  finablement 
furent  d'accord  avec  ledit  seigneur  de  Saveuses,  qui  à  ce 
estoit  commis  de  par  messire  Jehan  de  Luxembourg, 
par  condicion  qu'ils  rendroient  la  place  et  tous  les 
biens  qui  estoient  dedens  à  la  volonté  dudit  de  Luxem- 
bourg, et  aussi  que  laplus  grant  partie  des  sacquemans 
dessusdiz  demouroient  à  voulenté.   Et  Waleran  de 
Saint-Germain  leur  capitaine,  qui  à  brief  dire  les  trahy 
et  leur  fist  entendre  qu'ils  auroient  leurs  vies  saulves, 
fist  son  traictié  par  ainsi  qu'il  s'en  yroit  et  auroit  bon 

et  seur  sauf-conduit.  Après  lequel  traictié  rendirent 
ladicte  fortresse,  et  puis  furent  tous  ensemble  menez 
en  une  maison  de  la  ville,  et  tantost  après  en  furent 
pendus  audit  lieu  du  Quesnoy  une  partie,  et  les  autres 
furent  envoiez  au  bailli  d'Amiens,  lequel  les  fist  mener 
au  gibet;  et  entre  les  autres  y  fut  mis  ung  gentil 
homme  nommé  Liénard  de  Piquegny,  qui  se  disoit 
prouchain  parent  du  vidame d'Amiens.  Et  ce  fait,  la- 
dicte fortresse  fut  désolée,  mis  en  feu  et  ruée  jus  de 
fons  en  comble.  En  après  ledit  Jehan  de  Luxembourg 
s'en  ala  devers  Gamaches,  à  tout  son  osl,  et  là  lui 
vindrent  de  deux  à  trois  cens  combatans  angloissoubz 
la  conduite  de  messire  Raoul  le  Boutiller,  à  tout 
lesquelz  il  ala  mectre  en  l'obéissance  des  roys  de 
France  et  d'Angleterre  aucunes  fortresses  ou  pays  de 
Vimeu  ,  c'est  assavoir  Laneroy,  Héricourt  et  aucunes 
autres. 

Item,  en  ce  temps  aussi  les  gens  du  seigneur  de 
Gamaches  prindrent  d'emblée  la  fortresse  de  Morte- 
mer  vers  Mondidier,  que  tenoit  le  bastard  de  Morte- 
mer,  nommé  Gérard,  qui  lors  estoitau  pays  de  Vimeu, 
en  l'armée  et  exercite  de  messire  Jehan  de  Luxem- 
bourg. Dedens  laquelle  fortresse  fut  mise  forte  gar- 
nison de  Daulphinois ,  qui  fort  travaillèrent  le 
pays. 

Et  d'autre  part  les  Daulphinois  de  Marcoussis,  en- 
viron deux  cens,  avec  leur  capitaine  qui  se  nommoit 
Mignon,  alèrent  par  nuit,  secrètement,  prendre  le  pont 
de  Meulenc,  et  y  firent  moult  de  maulx,  et  après,  en 
entencion  de  le  tenir,  y  mirent  grande  garnison.  Mais 
le  roy  d'Angleterre  y  envoya  hastivement  le  conte  de 
Conversen  et  autres  de  ses  gens  en  grant  nombre, 

lesquelz  l'asségèrent  et  tantost  après  leur  fut  rendue, 
par  tel  que  les  asségez  se  partiroient  saulvement  à 
tout  leurs  bagues. 


CHAPITRE   CGLIX. 

Comment  l'empereur  d'Alemaîgne  fist  une  armée  contre  les  Pragovs. 
Et  autres  matières. 

En  cest  an,  le  roy  desRommains,  empereur  des  Ale- 
maignes,  fist  une  moult  grande  assemblée  de  gens 
d'armes  de  plusieurs  pays  de  la  cbrestienté,  pour  com- 
balre  et  résister  aux  entreprinses  des  faulx  puans 
bérétiques  qui  se  tenoient  en  la  cité  de  Prague,  et 
ou  pays  d'environ  deux  ou  trois  journées.  Auquel 
mandement  alèrent  grant  quantité  de  princes,  prélas, 
cbevaliers,  escuiers  et  communes  gens,  tant  de  pie 
comme  de  cheval  des  pays  d'Alemaigne  S  de  Liège, 
de  Rolande  et  Zélande,  Haynnau  et  autres  lieux.  Et  y 
arriva  tant  de  gens  que  à  peine  se  povoient-ils  nom- 
brer.  Mais  les  hérétiques  tindrent  si  fort  la  cité  de 
Prague  qu'on  ne  les  povoit  guères  dommager,  si  non 
en  aucuns  rencontres,  où  il  y  en  eut  plusieurs  mis  à 
mort.  Et  estoient  en  si  grant  nombre,  et  si  fort  pays, 
que  par  faulte  de  vivres  convint  lesdiz  chrestiens 
retourner.  Et  pour  vray,  iceulx  mauldis  hérétiques 
estoient  si  obstinez  en  leurs  erreurs  qu'ils  ne  crai- 
gnoient  nulz  martires  dont  on  les  feist  mourir.  Et 


i.  «  Duxit  deinde  extremo  anno  Sigismundus  florentissimum 
exercitum  ex  Hungaris  ,  Austriacis  Moravisque  compositum.  » 
(Raynaldi,  t.  VIII,  p.  b3S.) 


[14Î2]  D'ENGUERRAN  DE  MONSTRELET.  87 

mesmement  se  desguisoient,  armoient,  les  femmes, 
ainsy  que  dyables,  pleines  de  toutes  cruaultez,  et  en 
furent  trouvées  plusieurs  mortes  et  occises  es  dessus- 
diz  rencontres. 

Et  d'autre  part  furent  trouvez  en  Tan  dessusdit, 
plusieurs  hommes  et  femmes  tenans  ladicte  hérésie 
et  faisant  leur  concile  ensemble,  en  un  vilage  près 
Douay,  nommé  Sains,  dedens  lequel  ilz  furent  trouvez 
et  menez  prisonniers  à  la  court  de  l'évesque  d'Ârras. 
Desquelz  les  aucuns  se  repentirent  et  rappellèrent, 
lesquelz  furent  reçeuz  à  pénitence  et  mercy,  et  les 
autres,  après  qu'ilz  eurent  esté  preschez  dudit  évesque 
et  de  l'inquisiteur  de  la  foy,  furent  ars  et  brouyz  audit 
lieu  d'Ârras,  à  Douay  et  à  Valenciennes. 

En  après,  messire  Jehan  de  Luxembourg,  à  tout  sa 
puissance  et  ses  capitaines,  retourna  la  nuit  de  pasques 
communaulx  devant  les  deux  chasteaulx  d'Araines, 
et  là  fist  drécer  contre  les  murs  d'icellui  plusieurs 
engins,  lesquelz  incontinent  les  dommagèrent  très  fort 
en  plusieurs  lieux.  Et  d'autre  costé  lesdiz  assègez,  en 
grant  diligence,  se  défendirent  contre  leurs  ennemis, 
c'est  assavoir  de  canons,  arbalestres  et  autre  traict, 
et  avecques  ce  firent  aucunes  saillies,  auxquelles  ils  ne 
gaignèrent  pas  gramment.  Mais,  pour  tant  qu'ilz 
estoient  bien  garnis  de  vivres  et  de  traict,  se  tindrent- 
ils  une  longue  espace.  Et  avecques  ce  leur  avpit  esté 
promis  par  aucuns  tenans  la  partie  du  Daulphin,  qu'ilz 
seroient  secourus  si  puissamment  que  pour  les  délivrer 
de  leurs  ennemis. 

«E  L'AIV  MCCCCXXin. 

[Du  12  avril  1422  au  4  avril  1423.] 


CHAPITRE  GGLX. 

Comment  les  fortresses  d'Araines  que  les  Daulphinois  tenoient,  furent 
rendues  à  messire  Jehan  de  Luxembourg,  par  faulte  de  secours. 

Au  commencement  de  cest  an,  s'assemblèrent  vers 
Compiengne  plusieurs  Daulphinois,  en  entencion 
d'aler  secourir  ceulx  qui  estoient  asségez  dedens  les 
cliasteaulx  d'Araines.  De  laquelle  assemblée  estoient 
capitaines  de  par  le  Daulphin ,  le  seigneur  de  Ga- 
maches,  le  seigneur  de  Moy,  Pothon  de  Saincte-Treille 
et  aucuns  autres,  avec  eulx  environ  de  huit  cens  à 
mil  combatans,  lesquelz  ils  menèrent  tous  ensemble 
à  Pierrepont,  qui  est  au  vidame  d'Amiens,  et  non  ob- 
stant  que  icelle  ville  feust  fortifiée  de  haies  et  de  fossez 
pleins  d'eau,  toutesfois  entrèrent-ils  dedens  et  se  y 
logèrent  tous  ensemble,  et  après  livrèrent  ung  assault 
à  la  fortresse  dudit  lieu,  mais  elle  fut  bien  défendue 
par  ceulx  qui  l'avoient  en  garde.  Et  pendant  qu'ilz 
estoient  logez  en  la  ville  de  Pierrepont,  les  nouvelles 
de  leur  assemblée  furent  portées  à  messire  Jehan  de 
Luxembourg,  qui  estoit  à  son  siège  devant  Araines  ; 
lequel,  premier  prenant  conseil  avec  les  nobles  de 
son  armée,  fist  partir  aucuns  de  ses  capitaines,  à  tout 
mil  combatans,  pour  aler  au  devant  desdiz  Daulphi- 
nois. Desquelz,  de  la  partie  dudit  de  Luxembourg, 
furent  les  principaulx,  messire  Hue  de  Lannoy,  maistre 


[1423]  D'ENGUERRAN  DE  MONSTRELRT.  89 

des  arbalestriers  de  France,  maistre  Raoul  le  Bouteil- 
ler,  anglois,  le  Borgne  de  Fosseux,  chevalier,  et  plu- 
sieurs autres  expers  hommes  d'armes,  lesquelz  alèrent 
gésir  àCoucy,  et  lendemain,  très  matin,  chevauchèrent 
à  Moreul.  Duquel  lieu  oyrent  certaines  nouvelles  que 
les  Daulphinois  leurs  adversaires  estoient  encores  à 
Pierrepont.  Pour  quoy,  chevauchans  en  belle  ordon- 
nance, se  hastèrent  pour  les  trouver.  Mais  les  dessus- 
diz  Daulphinois  qui  jà  estoient  advertiz  de  la  venue 
de  leurs  ennemis,  montèrent  à  cheval,  et  tous  ensem- 
ble, après  qu'ilz  eurent  bouté  les  feux  en  leur  logis, 
se  alèrent  mectre  en  bataille  dessus  la  ville,  au  lez  vers 
Montdidier.  Et  adonc  les  Bourguignons  et  Anglois, 
au  plus  tost  qu'ilz  porent,  passèrent  la  ville  pour 
suivre  leurs  ennemis,  non  obstant  la  chaleur  du  so- 
leil qui  moult  les  empescha,  et  comme  les  autres,  se 
mirent  en  bataille  contre  les  Daulphinois.  Et  furent 
en  celle  mesmes  place  fais  plusieurs  nouveaulx  cheva- 
liers de  la  partie  de  Bourgongne  :  c'est  assavoir.  Le  Bè- 
gue de  Lannoy,  4nthoine  de  Rubempré,  Jaques  de 
Brimeu,  Robert  Frétai,  Gille  de  Hardicourt,  Mahieu 
de  Landas,  Phelippe  du  Bos,  Jehan  de  Beauvoir,  Wa- 
leran  de  Fresas,  Tramet  de  la  Tramerie  et  plusieurs 
autres.  Et,  ce  pendant,  entre  les  deux  parties  y  eut 
plusieurs  escarmouches  et  hommes  d'armes,  de  partie 
et  d'autre,  portez  par  terre,  et  les  autres  terriblement 
navrez  et  occis.  Toutesfois,  durant  les  choses  dessus- 
dictes,  les  Bourguignons  et  Anglois,  estans  à  pié,  les 
Daulphinois  se  départirent  tous  à  cheval  en  bonne 
ordonnance,  mectant  derrière  eulx  toutes  leurs  meil- 
leures gens  par  manière  de  arrière  garde,  et  reprin- 
drent  leur  chemin   vers  Compiengne.   Et  adonques 

lesdiz  Bourguignons  et  Anglois,  voians  leur  départe- 
ment, envolèrent  après  eulx  le  seigneur  de  Saveuses, 
à  tout  certain  nombre  de  gens  de  guerre,  pour  les 
poursuivir  et  les  faire  arresler,  et  les  autres  capitaines, 
tous  en  bataille,  suivoient  vigoureusement.  Mais  ce 
non  obstant  s'en  alèrent  les  Daulphinois  et  eschevè- 
rent  la  bataille,  sans  grant  perte,  si  non  de  sept  ou  de 
huit  de  leurs  gens  ou  environ,  qui  de  première  venue 
furent  mis  à  mort.  Entre  lesquelz  en  fut  l'un,  ung 
vaillant  homme  d'armes  nommé  Brunet  de  Gamaches. 
Et  retournèrent  les  autres  à  Compiengne.  Et  de  la 
partie  de  Bourgongne  y  fut  tué  ung  viel  haulsère, 
nommé  Le  Breton  d'Ailly,  lequel  de  long  temps  par 
avant  ne  s'estoit  entremis  de  guerre  ;  et  avecques  lui 
aucuns  Bourguignons  en  petit  nombre.  Après  les- 
quelles besongnes,  retournèrent,  lesdiz  Bourguignons 
et  Anglois,  loger  à  Marueil  et  es  autres  villages  de  là, 
au  siège  d'Araines  devers  messire  Jehan  de  Luxem- 
bourg. Et  tost  après  les  asségez  desdictes  fortresses 
d'Araines,  qui  jà  estoient  advertiz  de  leur  secours  re- 
tourné, non  aians  espérance  d'en  plus  avoir,  com- 
mencèrent à  parlementer  pour  traicter.  Et  en  fin  fut 
de  chascune  partie  accordé,  par  condicion  qu'ils  ren- 
droient  les  deux  fortresses  es  mains  de  messire  Jehan 
de  Luxembourg,  et  se  partiroient  saufz  leur  corps  et 
leurs  biens,  garnis  de  bon  saufconduit  pour  aler  à 
Compiengne,  au  Crotoy,  Gamaches,  Saint- Walery,  ou 
antres  lieux  de  leur  obéissance,  depuis  Seine  jusques 
audit  Crotoy.  Et  estoient  environ  cent  hommes  d'ar- 
mes et  cent  archers,  desquelz  estoient  les  principaulx, 
messire  Coquarl  de  Cambrone  et  ung  nommé  Jehan 
Sarpe.  Lesquels,  après  l'accord  conclud,  rendirent  les 

deux  chasteaulx,  très  bien  garnis  de  yivres  et  habille- 
mens  de  guerre,  audit  de  Luxembourg.  Lequel  fisl 
tantost  abatre  l'un  desdiz  cbasteaulx,  c'estassavoir 
cellui  de  madame  d'Araines,  et  l'autre  il  pourveut  de 
nouvelle  garnison  de  ses  gens,  et  en  fist  capitaine 
messire  Jaques  de  Lieuvin.  Et  après  que  lesdiz  Daul- 
phinois  se  furent  de  là  partis,  ledit  de  Luxembourg, 
à  tout  son  ost,  s'en  retourna  en  son  chastel  de  Beau- 
revoir,  premiers  donnant  congié  à  ses  capitaines  et 
autres  gens  d'armes  qui  avoient  esté  avecques  lui.  Et 
assez  tost  après,  messire  Jacques  de  Harecourt  et  ses 
gens  alèrent  courir  jusques  sur  la  rivière  et  en  plu- 
sieurs autres  lieux,  desquelz  ils  ramenèrent  au  Crotoy 
plusieurs  prisonniers  et  autres  proies. 


CHAPITRE    GGLXT. 

Comment  Henry  roy  d'Angleterre  eut  l'obéissance  du  marché  d» 
Meaulx ,  et  de»  exécucions  qui  furent  faictes  à  ceux  de  dedans  de  par 
ledit  roy*. 

En  après,  le  roy  Henry  d'Angleterre,  qui  à  grant 
labeur  et  diligence  avoit  continué  son  siège  et  encores 
continuoit  devant  le  marchié  de  Meaulx,  et  astraint 
les  asségez  par  telle  manière  que  grant  partie  de  leurs 
murs  estoient  tout  craventés  et  en  plusieurs  lieux 
desrompus,  les  fist  ung  certain  jour  sommer  qu'ilz 
se  rendissent  franchement  en  la  voulenté  du  roy  de 
France  et  de  lui,  ou  se  ce  ne  faisoient,  il  les  feroit  as- 


i .  Cet  intitulé  de  chapitre ,  qui  ne  se  trouve  pas  dans  notre 
texte,  est  pris  sur  l'édition  de  1572. 

saillir.  A  laquelle  sommacion  pour  ceste  foiz  ne  l'oul- 
drent  entendre,  mais  dirent  qu'il  n'estoit  point  encores 
heure  de  eulx  rendre.  Et  pour  tant,  ledit  roy  fîst  com- 
commencer  î'assault  très  puissamment,  lequel  dura 
de  sept  à  huit  heures,  moult  cruel  et  ensanglanté.  Et 
y   furent,    tant  d'un  costé   comme   d'autre,   maint 
homme  navré  et  occis.  Mais  non  obstant  que  lesdiz 
asségez  feussent  fort  travaillez  de  résister  à  la  puis- 
sance desdiz  Anglois,  qui  estoit  grande,  néantmoins  se 
défendirent  moult  vaillamment,  et  combatirent  tant 
qu'ils  n'avoient  dedens  ledit  marchié  de  lances,  si  non 
en  petit  nombre,  que  toutes  ne  feussent  rompues  aux 
défenses  dessusdictes.  Mais  ou  lieu  desdictes  lances, 
se  combatirent  grant  espace,  de  broches  de  fer.  Et 
tant  continuèrent  que  pour  ceste  foiz  reboutèrent  les 
Anglois  hors  de  leurs  fossez,  dont  grandement  furent 
resjouiz.   Et  entre  les  autres  desdiz  défenseurs  se  y 
porta  vaillamment  Guichard  de  Chissay,  et  tant,  que 
pour  sa  vaillance  et  prudence,  le  roy  d'Angleterre, 
après  la  reddition  du  marché  de  Meaulx,  lui  fist  offrir 
faire  de  grans  biens  s'il  vouloit  tenir  son  parti  et  lui 
faire  sèrement;  ce  que  point  ne  voult  consentir,  mais 
demoura  Daulphinois.    Si  furent    fais    oudit  assault 
plusieurs   chevaliers  nouveaulx  de  la  partie  des  An- 
glois,  entre  lesquelz  le  fu  Jean  de  Gingin,  savoyen, 
et  le  bastard  de  Thien,  qui  autre  foiz,  comme  dit 
est,  avoient   esté  grans  capitaines  avec   les  gens  de 
compaignes  soubz  le  duc  Jehan  de  Bourgongne  dé- 
funct.  Et  d'autre  part  estoient  avec  ledit  roy  d'Angle- 
terre à  icellui  siège,  les  seigneurs  de  Chastillon  et  de- 
Jenlis,  avec  plusieurs  autres  nobles  hommes  des  mar- 
ches de  France.  Et  de  première  venue  que  le  siège  y  fut 

mis  jusques  au  derrain  que  les  asségez  ne  eurent  plus 
espérance  d'avoir  secours,  dirent  moult  de  injures  et 
paroles  vilaines  ausdiz  asségans.  Et  entre  les  autres 
choses  mirent  sur  les  murs  de  la  ville  un  asnes,  lequel 
par  force  de  cops  ilz  faisoient  braire,  en  eulx  moquant 
desdiz  Anglois,  en  disant  que  c'étoit  leur  roy  Henry,  et 
et  qu'ilz  venissent  secourir.  Pour  quoy  le  Roy  anglois, 
à  cause  de  ce  et  autres  choses,  fut  moult  indigné 
contre  eulx.  Et  aussi  devant  icelle  ville  fut  occis  ung 
jeune  chevalier  filz  du  seigneur  de  Cornouaille,  qui 
estoit  cousin  germain  audit  roy  Henry,  et  fut  occis 
d'un  canon.  La  mort  duquel  lui  vint  à  grant  desplai- 
sance et  à  tous  les  seigneurs  d'Angleterre.  Car,  non 
obstant  qu'il  feut  jeune  d'aage,  si  estoit-il  très  sage 
homme  et  prudent. 

En  oultre,  après  toutes  les  continuacions  et  beson- 
gnes  dessusdictes,  environ  la  fin  d'avril,  iceulx  assé- 
gez qui,  comme  dit  est,  plus  n'avoient  espérance 
d'avoir  quelque  secours  du  Daulphin,  leur  seigneur, 
sachans  que  longuement  ne  se  povoient  tenir  ne  dé- 
fendre contre  la  puissance  du  roy  d'Angleterre,  com- 
mencèrent à  parlementer  pour  avoir  traictié.  Et  y 
furent  commis  de  par  icellui  roy,  son  oncle  le  duc 
d'Excester,  les  contes  de  Warvich  et  Conversen,  et 
messire  Gaulthier  de  Honguefort;  et  de  la  partie  des 
asségez,  messire  Phelippe  Malet,  Péron  de  Lupe, 
Jehan  d'Âulnay,  Sivador  de  Giresme,  Le  Borgne  de 
Cauchon,  Jehan  de  l'Espinace  et  Guillaume  du  Fossé. 
Lesquelles  parties  convindrent  ensemble  par  plusieurs 
journées,  et  enfin  vindrent  à  conclusion  par  la  ma- 
nière cy-après  déclairée. 

Premièrement  ;   Fut  ordonné  que  le  x*  jour   de 

may,  le  marché  de  Meaulx  seroit  rendu  et  délivré 
par  les  asségez  en  la  main  des  roys  de  France  et 
d'Angleterre. 

Item.  Seront  rendus  et  délivrés  en  la  voulenté  des- 
diz  roys,  messire  Loys  Tost,  le  bastard  de  Vaurru, 
Jehan  de  Rouvères,  Tromagon,  Bernard  de  Meure- 
ville,  et  ung,  qui  avoit  buisiné  d'un  cornet  durant  le 
siège,  nommé  Oraces  ;  et  seront  mis  en  justice,  la- 
quelle leur  sera  faicte  et  administrée. 

Itern.  Que  Guischard  de  Chissay,  Pérou  de  Luppe, 
maistre  Robert  de  Giresmes,  Phelippe  de  Gamaches  et 
Jehan  d'Aunay,  demourrontenla  voulenté  desdiz  roys 
jusques  à  ce  qu'ilz  auront  rendu  ou  fait  rendre  toutes 
les  forteresses  que  eulx  ou  leurs  commis  tiennent  en 
ce  royaume,  et  après  qu'ils  les  auront  rendues,  auront 
les  vies  saulves. 

Item.  Tous  ceulx  estans  dedans  ledit  marché,  c'est- 
assavoir  x\tJglois,  Galois,  Irlandois  et  autres  qui  par- 
avant  avoient  esté  obéissans  au  roy  d'Angleterre, 
demourront  à  la  voulenté  des  diz  roys. 

Item.  Tous  les  autres,  tant  gens  d'armes  comme 
bourgeois  ou  habitans,  demourront  en  la  voulenté 
desdiz  roys,  saulves  leurs  vies. 

Item.  Le  comte  de  Conversan  demourra  quicte  en- 
vers Péron  de  Luppe  ou  autres  à  qui  ce  peut  tou- 
cher, de  sa  raençon  et  finance,  et  lui  promectront 
de  le  tenir  quicte  à  tous  jours,  sans  fraude  et  ma- 
lengin. 

Item.  Que  dedans  les  huit  jours  que  les  asségez 
doivent  rendre  la  ville,  ilz  mectront  et  feront  mectre 
tous  leurs  biens  généralement  eu  certains  lieux,  où  ilz 
puissent  venir  à  bonne  clarté ,  sans  les  dégaster  ou 

empirer,  et  bailleront  par  parties  les  inventaires  aux 
commis  desdiz  roys. 

Item.  Mectront  et  feront  mectre  les  reliques,  livres, 
aournemenset  autres  biens  de  l'église,  en  certain  lieu, 
comme  dit  est. 

hem.  Rendront  quictes  et  délivres  tous  les  prison- 
niers qu'ilz  tiennent,  tant  oudict  Marcliié  comme  es 
forteresses  et  autres  lieux  à  eulx  obéissans,  et  les  ac- 
quicteront  de  leur  foy. 

Item.  Durans  les  jours  dessusdiz  ne  souffreront  que 
homme,  de  quelque  estât  qu'il  soit,  transporte  ses  biens 
hors  dudit  marcliié,  et  pareillement  n'y  en  laironl 
nul  entrer,  si  non  qu'il  y  soit  commis  de  par  les 
roys. 

Item.  Pour  entretenir  et  acomplir  toutes  les  choses 
dessusdictes  sans  nulle  enfraindre,  sur  peine  de  non 
demourer  dans  la  grâce  desdiz  roys,  bailleront  les- 
diz  asségez  leurs  leclres  séellées  de  leurs  seaulx  ou 
signées  de  leurs  mains  jusques  à  cent  des  plus  nota- 
bles; desquelz  vingt  quatre  des  plus  esleuz  resteront  en 
hostage  devers  lesdiz  roys ,  telz  qu'il  plaira  aux  com- 
mis des  rois  dessusdiz. 

Item.  Après  ce  que  ledit  traicté  sera  faict  et  ac- 
cordé, cesseront  toutes  guerres  et  voies  de  fait  entre 
les  deux  parties,  et  demourront  en  cest  estât  jusques 
au  x'  jour  de  may,  que  les  Daulphinois  firent  ouver- 
ture aux  commis  des  roys  de  France  et  d'Angleterre  et 
leur  délivrèrent  par  la  manière  qu'il  avoit  esté  traicté, 
ledit  marché  de  Meaulx. 

Lesqueiz  commis  envolèrent  tantost  tous  les  pri- 
sonniers en  la  ville,  soubz  bonne  garde ,  et  aucuns 
des  principaulx  furent  envoies  par  eaue  à  Rouen  et  de 


m  CHRONIQUE  [1423] 

là  en  Angleterre.  Et  si  en  eut  une  partie  de  menez  à 
Paris  et  emprisonnez  en  plusieurs  lieux.  Et  povoient 
estre,  de  gens  de  guerre,  en  tout,  de  sept  à  huit  cens. 
Desquelz,  le  bastard  de  Vaulru,  leur  général  capitaine, 
fut  décolé  par  le  commandement  du  roy  Henry,  et 
son  corps  fut  pendu  à  ung  arbre  au  dehors  de  Meaulx, 
nommé  l'arbre  Vauru,  auquel  ledict  Vaurru  en  son 
temps  avoit  fait  pendre  plusieurs  Bourguignons  et 
Ânglois,  et  pour  ce  estoit  cellui  arbre  ainsi  nommé. 
Et  avec  ce  fut  mise  sa  teste  sur  le  bout  de  son  estan- 
dart,  ataché  dessus  lui  à  l'arbre  dessusdit.  Et  après  fist, 
à  Paris,  décapiter  messire  Loys  Gast,  Denis  de  Vauru, 
maistre  Jehan  de  Rommeres,  et  celui  qui  avoit  servi  le 
Roy  durant  le  siège  ;  et  furent  mises  les  testes  sur  lan- 
ces, es  haies,  et  leurs  corps  pendus  au  gibet  par  les 
aisselles.  Et  tous  les  biens  qui  estoient  oudict  mar- 
chié  de  Meaulx  furent  distribuez  du  tout  au  plaisir  du- 
dict  roy  Henry.  Lequel,  glorieux  de  sa  victoire,  entra 
en  moult  noble  arroy  dedans  le  marché  de  Meaulx,  et 
y  séjourna  aucuns  jours  avecques  ses  princes,  pour 
lui  soulacer  et  reposer.  Et  là,  ordonna  en  brief  de 
réédifier  les  portes  et  murailles  de  la  ville  et  du 
marchié  de  Meaulx,  qui  par  les  gros  engins  avoient 
esté  démolis  et  abatus  durant  le  siège. 


CHAPITRE  GGLXII. 

Comment  après  la  reddicion  de  Meaulx  plusieurs  villes  et  forteresses 
se  rendirent  au  roy  d'Angleterre. 

Item,  après  la  reddicion  dudit  marchié  de  Meaulx, 
furent  mises  en  l'obéissance  dudit  roy  Henry  plusieurs 

bonnes  villes  et  fortresses,  tant  en  la  conté  de  Valois 
comme  es  pays  d'environ,  par  le  moien  du  seigneur 
d'Ofiemont,  dessoubz  lequel  elles  estoient  obéissans. 
Entre  lesquelles  y  furent  mises  les  villes  de  Crespi  en 
Valois,  le  chastel  de  Pierrefons,  Merlau,  Offemont  et 
aucunes  autres.  Toutesfois,  demourèrent  audit  sei- 
gneur d'Offemont  toutes  les  villes  et  fortresses ,  et 
avecques  ce  fut  mis  à  pleine  délivrance,  par  condicion 
qu'il  jura  la  paix  finale  derrenièrement  faicte  à  Troies 
entre  les  roys  de  France  et  d'Angleterre.  Et  pour  ce 
entretenir,  bailla  pièges  souffisans,  s'est  assavoir  l'é- 
vesque  de  Noiom  et  le  seigneur  de  Chauny,  lesquelz 
pour  seureté  de  ce  obligèrent  corps  et  biens.  Et  d'au- 
tre costé  rendirent,  les  prisonniers  qui  avoient  esté 
prins  dedans  Meaulx  comme  dit  est,  plusieurs  for- 
tresses en  l'obéissance  des  roys  dessusdiz. 

En  après,  quant  les  capitaines  tenans  la  partie  du 
Daulpbin  es  marches  de  Beauvoisis  virent  et  oyrent 
dire  comment  ce  roy  Henry,  leur  adversaire,  prenoit 
vigoureusement  et  efforcéement  les  villes  et  fortresses 
de  ce  royaume  qui  estoient  imprenables,  ilz  eurent 
si  grand  doubte,  que  tantost  après,  par  ceste  crainte, 
envoièrent  devers  ledict  roy  leurs  ambassadeurs,  pour 
traicter  avecques  lui  qu'ilz  se  peussent  partir  saiilve- 
ment  dedens  certain  jour,  ou  cas  que  le  Daulphin  ne 
les  secourroit  dedens  le  jour  dessus  dit,  lequel  ilz  lui 
feroient  savoir.  Entre  lesquelz  traicla  le  seigneur  de 
Gamaches  pour  la  ville  de  Compiengne  dont  il  estoit 
capitaine,  et  aussi  pour  les  fortresses  de  Remy,  de 
Gournay,  de  Morlemer,  de  la  Neufville  en  Hez  et  de 
Cressonsac,  et  d'aucunes  autres  ou  pays  dessusdit. 
Et  baillèrent  hostages  de  les  rendre  le  xviii^  jour  du 

mois  de  juing  ensuivant,  es  mains  des  roys  de  France 
et  d'Angleterre,  ou  de  leurs  commis  et  députez.  Et  en 
cas  pareil,  Iraiclèrent  messire  Loys  de  Chiembronne 
pour  la  ville  de  Gamaclies,  moiennant  qu'ilz  s'en 
yroient  où  bon  leur  sembleroit  soubz  son  bon  sauf- 
conduit  dudit  roy  Henry,  à  tout  leurs  biens,  et  ladicte 
ville  et  les  liabitans  demourroient  paisibles  en  faisant 
le  serement  de  la  paix  finale.  Et  avecques  ce,  fut  ren-^ 
due  parle  pourclias  de  Perron  de  la  Luppe,  en  l'obéis- 
sance des  deux  roys,  la  for  tresse  de  Montagu,  qui 
tenoit  grant  pays  en  sa  subjection  par  sa  force,  et  avoit 
fait  de  grans  dommages  aux  villes  de  Reims  et  de 
Laon,  et  es  pays  à  l'environ.  Et  d'autre  part,  ceulx  qui 
tenoyent  le  chastel  de  Moy  en  Laonnois,  sachans  la 
reddicion  des  villes  et  for  tresses  dessusdictes,  doub- 
tans  que  messire  Jehan  de  Luxembourg  et  les  Anglois 
ne  les  alassent  asséger  soudainement,  boutèrent  le  feu 
dedans  ledit  chastel,  et  s'en  alèrent  à  Guise  ;  et  pa- 
reillement ardirent  les  chasteaulx  de  Monsteront  et  de 
Bussy. 

CHAPITRE  GGLXIII. 

Comment  la  royne  d'Angleterre  retourna  en  France.  Des  estais 
qui  furent  tenus  dedans  Paris,  et  autres  matières. 

Item,  le  xxi*  jour  de  may  de  cest  an,  Katherine  de 
France,  royne  d'Angleterre,  qui  long  temps  para- 
vant  estoit  relevée  de  la  gésine  de  son  premier  filz, 
nommé  Henry  comme  son  père,  arriva  au  port  de 
Harfleur  en  notable  appareil  et  en  grant  compaignie 
de  navire  plein  de  hommes  d'armes  et  d'archers,  des- 
quelz  le  duc  de  Bethfort,  frère  du  roy  Henry,  estoit 

chef.  Et  après  qu'ilz  eurent  prins  terre,  alèrent  à 
Rouen  et  de  là  au  Bois  de  Vincennes,  devers  le  Roy 
son  père  et  la  Royne,  sa  mère,  qui  y  estoient.  Et 
chevauclîoit  ladicte  royne  Katherine  en  estât  royal, 
toujours  ledict  duc  avecques  elle,  à  très  grande  puis- 
sance de  gens  d'armes.  Auquel  lieu*  ala  de  Meaulx 
à  rencontre  d'elle  ledit  roy  Henry,  son  seigneur  et 
mary,  avecques  ses  princes,  duquel  elle  fut  receue 
joieusenient  comme  l'ange  de  Dieu.  El  aussi,  du  Roy 
et  de  la  Royne  de  France,  fut  faicte  toute  léesse  audit 
lieu  de  Vincennes,  pour  la  venue  de  leur  beau  filz  et 
de  leur  fille  la  Royne.  Et  le  pén ultime  jour  de  may, 
prcvigile  de  la  Penthecouste,  lesdiz  roys  et  les  roynes 
leurs  femmes,  se  partirent  dudit  bois  de  Vincennes  et 
entrèrent  en  Paris  en  moult  noble  estât.  Et  se  logèrent 
le  roy  de  France  et  la  royne,  en  l'ostel  Saint- Pol,  et 
le  roy  d'Angletere  et  la  royne  sa  femme,  furent  logez 
ou  chastel  du  Louvre.  Esquelz  lieux  chascun  desdiz 
roys  célébrèrent  royalment  en  leursdiz  hostelz  la  so- 
lemnité  de  la  Penthecouste,  qui  lors  estoit.  Et  à  cedict 
jour  furent*  ensemble  le  roy  d'Angleterre,  et  sa  femme 
tant  glorieusement  comme  pompeusement,  à  disner, 
couronnez  de  leurs  précieux  dyadèmes.  En  celle  salle 
séoient  aussi  à  table  les  ducs,  princes  et  prélats,  con- 
fannoniers  et  chevaliers  de  la  gent  anglesche,  chascun 
comme  à  son  estât  appartenoit.  Et  furent  remplis  de 
plusieurs  viandes  et  de  précieux  buvrages.  Et  tindrent 
à  ce  jour  lesdiz  roys  et  roynes  noble  court  et  large, 
de  tous  les  Anglois  qui  estoient  là  venus  à  ceste  feste. 

1 .  De  Vincennes. 

2.  Il  y  a  f cirent  au  texte. 


100  CHRONIQUE  [1423] 

Et  lors,  le  peuple  de  Paris  alèrent  en  grant  nombre 
audit  chaslel  du  Louvre  pour  veoir  et  visiter  ledit  roy 
et  roy  ne  d'Angleterre,  séans  ensemble  et  portans  cou- 
ronne. Mais  ledict  peuple,  sans  estre  administré  de 
boire  ne  de  manger  par  nul  des  maistres  d'ostel  de 
céans,  s'en  partirent,  contre  leur  coustume,  dont  ilz 
murmurèrent  ensemble.  Car  ou  temps  passé,  quant 
ilz  aloient  en  si  grandes  et  si  haultes  besongnes  à  la 
ceur  de  leur  seigneur  et  roy  de  France ,  ilz  estoient 
Testiez  et  receuz  des  gouverneurs,  de  boire  et  de  men- 
ger,  à  sa  court,  qui  estoit  à  tous  ouverte.  Et  là,  ceulx 
qui  se  vouloient  seoir  estoient  servis  de  vins  et  de 
viandes,  très  largement,  par  les  serviteurs  du  roy. 
Mais  alors  le  roy  Charles,  qui  tout  le  temps  de  sa  vie 
avoit  esté  comme  ses  prédécesseurs  large  et  cour- 
tois, se  séoit  en  son  liostel  à  Saint- Pol,  avecques 
lui  la  royne  sa  compaigne,  assez  seul  et  ainsi  que 
tout  mis  arrière  et  en  oubli  des  grans  seigneurs  de  son 
royaume,  et  aussi  des  autres.  Et  pour  ce  temps  es- 
toit  yssue  et  eslongnée  toute  la  puissance  dudit 
royaume  d'icellui  roi  Charles,  et  entrée  ou  arrestée 
en  son  beau  filz  le  roy  Henry.  Et  pour  lors  ledit  roy 
ne  gouvernoit  point  son  dit  royaume,  mais  estoit  gou- 
verné et  mis  à  néant,  ou  regard  de  sa  grande  et  noble 
puissance  qu'il  avoit  autre  fois  eue  durant  son  règne. 
Pour  lesquelles  choses  plusieurs  François,  bons  et 
loyaulx,  avoient  aucuer  grant  tristesse,  et  non  pas  sans 
cause. 

Esquelz  jours,  icelhii  roy  d'Angleterre  estant  oudit 
lieu  de  Paris,  fist  en  icelle  ville  cueillir  la  taille  des 
marcs  d'argent,  dont  dessus  est  faicte  mencion,  pour 
forger  la  nouvelle  monnoye,  ainsi  et  par  la  manière 


[4423]  D'ENGUERRAN  DE  MONSTRELET.  101 

qu'on  l'avoit  déjà  cueilli  ailleurs.  Si  s'en  esmeurent 
plusieurs  rumeurs.  Mais  finablement,  pour  la  crainte 
et  doubte  diidit  roy  Henry,  ne  osèrent  monstrer  sem- 
blant de  nulle  désobéissance,  ne  rébellion. 


CHAPITRE  GGLXÏV. 

Coiflment  la  ville  de  Gamaches  fut  rendue  en  la  main  des  Anglois.  Le 
siège  de  Saint- Walery, et  la  reddicion  de  Compiengne  aux  Anglois  j  et 
autres  incidens. 

Item,  le  xxii*  jour  du  mois  de  juing,  les  deux  roys 
de  France  et  d'Angleterre  se  partirent  de  Paris  et  alè- 
rent  à  Senlis,  où  ils  séjournèrent  par  aucuns  jours.  Et 
de  ïà,  approuchant  le  jour  que  la  ville  de  Garaaclies 
se  devoit  rendre,  le  roy  Henry  y  envoia  pour  icelle 
recevoir,  le  comte  de  Varvicli,  à  tout  trois  mil  com- 
batans.  Lequel  conte,  comme  promis  avoit  esté,  entra 
en  ladicte  ville,  le  xvif  jour  de  juing,  et  restabli  les 
hostages  sains  et  hetiez,  lesquelz  y  avoit  menez  avec 
lui.  Et  après  receut  les  seremens  de  ceulx  de  la  ville 
au  nom  des  deux  roys,  et  avec  ce  y  commist  capitaine 
messire  Phileton ,  natif  d'Angleterre,  avec  certain 
nombre  de  gens  d'armes  et  archers.  Et  ces  besongnes 
acomplies,  ala,  ledit  conte,  devant  Saint-Walery,  que 
tenoientles  Daulphinois,  et  approuchant  icelle,  envoia 
ses  coureurs  devant  ladicte  ville.  De  laquelle  yssirent 
à  rencontre  d'eulx  environ  cent  hommes  d'armes,  ex- 
pers  et  bien  montez  sur  chevaulx  roides  et  habiles,  qui 
de  pleine  venue  se  férirent  èsdiz  Anglois,  et  y  eut  de 
grans  estours  d'une  partie  et  d'autre,  et  hommes  d'ar- 
mes navrés  terriblement,  et  aucuns  autres  prins  pri- 


102  CHRONIQUE  [1423] 

sonniers  de  la  partie  des  Anglois.  Mais  en  ce  faisant, 
le  conte  de  Varvich,  pour  secourir  ses  gens  se  hasta 
moult  fort,  à  tout  son  host,  pour  quoy  il  convint  par 
contrainte  les  Daulphinois  rentrer  dedans  leur  ville 
en  grant  haste.  Et  lors,  ledit  conte,  moult  prudente- 
ment  chevaucha  en  ses  armes  autour  de  la  ville  pour 
fermer  son  ost  et  tenir  ses  gens  en  bonne  ordonnance. 
La  plus  grant  partie  des  Anglois  se  logèrent  dedens 
l'abbaye,  et  les  autres,  le  mieulx  qu'ilz  peurent,*  en 
tentes  et  paveillons.  Après  lequel  logis  prins  par  eulx, 
commencèrent  ladicte  ville  à  batre  de  leurs  engins,  et 
sans  point  cesser;  gecler  contre  les  murs  d'icelle,  elles 
dérompirent  en  plusieurs  lieux.  Et  quant  est  des  sail- 
lies et  envaissemens  que  firent  les  Daulphinois  cheva- 
leureusement  sur  ceulx  du  siège,  se  convient  taire  pour 
cause  de  briefté.  Et  pour  tant  que  du  costè  vers  la 
mer  n'y  avoit  point  de  siège,  par  faulte  de  navire,  que 
point  n'avoient  lesdiz  assègans,  yssoient  lesdiz  assègez 
à  leur  plaisir  par  leur  navire  pour  aler  quérir  vivres 
habondamment  et  autres  choses  à  eulx  dècisibles  et 
neccessaires,  tant  au  Crotoy  comme  ailleurs.  Laquelle 
chose  desplaisoit  moult  au  conte  de  Varvich  et  à 
ceulx  dudit  siège.  Et  pour  ce,  envoya  icellui  conte  en 
plusieurs  pors  de  Normendie  quérir  navire.  Lesquelz 
tost  après  vindrent  à  grant  puissance  devant  ladicte 
ville,  laquelle  ilz  assegèrent  par  le  costè  de  la  mer. 
Dont  lesdiz  assègans,  voians  que  de  tous  costez  avoient 
perdu  l'issue  de  leur  ville,  furent  moult  troublés  et 
assumplis.  Pour  quoi,  au  bout  de  trois  sepmaines  ou 
environ,  firent  traictié  avec  le  dessusdit  conte  de  War- 
vich,  par  condicion  qu'ilz  se  départiroient  de  ladicte 
ville,  sauf  leurs  corps  et  leurs  biens,  le  quatriesmejour 

du  mois  de  septembre  ensuivant,  ou  cas  que  le  duc  de 
Touraine,  Daulphin,  ne  seroit  à  ce  jour  puissant  de 
combatre  ses  ennemis  devant  ladicte  ville.  Et  ainsi, 
durant  le  temps  dessusdit,  lesdiz  asségez  se  abstin- 
drent  de  courir  et  fourrager  le  pays.  Et  sur  ce,  pour 
plus  grande  seureté,  délivrèrent  audit  conte  bons 
hostages.  Lequel,  à  tout  ses  Anglois,  retourna  vers 
son  maistre  le  roy  Henry. 

Item,  après  l'acomplissement  desbesongnes  dessus- 
dictes,  le  roy  Henry  envoya  le  duc  de  Bethfort  son 
frère  et  autres  princes,  grandement  acompaignez,  à  la 
ville  de  Compiengne,  pour  icelle  recevoir  de  la  main 
du  seigneur  de  Gamaches,  lequel,  comme  dit  est  de- 
vant, l'avoit  promis.  Et  la  rendi  le  xvin"  jour  du  moys 
de  juing,  en  la  main  dudit  duc  de  Bethfort.  Et  après 
se  départi,  à  tout  environ  douze  cens  chevaulx,  les- 
quelz,  soubz  bon  sauf-conduit  du  roy  Henry,  il  em- 
mena oultre  la  rivière  de  Seine,  et  de  là  vers  le  Daul- 
phin. 

Item,  en  cas  pareille  seigneur  de  Gamaches  rendi 
les  fortresses  que  ses  gens  tenoient,  dont  dessus  est 
faicte  raencion.  Et  par  ainsi  toutes  les  places  que  lesdiz 
Daulphinois  tenoient  depuis  Paris  jusques  à  Boulon- 
gne  sur  la  mer,  furent  remises  en  l'obéissance  des 
deux  roys  de  France  et  d'Angleterre,  excepté  le  Crotoy 
et  la  terre  de  Guise. 

En  oultre,  après  que  ledit  duc  de  Bethfort  eut  receu 
les  seremens  de  bourgois  et  habitans  de  Compiengne, 
et  aussi  qu'il  y  eut  constitué  capitaine  messire  Hue  de 
Lannoy,  s'en  retourna  à  Senlis  devers  le  roi  Henry 
son- frère. 

Item,  en  ce  mesme  temps  furent  envoiez  par  iceulx 

roys  ambaxadeurs  au  Crotoy,  devers  messire  Jaques 
de  Harecourt,  c'est  assavoir  son  frère,  messire  Jehan 
de  Harecourt,  évesque  d'Amiens,  et  avec  lui  l'évesque 
de  Beauvais,  messire  Hue  de  Lannoy,  maistre  des  ar- 
balestriers,  et  ung  Hérault,  de  par  le  roy  Henry,  pour 
lui  faire  sommacion  de  rendre  la  ville  et  chastel  du 
Crotoy  en  la  main  des  roys  dessusdiz.  Mais  finable- 
ment,  pour  diligence  qu'ilz  sceurent  faire,  ne  porent 
venir  à  quelque  Iraictié.  Et  pour  ce  s'en  retournèrent. 


CHAPITRE  CCLXV. 

Comment  le  roy  d'Angleterre  ala  de  Senlis  à  Compiengne  :  la  prinse  de 
Sainct-Digier  (lis.  Saint-Dizier)  et  la  rencontre  des  Dauphinois  et 
Bourguignons'. 

Item,  en  ce  mesme  temps  ala  le  roy  d'Angleterre  de 
Senlis  à  Compiengne,  pour  veoir  la  ville.  Auquel  lieu 
lui  furent  apportées  nouvelles  qu'on  avoit  voulu  pren- 
dre la  ville  de  Paris  par  aucuns  moiens  de  lectres  ap- 
portées en  ladicte  ville  parla  femme  de  l'armurier  du 
roy  de  France,  laquelle  par  ung  certain  jour,  bien 
matin,  fut  apperceue  d'un  prestre  qui  estoit  en  ung  sien 
jardin  au  dehors  de  ceste  ville,  et  le  vit  parler  secrè- 
tement à  aucunes  gens  d'armes  en  une  vallée  au  des- 
soubzdiidit  jardin.  Et  sur  ce,  ledit  prestre  tout  effrayé 
retourna  dedens  la  ville  de  Paris,  et  dist  aux  gardes 
de  la  porte  qu'ils  advisassent  bien  à  ce  qu'ilz  auroient 
à  faire,  et  qu'il  avoit  veu  gens  armez  et  une  femme 
parlei"  à  eulx.  Et  adonques  les  dictes  gardes  de  ce  ad- 

\.  Inlitiilé  pris  sur  l'édition  de  1S72. 

vertis,  prindrent  ladicte  femme  et  la  menèrent  en  pri- 
son. Laquelle  tantost  après  congneut  son  fait.  Pour 
lesquelles  nouvelles  le  dit  roy  Henry  retourna  tantost, 
à  tout  ses  gens  d'armes,  à  Paris,  et  fist  noyer  ladicte 
femme,  et  avec  elle  aucuns  de  ses  complices.  Et  puis 
retourna  à  Senlis  devers  le  roy  de  France. 

Item,  en  ce  temps  Jehan  de  Vergy  et  messire  An- 
tboine  prindrent  la  ville  de  Saint-Digier  en  Partois. 
Mais  les  Daulphinois  qui  estoient  dedens  se  retrahirent 
au  chaste!,  auquel  lieu  ilz  furent  tantost  asségez.  Et  ce 
pendant,  la  Hire  et  aucuns  capitaines,  se  assemblèrent 
en  grant  nombre  pour  aler  secourir  ceulx  dudit  chas- 
tel.  De  laquelle  assemblée  furent  advertis  les  deux 
seigneurs  dessusdiz,  et  pour  y  résister  se  mirent  en- 
semble le  plus  grant  nombre  qu'ilz  peurent  finer,  et 
alèrent  au  devant  de  leurs  adversaires  et  les  assailli- 
rent vigoreusement,  et  en  fin  les  desconfirent.  Si  en 
y  eut  de  mors  environ  quarante,  et  les  autres  se  saul- 
vèrent  par  fuite.  Après  laquelle  besongne  retournè- 
rent audit  lieu  de  saint  Digier,  et  tost  après  le  chastel 
se  rendi  à  eulx,  lequel  ilz  regarnirent  de  leurs  gens  \ 

i.  Vient  ici,  dans  la  première  édition  gothique  de  Monstrelet, 
(le  Vérard  sans  date),  une  pièce  de  vers  intitulée  :  La  complainte 
du  povre  commun  et  des  povres  laboureurs  de  France.  Cette  pièce 
a  été  reproduite  par  toutes  les  éditions,  y  compris  celle  de  Bu- 
chon.  Mais,  comme  elle  ne  se  trouve  ,  ni  dans  les  manuscrits  à  un 
seul  livre,  tels  que  le  nôtre  et  le  Suppl.  fr.  93,  ni  même  dans  ceux 
aux  deux  livres,  et  seulement  dans  ceux  aux  trois  livres,  dont  le 
premier,  qui  est  de  l'an  1510,  est  postérieur  au  Vérard  sans  date, 
nous  pensons  que  la  pièce  en  question  ne  faisait  par  partie  du 
texte  original  de  Monstrelet,  et  pour  cette  raison  nous  la  reportons 
aux  additions. 

CHAPITRE  GGLXVI. 

Comment  le  duc  de  Touraine,  Daulphin ,  fîst  asséger  Cosne-sur-Loire, 
et  ce  qu'il  s'en  ensuivy. 

Or  convient  il  parler  du  duc  de  Touraine,  Daulphin, 
lequel  en  ce  temps  assembla  de  divers  pays  environ 
vingt  mille  combatans,  à  tout  lesquelz  il  se  tira  vers 
Sancerre,  auquel  lieu  se  tint  de  sa  personne  assez  lon- 
gue espace.  Durant  lequel  temps  fu  mise  en  son  obéis- 
sance la  Charité-sur-Loire,  où  il  mist  grosse  garnison 
de  ses  gens,  et  après  fist  asséger  la  ville  de  Cosne-sur- 
Loire,  qui  à  la  fin  fu  contrainte  de  traicter  avec  les 
commis  dudit  Daulphin,  par  condicion  qu'ilz  lui  ren- 
droient  ladicte  ville,  le  xxvif  jour  d'aoust  ensuivant, 
au  cas  que  le  duc  de  Bourgongne  ne  les  secourroit 
audit  jour  si  puissamment  que  pour  les  délivrer  des 
mains  de  ses  adversaires.  Et  avecques  ce,  promirent 
lesdiz  deux  ducs,  c'est  assavoir  de  Touraine  et  de 
Bourgongne,  par  la  bouche  de  leurs  héraulx,  à  estre 
et  comparoir  chascun  à  tout  sa  puissance,  l'un  contre 
l'autre,  à  combatre  son  adverse  partie  à  ladicte  jour- 
née. Et  afin  d'entretenir  icelle,  ledit  duc  de  Bourgon- 
gne, qui  paravant  s'estoit  conclud  de  retourner  en  son 
pays  d'Artois,  demoura  en  Bourgongne  et  manda  ses 
gens  de  toutes  pars,  tant  en  Flandres,  Picardie,  comme 
ailleurs,  à  venir  vers  lui.  Et  si  envoya  devers  le  roy 
d'Angleterre  lui  requerre  bien  instamment  qu'il  lui 
envoiast  certain  nombre  de  gens  pour  estre  avecques 
lui  à  ladicte  journée,  avec  aucuns  de  ses  princes  et 
cliefz  de  guerre.  Lequel  roy  fist  response  à  ceulx  que 

ledit  duc  y  avoit  envolez,  que  ce  ne  feroit-il  pas,  mais 
yroit  en  sa  propre  personne  avecques  toute  sa  puis- 
sance. Et  ce  pendant,  messire  Hue  de  Lannoy,  maislre 
des  arbalestriers  de  France,  assembla  grant  nombre  de 
gens,  tant  de  la  conté  de  Flandres  comme  des  marches 
vers  Lisle;  et  pareillement  firent  messire  Jehan  de 
Luxembourg,  le  seigneur  de  Croy  et  plusieurs  autres 
capitaines  de  Picardie.  A  tout  lesquelz,  vers  l'issue  du 
mois  de  juillet,  se  tirèrent  par  divers  chemins  entour 
Paris,  soubz  la  conduite  du  duc  de  Bethfort,  son  frère, 
du  conte  de  Varvicli  et  autres  de  ses  princes  et  capi- 
taines, pour  aler  en  Bourgongne.  Et  lui-mesmes,  assez 
agravé  de  maladie,  se  partit  dudit  lieu  de  Senlis,  après 
qu'il  eut  prins  congié  du  roy  de  France,  à  la  Royne 
et  aussi  à  sa  femme,  qui  onques  depuis  ne  le  vid,  et 
ala  à  Meleun,  oii  il  se  fist  mètre  sur  une  litière  en  en- 
tencion  d'aler  à  la  journée  dont  dessus  est  faicte  men- 
cion,  avecques  ses  gens.  Mais,  pour  tant  qu'il  se  sentit 
trop  feble  et  qu'il  erapiroit  de  jour  en  jour,  retourna 
et  se  fist  mener  au  Bois  de  Vincennes,  et  là  se  ahta  du 
tout. 

Et  le  duc  de  Bethfort,  ses  princes  et  tout  son  ost,  se 
tirèrent  par  plusieurs  journées  jusques  au  pays  de 
Bourgongne,  et  ainsi  le  firent  tous  les  seigneurs  de  Pi- 
cardie et  d'autres  lieux.  Et  tant  chevauchèrent  qu'ilz 
viendrent  ou  pays  de  Vezelay,  où  ilz  trouvèrent  le  duc 
de  Bourgongne  qui  là  les  actendoit,  à  tout  grant  puis- 
sance de  gens  d'armes  qu'il  avoit  assemblez  de  plu- 
sieurs lieux.  Si  les  receut  et  festia  moult  joieusement, 
et  par  espécial  quant  il  trouva  ledit  duc  de  Bethfort  et 
les  autres  princes  d'Angleterre,  que  moult  amoit,  si 
les  remercia  très  humblement  du  noble  et  puissant 

secours  qu'ilz  lui  présentoientà  son  besoing.  Et  après, 
les  princes  et  les  capitaines  dessusdiz,  joings  ensemble 
comme  vous  avez  oy,  commencèrent  à  chevaulcher, 
à  tout  leurs  gens  qui  estoient  en  très  grant  nombre, 
en  approuchant  ladicte  ville  de  Cosne.  Et  avoient  es- 
tabli  par  ordonnance  avant  garde,  bataille  et  arrière 
garde,  et  cliascune  des  compaignies  avoit  certain 
nombre  d'Anglois,  Picars  et  Bourguignons,  afin  que 
au  jour  qui  estoit  assigné  n'y  eust  nulle  envie,  et  que 
nulle  des  trois  parties  peussent  avoir  honneur  ou  dés- 
honneur plus  l'une  que  l'autre.  Et  ainsi  tenant  cesle 
ordonnance,  chevauchèrent  vers  ledit  lieu  de  Cosne. 
Devant  laquelle  ville  ilz  se  logèrent  la  nuit,  dont  len- 
demain iiz  dévoient  estre  combatus  selon  les  pro- 
messes cy-dessus  déclairées.  Mais  ledit  duc  de  Tou- 
raine,  Daulphin,  et  ceulx  qui  legouvernoient,  sachans 
la  puissance  des  princes  dessusdiz,  se  retrahy,  à  tout 
ses  gens  d'armes,  devers  Bourges  en  Berry,  et  ne  com- 
paru, ne  homme  de  par  lui,  à  ladicte  journée,  et  par 
ainsi  demoura  icelle  ville  de  Cosne  en  l'obéissance  du 
duc  de  Bourgongne.  Et  après  ceste  journée  passée,  se 
mist  toute  l'ost  à  retourner  devers  Troies.  Toutesfois 
durant  icellui  voiage  y  eut  plusieurs  Picars  et  Anglois 
qui  eurent  moult  grant  disète  de  vivres  et  par  espécial 
de  pain.  Mais  tantost  qu'ilz  furent  vers  ladicte  ville  de 
Troies,  se  commencèrent  à  mectre  au  large  sur  le  plat 
pays.  Lequel,  tant  pour  leur  venue  comme  pour  leur 
retour,  fu  moult  travaillé  par  tout  où  ilz  passoient. 

CHAPITRE  CGLXVII. 

Comment  le  roy  d'Angleterre  trespassa  de  ce  siècle ,  et  les  grans  estas 
et  honneurs  qu'on  fist  à  son  enterrement'. 

Or  est  vérité  que  au  retour  que  le  duc  de  Betlifort 
fist  de  la  journée  qui  avoit  esté  assignée  pour  combalre 
le  Daulphin  et  sa  puissance,  si  comme  \ous  avez  oy 
cy-dessus,  ledit  duc  de  Bethfort  retournant  de  ladicte 
ville  de  Cosne,  lui  vindrent  certaines  nouvelles  que 
son  frère  le  roy  Henry  estoit  moult  fort  oppressé  de  la 
maladie  dessus  dicte  et  en  grant  péril  de  sa  vie.  Et 
pour  ce,  incontinent,  avecques  lui  de  ses  plus  féables, 
à  peu  de  conipaignie  chevaucha  en  haste  jusques  au 
Bois  de  Vinciennes  où  ledit  roy  Henry  estoit,  et  là  le 
trouva  moult  agravé  de  maladie.  Et  pareillement  vint 
à  la  cognoissance  du  duc  de  Bourgongne,  lequel  y  en- 
voya messire  Hue  de  Lannoy  pour  le  visiter  et  savoir 
en  quel  point  il  estoit.  Et  adonques,  icellui  roy  sentant 
qu'il  esloit  moult  traveillé  de  maladie,  fist  venir  autour 
de  son  lit  son  frère  le  duc  de  Bethfort,  son  oncle  le 
duc  d'Excestre  et  son  grant  maistred'oslel  le  conte  de 
-Varvicb,  messire  Loys  de  Robersat  et  plusieurs  autres 
Anglois  jusques  à  sept  ou  huit,  de  ceulx  où  il  avoit  la 
plus  grant  créance  de  tous  ses  familiers.  Si  leur  dist 
et  remonslra  assez  précieusement  qu'il  veoit  bien  que 
c'estoit  le  plaisir  de  son  créateur  qu'il  finast  sa  vie 
et  déJaissast  ce  monde  cy.  Et  après  dist  à  son  frère. 


i .  Le  titre  de  ce  chapitre  ne  se  trouve  pas  dans  les  imprimés , 
où  il  fait  la  suite  du  chapitre  cclxvi. 

«  Jehan,  beau  frère!  je  vous  prie  sur  toute  la  loiauté 
que  vous  avez  eue  à  moy,  que  vous  soiez  tousjours  bon 
et  loial  à  beau  filz  Henry  vostre  nepveu,  et  vous  charge 
sur  tant  que  vous  poez  mesprendre,  que  tant  que  vous 
vivrez,  ne  souffrerez  à  faire  traictié  avec  nostre  adver- 
saire Charles  de  Valois,  ne  autre,  pour  chose  qui  vous 
adviengne,  que  la  duchié  de  Normendie  ne  nous  de- 
meure franchement.  Et  ou   cas  que  beau  frère  de 
Bourgongne  vouldra  emprendre  le  gouvernement  de 
ce  royaume,  je  vous  conseille  que  vous  lui  baillez, 
mais  s'il  le  refuse,  si  l'entreprenez.  Et  à  vous,  bel  on- 
cle d'Excestre,  je  vous  laisse  seul  et  pour  le  tout  le  ré- 
gime du  royaume  d'Angleterre.  Car  je  sçay  que  vous 
le  sçaurez  moult  bien  gouverner,  et  vous  prie  que  pour 
quelque  afaire  qui  adviengne  ne  retournez  plus  en 
France,  et  avecques  ce  vous  ordonne  à  estre  du  tout 
-gouverneur  de  beau  filz  vostre  nepveu,  et  vous  re- 
quiers sur  quanque  vous  m'avez  aymé,  que  vous  le 
voiez  et  visitez  souvent  en  vostre  personne.  Et  vous 
beau  cousin  de  Varvich,  je  vueil  que  vous  soiez  son 
-maistre  d'oslel  et  que  vous  demourez  tout  quoy  avec- 
ques lui  pour  le  conduire  et  aprendre  selon  Testât 
qu'il  lui  appartient,  car  je  ne  sçaroie  mieulx  pour- 
veoir.  En  après  je  vous  prie  tant  comme  je  puis  à  tous, 
que  vous  gardez  sur  quanque  que  vous  pouvez  mes- 
prendre, que  vous  ne  aiez  quelque  dissencion  avec- 
ques beau  frère  de  Bourgongne,  et  ce  défendez  ex- 
pressément à  beau  frère  Humfroy.  Car  s'il  advenoit, 
que  Dieu  ne  veuille,  qu'il  eust  entre  vous  aucune  mal- 
vueillance,  les  besongnes  de  ce   royaume,   qui  sont 
moult  avancées  de  nostre  partie,  en  pourroient  gran- 
dement empirier.  Et  si  gardez  que  vous  ne  délivrez  de 

prison  beau  cousin  le  duc  d'Orléans,  le  conte  d'Eu,  le 
-seigneur  de  Gaucourt,  ne  Guischart  de  Chissay,  jus- 
ques  à  ce  que  beau  filz  Henry  aura  son  aage  compé- 
tent, et  des  autres,  faites  en  comme  bon  vous  sem- 
blera, » 

Après  lesquelles  paroles  et  aucunes  autres  pareilles, 
les  seigneurs  dessusdiz  là  estans  lui  respondirent 
moult  humblement,  chascun  en  droit  soy,  aians  au 
cuer  très  grant  tristesse,  que  de  tout  ce  qu'il  ordonnoit 
et  qu'il  sçaroient  que  ce  seroit  son  désir  à  estre  fait,  ilz 
l'acompliroient  à  leur  povoir,  sans  de  rien  aler  au  con- 
traire. Etestoient  tous  ennuyeuîx  de  ce  qu'ilz  le  veoient 
en  si  petit  estât  de  santé.  Et  tost  après  aucuns  d'iceulx 
se  départirent  comme  courroucez,  de  la  chambre.  Et 
messire  Hue  de  Lannoy  qui  a  voit  esté  envoyé  devers 
ledit  roy,  comme  dit-  est  dessus,  de  par  le  duc  de 
Bourgongne,  après  qu'il  eut  bien  à  point  acompli  sa 
légacion  et  eu  aucunes  paroles  avecques  icellui  roy,- 
retourna  par  devers  ledit  duc.  Et  tost  après  le  roy 
Henry  fist  venir  devers  lui  ses  médecins,  et  leur  requist 
bien  instamment  qu'ilz  lui  voulsissent  dire  selon  ce 
qu'ilz  veoient  de  lui,  quel  terme  de  vie  il  pourroit  en- 
cores  bien  avoir.  A  laquelle  response  ilz  targèrent  de 
respondre,  si  non  de  lui  bailler  espérance  en  disant 
qu'il  estoit  bien  en  Dieu  de  le  faire  retourner  en 
santé.  Mais  il  ne  fut  point  de  ce  content,  si  leur  requist 
de  rechef  qu'ilz  lui  en  deissentla  pure  vérité.  Et  adon- 
ques  parlèrent  lesdiz  médecins  ensemble,  et  après, 
par  la  bouche  de  l'un  d'eulx,  qui  se  mist  à  genolz  de- 
vant lui,  lui  fut  dit  :  «  Sire,  pensez  à  vostre  âme,  car 
il  nous  semble  que  c'est  la  grâce  de  Dieu,  que  vous 
ne.  vivrez  pas  plus  deuz  heures.  »  Et  lors  ledit  roy 

manda  son  confesseur  et  aucuns  autres  gens  d'église 
de  sa  famille,  et  ordonna  à  dire  les  sept  pseaulmes 
pénitenciales.  Et  quant  ilz  vinrent  à  Bénigne  fac, 
Domine^  où  il  y  a  mûri  Jheiusaleni^  il  les  fist  arrester 
et  dist  tout  hault,  que,  sur  la  mort  qu'il  aclendoit, 
il  avoit  entencion  que  après  qu'il  auroit  mis  le 
royaume  de  France  en  paix  d'aler  conquerre  Jhe- 
rusalem,  se  ce  eust  esté  le  plaisir  de  Dieu  son  créa- 
teur de  le  laisser  \ivre  son  aage.  Et  après  qu'il  eut  ce 
dit,  leur  fist  parfaire.  Et  tantost  après,  selon  le  terme 
que  lui  avoient  dit  et  décrété  lesdiz  maistres  en  mé- 
decine, rendi  son  esperit  à  Dieu,  le  derrenier  jour 
d'aoust. 

Pour  la  mort  duquel,  son  frère  le  duc  de  Belhfort 
et  tous  ses  autres  princes,  avec  généralement  tous 
ceulx  du  royaume  d'Angleterre,  firent  grans  lamenta- 
cions  et  demeurèrent  en  grant  tristesse.  Et  tost  apiès 
furent  ses  entrailles  enterrez  en  l'église  et  monastère 
de  Saint-Mor,  et  son  corps,  bien  enbasmé,  fut  mis  en 
ung  sarcus  de  plomb. 

Durant  lequel  temps,  le  duc  de  Bourgongne  vint  de 
Biis-Conte-Robert  audit  lieu  du  Bois  de  Vincennes,  et 
ala  veoir  et  visiter  le  duc  de  Betbfort,  frère  dudit  roy 
d'Angleterre,  et  les  autres  princes  qui  là  estoient,  avec 
lesquelz  eut  aucun  brief  parlement.  Lequel  fini,  se 
parti  de  là  et  ala  à  Paris  loger  en  son  hostel  d'Artois. 
Et  le  corps  du  roy  Henry,  acompaigné  de  ses  princes 
Anglois  et  de  ceulx  de  son  bostel,  avec  grant  multitude 
de  gens,  fut  mené  en  grant  triumplie  à  Paris  et  mis 
dedens  l'église  Nostre-Dame,  où  on  lui  fist  ung  service 
solennel,  et  de  là  fut  mené,  grandement  acompaigné, 
en  la  cité  de  Rouen,  et  là  demoura  assez  bonne  es- 

pace.  Et  ce  pendant,  s'assemblèrent  les  princes  en 
conseil  audit  lieu  de  Paris,  c'est  assavoir  les  ducs  de 
Bethfort,  de  Bourgongne  et  d'Excestre,  avec  plusieurs 
autres  grans  seigneurs,  afin  d'avoir  advis  et  délibéra- 
cion  ensemble  sur  le  gouvernement  du  royaume  de 
France.  Et  là  futconclud  et  promis  pareulx  de  rechef, 
qu'en  la  forme  et  manière  qu'il  avoit  esté  traicté  au- 
trefois entre  les  deux  roys  à  Troies  en  Champaigne, 
s'entretenioit  la  paix  finale  qui  jurée  et  promise  avoit 
esté  entre  les  parties. 

Et,  comme  je  fus  assez  véritablement  informé,  la 
principale  maladie  dont  ledit  roy  Henry  ala  de  vie  à 
trespas  lui  vint  par  feu  qui  le  féri  par  dessoubz  ou 
fondement ,  assez  semblable  au  feu  qu'on  dit  de 
sainl-Anthoine. 

En  oultre,  après  ce  que  les  princes  dessusdiz  eurent 
prins  leurs  conclusions  sur  le  régime  dudit  royaume 
de  France,  si  comme  vous  avez  oy,  dedens  la  ville  de 
Paris,  le  duc  de  Bourgongne  se  parti  tost  après  dudit 
lieu  où  ilz  estoient,  et  retourna,  a  tout  ses  Picars,  en 
son  pays  d'Artois  et  en  Flandres.  Et  le  duc  de  Beth- 
fort, avec  autres  princes  Anglois,  s'en  ala  à  Rouen, 
pour  appointer  et  ordonner  des  afaires  de  la  duchié 
de  Normandie.  Et  là  fut  menée  en  grant  appareil  la 
royne  d'Angleterre ,  qui  de  la  mort  de  son  feu  mary 
riens  ne  sçavoit. 

Or  dirons  du  fait  du  feu  roy  anglois.  Assavoir  est 
que  les  seigneurs  de  son  sang  le  mirent  sur  ung  cha- 
riot que  menoient  quatre  grans  chevaulx.  Et  avoient 
fait  sa  semblance  et  représentacion  de  cuir  boulu, 
moult  gentilment,  portant  en  son  chef  couronne  d'or 
moult  précieuse,  et  tenoit  en  sa  main  dextre  ung 
IV  8 

ceptre  et  verge  royale,  et  en  la  senestre  portoit  une 
pomme  d'or.  Et  gisoit  en  ung  lit  sur  ledit  chariot,  le 
\isaige  vers  le  ciel.  Duquel  lit,  le  couvertoir  estoit  de 
drap  de  soie  vermeil  batu  à  or.  Et  avec  ce,  portoit-on 
en  hault,  en  passant  parmy  les  bonnes  villes,  par  des- 
sus le  chariot,  ung  moult  riche  drap  de  soye,  en  la 
manière  qu'on  l'a  acoustumé  de  porter  sur  le  corps  de 
Jhésucrist  au  jour  du  Saint  Sacrement.  Et  ainsi  alant 
moult  grandement  acompaigné  de  ses  princes  et  de  la 
chevalerie  de  son  hostel,  fut  mené  le  droit  chemin  de 
Rouen  à  Abbeville  et  jusques  en  l'église  Sain  Eufren*. 
Et  si  avoit  moult  de  gens  d'église  à  la  dextre  et  senestre 
partie  du  corps  du  Roy  trespassé,  qui  nuit  et  jour,  les 
uns  après  les  autres ,  en  chevauchant ,  cheminant  ou 
arrestant,  chantoient  sans  cesse  l'office  des  mors,  et 
célébroient  tous  les  jours  pour  lui  depuis  le  point  du 
jour,  es  églises  ou  ilz  logoient,  jusques  à  Nonne.  Et 
après  vindrent  de  Abbeville  à  Hesdin,  et  de  là  à  Mon- 
sterueil,  et  puis,  par  Boulongne  alèrent  à  Calais.  Et 
tousjours  sur  ledit  chemin  y  avoit  autour  dudit  chariot 
plusieurs  hommes  vestus  de  blanc  qui  portoient  en 
leurs  mains  torches  alumées,  et  derrière  estoient  ves- 
tus de  noir  ceulx  de  la  famille  dudit  roy,  et  après 
suivoient  ceulx  de  sa  lignée,  vestus  de  vestemens  de 
pleurs.  Et  suivant  après  aloit  la  royne ,  à  grant  com- 
paignie,  environ  demie  lieue  loing,  après  sondit  sei- 
gneur et  mary,  lequel,  comme  dit  est,  fut  mené  à  Ca- 
laix.  Et  de  là,  nagèrent  par  mer  à  Douvres  en  Angle- 
terre, et  puis,  par  Cantorbie  et  Rocestre  alèrent  en  la 
cité  de  Londres,  où  ilz  arrivèrent  la  nuit  saint  Martin 

1 .  Saint- Vulfran  d'Abbeville. 

d'iver*.  A  l'encontre  duquel  Roy  yssirent  de  ladicte 
ville  de  Londres  quinze  évesques,  vestus  de  chasubles 
pontificaulx,  et  plusieurs  abbez  mictrez,  et  autres  hom- 
mes d'église  en  grant  nombre,  avec  grant  multitude 
de  bourgeois  et  autres  communes.  Lesquelz  gens  d'é- 
glise, tous  ensemble,  mirent  ledit  roy  défunt  dedens 
ladicte  ville,  en  chantant  l'oflfice  des  mors,  et  le  me- 
nèrent par  le  pont  de  Londres  et  la  rue  des  Lombards, 
jusques  à  l'église  cathédrale  de  Saint-Pol.  Et  au  plus 
près  du  chariot  estoient,  pleurans  et  lamentans,  les 
princes  de  son  lignage.  Et  avec  ce,  le  premier  cheval 
des  quatre  qui  menoient  son  dit  chariot  ouquel  le  roy 
estoit,  avoit  un  colier  où  estoient  paintes  les  anciennes 
armes  d'Angleterre.  Au  colier  du  second  cheval  es- 
toient paintes  les  armes  de   France  et  d'Angleterre 
escartelées  de  liépars,  lesquelles  lui  mesmes  portoit 
en  son  vivant.  Au  colier  du  tiers  cheval  estoient  pain- 
tes pleinement,  sans  difTérence  nulle,  les  armes  de 
France,  que  portoit,  quant  il  vivoit  en  ce  monde,  ce 
noble  et  très  puissant  roy  Artus ,  que  nul  ne  povoit 
vaincre,  lesquelles  armes  estoient  ung  escu  d'azur  à 
trois  couronnes  d'or.  Et  après  que  le  service  eut  esté 
fait  réalement,  ilz  le  portèrent  enterrer  en  l'église  de 
Vasmonstier  ^,  emprès  ses  prédécesseurs  roys  d'Angle- 
terre. Auquel  enterrement  fut  fait  en  toutes  choses 
généralement  plus  grant  estât  et  bobant  que  depuis 
deux  cens  ans  a  paravant  n'avoit  esté  fait  de  nul  des 
autres  roys  d'Angleterre,  et  mesmement,   lui  mort, 
comme  dit  est,  et  mis  en  sa  sépulture,  lui  ont  fait  et 

i .  La  nuit  du  1 0  au  1 1  novembre. 
2.  L'abbaye  de  Westminster. 

font  chascun  jour  aussi  grant  honneur  et  révérence, 
comme  s'ilz  feussent  acertenez  qu'il  feust  ou  soit, 
sainct  en  Paradis. 

Ainsi  et  par  ceste  manière  fina  icellui  roy  Henry  en 
la  fleur  de  son  aage.  Car  quant  il  ala  de  vie  à  trespas,  il 
povoit  avoir  environ  quarante  ans.  Et  estoit  moult 
sage  et  expert  en  toutes  besongneg  dont  il  se  vouloit 
entremetre.  Et  si  estoit  de  très  haultain  vouloir.  Et 
avoit,  en  sept  ou  huit  ans  que  son  règne  dura  en 
France,  fait  de  très  grandes  besongnes  et  conquestes, 
plus  que  nulz  de  ses  prédécesseurs  n'avoient  fait  long 
temps  par  avant.  Et  pour  vérité,  il  estoit  si  craint  et 
doubté  de  ses  princes  et  capitaines,  qu'il  n'en  y  avoit 
nul,  tant  lui  feust  prouchain  et  bien  de  lui,  qui  osast 
transgresser  ses  ordonnances,  par  espécial  ceulx  de 
son  oyaume  d'Angleterre,  de  quelque  estât  qu'ilz 
feussent  soubz  son  obéissance  et  dominacion.  Et  la 
cause  principale  estoit  pour  se  que  ceulx  qui  faisoient 
le  contraire  et  enfraingnoient  ses  dictes  ordonnances, 
il  les  faisoit  punir  très  criminellement,  sans  en  avoir 
quelque  miséricorde. 

En  après  toutes  les  besongnes  dessusdictes  acom- 
plies,  s'assemblèrent  les  trois  estas  du  royaume  d'An- 
gleterre en  très  grant  nombre,  pour  avoir  advis  qu'il 
estoit  à  faire  sur  le  régime  et  gouvernement  dudit 
royaume.  Et  enfin  se  conclurent,  et  eslevèrent  à  roy 
le  seul  filz  d'icellui  Henry  défunct,  lequel  n'avoit  que 
seize  moys  d'aage  ou  environ,  et  se  submirent  du  tout 
à  son  obéissance,  non  obstant  sa  jeunesse.  Et  preste- 
ment lui  baillèrent  estât  royal,  et  commirent  à  le  gou- 
verner et  conduire,  le  conte  de  Yarvich  et  autres. 
Durant  lequel  temps  y  eut  ung  notable  chevalier 

de  Picardie  qui  dist  à  son  poursuivant  une  joieuseîé 
par  manière  de  galerie  touchant  la  mort  du  roy  d'An- 
gleterre. Et  fut  nommé  messire  Sarasin  d'Ailli,  oncle 
du  vidame  d'Amiens.  Lequel  pour  lors  povoit  bien 
avoir  soixante  dix  ans  d'aage,  et  demouroit  en  ung 
sien  chastel  qu'il  avoit  de  par  sa  femme,  seur  au  sei- 
gneur d'Offemont,  nommé  Âcheu ,  assez  près  de  Pas 
en  Artois.  Et  là  estoit  tout  malade  de  goûtes.  Néant- 
moins,  moult  voulentiers  enquéroit  et  oroit  racompter 
des  nouvelles.  Si  retourna  en  ses  jours  sondit  pour- 
suivant nommé  Havrenas,  qu'il  avoit  envoyé  dehors. 
Et  estoit  environ  de  l'aage  de  son  maistre,  et  l'avoit 
longtemps  servi.  Et  après  sa  venue  l'examina;  si  lui 
demanda,  messire  Sarrasin,  s'il  sçavoit  riens  de  la 
mort  du  roy  d'Angleterre.  Et  il  respondi  que  oyl,  et 
que  il  l'avoit  veu  en  la  ville  d'Ai)beville  en  l'église  Saint- 
Effren.  Et  lui  racompta  tout  Testât,  et  comment  il 
estoit  appareillé,  assez  selon  qu'il  est  déclairé  en  ce 
présent  livre.  Et  adonc  messire  Sarrasin  lui  demanda 
par  sa  foy  s'il  avoit  veu  ledit  roy  mort  et  se  il  l'avoit 
bien  advisé.  Et  il  respondi  que  oyl.  «  Or,  me  dy  par 
ton  serement,  dist  messire  Sarrasin,  avoit-il  point 
ses  houseaulx  chaussez?  »  «  Ha!  monseigneur,  dist 
cellui,  nennil  par  ma  foy.  ?  »  Lors  lui  dist  le  che- 
valier ;  «  Havrenas,  beaux  amis!  ne  me  croy  jamais 
s'il  ne  les  a  laissez  en  France,  m  Et  à  ce  mot,  tous 
ceulx  qui  là  estoient  présens  commencèrent  à  rire,  et 
puis  après  ce,  parlèrent  d'autre  matière. 

CHAPITRE  GGLXVIII. 

Comment  la  duchesse  de  Bourgongne,  Midliele,  ala  de  vie  à  trespas.  Du 
duc  de  Bethfort  qui  fut  fait  régent  de  France.  Et  de  plusieurs  fortresses 
qui  furent  abatue». 

Item,  durans  les  assemblées  qui  se  firent  pour  le 
voyage  de  Cosne,  comme  dit  est  dessus,  s'acoucha  ma- 
lade en  la  ville  de  Gand  la  duchesse  de  Bourgongne, 
Michèle,  fille  du  roy  de  France  et  seur  au  duc  deTou- 
raine,  Daulphin.  En  laquelle  maladie  tant  continua 
qu'elle  ala  de  vie  à  trespas.  Pour  la  mort  de  laquelle 
tous  ses  serviteurs  et  universellement  tous  ceulx  de 
Gand  et  de  la  conté  de  Flandres,  n'entendirent  à  joye, 
mais  à  pleurs  et  parfons  gémissemens.  Car  elle  estoit 
moult  aymée  de  tous,  mesmement  des  pays  du  duc 
Phelippe  son  mary,  et  bien  y  avoit  raison,  pour  ce 
principaJment  qu'elle  estoit  de  haulte  extraction,  belle 
et  bien  formée,  aornée  de  toute  bonne  condicion  et 
bien  moriginée  selon  la  condicion  de  ceulx  qui  d'elle 
avoient  congnoissance.  Si  fut  son  corps  mis  en  terre 
en  l'église  du  monastère  Saint  Bavon  emprès  Gand. 
Toutesfois  il  fut  lors  assez  commune  renommée  en 
celle  ville  de  Gand  que  sa  mort  avoit  esté  avancée.  Et 
de  fait,  en  fut  souspeçonnée  une  sienne  demoiselle 
nommée  Ourse,  femme  à  Copin  de  la  Viefville,  natifve 
d'Alemaigne,  laquelle  estoit  à  ladicte  duchesse  moult 
familière,  portant  son  séel.  Et  durant  sa  maladie  l'a- 
voit  mise  hors  de  son  hostel,  et  se  estoit  icelle  retraite 
en  la  ville  de  Aire.  Auquel  lieu  envolèrent  les  Gantois 
jusques  à  six  vints  hommes  de  leurs  gens  pour  aler  que- 

rir  et  ramener  à  Gand  ladicte  damoiselle.  Mais  quant 
ilz  furent  venus  en  ladicte  ville  de  Aire,  ilz  trouvèrent 
messire  Gauvain  de  la  Viefville  et  aucuns  autres  gen- 
tilz  hommes  de  l'apartenance  et  amitié  du  mary  de 
ladicte  damoiselle  Ourse,  lesquelz  promirent  ausdiz 
Gantois  de  la  mener  devers  le  duc  de  Bourgongne  pour 
en  faire  son  plaisir.  Et  ainsi  que  promis  l'avoient,  le 
firent.  Après  laquelle  promesse,  iceulx  Gantois  retour- 
nèrent en  la  ville  de  Gand,  et  pour  ce  que  point  ne 
l'avoient  ramenée,  furent  iceulx  en  grande  indigna- 
cion  de  ceulx  de  ladicte  ville,  et  en  y  eut  aucuns  de 
principaulx    mis    prisonniers,    et   aussi    furent    très 
mal  contens  du  maire,  esclievins  et  jurez  de  ladicte 
ville  d'Aire,  pour  ce  que  point  ne  leur  avoient  envoie 
à  leur  mandement  ladicte  damoiselle.  Et  d'autre  part, 
non  obstant  que  le  seigneur  de  Roubaix  eust  tous- 
jours  esté  durant  les  besongnes  dessusdictes  ou  pays 
de  Bourgongne  en  la  compaingnie  dudit  duc,  néant- 
moins,  à  ceste  cause,  le  bannirent  les  dessusdiz  Gantois 
de  leur  ville  et  de  toute  la  conté  de  Flandres.  Mais 
depuis ,  quant  ledit  duc  y  fut  retourné ,  il  lui  rendi  le 
pays  et  lui,  fist  sa  paix  ausdiz  Gantois  certain  temps 
après.  Car  il  n'avoit  quelque  suspicion  contre  ledit 
seigneur  de  Roubaix  pour  le  cas  dessusdit,  pour  ce 
qu'il  le  sçavoit  tousjours  avoir  esté  en  sa  compaignie 
tandis  que  ce  estoit  advenu.  Si  se  passa  ainsi  la  be- 
songne  et  n'en  fut  procédé,  ne  enquis  plus  avant. 

En  après,  en  ce  mesme  temps,  fut  par  l'auctorité 
des  roys  de  France  et  d'Angleterre  et  de  leur  grand 
conseil,  le  duc  de  Betlifort  constitué  régent  du  royaume 
de  France,  pour  ce  que  le  duc  de  Bourgongne  ne  l'a- 
voit  point  voulu  entreprendre,  et  dès  lors  commença 

à  gouverner  et  conduire  toutes  choses  concernant  le- 
dit régime,  selon  son  plaisir,  avecques  le  conseil  royal 
des  marches  de  France. 

Item,  uug  petit  paravant  avoient  esté  démolis  et 
abatus  de  fons  en  comble  par  mandement  royal  les 
chasteaulx  de  Donnin,  Cressonsac,  Mortemer,  Tilloy, 
Araines,  Héricourt,  Lannoy  et  plusieurs  autres  for- 
tresses.  Dont  moult  despleut  aux  nobles  hommes  aux 
quelz  lesdictes  fortresses  appartenoient.  Mais  à  ce  ne 
porent  aucunement  pourveoir. 


CHAPITRE  GGLXIX. 

Comment  le  roy  Charles,  VI«  de  ce  nom,  ala  de  vie  à  trespas, 
et  de  son  obsèque  et  enterrement. 

En  ces  propres  jours  le  roy  Charles  de  France 
s'acoucha  malade  dans  son  hostel  de  Saint-Pol  de- 
dens  Paris.  Lequel,  le  xxil®  jour  du  mois  d'octo- 
bre, le  jour  des  Onze  mille  Vierges,  rendi  à  Dieu 
son  esprit.  Et  furent  à  son  trespas  tant  seulement, 
son  premier  chambellan,  son  confesseur  et  son  au- 
mosnier,  avecques  aucuns  de  ses  officiers  et  serviteurs, 
en  petit  nombre.  Et  bien  après,  le  alèrent  veoir  en  son 
lit  les  seigneurs  de  son  conseil,  de  la  chambre  du  par- 
lement et  des  comptes,  l'Université  de  Paris  et  plu- 
sieurs collèges,  les  eschevins,  bourgois  et  habitans 
d'icelle  ville,  et  aucuns  autres.  Et  là,  par  ses  serviteurs 
fut  mis  en  ung  sarcus  de  plomb  et  porté  moult  réve- 
remment  par  chevaliers  et  escuiers  en  la  chapelle  de 
sondit  hostel,  en  laquelle  il  fut  vingt  jours  entiers,  jus- 
ques  à  ce  que  le  duc  de  Bethford,  régent,  fut  retourné 

dedens  Paris.  Et  durant  les  vingt  jours  dessusdiz  fu- 
rent chantées  et  célébrées  messes  en  icelle  chappelle 
en  la  forme  et  manière  qu'on  faisoit  ou  vivant  dudit 
Roy,  par  ceulx  de  sadicte  chappelle,  et  en  après  par 
iceulx  estoit  fait  le  service.  Et  aloient  tous  les  jours 
les  quatre  ordres  mendians  de  Paris ,  les  ungs  après 
les  autres,  faire  service  pour  lui,  et  pareillement  les 
chanoines  et  collèges  chascun  à  son  tour.  Et  d'autre 
part  lui  fut  fait  ung  noble  service  de  part  l'Université 
de  Paris.  Et  depuis,  les  quatre  nacions  de  l'Université 
lui  en  firent  ung  particulièrement,  et  généralment 
tous  les  collèges  de  Paris  et  toutes  les  parroisses  lui 
en  firent  ung  particulièrement. 

Le  X®  jour  de  novembre ,  le  corps  dudit  Roy  fut 
porté  de  son  hostel  de  Saint-Pol  en  l'église  de  Nostre- 
Dame  de  Paris,  les  processions  de  toutes  les  églises 
alans  au  devant  dudit  corps  par  ordre  et  chascun  en 
son  degré,  et  puis  les  prélatz  au  dextre  costé,  c'est 
assavoir  les  évesques  de  Paris,  de  Chartres  et  deThé- 
rouenne ,  les  abbez  de  Saint  Magloire,  de  Saint  Ger- 
main et  de  Sainte  Geneviefve.  Et  au  seneslre  costé 
aloit  l'Université,  les  Recteur  et  docteurs,  aussi  près 
du  corps  comme  les  prélatz.  Et  portoient,  ledit  corps, 
ses  chevaliers  et  ceulx  de  son  escuierie.  Et  après  sui- 
voient  les  niaistres  d'ostel  et  escuiers  d'escuierie  au 
costé  destre,  et  au  senestre  estoient  les  prévostz  de 
Paris,  et  des  Marchans  et  les  sergens  d'armes  entre 
deux,  et  au  plus  près  du  corps  estoit  son  premier  var- 
let  de  chambre.  Et  ceulx  de  la  court  de  parlement 
portèrent  le  drap  par  dessus  le  corps.  Et  au  plus  près 
du  chef  estoit  son  premier  chambellan,  et  les  autres 
ensuivant.  Après  lesquelz  sui voient  les  pages  du  roy, 

et  ung  petit  ensuivant,  aloit  le  duc  de  Betbford,  an- 
glois,  qui  estoit  régent  de  France.  Et  n'estoit  icellui 
corps  acompaigné  de  nul  des  princes  de  son  sang, 
sinon  du  duc  de  Bethfort.  Laquelle  chose  estoit  moult 
piteable  à  \eoir,  actendu  la  grant  puissance  et  pros- 
périté en  quoy  ce  noble  roi  Charles  avoit  esté  veu 
durant  son  règne.  Et  après  ledit  duc,  suivoient  le 
chancelier  de  France,  les  maistres  des  requestes,  les 
seigneurs  des  comptes,  secrétaires,  notaires,  bourgois, 
et  le  commun  de  Paris  en  grant  multitude.  Et  estoit 
le  corps  sur  une  lictière  moult  noblement,  par  dessus 
lequel  estoit  ung  paile  de  drap  d'or  à  ung  champ 
vermeil  bordé  d'asur  semé  de  fleurs  de  lis  d'or.  Et 
par  desus  le  corps  avoit  une  pourtraicture  faicte  à  la 
semblance  du  Roy,  portant  couronne  d'or  et  de  pier- 
res précieuses  moult  riches,  tenant  en  ses  mains  deux 
écus,  l'un  d'or  et  l'autre  d'argent,  et  avoit  en  ses 
mains  blans  gans  bien  garnies  d'aigneaulx  à  pierres  \ 
Et  estoit  icelle  figure  vestue  d'un  drap  d'or  à  ung 
champ  vermeil,  à  justes  manches,  et  ung  mantel  pa- 
reil, fourré  d'ermines.  Et  si  avoit  unes  chausses  noi- 
res, et  ungs  solers  de  veloux  d'asur  semé  de  fleurs  de 
lis  d'or.  Et  en  tel  estât,  comme  dit  est,  fut  porté  à  grant 
honneur  jusques  dedens  l'éghse  Nostre-Dame  de  Paris, 
dedens  laquelle  chanta  la  messe  pour  ledit  roy  dé- 
funct,  le  patriarche  de  Constantinoble.  Après  laquelle 
messe  et  tout  l'office  achevé  moult  honorablement, 
ledit  roy  fut  porté  à  Saint-Denis.  Et  le  portèrent  les 
gens  de  son  escuierie,  jusques  à  une  croix  qui  est  en 
my  chemin  de  Paris  à  Saint-Denis.  A  laquelle  croix  le 

1 .  D'anneaux  à  pierreries. 

chargèrent  les  mesureurs  et  porteurs  de  sel  en  Paris, 
cbascun  une  fleur  de  lis  à  sa  poitrine,  et  le  portèrent 
jusques  à  une  croix  qui  est  emprès  Saint-Denis,  à  la- 
quelle vindrent  à  l'encontre  de  lui  l'abbé  dudit  lieu  de 
Saint-Denis,  ses  religieux  et  tout  le  clergié  de  la  ville 
en  procession,  avec  les  bourgois  et  le  peuple,  qui 
avoient  grant  foison  torches  et  luminaires.  Et  de  là, 
en  chantant  et  recommandant  son  âme  à  Dieu,  fut 
porté  jusques  en  l'église  de  Saint-Denis.  Et  toujours, 
durant  celle  alée,  estoient  le  duc  de  Bethford  et  les 
autres  dessus  nommez  emprès  le  corps.  Et  lui  venu 
en  icelle  église  de  Saint-Denis,  fut  de  rechef  le  service 
fait  par  ledit  patriarche,  mais  il  y  eut  une  nuit  entre 
les  deux  services.  Et  ne  fut  nul  là  estant  qui  alast  à 
l'offrande,  si  non  le  duc  de  Bethfort.  Et  pour  vray  y 
eust  bien,  aux  deux  services,  vingt  mille  livres  de  cire 
alumée ,  et  à  l'aumosne  seize  mille  personnes ,  les- 
quelles eurent  chascune  trois  blans,  monnoye  royale. 
Et  après  que  le  service  fut  fait  et  achevé  en  icelle 
église  de  Saint-Denis  et  que  le  Roy  fut  mis  en  sépul- 
ture emprès  ses  prédécesseurs  de  France,  icellui  pa- 
triarche fist  labenéicion,  comme  il  est  de  coutume.  Et 
adonques  les  huissiers  d'armes  dudit  roy  qui  estoient 
là  présens,  rompirent  leurs  petites  verges  et  les  gec- 
tèrent  dessus  la  fosse,  et  puis  mirent  leurs  maces  en 
bas  ce  dessoubz  dessus.  Et  lors  le  roy-d'armes  de 
Berry  acompaigné  de  plusieurs  héraulx  et  poursui- 
vans  cria  dessus  la  fosse  :  «  Dieu  vueille  avoir  pitié 
et  mercy  de  l'âme  de  très  excellent,  très  hault  et  puis- 
sant prince,  Charles,  roy  de  France,  vi*  de  ce  nom, 
naturel  et  souverain  seigneur.  »  Et  après  ce,  cria  de 
rechef  le  dessusdit  roy  d'armes  :  «  Dieu  doint  bonne 

vie  à  Henry,  par  la  grâce  de  Dieu  roy  de  France  et 
d'Angleterre,  nostre  souverain  seigneur.  »  Lequel  cry 
acompli,  les  sergens  d'armes  dessusdiz  redrécèrent 
leurs  maces,  les  fleurs  de  liz  dessus,  en  criant  tous  à 
une  voix,  Vive  le  royl  Vive  le  roy!  Vive  le  roy!  Et 
toutes  ces  besongnes  ainsi  faictes,  tous  les  seigneurs 
retournèrent  dedens  Paris.  Ouquel  lieu  avoit  esté  or- 
donné pour  la  garde  d'icelle,  à  tout  foison  de  gens 
d'armes,  messire  Guy  le  Bouteiller  et  le  bastard'  de 
Thien,  chevaliers.  Et  avecques  ce  avoient  commis  plu- 
sieurs capitaines  sur  les  champs,  à  tout  leurs  gens, 
pour  garder  les  passages  contre  les  Daulphinois ,  afin 
qu'ilz  ne  feissent  nulles  entreprinses  et  dommages. 

En  oultre,  ledit  duc  de  Belhford,  seul  et  pour  le  tout, 
demoura  régent  et  gouverneur  dudit  royaume  de 
France,  pour  et  ou  nom  de  son  nepveu,  le  jeune  roy 
Henry,  quant  à  ce  qui  estoit  en  son  obéissance. 

Ainsi  et  par  ceste  manière  fina  sa  vie  ce  très  noble 
roy  Charles,  ou  quarante  deuxiesme  an  de  son  règne, 
lequel,  en  grant  partie  d'icellui,  eut  de  grandes  tribula- 
cions  par  les  divisions  que  eurent  l'un  contre  l'autre 
les  plus  prouchains  de  son  sang.  Dieu  par  sa  doulce 
pitié  et  miséricorde  vueille  avoir  mercy  de  son  âme. 
Amen. 

C/  fine  le  premier  volume 
de  la  Cronique  de  Enguerrand  de  Monstrelet. 


LIVRE  SECOND. 

1422-1444. 

PROLOGUE'. 

Ung  très  renommé  philosophe,  nommé  Végèce,  récite 
en  ung  sien  hvre  qu'il  fist  la  vaillance  et  prudence  de 
chevalerie  que  l'exercile  des  armes  et  la  continuacion 
de  batailler  que  eurent  jadis  les  Romniains,  furent 
-cause  que  ilz  subjuguèrent  et  dominèrent  la  plus 
grant  partie  du  monde.  Laquelle  récitacion,  et  que 
ainsi  ait  esté,  semble  eslre  véritable,  par  ce  que  engin 
subtil,  industrie  et  exercile  d'armes  lont  plus  souvent 
obtenir  victoire  que  grande  assemblée,  ne  multitude 
de  combatans.  Et  à  dire  la  vérité,  peu  de  chose  eusl 
esté  le  petit  nombre  d'iceulx  Rommains  en  leur  temps 

i .  Le  manuscrit  de  la  Bibliothèque  impériale,  portant  le  n"  8346, 
«jue  nous  suivons  pour  le  texte  du  second  livre  de  Monstrelet, 
ainsi  que  nous  l'avons  dit  dans  notre  préface ,  porte  ,  en  tête  du 
premier  feuillet,  cette  pieuse  invocation  :  In  nomine  Patris  et  Filii 
et  Spiritus  Sancti.  Amen.  Vient  ensuite  cette  rubrique  :  Chest  cy 
le  second  volume  des  histoires  Engherant  de  Monstrelet^  puis  le 
texte,  comme  nous  le  donnons,  mais  sans  le  mot  Prologue ^  que 
nous  empruntons  à  l'édition  Vérard. 

-au  regard  de  toutes  les  autres  nacions,  se  ilz  n'eussent 
eu  autre  manière,  subitillité  et  instruction  de  combatre, 
que  n'avoyent  leurs  adversaires.  Mais  ilz  estoient  à  ce 
du  tout  ordonnez,  et  de  jour  en  jour  continuoient  en 
icelle  exercite,  par  laquelle  ilz  acquirent  durant  leur 
règne  grant  renommée  et  inextimable  louenge,  qui  au 
jour  dbui  demoure  par  escript  en  plusieurs  livres,  les- 
quelz,  clercs  sages  et  éloquens,  philosophes  et  poètes 
ont  fait  et  composé,  tant  en  mettres  comme  en  prose, 
et  qui  souvent  devant  les  princes  et  grans  seigneurs 
sont  alléguées  et  voulontiers  veues  et  ouyes,  pour  les 
vertueuses  entreprinses  et  hardiesses  d'armes  qui  y 
sont  escriptes  et  trouvées.  Si  peut-on  considérer  en 
ceste  partie  que  le  très  puissant  Dieu,  créateur  du  ciel 
et  de  la  terre,  de  sa  grâce  donne  à  ung  chascun  enten- 
dement par  soy  séparé  de  tous  autres,  par  lequel  aul- 
cunesfois  se  forment  en  aulcunes  personnes  diverses 
ymaginacions  d'une  mesme  chose.  Car  nous  véons  ma- 
nifestement que  es  livres  de  plusieurs  sciences  com- 
posés par  les  saiges  anciens,  ont  esté  et  sont  adjoustées 
aulcunes  choses  ;  qui  est  à  supposer  y  celles  avoir  esté 
précédentes  à  l'entendement  d'yceulx,  lesquelz  n'en 
volrent  pour  lors  mettre  en  escript,  si  non  ce  qu'il  leur 
sembloit  que  la  matière  requéroit.  Et  ceulx  qui  ce  ont 
quis  et  trouvé,  soit  par  entendement  naturel,  escrip- 
ture  ou  expérience,  en  tant  que  l'intencion  soit  utile 
et  raisonnable,  se  doibvent  bénignement  et  agréable- 
ment retenir,  sans  pour  ce  réprimer  l'acteur.  Et  aussi 
nul  ne  se  doibt  par  trop  esmervillier  se  les  hommes, 
ayans  leurs  engins  appliquiés  à  la  guerre,  truèvent  ou 
ymaginent,  selon  la  qualité  du  temps,  aucunes  nouvelles 
manières  qui  leur  semblent  estre  nécessaires  et  conve- 

nables  a  la  conduicte  d'ycelle,  et  quonques  mais  ilz  ne 
virent  ne  sceurent  les  pareilles,  qui  leur  vient  de  leur 
propre  entendement  et  ymaginacion,  par  Tardant  dé- 
zir  qu'ilz  ont  aux  besongnes,  comprenans  et  considë- 
rans  en  eulx  mesmes  les  manières  qu'ilz  perçoivent 
estre  pour  eulx  advantageuses  d'envayer  leurs  enne- 
mis et  eulx  defTendre  d'eulx,  tant  par  art  et  manière 
loable,  comme  par  prouesse  et  vaillance  de  corps. 
Dont  tous  hommes  de  noble  coraige  qui  se  mettent  à 
fréquenter  et  poursuyvir  ycelle  guerre  par  ordonnance, 
contraincte  ou  nécessité  convenable,  se  doibvent  de 
leur  povoir  instruire  et  employer  vaillamment  et  hon- 
norablement  au  bien  de  la  chose  publique,  et  aussi,  en 
particulier,  pour  leur  honneur  et  corps  garder  et  def- 
fendre.  Et  en  ce  faisant  povent  acquérir  grande  re- 
commandacion,  et  sans  aucunement  vouloir  déroguer 
à  la  vaillance  et  prouesse  des  anciens  preux  en  armes, 
ne  diminuer  leurs  excellens  et  nobles  faitz.  Selon  mon 
advis,  on  trouve  aussi  haultes  et  excellentes  vaillances 
de  plusieurs  manières  avoir  esté  faictes  en  temps  dont 
ceste  présente  hystoire  ou  cronique  fera  mencion,  que 
en  celles  que  par  avant  on  puet  avoir  veu  et  oy  recor- 
der. Car,  par  un  usaige  et  continuacion  ont  esté  mis  en 
cours  moult  de  cruelz  et  divers  habillemens  de  guerre, 
desquelz  par  avant  n'estoit  aucune  mémoire.  Pour 
quoy,  à  l'occasion  et  ayde  d'yceulx,  avec  aultres  sub- 
tilités ont  esté  commises  et  sont  advenues  diverses 
manières  de  soy  conduire  en  la  dessusdicte  guerre. 
Pour  lesquelles  ramener  à  mémoire  et  recordacion  vé — 
ritable,  je  Enguerran  de  Monstrelet,  faisant  ma  rési- 
-dence  en  la  cité  de  Cambray,  qui  autreflbis  ay  prins 
laborieux  plaisir  à  faire  mettre  par  escript,  par  manière 

-de  cronique,  les  mervilleuses  adventures  et  vaillances 
d'armes  dignes  de  louenges  et  recordacion,  advenues 
au  très  crestien  royaulme  de  France,  es  pays  voisins, 
et  es  marches  loingtaines,  tant  de  la  crestienté  comme- 

'd'aultre  loy,  à  mon  petit  entendement,  sans  polir  les 
choses  ne  yssir  hors  de  la  matière,  mais  mettant  le 
fait  directement  en  ensuyvant  les  récitacions  qui  faic- 
tes  en  ont  esté  à  moy  par  plusieurs  hommes  nobles  et 
autres  notables  personnes,  et  aussy  par  roys-d'armes, 
héraulx  et  poursuyvans  dignes  de  foy  et  de  crédence, 
qui  ont  esté  présens  aux  besongnes,  me  suis  remis  à 
continuer  et  poursuyvir  ce  que  de  long  temps  avoie  et 
ay  encommencée,  et  à  entendre  les  besongnes  pour 

-compiler  ces  présentes  hystoires  ;  qui  se  comprennent 

-comme  on  pourra  veoir  à  les  lyre  et  oyr,  en  batailles 
mortelles,  désolacions  de  plusieurs  églises,  cités,  villes 
et  forteresses,  dépopulacion  de  moult  de  pays  et  aul- 
très  merveilles  piteuses  à  recorder,  dont  les  vaillans  et 
prudens  hommes,  tant  nobles  comme  aultres,  qui  lon- 
guement y  ont  exposé  corps  et  bien  et  y  souffert  en 
enduré  paine  et  travail  et  périlz  de  leurs  corps,  et  que 
grant  partie  y  ont,  par  vaillance  ou  par  pitoyable  ad- 
venture,  misérablement  fine  leurs  jours,  doibvenl  estre 
rémunérez  et  guerredonnez,  en  racomptant  leurs  vail- 
lances, bonnes  renommées  et  nobles  fais,  quand  pour 
eulx  et  leurs  successeurs,  est  et  doit  estre  dénoncé 
par  les  vivans,  à  durable  mémoire.  A  laquelle  oyr  ré- 
citer, toutes  nobles  personnes  de  vaillance  et  de  hardi 
courage  se  pevent  et  doivent  à  vouloir  loyalment  ser- 
~vir  leur  prince  et  seigneur  droiturier,  en  gardant  sa 
querelle  et  bon  droit.  Et  pour  ces  raisons,  ay  voulu 
-mettre  et  par  exposer  mon  temps,  comme  dit  est,  en 

persévérant  en  ycelle  occupacion.  Car,  avec  ce,  ay  assez 
apperceu  et  veu  par  expérience,  ce  que  aucuns  princes 
et  seigneurs  de  grande  auctorité  et  de  divers  estas  ont 

-prins  plaisir  à  en  veoir  et  oyr  aulcune  chose,  jà  soit-il 
que  ce  ne  soit  pas  sans  paine  de  enquérir,  veiller  et- 
travailler,  que  telz  fais  se  peussent  ainsy  par  ordre  as- 
sembler. Toutefois,  de  tant  [moins]  griève  le  travail 
comme  l'acteur  y  prend,  quand  il  le  fait  libéralement 

-en  y  prenant  plaisir. 

Si  commencera  ycellui  mon  second  livre,  ou  mois 
d'octobre  mil  quatre  cens  et  vint  et  deux,  qui  est  la  fin 
du  premier  volume  par  moy  aultre  fois  composé  des 
hysloires  précédentes,  et  aussy  le  commencement  du 
règne  de  très  noble  mémoire,  Charles  le  Bien-Servi, 
par  la  grâce  de  Dieu  roy  de  France,  vu*  de  ce  nom.  Et 
finera  ou  mois  de  may  l'an  mil  quatre  cens  quarante 
quatre.  Auquel  mois  et  an,  se  prinrent  et  fermèrent 
les  trêves  d'entre  les  royaumes  de  France  et  d'Engle- 
terre,  en  la  ville  de  Tours  en  Touraine. 


CHAPITRE  I. 

Comment  les  nouvelles  de  la  mort  du  roy  Charles  le  Bieu-Amé  furent 
portées  au  duc  de  Touraine,  Daulfin,  son  seul  filz.  Et  aultres  plusieurs 
matières. 

En  l'an  mil  quatre  cens  vint  deux,  ou  mois  d'octo- 
bre dessusdit,  furent  portées  les  nouvelles  du  trespas 
du  roy  Charles  le  Bien-Amé  au  duc  de  Touraine,  Daul- 
fin, son  seul  filz,  lequel  estoit  emprès  le  Puy  en  Auver- 
gne, en  ung  petit  chastel  nommé  Espally,  qui  estoit  à 
l'évesque  du  Puy.  Lequel  Daulfin  oyant  les  nouvelles 
IV  9 

dessusdictes  en  eut  au  cuer  grant  tristesse,  et  pleura 
très  habondarament.  Et  prestement,  par  l'ordonnance 
de  son  conseil,  fu  vestu  de  noir,  pour  la  première  jour- 
née, et  lendemain,  à  sa  messe,  fu  vestu  d'une  robe  de 
vermeil.  Et  y  avoit  plusieurs  officiers  d'armes  vestus 
de  leurs  blasons.  Sy  fu  lors  levée  une  banière  de 
France  dedens  la  cliappelle,  et  adonc  lesdilz  officiers 
commencèrent  à  cryer  hault  et  cler  par  plusieurs  fois  : 
Vive  le  Roy  !  Après  lequel  cry  fut  fait  l'office  de  l'église. 
Et  n'y  fut  fait  pour  lors  aultre  solempnité.  Et,  de  ce 
jour  en  avant,  tous  ceulx  tenans  son  parly  le  nommè- 
rent roy  de  France. 

Item,  après  ce  que  le  duc  Phelippe  de  Bourgongne 
fut  retourné  en  Artois,  depuis  la  mort  du  roy  d'Engle- 
terre,  il  assembla  plusieurs  de  ses  capitaines  dedans 
Arras,  et  fut  conclud  que  messire  Jehan  de  Luxem- 
bourg assembleroit  gens  pour  subjuguer  les  Daulphi- 
nois  de  la  conté  de  Guise,  lesquelz  travailloient  gran- 
dement les  marches  de  Cambrésis  et  de  Vermandois  ; 
et  sur  ce  les  assembla  autour  de  Péronne. 

En  ces  jours,  fut  le  seigneur  de  TIsle-Adam  mis  à 
plaine  délivrance,  à  la  requeste  du  duc  Phelippe  de 
Bourgongne.  Lequel  par  long  temps  avoit  esté  détenu 
dedans  la  bastille  Saint  Anthoine,  par  l'ordonnance 
du  roy  Henry  d'Angleterre,  deffunct.  Et  fut  remis  et 
restitué  en  ses  biens,  et  avec  ce,  en  partie,  de  ses 
offices . 

Item,  en  ce  mesme  temps  furent  envoyez  plusieurs 
chevaliers  et  escuyers  de  Picardie  à  la  journée  de 
Saint  Walery,  pour  sommer  messire  Jaques  de  Hare- 
court  de  le  rendre,  comme  promis  l'avoit.  Lequel ,  ai)rès 
ladicle  sommation,  leur  fist  faire  ouverture  de  ladicte 

ville  de  Saint  Walery.  Et  en  demoura  cappitaine  mes- 
sire  Jehan  Blondel. 

La  nuit  de  Saint  Martin  d'y  ver  de  cest  an,  par  certain 
moyen  fait  par  avant,  la  ville  de  Rue  fut  rendue  en  la 
main  de  messire  Jaques  de  Harecourt,  auquel  ceulx  de 
laville  firent  serment  et  féaultépour  et  ou  nom  du  Daul- 
phin,  en  violant  la  paix  finalle  que  autres  fois  avoient 
jurée.  Et  y  commist,  ledit  messire  Jaques,  pour  cappi- 
taine, le  seigneur  de  Verduisant.  Et  pour  ce  qu'il  avoit 
peu  de  gens  pour  fournir  ses  forteresses,  manda  au- 
cuns de  ceulx  de  la  conté  de  Guise,  lesquelz  gens 
venus  pardevers  luy  travaillèrent  moult  le  pays  de 
leurs  courses. 

Item,  en  ce  mesme  temps  fut  priiis  dedans  le  chas- 
tel  de  Choisy-sur-Oise  le  seigneur  de  Bosqueaux,  le- 
quel par  grant  temps  avoit  eu  très  grant  règne  en 
tenant  le  parti  du  Daulphin  et  d'Orléans.  Si  fut  mené 
à  Paris,  où  il  fut  décapité  et  escartelé,  pour  ce  que  long 
temps  par  avant  il  avoit  occis  et  mis  à  mort,  par  hayne 
qu'il  avoit  à  lui,  messire  Guy  de  Harecourt,  bailUf  de 
Vermandois. 

CHAPITRE  II. 

Comment  Charles,  duc  de  Touraine,  daulphin,   fut  couronné  après 
la  mort  du  roy  Charles,  son  père. 

Après  la  mort  du  roy  Charles  de  France  dessusdit, 
son  seul  filz  Charles,  duc  de  Touraine  Daulphin,  par  le 
conseil  de  ses  princes  se  fist  couronner  et  eslever  à 
roy  de  France,  en  laville  de  Poicliers.  Et  de  ce  jour  en 
avant,  par  tous  ceulx  tenans  son  parti  fut  nommé  roy 
de  France,  comme  estoit  son  père  en  son  vivant.  Et 

uiig  peu  par  avant  avoit-il  esté  en  grant  péril  de  sa  vie 
en  la  ville  de  La  Rochelle.  Car,  en  tenant  son  conseil 
avec  ses  barons,  cheut  une  partie  de  la  chambre  où  il 
estoit;  et  y  fut  mort  Jehan  de  Bourbon,  seigneur  de 
Préaulx,  et  aucuns  autres;  et  mesmement  ledit  Daul- 
phin  y  fut  ung  pou  blessé,  mais  ses  gens  le  tirèrent 
hastivement  hors  du  péril  et  le  menèrent  en  autre  lieu 
plus  seur,  où  en  brief  temps  il  fut  reparé  et  mis  en 
bonne  santé  \ 

En  cest  an  fut  prins  messire  Mansart  d'Esne  dedans 
le  chastel  de  Vitry,  dont  il  fut  cappitaine  et  gouver- 


4 .  a  En  celle  saison  arriva  le  Daulphin  dessusdit  en  la  ville  de 
la  Rocelle  pour  faire  une  assemblée  de  ses  cappitaines  et  princi- 
paulz  gouverneurs,  affin  de  prendre  conseil  et  conclusion  de  po- 
voir  parvenir  à  la  couronne  de  France.  Et  eulx  estans  au  conseil 
en  une  grande  maison ,  partie  d'icelle  maison  fondy  en  la  propre 
place  où  ils  étoient,  et  en  y  eubt  pluiseurs  occis  et  navrés,  et 
meismemeut  icelui  Daulphin  y  fu  bléchiés.  Et  se  party  bien  hasti- 
vement de  ladite  ville,  moult  petitement  accompaignié.  Etfu  depuis 
commune  renommée  que  il  moru  dedens  brief  temps  après  ;  et 
les  aucuns  maintenoient  le  contraire.  Et  fu  très  lonc  temps  que  on 
ne  savoit  à  Paris,  en  es  marces  de  Picardie,  ne  en  pluiseurs  autres 
pais,  se  il  estoit  vivant,  ou  non.  Et  dura  celle  esreur  depuis  ce 
tamps  jusques  au  moix  de  march  ensuivant.  »  (Bibl.  imp.,  Ms. 
Cord.  16,  fol.  431).  Voici  un  passage  de  la  même  chronique  qui 
s'applique  au  même  fait  et  qui  nous  a  paru  trop  curieux  pour  n'être 
pas  reproduit  ici  tout  au  long.  «  En  cet  an,  fist  assés  grand  y  ver 
et  beaucop  de  nesges.  Dont  ceulx  de  Tournay  qui  fleroient  tous 
l'Armignac,  firent  pluiseurs  marmousès  et  daulphins,  en  révérence 
dudit  Daulphin.  Dont  le  duc  de  Bourgogne  et  ceulx  de  Gand  furent 
très  mal  contens.  Et  envoièrent,  iceulx  de  Tournay,  en  ce  temps, 
es  pais  de  Berry  et  d'Orléans,  leurs  députez  pour  savoir  la  vérité 
de  Testât  dudit  Daulphin.  Et  y  furent  longuement  sans  retourner 
audit  lieu  de  Tournay  ;  et  retournèrent  en  quaresme,  en  rapportant 
que  icelui  estoit  vivant.  »  (Jbid.) 

neur.  Et  fut  prins  par  La  Hire  tenant  le  parti  du  Daul- 
phin  comme  faisoit  ledit  Mansart,  et  non  obstant  que 
par  long  temps  ils  eussent  esté  bien  amis  ensemble  par 
semblant,  si  fut  ledit  Mansart  desseuré  de  tous  ses 
biens  de  sa  forteresse,  et  avec  ce  fut  mis  à  raençon  à 
très  grant  somme  de  deniers,  et  si  fut  par  long  temps 
détenu  prisonnier  bien  destroictement.  Et  comme  il 
fut  commune  renommée,  Jeban  Raoulet,  avec  La  Hyre, 
fut  consentant  de  luy  bailler  ceste  gabe  de  paille. 

Item,  messire  Jeban  de  Luxembourg  et  tous  ses  gens 
d'armes  qu'il  avoit  assemblez  autour  de  Péronne, 
comme  dit  est,  ala  en  la  conté  de  Guise  et  es  marcbes 
d'entour,  où  il  conquist  en  assez  brief  temps  les  for- 
teresses de  Buissy-sur-Fontaiiies,  Proisy  et  aucunes 
autres.  Et  après  s'en  retourna  à  tout  ses  capitaines, 
ausquelz  il  donna  congé.  Et  s*en  retournèrent  cbascun 
en  leurs  propres  lieux  '. 


CHAPITRE  m. 

Comment  les  Parisiens  envoyèrent  leur  ambaxade  en  Angleterre  devers 
le  jeune  roy  et  son  conseil.  Et  autres  matières. 

En  cest  an  et  en  ce  temps,  envoyèrent  les  Parisiens 
et  ceulx  du  grant  conseil  du  jeune  roy  Henry  d'Angle- 


1 .  <t  Au  mois  de  novembre  furent  prins  par  messire  Jehan  de 
Luxembourg  et  autres  cappitaines  de  Picardie,  les  fors  de  Brissy, 
Serffonlaine,  Perroy  et  autres ,  es  marces  de  Lennoix  (Laonnois  ) 
et  de  Terrasse  (Thierarche),  et  puis  s'en  retournèrent  les  cappi- 
taines chascun  en  son  lieu.  Et  fu  leur  départie  le  xxi"  jour  dudit 
mois,  et  ils  s'estoient  mis  ensemble  le  un"  jour  d'iceluy.  »  (Cord. 
16,  fol.  431.) 

terre,  au  conseil  dudit  roy  et  à  la  royne,  une  ambas- 
sade solennelle,  pour  faire  requeste  que  brief  ensuy- 
vant  fust  envoyé  en  France  ung  certain  nombre  de 
combatans  pour  résister  aux  entreprinses  que  cbascun 
jour  faisoient  les  gens  du  nouvel  roy  Cbarles,  naguères 
Daulphin  de  Viennois.  En  laquelle  ambaxade  alèrent 
l'évesque  de  Teriewane*,  maistre  Jeban  de  Mailly, 
raessiie  Bourdin  de  Salignies,  Michault  Lailler  et  au- 
cunes autres  notables  personnes;  et  alèrent  par  Lisle, 
où  ilz  parlèrent  au  duc  de  Bourgongne,  et  delà,  par 
Calais  nagèrent  en  Angleterre,  où  ilz  furent  joyeuse- 
ment reçeuz,  et  leur  fut  du  conseil  du  roy  et  de  ladicte 
royne,  promis  bon  et  brief  secours.  Et  après  qu'ilz 
eurent  acomplie  leur  dicte  ambassade,  ilz  retournèrent 
en  France. 

Le  quatorziesme  jour  de  janvier  audit  an,  fut  prinse 
par  subtilité  la  forteresse  du  pont  de  Meulan ,  par  les 
François,  desquelz  estoit  cbief  messire  Jeban  de  Gras- 
ville.  A.vec  lui  avoit  plusieurs  notables  hommes  de 
guerre,  jusques  au  nombre  de  cinq  cens  combatans, 
lesquelz  mirent  à  mort  ce  qu'ilz  y  trouvèrent  d'An- 
glois,  et  après  se  préparèrent  en  toute  diligence  pour 
tenir  ladicte  ville  et  forteresse  du  pont,  en  les  pour- 
voyant de  vivres  et  habillemens  de  guerre,  et  en  répa- 
rant la  fortification  d'icelle. 

En  ce  temps,  la  contesse  de  Haynault,  douuagère, 
fut  défiée  de  ung  povre  saqueman  lequel  estoit  nommé 
Lescremot  Castel,  natif  de  Ligny  en  Cambrésis,  pour 
lors  capitaine  de  la  tour  de  Beaumont  soubz  messire 
Jehan  de   Luxembourg.  Après  lesquelles  defïiances, 

i.  Térouane. 

luy  couru  aucunes  de  ses  villes  et  fist  guerre  à  ses 
hommes  et  subgetz,  par  longue  espace  de  temps'. 

En  ce  temps,  ou  environ  le  Noël,  y  eut  plusieurs  bour- 
gois  de  Paris  qui  firent  conspiracion  ensemble  contre 
le  roy  Henry,  en  entencion  de  livrer  ladicte  ville  en  la 
main  du  roy  Charles  de  France.  Desquelz  bourgois  y 
eut  une  partie  prins,  dont  les  aucuns  furent  décapitez, 
et  une  femme  à  ce  consentant  fut  arse,  et  les  autres  se 
rendirent  fugitifz.  Entre  lesquelz  se  parti  Michault 
Laillier.  Et  tous  leurs  biens  furent  prins  de  par  le  roy 
Henry,  comme  confisquez*. 

Item.  En  ces  jours  mesmes  fut  prinse  la  ville  de  La 
Ferté-Milon,  des  François,  par  le  consentement  des  ha- 
bitans  d'icelle.  Mais  le  chastel  fut  deffendu  par  ceulx 
qui  le  gardoient,  lesquelz  mandèrent  hastif  secours  au 


i.  «  En  ce  tamps  fut  la  diiagière  de  Haynau,  anle  dudit  duc  de 
Bourgongne,  defïyée  du  vacquier  de  Ligny  en  Cambrésis,  nommé 
Betremot  Castiel ,  lors  cappitaine  d'une  fortresse  nommée  Beau- 
mont  assés  près  du  Chastel  en  Cambrésis.  Et  fut  la  deffiance  pour 
ce  que  les  gens  d'icelle  dame  avoient  donné  aucun  empeschement 
à  ceulx  dudit  chastel ,  illec  commis  et  ordonnez  de  par  messire 
Jehan  de  Luxembourg.  Et  depuis  par  ledit  de  Luxembourg  fu  la 
chose  apaisié;  qui  fut  une  merveilleuse  chose  au  semblant  de 
beaucop  de  gens.  »  Cord.  10,  fol.  431  v°. 

2.  a  En  le  fin  du  moix  de  décembre  furent  prins  pluiseurs  grans 
bourgois  et  manans  de  Paris ,  pour  sonspechon  de  vouloir  ladicte 
ville  livrer  aux  Armignas.  Et  estoit  lors  le  duc  de  Bethfort  en 
Normendies,  lequel  après  ces  nouvelles  oyes  retourna  à  Paris,  et 
y  fist  prendre  encore  grand  partie  desdis  bourgoix.  Et  s'en  fuy 
lors  Michault  de  Laillier,  lequel  se  ala  rendre  prisonnier  au  duc 
de  Bourgongne  en  la  ville  de  Lille  en  Flandres,  où  il  séjoumoit 
moult  malade  des  frichons  (frissons,  fièvres)  qui  luy  estoient  prises 
à  Paris,  dont  il  fut  en  moult  grant  aventure  de  mort.  »  Ibid., 
fol.  432. 

seigneur  de  Flsle-Âdam,  au  seigneur  de  Castillon,  et 
au  bastard  de  Tyan.  Lequel  de  l'Isle-Adam  assembla 
de  cinq  à  six  cens  combatans  et  les  mena  par  derrière 
audit  cbastel,ettantost,  à  certaine  heure  qu'ilz  avoient 
conclud  ensemble,  assaillirent  vigoureusement  ceulx 
de  la  ville,  qui  en  brief  temps  sans  grant  deffense  fu- 
rent desconfis  et  plusieurs  prins  et  occis  cruellement, 
et  tous  leurs  biens  ravis  et  emportez,  sans  avoir  nulle 
pitié. 

Item,  assez  brief  ensuivant  la  prinse  de  Meulan  des- 
susdicte,  le  duc  de  Bethfort,  qui  se  disoit  régent  en 
France,  assembla  grant  nombre  de  combatans,  tant 
Anglois,  Normans,  comme  Picars,  à  tout  lesquelz  il 
ala  mettre  le  siège  devant  ledit  pont  de  Meulan,  à  ung 
lez  à  l'autre  costé  de  la  rivière,  et  là  fist  dresser  con- 
tre les  portes  et  murailles  grans  engins  pour  icelles 
confondre  et  abatre.  Et  en  ce  continua  par  grant  dili- 
gence. Et  fut  là  à  siège  depuis  l'entrée  de  janvier  jus- 
ques  au  mois  de  mars  ensuivant,  que  lesditz  assiégez 
commencèrent  à  traicter. 

Ce  siège  durant,  au  mois  de  février,  furent  conquis 
par  messire  Jehan  de  Luxembourg  les  fors  de  Fran- 
quemez,  Neufville  en  Dorans,  Vironfosse  et  Hanaples. 
Avec  lequel  de  Luxembourg  estoient  le  seigneur  de 
Saveuse,  messire  Daviot  de  Poix  et  plusieurs  hommes 
d'armes  expers  et  esprouvez  en  armes.  Après  laquelle 
conqueste,  retournèrent  devant  la  ville  de  Guise,  et  là 
livrèrent  à  ceulx  de  dedans  une  très  grande  escar- 
mouche. Et  ce  fait,  par  devant  Oisy  enTérace  retourna 
ledit  de  Luxembourg  en  son  chastel  de  Beaurevoir, 
et  donna  congé  à  tous  ses  capitaines  et  autres  gens 
d'armes. 

CHAPITRE   IV. 

Comment  les  capitaines  du  roy  Charles  s'assemblèrent  en  grant  nombre 
pour  lever  le  siège  de  Meulan,  et  comment  le  duc  de  Bethfort  traicla 
à  ceulx  dudit  pont. 

En  la  fin  du  mois  de  février  s'assemblèrent  en  très 
grant  nombre  les  gens  du  roy  Charles,  vers  le  pays  de 
Berry,  sous  la  conduicte  du  conte  d'Aumale,  du  conte 
de  Bosqueaulx,  escossois,  du  viconte  de  Narbonne,  de 
Tanegui  du  Chastel*,  breton,  et  plusieurs  autres  ca- 
pitaines, à  tout  six  mille  combatans  ou  environ,  lesquelz 
ilz  menèrent  et  conduirent  jusques  à  six  lieues  près 
dudit  Meulan,  et  eulx  venus  audit  lieu  ilz  ordonnèrent 
leurs  batailles.  Mais  il  se  meut  discencion  entre  eulx, 
parquoy  ilz  retournèrent  en  très  petite  ordonnance  et 
sans  riens  faire.  Et  à  leur  retour  perdirent  de  leurs 
gens  très  largement,  des  garnisons  qui  estoient  à  Char- 
tres et  es  pays  d'environ  de  par  les  Anglois,  qui  féri- 
rent  entre  eulx  quant  ilz  apperceurent  qu'ilz  s'en 
aloient  ainsi  en  desroy.  Laquelle  chose  venue  à  la 
congnoissance  des  assiégez  de  Meulan,  leur  fut  moult 
desplaisant,  quant  ilz  virent  qu'on  leur  failloit  d'en- 
voyer secours  au  jour  qu'on  leur  avoit  promis.  Dont, 
par  courroux  et  desespoir  gectèrent  la  bannière  du 
roy  Charles  qu'ilz  avoient  mise  sur  leur  porte,  du 
hault  en  bas,  et  puis  montèrent  plusieurs  gentilz- 
hommes  à  la  veue  des  assiégans,  et  là  despescérent  et 
dessirérent  leurs  croix  et  enseignes  qu'ilz  portoient  du 

i .  Vér.  écrit  :  Danechy  le  Chasteî^  et  le  Ms.  8346,  Daneghi. 

roy  Charles  dessusdit,  en  despitant  à  haulte  voix  ceulx 
de  là  qu'il  leur  avoit  envoyez,  comme  faulx  parjures. 
Et  brief  après  commencèrent  à  parlementer  avec  les 
gens  dudit  conte  de  Bethfort,  et  sur  ce  furent  gens 
esleuz  des  deux  parties  pour  traicter.  C'est  assavoir,  du 
costé  de  Bethfort  qui  se  disoit  régent,  le  conte  de  Sal- 
sebery,  messire  Jehan  Factot*,  messire  Pierre  de  Fon- 
tenay,  messire  Jehan  de  Poulligny,  seigneur  de  La 
Motte,  Richart  de  Wideville,  Nicolas  Bourdec,  grant 
bouteiller  de  Normandie,  et  Pierre  le  Verrad.  Et  de  la 
partie  des  assiégez  furent  commis,  messire  Jehan  de 
Grasville,  sire  Loys  Martel,  messire  Adam  de  Croi- 
sines ,  chevaliers ,  Jehan  d'Estainbourg,  Jehan  de 
Mirot,  Roger  de  Boissie,  Oudin  de  Boissie  et  Jehan 
Marie,  escuiers.  Lesquelz  commis  et  traicteurs  des 
deux  parties  dessusdictes  convindrent  ensemble  par 
plusieurs  fois,  et  en  fin  furent  d'accord  par  la  forme 
et  manière  cy-après  déclairée. 

S'eiisuyt  la  coppie  du  dessusdit  traicté  de  Meulan. 

Premièrement.  Tous  les  assiégez  devant  diz  rendront 
et  délivreront  ledit  pont  et  la  forteresse  en  la  main  de 
monseigneur  le  régent  ou  de  ses  commis  et  depputez, 
ainsi  reparée,  fortiffiée  et  garnie  de  canons,  pouldres 
et  arbalestres  et  autres  habillemens  de  guerre  comme 
elle  est  en  présent,  sans  à  icelle  faire  fraulde,  mal 
engin,  ne  décepcion,  et  sans  faire  ausdiz  habillemens 
de  guerre  et  autres  choses  deffensables  pour  ladicte 
forteresse,  aucun  gast,  fraction,  ou  aucune  empirance 
de  vivres  ou  autres  choses  pour  corps  humain.  La- 

1.  Xw.  Falstoff. 

quelle  forteresse  et  pont,  ilz  rendront  dedans  demain 
tierce,  qui  sera  le  second  jour  de  ce  présent  mois  de 
mars. 

Item,  Est  traictié  et  appoincté  que  tous  ceulx  qui  à 
présent  sont  audit  pont  de  Meulan  et  forteresse,  de 
quelque  estât  qu'ilz  soient,  se  rendront  et  mettront 
du  tout  à  la  voulenté  de  monseigneur  le  régent,  en  la 
plus  grant  humilité  et  obéyssance  qu'ilz  pourront, 
pour  cause  de  laquelle  humilité  et  obéyssance  les- 
ditz  commis  et  députez  dudit  monseigneur  le  régent 
leur  ont  promis  que  ycelui  monseigneur  le  régent  de 
sa  haulle  grâce,  en  usant  de  miséricorde  et  en  l'hon- 
neur et  révérence  de  Dieu  et  du  saint  temps  de  ka- 
resme  qui  est  de  présent,  les  recevra  et  leur  laissera 
les  vies  saulves,  excepté  ceulx  qui  autreffois  ont  esté  en 
l'obéyssance  de  feu  le  roy  d'Angleterre,  héritier  et 
régent  de  France,  auquel  Dieu  pardoint,  et  ceulx  qui 
ont  fait  le  serment  de  la  paix  finale  des  royaumes  de 
France  et  d'Angleterre,  et  ceulx  qui  ont  esté  consen- 
tans  et  coulpables  de  la  mort  de  feu  Jehan,  le  duc  de 
Bourgongne  derrenièrement  trespassé,  et  Gallois,  U- 
lois  '  et  Escoçois,  se  aucuns  en  y  a.  Et  excepté  avec  ce, 
Jehan  Dourdas,  ung  nommé  Savary,  servant  de  Berna- 
bant,  Olivier  de  Lannoy,  et  les  canonniers,  et  ceulx 
qui  furent  en  la  première  embusche,  qui  entrèrent 
premièrement  audit  pont,  lesquelz  demourront  en  la 
voulenté  de  monseigneur  le  régent. 

Ilem.  Est  appoincté  que  se  aucuns  gentilzhommes 
ou  autres  dessusditz  non  exceptez,  comme  dit  est,  se 
veuUent  rendre  et   mettre  en  l'obéyssance   du  roy 

i .  Yslois  {rér.). 

nostre  souverain  seigneur,  roy  de  France  et  d'Angle- 
terre, et  de  mondict  seigneur  le  régent ,  comme  ses 
vrais  hommes  liges,  et  faire  guerre  à  l'encontre  de  ses 
adversaires,  comme  naguères  ilz  faisoient  contre  le 
roy  nostredil  seigneur  et  mondit  seigneur  le  régent, 
icelluy  monseigneur  le  régent  de  sa  grâce  les  recevra, 
sans  ce  qu'ilz  payent  finance,  ne  rançon,  pourveu 
toutesfois  que  de  ce  faire  ilz  bailleront  plaige  et 
caution. 

uJtem.  Que  tous  ceulx  qui  à  présent  sont  en  ladicîe 
forteresse  et  pont  de  Meulan,  qui  ont  ou  tiennent,  ou 
autres  pour  eulx,  aucunes  villes,  places  ou  forteresses, 
au  roy  nostredit  seigneur  et  à  monseigneur  le  régent, 
les  rendront  et  délivreront  à  mondit  seigneur  le  régent 
ou  à  sesditz  commis  ou  depputez,  et  avec  ce  feront 
toute  leur  puissance  et  devoir  par  devers  leurs  parens 
et  amis,  qui  aucunement  en  tiennent,  que  ilz  les  ren- 
dront à  mondit  seigneurie  régent  ou  à  ses  commis.  Et 
jusques  à  ce  qu'ilz  auront  fait  et  acompli  les  choses 
dessusdictes,  ilz  demourront  en  la  voulenté  de  mon- 
dit seigneur  le  régent ,  lequel ,  les  choses  dessus- 
dictes acomplies  deuement,  les  recevra  comme  dessus 
est  dit- 

Item.  Que  se  aucuns  estans  audit  pont  et  forte- 
resse de  Meulan  ont  ou  tiennent,  en  quelque  lieu  que 
ce  soit,  aucuns  prisonniers  anglois,  françois,  bourgui- 
gnons ou  autres,  marchans  de  l'obéyssance  et  serment 
de  mondit  seigneur  le  régent,  ilz  les  rendront  et  déli- 
vreront franchement  et  quictement,  sans  prendre  des- 
ditz  prisonniers  ou  de  leurs  plaiges,  rançons. 

Item.  Est  appoincté  que  ceulx  qui  sont  en  la  forte- 
resse du  pont  de  Meulan,  dedans  le  jour  de  lendemain, 

mettront  ou  feront  mettre  en  ung  ou  deux  lieux  cer- 
tains de  làdicte  forteresse,  tous  leurs haruois  de  guerre, 
sans  aucune  chose  rompre,  froisser  ne  despecer,  et 
aussi  feront  meclre  en  ung  autre  lieu  certain  tout  l'or 
et  l'argent,  vaisselle,  joyaulx  et  autres  biens  de  value 
estans  en  ladicte  forteresse ,  sans  en  rien  receler  ne 
destourner  aucune  chose,  en  quelque  lieu  et  par  quel- 
que manière  que  ce  soit  ;  et  les  délivreront  et  dénon- 
ceront aux  commis  de  monseigneur  le  régent,  sur 
paine  de  perdre  le  bénéfice  de  ce  présent  traicté  et  la 
grâce  de  mondit  seigneur  le  régent. 

Item.  Mettront  en  ung  ou  deux  lieux  de  ladicte  for- 
teresse, les  chevaulx  estans  en  ycelle  et  leurs  harnois, 
pour  iceulx  estre  délivrez  en  Testât  qu'ilz  sont  de  pré- 
sent, avec  les  autres  choses,  aux  commis  de  mondit 
seigneur  le  régent,  et  sur  la  paine  dessusdicte. 

Item.  Sur  ladicte  paine  est  traicté  et  accordé  que 
ledit  temps  durant  ilz  ne  laisseront  ne  souffreront  par- 
tir de  ladicte  forteresse  et  pont  de  Meulan,  ne  entrer 
en  iceulz,  quelque  personne  que  ce  soit,  sans  le  congé 
et  licence  de  mondit  seigneur  le  régent.  Et  sur  icelle 
mesme  paine  dénonceront,  bailleront  et  délivreront  à 
lui  ou  à  sesditz  commis,  tous  les  devantditz,  excepté 
ceulx  dont  ilz  n'auront  congnoissance. 

Et  afin  que  toutes  les  choses  dessusdictes  et  chas- 
cune  d'icelles  soyent  interigniées  et  acomplies  ferme- 
ment et  vaillablement,  les  dessusdilz  commis  et  dep- 
putez  d'une  partie  et  d'autre  ont  mis  leurs  seaulx  à  ce 
présent  appoinctement,  le  premier  jour  de  mars,  l'an 
mil  quatre  cens  et  vingt  deux  '. 

1.  l"mars  1423  (N.  S.). 

'  Après  que  tout  le  contenu  de  ce  présent  traicté  fut 
acompli  en  la  manière  dessusdicte,  à  cause  de  ce  fu- 
rent rendus  en  la  main  dudit  régent  les  forteresses  de 
Marcoussy,  de  Montlehery  et  plusieurs  autres  estans 
lors  en  l'obéissance  des  dessusditz  assiégez.  Lesquelz 
furent  trouvez  au  jour  de  ladicte  reddicion  en  nom- 
bre de  cent  gentilzhommes  et  deux  cens  autres  com- 
batans,  dont  les  plusieurs  firent  le  serernent  cy  des- 
sus devisé,  et  jurèrent  de  estre  bons  et  loyaulx  envers 
ledit  régent.  Et  mesmement  leur  promist  et  jura,  ledit 
seigneur  de  Graville.  Et  furent  menez  à  Rouen  pri- 
sonniers, jusques  au  plain  acomplissement  de  tout  le 
traicté.  Et  fut  certiffié  par  ledit  de  Graville  aux  com- 
mis du  régent,  que  le  roy  Charles  estoit  en  vie,  quant 
il  se  partit  de  lui  derrenièrement  pour  venir  à  Meu- 
lan,  mais  il  avoit  esté  blessé  en  la  ville  de  La  Rochelle 
d'une  maison  qui  estoit  cheute,  où  il  tenoit  son  con- 
seil, dont  cy-dessus  est  fait  mention. 


CHAPITRE  V. 

Comment  les  François  eschelèrent  et  prindrent  la  forteresse  de  Dommart 
en  Ponthieu.  —  Et  plusieurs  autres  matières. 

Le  xx'  jour  de  mars  de  ce  présent  an*,  les  François 
eschelèrent  et  prindrent  la  forteresse  de  Dommart  en 
Ponthieu,  dedans  laquelle  estoit  le  Borgne  de  Fosseux, 
chevalier,  et  Jaques  de  Craon,  son  beau  filz;  lesquelz 
se  saulvèrent  à  petite  compaignie  secrètement  par  une 
poterne,  quant  ilz  oyrent  l'effroy.  Et  messire  Simon 

1.1423(N.  S.J. 


[1423]  D'ENGUERRAN  DE  MONSTRELET.  143 

de  BouUenviller,  Jehan  de  Douceurre  et  plusieurs 
autres  estans  audit  chastel,  furent  retenuz  prisonniers, 
avec  la  femme  dudit  de  Fosseux.  Et  généralement 
tous  les  biens  d'icellui  furent  prins,  raviz  et  butinez  ; 
desquelz  biens  y  avoit  grant  habondance,  tant  de  la- 
dicte  ville  de  Dommart,  comme  du  pays.  Et  brief  en- 
suivant, le  seigneur  de  Croy,  à  tout  trois  ou  quatre 
cens  combatans,  se  ala  loger  en  une  forteresse  appar- 
tenant à  l'évesque  d'Amiens,  nommée  Pernois,  séant 
à  une  lieue  dudit  Dommart,  pour  là  tenir  frontière  et 
garder  ledit  pays  contre  lesditz  François.  Et  après,  au- 
cuns jours  ensuivans,  fut  ung  traicté  fait  avec  iceulx 
François,  par  condicion  qu'ilz  rendroient  ladicte  for- 
teresse et  s'en  retourneroient  au  Crotoy,  à  tout  leur 
gaignage.  Et  estoit  le  chief  d'iceulx,  ung  nommé  Daa- 
dennet. 

En  ceste  saison,  le  duc  de  Clocestre  eut  en  ma- 
riage la  duchesse  Jaqueline  de  Bavière,  contesse  de 
Haynault  et  de  Hollande.  Laquelle  long  temps  par 
avant,  comme  dit  est  dessus,  estoit  allée  en  Angleterre, 
non  obstant  que  ladicte  Jaqueline  avoit  espousé  le  duc 
Jehan  de  Braibant,  qui  pour  lors  estoit  encores  vi- 
vant. Pour  lequel  mariage  moult  de  gens  furent  gran- 
dement esmerveillez*. 

En  l'an  dessusdit,  ala  le  roy  d'Arragon  en  Ytallie,  à 
la  requeste  de  la  royne  Jehanne,  femme  à  Jaques  de 

1.  «  En  cet  an,  environ  Noël,  se  maria  le  duc  de  Glocester  à  la 
contesse  de  Haynau,  dont  cy-devant  est  faicte  mension.  Et  espou- 
sèrent,  en  Engleterre,  où  elle  avoit  esté  et  séjourné  continueleraent 
depuis  son  département  de  Haynau,  qui  fu  en  février  mil  im"=xxi, 
comme  cy  devant  est  escript.  »  liibl.  imp.,  Ms.  Cord.  16,  foi.  436 
verso. 

Bourbon,  laquelle  avoit  esleu  pour  son  hoir  et  héri- 
tier ledit  roy  d'Arragon.  Et  lui  venu  audit  pays,  dé- 
chassa le  duc  d'Anjou,  qui  se  nommoit  roi  de  Sécille, 
et  tous  ses  gens,  et  après  atrahit  vers  lui  et  à  son  ac- 
cord tous  les  capitaines  de  ladicte  royne,  c'est  assa- 
voir Fortebrace,  Tartaille  et  aucuns  anciens  des  plus 
principaulx  de  toute  Ylalie.  Lesquelz,  brief  ensuivant, 
tous  d'un  commun  accord,  iceulx  et  ledit  roy  d'Arra- 
gon,  firent  tenir  prisonnière  ladicte  royne  Jehanne. 
Et  par  ainsi  fut  punie  de  telle  punicion  qu'elle  avoit 
puni  son  seigneur  et  mary,  Jaques  de  Bourbon.  Et  de- 
moura,  ledit  roy  d'Arragon,  seigneur  et  maistre  de  la 
plus  grant  partie  d'\talie,  certaine  espace  de  temps. 
Et  le  pape  mesme  s'accorda  à  lui,  et  y  envoya  le  car- 
dinal de  Saint  Ange  pour  faire  ledit  accord.  Lequel 
cardinal,  en  faisant  son  voiage,  si  comme  il  entroit 
par  une  planchette  en  une  forteresse,  cheut  du  hault 
en  bas  es  fosses,  et  se  blessa  tellement  que  brief  ensui- 
vant il  en  mourut. 

Au  temps  dessus  dit  vindrent  les  nouvelles  es  mar- 
ches de  France,  des  hérèses  et  rebelles  contre  la  foy 
crestienne  estans  à  Pragues  et  es  marches  de  là  envi- 
ron, lesquelz  se  mettoient  en  paine  de  aquérir  et  met- 
tre en  subjection  chasteaulx  et  forteresses  sur  les  cres- 
liens.  Et  estoient  iceulx  hérèses  en  plus  grant  erreur 
et  plus  puissant  que  paravant  n'avoient  esté,  et  tant 
que  l'Empereur  ne  pouvoit  résister  contre  eulx,  et 
s'en  retourna  en  son  pays  de  Hongrie,  sans  eulx  riens 
meffaire. 

En  l'an  dessusdit,  les  gens  de  messire  Jaques  de  Ha- 
recourt  firent  secrètement  plusieurs  courses  es  pays 
de  Vimeu,  de  Ponthieu,  d'Artois  et  des  marches  à  l'en- 

viron.  Et  mesmement  prindrent  et  emmenèrent  plu- 
sieurs charues  et  autres  biens  aux  censsiers  du  mont 
Saint-Éloy  emprès  Arras.  Si  les  menèrent  vendre  et 
butiner  dedans  la  ville  du  Crotoy.  Pour  lesquelles 
courses  les  riches  laboureurs  du  pays  n'osoient  cou- 
cher en  leurs  lieux  et  hostelz,  ne  faire  labeurs.  Et 
d'autre  part,  les  François,  qui  se  tenoient  eu  la  conté 
de  Guise,  alloient  et  venoient  souvent  audit  Crotoy  et 
à  Rue,  par  quoy  le  pays  estoit  alors  moult  travaillé, 
tant  d'une  partie  comme  d'autre ,  et  n'estoit  justice 
eu  riens  obéye. 

En  c'est  an,  furent  les  bourgois  et  la  communaulté 
de  Tournay  en  grant  discencion  l'ung  contre  l'autre, 
et  se  assemblèrent  en  armes,  à  tout  les  bannières  de 
leurs  mestiers,  par  manière  de  commocion,  c'estassa- 
voir  les  grans  contre  les  petis,  et  receurent  le  seigneur 
de  Moy,  qui  tenoit  le  parti  du  roy  Charles,  en  leur 
bourgoisie,  et  plusieurs  hommes  de  petit  estât  firent 
leurs  capitaines,  en  doublant  les  prévostz,  jurez  et 
autres  gouverneurs.  Et  tousjours  la  plus  grant  partie 
d'iceulx  soulenoit  la  partie  du  roy  Charles.  Toutesfois 
ilz  se  appaisairent  pour  icelle  fois  sans  coup  férir.  Et 
depuis,  par  plusieurs  fois  se  mirent  en  armes,  en  fai- 
sant pareilles  mutacions  à  celle  dessusdicte. 

Auquel  an  aussi,  se  assemblèrent  en  Normendie  deux 
mille  et  cinq  cens  Auglois,  soubz  la  conduicte  du  sei- 
gneur de  la  Pôle,  de  Thomas  Bourry  et  aucuns  autres 
clîiefz  de  guerre,  lesquelz  se  mirent  à  chemin  et  pas- 
sèrent le  pays  du  Maine.  Et  de  là,  en  dégastant  pays, 
allèrent  jusques  devant  Angiers,  où  ilz  firent  de  grans 
dommages  et  prindrent  audit  pays  grant  nombre  de 
prisonniers,  bestial  et  autres  biens,  à  tout  lesquelz  ilz 
IV  10 

s'en  retournèrent  loger  par  plusieurs  journées  à  une 
grosse  ville  nommée  Buisignes  de  la  Gravelle.  Durant 
lequel  temps,  Jehan,  conte  d'Aumale,  qui  sçavoit  ceste 
chevauchée,  et  avec  lui  le  baron  de  Colibouure,  le  sei- 
gneur de  Fontaines,  du  pays  d'Anjou,  et  messire  Pierre 
Le  Porc,  firent  grant  amastz  de  gens  d'armes  et  de  com- 
munes, et  les  attendirent  assez  près  d'illec  audit  lieu 
de  Gravelle,  en  très  bonne  ordonnance.  Et  lorsque  les 
Anglois  les  apperceurent,  descendirent  tous  à  pié  et 
mirent  tout  leur  bagage  arrière  d'eulx.  Si  les  assail- 
lirent les  François  très  vigeureusement  et  de  grant 
courage;  et  en  estoit  la  plus  grant  partie  à  cheval.  Et 
les  Anglois  se  deffendirent  assez  vaillamment,  et  y  eut 
très  durestour.  Mais  fînablement  iceulx  Anglois  furent 
tous  desconfitz,  et  en  demoura  lors  sur  la  place  douze 
cens  largement.  Et  y  fut  prins  le  seigneur  de  La  Poule, 
et  avec  lui  bien  trente  gentilz  hommes;  et  des  com- 
munes de  la  partie  françoise,  moururent  six  vingtz 
personnes  sur  tout. 

DE  L'AN  MCÇCCXXni. 

[Du  4  avril  1423  au. 23  avril  1424.] 


CHAPITRE  VIL 

Comment  les  ducs  de  Bethfort,  de  Bourgongne  et  de  Bretaigne  vindrent 
à  Amiens,  et  firent  aliances  entre  eulx. 

Au  commencement  de  cest  an  mil  quatre  cens  vingt 
et  trois,  se  assemblèrent  à  Amiens  les  ducs  de  Bethfort, 
de  Bourgongne  et  de  Bretaigne,  avec  eulx,  de  cliascune 
partie,  grant  nombre  de  chevaliers  et  escuyers.  Et 
avec  ledit  Bethfort,  qui  se  nommoit  régent  de  Franco, 
estoit  le  grant  conseil  du  jeune  roy  Henry  d'Angleterre, 
et  avec  le  duc  de  Bretaigne  estoit  Artus,  conte  de  Ri- 
chemont,  son  frère.  Lesquelz  princes,  venus  audit  lieu 
d'Amiens,  firent  l'un  à  l'autre  grande  révérence,  et 
semblant  de  tout  amour.  Et  donna  le  duc  de  Bethfort 
royallement  à  disner  aux  autres  princes,  en  l'hoslel 
épiscopal  de  l'évesque  d'Amiens,  où  il  estoit  logé.  Et 
après  ces  choses  traictèrent  l'ung  avec  l'autre,  et  firent 
aliances  par  la  forme  et  manière  contenue  en  unes  lec- 
tres  scellées  de  leurs  seaulx  et  signées  de  leurs  signes- 
-manuelz.  Desquelz  la  copie  mot  à  mot  s'ensuit. 

«  Jehan,  gouverneur  et  régent  du  royaulme  de 
France,  duc  de  Bethfort,  Phelippe,  duc  de  Bourgongne, 
et  Jehan  duc  de  Bretaigne,  à  tous  ceulx  qui  ces  pré- 
sentes lectres  verront  et  orront,  salut.  Sçavoir  faisons, 

que  pour  la  considéracion  des  amistiés  et  prouchaineté 
de  lignage  qui  jà  sont  entre  nous  moyennant  les  ma- 
riages concludz,  accordez  et  confermez  entre  nous 
Jehan,  duc  de  Bethfort,  régent  de  France,  et  noslre 
très  chière  et  très  amëe  compaigne  et  cousine,  Anne 
de  Bourgongne,  d'une  part,  et  nostre  très  chier  et  très 
amé  frère  Artus  duc  de  Touraine,  conte  de  Montfort 
et  de  Yvry,  et  de  nostre  très  chière  et  très  aymée  seur 
et  cousine,  Marguerite  de  Bourgongne,  d'autre  part, , 
et  pour  le  bien  du  roy  nostre  sire  et  de  ses  roy animes 
de  France  et  d'Angleterre,  de  nous  et  de  noz  domina- 
cions  et  seigneuries,  de  noz  terres,  pays  et  subgectz, 
nous  et  chascun  de  nous,  jurons  et  promettons  estre 
et  demourer  tant  que  nous  vivrons,  en  vraye  fraternité, 
bonne  amour  et  union,  et  nous  entreaymerons  et  en- 
tretiendrons comme  frères,  parensetbons  amis;  gar- 
derons et  deffendrons  l'honneur  l'ung  de  l'autre,  tant 
en  couvert  comme  en  publicque,  sans  fraction  ne  quel- 
conque dissimulacion;  advertirons  l'ung  l'autre  de 
tout  ce  que  nous  sçaurons  et  entendrons  estre  au 
prouffit,  dommage,  honneur  ou  blasme  l'ung  de  l'au- 
tre, et  de  noz  seigneuries,  terres,  pays  et  subjectz.  Et 
se  aucun,  ou  aucuns,  nous  faisoient  mauvais  rapport 
l'ung  de  l'autre,  nous  n'y  adjousterons  point  de  foy, 
mais  retiendrons  seurement  chascun  devers  nous,  ceulx 
qui  feront  lesditz  rappors,  et  par  vraye  amour  et  cha- 
rité ferons  sçavoir  incontinent  à  celluy  de  qui  celle 
relacion  aura  esté  faicte,  pour  en  faire  ainsi  comme 
raison  sera.  Et  si,  nous  ou  l'ung  de  nous,  avons  affaire 
pour  nostre  honneur,  ou  noz  pays,  terres  et  seigneu- 
ries garder  et  deffendre  contre  aucuns  autres  qui  nous 
vouldroient  grever  ou  endommager,  nous  et  chescun 

de  nous  seront  tenuz  de  ayder  et  de  servir  cellui  de 
nous  qui  aura  à  besongner,  se  de  ce  sommes  requis, 
et  à  cinq  cens  hommes  d'armes,  ou  de  traict  valans 
ledit  nombre,  en  la  manière  que  cil  qui  aura  à  beson- 
gner vouldra.  Et  sera  tenu  cellui  qui  sera  requis, 
payer  ses  gens  à  ses  dépens  pour  le  premier  mois^  et 
cellui  qui  les  requerra  sera  tenu  les  payer  du  sien  au 
temps  qu'ilz  serviront  oultre.  Et  se  aucun  de  nous  veult 
avoir  plus  grant  puissance  ou  ayde,  cellui  qui  sur  ce 
et  de  ce  sera  requis,  sera  tenu  de  ayder  le  requérant  le 
plus  habondamment  qu'il  pourra,  ses  pays  demourez 
garniz. 

«  Item^  que  de  toute  nostre  puissance  et  par  les  meil- 
leures voyes  et  manières  que  nous  sçaurons  adviser, 
nous  nous  employerons  pour  le  relièvement  du  povre 
peuple  de  ce  royaume,  qui  tant  a  à  souffrir  et  tant  seuf- 
fre  de  povreté,  à  débouter  les  guerres  hors  de  ce 
royaume,  et  le  mectreen  paixettransquilité,  adfin  qu'en 
icellui  royaulme  Dieu  soit  servi  et  honoré,  et  que  mar- 
chandise et  labour  y  puisse  avoir  cours.  Nous  et  chas- 
cun  de  nous  promettons  loyaument  et  en  paroUe  de 
prince,  faire  tenir  et  accomplir  toutes  les  choses  des- 
susdictes  par  la  manière  dessusdicte,  autant  que  nous 
vivrons,  sans  doresenavant  faire  ou  aler  à  l'encontre, 
par  quelque  manière  que  ce  soit,  soubz  l'obligacion 
de  noz  biens,  tant  meubles  que  immeubles,  présens 
et  advenir.  En  tesmoing  de  ce,  nous  avons  fait  mectre 
nos  séeaulx  à  cesdictes  présentes,  lesquelles  nous 
avons  séellées  et  signées  de  nos  propres  mains,  et 
avons  escript  au  dessoubs  nos  propres  noms.  En  la 
-ville  d'Amiens,  le  xvn*  jour  d'avril,  l'an  mil  quatre 
cens  et  vingt  trois.  » 

"^  Avec  icellui  traiclé  et  accord  dessusdit,  furent  par- 
confermez  les  deux  mariages  dessus  déclarez,  c'est- 
assavoir  du  duc  de  Bethfort,  régent,  et  de  Anne,  seur 
au  duc  de  Bourgongne,  et  avec  ce,  de  Artus  de  Bre- 
taigne,  et  de  Marguerite,  seur  au  duc  dessusdit.  La- 
quelle auparavant  avoit  eu  espouse  le  filz  ainsné  du 
roy  Charles,  Daulphin  de  Vienne,  et  duc  d' Acquitaine. 
Et  fut  vérité  que  le  duc  de  Bourgongne  donna  à  sa 
seur  Anne  avec  le  duc  de  Bethfort ,  sa  conté  d'Artois 
avec  toutes  ses  appendances  héréditablement,  en  cas 
toutesfois  qu'il  n'y  eust  nul  hoir  de  sa  chair  nez  en 
loyal  mariage.  Après  tous  lesquelz  traictez,  se  dépar- 
tirent de  la  ville  d'Amiens  les  ducs  de  Bethfort  et  de 
Bourgongne,  lesquelz  retournèrent  ensamble  à  Paris,  et 
le  conte  de  Richemont  s'en  ala  à  Arras.  Et  le  duc  de 
Bretaigne  receut  premier  six  mille  escus  pour  les  des- 
pens  de  son  voyage,  que  lui  fist  délivrer  ledit  régent, 
et  puis  retourna  en  son  pays  avec  ses  Bretons.  Du- 
rant le  temps  que  les  ducs  de  Bethfort,  de  Bour- 
gongne et  de  Bretaigne  furent  ensamble  à  Amiens, 
requist  icellui  duc  de  Bourgongne  audit  Bethfort,  que 
au  cas  que  les  chastellenies  de  Péronne ,  de  Roye  et 
de  Mondidier  seroient  remises  au  domaine  du  Roy, 
que  en  ce  liu*  lui  feussent  délivrées  les  villes  d'Amiens 
et  d'Abbeville,  Monstreuil,  Orléans',  Beauquesne  et 
toutes  les  appartenances.  Sur  quoy  lui  fut  respondu 
que  on  en  parleroit  au  grant  conseil  du  Roy. 

En  après,  le  duc  de  Bethfort,  régent,  à  tout  grande 


i.  Liu  pour  lieu. 

2.  D'Orléans  sic  dans  Vérard.  Il  faut  lire  Dorlens  pour  Doul- 
lens. 

puissance  de  ses  Anglois  s'en  ala  à  Troyes  en  Cham- 
paigne.  Auquel  lieu  lui  fut  amenée  honnorablement, 
du  pays  de  Bourgongne,  Anne,  seur  au  duc  Philippe. 
Et  lui  amena  en  gracieux  appareil,  la  dame  de  Roche- 
fort  et  la  dame  de  Salins,  accompaignées  du  seigneur 
de  Saint-George  et  aucuns  autres  barons  et  seigneurs 
de  Bourgongne.  Avec  lesquelz  estoit  ung  nommé  Jehan 
de  Quielong,  qui  de  par  le  duc  de  Bourgongne  avoit 
esté  envoyé  devers  la  duchesse  douagière  pour  faire 
apprester  les  besongnes.  Lesquelz  venus  audit  lieu  de 
Troyes,  le  duc  de  Bethfort  épousa  ladicte  damoiselle- 
de  Bourgongne.  Et  furent  les  nopces  faictes  tant  solen- 
nellement comme  royallement.  Après  lesquelles,  au- 
cuns jours  ensuivans  passez,  se  départirent  lesdictes 
dames  l'une  d'avec  l'autre,  non  raie  sans  pleurs,  re- 
tournans  en  Bourgongne.  Et  le  duc  de  Bourgongne, 
à  tout  sa  femme,  la  duchesse ,  print  son  chemin  vers 
Paris.  Auquel  chemin  il  assiéga  puissamment  la  ville 
de  Pons-sur-Seine,  laquelle  en  brief  fut  par  force  d'as- 
sault  prinse  des  Anglois,  et  la  plus  grande  partie  des 
François  qui  dedens  estoient,  furent  mis  à  mort 
cruelle.  Et  de  là  passa  oultre  et  ala  séjourner  une  es- 
pace de  temps  à  Paris  en  l'hostel  des  Tournelles,  le- 
quel, pour  sa  demeure,  il  fist  grandement  réparer. 


CHAPITRE  VIII. 

Comment  Pothon  de  Saincte-Treille  et  Lyonel  de  Wandonne  firent 
armes  à  Arras  en  la  présence  du  duc  de  Bourgongne. 

En  ces  propres  jours  furent  faictes  armes  à  Arras 
en  la  présence  du  duc  de  Bourgongne,  juge  en  cesle 

partie,  de  Pothon  de  Saincte-Treille  d'une  part,  et  de 
Lyonnel  de  Wandonne  d'autre  part.  C'estassavoir  que 
ledit  Pothon  avoit  requis  Lyonnel  qu'ilz  peussent 
courir  l'ung  contre  l'autre,  tant  qu'ilz  eussent  assis 
l'ung  sur  l'autre  six  coups  de  lance,  ou  icelles  rom- 
pues. Et  à  l'opposite  ledit  Lyonnel  avoit  requis  à  Po- 
thon de  combatre  après,  de  haches,  tant  qu'elles  pour- 
roient  durer.  En  après,  quant  le  jour  fut  venu  et  qu'ilz 
se  furent  préparez ,  Pothon  entra  premier  au  champ 
comme  appellant,  acompaigné  de  ses  gens  bien  gente- 
ment,  et  ala  faire  la  révérence  au  duc  de  Bourgongne 
qui  estoil  en  son  eschaffault,  et  puis  se  retrayt.  Et  assez 
tost  après  entra  ledit  Lyonnel  de  Wandonne ,  acom- 
paigné de  messire  Jehan  de  Luxembourg,  qui  le  servit 
tout  le  jour  de  lances,  et  aucuns  autres  de  ses  sei- 
gneurs et  amis.  Et,  comme  avoit  fait  ledit  Pothon,  ala 
faire  la  révérence  au  duc,  et  puis  se  mist  à  son  lez  au 
bout  des  lices,  et  puis  assez  tost  après  ilz  se  préparè- 
rent à  courre  1  ung  contre  l'autre.  Si  coururent  plu- 
sieurs coups  moult  roidement ,  entre  lesquelz  y  eust 
de  chascune  partie  aucunes  lances  rompues  et  froissées 
l'ung  sur  l'autre.  Toutes  voyes,  sur  la  fin,  le  heaume 
Lyonnel  fut  ung  petit  cassé  du  fer  de  son  adversaire,  et 
de  ce  eut  la  teste  blécée,  non  mie  grandement.  Et  pour 
tant,  le  duc  de  Bourgongne,  de  ce  adverti,  les  fist  ces- 
ser de  plus  courre  l'ung  contre  l'autre  ce  jour,  tou- 
chant les  armes  à  cheval.  Le  lendemain  le  duc  de  Bour- 
gongne revint  en  son  eschaffault,  environ  dix  heures, 
acompaigné  du  conte  de  Richemont  et  des  seigneurs 
de  son  conseil,  pour  actendre  les  champions  qui  dé- 
voient faire  leurs  armes  à  pied.  Et  assez  tost  après 
entra  Lyonnel  de  Wandonne,  toujours  acompaigné  de 

messire  Jehan  de  Luxembourg,  et  ala,  comme  il  avoit 
fait  le  jour  précédent,  faire  la  révérence  an  duc 
Phelippe,  et  puis  retourna  dedans  son  pavillon,  et  là 
actendit  son  adversaire ,  lequel  vint  tantost  après.  Et 
après  qu'il  eut  faicte  la  révérence  audit  duc,  se  retraby 
dedens  son  pavillon.  Et  tantost,  comme  il  est  de  cous- 
tume  en  tel  cas,  fut  crié  par  ung  bérault  que  tout 
bomme  vuidast  les  lices,  et  que  nul  ne  donnast  em- 
pescbemens  aux  cbampions,  sur  peine  capitale.  Et 
adonc,  Lyonnel  de  Wandonne,  qui  estoit  appellant,  ys- 
sit  de  son  pavillon,  sa  bacbe  en  son  poing,  et  marcba 
le  grant  pas  sur  son  ennemy,  lequel,  quant  il  le  vit  ap- 
procher, yssit  hors  de  son  pavillon  et  ala  à  l'encontre 
dudit  Lyonnel.  Lequel  Lyonnel  l'assaillit  vigeureuse- 
ment,  en  gectant  plusieurs  coups  de  sa  bacbe  à  bras 
tourné  contre  icellui  Potbon,  et  aucunes  fois  frappoit 
de  estoc,  sans  cesser,  ne  refréner  son  alaine.  Et  en  ce 
faisant,  Potbon  recevoit  froidement  ses  coups  sur  sa 
bacbe,  en  les  détournant  à  son  povoir  arrière  de  lui. 
Et  quant  il  vit  son  poinct,  il  approcha  ledit  Lyonnel 
et  le  férit  plusieurs  coups  de  la  poincte  de  sa  bacbe 
par  dessoubz  la  visière  de  son  bacinet,  et  tant  fist  qu'il 
lui  leva  ladicte  visière,  tant  que  on  veoit  plainement  le 
visaige  dudit  Lyonnel.  Lequel  se  voyant  en  ce  danger 
fist  tant,  qu'il  print  la  bacbe  de  Potbon  d'une  main 
dessoubz  son  bras,  et  Potbon  print  Lyonnel  d'une 
main  par  le  bort  de  son  bacinet  et  le  esgratina  de  son 
gantelet  au  visaige.  Et  en  ce  faisant  et  bardiant  l'ung 
l'autre,  Lyonnel  referma  sa  visière  à  peu  près.  Et 
tantost  le  duc  de  Bourgongne  les  fist  prendre  en  ce 
point  par  ceulx  qu'il  avoit  commis  à  garder  le  champ, 
desquelz  ilz  furent  menez  devant  le  duc,  lequel  pré- 

sentement  leur  ordonna  à  demourer  bons  amis  ensam- 
ble,  tant  comme  il  touchoit  leurs  armes  cydessus  dé- 
clarées. Et  sur  ce  retournèrent  chascun  en  leurs  hos- 
telz.  Et  fist  là  ledit  Pothon  de  grans  bonbans  avecques 
ses  gens.  Et  le  lendemain  coururent  de  fer  de  lance 
l'ung  contre  l'autre,  Rifflart  de  Cbampremy,  tenant  le 
parti  du  roy  Charles,  contre  le  bastardde  Rosbecque; 
et  rompirent  l'ung  l'autre  aucunes  lances.  Mais  en 
conclusion  ledit  Rifflard  fut  enferré  tout  parmi  son 
harnois,  que  on  vit  le  costé,  et  néantmoins  ne  fut  point 
percé  au  \if.  Pour  lequel  coup  le  duc  de  Bourgongne 
les  fist  cesser  et  retourner  en  leurs  bostels ,  chascun 
acompaignez  de  ses  gens.  Et  dedans  briefz  jours  s'en 
retourna  ledit  Pothon  avec  les  siens  en  la  conté  de 
Guise. 


CHAPITRE  IX. 

Comment  le  conte  de  Salsebéry  assiéga  la  forteresce  de  Montaguillon  , 
laquelle  se  rendit  à  lui .  —  Et  autres  matières. 

En  ce  temps,  ala  le  conte  de  Salsebéry,  à  tout  grant 
puissance,  assiéger  la  forteresse  de  Montaguillon  en 
Champaigne,  par  l'ordonnance  et  commandement  du 
duc  de  Bethfort  qui  se  disoit  régent  de  France.  Lequel 
Salsebéry  estoit  pour  lors  gouverneur  du  pays  de  Cham- 
paigne et  de  Brie.  Lequel  siège  il  continua  par  moult 
longue  espace  de  temps,  en  faisant  plusieurs  assaulx 
par  divers  engins  et  autres  instruments  de  guerre.  Et 
y  fut  bien  six  mois  ou  environ.  Toutefois,  ce  temps 
durant,  furent  livrez  plusieurs  assaulx  à  la  forteresce 
par  diverses  manières,  dont  les  assiégés  furent  moult 

oppressez.  Et  povoient  estre  dedens  jusques  à  six 
vingtz  combatans.  Desquelz  esloient  capitaines,  le 
seigneur  de  La  Bourde,  le  seigneur  de  Cotigny,  et  ung 
homme  d'armes  nommé  Bourgbenon.  Desquelz  six 
vingtz  combatans,  se  départirent  grant  partie,  et  en  la 
fin  n'y  demourèrent  que  trente  ou  environ.  Lesquelz, 
en  conclusion,  furent  contrainctz  de  manger  leurs 
chevaulx,  et  en  la  fin  se  rendirent  audit  conte  de  Sal- 
sebéry,  par  condicion  que  ilz  paieroient  pour  saulver 
leurs  vies  vingt  et  deux  mille  salutz  d'or,  dont  pour 
ladicte  somme  fournir,  restèrent  en  hostaige  quatre 
des  principaulx,  jusques  à  l'accomplissement  d'icelle. 
Et  se  partirent  les  compaignons,  en  pur  leurs  pour- 
pointeaulx,  soubz  bon  saufconduit,  réservé  ceulx  qui 
autresfois  avoient  fait  serment  de  la  paix  finable  qui 
avoit  esté  jurée  entre  les  roys  de  France  et  d'Angle- 
terre. Et  quant  tous  s'en  furent  partis ,  comme  dit 
est,  la  forteresce  fut  abbatue  et  du  tout  démolie. 

En  ces  mesmes  jours  fut  prins  dedans  Arras,  par  le 
commandement  du  duc  de  Bourgongne,  messire  Mau- 
roid  de  Sainct-Léger,  pour  plusieurs  plainctes  qui  de 
lui  estoient  venus  audit  duc,  tant  pour  avoir  pillé  la 
ville  d'Anchin,  comme  pour  plusieurs  autres  faitz.  Si 
fut  mené  prisonnier  au  cbastel  de  Chavetignes,  où  il 
fut  par  l'espace  d'ung  an  entier.  Et  puis  fut  délivré  par 
le  pourchas  de  ses  amis. 

En  ce  mesmes  temps,  le  duc  de  Bethfort  fist  par  ses 
Ariglois  assiéger  puissamment  et  de  force  la  forteresce 
d'Orsay  entre  Paris  et  Montlebéry,  laquelle  tenoient 
les  François.  Lequel  siège  lesditz  assiégan s  continuèrent 
environ  six  sepmaines,  et  en  la  fin  se  rendirent  les  as- 
siégez en  la  voulenté  du  duc.  Desquelz  les  ungs  furent 

amenez  à  Paris,  les  testes  nues,  en  purs  leurs  pour- 
pointeaulx,  une  corde  lyée  autour  leur  col,  et  les 
aucuns  tenans  leurs  espées  nues,  les  poinctes  appuyées 
à  leurs  poictrines.  Et  en  tel  point  furent  menez  à 
l'hostel  des  Tournelles  en  la  présence  dudit  duc  de 
Bethfort  et  de  sa  femme,  lequel  duc  commanda  tan- 
tost  que  on  les  menast  au  Chastellet.  Mais  la  duchesse, 
meue  de  pitié,  pria  tant  pour  eulx  à  son  seigneur  et 
mary,  qu'ilz  furent  délivrez  sans  avoir  autre  peine, 
les  ungs  au  party  dont  ilz  estoient  venus;  et  les  autres 
demourèrent  du  parti  des  Anglois. 

Item,  au  mois  de  may  furent  envoyez  de  Rouen  et 
du  territoire  de  Caux,  de  six  à  sept  cens  Anglois,  les- 
quelz  menoit  le  bailli  de  Caux.  Et  passèrent  parmi 
Abbeville,  et  assiégèrent  le  chastel  de  Noëlle  sur  la  Mer' 
appartenant  à  messire  Jaques  de  Harcourt.  Et  dedens 
briefz  jours  après,  ceulx  qui  estoient  dedens,  doubtans 
non  avoir  souscours,  rendirent  ausditz  Anglois  leur  for- 
teresce,  en  eulx  départant,  sauf  leurs  vies  et  leurs  biens. 
Et  adonc,  ledit  messire  Jacques  de  Harcourt  remanda 
hastivement  ses  gens,  qui  estoient  à  Rue,  et  laissa  la 
ville  liabandonnée  à  ses  ennemis,  sans  y  mectre  quel- 
que provision.  En  laquelle,  sans  faillir,  les  Anglois 
entrèrent  tantost  après,  où  par  moult  de  manières  tra- 
vaillèrent les  simples  gens  qui  y  estoient  demourez. 
Et  lors  fut  mise  frontière,  à  l'encontre  du  Crotoy,  de 
la  gent  Anglesche,  ainsi  que  vous  pourrez  ouyr. 

Audit  mois  de  may  fut  faicte  une  grosse  bataille 
emprès  Naples,  entre  Alphons,  roy  d'Arragon,  d'une 
part,  et  le  père  au  conte  François,  et  autres  cappitaines 

1 .  Noyelle-sur-nier . 

du  pays  d'Italie,  d'autre  part,  lesquelz  de  rechief  s'es- 
toient  tournez  contre  le  roy  d'Arragon.  Et  pour  vérité 
la  desconfiture  fut  lors  faicte  si  grande  sur  les  Arra- 
gonnois,  qu'il  fallut  par  force  que  le  roy  Alphons  d'Ar- 
ragon se  saulvast,  à  bien  petite  compaignie,  en  lui  dé- 
partant de  la  bataille,  aultrement  eust  il  esté  mort  ou 
prins  de  ses  adversaires. 

Environ  la  sainct  Jehan  Baptiste  ensuivant,  fut  as- 
siégée par  mer  et  par  terre  la  ville  et  forteresce  du 
Crotoy,  par  les  Anglois.  Desquelz  estoit  principal  cap- 
pitaine  messire  Raoul  Bouteiller,  qui  très  puissamment 
et  en  grant  diligence  fist  son  ost  fermer,  et  loger  ses 
gens  très  avantageusement.  Et  messire  Jaques  de  Har- 
court  se  prépara  très  vigoureusement  pour  lui  def- 
fendre,  et  fist  asseoir  plusieurs  canons  et  autres  en- 
gins pour  gecter  contre  ses  ennemis,  adfin  de  les 
garder  qu'ilz  ne  pussent  approucher  de  ladicte  ville. 
Pour  lequel  siège  les  habitans  du  pays  furent  moult 
joyeux*. 

CHAPITRE  X. 

Comment  le  roy  Charles  de  France  fist  assiéger  la  ville  de  Crevant  par 
le  connestable  d'Escosse  et  le  conte  de  Ventadour,  auvergnois. 

A  l'entrée  du  mois  de  juillet,  le  roy  Charles  fist 
passer  ses  gens  la  rivière  de  Loire  et  assiéger  à  grant 
puissance  la  ville  de  Crevant*,  laquelle  tenoit  le  parti 


1 .  a  La  nuit  Saint  Jehan  Baptiste  fu  mis  et  clos  le  siège  du 
Crotoy  par  terre  et  par  mer,  par  les  Engloix  tant  seulement;  que 
peu  de  Piccars  y  eult.  »  Cord.  46,  fol.  429. 

2.  Gravant,  en  Auxerrois. 

du  duc  de  Bourgongne.  Et  estoit  chief  dudit  siège,  le 
connestable  d'Escosse,  lequel  avoit  avec  lui  plusieurs 
grans  seigneurs,  qui  vaillamment  se  combatirent  contre 
lesditz  assiégez,  par  divers  engins  et  habillemens  de 
guerre  qu'ilz  avoient.  Pour  lequel  siège  ne  furent  mye 
tant  seulement  troublez  les  Bourguignons,  mais  avec 
ce  les  Ânglois.  Et  pour  tant,  la  duchesse  douagière  de 
Bourgongne  manda  bastivement  les  plus  grans  sei- 
gneurs de  Bourgongne,  et  leur  requist  instamment, 
pour  ce  et  au  nom  de  son  filz  le  duc,  que  ilz  assem- 
blassent diligemment  leurs  gens  pour  donner  souscours 
aux  dessusdiz  assiégez  de  Crevant.  Lesquelz  seigneurs, 
avec  le  seigneur  de  Toulongon,  marescbal  de  Bour- 
gongne, se  mirent  ensamble,  à  toute  puissance,  et  che- 
vaulchèrent  jusques  à  Aussoire*.  Auquel  lieu  vint  de 
par  le  duc  de  Bethfort  régent,  le  conte  de  Salsebery,  le 
conte  de  Suffort,  le  seigneur  de  Willeby  et  aucuns  autres 
seigneurs  anglois,  tant  qu'ilz  furent  jusques  au  nombre 
de  quatre  mille  combatans  ou  environ ,  gens  d'eslite 
et  esprouvez  en  armes.  Al'encontre  desquelz  Anglois, 
allèrent  pour  les  honnorer ,  le  conte  de  Joingny, 
bourguignon,  le  Borgne  de  Toulongon,  le  seigneur  de 
Vergy,  messire  Jehan  et  messire  Guillaume  de  Vienne, 
messire  Régnier  Pot,  le  seigneur  de  Rochefort  et  plu- 
sieurs autres  notables  seigneurs.  Et  eulx  venus  et  as- 
samblez  ensamble,  firent  grant  révérence  l'ung  àl'autre, 
et  puis  chevaulchèrent  l'ung  avec  l'autre  en  belle  or- 
donnance jusques  en  la  ville.  Et  fut  logé  ledit  conte 
de  Salsebery  en  l'hostel  de  l'évesque.  Et  quant  ilz 
furent  ung  peu  refectionnez  de  boire  et  de  manger,  se 

i  <.  Auxerre. 

assamblèrentlesditz  seigneurs,  tant  Angloisque  Bour- 
guignons, en  l'église  cathédrale  de  la  ville.  Et  là  prin- 
drent  leurs  conclusions,  telles  que  cy  après  seront  dé- 
rées.  Après,  les  Anglois  et  Bourguignons  se  nairent  à 
chemin  pour  aller  vers  Crevant  combatre  leurs  adver- 
saires, et  descendirent  à  pied,  à  environ  ung  grant 
quart  de  lieue  d'iceulx.  Alors  faisoit  moult  chault  et 
pour  ce  furent  grandement  travaillez ,  tant  de  aller  à 
pied,  pour  la  pesanteur  de  leurs  armes,  comme  de 
l'ardeur  du  soleil.  Et  ce  propre  jour  furent  faictz  che- 
valiers de  ceste  partie,  Guillaume  de  Vienne,  filz  au 
seigneur  de  Sainct-George,  Jehan,  seigneur  d'Auxi, 
Philippe,  seigneur  de  Trenon,  et  Copin  de  la  Vies- 
ville. 

((  Premièrement  fut  ordonné  par  lesditz  seigneurs, 
que  lendemain,  qu'il  estoit  vendredy,  se  partiroient 
avec  tous  leurs  gens  à  dix  heures  du  matin,  pour  aller 
loger  vers  Crevant. 

Item^  Ordonnèrent  deux  mareschaulx  pour  avoir 
regard  sur  leurs  gens,  c'estassavoir  pour  les  Bour- 
guignons le  seigneur  de  Vergy,  et  pour  les  Anglois 
messire  Gillebert  de  Hallesale. 

Item,  Fut  crié  que  les  Anglois  et  Bourguignons  fus- 
sent d'accord  et  amis  ensamble  en  bonne  union,  sans 
faire  débat  ne  remors,  sur  paine  d'estre  pugny  à  la 
voulenté  des  cappitaines. 

Item,  Fut  ordonné  qu'ilz  chevaulcheroient  tous  en- 
samble en  ung  ost,  et  y  auroit  six  vingts  hommes  d'ar- 
mes, c'estassavoir  soixante  Anglois  et  soixante  Bour- 
guignons, avec  autant  d'archiers  qu'il  y  appartenoit, 
pour  descouvrir  devant. 

Item,  Fut  ordonné  que  quant  on  viendroit  au  lieu 

où  on  se  deveroit  combatre,  que  incontinent  qu'il  sera 
dit  et  publié  que  cbascun  descende  à  pied ,  et  ceulx 
qui  en  feront  refus  soient  mis  à  mort,  et  tantost  les 
chevaulx  soient  menez  arrière,  l'espace  de  demie  lieue, 
et  ceulx  qui  seront  trouvez  plus  près,  soient  prins 
comme  confisquez. 

Item,  Fut  ordonné  que  cbascun  arcbier  feist  ung 
pencbon^  aguysé  à  deux  boutz,  pour  ficber  devant 
lui  quant  besoing  en  seroit. 

Item,  Fut  ordonné  que  nul,  de  quelque  estât  qu'il 
fust,  ne  fust  si  hardy  que  de  prendre  prisonniers  au 
jour  de  la  bataille,  jusques  à  ce  que  on  voye  plaine- 
ment  que  le  cbamp  soit  gaingné,  et  que  si  on  en 
prent  aucun ,  tantost  soit  occis,  avec  cellui  qui  l'aura 
prins,  s'il  en  fait  aucun  reffus. 

Item,  Fut  ordonné  que  cbascun  se  pourveust  de 
viande  ^  pour  deux  jours.  Et  avecques  ce,  que  ceulx  de 
la  ville  d'Aussoire  envoyassent  vivres  après  l'ost  en 
tant  qu'ils  en  pourroient  finer,  et  ils  seroient  bien 
payez. 

Item,  Fut  ordonné  que  nuls  ne  cbevauchassent  de- 
vant ne  derrière  sans  l'ordonnance  des  capitaines,  sur 
paine  capital  ;  mais  se  tiengnent  cbascun  en  l'ordon- 
nance où  il  sera  mis.  » 

Lesquelles  clioses  dessus  dictes  furent  en  ce  jour 
proclamées  et  publiées  au  son  de  trompe  en  la  ville 
d'Aussoire.  Et  le  lendemain,  comme  dit  est,  quant  ilz 
eurent  ouy  la  messe  en  grant  dévocion  et  beu  ung 
coup,  ilz  se  départirent  de  la  ville  en  grant  fraternité. 


1.  Penchon,  ce  mot  est  plus  souvent  écv'il  phmçon. 

2.  De  viande^  c'est-à-dire  de  vivres. 

et  allèrent  loger  ensemble  en  la  Vinchelles*,  à  une 
demie  lieue  de  leurs  ennemis.  Et  le  samedi  ensuivant, 
environ  dix  heures  du  matin,  se  deslogèrent  et  allèrent 
à  belle  ordonnance  devant  leurs  ennemis ,  lesquelz 
sans  faille  ilz  trouvèrent  ordonnez  en  grande  et  noble 
compaignie,  et  avoient  prins  place  sur  une  montaigne 
devant  ladicte  ville  de  Crevant,  laquelle  ils  avoient 
tenue  nuit  et  jour  en  actendant  leurs  gens.  Mais  lesdiz 
Anglois  et  Bourguignons  allèrent  passer  par  l'autre 
lez  de  ladicte  rivière  d'Yonne,  du  costé  de  Coulongne 
les  Vigneus  ou  Vigneuses*.  Et  adonc  descendirent  les 
François  de  leur  montaigne  et  vindrent  contre  leurs 
ennemis,  en  moustrant  grant  semblant  de  hardiesse,  et 
se  mirent  en  bataille  l'ung  contre  l'autre;  où  ils  furent 
bien  trois  heures  sans  autre  chose  faire.  Et  estoit  la 
rivière  d'Yonne  entre  eux  deux.  Et  après  se  avancè- 
rent les  Anglois  et  Bourguignons,  et  gaingnèrent  un 
pont  sur  leurs  ennemis,  par  lequel  les  commencèrent 
fort  à  grever  et  envahir.  Et  d'autre  part,  ceulx  qui 
estoient  en  la  ville  les  assaillirent  par  derrière,  moult 
roidement.  Et  adonc  commencèrent  de  toutes  pars  à 
combatre  les  ungs  contre  les  autres  très  asprement. 
Mais  en  conclusion  les  dessusdiz  Anglois  et  Bourgui- 
gnons obtindrent  la  victoire  contre  leurs  ennemis,  et 
gaingnèrent  le  champ.  Auquel  furent  mors  et  prins  la 
plus  grant  partie  des  Escossois ,  qui  estoient  au  front 
devant  la  bataille.  Toutefois,  le  connestable  d'Escoce 
se  rendit  prisonnier  au  seigneur  de  Chastelluz ,  mais 
il  eut  ung  œil  crevé.  Et  pareillement  fut  prisonnier  le 


1 .  Vincelles  (Yonne). 

2.  Coulanges-la-Vineuse  (Yonne). 

IV  il 

conte  de  Ventadour  au  seigneur  de  Gamaches,  et  eut 
aussi  ung  œil  crevé.  Estienne  de  Faimières,  et  Jehan. .  .* 
chevaliers  escossois,  avecques  plusieurs  autres  nota- 
bles hommes,  jusques  au  nombre  de  quatre  cens.  Et 
furent  mors  sur  la  place  Thanadas,  nepveu  du  conte 
de  Bouquiaus,  messire  Thomas  Secron,  messire  Guil- 
laume Hambon,  Andrieu  Hambon,  son  filz,  tous  che- 
valiers d'Escoce,  Jehan  Pillot,  capitaine  escossois,  et 
le  bastard  du  roy,  avecques  plusieurs  autres,  jusques 
au  nombre  de  douze  cens  ou  environ.  Après  laquelle 
victoire  se  rassemblèrent*  les  capitaines  anglois  et 
bourguignons  en  grande  union,  et  entrèrent  dedans  la 
ville  de  Crevant,  en  regraciant  leur  Créateur  de  leur 
victoire.  Où  ilz  furent  moult  joieusement  receus.  Et 
leurs  gens  se  logèrent  au  plus  près.  ïoutesfois  Perrinet 
et  aucuns  autres  chassièrent  les  fuyans  assez  longue- 
ment. Si  en  prindrent  et  occirent  plusieurs  en  faisant 
celle  poursuite. 

Et  le  lundi  ensuivant  que  lesdiz  capitaines  orent 
assemblé  leurs  gens,  ils  se  partirent  l'ung  d'avecques 
l'autre.  Et  puis  s'en  allèrent,  les  Bourguignons  en  leurs 
propres  lieux,  et  les  contes  de  Salseberi  et  de  Suffort 
retournèrent  au  siège  devant  Montaguillon,  dont  ilz 
s'estoient  partis.  Et  y  avoient  laissé  partie  de  leurs 
gens  pour  garder  ledit  siège.  Et  fut  vérité  que  au  jour 
de  la  bataille  dessusdicte,  ledit  conte  de  Salseberi  fist 
bien  quatre  vingtz  chevaliers  de  sa  main,  ou  plus. 
Après  ladicte  bataille  de  Crevant,  ledit  conte  de  Suf- 


1 .  Mot  passé  dans  le  texte, 

2.  Rassemblèrent ,  c'est-à-dire  se  reformèrent,  reprirent  leurs 

rangs,. 

fort  ala  assiéger  la  ville  de  Coussy,  laquelle  se  rendit  à 
lui  dedans  certains  briefz  jours  ensuivans.  Et  delà 
ala  ou  pays  de  Masconnois,  où  se  mirent  en  obéis- 
sance plusieurs  forteresces  que  les  François  tenoient. 
Si  fist  par  ung  de  ses  capitaines  nommé  Claidas,  [assié- 
ger] le  fort  chastel  de  la  Roche,  qui,  en  fin,  se  mist  en 
son  obéissance. 


CHAPITRE   XI. 

Cy  parle  de  plusieurs  matières  en  brief. 

Environ  le  temps  dessusdit,  le  duc  de  Bourgongne 
se  partit  de  son  pays  d'Artois  et  s'en  ala  à  Paris,  et 
delà  en  son  pays  de  Bourgongne,  où  il  séjourna  jus- 
ques  au  mois  de  février  ensuivant.  Et  mena  avecques 
lui  le  conte  de  Richemont ,  qui  espousa  lors  sa  seur , 
dont  le  mariage*  estoit  fait  long  temps  par  avant, 
comme  dessus  est  dit. 

A  l'issue  du  mois  de  juillet,  se  assemblèrent  plusieurs 
I  François  des  marches  de  Mousson ,  de  la  conté  de 

Guyse  et  d'ailleurs,  lesquelz  encloyerent  soubdaine- 
ment  dedans  Baleham  le  bailli  de  Vermendois  et  le 
bastard  de  Saint  Pol.  Mais  messire  Jehan  de  Luxem- 
bourg et  le  conte  mareschal  anglois,  se  mirent  tantos». 
ensamble  avec  grant  nombre  de  leurs  gens,  et  chevaul- 
cbèrent  hastivement  pour  lever  le  siège  que  tenoient 
lesdiz  François.  Lesquelz  François,  quant  ils  en  furent 
informez ,  se  partirent  et  tirèrent  en  grant  haste  vers 
leurs  marches,  et  les  dessusdiz  conte  mareschal  et 

1 .  C'est-à-dire  le  traité  de  iwariage. 

messire  Jehan  de  Luxembourg,  les  poursuivirent  roi- 
dement,  bien  vingt  lieues,  pour  les  combatre. 

En  cest  an  arrivèrent  les  Arragonnois  et  les  Castel- 
lans  en  grant  puissance  au  pont  (sic)  de  Naples,  et  illec 
prindrent  de  force  icelle  ville  de  Naples,  laquelle  fut 
pillée  et  courue.  Et  prindrent  la  plus  grant  partie  des 
puissans  hommes,  jusques  au  nombre  de  huit  cens, 
lesquelz  ils  envoyèrent  prisonniers  en  Arragon ,  et  en 
y  eut  grant  partie  de  mors.  Et  fut  bien  le  tiers  de  la 
ville,  ars  et  destruicte.  Dont  le  roy  Loys*  fut  moult 
troublé  ;  mais  brief  ensuivant,  par  l'ayde  que  lui  en- 
voya le  duc  de  Milan,  il  reconquist  icelle  ville  de  Naples 
et  plusieurs. 

Au  mois d'aoust  ensuivant,  messire  Jehan  de  Luxem- 
bourg conquist  par  force  d'assault  la  forteresce  de  Dar- 
sie,  dedens  laquelle  estoient  environ  trente  sacquemans 
teuans  le  parti  du  roi  Charles,  dont  les  aucuns  furent 
mis  à  mort  et  pendus.  Et  ladicte  forteresce  fut  arse  et 
du  tout  démolie.  Et  delà,  ledit  de  Luxembourg  ala  as- 
siéger Landrecies,  où  il  fut  jusques  au  mois  d'octobre 
en  combatant  iceulx  très  fort  de  ses  engins.  Mais  en 
conclusion  ceulx  de  dedens  lui  rendirent  la  forte- 
resce, par  tel  si,  qu'ils  s'en  allèrent  sauf  leurs  corps  et 
grant  partie  de  leurs  biens.  Laquelle  forteresce,  comme 
celle  de  dessus,  fut  démolie  et  abbatue. 

En  ce  mesme  temps,  le  conte  mareschal  anglois, 
estoit,  à  tout  six  cens  combatans  ou  environ,  sur  les 
marches  de  Laonnois.  Pour  lequel  ruer  jus  et  des- 
trousser, s'assemblèrent  les  gens  du  roy  Charles.  Mais 
ledit  conte,  de  ce  adverti,ala  contre  eulx  et  les  fist  fuir 

1 .  Louis  III  d'Anjou. 

et  départir  l'un  de  l'autre,  et  en  les  poursuivant  tous 
chauldement,  se  boutèrent  une  partie  dedens  la  forle- 
resce.  Ouquel  lieu  ils  furent,  dndit  conte,  assiégez 
sans  arrest,  et  tant  approchez  que  en  la  fin  ils  se  ren- 
dirent à  sa  voulenté.  Si  en  y  eut  une  partie  de  pendus, 
et  fut  ladicte  forteresse  désolée. 

Au  mois  d'aoust  dessusdit,  le  capitaine  de  la  Huisse- 
rie entre  Tournut  V  et  Mascon,  tenant  le  parti  du  roy 
Charles,  mist  journée  pour  délivrer  la  forteresce  au  sei- 
gneur de  Thoulongon,  mareschal  de  Bourgongne,  pour 
une  somme  d'argent  dont  ils  estoient  ensamble  d'ac- 
cord. Mais  à  icelle  journée  ledit  capitaine  avoit  fait 
deux  embusches  près  de  la  forteresce,  lesquelles,  après 
ce  que  ledit  mareschal  fut  entré  en  icelle  lui  douziesme, 
ses  gens  saillirent  avant  sur  ledit  mareschal  et  ses 
gens;  si  les  desconfirent,  si  que  pou  s'en  eschappa. 
Et  par  ainsi  ledit  de  Thoulongon  fut  détenu  prison- 
nier, lui  et  ses  gens,  dedens  ledit  chastel.  Et  depuis, 
certain  espace  de  temps,  fut  délivré  pour  le  conte  de 
Ventadour*,  qui  avoit  esté  prins  en  la  bataille  de  Cre- 
vant, dont  dessus  est  faicte  mencion. 

En  cest  an  messire  Jehan  de  Luxembourg  mit  en 

son   obéissance  les  forteresces  de '  en  Terrace, 

Proisy  et  aulcunes  aultres  ;  lesquelles  les  gens  du 
roy  Charles  tenoient. 

En  l'an  dessusdit,  furent  mises  en  la  main  du  conte 
de  Haynau  toutes  les  terres  du  conte  de  Pointièvre  * 

1 .  Toumus. 

2.  C'est-à-dire,  fut  échangé  contre  le  comte  de  Ventadour,  autre 
prisonnier. 

3.  Il  y  a  ici  un  blanc.  Vérard  met  :  Cambresi. 

4.  Le  comte  de  Penthièvre. 

qu'il  avoit  en  la  dessusdicte  conté,  par  le  seigneur  de 
Havrech,  gouverneur  d'icelui  pays,  pour  ce  que  on 
avoit  souspeçon  que  icellui  conte  de  Pointièvre  ne 
voulsit  nnectre  garnison  en  ses  forteresces  qu'il  avoit 
audit  pays,  telles  comme  Landrecies,  Avesnes,  et 
aultres. 

CHAPITRE   Xll. 

Comment  messire  Jaques  de  Harcoiirt  tint  parlement  avec  messlre  Raoul 
le  Boulillier  pour  la  reddioion  du  Crotoy. 

Item,  après  ce  que  messire  Raoul  le  Boutillier  eut 
tenu  son  siège  par  mer  et  par  terre  jusques  au  my 
mois  d'octobre,  il  eut  parlement  avecques  messire 
Jaques  de  Harcourt.  Et  ordonnèrent  de  chascune  partie 
leurs  commis  pour  traicter,  et  donnèrent  trièves  l'un 
à  l'autre,  et  enfin  furent  d'accord  par  la  manière  dé- 
clarée cy  après. 

Duquel  traicté  la  copie  s'ensuit. 

C'est  le  traicté  fait  entre  Raoul  le  Boutillier,  che- 
valier, et  Guillaume  Miners,  escuier,  commis  et  dé- 
puté de  par  le  très  excellent  prince  le  duc  de  Beth- 
ford,  régent  de  France,  d'une  part,  et  messire  Jaques 
de  Harcourt,  chevalier,  lieutenant  général  en  Picar- 
die pour  le  roy  Charles ,  ledit  de  Harcour,  soy  faisant 
fort  du  clergé,  des  nobles  et  des  manans  et  habitans 
en  la  ville  et  ou  chastel  du  Crotoy,  d'aultre  part. 

Premièrement.  Le  premier  jour  de  mars  prochain 
venant,  le  second  et  le  tiers,  soleil  levé,  depuis  l'heure 
de  prime,  monseigneur  ]e  régent  ou  ses  commis,  seront 
jusques  à  trois  heures  après  midy  chascun  desdi^  trois 

jours,  armez  dessus  les  champs,  entre  la  ville  de  Rue 
et  le  Crotoy.  Et  se  ilz  ne  sont  combatus  par  ledit  mes- 
sire  Jaques  ou  par  autres  tenans  son  parti,  durant  les 
trois  jours  dessusditz,  si  puissamment  que  le  champ 
lui  demoure,  ledit  messire  Jaques  ou  ses  commis,  bail- 
leront et  délivreront  royaulment  et  de  fait  à  mondit- 
seigneur  le  régent  ou  à  cellui  qu'il  y  commectra, 
ladicte  ville  et  forteresce  du  Crotoy.  Et  ce  accompli- 
ront présentement  à  trois  heures  après  midy,  au  tiers 
jour  du  mois  de  mars. 

Item.  Ledit  messire  Jaques  et  générallement  tous 
ceulx  de  sa  compaignie,  de  quelque  estât  ou  condicion 
qu'ilz  soient ,  se  pourront  partir  avecques  tous  leurs 
biens  dudit  Crotoy,  au  jour  de  la  reddition,  excepté 
les  consentans  de  la  mort  de  feu  Jehan,  duc  de  Bour- 
gongne,  qui  demourront  en  la  voulenté  de  mondit 
seigneur  le  régent,  se  aucuns  en  y  a. 

jLem.  Ledit  messire  Jaques  sera  tenu  de  laisser  audit 
chastel  toutes  les  pouldres,  arbalestres  et  trait,  sans 
rien  gaster  ne  despécier,  réservés  neufveuglaires',  deux 
cacques  de  pouldres,  vingt-trois  arbalestres  et  neuf 
coffres  de  traict.  Et  toutes  ses  gens  emporteront  leurs 
harnois,  habillemens  et  autres  biens. 

Item.  Ou  cas  que  aucuns  de  ladicte  ville  et  chastel, 
de  quelque  estât  qu'ilz  soient,  vouldroient  demourer 
en  faisant  le  serment  à  mondit  seigneur  le  gouver- 
neur et  régent  ou  à  ses  commis,  leurs  biens,  meubles 
et  héritages,  leur  demourront,  et  de  ce  on  leur  baillera 
lettres  souffisans. 

Jtem.  Ledit  messire  Jaques  aura  du  navire  pour  le 

1 .  Canons  de  petit  calibre. 

présent  estant  au  Crotoy,  c  estassavoir  la  grande  liul- 
que  et  la  barge  Colin  Langlois,  Plumeterre,  Valenier, 
Jaques  et  Martinet,  et  il  sera  tenu  de  laisser  l'autre 
navire.  Et  les  vaissiaux  des  pescbeurs  demourront  à 
ceulx  à  cui  ilz  sont,  moyennant  qu'ilz  feront  le  sere- 
ment,  comme  dit  est. 

Item.  Messire  Jaques  sera  tenu  de  rendre  tous  les 
prisonniers  que  il  a  de  présent  en  ladicte  ville  et 
chastel  du  Crotoy,  et  on  lui  rendera  pareillement  ung 
de  ses  gens  que  tient  prisonnier  messire  Raoul  le 
Boutillier. 

Item.  Durant  le  temps  dessusdit,  ceulx  de  ladicte 
ville  et  chastel  cesseront  de  faire  guerre,  en  appert  et 
en  couvert  par  quelque  manière  que  ce  soit,  sauf  que 
ledit  messire  Jaques,  durant  ledit  jour,  pourra  faire 
guerre,  se  bon  lui  semble,  oultre  l'yaue  de  Saine. 

Item.  Ne  pourront  lesdiz  monseigneur  le  régent  ne 
nulz  de  ses  gens,  ce  temps  pendant,  faire  envaye  ne 
entreprinse  sur  ladicte  ville  et  chastel  du  Crotoy  par 
quelque  manière  que  ce  soit,  ne  pareillement  ses  aliez. 
Item.  Durant  ledit  temps  jusques  au  premier  jour 
de  mars,  pourront  ceulx  du  Crotoy  aler  en  marchan- 
dise es  villes  de  Rue,  de  Abbeville  et  de  Saint- Waleri, 
moyennant  que  ilz  en  ayent  le  congié  des  capitaines 
d'icelles  villes,  et  non  aultrement.  Et  aussi  pourront 
aler  par  mer  en  marchandise,  et  aussi  pourront  ame- 
ner vins  et  toutes  autres  denrées  pour  vendre,  sauf 
que  ilz  n'en  mectront  dedens  ladicte  ville  et  chastel 
pour  le  ravitailler,  si  non  pour  la  colidiane  du  temps 
qu'ilz  y  doivent  être. 

Item.  Toutes  les  gens  de  mondit  seigneur  le  régent 
et  aussi  tous  ceulx  tenans  son  parti,  pourront  aler  en 

la  ville  du  Crotoy  pour  besogner  ce  qu'ilz  auront  à 
faire,  par  le  congié  du  capitaine. 

Item.  S'il  advenoit  durant  ledit  temps  dessusdit  que 
aucuns  vaisseaulx  ou  gens  d'armes  arrivassent  au 
Crotoy,  ilz  n'y  seront  point  receuzet  n'auront  aucune 
aye  ou  souscours  par  les  vaisseaulx  d'ycelle  place.  Et 
ne  pourra  ledit  messire  Jaques,  durant  ledit  temps, 
fortiffîer  ne  démolir  ladicte  ville  et  chastel. 

Item,  Mondit  seigneurie  régent  ou  ses  commis,  bail- 
leront saufconduit  à  ceulx  qui  seront  dedens  la  ville 
et  chastel  au  temps  de  la  reddicion,  où  bon  leur  sam- 
blera,  pour  aler  tenir  leur  parti  et  à  tous  leurs  biens  ; 
et  auront  quinze  jours  de  vuydenge ,  et  après  auront 
saufconduit  d'aultres  quinze  jours. 

Item.  Aura  ledit  messire  Jaques  saufconduit  pour 
lui,  ses  enfans  et  toutes  ses  gens,  durant  ledit  temps, 
soit  par  mer  ou  par  terre,  pour  aler  où  bon  lui  sam- 
blera. 

Item.  Pour  accomplir  toutes  les  choses  dessusdictes 
et  entretenir,  ledit  messire  Jaques  baillera  en  plaiges 
messire  Pierre  de  Hergicourt,  chevalier,  Boort  de 
Fiefes,  Jehan  Sarpe  et  Parceval  Gambier,  escuyers,  Je- 
han d'Estampes,  Gilles  le  Royet,  Jehan  de  Gonne,  bour- 
gois  du  Crotoy.  Lesquelz  plaiges  seront  quictes  après 
la  reddicion  de  ladicte  ville  et  chastel.  Et  en  cas  que 
cellui  qui  se  dit  leur  roy  les  secourroit,  ou  ses  com- 
mis, en  demourant  victorieux  sur  la  place,  seroient 
aussi  quictes  les  plaiges  dessusdiz. 

Lequel  traictié  fait  et  les  plaiges  baillez,  se  départi 
le  siège.  Et  ledit  messire  Jaques  fist  vendre  toutes  ses 
provisions  en  Abbeville  et  ailleurs.  Et  remanda  ses 
enfans  qui  estoient  en  Haynau  ou  chastel  de  Havreche, 

et  quant  ilz  furent  à  lui  venuz,  il  les  envoya  à  Mon- 
streau  Bellay'.  En  après  ledit  messire  Jaques  de  Hare- 
court,  comme  dit  est,  vendit  toutes  ses  provisions,  et 
à  tout  infinis  biens  se  mist  en  mer  avec  partie  de  ses 
gens,  laissant  au  Crotoy  son  lieutenant  général,  mes- 
sire Choquart  de  Cambronne.  Et  puis  s'en  ala  nagant 
par  mer  au  Mont  Saint-Michel ,  où  il  fut  receu  moult 
honnourablement,  et  de  là  ala  à  Monstreau  Bellay  veoir 
ses  enfans,  et  là  mist  la  plus  grand  partie  de  ses  biens. 
Et  aulcuns  jours  après  ensuivans,  ala  devers  le  roy 
Charles,  qui  le  receut  bénignement  et  lui  donna  au- 
cuns dons  comme  roy.  Et  puis  se  départit  pour  aler 
devers  le  seigneur  de  Partenay,  qui  estoit  oncle  de 
la  femme  que  ledit  messire  Jaques  avoit  espousée. 
Lequel  de  Partenay  tenoit  et  avoit  tousjours  tenu  le 
parti  du  duc  de  Bourgongne.  Et  après  que  celui  mes- 
sire Jaques  eust  esté  receu  dudit  seigneur  de  Partenay 
libéralement  et  à  grand  honneur ,  icelui  messire 
Jaques  lui  requist  d'avoir  sa  forteresce  en  garde,  et 
aussi  qu'il  voulsist  laisser  la  querelle  du  duc  de 
Bourgongne  qu'il  avoit  tousjours  maintenue,  et  il  se 
faisoit  fort  de  faire  sa  paix  au  roy  Charles,  et  si  auroit 
son  estât  ainsi  qu'il  avoit  acoustumé.  De  quoy  ledit 
seigneur  de  Partenay  lui  respondit  que  son  intencion 
estoit  de  demourer  seigneur  de  sa  forteresce  et  de  ses 
seigneuries,  et  que  ceulx  à  cui  elles  appartenroient 
après  sa  mort  les  prenissent  s'il  leur  plaisoit.  Adonc 
ledit  messire  Jacques,  assez  pourveu  de  son  fait  comme 
il  cuidoit,  mist  la  main  audit  seigneur  de  Partenay  et 
le  fist  prisonnier  du  roy  Charles,  et  ses  gens  levèrent 

1.  Mon  treuil -Bellay,  près  de  Saumur. 

Je  pont  du  cbastel.  Et  en  ce  faisant  fut  la  noise  oye 
de  ceulz  de  la  ville,  qui,  tous  esmeuz,  en  grand 
nombre,  vindrent  au  chastel  et  tirèrent  le  pont  jus, 
qui  n'estoit  cliquié,  ne  verroullié.  Et  lors,  tout  soub- 
dainement,  montèrent  amont  et  occirent  cruellement 
ledit  messire  Jaques,  Jehan  de  Herselaines,  Jehan  de 
Fronsières,  Philippe  de  Neufville  et  plusieurs  autres 
de  ses  gens.  Ainsi  trouva  ledit  messire  Jaques  sa  mort 
aspre,  cruelle  et  hastive ,  par  ung  petit  de  convoitise. 
Jà  soit  ce  que  on  le  compte  en  plusieurs  aultres  ma- 
nières. 


CHAPITRE    XIII. 

Cy  parle  de  plusieurs  autres  matières  en  brief. 

En  ce  temps,  ceulx  de  la  conté  de  Haynau  furent  en 
moult  grant  effroy  et  tribulacion,  pour  doubte  de  la 
guerre  des  ducz  de  Clocestre  et  de  Braibant  dont  ilz 
veoient  l'apparence,  par  ce  que  tous  deux  avoient  es- 
pousé  leur  dame  et  héritière,  et  se  disoit  chascun 
d'eulx  estre  seigneur  du  pays,  ayant  la  meilleure  que- 
relle. Et  aussi  que  les  seigneurs  du  pays  estoient  di- 
visez et  tenoient,  les  ungs  le  parti  du  duc  de  Braibant, 
et  les  autres  le  parti  de  la  dame  et  du  duc  de  Clo- 
cestre, non  obstant  que  paravant  tous  eussent  fait 
serement  de  loyaulté  à  icellui  duc  de  Braibant,  et  l'a- 
voient  tenu  long  temps  pour  leur  seigneur. 

En  ce  temps  se  assemblèrent  à  Amiens  les  ducz  de 
Belhfort  et  de  Bourgongne,  avec  leur  grant  conseil  de 
chascune  partie,  pour  traicter  de  la  paix  entre  les  deux 
ducz  dessusdiz  de  Clocestre  et  de  Braibant.  Mais  en 

conclusion,  au  derrenier,  ilz  se  départirent  l'ung  de 
l'autre  sans  riens  povoir  concorder,  et  prindrent  jour 
de  restre  à  Paris  sur  la  besongne  dessusdicte. 

En  ce  temps  le  duc  de  Bethfort  fist  assiéger  très 
puissamment  par  les  Anglois,  et  avec  eulx  le  seigneur 
de  l'Isle-Adam  et  le  bastard  de  Thian ,  le  chastel  d'I- 
vry.  Pour  lequel  siège  lever  s'assemblèrent  en  grant 
nombre,  le  duc  d'Aumarle,  le  bastard  d'Alençon  et 
plusieurs  autres  capitaines.  Lesquelz  en  clievaulchant 
par  devers  ledit  siège,  trouvèrent  le  capitaine  d'Avren- 
ches,  frère  au  conte  de  Suffort,  qui  venoit  de  courre, 
et  avoit  donné  congié  à  une  partie  de  ses  gens.  Lequel 
fut  assailly  desdiz  François  et  desconfit,  et  fut  de  sa 
personne  prisonnier.  Pour  quoy,  iceulx  François  espé- 
rans  trouver  ladicte  ville  desgarnie ,  se  mirent  à 
chemin  pour  la  conquerre.  Et  de  fait,  eulx  venuz  de- 
vant, y  livrèrent  ung  grand  assault.  Mais  les  habitans 
se  deffendirent  vigoureusement,  tellement  qu'ilz  occi- 
rent  et  navrèrent  plusieurs  de  leurs  ennemis,  lesquelz 
demourèrent  en  leurs  fossez.  Et  après,  iceulx  François 
saichans  que  le  duc  de  Bethfort  venoit  pour  les  com- 
batre,  se  départirent  de  là,  en  clievaulchant  hastive- 
ment  vers  la  duché  de  Touraine.  Touteffois,  ilz  furent 
poursuivis  de  leurs  gens. 

Le  XIII*  jour  d'octobre  oudit  an,  fut  prinse  la  ville 
de  Ham- sur-Somme  par  les  gens  du  roy  Charles  que 
menoit  Pothon  de  Sainte-Treille,  par  eschielles,  par 
faulte  de  guet.  Pour  laquelle  prinse,  messire  Jehan  de 
Luxembourg  fut  fort  troublé,  pour  que  c'estoit  à  lui. 
Et  pour  tant,  en  grant  diligence  assambla  tout  ce  qu'il 
peut  avoir  de  gens  d'armes,  à  tout  lesquelz,  au  tiers 
jour  de  la  prinse,  il  chevaulchajusquesà  ladicte  ville,  et 

en  grant  hardiesse,  tout  soubdainement,  fisl  icelle  as- 
saillir, et  passer  ses  gens  d'armes  parmy  la  rivière  avec 
son  estandart,  lequel  porta  ce  jour,  très  vaillamment, 
ung  homme  d'armes  nommé  Jacotin  de  Caubret^ 
Finablement,  le  dessusdit  de  Luxembourg  reconquist 
en  brief  la  ville  sur  ses  ennemis,  et  en  print  et  mist  à 
mort  cruelle  grant  partie.  Et  ledit  Pothon,  au  plus 
tost  que  il  peut,  avecques  aucuns  de  ses  gens,  s'en  re- 
fuy  en  Térace*.  Toutefois  ilz  furent  poursieviz  par 
ledit  de  Luxembourg  et  ses  gens,  et  en  y  eut  en  icelle 
poursuite  de  prins,  grand  foison.  Ouquel  jour  fut  prins 
dedens  ladicte  ville  et  navré  terriblement  comme 
en  péril  de  mort,  ung  homme  d'armes  nommé  messire 
Jehan  de  Fontenelle,  et  Waleran  de  Saint-Germain  , 
auquel  ledit  messire  Jehan  de  Luxembourg  brief  ensui- 
vant fist  trencher  la  teste  :  c'estassavoir  audit  Waleran. 

En  ce  temps,  la  royne,  femme  du  roy  Charles', 
acoucha  d'un  fîlz,  lequel  fut  nommé  sur  les  fons  Loys, 
premier  Daulphin  de  Viennois.  Pour  la  nativité  du- 
quel fut  faite  grand  leesce  et  grand  joye  par  toute  son 
obéissance,  et  par  espécial  en  sa  bonne  cité  de  Tour- 
nay.  Et  furent  fais  grans  feux  par  toute  la  ville,  et 
crioit  le  commun  Noél  !  à  haulte  voix ,  en  menant 
grant  joye  et  leesce. 

En  l'an  dessusdit,  les  François  prindrent  le  chastel 
de  Beaumont-sur-Oise,  lequel  brief  ensuivant  fut  as- 
ségié  par  le  commandement  du  duc  de  Bethfort,  et  en 
fin  reconquis,  et  du  tout  démoli  et  abatu. 

i .  Jacotin  de  Cambret  (Vér.). 

2.  Thiérache.  Vér.  porte  :  s'en  retourna. 

3.  Marie,  fille  de  Louis  II  d'Anjou,  roi  de  Sicile,  mariée 
en  1422. 

En  ce  temps,  se  resmeurent  ceulx  de  la  yille  de 
Tournay,  et  se  mirent  en  armes  l'ung  contre  l'autre  à 
bannière  déployée.  Et  fut  la  cause  de  ceste  esmuette 
pour  ce  que  la  communaulté  doubtoit  que  les  sei- 
gneurs de  Moy  et  de  Conflans,  qui  estoient  en  leur 
ville  et  avoient  grand  audience,  ne  leur  baillassent 
garnison  plus  puissant  d'eulx.  Nientmoins,  soubdaine- 
ment  ilz  se  rapaisèrent  sans  cop  férir.  Et  assez  tost 
après,  se  départirent  les  seigneurs  dessusdiz  de  ladicte 
ville  de  Tournay,  doubtans  la  fureur  d'icelui  commun. 
Et  ala,  ledit  seigneur  de  Moy,  demourer  en  Liège. 

En  ce  temps  la  ville  de  Compiengne  fut  eschellée 
par  faulte  de  guet,  des  gens  du  roy  Charles,  lesquelz 
estoient  environ  trois  cens  combatans,  desquelz  es- 
toient conducteurs  Yvon  du  Puis,  Angerot  de  Laux  et 
Broussart.  Lesquelz  sans  délay  prindrent  et  emprison- 
nèrent tous  ceulx  de  la  ville  qui  tenoient  le  parti  des 
Anglois  et  des  Bourguignons  ^  avecques  tous  leurs 
biens.  Et  brief  ensuivant  vinrent  devers  ladicte  ville 
de  Compiengne  pour  icelle  reconquerre,  le  seigneur 
de  risle-Adam,  Lyonel  de  Bournonville,  le  bastard  de 
ïhian  et  aulcuns  aultres,  qui  peu  ou  nient  y  firent.  Et 
pour  tant,  tout  le  pays  d'environ  fut  de  rechief,  pour 
icelle  prinse,  en  grant  soucy  et  tribulacion. 

En  ces  mesmes  jours  fut  reprinse  sur  les  gens  du  roy 
Charles  la  ville  de  La  Charité-sur-Loire,  par  ung  ad- 
ventureux  tenant  le  parti  du  duc  de  Bourgongne , 
nommé  Perrinet  Crasset.  Lequel,  par  avant  et  long 
temps  après,  fist  forte  guerre  au  roy  Charles  sur  les 
marches  de  Berry  et  es  pays  d'environ.  Pour  laquelle 
prinse  les  François  furent  moult  fort  dolens  et  cour- 

roucez,  pour  tant  qu'ilz  perdirent  le  passage  de  l'yaue, 
qui  leur  estoit  moult  duisable. 

En  cest  an,  Artus,  conte  de  Richemont,  après  ce 
qu'il  eust  espousé  Marguerite  seur  au  duc  de  Bour- 
gongne,  non  obstant  le  serement  et  les  aliances  qu'il 
avoit  faictes  paravant  avecques  le  roy  Henry  delTunct 
et  ses  successeurs,  s'en  ala  devers  le  roy  Charles,  pour 
aucun  discord  qui  fut  entre  le  duc  de  Betlifort  et  lui. 
Duquel  roy  Charles  il  fut  joieusement  receu,  et  brief 
ensuivant  il  fut  fait  connestable  de  France  par  ledit 
roy  Charles.  Pour  le  département  duquel  conte,  moult 
de  gens  furent  esmerveillez ,  actendu  l'aliance  si  nou- 
velle qu'il  avoit  eue  avec  ledit  duc  de  Bourgongne. 

Ou  mois  de  janvier  en  cest  an,  se  assemblèrent  en 
la  ville  d'Amiens  les  ducz  de  Bethfort  et  de  Bourgon- 
gne, le  conte  de  Conversan,  l'évesque  de  Terrevvane  *, 
son  frère  messire  Jehan  de  Luxembourg,  avecques 
grant  nombre  de  notables  personnes  et  conseillers  de 
chascune  partie,  et  les  ambassadeurs  des  ducz  de  Clo- 
cestre  et  de  Braibant.  Et  touteffois,  jà  soit  ce  que 
plusieurs  fois  sur  ces  propos  furent  plusieurs  fois  en 
conseil ,  ilz  ne  peurent  riens  concorder.  Et  pour  tant 
assignèrent  à  iceulx  ambassadeurs  ung  aultre  jour  à 
estre  à  Paris,  environ  la  Trinité  ensuivant.  Et  après 
se  départirent  les  notables  princes  dessusdiz. 

i .  Thérouane, 


176  CHRONIQUE  [1423] 


CHAPITRE   XIV. 

Comment  la  ville  de  Compiengne  fut  remise  en  la  main  des  Anglois. 
Et  comment  la  ville  et  le  chaslel  furent  rendus  au  duc  de  Bethfort. 

Item,  en  ce  temps  ala^  le  duc  de  Bethfort  en  la  ville 
de  Mondidier,  où  il  fut  cinq  ou  six  jours,  et  là  ordonna 
capitaines,  tant  bourguignons  comme  anglois,  pour 
asségier  la  ville  de  Compiengne.  Desquelz  fut  le  chief, 
le  seigneur  de  Saveuse,  et  si  y  furent  commis  le  bailly 
de  Rouen,  anglois,  le  capitaine  de  Gisors,  nommé 
Malbery,  le  seigneur  de  l'Isle-Adam,  messire  Lyonel 
de  Bournonville,  le  bastard  de  Thian,  le  seigneur  de 
Crevecuer,  Robert  de  Saveuse  et  plusieurs  autres.  Les- 
quelz,  après  icelle  ordonnance,  mandèrent  leurs  gens 
en  grand  diligence,  et  se  assamblèrent  au  Pont-Sainte- 
Maxence,  et  de  là  clievaulchèrent  en  ordonnance  jus- 
ques  à  Compiengne.  C'est  assavoir,  le  seigneur  de 
Saveuse  et  les  Anglois,  du  costé  vers  Mondidier,  et  se 
logèrent  tous  ensamble  au  bout  de  la  prée,  en  une 
ville  nommée  Vennette,  et  de  l'autre  costé  de  l'yeaue, 
à  l'abbaye  de  Royal-Lieu ,  le  seigneur  de  l'Isle-Adam, 
Lyonel  de  Bournonville  et  aucuns  autres  capitaines. 
Lesquelz,  tant  d'un  costé  que  d'autre,  continuèrent 
leur  siège  environ  trois  sepmaines.  Lequel  temps 
durant  y  eut  de  grandes  escarmouches  entre  les 
parties.  Mais  nientmains,  en  conclusion,  les  Fran- 
çois ,  non  ayans  espérance  de  souscours ,  firent 
traictié  aux  Anglois,  par  condicion  qu'ilz  s'en  yroienl 
sauf  leurs  corps  et  leurs  biens,  et  auroient  trois  sep- 
maines de  jour  de  eulx  partir,  en  cas  que  audit  jour 

le  Roy  ne  leur  livrast  bataille  ;  et  sur  ce  baillèrent  leurs 
hostaiges.  Et  aussi  rendirent  le  seigneur  de  Soral,  qui 
avoit  esté  prins  par  iceulx  asségiés  devant  ladicte  ville. 
Après  lesquelz  traictez  se  départirent  et  retournèrent 
cbascun  en  leurs  propres  lieux.  Et  le  jour  venu  auquel 
ilz  avoient  promis  de  rendre  la  ville ,  se  départirent 
tous  ensemble,  pour  ce  qu'ilz  n'eurent  point  de  sous- 
cours,  et  mirent  icelle  ville  de  Compiengne  en  la  main 
des  Anglois  à  ce  commis  par  le  duc  de  Bethfort ,  qui 
se  disoit  régent,  c'estassavoir  en  la  main  du  sei- 
gneur de  Montferant ,  lequel  y  commist  capitaine  le 
seigneur  de  l'Isle-Adam. 

Item,  environ  l'yssue  du  mois  de  février,  alale  duc 
de  Bethfort,  à  tout  grand  nombre  de  gens  d'armes, 
en  la  ville  d'Abbeville,  en  intencion  de  tenir  la  jour- 
née qui  pieçà  avoit  été  prinse  pour  la  reddicion  du 
Crotoy.  Mais  pour  ce  que  ledit  de  Bethfort  fut  adverti 
seurement  que  les  François  ne  se  comparoient  point 
en  puissance,  il  envoia  tenir  ladicte  journée  à  messire 
Raoul  le  Boutillier,  et  demoura  à  Abbeville.  Lequel 
messire  Raoul  se  tint  entour  le  Crotoy,  le  premier,  se- 
cond et  tiers  jours  de  mars.  Quand  ce  vint  audit  jour, 
à  heure  de  midy  ou  environ ,  fut  rendue  ladicte  ville 
et  forteresce  du  Crotoy,par  messire  Cloquart  de  Cam- 
bronne,  en  la  main  dudit  messire  Raoul.  Lequel  lui 
rendit  ses  hostaiges  et  lui  bailla  saufconduict  pour  lui 
et  pour  ses  gens  aler  devers  le  roy  Charles  et  oultre 
l'yaue  de  Saine,  par  tout  où  bon  lui  sambleroit.  Et 
après,  icelui  messire  Raoul  le  Boutillier,  quant  il  fut 
entré  dedans  le  Crotoy,  print  le  serment  des  bourgois 
et  habitans  qui  estoient  demeurez  en  ladicte  ville  et 
chastel ,  et  avecques  ce  fut  constitué  ledit  messire 
IV  12 


178  ■IMI1^J  CHRONIQUE  [4423^ 

Raoul ,  de  par  le  régent ,  capitaine  général  de  ladicte 
ville.  Pour  la  reddicion  de  laquelle,  plusieurs  seigneurs 
du  pays  d'environ  et  aussi  le  povre  commun,  furent 
petitement  resjoys,  doubtans  qu'en  temps  advenir  les 
aliances  qui  estoient  entre  les  Anglois  et  le  duc  de 
Bourgongne  se  rompissent,  et  que  par  le  moyen  d'icelle 
forleresce  fussent  en  voye  de  totalle  destruction.  Jà 
soit  ce  que,  ceulx  qui  de  présent  se  partirent,  leur  eus- 
sent fait  de  grans  martires. 

En  cest  an  moru  le  pape  Pierre  de  La  Lune,  qui  se 
nommoit  Bénédict,  lequel,  tout  son  temps,  avoit  déso- 
béy  à  l'Eglise  Rommaine  depuis  le  concilie  tenu  à 
Constance,  et  vouloit  mourir  pape'.  Et  encores,  en  sa 
mort,  aux  cardinaulx  qui  estoient  avecques  lui,  fist 
faire  eslection  entre  eulx.  Mais  assez  tost  après  sa 
mort  se  mirent  à  l'obéissance  de  notre  saint  père  le 
pape  Martin*.  Et  par  ainsi  fut  l'Eglise  en  bonne  union 
par  toute  chrestienté. 


CHAPITRE  XV. 

Comment  deux  maistres  en  ars  furent  envoyez  en  la  cité  de  Tournay 
pour  admonester  et  entretenir  le  peuple  en  l'amour  du  roy  Charles.  — 
Et  aultres  matières. 

En  l'an  dessusdit,  vindrent  en  la  ville  de  Tournay 
deux  maistres  en  ars,  illecques  envoyez  par  le  roy 
Charles,  pour  admonester  les  bourgois  et  le  commun 

1.  On  n'est  pas  d'accord  sur  l'époque  de  la  mort  de  Benoît  XIII. 
Les  uns  la  mettent  au  1"  juin,  les  autres,  au  mois  de  septembre 
1424.  Pagi,  comme  Monstrelet,  la  met  en  1423. 

2.  Martin  V,  qui  avait  été  élu  le  11  novembre  1417. 

qu'ilz  se  voulsissent  entretenir  tousjours  en  leur  bon 
propos  vers  ledit  roy  si  comme  ilz  avoient  fait  long 
temps  par  avant,  promectant,  par  la  bouche  des  des- 
susdiz,  qu'ilz  en  seroient  moult  bien  guerdonnez  au 
plaisir  de  Dieu,  si  le  Roy  retournoit  en  sa  seigneurie. 
Lesquelz  ambassadeurs  furent  très  honnorablement 
receuz  des  nobles  et  du  commun,  et  leur  furent  fais 
beaulx  dons,  et  leurs  despens  administrez  et  payez  aux 
despens  de  la  ville  très  largement.  Et  après  qu'ilz  eu- 
rent esté  en  icelle  ville  et  cité  de  Tournay  certaine  es- 
pace de  temps,  l'ung  retourna  en  Berry,  et  l'autre 
demoura  encores  à  Tournay,  faisant  plusieurs  prédi- 
cations, en  attrayant  tousjours  iceulx  que  bien  ils 
s'entretenissent  ou  parti  du  Roy.  Mais  en  fin  son  estât 
fut  amenri,  et  se  refroidirent  ceulx  de  Tournay  de  lui 
faire  si  grans  biens  qu'ilz  lui  avoient  fait  de  première 
venue. 

Ou  mois  d'avril  ensuivant,  messire  Jehan  de  Luxem- 
bourg assambla  ses  gens  d'armes,  et  avecques  lui,  sire 
Thomas  de  Rampston,  chevalier  anglois,  lesquelz  alè- 
rent  mectre  le  siège  devant  Oisy  en  Térace.  Et  dedens 
briefz  jours  ensuivans,  traicta  le  cadet,  qui  eu  estoit 
capitaine,  avecques  ledit  de  Luxembourg,  par  telle 
condicion  qu'il  lui  rendroit  la  forleresce  au  cinquiesme 
jour  de  may  ensuivant.  Et  par  ainsi  se  départit  le 
siège;  et  lui  fut  rendu  au  jour  dessusdit. 

Auquel  an,  ledit  de  Luxembourg  asséga  l'église  de 
Broissy,  laquelle  avoient  foriiffiée  aucuns  sacquemans 
tenans  le  parti  du  roy  Charles,  qui  moult  faisoient  de 
dommage  au  pays.  Et  pareillement  asséga  la  Tour  le 
Borgne.  Et  furent  prins  en  ces  deux  places  environ 
quatre  vingtz  d'iceulx,  «ntre  lesquelz  estoit  ung  nommé 

Le  Gros  Breton,  ung  de  leurs  capitaines.  Et  furent  tous 
pendus  aux  arbres  assez  près  de  Séry  lez  Mazières  *. 

En  cest  an  furent  ars  de  feu,  de  meschief,  six  cens 
maisons  ou  environ  de  la  ville  de  Saint- Amand,  avec- 
ques  la  porte  de  la  bassecourt  de  l'abbaye  et  deux 
chambres  de  deux  moynes  dudit  lieu,  et  ne  demoura 
que  deux  povres  maisons  entre  les  deux  portes  de  la 
ville.  Dont  le  menu  peuple  de  ladicte  ville  fut  tout 
désolé  et  eut  grant  tristesce  et  troublement. 

En  cest  an,  se  rompirent  les  trièves,  qui  avoient  duré 
l'espace  de  treize  ans  ou  environ,  entre  le  Soudan  de 
Babilonne  et  le  roi  de  Chippre,  par  le  rapport  d'aul- 
cuns  faulx  chrestiens  qui  rapportèrent  au  Soudan  que 
les  Cbippriens  occioient  ses  gens  quant  ilz  les  povoient 
actaindre.  Sur  lequel  rapport,  sans  aultre  deffiance 
faire  au  roy  de  Chippre,  ledit  Soudan  envoya  six  ga- 
lées  plaines  de  Sarrasins  descendre  en  Chippre,  et  faire 
guerre  par  feu  etparespée.  Et  premièrement  ardirent 
et  destruisirent  du  tout  la  ville  de  Limeçon  *,  avecques 
grant  foison  d'autre  pays.  Et  lors  le  roy  de  Chippre, 
de  ce  adverti,  adtîn  de  résister,  envoya  ung  sien  cheva- 
lier, nommé  messire  Phelippe  Prévost,  à  tout  grans 
gens,  lequel  venu  aux  dessusdiz  Sarrasins,  en  escar- 
muchant  à  eulx  fu  féri  d'une  flesche  ou  visage, 
duquel  cop  il  chey,  et  tantost  lesdiz  Sarrasins  lui 
tranchièrent  le  chief  et  prindrent  ses  espérons  dorés 
avecques  ladicte  teste,  et  se  retrayrent  en  leurs  galées, 
et  puis  retournèrent  en  Surie. 


1.  Sery-Maizières  (Aisne). 

2.  limisso. 

CHAPITRE  XVI. 

Comment  messire  Jehan  de  Luxembourg  asséga  le  chastel  de  Wieghe, 
et  comment  il  fîst  une  embusche ,  où  Pothon  de  Sainte-Treille  et  ses 
compaignons  furent  desconfis. 

En  ce  temps,  messire  Jehan  de  Luxembourg  asséga 
la  forteresse  de  Wieghe*  très  puissamment.  Lequel 
siège  dura  environ  trois  semaines,  continuant  tous- 
jours  ledit  de  Luxembourg  de  faire  abatre  et  dérompre 
par  ses  engins  icelle  forteresce.  Et  enfin  lesdiz  asségez 
non  espérans  avoir  souscours,  firent  traicté  avec  ledit 
de  Luxembourg,  par  tel  si  qu'ilz  s'en  yroient  sauf  leurs 
vies,  en  délaissant  tous  leurs  biens,  promectans 
d'eulx  non  plus  armer  deçà  la  rivière  de  Loire,  sinon 
en  la  compaignie  du  roy  Charles.  Après  lequel  traicté 
se  départirent  en  alant  à  Guise,  et  la  forteresce  fut 
démolie  et  abatue.  Et  après,  le  premier  ou  second 
jour  ensuivant,  ledit  messire  Jehan  de  Luxembourg 
se  deslogea  avec  aucuns  de  ses  plus  féables. 

En  ce  temps,  fut  Pothon  de  Saincte-Treille  prins,  si 
comme  vous  orrez.  Je  vous  di  que  messire  Jehan  de 
Luxembourg  durant  ledit  siège  se  mist  en  embusche 
derrière  une  petite  église,  envers  les  marches  de  Guise, 
pour  veoir  et  pour  actendre  se  aucuns  de  ses  ennemis 
feroient  aucune  envaye  envers  ses  gens.  Laquelle 
chose  advint  comme  il  l'avoit  proposée.  Car  ledit  Po- 
thon de  Saincte-Treille,  Lestandart  de  Milly,  le  sei- 
gneur de  Verduisant  et  aucuns  autres  expers  et  es- 

1.  Wiege  (Aisne). 

prouvez  en  armes,  saillirent  hors  de  la  ville  de  Cuise, 
en  venant  vers  ladicte  embusche.  Et  adoncques  ledit 
de  Luxembourg,  véant  sur  eulx  son  advantage,  à  tout 
les  siens,  ala  vigeurensement  contre  eulx;  et  tantost 
par  grant  vigueur  les  mist  en  grand  desroy.  Et  y  fut 
prins  ledit  Pothon ,  le  seigneur  de  Verduisant  et  au- 
cuns autres,  en  petit  nombre.  Mais  ledit  Estandart  de 
Milly,  de  plaine  venue  assist  sa  lance  dessus  Lyonel 
de  Vandonne,  si  le  porta  jus  de  son  cheval  et  le  blessa 
très  durement  vers  l'espauUe,  tant  que  ledit  Lyonel 
de  son  vivant  en  fut  affolé  de  bras  et  de  jambe.  Après 
lequel  cop  icelui  Estandart  voiant  que  proesce  n'y  po- 
voit  riens  valoir  et  que  ses  ennemis  estoieht  trop  fors, 
se  trahit  vistement  dedens  la  ville  de  Guise.  Et  mes- 
sire  Jehan  de  Luxembourg  avecques  ses  gens  chassa 
longuement  les  autres,  qui  s'en  fuyoient  en  plusieurs 
parties.  Et  après  retourna  et  assambla  ses  gens,  en 
menant  grant  leesce  de  la  bonne  adventure  qui  lui 
esloit  advenue,  et  ainsi,  à  tout  ses  prisonniers,  re- 
tourna en  son  chastel  de  Beaurevoir,  donnant  congié 
à  ses  capitaines  jusques  à  son  rappel. 


m  ai  .ylliM  ^h 

DE  L'AN  MCCCCXXIV. 

[Du  23  avril  1424  au  8  avril  4425.] 


CHAPITRE  XVII. 

Comment,  en  ce  temps,  grant  quantité  d'Anglois  arrivèrent  à  Calais,  et 
autres  matières  en  brief.  Et  comment  messire  Jehan  de  Luxembourg 
asséga  la  ville  de  Guise.  —  Et  plusieurs  autres  matières. 

Au  commencement  de cest  an,  vindrenl d'Angleterre, 
nagant  par  mer,  en  la  ville  de  Calais,  seize  cens  comba- 
tans  anglois  ou  environ,  dont  la  plus  grant  partie  alè- 
rent  à  Paris  devers  le  duc  de  Bethfort ,  et  les  autres 
devers  messire  Jehan  de  Luxembourg  sur  les  marches 
de  la  contée  de  Guise.  En  après,  messire  Jehan  de 
Luxembourg  traicta  avec  Pothon  de  Saincle-Treilie  et 
autres  ses  prisonniers,  par  condicion  que  eulx  et  leurs 
gens  se  départiroient  de  la  ville  de  Guise  et  s'en 
yroient  oultre  l'eaue  de  Loire,  sans  faire  guerre  ne 
dommaige,  promectans  de  non  retourner,  sinon  en 
la  compaignie  du  roy  Charles.  Par  le  moyen  du- 
quel traictié  et  aucunes  autres  finances  que  ledit 
Pothon  paya,  fut  mis  en  plaine  délivrance ,  lui  et  ses 
gens,  et  s'en  ala  oultre  la  rivière  de  Loire,  comme  dit 
est. 

Environ  cest  an,  s'assemblèrent  sur  les  marches  de 
Champaigne,  Lahire,  Jehan,  Raulet  et  aucuns  autres 
capitaines  tenans  le  parti  du  roy  Charles,  avec  grant 
nombre  d'autres  gens,  lesquelz  ilz  menèrent  et  con- 
duirent  siu*  les  marches  d'Ardenne  et  de  Retteloix,  et 

assegièrent  en  sa  forteresce  messire  Olivier  d*Estane- 
velle. 

En  ces  propres  jours,  par  l'ordonnance  du  duc  de 
Bethfort  et  du  duc  de  Bourgongne,  messire  Jehan  de 
Luxembourg  fist  grans  préparacions  de  gens  et  de  ha- 
billemens  de  guerre  pour  asségier  la  ville  de  Guise  en 
Tërace.  Après  lesquelles  préparacions,  en  sa  compai- 
gnie  le  seigneur  de  Piquegni,  visdame  d'Amiens,  les 
seigneurs  d^Antoing,  de  Saveuses,  messire  Colart  de 
Mailly,  Ferri,  son  frère,  messire  Daviod  de  Poix,  Mau- 
roit  de  Saint-Légier,  messire  Lyonel  de  Bournonville, 
le  bastard  de  Saint- Fol  et  plusieurs  autres,  vindrent 
devant  ladicte  ville  de  Guise.  Et  avec  lui  estoit  messire 
Thomas  de  Rampston,  anglois,  à  tout  certain  nombre 
de  combatans.  Lesquelz  venus  devant  ycelle  ville, 
trouvèrent  grand  résistence  de  la  garnison  qui  estoit 
dedens.  Laquelle  garnison,  affin  que  leurs  ennemis  ne 
les  peussent  approucher,  ardirent  leurs  faulzbourgs, 
où  il  avoit  moult  belles  habitacions,  excepte  deux 
maisons  qui  ne  furent  point  arses.  Mais  ce  ne  leur 
valut  riens,  car  tantost  ledit  messire  Jehan  de  Luxem- 
bourg fist  loger  ses  gens  en  plusieurs  lieux  à  l'environ 
de  la  ville,  et  fist  dresser  ses  engins  contre  la  porte  et 
muraille,  vers  les  faulxbourgs.  Lequel  siège  ainsi  mis 
comme  dit  est,  furent  en  brief  envoyées  les  nouvelles 
au  duc  Régnier  de  Bar  *  et  conte  de  Guise ,  et  aussi 
au  duc  de  Lorraine,  son  beau-père,  par  Jehan,  sei- 
gneur de  Proisy,  gouverneur  et  capitaine  d'icelle  ville 
de  Guise.  Lequel,  par  ses  lectres  et  messages  supplioit 

1.  René  d'Anjou,  duc  de  Bar,  en  1419.  Il  avait  épousé  Isa- 
belle, fille  de  Charles  II,  duc  de  Lorraine. 

humblement,  en  notifiant  la  nécessité  où  il  estoit,  au 
dessusdit  duc  de  Bar ,  son  seigneur ,  qu'il  lui  voulsist 
donner  souscours.  Lesquelles  nouvelles  despleurent 
moult  à  iceulx  ducz.  Et  pour  tant,  assamblèrent  par 
plusieurs  fois  leurs  consaulz  et  grand  nombre  de  gens, 
pour  à  ce  mectre  pourveance.  Mais,  pour  double  qu'ilz 
ne  meissent  leur  pays  en  guerre  contre  le  jeune  roy 
d'Angleterre  et  le  duc  de  Bourgongne,  ilz  se  déportè- 
rent de  y  procéder  par  voye  de  fait.  Et  par  ainsi  se 
continua  ledit  siège  assez  paisiblement,  par  certaine 
espace  de  temps,  si  non  des  asségiez ,  qui  souventes- 
fois  firent  plusieurs  saillies,  en  grevant  à  leur  povoir 
leurs  ennemis.  Lesquelles  saillies,  chascune  a  par  soy, 
seroient  trop  longues  à  racompter. 

En  cesl  an,  environ  la  Saint  Jehan  Baptiste,  le  conte 
de  Salsebery  \  gouverneur  de  Champaigne  et  de  Brie, 
homme  très  renommé  en  armes,  expert  et  subtil,  as- 
séga  en  la  conté  de  Vertus  une  bonne  petite  ville 
nommée  Sedune',  laquelle  en  conclusion  fut  prinse 
par  force  d'assault  par  une  mine,  et  ceulx  qui  estoient 
dedens,  pour  la  plus  grant  partie,  furent  cruelle- 
ment occis,  et  en  y  eut  de  mors  environ  deux  cens , 
et  les  autres  furent  prisonniers ,  et  avec  ce  tous  leurs 
biens  furent  ravis  et  pilliés,  les  femmes  violées  et 
ladicte  forteresce  démolie.  Et  si  avoil  ledit  conte  de 
Salsebery  devant  icelle,  le  seigneur  de  Chastillon, 
qui  fut  fait  chevalier  dedans  la  mine  par  la  main 
dudit  conte.  Et  estoit  le  capitaine  d'icelle  ville  ung 
très   vaillant  homme   d'armes,    nonmié  Guillaume- 


i.  Salaberi  (Ms  8346). 
2.  Sedime  (Ibid.) 

Marin ,  lequel  fut  occis  avec  les  autres  à  ladite  prinse 
d'icelle. 

En  ce  temps,  le  duc  de  Bethfort  fist  assëgier  le  chas- 
tel  de  Gaillon ,  qui  estoit  à  l'archevesque  de  Rouen , 
moult  forte  place,  laquelle  tenoient  les  gens  du  roy 
Charles.  Et  fmablement  fut  tant  batu  par  les  engins 
des  asségans  qu'en  la  fin  les  asségiés  se  rendirent  et  se 
départirent,  sauves  leurs  vies  ;  et  fut  ycelle  forteresse 
démolie. 

Environ  ledit  mois  de  juing,  le  duc  de  Bethfort  fist 
asségier  la  ville  et  chastel  d'Yveri*,  et  brief  après  le 
siège  mis,  fut  la  ville  gaignée  par  puissance,  et  le  chas- 
tel, qui  estoit  moult  fort  et  bien  garny  de  gens  d'armes, 
se  tint  environ  ung  mois,  au  bout  duquel  les  asségiés 
firent  traictié  avec  les  Anglois,  promectant  à  livrer  la- 
dicte  forleresce  la  nuit  de  l'Assumption  Nostre-Dame, 
en  cas  qu'ilz  n'auroient  souscours  du  roy  Charles  puis- 
sant assez  pour  les  combatre  et  demourer  victorieux 
sur  la  place.  Après  lequel  traictié  et  les  seuretez  prin- 
ses,  se  desfist  ledit  siège. 

En  ce  temps  les  Anglois  et  les  Bourguignons  tenoient 
plusieurs  sièges  sur  les  marches  de  Normandie.  Et 
estoient  pour  ce  temps  les  François  fort  au  dessoubz. 
Et  pour  lors,  fut  mise  en  l'obéissance  du  roy  Henry, 
Neelle  en  Tardenois  *.  Et  fist,  Alardiri  de  Monsay ,  traictié 
avec  le  duc  de  Bethfort,  pour  la  forteresse  de  La  Fère', 
par  condicion  qu'il  ne  feroit  point  de  guerre  se  elle 
demouroit  en  sa  main,  si  non  que  le  roy  Charles  re- 


i .  Yvry  (Eure). 

2,  Nesle-en-Dôle  (Aisne). 

3.  La  Fère-en-Tardenois  (Aisne.) 

tournast  à  puissance  oultre  l'eaue  de  Seine  en  venant 
vers  la  Champaigne. 

CHAPITRE  XVIII. 

Comment  le  seigneur  de  Lpngueval  et  plusieurs  autres  seigneurs 
se  tournèrent  de  la  partie  du  roy  Charles. 

En  cest  an,  le  seigneur  de  Longueval,  Regnault,  son 
frère,  Jehan  Blondel ,  le  seigneur  de  Saint-Simon , 
Jehan  de  Mailly,  le  seigneur  de  Maucourt  et  plusieurs 
autres  chevaliers  de  Vermendois  et  d'environ ,  qui 
tousjours  avoient  tenu  le  parti  de  Bourgongne ,  s'as- 
samblèrent  en  la  ville  de  Roye  en  Vermendois ,  pour 
avoir  advis  et  délibéracion  ensemble,  comment  ilz 
pourroient  résister  aux  gens  d'armes  qui  souvent  dé- 
gastoient  aucunes  de  leurs  villes ,  de  leurs  amis  et  de 
leurs  gardes,  et  vivoient  indeuement  sur  le  pays,  dont 
moult  leur  desplaisoit,  après  qu'ilz  estoient  retournez 
des  courses,  sièges  et  assemblées  que  par  avant  avoit 
faictes  messire  Jehan  de  Luxembourg  pour  la  con- 
queste  de  la  conté  de  Guise.  Lesquelz,  venuz  audit 
lieu  de  Roye,  en  y  eut  aucuns  qui  s'allièrent  ensamble 
et  firent  aliances  pour  résister  contre  lesdiz  gens  d'ar- 
mes. Les  autres,  doubtans  ledit  de  Luxembourg,  se 
excusèrent  en  conseillant  que  une  aultre  journée  fut 
prinse ,  dedens  laquelle  fust  envoyé  message  propice 
devers  messire  Jehan  de  Luxembourg,  sçavoir  son  op- 
pinion  et  se  c'estoit  de  son  gré  que  telz  desroys  fussent 
fais  à  yceulx.  Et  sur  ce  se  départirent.  JNientmains  les 
aulcuns  n'entendirent  point  la  besongne  si  avant  que 
depuis  elle  se  apparut,  et  pour  tant  se  retrayrent  tout 

coyemeiit  de  estre  à  telles  assemblées.  Toutesfois,  ledit 
seigneur  de  Longueval,  Regnault,  son  frère,  messire 
Jehan  Blondel,  le  seigneur  de  Maucourt,  Pierre  de 
Recourt  et  plusieurs  autres,  leurs  allez,  continuèrent 
en  celle  besongne,  et  se  conclurent  ensemble  de  eulx 
tourner  du  tout  du  parti  du  roy  Charles,  et  mirent 
dedens  plusieurs  villes  et  fortèresces,  dont  les  ungs 
estoient  seigneurs  et  les  aultres  capitaines,  gens  de  par 
eulx,  les  plus  fors.  Mais  brief  ensuivant  leur  intencion 
vint  à  congnoissance.  Pour  cjuoy,  assez  briefment  ilz 
furent  en  grant  cache  '  et  toutes  leurs  villes,  terres  et 
seigneuries  furent  mises  en  la  main  de  Henry,  roy 
d'Engleterre,  et  avec  ce,  la  pkis  grant  partie  appelle  à 
ban.  Si  se  rendirent  tous  fugitifz  et  tindrent  tout  plai- 
nement  le  parti  du  roy  Charles,  menant  guerre  de 
iiuît  et  de  jour  aux  pays  du  roy  Henry  et  du  duc  de 
Bourgongne.  Dont  moult  de  gens  furent  moult  esmer- 
veilliés,  pour  ce  que  ledit  seigneur  de  Longueval  et 
aulcuns  des  aultres  dessusdiz  avoient  tous  temps  servi 
le  duc  de  Bourgongne  et  tenu  son  parti.  Mais  ilz  s'ex- 
cusoient  en  disant  que  c'estoit  par  les  desplaisirs  que 
leur  avoient  fais  et  leur  faisoient  encores  chascun 
jour,  les  gens  du  dessusdit  sire  Jehan  de  Luxembourg. 
Puis  disoient  que  mieulx  amoient  se  mectre  en  ad- 
venture  de  perdre  tous  leurs  biens,  que  de  vivre  en 
telle  subjection.  Jà  soit  ce  que  depuis  eurent  moult  à 
souffrir.  Et  en  y  eut  pour  les  causes  dessusdictes  des 
exécutés  à  mort,  comme  ci  après  sera  déclaré. 

i.  Sic  dans  Vérard  et  dans  le  ms.  8346,  mais  il  faut  lire  cache, 
pour  chasse. 

CHAPITRE  XIX. 

Comment  le  duc  de  Bethfort  ala  à  grand  puissance  tenir  la  journée 
devant  Yveri,  laquelle  ville  et  forteresse  lui  furent  rendues. 

Cy  dist  l'histoire,  que  environ  huit  jours  en  aoust  de 
cest  an,  le  duc  de  Bethfort  assambla  plusieurs  hommes 
d'armes  et  archers  et  ses  capitaines  anglois ,  c'estassa- 
voir  les  contes  de  Salsebéri,  de  Sufforl,  le  seigneur 
de  Willebi  et....*  avec  plusieurs  autres  capitaines, 
tant  de  Normendie  comme  d'ailleurs ,  jusques  au 
nombre  de  dix  huit  cens  ou  environ,  hommes  d'armes, 
et  huit  mille  archiers,  lesquelz  il  conduist  et  mena 
jusques  à  Yvery*  pour  estre  à  la  reddicion  d'icelle, 
dont  par  avant  est  faicte  mencion.  Et  tant  chevaul- 
cha,  à  tout  son  arroy,  qu'il  vint  devant  Yveri  la  nuit 
de  l'Assumpcion  Nostre-Dame^,  et  tout  ce  jour  se  tint 
en  bataille,  actendant  ses  ennemis.  Lesquelx  estoient 
en  très  grand  nombre,  bien  dix  huit  mille  combatans, 
sous  la  conduite  du  duc  d'Alençon,  des  contes  d'Au- 
marle  ,  de  Ventadour ,  de  Tonnoire  ,  de  Douglas ,  de 
Bosqueaulx  et  de  Moiri,  du  visconte  de  Narbonne, 
du  seigneur  jde  La  Faiette  et  plusieurs  autres  seigneurs 
de  grand  renommée,  et  estoient  à  trois  lieues  près 
dudit  lieu  d' Yveri,  ou  environ.  Lesquelz  envoyèrent 
quarante  coureurs  des  plus  expers  de  leur  ost  et  les 
mieulx  montés,  pour  adviser  le  contenement  de  leurs 

1.  Il  y  a  ici  dans  le  ms.  8346  un  blanc,  dont  Vérard  ne  tient 
pas  compte. 

2.  Ivry  (Eure). 

3.  Le  15  août. 

ennemis.  Lesquelx  coureurs,  voiant  de  loing  ledit  de 
Bethfort  et  ses  gens  en  moult  belle  ordonnance ,  re- 
tournèrent en  leur  ost;  et  furent  chassés  et  poursuivis 
des  Anglois.  Et  eulx  venus,  dirent  ce  qu'ilz  avoient 
trouvé  et  veu.  Et  adonc,  les  seigneurs  dessusdiz  du 
parti  du  roy  Charles,  non  véans  pour  lors  leur  advan- 
tage,"^  retournèrent  tout  ensamble  jusques  à  Vernuel 
ou  Perche*,  qui  lors  tenoit  le  parti  du  roy  Henri, 
auxquelx  ils  firent  entendant  qu'ilz  avoient  desconfis 
les  Anglois  et  que  leur  régent  s'estoit  sauvé  à  petite 
compaignie.  Et  sur  ce  propos,  ceulx  de  la  ville  de 
Vernoel  leur  firent  ouverture  et  obéissance,  pour  et 
ou  nom  du  roy  Charles.  Après  laquelle  reddicion, 
comme  le  traictié  le  contenoit,  baillèrent  sauf  con- 
duict  à  aulcuns  Anglois  estans  léens  et  les  renvoyè- 
rent, à  tout  leurs  baghes*,  envers  le  duc  de  Beth- 
fort. 

Gérard  de  La  Pallière  estoit  capitaine  d'Yveri,  le- 
quel véant  que  l'heure  estoit  venue  et  passée  que  son 
souscours  devoit  venir,  ala  devers  le  duc  de  Bethfort 
qui  estoit  en  bataille  devant  lui  pour  actendre  ses  en- 
nemis, et  lui  présenta  les  clefz  de  la  forteresse,  en  lui 
requérant  sauf  conduict  pour  lui  en  aler  selon  le  con- 
tenu du  traictié  ,  tant  pour  lui  comme  pour  ses  gens. 
Lequel  lui  fut  accordé.  Et  lors  ledit  Gérault,  présent 
ledit  duc,  tira  unes  lectres,  lesquelles  il  lui  monstra. 
«  Or  voy-je  bien  que  au  jour  dhui  me  ont  failly  dix- 
huit  grans  seigneurs  du  parti  du  Roy  notresire,  les- 


1.  Verneuil. 

2.  J  tout  leurs  baghes  (à  tout  leurs  bagues).  Vérard  lit  :  à  tout 
leurs  haches. 

quelz  m'avoient  promis  de  moy  donner  souscours*.  m 
Auxquelles  lectres  estoient  attachés  leurs  seaulx.  Et 
incontinent  firent  serement  audit  duc,  quatre  gentilz 
hommes  des  gens  dudit  Gérault. 

Item,  après,  ledit  duc  de  Bethfort  prisl  conclusion 
de  poursuivir  les  François  qui  à  ceulx  d'Yveri  avoient 
promis  de  donner  souscours,  et  qui  près  de  là  venus 
estoient,  comme  dit  est.  Si  envoia  le  conte  de  SufTort 
devant,  à  tout  seize  cens  combatans,  pour  les  chevaul- 
chier  et  aviser.  Lequel  conte  ala  à  Dampville  et  à 
Vasseux,  et  delà  à  Bretueil  ou  Perche,  à  deux  lieues 
près  de  Vernoel,  où  estoient  lesdiz  François,  à  tout 
leur  puissance.  Et  ledit  duc  de  Bethfort  ala  à  Evreux, 
à  tout  son  ost.  Auquel  lieu,  le  duc  de  SufTort  leur  en- 
vola certain  message  pour  lui  faire  sçavoir  que  lesdiz 
François  estoient  emprès  Vernueil  tous  ensamble.  Et 
pour  ce,  iceluy  duc  de  Bethfort  se  mist  à  chemin  pour 
y  aler,  et  tant  fist  qu'il  y  parvint,  à  tout  ses  gens,  pour 
combatre  leurs  ennemis.  Lesquelx,  para  vaut  leur  ve- 
nue, avoient  eu  l'obéyssance  de  ladicte  ville  de  Ver- 
nueil que  soloient  tenir  les  Angloix,  par  ce  qu'ilz  leur 
avoient  donné  à  entendre  que  le  dessusdit  duc  de 
Bethfort  et  tous  les  siens  avoient  esté  desconfis  devant 
Yvri.  Et  fut  ladite  bataille  par  ung  jeudi  xvii*  jour 
d'aoust,  en  la  manière  comme  vous  orrez  de  présent. 


1 .  On  voit  par  cette  phrase  que  nous  mettons  entre  guillemets, 
qu'il  manque  quelques  mots  au  manuscrit. 

CHAPITRE   XX. 

Comment  le  duc  de  Bethfort  poursuivit  les  François  et  les  combati 
de-vaut  Vernueil. 

Or  est  vérité,  si  comme  vous  ay  jà  dit,  que  le  duc 
de  Belhfort  avec  ses  barons,  chevaliers  et  gens  d'ar- 
mes, estoit,  comme  dit  est,  devant  Yvri,  et  là  lui  furent 
apportées  les  nouvelles  véritables  que  ses  ennemis  se 
retraioient  vers  Vernueil  ou  Perche.  Et  adonc,  pour 
ce  que  le  jour  de  la  reddicion  d'Yveri  estoit  venu,  fist 
sommer  ceulx  de  dedens  qu'ilz  acquitassent  leur  pro- 
messe. Lesquelz,  non  ayans  espérance  de  souscours, 
firent  obéyssance  audit  de  Bethfort,  et  lui  délivrèrent 
la  forteresce,  en  prenant  de  lui  sauf  conduict  pour  eulx 
en  aler  avecques  tous  leurs  biens,  sans  emmener  nulz 
des  prisonniers  qu'ils  avoient.  Et  lors  commist,  le 
duc,  capitaine  d'ycelle  ville,  ung  chevalier  de  Galles  re- 
nommé en  armes,  accompaigné  de  plusieurs  soul- 
doyers.  Et  après  les  dessusdicles  choses  acomplies,  le 
propre  jour  de  l'Assumpcion,  se  parti  ledit  duc  de 
Bethfort ,  à  tout  sa  puissance  ,  et  se  mist  à  chemin 
pour  poursuivir  ses  ennemis,  et  ala  logier  en  une 
grosse  ville  en  tirant  vers  le  Perche ,  nommée  Dam- 
ville  en  Vasseulx*.  Et  le  lendemain,  très  matin,  sedes- 
loga  en  belle  et  très  grande  ordonnance  et  chevaulcha 
jusques  assez  près  de  Vernueil.  Auquel  lieu  et  à  l'envi- 
ron  estoient  logiés  les  François  ses  ennemis,  lesquelz 
sachans  sa  venue,  se  préparèrent  diligemment  et  mi- 

1 .  C'est  Damville,  chef-lieu  de  canton  de  l'Eure. 

rent  leurs  gens  eu  bataille  pour  assambler  à  l'encontre 
d'iceluy  duc  ;  et  firent  seulement  une  grosse  bataille, 
sans  faire  avant-garde,  et  avec  ce  ordonnèrent  les 
Loinbars  et  aulcuns  autres ,  à  demourer  à  cheval 
soubz  la  conduite  du  Borgne  de  Cameran  ,  du  Ron- 
chin,  Pothon  et  Lahire,  pour  rompre  et  envayr  leurs 
ennemis  par  derrière,  ou  au  travers.  Et,  en  ce  faisant, 
la  grosse  bataille  des  François  dessusdiz  estoit  à  pied. 
Pareillement,  le  dessusdit  duc  de  Bethfort,  avec  ses 
-gens,  descendi  à  pied  et  fist  mectre  ses  gens  en  ba- 
taille, en  ung  osl  tant  seulement,  sans  aussi  faire  avant- 
garde  ne  arrière-garde,  ne  laisser  homme  à  cheval. 
Et  furent  mis  les  archers  jou  front  devant,  ayant  chas- 
cun  ung  penchon  devant  eulx  aguisé  et  fiché  en  terre. 
Et  estoient  les  plus  grans  foucz  (forces  ?)  desdiz  ar- 
chers vers  les  deux  bous  de  la  bataille  en  manière  de 
heles',  et  derrière  les  hommes  d'armes  estoient  les 
paiges,  les  chevaulx  et  tous  les  meschans  gens  non 
puissans  de  combatre.  Lesquelz  chevaulx  furent  par 
lesdiz  archers  lyez  tousensamble  par  les  hateriaux*  et 
par  les  queues  en  plusieurs  lieux  les  ungs  aux  autres, 
adfin  que  leurs  ennemis  de  pied  ou  de  cheval  ne  les 
peussent  surprendre.  Et  pour  les  chevaulx  et  baghes  ' 
garder,  furent  commis  de  par  le  duc  de  Bethfort  deux 
mille  archers,  adfin  que  ladicte  bataille  ne  peust  estre 
envaye.  Et  adonc,  de  chascune  partie,  furent  fais  che- 
valiers nouveaux  en  très  grant  nombre.  Après  les- 
quelz, et  toutes  ces  ordonnances  dessusdictes  faites. 


1    En  manière  d'ailes. 

2.  Matériau  cou. 

3.  Bagues,  bagages.  - 

iv  13 

en  icelui  jeudi  vi"  jour  d'aoust ,  environ  trois  heures 
après  nonne  \  assamblèrent  ces  deux  puissantes  ba- 
tailles l'une  contre  l'autre.  Et  à  l'approcher,  eslevèrent 
les  Anglois,  tous  ensamble,  ung  grant  cry,  comme  ilz 
ont  acoustumé  de  faire.  Duquel  s'esmerveillèrent 
moult  les  François.  Laquelle  bataille  ainsi  assamblée 
dura  environ  les  trois  parts  d'une  heure,  moult  terri- 
ble, cruelle  et  sanglante.  Et  n'est  point  mémoire 
quonques  feust  veu  deux  parties  à  si  grant  puissance 
par  si  grande  espace,  sans  veoir  lequel  auroit  victoire, 
Et  en  ce  faisant,  les  François  qui  avoient  esté  ordon- 
nés à  cheval  pour  férir  les  Anglois  par  derrière,  vin 
rent  jusques  aux  chevaulx  lyez  ensamble,  dont  dessus 
est  faicle  mencion,  lesquelz  ilz  ne  porrent  trespercer 
ne  passer  oullre  ;  et  aussi,  pour  la  résistence  que  y 
mirent  les  deux  mille  archers  dessusdiz.  Pour  tant, 
yceulx  François  à  cheval ,  à  tout  aucunes  baghes  et 
chevaulx  qu'ilz  emmenèrent,  se  mirent  à  fuyr,  et  lais- 
sèrent leurs  autres  gens  combatans  de  pied  en  ce 
danger.  Et  adonc  ces  deux  mille  archers  Anglois,  eulx 
véans  descombrés  de  leurs  ennemis,  se  trouvèrent 
fraiz  et  nouveaulx  avec  leurs  gens  ou  front  devant  en 
la  bataille,  et  en  eslevant  de  rechief  ung  grant  cry.  Et 
lors,  assez  brief  ensuivant,  se  commencèrent  les  Fran- 
çois à  desconforter,  et  les  Anglois  en  grant  hardiesse 
se  boutèrent  entre  eulx.  Si  les  séparèrent  et  ouvrirent 
leur  bataille  en  plusieurs  lieux.  Et  tant  continuèrent 
les  diz  Anglois  en  ce  faisant,  qu'ilz  obtinrent  la  victoire 
et  gaignèrent  la  bataille,  non  pas  sans  grant  effusion 
de  sang  de  chascune  partie.  Car,  comme  il  fut  sceu 

i .  C'est-à-dire  sur  le  midi. 

par  rois-d' armes ,  héraulx  et  poursuivans  et  autres 
gens  dignes  de  foy,  des  François  dessusdiz  y  eut  mors 
sur  la  place,  de  quatre  à  cinq  raille  combatans,  des- 
quelz  y  eut  grand  partie  d'Escossois  ;  et  environ  deux 
cens  prisonniers.  De  la  partie  des  Anglois  furent  mors 
environ  seize  cens,  tant  de  la  nacion  d'Angleterre 
comme  de  Normendie.  Desquelz  furent  les  princi- 
paulx  deux  capitaines,  l'ung  nommé  Dondelay  et 
l'autre  Charleton.  Et  de  la  partie  des  François  y  fu- 
rent mors,  des  gens  de  nom,  ceulx  qui  s'ensuivent  :  est 
assavoir,  Jehan,  conte  d'Aumarle,  filz  au  conte  de 
Harcourt,  le  conte  de  Tonnoirre,  le  conte  de  Venta- 
dour,  le  conte  de  Douglas  et  messire  Jaques  son  fîlz, 
le  conte  de  Bosqueaulx ,  qui  alors  estoit  connestable 
du  roy  Charles ,  et  le  conte  de  Mary ,  le  seigneur  de 
Gravilie  ancien  ,  le'  seigneur  de  Montenay ,  messire 
Anthoine  de  Beauseault  et  Hugues  de  Beausault  sou 
frère,  le  seigneur  de  Belloy  et  son  frère,  le  seigneur  de 
Mauny,  le  seigneur  de  Combrest,  le  seigneur  de  Fon- 
tenay,  le  seigneur  de  Bruneil,  le  seigneur  de  Tumble 
et  le  seigneur  de  Proisy.  En  la  Daulphiné  (sic)  le 
seigneur  de  Mathe ,  le  seigneur  de  Rambelle.  En 
Languedoc,  messire  Gautier  de  Lindessay,  messire 
Gille  de  Gamaches,  Godefroi  de  Malestrel,  Jame  du 
Glas,  messire  Charles  Leboin,  messire  Jehan  de  Vre- 
tasse,  messire  Gille  Martel,  le  filz  Harpedaine,  mes- 
sire Brunet  d'Auvergne,  messire  Raoul  de  La  Treille, 
i  Gui  de  La  Fourchonnière,  messire  Pochart  de  Vienne, 

messire  Jehan  de  Murât,  le  seigneur  de  Vertois,  mes- 
sire Charles  de  Géraumes ,  Dragon  de  Lasalle,  le  sei- 
gneur de  Rambuilet,  le  bastard  de  Langlain,  le  vis- 
conte  de  Narbonne,  lequel  après  ce  qu'il  fu  trouvé 

mort  en  la  bataille,  fut  esquartelé  et  son  corps  pendu 
au  gibet  pour  ce  qu'il  avoit  esté  consentant  de  la  mort 
du  duc  Jehan  de  Bourgongne  défunct;  Maudetde....  ', 
le  seigneur  de  Guittri,  messire  François  de  Gaugeaux, 
sire  Robert  de  Lairre,  messire  Loys  de  Teyr ,  le  sei- 
gneur de  Fouregni ,  Moraut  de  La  Motte ,  messire 
Charles  d'Aneval  et  Robinet,  son  frère,  Pierre  de  Cour- 
cielles,  sire  Aymeri  de  Grésille,  Andrieu  de  Clermont, 
sire  Tristran  Coignon,  Colinet  de  Visconte,  Guillaume 
Remon ,  messire  Loys  de  Champuigne,  Pierron  de 
Lippe,  sire  Loys  de  Braquemonl,  le  seigneur  de  Tion- 
ville ,  le  seigneur  de  Rochebaron  ,  messire  Phelippe 
de  La  Tour,  messire  Anselint  de  La  Tour;  Et  y  furent 
prins  prisonniers,  le  duc  d'Alençon,  le  bastard  d'A- 
lençon,  le  seigneur  de  La  Faiette ,  le  sire  de  Hornut, 
messire  Pierre  Hérisson,  messire  Loys  de  Waucourt, 
Rogier  Brisset,  Hugues  de  Saint  Marcq  et  Yvon  du 
Puis.  Ceulx  furent  les  principaulx ,  mais  moult  y  en 
eut  d'autres,  que  je  ne  puis  tous  nommer. 

Item,  après  que  ledit  duc  de  Bethfort  eut  obtenu  la 
victoire  de  ladicte  bataille  de  Vernueil  comme  dit  est, 
il  rassambla  ses  princes  autour  de  lui,  et  en  grande 
-humilité  remercia  son  créateur,  ses  maintes  jointes  et 
les  yeulx  levés  vers  les  cieulx ,  de  la  bonne  adventure 
qu'il  lui  avoit  envoiée.  Après,  furent  desnuez  et  des- 
vestus  grand  partie  des  mors,  et  fut  prins  ce  qu'ilz 
avoient  de  bon.  Ledit  duc  de  Bethfort  se  loga  celle 
-nuit  autour  de  Vernueil ,  et  fist  très  bien  gaitier  son 
ost,  que  ses  ennemis  ne  fussent  aucunement  assam- 


1.  Ici  il  y  a  un  mot  en  blanc  dans  le  nis.  8346.  Vérard  passe 
tout  le  nom. 

blés.  Et  lendemain,  ceulx  qui  s'estoient  retrais  dedens 
la  ville  et  chastel ,  c'est  assavoir  lesdiz  François ,  fu- 
rent sommés  de  par  ledit  duc  qu'ilz  rendissent  la  ville 
et  forteresce.  Lesquelz,  actains  de  paour,  sachans  la 
grande  mortalité  et  desconfiture  de  leurs  princes , 
firent  traictié  et  rendirent  ladicte  ville  et  forteresce  en 
la  main  dudit  duc ,  par  condicion  qu'ilz  s'en  yroient 
sauf  leurs  corps  et  leurs  biens.  Si  y  estoit  le  seigneur 
de  Rambures.  Et  après  que  ledict  duc  eust  regarni  la- 
dicte ville  et  chastel  de  Vernoel  de  ses  gens ,  il  re- 
tourna, à  tout  son  ost,  en  JNormendie. 

Item,  le  propre  jour  de  ceste  bataille  dessusdicte,  se 
départirent  de  la  compaignie  dudit  duc  de  Bethfort 
certain  nombre  de  chevaliers  et  escuyers  de  Normen- 
die  et  des  marches  conquises  à  l'environ,  qui  autre 
fois  lui  avoient  fait  serement  de  loyaulté ,  et  se  ren- 
dirent fugitifz.  Pour  laquelle  offence,  les  aucuns  fu- 
rent depuis  grandement  punis  de  par  ledit  duc,  tant 
par  punicions  corporelles,  comme  de  leurs  terres  et 
autres  biens,  qui  furent  prins  comme  confisquez  et 
mis  en  la  main  du  roy  Henry.  Si  y  fut,  entre  eulx, 
le  seigneur  de  Thorsy  et  messire  Chailes  de  Lon- 
gueval. 

En  ce  temps  fut  pris  le  seigneur  de  Maucour,  qui 
estoit  complice  du  seigneur  de  Longueval  et  des  au- 
tres dessus  déclairés ,  par  maistre  Robert  le  Josne , 
bailli  d'Amiens,  et  fut,  par  le  conseil  du  roy  Henry, 
décapité  en  ladicte  ville  d'Amiens  et  son  corps  mis 
au  gibet,  et  ses  biens  et  héritaiges  confisquez  au  roy. 
Et  pareillement  une  autre  fois  fut  prins  Pierre  de  Rec- 
tomp,  qui  estoit  desdiz  complices,  par  ung  nommé 
Raoul  de  Gaucourt,  lequel  l'envoya  à  messire  Jehan 

de  Luxembourg,  et  ledit  de  Luxembourg  l'envoya  à 
Paris ,  où  il  fut  esquartelé  comme  traictre ,  et  ses 
membres  furent  pendus  en  plusieurs  lieux. 

Item  ,  brief  ensuivant,  furent  portées  les  nouvelles 
de  celle  douloureuse  journée  devers  le  roy  Charles, 
lequel,  pour  la  destruccion  de  ses  princes  et  de  sa 
chevalerie,  eut  au  cuer  si  grand  tristesse  et  telle  que 
plus  n'en  povoit,  et  fut  par  long  temps  en  grand  en- 
nui, voyant  que  de  toutes  pars  ses  besongnes  lui  ve- 
noient  au  contraire. 

CHAPITRE  XXI. 

Comment  ceulx  de  la  ville  de  Tournay  se  resmeurent  l'un  contre  l'autre. 

A  l'entrée  du  mois  de  septembre,  se  rebellèrent  et 
armèrent  l'un  contre  l'autre  les  bourgois  et  commune 
de  la  ville  de  Tournay ,  est  assavoir  ceulx  du  marché 
et  de  la  vieille  fermeté',  contre  ceulx  d'entre  deux 
murs.  Et  fut  celle  esmeute  faite  pour  une  chaine  des- 
tendue par  nuit  envers  la  boucherie,  par  ung  fèvre 
qui  demouroit  entre  deux  murs.  Et  pour  celle  cause 
fut  banni  de  la  cité  de  Tournay.  Après  lequel  bannis- 
sement, ceux  d'entre  deulx  murs  se  croisèrent  de  droi- 
tes croix,  en  très  grant  nombre,  et  les  autres  du  mar- 
ché levèrent  pons  et  firent  barrière  contre  eulx ,  et 
grans  bolevers,  et  après  commencèrent  à  jetter  canons 
et  traire  l'ung  contre  l'autre.  Mais  par  la  fin  prindrent 
trièves  ensamble,  par  amour  de  leur  procession  ,  qui 
devoit  estre  brief  ensuivant.  Et  en  conclusion  se  ra- 

i .  Forteresse,  citadelle. 

paisèreîJt  pour  ceste  fois,  sans  porter  grand  dommage 
les  ungs  aux  autres. 

CHAPITRE  XXTI. 

Comment  ceux  de  Guise  traictèrent  avec  messire  Jehan  de  Luxembourg 
et  messire  Thomas  de  Rampston. 

Item,  après  ce  que  messire  Jehan  de  Liixembourg 
et  messire  Tliomas  de  Rampston  eurent  par  bonne 
diligence  et  grans  labeurs  continué  leur  siège  devant 
la  ville  de  Guise  jusques  au  my  mois  de  septembre  ou 
environ,  les  asségez,  véans  les  vivres  défaillir,  et  non 
ayans  espérance  de  souscours ,  commencèrent  de 
traictier  avec  les  deux  seigneurs  dessusdiz,  et,  en 
fin ,  furent  d'accord  par  les  condicions  cy-après  dé- 
clarées. 

«  A.  tous  ceux  qui  ces  présentes  lettres  verront  ou 
orront,  Jehan  de  Luxembourg,  seigneur  de  Beaure- 
voir,  et  Thomas  de  Rampston,  chevalier,  chambellan 
de  monseigneur  le  régent,  capitaine  commis  et  député . 
en  ces  marches  de  par  le  roy  de  France  et  d'Angle- 
terre nostre  souverain  seigneur,  par  monseigneur  le 
régent  et  par  monseigneur  le  duc  de  Bourgongne, 
salut.  Savoir  faisons  que  au  jour  dhui  avons  traictié, 
apointié  et  accordé,  es  noms  que  dit  est,  avec  Jehan 
de  Proisy,  gouverneur  et  capitaine  des  villes  et  chas- 
tel  de  Guise,  les  gens  del  église,  gentilz  hommes,  com- 
paignons  de  guerre,  manans  et  habitans  d'iceulx  ville 
et  chastel ,  et  par  ces  présentes  traictons ,  apointons 
et  accordons,  soubz  les  condicions,  moyens  et  conve- 
nances et  promesses  cy-après  déclarées. 

«  Premièrement.  Lesdiz  gouverneurs,  gens  d'église, 
gentilz  hommes ,  compaignons  de  guerre  ,  bourgois 
manans  et  liabitans  de  ladicte  ville  et  chasteau  de 
Guise,  se  sont  mis  et  par  nous  ont  esté  receuz  en 
composicion,  moyennant  qu'ilz  ont  promis,  juré  et 
enconvenancé  rendre,  bailler  et  délivrer  franchement 
et  absolument  lesdictes  ville  et  chastel  de  Guise,  à 
nous  ou  à  l'un  de  nous ,  aux  dépuiez  de  nous  ou  de 
l'un  de  nous ,  ou  à  autre  que  le  roy  de  France  et 
d'Angleterre  y  aura  commis  et  ordonné,  au  premier 
jour  de  mars  prochain  venant,  en  cas  qu'à  ce  jour 
prinspource  faire,  ne  soient  souscourus,  et  que  les  sei- 
gneurs ou  princes  du  parti  que  ceulx  de  Guise  tien- 
nent ,  ou  aucuns  aultres  par  eulx  commis  et  députez 
ad  ce,  ne  combateroient  nous,  l'un  de  nous,  ou  aultres 
commis  de  par  le  roy,  et  toute  nostre  puissance.  C'est 
assavoir  entre  la  ville  de  Sains  et  la  maison  de  Fou- 
quausains ,  où  nous  avons  à  ceulx  de  Guise  esleu  et 
advisé  ensamble,  plait  pour  tenir  ladicte  journée. 

Item.  Se  les  princes  ou  seigneurs  du  parti  que  lesdiz 
de  Guise  tiennent,  ou  leurs  commis  ou  députés,  ve- 
noient  pour  combatre,  ainsi  que  dit  est,  et  ilz  estoient 
desconfis  ou  se  tournoient  en  fuite ,  lesdiz  de  Guise 
seront  tenus  de  nous  rendre  et  délivrer  iceulx  ville  et 
chastel. 

Item.  Ou  cas  que  nous,  l'un  de  nous  ou  autres 
commis  de  par  le  roy  de  France  et  d'Angleterre,  se- 
ront desconfis  en  bataille,  ou  que  comparoir  n'y  ose- 
ront sur  ledit  lieu  et  place  pour  combatre  audit  pre- 
mier jour  de  mars,  nous  serons  tenus  de  rendre, 
baillier  et  délivrer  aux  diz  de  Guise,  sansaulcune  dif- 
ficulté, les  ostaiges  et  seurtez  que,  pour  la  reddicion 


[1424]  D'ENGUERRAN  DE  MGNSTRELET.  901 

desdictes  ville  et  chasteau,  nous  aront  par  eulx  esté 
bailliës. 

Item.  Monditseigneur  le  régent  et  raonditseigneur 
de  Boiirgongne,  ou  l'un  d'eux  et  les  commis  d'eulx  ou 
de  l'un  d'eulx ,  nous  ou  l'un  de  nous ,  serons  tenus 
d'estre  et  comparoir  sur  ladicte  place  en  telle  puis- 
sance que  bon  lui  samblera,  et  tenir  journée  tout  le 
premier  jour  de  mars,  c'est  assavoir  depuis  l'heure  de 
prime  *jusques  à  soleil  couchant,  cedil  jour.  Et,  se  com- 
batus  ou  vaincus  n'estions,  les  diz  de  Guise  seront  te- 
nus, incontinent  après  soleil  couchié,  sans  aulcune 
difficulté,  fraude  ou  mal  engin,  nous  baillier  et  déli-  ' 
vrer  lesdictes  ville  et  chastel  de  Guise,  en  recepvant 
de  nous  lesdiz  ostaiges. 

Item,  Se,  pendant  ladicte  composicion  et  ung  mois 
après,  ledit  gouverneur  et  tous  autres  estans  es  dictes 
ville  et  chastel,  gens  de  quelque  estât  qu'ilz  soient, 
s'en  voelent  partir  pour  aler  ensamble  ou  à  part,  oultre 
la  rivière  de  Saine,  devers  leurs  princes  ou  ailleurs,  en 
place  tenant  leur  parti,  ilz  le  pourront  faire  ,  et  em- 
porter et  faire  emmener  avec  eux  tous  leurs  chevaulx, 
armeures,  bagaiges  et  aultres  biens  meubles.  Et  pour 
tout  ce  faire  seurement,  leur  baillerons  et  ferons  bail- 
lier par  monditseigneur  le  régent,  se  requis  en 
sommes,  bons  saufconduits,  souffisans  et  vaillables, 
avec  conduit,  se  ilz  se  partoient  ensamble  oultre  la 
somme  de  vint  personnes.  Et  se  aulcuns  vouloient 
aler  hors  du  royaume,  fust  en  Haynau  ou  aultre  part, 
faire  le  porroient  à  leurs  périlz. 

Item.  Et  se  après  icelle  composicion  aucuns  de^diz 

\.  Six  heures  du  matin. 

de  Guise  voelent  demeurer  sur  leurs  lieux  ou  ailleurs, 
es  lieux  et  pays  obéyssans  au  roy  et  à  mesdiz  seigneurs 
le  régent  et  le  duc  de  Bourgongne,  ilz  y  seront  receuz, 
en  faisant  le  serment  de  la  paix  finable  entretenir, 
faite  entre  les  royaumes  de  France  et  d'Angleterre,  et 
jouiront  franchement  de  tous  leurs  héritaiges  et  pos- 
sessions non  données.  Et  se  ilz  se  voelent  partir  comme 
dit  est,  ilz  emporteront  avec  eulx  leurs  biens  meubles 
tant  seulement. 

^  Item.  Lesdiz  de  Guise  et  chascun  d'eulx,  en  ayant 
bulette  ou  saufconduit  des  conservateurs  ordonnés  sur 
l'entretenement  de  ce  présent  traictié ,  qui  seront  te- 
nus de  leurs  baillier,  pourront  aler  en  aulcunes  villes 
que  nous  leur  avons  ordonnées  et  ordonnons,  et  en 
ycelles  entrer  par  le  congié  des  capitaines  ou  gardes 
desdictes  places  ou  de  leurs  lieutenans,  c'est  assavoir, 
Saint-Quentin,  Ribermont,  Laon,  Bruières,  Crespi, 
Marie,  Aubenthon ,  Vertus  et  es  vilages  d'environ, 
pour  recouvrer  et  avoir  pour  leur  argent ,  tous  vivres 
raisonnablement  et  aultres  denrées  qui  leur  seront  be- 
songnables  pour  leur  vie  et  sustentacion,  le  temps  du- 
rant de  celle  composicion  tant  seulement. 

Item.  Lesdiz  de  Guise  pourront  poursuivir  leurs 
debtes  licites  et  raisonnables  pardevant  les  conserva- 
teurs, qui  en  auront  la  cognoissance.  Et  seront  tenus 
de  faire  raison  aux  parties,  ycelles  oyes. 

Item.  Se  pendant  ycelle  composicion,  aulcuns  te- 
nans  le  parti  dudit  roy  prenoient  par  eschielles  ou 
aultrement  lesdictes  ville  et  chastel  de  Guise,  nous  fe- 
rons faire  nostre  loyal  povoir  de  les  en  faire  vuidier  et 
remettre  yceulx  ville  et  chastel ,  ensemble  lesdiz  de 
Guise,  en  leur  premier  estât  et  deu.  Lesquelx  aussi  ne 

les  prendront,  ne  les  feront  prendre,  ledit  temps  du- 
rant. 

Item.  Pendant  ycelle  composicion  lesdiz  de  Guise, 
pour  tant  qu'ilz  seront  résidens  esdictes  ville  et  chas- 
tel,  ne  prenderont  ou  feront  prendre,  couvertement 
ne  en  appert,  aucunes  places  de  Tobéyssance  du  roy 
et  desdiz  seigneurs,  et  ne  feront  guerre  à  leurs  subjectz 
en  nulle  manière. 

Item.  Abolicion  genéralle  est  faite  auxdiz  de  Guise 
et  à  tous  gens  de  quelque  estât  qu'ilz  soient  et  de  tous 
cas,  excepté  à  ceulx  qui  sont  coupables  de  la  mort  de 
feu  Monseigneur  de  Bourgongne,  que  Dieux  absoille  I 
ceulx  qui  ont  juré  la  paix  finale,  des  coupables  de  la 
trayson  commise  sur  la  personne  du  duc  de  Bretaigne, 
tous  A.nglois  et  Yllois ,  se  aucuns  en  y  a  esdictes 
ville  et  chastel ,  lesquelx  demourront  en  justice.  Et 
pour  en  avoir  plainement  congnoissance,  lesdiz  de 
Guise  nous  bailleront  par  escript  les  noms  et  sournoms 
de  ceulx  qui  de  présent  sont  demourans  esdictes  ville 
et  chastel,  gens  de  guerre  et  aultres. 

Item.  Se,  pendant  ycelle  composicion,  aucuns  de 
nostre  part  ou  de  la  part  de  ceulx  de  Guise  comme- 
toient  aucune  chose  au  contraire  et  préjudice  de  ce 
présent  traictié  ou  des  dépendances,  ycelui  ne  sera  jà 
rompu,  enfraint  ne  violé,  mais  pourront  et  seront  te- 
nus les  conservateurs  dudict  traitié  faire  prendre  et 
pugnirles  malfaiteurs,  et  aussi  de  faire  faire  la  restitu- 
cion  là  où  il  appartiendra. 

Item.  Lesdiz  de  Guise  pendant  ycelle  composicion 
ne  feront  guerre,  pour  tant  qu'ilz  soient  demourans  en 
ycelle  ville  et  chastel,  ne  en  yceulx  ne  recepvront  ou 
soustenront  aulcuns  de  leur  partie  qui  volent   faire 

guerre.  Et  se  il  advenoit  que  aulcuns  faisans  guerre 
fussent  par  ceulx  du  parti  du  roy  et  des  seigneurs 
poursievis  à  veue  d'œl  et  mis  en  chace  jusques  dedens 
ladicte  ville  et  chastel ,  iceulx  de  Guise  seront  tenus 
les  bailler  et  délivrer  à  ceulx  qui  ainsy  les  auront 
poursievis  et  chaciés,  pour  en  faire  comme  de  leurs 
prisonniers. 

Item.  Pendant  ycelle  composicion  lesdiz  de  Guise 
ne  pourront  ou  debveront  démolir  yceulx  ville  et  chas- 
tel, ne  les  fortifier  aultrement  qu'ils  sont  de  présent, 
et  avec  ce  ne  démoliront  point  les  approches  de 
dehors. 

Item.  Incontinent  que  nous  aurons  fait  retraire  en 
seurté  tous  les  canons,  artillerie,  engiens,  habillemens 
de  guerre  et  autres  biens  estans  en  nostre  dicte  ost, 
nous  lèverons  nostre  siège  et  partirons  de  devant  les- 
dictes  ville  et  chastel,  pour  aler  où  bon  nous  sam- 
blera. 

Item.  Ledit  gouverneur  et  autres  gentilzhommes  et 
bourgois  desdictes  ville  et  chastel,  jusques  au  nombre 
de  vint  quatre  personnes  des  plus  principaulx,  jure- 
ront solempnelment  tenir  et  faire  entretenir  ce  pré- 
sent traictié  sans  l'enfraindre  en  aucune  manière,  et 
ceulx  qui  auront  seel,  le  scelleront  de  leurs  seaulx. 

Item.  Avec  ce,  pour  plus  grant  seurté,  lesdiz  de 
Guise  nous  bailleront  huit  personnes  en  ostaige.  C'est 
assavoir,  Jehan  d'Ere,  Renauld  du  Hamel,  Jehan  de 
Caudeville,  Jehan  de  Beauvoir,  Jehan  de  Saint-Ger- 
main, l'ancien  Waulier,  messire  Walerant  du  Mont  et 
Jehan  de  Flavigni  de  Bouwers.  Et  en  cas  que  aulcuns 
yraient  de  vie  à  trespas  ou  s'enfuioient  pendant  ycelle 
composicion,  lesdiz  de  Guise  nous  bailleroient  et  fur- 

niroient  tousjours  de  huit  personnes  ostagiers,  aussi 
soufïisans  ou  plus. 

Item,  Que  nous  et  lesdiz  de  Guise  avons  esleu  et  or- 
donné ensamble  d'un  commun  accord  et  consente- 
ment, et  par  ces  présentes  eslisons  et  ordonnons  con- 
servateurs de  ce  présent  tractié,  c'est  assavoir  :  de 
nostre  costé,  messire  Daviot  de  Poix ,  chevalier,  et  du 
costé  de  ceulx  de  Guise,  Colart  de  Proisi,  escuyer,  ou 
son  commis.  Auquel  messire  Daviot  ou  à  son  commis, 
avons  donné  et  donnons  plain  pooir  et  auctorité  de 
baillier  ausdiz  de  Guise  saufz  conduictz  ou  bulettes 
nécessaires,  de  congnoistre  et  d'entériner  de  tous  cas 
qui  istroient  approuchiés,  qui  tant  d'une  part  comme 
d'aultre  se  pourroient  mouvoir  pendant  ladicte  com- 
posicion,  sur  les  promesses  et  convenences  cy-dessus 
déclarées  et  chascune  d'ycelles. 

Item.  Avons  promis  et  juré,  jurons  et  prornmetons 
loyalement  sur  nostre  honneur,  accomplir  toutes  les 
choses  dessus  déclarées,  au  regard  de  celles  que  nous 
sommes  lenus  d'accomplir  de  tout  nostre  loyal  po- 
voir,  et  chascune  d'ycelles  garder  et  entretenir  par 
tous  les  subjectz  et  obéyssans  au  roy  et  à  mesdiz  sei- 
gneurs le  régent  et  de  Bourgongne,  sans  enfraindre  en 
aulcune  manière. 

Item.  Pour  la  plus  grande  seurté  de  ce,  ferons  le 
plus  diligentement  que  faire  se  pourra,  loer  et  approu- 
ver et  ratiffier  ce  présent  traictié  par  mondit  seigneur 
le  régent,  en  la  forme  et  manière  cy-dessus  déclarée. 

En  tesmoing  de  ce,  nous  avons  fait  mettre  noz  seaulz 
à  ces  présentes.  Donné  en  nostre  siège  devant  lesdicts 
ville  et  chastel  de  Guise ,  le  XVllP  jour  de  septembre 
l'an  mil  CCCG  XXIIII.  » 

Après  lequel  traiclié  fait  et  accompli  comme  dessus 
est  contenu,  les  ostaiges  bailliés,  se  départi  ledit  siège 
de  devant  Guise.  Et  retourna  messire  Jehan  de  Luxem- 
bourg en  son  chastel  de  Biaurevoir,  en  congiant  pre- 
miers tous  ses  capitaines.  Et  messire  Thomas  de 
Rampston,  à  tout  ses  Anglois,  ala  devers  Paris,  où 
estoit  le  duc  de  Bethfort,  où  il  fut  receu  joieusement. 

En  ce  temps  fu  traictié  fait  entre  le  seigneur  de 
Montagu  tenant  le  parti  du  duc  de  Bourgongne  d'une 
part,  et  Estievene  de  VignoUes  dit  La  Hire,  d'autre 
part.  Est  assavoir  que  ledit  de  Montagu  deubt  avoir 
l'obévssance  de  Yitri  en  Partois  et  aultres  forteresces 
en  Champaigne  que  tenoit  ledit  La  Hire,  dedens  le 
premier  dimenche  de  quaresme  ensievant,  en  cas 
qu'il  n'auroit  souscours  du  roy  Charles  audit  jour.  Le- 
quel souscours  ne  lui  fu  point  envoyé,  et  pour  ce,  ainsy 
que  promis  l'avoit ,  bailla  audit  seigneur  de  Montagu 
l'obéyssance  des  dessusdictes  ville  et  forteresces  qu'il 
tenoit  en  Champaigne. 

En  ces  jours  messire  Mauroy  de  Saint-Légier  et  le 
bastard  de  Saint-Pol  assamblèrent  de  quatre  à  cinq 
cens  combatans,  lesquels  ilz  conduirent  au  pays  de 
Baroix  ;  et  là  firent  maulx  inextimables,  et  accueillirent 
grans  proies,  à  tout  lesquelx  ilz  retournèrent  hors 
d'ycelui  pays,  sans  avoir  empeschement. 

En  cest  an ,  ou  mois  d'octobre,  le  duc  de  Clocestre 
et  Jacqueline  de  Baivière,  conlesse  deHaynau,  de  Ho- 
lande  et  de  Zélande ,  laquelle  ledit  de  Clocestre  avoit 
espousée  par  avant  en  Angleterre  comme  dessus  est 
dit*,  non  obstant  que  le  duc  Jehan  de  Braibant  son 

premier  mari  fust  encore  en  vie,  à  tout  cinq  mille 
combatans  anglois  ou  environ ,  nagant  par  mer  du 
pays  d'Angleterre  à  Calais,  en  intencion  d'aler  à  puis- 
sance d'armes  au  pays  de  Haynau,  lequel  comme  dit 
est  appartenoit  à  ladicte  Jacqueline,  pour  de  ycelui 
avoir  l'obëyssance  et  gouvernement.  Et  estoit  lors 
avec  eulx  principal  gouverneur  de  leurs  gens  d'armes, 
le  conte  marescbal  anglois. 


CHAPITRE  XXIII. 

Comment  les  ducz  de  Bethfort  et  de  Bourgongne  rendirent  grand  paint- 
à  appaisier  les  ducz  de  Glocestre  et  de  Bralbant. 

A  l'issue  du  mois  d'octobre  convindrent  ensamble 
en  la  cité  de  Paris  les  ducz  de  Betlifort  et  de  Bour- 
gongne, chascun  à  tout  son  conseil,  ainsi  que  promis 
l'avoient  à  la  darraine  convencion  par  eulx  tenue  à 
Amiens,  pour  traictier  de  la  paix  et  discence  qui  estoit 
meue  entre  le  duc  Jeban  de  Braibant  et  le  duc  de 
Glocestre.  Et  là,  en  ladicte  ville  de  Paris,  pratiquèrent 
et  débatirent  la  manière  en  grande  délibéracion  de 
conseil  par  plusieurs  journées,  selonc  les  proposi- 
cions,  alégacions  et  probacions  d'une  partie  et  d'autre. 
Jà  soit  que  ycelles  parties  eussent  procès  en  court  de 
Romme  devant  le  pape.  Et,  en  fin,  traictièrent  tant, 
lesdiz  ducz  de  Betlifort  et  de  Bourgongne,  qu'ilz  firent 
appointement  selonc  leur  advis  et  de  leurs  consaulx, 
entre  ycelles  parties.  Lequel  traictié  ilz  envoyèrent 
par  leurs  ambassadeurs  devers  les  deux  ducz  de  Brai- 
bant et  de  Glocestre.  Et  ala  en  ceste  ambassade  devers 
le  duc  de  Glocestre  à  Calais,  oii  il  estoit  lui  et  sa 

femme ,  messire  Raoul  le  Boutillier  et  l'abbé  de  Foii- 
quans  '.  Lesquelx,  là  venus,  moustrèrent  audit  duc 
les  articles  duditappointement  et  de  leur  ambassade. 
Les  quelx  eurent  dudit  duc  de  Glocestre  et  de  la  dame 
responce  négative,  disans  ainsy,  que  point  ne  tenroient 
celle  ordenance,  mais  yroient  en  Haynau  à  puissance, 
prendre  l'obéyssance  de  leur  pays.  Et  sur  ceste  res- 
ponce, se  départirent  lesdiz  ambassadeurs.  Et  ceulx 
qui  furent  envoyés  devers  le  duc  de  Braibant  eurent 
de  luy  responce  avec  son  conseil,  que  l'appointement 
que  avoient  fait  les  ducz  de  Bourgongne  et  de  Bethfort, 
il  l'avoit  bien  pour  agréable  et  qu'il  en  estoit  content. 
Lesquelles  responces  des  deux  ducz  dessusdiz  furent 
portées  à  Paris  devers  les  dessusdiz  de  Betbfort  et  de 
Bourgongne,  qui  de  ce  furent  moult  troublés,  pour 
ce  que  le  duc  de  Glocestre  n'avoit  volu  entretenir 
l'apointement  qu'ilz  avoient  fait.   Et  par  espécial  le 
duc  de  Bourgongne  en  fu  très  mal  content,  et  tant, 
qu'il  dist  tout  plainement  à  son  beau  frère  le  duc  de 
Betbfort  :  puisqu'il  veoit  que  son  frère  le  duc  de  Glo- 
cestre ne  vouloit  condescendre  à  nul  Iraictié  de  rai- 
son, qu'il  aideroit  de  toute  sa  puissance  son  cousin  le 
duc  de  Braibant  à  garder  son  bonneur  et  sa  signourie 
contre  ledit  duc  de  Glocestre.  Pour  lesquelles  tribula- 
cions  le  duc  de  Betbfort  fu  très  courroucié  en  cuer 
contre  son  frère,  doublant  que  par  telles  divisions  et 
discencions  les  aliances  qu'ils  avoient  en  France  avec 
le  duc  de  Bourgongne  ne  fussent  du  tout  corrumpues 
et  adnicbillées. 

Item,  les  ducs  de  Betbfort  et  de  Bourgongne  firent 

■1 .  Fécamp. 

la  feste  de  tous  les  sains  et  le  jour  des  âmes  *  dedens 
Paris  soUempnelment ,  chascun  en  leurs  hostelz.  Et 
lors,  aulcuns  jours  ensievans,  ledit  duc  de  Bourgongne 
fîst  en  son  hostel  d'Artois  et  à  ses  propres  despens,  les 
nopces  de  messire  Jehan  de  La  Trimouille,  seigneur 
de  Jouvelles,  et  de  la  damoiselle  de  Rochebaron,  seur 
au  seigneur  d'Amboise,  qui  pour  ce  temps  se  tenoit 
avec  la  royne  de  France  *,  femme  au  roy  Charles  des- 
funct,  en  la  compaignie  de  la  dame  de  La  Frète.  Aux 
quelles  nopces  furent,  ladicte  royne ,  ledit  duc  de 
Bethfort,  sa  femme  la  duchesse,  seur  au  duc  de  Bour- 
gongne, avecques  eulx  le  conte  de  Salseberi  et  la 
contesse  sa  femme,  le  conte  de  Suffort,  l'évesque  de 
Terrewane',  le  seigneur  d'Escalle,  avecques  très  grand 
nombre  de  notables  chevaliers,  escuyers,  dames  et 
damoiselles  et  autres  gens  de  grand  et  noble  estât, 
qui  très  grandement  furent  festoyés  et  receus  par  ledit 
duc  de  Bourgongne  et  les  siens.  Et  furent  adonc 
grans  résolucions  et  esbatemens,  tant  en  boires  et  en 
mengiers  riches  et  précieux ,  comme  en  dansses, 
joustes  et  aultres  esbatemens.  Et  mesme  joustèrent  les 
ducz  de  Bethfort  et  de  Bourgongne  et  aulcuns  aultres 
princes,  avecques  grand  nombre  de  leur  chevalerie. 
En  après  le  duc  de  Bourgongne  retourna  de  Paris 
en  son  pays  de  Bourgongne,  et  là  prist  en  mariage, 
par  dispensacion  apostolique,  la  vesve  de  son  oncle  *, 

i.  La  Toussaint.  Le  jour  des  Morts. 

2.  Isabeau  de  Bavière. 

3.  Térouane. 

4.  Bonne  d'Artois ,  fille  de  Philippe ,  comte  d'Eu,  et  veuve  de 
Philippe,  comte  de  Nevers.  Philippe  le  Bon  eut  trois  femmes, 
celle-ci  est  la  deuxième.  La  première  avait  été  Michelle  de  France, 

conte  de  Nevers,  jadis  mort  à  la  bataille  d'Azincourt. 
Laquelle  dame  estoit  moult  renommée  de  vivre  sainte- 
ment, et  avoit  du  dessusdit  conte  de  Nevers  deux  filz. 
Et  si  estoit  seur  germaine  au  conte  d'Eu,  qui  pour 
lors  estoit  prisonnier  en  Angleterre,  et  demie  seur  à 
Charles  de  Bourbon,  conte  de  Clermonl. 

En  ce  mesme  temps  rendi  son  esperit  Jehan  de 
Baivière,  jadis  ëvesque  de  Liège ,  oncle  au  duc  de 
Bourgongne  et  à  la  duchessC'  Jacqueline  de  Bavière. 
Et  pour  tant  qu'il  n'avoit  nul  enfant  de  la  duchesse  de 
Luxembourg,  sa  femme,  il  déclaira  en  son  derrain  le- 
dit duc  de  Bourgongne  son  hoir  et  successeur,  et  mist 
du  tout  en  oubli  la  descendence  Jaqueline  de  Bavière, 
sa  nièpce. 

CHAPITRE  XXIV. 

Comment  le  duc  de  Glocestre  et  la  duchesse  sa  femme  alèrent  de  Calais 
en  Haynau  prendre  l'obéyssance  des  bonnes  \llles.  Et  comment  le  duc 
de  Bourgongne  se  prépara  pour  aler  en  l'ayde  du  duc  de  Brabant  sou 
cousin. 

En  la  fin  du  mois  de  novembre,  le  duc  de  Glocestre, 
avecques  son  grand  ost  qu'il  avoit  amené  à  Calais, 
comme  dit  est  dessus ,  et  la  duchesse  Jacqueline  sa 
femme  en  sa  compaignie ,  se  raist  à  chemin ,  et  par 
Houdain  et  au  dehors  de  Lens  en  Artois,  ala  en  Hay- 
nau.' Et  en  passant  parmi  le  pays  du  duc  de  Bour- 
gongne, ne  souffri  faire  nul  desroy,  si  non  prendre 
vivres  courtoisement.  Et  ala  premiers  à  B.ouchain  et  à 


fille  de  Charles  VI.  Il   épousa  en  troisièmes  noces  Isabelle  de 
Portugal . 


[4424]  DENGUERRAN  DE  MONSTRELET.  211 

Mons,  où  il  fu  obéys  assez  libéralment.  Auquel  lieu 
vindrent  devers  lui  plusieurs  des  gentilz  hommes  et 
seigneurs  du  pays,  pour  à  lui  et  à  sa  femme  faire  ser- 
vice et  obéyssance.  Et  brief  ensievant  firent  serement 
audit  duc  de  Glocestre  toutes  les  bonnes  villes  de  la 
contée  de  Haynau  appartenans  à  la  duchesse  Jacque- 
line, qu'il  disoit  estre  sa  femme,  et  aussy  tous  les  sei- 
gneurs et  gentilz  hommes  du  pays,  si  non,  seulement, 
la  ville  de  Halx,  qui  tint  le  parti  du  duc  de  Brabant; 
et  pareillement,  le  conte  de  Conversent ,  seigneur 
d'Enghien ,  et  messire  Englebert  d'Enghien  et  Jehan 
de  Jeumont,  avecques  toutes  leurs  villes  et  forteresces. 
Et  les  aultres,  comme  dit  est,  tant  nobles  comme 
bonnes  villes,  en  rompant  et  adnichillant  le  serement 
que  aultrefois  avoient  fait  au  duc  de  Braibant,  tinrent 
plainement  le  parti  d'ycelui  duc  de  Glocestre  et  la 
duchesse  Jacqueline. 

Item,  aulcuns  jours  après  que  le  duc  de  Bour- 
gongne'eust  espouséesa  femme,  comme  dit  est  dessus, 
il  se  party  d'ycelle  et  ala  à  Mascon,  où  il  tint  parle- 
ment avec  le  duc  de  Savoie  et  les  ambaxadeurs  du . 
duc  de  Bretagne ,  desquelx  estoit  le  principal  Artus, 
conte  de  Richemont.  Lequel  parlement  durant, 
vindrent  audit  lieu  de  Mascon,  envoyés  de  par  le  roy 
Charles ,  Charles  de  Bourbon ,  conte  de  Clermont, 
l'archevesque  de  Rains,  l'évesque  du  Pui  et  aulcuns 
aultres  notables  ambaxadeurs.  Lesquelz,  entre  les  . 
autres  choses ,  traictièrent  le  mariage  dudit  conte  de 
Clermont  et  de  Agniès ,  seur  germaine  dudit  duc  de 
Bourgongne.  Et  la  promist  ledit  duc  de  Bourbon  en 
parolle  de  prince,  en  la  main  dudit  archevesque,  de 
l'espouser  en  dedens  certain  temps,  qui  par  les  par- 

ties  fu  conclud.  Et  après,  sans  plenté  d'aultres  grandes 
besongnes  acomplir,  se  départirent  l'un  de  l'autre,  et 
retourna  chascun  en  son  propre  lieu. 

Item,  Phelippe,  duc  de  Bourgongne,  sachant  la 
venue  de  Hainfroy,  duc  de  Glocestre,  en  Haynau,  de 
ce  moult  indigné,  envoya  ses  mandemens  patens  en 
ses  pays  de  Flandres,  d'Artois  et  environ  par  toutes 
ses  dominacions,  lesquels  sans  délay  furent  publiés  es 
lieux  acoustumés,  contenans  que  tous  nobles  et  aultres, 
de  quelque  estât  qu'ilz  fussent,  qui  se  avoient  acous- 
turaé  de  eulx  armer,  se  raeyssent  sus  en  armes  pour 
aler  en  l'ayde  du  duc  de  Brabant  contre  le  duc  de 
Glocestre ,  en  la  compaignie  de  messire  Jehan  de 
Luxembourg,  des  seigneurs  de  Croy,  de  l'ïsle-Adam 
et  autres  capitaines  qui  ad  ce  seroient  commis  pour 
les  conduire  et  mener.  Après  laquelle  publicacion  se 
assamblèrent  très  grand  nombre  de  gens  d'armes  soubz 
la  conduicte  desdiz  seigneurs,  qui  tous  ensamble  se 
traïsent  devers  Phelippe,  conte  de  Saint-Pol,  frère  au 
duc  Jehan  de  Brabant.  Auquel,  de  par  ledit  duc,  fu 
baillié  la  charge  de  faire  guerre  et  résistence  contre 
ycelui  duc  de  Glocestre.  Avec  lequel  conte  de  Saint- 
Pol  estoit  principal  gouverneur ,  Pierre  de  Luxem- 
bourg, conte  de  Conversen  et  de  Brainne ,  seigneur 
d'Enghien.  Et  si  y  estoient  messire  Englebert  d'En- 
ghien,  les  damoisiaux  de  Wissemale,  de  Bosebare,  et 
aulcuns  aultres  grans  seigneurs  banerès  du  pays  de 
Brabant,  avec  grand  multitude  du  commun  du  pays 
de  Brabant,  et  infinis  habillemens  de  guerre. 

Et  adonc  commença  de  toutes  pars  la  guerre  de 
Haynau ,  moult  dommageuse ,  par  feu  et  par  espée. 
Par  quoy  le  povre  peuple  fu  moult  oppressé.  Car  le 

dessusdit  duc  de  Glocestre  mist  grand  garnison  de 
ses  Anglois  audit  pays  de  Haynau,  en  plusieurs  villes 
et  forteresces  à  lui  obéyssans.  Et  pareillement  le  fist 
le  conte  de  Saint-Pol  sur  toutes  les  frontières  de  son 
obéyssance.  Lesquelles  garnisons  souventefois  cou- 
roient  sur  les  marches  de  l'un  l'autre,  en  faisant, 
comme  dit  est,  grands  et  innumérables  dommages. 


CHAPITRE  XXV. 

Comment  le  duc  de  Glocestre  enToia  unes  lettres  an  duc  de  Bourgongne, 
et  la  copie  d'ycelles. 

Item,  après  ce  qu'il  fu  venu  à  la  congnoissance  du 
duc  de  Glocestre  que  le  duc  de  Bourgongne  par  ses 
mandemens  avoit  fait  assembler  gens  d'armes  par  ses 
pays  pour  aler  contre  luy  en  l'ayde  du  duc  de  Bra- 
bant,  il  fu  de  ce  grandement  mal  coulent,  et  pour 
tant  escripvi  unes  lettres,  lesquelles  il  envoia  en  Bour- 
gongne devers  ledit  duc.  Et  contenoient,  mot  après 
autre,  ce  qui  s'ensuit. 

«  Hault  et  puissant  prince,  trèschier  et  tresamé  cou- 
sin. Nouvelles  me  sont  venues  que  en  voz  terres  et 
seignouries  pardeçà,  on  a  publié  et  fait  cry  de  par  vous, 
que  toutes  gens  disposés  aux  armes  soient  prestz  pour 
aler  en  la  compaignie  de  messire  Jehan  de  Luxem- 
bourg et  aultres,  ou  service  de  mon  cousin  le  duc  de 
Brabant,  h  l'encontre  de  moy ,  mes  amis ,  bien  veul- 
lans  et  subgectz,  en  donnant  à  entendre  contre  vérité 
plusieurs  choses.  Autant  ou  plus  en  ay  apperceu  par  une 
coppie  de  certaines  lectres  qui  se  dient  de  vostre  part, 
escriptes  en  vostre  ville  de  Digon,  le  xx'  jour  de  dé- 

cembre.  Les  quelles  publicacions  et  lectres,  comme 
je  croy ,  ne  viennent  de  vostre  sceu  ou  ordonnance, 
pour  tant  que  assés  sçavés  ce  que  le  temps  passé  ay 
fait  à  vostre  prière,  contemplacion  et  requeste,  et  par 
quantes  fois,  soubz  mon  beau  frère  le  régent  et  vous, 
me  suis  submiz  pour  cuidier  appaisier  le  différent  et 
discord  dont  en  ycelles  lectres  est  faite  mencion,  et 
qui  est   entre  mondit  cousin  de  Brabant  et  moy  ; 
quantes  journées  en  ay  acceptées  et  quelles  offres,  à 
mon  préjudice,  en  ai  fait  faire  ;  aux  quelles,  comme 
vous  sçavés,  ceulx  de  la  partie  de  Brabant  ne  volrent 
oncques  descendre,  ne  prendre  aulcun  traictié.  Sup- 
posé que  ycelles  lectres  soient  coulourées  au  con- 
traire ,  ainsi  que  par  la  coppie  d'y  celles,  se  vous  le 
voulés  visiter,  apparoir  vous  pourra.  Et  je  sçay  aussy 
que  ce  que  fait  en  ay  n'est  eslongié  de  vostre  bonne 
mémoire.  Et  si  sçavés  que,  se  prochaineté  de  linage 
vous  vouloit  mouvoir  d'aulcune  chose  faire,  plus  tost 
devriés  estre  enclin  de  aidier  à  ma  partie  qu'à  l'autre, 
veu  que  ma  compaigne  et  espouse  est  deux  fois  vostre 
cousine  germaine,  et  que  mondit  cousin  de  Brabant 
de  tant  ne  vous  appartient.  Et  encores,  oultre  y  estes 
obligié  par  le  traictié  de  la  paix  par  vous  et  moy  so- 
lempnelment  jurée,  ce  que  oncques  ne  jura  le  duc  de 
Brabant,  mais  comme  vous  sçavés  a  fait  aliances  con- 
traires, qui  contre  lui  vous  devroient  mouvoir.  Lequel 
traictié  n'a  esté  par  moy  enfraint,  ne  jà  sera,  ains  de 
l'avoir  pensé  se  me  seroit  moult  grief  et  me  samble- 
roit,  se  fait  l'avoie,  que  depuis. ne  me  porroit  bien 
venir,  ainsy  qu'il  ne  feroit.  Et  aussy  tieng-je  certain 
que  en  vostre  vie  ne  fériés  le  contraire.  Et  d'aultre 
part  n'avés  encore  peu  appercevoir,  que  avant,  ne 

depuis  que  je  suis  par  deçà,  n'aye  tousjours  esté  dési- 
rant de  à  vous  et  aux  vostres  complaire,  ne  que  j'aye 
fait,  procuré  ou  porté,  ou  souffert  procurer  ou  faire 
à  vous,  ne  à  voz  subgectz ,  aulcuns  griefs  ou  dom- 
mages ,  mais  lesdiz  subgectz  ay  traictiés  et  eu  aussy 
pour  recommandés  comme  les  miens  propres,  comme 
de  ce,  vos  diz  subgectz  vous  pueent  donner  congnois- 
sance.  Avec  ce,  sçavés  comment  piécà  vous  ay  escript, 
que  vray  est  que  pardeçà  ne  me  suis  entremis  de  de- 
mander aultrui  chose ,  ains  suis  content  de  avoir  ce 
qui  me  appartient  à  cause  de  madicte  compaigne 
vostre  cousine ,  et  qu'à  l'ayde  de  Dieu  garderay  tant 
qu'elle  vivra;  qui  bien  me  suffît.  Et  se  aulcune  chose 
me  a  convenu  et  me  convient  faire  contre  mondit 
cousin,  comme  vous  avés  sceu,  n'en  suis  encoulpé, 
mais  par  contrainte  par  ses  emprises,  pour  mon  hon- 
neur garder  et  mon  pays  deffendre  le  m'a  convenu 
faire,  seloncq  que  sçavoir  le  povez.  A  la  vérité,  laquelle 
comme  je  tiens,  en  sçavés  desjà  qui  sont  assez  noti- 
fians,  par  lesquelles  je  ne  puis  croire  qu'oncques  les- 
dictes  publicacions  et  lectres  procédassent  de  vostre 
sceu  ou  certaine  congnoissance.  Pour  ce,  hault  et 
puissant  prince,  mon  très  chier  et  tresamé  cousin,  je 
vous  prie  très  adcertes,  que  ce  que  dessus  est  dit 
vueillés  bien  considérer,  c'est  assavoir  ce  que  j'ay  fait 
à  vostre  contemplacion  et  requeste,  le  refus  de  l'aultre 
partie,  la  prochaineté  de  linage,  le  traictié  de  paix, 
que  n'ay  fait  contre  aulcune  chose  du  vostre,  et  les 
dictes  entreprinses  de  mes  adversaires.  Et  je  croy  que 
supposé  ores  que,  ainsy  soit  que  on  m'a  donné  à 
congnoistre,  que  ne  puis  encore  croire,  et  bien  y 
pensés,  prenderés  aultre  conseil  et  serés  d'opinion 

contraire.  Quand  aultrement  faire  le  vouldrés,  Dieu,  à 
cuy  on  ne  puet  riens  celer  ,  mon  bon  droit  et  le  ser- 
ment que  y  avés,  je  y  appelle.  Hault  et  puissant 
prince,  très  chier  et  très  amé  cousin,  par  ce  porteur 
me  faites  sçavoir  de  vostre  intencion.  Âvecques,  s'il  est 
aulcune  chose  que  pour  vous  faire  puisse,  je  m'y  em- 
ployerai  de  bon  cuer,  Nostre  Seigneur  le  scet,  qui  soit 
garde  de  vous.  Escript  en  ma  ville  de  Mons,  soubz  mon 
signet,  le  x\f  jour  de  janvier.  Hault  et  puissant  prince, 
très  chier  et  très  amé  cousin  je  vous  envoie  en  ces 
présentes  enclose  la  samblable  copie  d'ycelles  lectres. 
Ainsy  signées  :  Droco.  »  Desquelles  lectres  la  super- 
scripcion  estoit  :  «  A  très  hault  et  puissant  prince,  mon 
très  chier  et  très  amé  cousin,  le  duc  de  Bourgongne.  » 
Et  la  infrascription  :  «  Vostre  cousin,  le  duc  de  Glo- 
cestre,  conte  de  Haynau,  de  Holande  et  de  Zélande, 
de  Pennebruch  et  seigneur  de  Frise.  » 

Lesquelles  lectres  ainsi  déclarées,  receues  du  duc  de 
.^    Bourgongne,  les  visita  en  grand  délibéracion  du  con- 
seil. Et  après  rescripvi  par  la  manière  cy-après  décla- 
rée au  dessusdit  duc  de  Glocestre. 


CHAPITRE  XXVI. 

Copie  des  premières  lectres  du  duc  de  Bourgongne  envolées  au  duc 
de  Glocestre. 

«  Hault  et  puissant  prince,  Humfroy  duc  de  Glo- 
cestre. Je  Phelippe,  duc  de  Bourgongne,  conte  de 
Flandres,  d'Artois  et  de  Bourgongne,  ay  receues  vos 
lectres  à  moy  adréçans,  escriptes  à  Mons  en  Haynau 
soubz  vostre  signet,  le  xii^jour  de  janvier  derrain  passé. 

contenans  plusieurs  choses,  et  entre  les  autres,  que 
avés  oy  nouvelles  que  en  mes  terres  et  seignouries 
par  de  çà,  on  a  fait  publier  et  cryer  de  par  moy,  que 
toutes  gens  disposés  aux  armes  fussent  prestz  pour  aler 
en  la  compaignie  de  nostre  trèschier  et  très  amé  cou- 
sin, messire  Jehan  de  Luxembourg  etaultres,  pour  aler 
ou  service  de  mon  très  chier  et  très  amë,  le  duc  de 
Brabant,  à  l'encontre  de  vous,  voz  bienvueillans  et 
subjectz,  en  donnant  plusieurs  choses  à  entendre  con- 
tre vérité,  comme  portent  vozdictes  lectres,  et  que  au- 
tant ou  plus  en  avés  aperceu  par  la  copie  que  envoyé 
m'avez  de  certaines  lectres  qui  se  dient  de  ma  part, 
escriptes  en  ma  ville  de  Dijon,  le  xxi®  jour  de  décem- 
bre. Sur  ce,  hault  et  puissant  prince,  de  la  plus  grande 
partie  d'ycelles  voz  lectres  je  me  passe  de  faire  récita- 
tion et  responce,  car  gaires  ou  rien  ne  m'en  est,  fors 
de  ce  qui  touche  à  mon  honneur,  que  je  ne  vueil  ne 
doy  souffrir  blasmer,  ne  charger  contre  droit  et  raison. 
Et,  pour  tant,  vous  escrips  et  signifie,  que  les  lectres  et 
publicacions  d'icelles,  samblables  en  substance  à  la- 
dicte  copie  que  m'avés  envoyée,  procèdent  de  mon 
sceu,  et  les  ay  ordonnées,  mandées  et  commandées 
estre  faictes.  A  quoy  ay  esté  meu,  du  refus  par  vous  fait 
de  obtempérer  aux  articles  et  poins  derrenièrement 
par  beau  frère  le  régent  et  moy,  à  grand  délibéracion 
de  conseil,  à  Paris  advisés,  et  depuis  à  vous  présentés 
pour  l'apaisement  du  content  et  discord  d^entre  mon 
très  chier  et  très  amé  cousin  le  duc  de  Brabant  d'une 
part,  et  vous  d'autre.  Lesquelz  articles,  ycelui  mondit 
cousin  de  Brabant  pour  Dieu  mettre  de  son  costé  et 
complaire  audit  beaufrère  et  à  moy,  [les  a]  octroyés  et 
accordés.  Mais  ce  non  obstant,  vous,  après  vostre  dit 

refus  et  sans  vouloir  attendre  du  procès  pendant  en  la 
court  de  Romnie  sur  ledit  content,  estes  à  puissance 
d'armes  et  de  guerre  entré  ou  pays  de  Haynau,  vous 
esforçant  de  en  débouter  mondit  cousin  de  Brabant 
et  luy  en  oster  sa  possession.  Et  de  ces  choses  sont 
mesdictes  lettres  cassées  ;  qui  sont  certaines  et  véri- 
tables, si  comme  vous  povés  sçavoir,  et  ygnorer  et 
nyer  ne  le  povés.  Si  n'ay  en  ce  riens  donné  à  entendre 
contre  vérité,  comme  mençonnièrement  et  à  tort  me 
mettes  sus  et  voulés  chargier,  comme  il  me  samble 
par  voz  lettres  dessusdictes,  lesquelles  je  garde  parde- 
vers  moy  pour  enseignier  quand  temps  sera.  Assez  voy , 
et  trop  m'est  deshonneur  et  oultrage,que  fait  avés  et 
esforcées  faire  à  mon  dit  cousin  de  Brabant,  sans  vou- 
loir chargier  mon  honneur  et  renommée,,  que  endu- 
rer ne  vouldroie,  ne  vueil,  de  vous  ne  d'aultre.  Aussi 
croy-je  que  ceulx  à  qui  je  atiens  et  qui  me  attiennent 
de  sang  linage  et  affinité,  et  mes  loyaulx,  féaulx  vas- 
saulx  et  subjectz,  qui  si  grandement  et  si  loyalment 
ont  servi  messeigneurs  mes  prédécesseurs  et  moy,  ne 
le  vouldroient  pas  ainsy  passer,  ne  souffrir.  Pour  ce 
est- il,  que  je  vous  somme  et  requiers  par  ces  lettres, 
que  vous  ra pelles  et  desdites  ce  que  m' avés  escript, 
que  j'ay  donné  chose  à  entendre  contre  vérité,  comme 
dit  est,  et  selonc  ce  que  contiennent  vos  dictes  lettres 
et  escrips  patens.  Et  se  faire  ne  le  voulez,  et  que  vueil- 
liés  maintenir  la  devant  dicte  parolle,  ou  chose  qui 
puist  chargier  mon  honneur  et  renommée,  je  suis  et 
seray  prest  de  m'en  deffendre  de  mon  corps  contre  le 
vostre,  et  de  vous  combatre  à  l'ayde  de  Dieu  et  de 
INostre-Dame,  en  prenant  jour  raisonnable  et  compé- 
tent par  devant  très  hault,  très* excellent  et  très  puis- 

sant  prince  l'empereur,  mon  très  chier  seigneur  et 
cousin.  Et  adfin  que  vous  et  tout  le  monde  voie  que 
je  vueil  abrégier  ceste  chose  et  garder  mon  honneur 
estroitement,  se  mieulx  vous  plaist  je  suis  content  que 
nous  prenons  à  juge  mon  très  chier  et  très  amé,  et  aussi 
levostre,  beau  frère,  le  régent,  duc  de  Bethfort,  le- 
quel par  raison  ne  debverés  refuser,  car  il  est  tel 
prince  que  je  sçay,  qu'à  vous,  à  moy  et  à  tous  aul- 
tres  il  vouldroit  estre  droiturier  juge.  Et  pour 
l'onneur  et  révérence  de  Dieu,  et  pour  éviter  effusion 
de  sang  chrestien  et  la  destruction  du  peuple,  dont  en 
mon  cuer  ay  compacion,  il  doibt,  à  vous  et  à  moy,  qui 
sommes  chevaliers  adolescens,  estre  plus  convenable, 
ou  cas  que  les  parolles  dessusdictes  vouldriés  par- 
main  tenir,  que  par  mon  corps  sans  plus,  ceste  que- 
relle soit  menée  à  fin,  sans  y  aler  avant  par  voies  de 
guerres,  dont  il  convendroit  mains  gentilzhommes  et 
aultres,  tant  de  vostre  ost  comme  du  mien,  finer  leurs 
jours  piteusement.  Laquelle  chose  me  desplairoit  se 
ainsy  le  falloit  faire,  et  aussy  devroit-il  faire  à  vous, 
veu  que  la  guerre  des  chrestiens  doit  desplaire  à  tous 
princes  catholiques,  et  à  moy  a-elle  despieu  et  des- 
plaist,  se  aultrement  se  povoit  faire.  Hault  et  puissant 
prince,  sur  le  contenu  de  cestes  me  vueilliés  faire  res- 
ponce  par  voz  lettres  patentes  et  par  le  porteur  de 
cestes,  ou  paraultre,  le  plus  brief  que  faire  se  pourra, 
sans  prorognier  ceste  chose  par  escriplures  ou  aultre- 
ment. Car  j'ay  désir  que  ceste  besongne  preigne  briève 
conclusion  pour  mon  honneur,  et  ne  doy  laissier,  ne 
laisseray  qu'elle  demeure  en  ce  point.  Et  sur  ceste 
matière,  après  la  réception  de  vos  lettres  dessusdictes, 
vous  eusse  plus  tost  fait  responce  et  rescript,  se  n'eus-» 

sent  esté  plusieurs  grandes  occupacions  qui  depuis 
me  sont  seurvenues  et  m'ont  retardé.  Et  adfm  qu'il 
vous  appère  que  ce  vient  de  mon  sceu  et  propre  mou- 
vement, j'ay  escript  mon  nom  à  ces  présentes,  et  à 
ycelles  fait  mettre  mon  signet.  Escript  le  xuf  jour  de 
mars,  l'an  mil  ini"  et  xxin.  » 

Lesquelles  lettres  furent  de  par  le  duc  de  Gloceslre 
leues,  qui  assez  les  visita  tout  au  long  avec  son  con- 
seil, et  sur  ycelles,  pour  faire  responce,  rescripvi  de 
rechief  au  duc  de  Bourgongne,  en  telle  fourme  que 
cy-après  s'en  suit. 


CHAPITRE  XXVII. 

Copple  des  secondes  lettres  envoyées  par  le  duc  de  Glocestre  au  duc 
de  Bourgongne. 

«  Hault  et  puissant  prince,  Phelippe,  duc  de  Bour- 
gongne, conte  de  Flandres,  d'Artois  et  de  Bourgongne. 
Je  Humfroy,  filz,  frère  et  oncle  des  rois  d'Angleterre, 
duc  de  Glocestre,  conte  de  Haynau,  de  Hollande  et  de 
Zélande  et  de  Penebruch*,  seigneur  de  Frize,  et  grant 
chambellan  d'Angleterre,  ay  receu  voz  lettres  en  forme 
de  plaquart,  à  moy  adréçans,  escriptes  le  xuf  jour  de 
ce  mois,  lesquelles,  adfm  qu'il  me  appère  que  le  con- 
tenu vient  de  vostre  sceu  et  propre  mouvement,  avés 
signé  et  escript  vostre  nom,  et  à  ycelles  fait  mettre  vostre 
signet.  Desquelles,  pour  la  greigneur  partie  réciter, 
m'est  aussi  peu  ou  mains  qu'il  est  à  vous  des  miennes, 
à  vous  adréçans,  escriptes  en  ma  bonne  ville  de  Mons 

1.  Pembroke. 

en  ma  contée  de  Haynau,  soubz  mon  signet,  le  xn®  jour 
de  janvier  darrain  passé,  se  n'est  en  tant  qu'elles  font 
mencion  du  refus  que  vous  dictes  par  moy  estre  fait 
pour  non  vouloir  appaisier  le  discord  qui  est  entre 
mon  cousin,  le  duc  de  Brabant,  d'une  part,  et  moy 
d'aultre,  qui  est  mains  que  vérité.  Car  mon  très  chier 
et  très  amé  frère,  le  régent,  duc  de  Bethfort,  et  tout  le 
conseil  de  France,  scèvent  que  j'en  ay  fait,  et  aussy 
faites  vous;  se  ygnorer  le  volés,  ne  poves  vous.  Et  que 
dictes,  que  mencionnèrement  et  à  tort  par  mes  dictes 
lettres  vous  ay  mis  sur  aulcune  chose,  et  vous  samble 
que  assez  trop  vous  estoit  du  deshonneur  et  oultrage 
que  vous  m'imposes  avoir  fait  à  mondit  cousin  de  Bra- 
bant sans  vouloir  changier  vostre  honneur  et  renom- 
mée, pour  quoy  me  sommés  et  requerés  par  vosdictes 
lettres  de  rappeler  et  desdire  ce  que  par  les  dictes 
_  miennes  escript  vous  ay,  ou  se  ce  non,  vous  estes  prest 
de  deffendre  vostre  corps  contre  le  mien  et  de  moy  com- 
batre;  si  vous  laisse  sçavoir  que  le  contenu  demesdictes 
lettres  je  dy  et  tieng  estre  vrai  et  d'encoste  ycelui  vueil 
demeurer.  Et  desjà  est  approuvé,  par  ce  que  voz  gens 
et  à  vostre  mandement  ont  fait  et  perpétré  en  madicte 
contrée  j   ne  pour  vous  ne  pour  aultre,  ne  sera  par 
moy  rappelé,  ains  à  l'ayde  de  Dieu,  de  Nostre-Dame 
et  de  Monseigneur  Saint-Jorge,  le  contenu  en  mesdic- 
tes  lettres  vous  feray  de  mon  corps  cognoistre  et  jehir 
estre  vérité,  pardevant  quelque  des  juges  que  avés 
esleus,  car  tous  deux  me  sont  indifférens.  Et  pour  ce 
m  que  désirés  la  chose  estre  briève,  comme  je  fais  pa- 

reillement, ce  que  mondit  beau  frère  est  plus  prest, 
je  suis  content  de  parfaire  la  chose  pardevant  lui  et  le 
accepte  pour  juge,  et  le  jour,  que  vousmeistes  en  mon 

élection,  je  vous  assigne  le  jour  de  Monseigneur  Saint- 
Jorge  prochain  venant,  ou  autre,  à  la  discrécion  de 
mondit  frère.  Auquel,  au  plaisir  de  Dieu,  je  serai  prest 
el  ne  fauldrai.  Et  en  cas  que  mondit  frère  nevouldra 
sur  lui  emprendre  la  chose,  je  suis  content  que  ce  soit 
devant  trèshault  et  puissant  prince  l'Empereur.  Et  pa- 
reillement, se  l'Empereur  ne  le  volt,  devant  beau 
frère  Heldeberch,  ou  autre  juge  indifférent.  Mais  pour 
ce  que  ne  sçay  se  vous  vouldrés  demourer  d'encoste 
vostre  signet,  je  vous  somme  et  requiers,  que  par  le 
porteur  de  cestes  m'envoyez  autres  lettres  qui  soient 
scellées  de  vostre  seel,  pareillement  que  du  mien  sont 
ces  présentes.  Et  quant  audit  de  Brabant,  se  voulez 
ou  osez  dire  qu'il  ait  meilleur  droit  que  moy  en 
ceste  présente  querelle,  je  suis  prest  de  vous  le  faire 
jehir  mon  corps  contre  le  vostre,  au  jour  et  devant 
ceulx  que  dessus  est  dit,  que  j'ay  meilleur  droit,  et 
ay,  à  la  grâce  de  Dieu ,  Nostre-Dame  et  Saint-Jorge. 
Et  adfm  qu'il  vous  appere  que  ce  que  dessus  est  dit  je 
vuel  entretenir,  faire  et  accompUr,  j'ay  escript  mon 
nom  à  ces  présentes  et  à  y  celles  fait  mettre  mon  seel. 
Escript  en  ma  ville  de  Soignies,  le  xvi^  jour  du  mois 
de  mars,  l'an  mil  im'^  et  xxim. 


CHAPITRE  XXVIII. 

Comment  le  duc  de  Bourgongne  retourna  en  Flandres,  et  comment 
il  renvoya  unes  secondes  lettres  au  duc  de  Glocestrej  et  la  coppie 
d'y  celles. 

Item,  entretant  que  aulcunes  des  lettres  dessusdictes 
se  envoyèrent  d'iceulx  princes  l'un  à  l'autre,  retourna 

le  duc  de  Bourgongne  en  son  pays  de  Flandres,  et  fist 
grand  partie  de  ses  gens  aler  en  l'ayde  du  duc  de 
Brabant,  comme  dit  est  dessus.  Et  aussi  avec  ce  res- 
cripvi  au  duc  de  Glocestre  unes  lettres  scellées  de  son 
seel,  en  acceptant  le  jour  après  ledit  de  Glocestre. 
Desquelles  lettres  la  teneur  s'en  suit  : 

a  Hault  et  puissant  prince,  Humfroy,  duc  de  Glo- 
cestre. Je  Phelippe,  duc  de  Bourgogne,  conte  de 
Flandres,  d'Artois  et  de  Bourgongne,  ay  au  jour  dhui 
receu  voz  lettres  patentes  escriptes  et  signées  de  vostre 
main,  respondans  aux  miennes  que  derrenièrement 
vous  envoyai,  escriptes  le  xiii*  jour  de  ce  présent  mois, 
lesquelles  faisoient  mencion  que  vous  avez  refusé  le 
traictié  par  grande  délibéracion  advisé  par  beau  frère 
le  régent  et  moy,  sur  le  discord  estant  entre  beau 
cousin  de  Brabant  et  moy,  et  vous  respondez  que  c'est 
mains  que  vérité.  Car  mondit  biau  frère  le  régent  et 
tout  le  conseil  de  France  scèvent  bien  ce  que  fait  en 
avez,  et  aussi  fai-je,  se  je  ne  le  vuel  ygnorer,  et  se 
ygnorer  le  vouloie,  si  ne  puis-je,  si  comme  vosdictes 
lettres  contiennent.  Sur  ce,  vous  fay  assavoir  que  sur 
r  ce  seray  trouvé  véritable,  et  vous  non,  comme  appa- 

r  roir  pourra  par  le  rapport  des  ambaxadeurs  envoyez 

devers  vous  à  tout  la  cédule  de  l'acord  advisé  par  le- 
dit beau  frère,  moy  et  ledit  conseil,  laquelle  avez  re- 
fusée, et,  contre  la  teneur  d'icelle,  de  fait  entré  ou  pays 
de  Haynau,  combien  que  beau  cousin  de  Brabant 
P  Teust  plainement  accordé.  Et  ad  ce  que  avoie  escript 

que  mençonnièrent  et  à  tort  m'avez  mis  sus  aucunes 
choses,  et  que  assez  m'estoit  du  deshonneur  et  oultrage 
que  aviez  fait  audit  biau  cousin  de  Brabant  sans  vou- 
loir chargier  mon  honneur  et  renommée  j  par  quoy 

VOUS  sommoie  et  requeroie  de  rappeler  et  desdire  ce 
que  par  voz  lettres  m'aviez  escript,  que  j'avoie  contre 
vérité  plusieurs  choses  données  à  entendre,  ou  se  ce 
non,  j'estoie  prest  de  m'en  deffendre  le  mien  corps  con- 
tre le  vostre,  devant  l'Empereur  ou  biau  frère  le  ré- 
gent. Me  laissiez  sçavoir  que  le  contenu  en  voz  dictes 
lettres  tenez  estre  vray  et  d'encostes  ycelles  voulez  de- 
mourer.  Et  que  desjà  est  approuvé  par  ce  que  mes 
gens  ont  perpétré  oudit  pays  de  Haynau,  que  pour 
moy  ne  autre  ne  rappellerez,  aincois  le  contenu  en 
ycelles  voz  lettres,  me  ferez  de  vostre  corps  contre  le 
mien  recongnoistre  et  regehir  estre  vérité  pardevant 
quelque  des  deux  juges  devant  nommés.  Et  que  pour 
ce  que  désirez  la  chose  estre  briève,  pareillement 
comme  je  fais,  et  que  ledit  biau  frère  le  régent  est 
plus  près,  vous  estes  content  de  faire  la  chose  devant 
luy,  et  le  acceptez  à  juge  en  assignant  la  journée  le  jour 
Saint-Georges,  ou  aultre,  à  la  discrécion  dudil  biau 
frère.  Je  vous  respons  que  du  jour  et  du  juge  je  suis 
très  bien  content  ;  à  l'ayde  de  Dieu  et  de  Nostre-Dame 
me  deftenderay,  et  mainlenray  le  contraire  par  mon 
corps  contre  le  vostre,  en  faisant  à  tous  apparoir  que 
menconnièrement  et  à  tort  m'avez  mis  sus  les  choses 
dessusdictes,  et  y  garderay  ma  loyaulté  et  mon  hon- 
neur. Et  quand  ad  ce  que  mes  gens  ont  fait  ou  pays 
de  Haynau,  se  ils  y  avoient  fait  aulcune  chose  qui  fust 
au  bien  et  à  l'onneur  de  biau  cousin  de  Brabant,  j'en 
seroie  bien  liez  et  bien  joieus.  Et  pour  ce  que  vous 
faites  doubte  se  ledit  biau  frère  acceptera  ceste  beson- 
gne,  j'envoie  premièrement  devers  luy  mes  ambaxa- 
deurs  notables  le  en  prier  très  chièrement,  et  se  ac- 
cepter ne  le  veult,  je  suis  content  de  l'Empereur,  ainsy 

que  par  mes  dictes  lettres  je  vous  ay  rescript.  Et  ad 
ce  que  me  rescripvez,  que  se  je  vuel  ne  ose  dire  que 
mondit  beau  cousin  de  Brabant  ait  meilleur  droit 
que  vous,  vous  me  ferez  jehir  de  vostre  corps  contre 
le  mien  au  jour  et  devant  ceulx  que  dessus,  le  con- 
traire, je  vous  respons  que  par  la  sentence  de  nostre 
saint  père  le  Pape,  devant  cuy  ceste  cause  est  pen- 
dant, pourra  clèrement  apparoir  qui  aura  droit  ou 
tort.  A  la  puissance  et  auctorité  duquel,  je  ne  vou- 
droie  pour  rien  déroguer,  ne  désobéyr.  Aussi  n'y  est 
il  point  en  nous  deux  de  ordonner  ne  déterminer 
à  cuy  le  droit  en  appartient.  Et  si  ay  espérance 
en  nostre  seigneur  Jhésucrist  et  en  sa  glorieuse 
mère,  que  avant  que  nous  départons  de  la  journée 
par  nous  ainsy  entreprinse,  de  tellement  defTendre  ma 
bonne  querelle,  qu'il  ne  vous  sera  jà  besoing  d'aultre 
nouvelleté  mettre  en  avant.  Et  quand  ad  ce  que  me 
requérez,  que  soubz  mon  seel  je  vous  vueil  envoyer  la 
coppie  de  mes  lettres,  que  envoyées  vous  ay  soubz 
mon  signet,  je  vous  les  envoie  ainsy  que  requis  le  m'a- 
vez. Car  ce  que  j'ay  escript,  vuel  franchement  tenir  et 
accomplir.  » 

CHAPITRE  XXIX. 

Comment  la  ville  de  Brainne  en  Haynau  fu  destruite  et  désolée  par  les 
communes  de  Brabant.  —  Et  aultres  matières. 

Item,  durant  les  tribulacions  et  haynes  dessus  décla- 
rées entre  les  ducz  de  Bourgongne  et  de  Glocestre,  se  mist 
sus  à  très  grand  puissance  Phelippe,  conte  de  Liney  ^ 

i.  Ligny. 

IV  ..  15 


226  CHRONIQUE  [i42i] 

et  de  Saint-Pol,  frère  au  duc  de  Brabant,  en  sa 
compaignie  le  conte  de  Couversen,  seigneur  d'En- 
ghien,  les  seigneurs  de  Croy  et  de  Tlsle-Adam,  mes- 
sire  Andrieu  de  Valines  et  le  bastard  de  Saint-Pol  et 
plusieurs  autres  capitaines  de  guerre,  avecques  aul- 
cuns  banerès  et  gentilz  hommes,  et  environ  de  trente 
à  quarante  mille  communes,  comme  dit  est  dessus. 
Lesquelz  le  dessusdit  conte  de  Saint-Pol  mena  devant 
Brainne-le-Conte  ou  pays  de  Haynau.  En  laquelle  ville 
estoient  environ  deux  cens  Anglois  des  gens  du  duc 
de  Glocestre,  avec  la  communaulté  d'ycelle.  Si  furent 
layens  asségiez  de  tous  costez,  et  très  fort  combalus  par 
les  engiens  qu'ilz  avoient  là  amenez  sans  nombre. 
Pour  quoy,  après  que  lesdiz  asségiez  eurent  veu  la 
grand  puissance  de  leurs  ennemis  par  l'espace  de  huit 
jours,  commencèrent  à  traictier,  et  en  fin  furent  d'ac- 
cord, par  ainsi  que  les  Anglois ,  qui  dedens  estoient, 
yroient  sauves  leurs  vies  et  aulcune  partie  de  leurs 
biens.  Et  la  ville,  avec  les  habitans,  demourroient  en 
l'obéyssance  du  duc  de  Brabant ,  en  faisant  serement 
à  lui  ou  à  ses  commis,  moyennant  qu'ilz  payeroient 
certaine  somme  d'argent,  en  rachetant  leur  ville  et 
leurs  biens.  Après  lequel  traictié  ainsi  fait,  et  que  les- 
diz Anglois  furent  prestz  à  tenir  leur  sauf  conduict 
pour  eulx  en  aler,  entrèrent  les  communes  dessus- 
dicles,  en  très  grand  nombre,  dedens  ycelle  ville  par 
plusieurs  lieux,  et  occirent  grand  partie  d'iceulx  An- 
glois, avec  aulcuns  bourgois  de  la  ville,  et  prirent,  ra- 
virent et  fustèrent  les  biens,  et  puis  boutèrent  le  feu  en 
plusieurs  lieux  et  maisons,  tant  finablement  que  la 
ville  fut  toute  arse  et  désolée.  Ainsy  et  par  ceste  ma- 
nière rompirent  et  enfraindirent,  lesdictes  communes, 

ledit  traictië  que  a  voient  fait  leurs  capitaines.  Et  ne  fu, 
pour  prières  et  pour  menaces,  que  de  ce  on  les  peust 
faire  retarder.  Dont  les  dessusdiz  seigneurs  et  nobles 
furent  très  mal  contens.  Nientmains  aulcuns  d'yceulx 
Anglois  furent  sauvés  et  renvoyés,  sauves  leurs  vies, 
ainsy  que  promis  leur  avoit  esté,  parle  moyen  des  sei- 
gneurs et  nobles  dessusdiz.  Et  alors  estoit  en  la  rom- 
paignie  du  conte  de  Saint- Pol,  audit  siège  de  Brainne, 
Pothon  de  Saincte-Treille,  Renauld  de  Longueval  et 
aulcuns  aultres,  à  tout  leurs  gens,  tenans  la  partie  du 
roy  Charles. 

Item,  après  que  ladicte  ville  de  Brainne  fu  du  tout 
dérobée,  comme  dit  est,  se  tint  l'ost  des  Brabançons 
ou  propre  lieu  où  ils  estoient.  Et  adonc,  par  le  moyen 
des  lettres  envoyées  par  le  duc  de  Glocestre  et  le  duc 
de  Bourgongne  l'un  à  l'autre,  et  le  jour  accepté  comme 
dit  est  de  combatre  de  leurs  personnes  pardevant  le 
duc  de  Betbfort,  estoit  la  guerre  mise  comme  en  sus- 
pens entre  le  duc  de  Glocestre  et  le  duc  de  Brabant, 
et  ne  dévoient  plus,  ne  leurs  gens,  porter  dommage 
l'un  à  l'autre,  ains  se  attenderoient  à  celui  qui  auroit 
victoire  de  ladicte  journée.  Et  sur  ce  propos  se  deslo- 
gèrent ledit  conte  de  Saint-Pol  et  ses  gens  de  devant 
Brainne,  pour  retourner  en  Brabant.  Et  pour  tant  que 
le  duc  de  Glocestre,  avec  sa  femme  et  toute  sa  puis- 
sance, tant  ÂDglois  comme  Hennuyers,  estoit  à  Son- 
gnies*,  eurent  les  Brabançons  grand  double  de  estre 
aulcunement  envays  d'yceulx,  et  pour  ce,  tous  les 
nobles  se  mirent  avec  leurs  princes  en  ordonnance  et 
chevaulchèrent  par  ordre  tous  armés,  prestz  comme 

se  ilz  deussent  entrer  en  bataille.  Et  aussi  firent  aler 
lesdictes  communes  en  belle  et  grande  ordonnance,  et 
ainsy  se  départirent  de  devant  Brainne.  Mais  quand 
ilz  eurent  cbevaulchié  une  partie  de  leur  cbemin,  ilz 
oyrent  nouvelles  par  une  partie  de  leurs  arière  cou- 
reurs qu'ilz  avoient  laissiez  derrière ,  que  les  Ânglois 
estoient  sur  les  cbamps.  Laquelle  cliose  estoit  véri- 
table. Car  aulcuns  des  capitainnes  du  duc  de  Gloces- 
tre,  à  tout  buit  cens  ou  mille  Anglois,  se  mirent  sus 
par  le  congié  dudit  duc  pour  veoir  yceulx  Brabançons 
deslogier,  et  tant  approcbèrent  les  parties  l'un  l'autre 
qu'ilz  se  povoient  bien  tout  plainement  veoir.  Mais  il 
y  avoit  bonne  espace  et  fossés  entre  ycelles  parties. 
Toutefois,  ledit  conte  de  Saint-Pol  fist  mectre  ses  gens 
en  ordonnance  sur  une  montaigne,  c'est  assavoir  ses 
gentilz  bommes  et  arcbiers.  Et  pareillement  se  y  mi- 
rent yceulx  Anglois.  Et  entretant  y  eut  plusieurs  cou- 
reurs tant  d'un  costé  comme  d'aultre,  qui  escarmu- 
cbèrent  très  fort  les  ungs  contre  les  aultres,  et  tant 
qu'en  ce  faisant,  de  cbescune  partie  en  y  eut  aulcuns 
mors  et  navrés  et  portés  jus  de  leurs  chevaulx,  non 
mie  en  grand  nombre.  Et  demourèrent  en  Testât  que 
dit  est,  cbascune  partie,  en  bataille,  par  très  longue  es- 
pace et  jusques,  cbascune  desdictes  parties  contendans 
que  ses  compaignons  ennemis  s'en  deussent  partir 
premiers.  Et  entretant  qu'ilz  étoient  ainsy  en  bataille 
comme  dit  est,  vinrent  certaines  nouvelles  au  conte 
de  Saint-Pol  de  parle  duc  de  Bourgongne,  de  la  jour- 
née acceptée  entre  lui  et  le  duc  de  Glocestre,  et  aussy 
que  la  guerre  devoit  cesser  entre  ycelles  parties.  Après 
lesquelles  nouvelles  venues,  comme  dit  est,  et  qu'il  es- 
toit  desjà  bien  tard,  vers  la  nuit,  se  commencèrent  à 

retraire  les  Anglois  dessusdiz  devers  leur  seigneur  le 
duc  de  Glocestre,  qui  estoit  à  Songnies*.  Et  d'autre 
part,  le  conte  de  Saint-Pol  et  les  siens  se  départirent 
et  alèrent  logier  à  Hal  et  à  l'environ ,  auquel  lieu  ilz 
firent  faire  très  bon  guet.  '■'* 

Or  est  vérité  que  la  plus  grand  partie  des  communes 
de  Brabant  dessusdictes,  avecques  aulcuns  nobles  du 
pays,  comme  Wesemale  et  aulcuns  aultres,  doubtans 
l'envaye  et  bataille  desdiz  Ânglois,  s'estoient  départis  de 
avec  ledit  conte  de  Saint-Pol,  en  fuiant  par  grand  des- 
roy  en  leur  pays,  laissans  par  les  champs  leurs  ar- 
meures  cheyr  sans  nombre ,  avec  leurs  chars  et  cha- 
rettes  et  aultres  habillemens  de  guerre.  Jà  soit  qu'ilz 
feussent  de  trente  à  quarante  mille  hommes  desdictes 
communes,  si  en  demoura-il  assez  peu  avec  leurs 
chefz,  et  ne  tint  pas  à  eulx  que  à  ce  jour  ledit  conte  de 
Saint-Pol  et  les  aultres  seigneurs  et  capitaines  qui  es- 
toient  avec  luy,  ne  receussent  grand  deshonneur  et 
grand  dommage. 

Item,  le  xxvi®  jour  de  février  de  cest  an,  ouquel  le 
premier  mars  se  de  voit  rendre  la  ville  et  chastel  de 
Guise,  avoit  tant  traictié  messire  Jehan  de  Luxem- 
bourg avec  Jehan  de  Proisi,  gouverneur  d'ycelle,  que 
ladicte  ville  et  chastel  luy  furent  rendus  audit  xxvi* 
jour  de  février,  avant  que  le  jour  assigné  fust  venu.  Et 
pareillement  luy  fu  bailliée  et  délivrée  la  forteresce 
d'Irechon.  Et  fu  par  ces  moyens  du  tout  obéy  par  toute 
la  contée  de  Guise.  Dont  il  despleut  grandement  à  Re- 
nier d'Angou*,  duc  de  Bar,  qui  d'ycelle  contée  estoil 

seigneur  et  vray  héritier.  Et  par  ainsy,  ceulx  qui  s'es- 
toient  assamblés  pour  estre  à  la  reddicion  d'ycelle  au 
premier  mars,  tant  Anglois  comme  Picars,  quand  ilz 
sceurentles  nouvelles  d'ycelle  reddicion,  retournèrent 
en  leurs  propres  lieux.  Elle  dessusdit  de  Luxembourg 
rendi  les  ostaiges  aux  François  qui  estoient  dedens, 
lesquelz,  à  tout  bon  sauf  conduict,  s'en  alèrent  où  bon 
leur  sambla.  Et  lors  fu  commis  à  Guise,  nouvel  gouver- 
neur, messire  Daviot  de  Poix. 

Item,  après  ce  que  Pbelippe,  conte  de  Saint-Pol, 
avec  les  nobles  de  Brabant  se  furent  retrais  à  Brouxelles 
depuis  le  siège  de  Brainne,  et  que  les  Picars  se  furent 
mis  en  plusieurs  fors  sur  les  marches  de  Haynau,  le 
duc  de  Glocestre,  sa  femme  en  sa  compaignie ,  à  tout 
son  armée,  ala  de  Songnies  à  Mons,  où  il  trouva  la 
contesse  de  Haynau  douaigière,  avec  laquelle  et  plu- 
sieurs nobles,  conclud  de  retourner  en  Angleterre,  à 
tout  ses  Anglois,  adfm  de  lui  préparer  de  sa  personne 
pour  combatre  le  duc  de  Bourgongne,  comme  par 
leurs  lettres  ci  dessus  escriptes  estoit  conclud  et  ac- 
cordé par  eulx  deux.  Et  lors  ,  sur  le  point  de  son  dé- 
partement, fut  requeste  faite  au  duc  de  Glocestre,  tant 
par  sa  belle  mère,  contesse  de  Haynau,  comme  par  les 
nobles  et  bonnes  villes  du  pays,  qu'il  volsit  laissier  la 
duchesse  Jacqueline,  qu'il  disoit  sa  femme,  leur  dame 
et  héritière.  Lequel  leur  accorda,  moyennant  qu'ilz 
promirent  et  jurèrent  sollempnellement  audit  duc  de 
Glocestre,  qu'ilz  le  garderoient  et  deffenderoient  contre 
tous  ceulz  qui  nuire  ou  grever  le  vouldroient.  Et  par 
espécial  le  jurèrent  et  promirent,  les  bourgois  et  habi- 
tans  de  la  ville  de  Mons,  dedens  laquelle  elle  demoura. 
Et  adonc,  ledit  duc  de  Glocestre  et  sa  femme,  départans 

l'un  de  l'autre  en  grans  gémissemens,  se  départi,  à 
tout  quatre  ou  cinq  mille  combatans  anglois,  de  Saint- 
Ghilain,  et  ala  gésir  celle  première  nuit  à  Ynins  emprès 
Bohaing.  Et  après,  par  Vy  en  Artois  et  au  dehors  de 
Lens,  ala  en  plusieurs  jours  jusques  à  Calais ,  en  pas- 
sant, lui  et  ses  gens,  paisiblement,  en  prenant  vivres, 
sans  faire  nul  desroy.  Et  remena  avec  luy  ou  pays 
d'Angleterre,  Alyenor  de  Cobatre,  laquelle  il  eut  de- 
puis espousée.  Et  l'avoit  amenée  d'Angleterre  avec  sa 
femme  ou  pays  de  Haynau  ;  est  assavoir  avec  la  du- 
chesse Jaqueline  de  Bavière. 

A  l'issue  de  cest  an  alèrent  à  Romme  devers  nostre 
saint  père  le  pape,  les  ambassadeurs  du  roy  Charles, 
desquelz  le  principal ,  l'évesque  de  Lionne  en  Brelai- 
gne'.  Lesquelz  ambassadeurs  firent  de  par  ledit  roy 
toute  obéyssance  audit  pape  Martin  ;  et  il  les  receut  lie- 
raent.  Car  par  avant,  ledit  roy  Charles  s'estoit  assenti 
à  Benedict'  avec  les  Espagnolz  et  Arragonnois. 

i.  S.  Pol  de  Léon. 
2.  Benoit  XIII. 

DE  L'AN  MCCCCXXV. 

[Du  8  avril  4  425  au  31  mars  4426.] 


CHAPITRE  XXX. 

Comment  le  pape  Martin  envoya  unes  bulles  au  duc  Jehan  de  Brabant , 
et  la  teneur  d'y  celles. 

Au  commencement  de  cest  an  furent  envoyées  let- 
tres, et  publiées  de  la  partie  du  duc  Jehan  de  Brabant 
par  manière  de  vidimus,  des  lettres  du  pape  à  luy  en- 
voyées sur  sa  bulle,  dont  la  teneur  s'ensuit  : 

((  Martin,  évesque,  le  serviteur  des  serviteurs  de 
Dieu,  à  chier  filz,  noble  homme,  duc  Jehan  de  Bra- 
bant, salut  et  bénédiction  apostolique.  Nagaires,  par 
relacion  par  aulcuns  dignes  de  foy,  est  venu  à  nostre 
cognoissance ,  dont  moult  nous  desplait ,  que  aulcu- 
nes  cédules  ont  esté  divulguées  et  leutes  publiquement 
en  certaines  lettres  sur  nostre  nom,  et  bulles  démons- 
trées  au  peuple  es  parties  de  Haynau  et  es  eveschiés 
de  Utrect,  de  Liège  et  de  Cambray,  esquelles,  si 
comme  on  nous  afferme,  entre  les  aultres  choses  es- 
toit  contenu  que  nous  avions  confermé  le  mariage 
contrait  par  chier  filz  noble  homme  ,  Humfroy  ,  duc 
de  Glocestre,  avecques  chière  fille  en  Jhésu-Crist,  Ja- 
que, noble  femme,  duchesse  de  Bavière,  et  que  le 
mariage  ainçois  contrait  par  soy  avec  ladicte  duchesse 
nous  aviens  reprouchié  et  jugié  estre  de  nulle  valeur. 
Et  pour  ce  que  telles  choses  ,  qui  ne  yssent  point  de 
nous,  sont  publiées  es  dictes  parties  en  nostre  escan- 

dèle  et  contre  ton  honneur,  qui  voulons  la  cause  du- 
dit  mariage  estre  terminée  seloncq  la  disposicion  et 
fourme  du  droit  commun ,  et  à  toy  nottifions  par  ces 
présentes  pour  les  choses  dessusdictes,  que  tu  ne 
prendes  aucune  rencune  ou  tristesse  en  ta  pensée, 
mais  tieng  fermement  que  lesdictes  lettres  et  autres 
choses  qui  ont  esté  dictes  et  publiées  es  dictes  parties 
par  les  hommes  plains  d'escandèle,  ne  viennent  point 
de  nous,  mais  d'autres  qui  n'ont  point  Dieu  devant 
leurs  yeulx  et  quièrent  nouvellelés,  mouvemens  et 
esclandes,  et  discenses  et  faussetés.  Si  voulons  que  les 
trouveurs  de  telles  escandèles  et  faulsetés,  pour  l'hon- 
neur de  nous  et  du  siège  apostolique,  soient  deuement 
punis  selonc  lagriefté  du  pécliié  commis.  Et  pour  ce, 
escripvons  à  nos  vénérables  frères  les  évesques  de 
Utrect,  de  Liège  et  de  Cambray,  et  à  chascun  d'eulx 
et  mandons  par  escrips  apostoliques,  pour  oster  ceste 
escandèle  et  faulseté ,  que  noz  lettres  et  le  contenu 
d'ycelles  facent  publier  en  leurs  églises  et  sermons 
publiques  au  peuple,  et  aient  pour  excommenié  celui 
qui  telles  lettres  fait  publier  ou  lire  en  leur  puissance, 
et  le  facent  tenir  en  nostre  prison  jusques  à  tant  qu'ilz 
auront  receu  autre  commandement  de  nous.  Donné 
à  Romme  aux  Sains  Appostles,  es  ydes  de  février,  la 
VIII*  de  nostre  papalité  *.  » 

i.  Le  43  février  1424. 

CHAPITRE  XXXI. 

Comment  après  le  département  du  duc  de  Glocestre  la  guerre  s'esmeut 
en  Haynau,  et  comment  la  duchesse  Jaqueline  de  Bavière  escripvi  au 
duc  de  Glocestre  pour  avoir  souscours  ;  et  le  contenu  des  lettres. 

Item,  après  le  département  du  duc  de  Glocestre  de 
la  contée  d'Haynau ,  commencèrent  les  gens  du  duc 
Jehan  de  Brabant  et  les  Picars,  à  mener  forte  guerre 
oudit  pays  à  toutes  les  villes  qui  obéyssoient  au  duc 
de  Glocestre,  et  aussy  à  celles  qui  avec  leurs  seigneurs 
avoient  tenu  et  tenoient  son  parti.  Pour  quoy,  le  pays 
fu  fort  molesté  et  mis  à  grand  destruction.  Et  pour  y 
résister  et  y  avoir  pourvéance,  la  duchesse  de  Haynau 
doagière  eut  plusieurs  parlemens  avec  le  duc  Phe- 
lippe  de  Bourgongne,  son  nepveu,  et  avec  les  ambas- 
sadeurs du  duc  de  Brabant ,  tant  à  Douay  et  à  Lille , 
comme  en  Âudenarde.  En  la  fin  desquelx  estoit  con- 
clud  que  le  pays  de  Haynau  seroit  remis  en  Tobéys- 
sance  du  duc  de  Brabant ,  lequel  duc  feroit  aux  bon- 
nes villes  et  habitans  du  pays  absolucion  généralle  ; 
et  la  duchesse  Jaqueline  seroit  baillié  en  garde  au  duc 
de  Bourgongne ,  par  si  qu'il  auroit  pour  tenir  Testât 
d'elle,  certaine  pécune,  et  elle  demourroit  en  son  gou- 
vernement jusques  ad  ce  que  le  procès  durajtit  tou- 
chant ceste  besongne  et  pendant  en  court  de  Bomme, 
seroit  fine.  Durant  lequel  traictié,  se  tournèrent  en 
l'obéyssance  des  ducz  de  Bourgongne  et  de  Brabant, 
contre  leur  dame,  les  villes,  c'estassavoir  de  Valen- 
ciennes,  Condé,  Bouchain  et  aulcunes  autres.  Et  de- 
moura  à  peu  près,  la  ville  de  Mons,  esseulée  du  parti 

de  leur  dame.  Pour  quoy,  de  toutes  pars  furent  ap- 
prouchiés  de  leurs  ennemis,  et  leur  furent  les  \ivres 
ostées  et  deffendus,  qu'ilz  n'en  povoient  avoir,  si  non 
assez  petit.  Etadonc,  eulx  \éans  en  ce  dangier,  furent 
fort  troublés  et  esmeus  contre  leur  dame,  et  tant  que 
ilz  ly  dirent  plainement,  que  se  elle  ne  faisoit  paix  ilz 
la  metteroient  entre  la  main  du  duc  de  Brabant.  Et 
avec  ce  emprisonnèrent  aucuns  de  ses  gens,  et  firent 
morir  par  justice  les  aucuns,  comme  cy-après  sera 
déclaré.  Dont  ladicle  ducbesse  fut  en  grand  double 
et  désespoir,  tant  pour  les  mutacions  dessusdictes, 
comme  pour  les  nouvelles  que  ly  rapporta  sa  dame , 
sa  mère,  est  assavoir  qu'elle  seroit  mise  en  la  main 
du  duc  de  Bourgongne  et  menée  en  Flandres,  comme 
cy-apiès  puet  apparoir  par  ses  lettres  closes  qu'elle 
envoya  au  duc  de  Glocestre ,  lesquelles  furent  trou  - 
vées  en  chemin  et  portées  au  duc  de  Bourgongne. 
Desquelles  lettres  la  teneur  s'ensuit  : 

«  Mon  très  redoubté  seigneur  et  père,  tant  humble- 
ment comme  je  puis  et  sçay  en  ce  monde,  me  recom- 
mande à  vostre  bénigne  grâce.  Et  vous  plaise  sçavoir, 
mon  très  redoubté  seigneur  et  père,  que  je  escrips 
maintenant  à  vostre  glorieuse  dominacion  comme  la 
plus  dolente  femme,  la  plus  perdue  et  la  plus  faulse- 
ment  trahie  qui  vive.  Car,  mon  très  redoubté  sei- 
gneur, le  dimenche  xiii*  jour  de  ce  mois  de  juing,  les 
députés  de  vostre  ville  de  Mons  retournèrent  et  ap- 
portèrent un  traictié  fait  et  accordé  par  beau  cousin 
de  Bourgongne  et  beau  cousin  de  Brabant,  lequel 
traictié  fu  fait  en  l'absence  de  madame  ma  mère,  et 
sans  sa  congnoissance ,  comme  elle  mesme  m'a  cer- 
tifié et  signifié  par  maistre  Gérard  le  Grand  son  cha- 

pelain.  Pour  quoy,  mon  très  redoublé  seigneur,  ma 
dame  de  mère  m'a  escript  ses  lettres  faisans  mencion 
dudit  traictié,  sur  lequel  elle  ne  scet,  ne  ose  moy  con- 
seillier,  car  elle  meisme  ne  scavoit  que  faire,  mais  me 
prioit  que  je  volsisse  prier  mes  bonnes  gens  de  ceste 
ville  pour  sçavoir  quelle  consolacion  et  ayde  ilz  me 
vouldroient  faire.  Sur  laquelle  chose,  mon  très  re- 
doublé seigneur  et  père,  il  vous  plaise  sçavoir,  que 
lendemain  je  alay  à  la  Maison  de  la  Ville,  et  leur  fis 
remoustrer  comment  à  leur  requeste  et  prière  vous 
avoit  pieu  à  moy  laissier  en  leur  protection  et  sauve- 
garde,  comme  à  ceulx  qui  vous  avoient  fait  serement 
d'estre  bons,  vrays  et  loyaulx  subjectz,  et  qu'ilz  feis- 
sent  de  moy  bonne  garde  pour  vous  en  rendre  bon 
compte  ;  lequel  serement  ilz  firent  devant  le  sacre- 
ment de  l'autel  et  sur  les  Saintes  Euvangilles.  Sur 
quoy ,  mon  très  honnouré  seigneur  et  père ,  ilz  res- 
pondirent  tout  à  plain  qu'ilz  n'estoient  point  assez 
fors  dedens  la  ville  pour  moy  garder.  Et  en  ce  fai- 
sant, de  fait  appensé  s'esmeurent,  en  disant  que  mes 
gens  les  vouloient  murdrir.  Et  tant ,  mon  très  re- 
doublé seigneur,  que  en  mon  despit,  ilz  prinrent  ung 
de  voz  subgès  sergent,  nommé  Macarl,  et  prestement 
en  ma  présence  luy  firent  prestement  coper  la  teste. 
Et  firent  prendre  tous  ceulx  qui  vous  ayment  et  tien- 
nent voslre  parly,  comme  Bardoul  de  La  Porte,  Co- 
lard,  son  frère ,  Gille  de  La  Porte,  Jehan  du  Bois , 
Guillaume  de  Le  Hève,  Sanson,  voslre  sergent,  Pierre 
Baron,  Sandrart  Dandre  et  plusieurs  autres  jusques 
au  nombre  de  deux  cens  et  cinquante,  de  vostredit 
parly.  Et  de  rechef  vouloit  prendre  sire  Baudouin, 
trésorier,  sire  Loys  de  Montfort,  Haulvère,  Jehan  de 

Frasne  et  Eslièvene  d'Istre,  lesquelx  ilz  n'ont  point 
encore  prins.  Je  ne  sçai  qu'ilz  feront.  Aussy,  mon  très 
redoublé  seigne,  il  z  me  dirent  tout  à  plain,  que  se  je 
ne  faisoie  traictié  ilz  me  livreroient  es  main  de  beau 
cousin  de  Brabant.  Et  n'ay  plus  de  dilacion  à  demou- 
rer  en  ceste  ville  que  huit  jours,  que  je  ne  soie  cons- 
trainte  d'aler  en  Flandres  ;  qui  m'est  doloreuse  chose 
et  dure  :  car  je  doubte  que  tant  que  je  viveray ,  plus 
ne  vous  verrai,  s'il  ne  vous  plaist,  moult  en  haste, 
moy  venir  aydier.  Hélas  1  mon  très  redoubté  seigneur 
et  père,  toute  ma  vraie  espérance  et  toute  ma  conso- 
lacion  est  en  vostre  dorainacion ,  veu  ,  mon  très  re- 
doubté seigneur  et  père,  ma  seule  et  souveraine  léesce, 
que  tout  ce  que  je  sueffre  est  pour  l'amour  de  vous. 
Dont,  très  humblement  je  vous  supplie,  tant  et  si  très 
chierement  que  je  puis  en  ce  monde,  pour  l'amour  de 
Dieu,  qu'il  vous  plaise  avoir  compacion  de  mes  beson- 
gnes,  et  à  moy,  vostre  dolente  créature,  venir  en  tout 
haste  en  ayde,  se  ne  me  voulés  perdre  pardurablement. 
J'ay  espoir  que  aussy  ferés  vous.  Car,  mon  très  re- 
doubté seigneur  et  père ,  je  ne  déservis  oncques  par- 
devers  vous,  ne  jà  ne  feray,  tant  que  je  viveray,  aucune 
chose  qui  vous  deust  desplaire ,  aincois  suis  toute 
preste  à  recepvoir  mort  pour  l'amour  de  vous  et  de 
vostre  noble  personne,  car  vostre  noble  dominacion 
me  plaist  très  grandement.  Par  ma  foy,  mon  très  re- 
doubté seigneur  et  prince,  toute  ma  vraie  consolacion 
et  espérance ,  il  vous  plaise  pour  l'amour  de  Dieu  et 
de  monseigneur  Saint-Jorge,  considérant  en  haste 
comme  plus  povés  mon  dolereux  affaire,  que  encore 
n'avés  vous  point  fait,  car  il  me  samble  que  entière- 
ment m'avés  mis  en  oubli.  Aultre  chose  ne  vous  sçay 

point  pour  le  présent  que  escripre,  fors,  mon  très  re- 
doublé seigneur  et  père,  que  je  moult  test  envoie  par- 
devers  vous  messire  Loys  de  Montfort,  car  il  ne  puet 
plus  estre  avec  moy ,  non  obstant  qu'il  m'a  acompai- 
gnié  quand  tous  les  autres  me  ont  failly,  qui  vous 
dira  tout,  plus  à  plain  que  je  ne  vous  sçaroie  res- 
cripre.  Pour  ce  vous  supplie,  mon  très  chier  seigneur 
et  père,  qu'il  vous  plaise  à  luy  estre  bon  seigneur,  et 
à  moy  mander  et  commander  vos  bons  plaisirs,  les- 
quelz  je  feray  de  tout  mon  cuer.  Ce  scet  le  benoist 
filz  de  Dieu ,  qui  vous  doinst  bonne  vie  et  longue,  et 
grâce  que  vous  puisse  veoir  à  très  grand  joie.  Escript 
en  la  faulse  et  traistre  ville  de  Mons,  de  très  dolereux 
cuer,  le  vi*  jour  de  juing.  »  La  infrascription  estoit  : 
«  Vostre  dolente  et  très  amée  fille,  souftrant  très  grand 
doleur  pour  vostre  commandement.  Yostre  fille  de 
Quennebourg.  » 

Avec  ycelles  lettres  dessusdicles  en  furent  trouvées 
unes  aultres,  dont  la  teneur  s'ensuit  : 

M  Très  chier  et  bien  amé  cousin,  je  me  recommande 
à  vous.  Et  vous  plaise  sçavoir  qu'à  l'eure  que  ces  pré- 
sentes furent  escriptes  j'estoie  très  dolente  en  ceur, 
comme  femme  faulsement  et  très  desloialment  trahie. 
Et  se  vous  voulés  sçavoir  aulcune  chose  de  nouvel , 
mon  très  chier  et  très  amé  cousin,  sachiés  que  encore 
pour  le  présent  je  ne  vous  sçauroie  que  escripre. 
Mais  vueilliés  demander  à  nostre  très  chier  et  re- 
doubté  seigneur,  qui  vous  en  dira  plus  que  vous  n'en 
vouldriés  oyr.  Aultre  chose  ne  vous  en  sçauroie  que 
vous  rescripre,  excepté  que  vous  tenés  la  main  a  ce 
que  sçavés ,  ad  fin  que  mon  très  redoublé  seigneur 
veuille  venir  ;  ou  aultrement,  ne  luy  ne  vous,  jamais 

ne  me  verrez.  Et  quant  à  ce  que  vous  m'avez  escript 
de  venir  deçà  la  mer,  c'est  trop  tard.  Mais  hastés 
vous^  à  si  grand  puissance,  que  vr.us  me  puissiés  dé- 
livrer des  mains  des  Flamens ,  où  je  seray  dedens 
huit  jours.  Très  chier  et  bien  amé  cousin,  je  prie  à 
Dieu  qu'il  vous  doinst  bonne  vie  et  longue.  Escript 
en  la  faulse  et  traistre  ville  de  Mons,  le  vi'  jour  de 
juing.  »  La  superscripcion  estoit  :  a  V^ostre  cousine 
Jaqueline  de  Quennebroucb.  » 

Par  la  teneur  de  cestes  appert  que  moult  cremoit 
ladicte  ducbesse  à  aler  en  Flandres. 

Item ,  après  que  les  députés  de  la  ville  de  Mons  en 
Haynau  furent  retournés  de  devers  les  ducz  de  Bour- 
gongne  et  de  Brabant  en  leur  ville ,  et  que  plusieurs 
choses  eurent  sur  ce  esté  traictées  à  la  grand  desplai- 
sance de  leur  dame,  la  contesse  de  Haynau  doagière, 
et  de  la  duchesse  Jaqueline,  sa  fille,  nientmains  le 
xni*  jour  de  juing  de  cest  an,  ladicte  Jaqueline,  non 
poant  ad  ce  contrester,  se  départi  de  la  ville  de  Mons, 
en  la  compaignie  du  prince  d'Orange,  et  autres  sei- 
gneurs, à  ce  commis  de  par  le  duc  de  Bourgongne, 
qui  la  menèrent  et  conduirent  en  la  ville  de  Gand.  Et 
se  loga  en  l'ostel  dudit  duc ,  où  elle  fut  administrée 
honnourablement  selon  son  estât.  Et  le  duc  Jehan  de 
Brabant  son  mari  eut  le  gouvernement,  comme  dit 
est,  de  tout  le  dessusdit  pays  de  Haynau.  Et  lors  fist- 
on départir  dudit  pays  toutes  gens  de  guerre ,  et  fu 
faicte  abolicion  de  toutes  besongnes  par  avant  passées. 
Ainsy  et  par  ceste  manière  que  dessus  est  déclairé, 
livrèrent  et  constraindirent  ceulx  de  la  ville  de  Mons 
en  Haynau,  leur  dame  et  vraie  héritière,  oultre  et  con- 
tre son  gré,  en  la  main  du  duc  de  Bourgongne,  non 

obstant  que  par  avant  avoil  juré  et  promis  au  duc  de 
Glocestre,  de  la  garder  et  deffendre  contre  toUvS  qui 
nuire  ou  grever  le  vouldroient. 


CHAPITRE  XXXII. 

Comment  le  duc  de  Bethford  et  le  duc  de  Bonrgongne  se  trouvèrent 
ensamble  en  la  ville  de  Dourlens.  Et  autres  matières  servans. 

La  vigille  de  Saint  Pierre  et  Saint  Pol*,  arriva  le 
duc  de  Bethfort,  régent,  avec  sa  femme,  en  la  ville 
de  Corbie,  acompaignié  de  huit  cens  chevaulcheurs 
ou  environ.  Et  estoient  avecques  luy,  l'évesque  de 
Terrewane  *,  chancelier  de  France  pour  le  roy  Henri, 
le  président  en  parlement,  et  moult  d'autres  notables 
hommes,  comme  gens  de  conseil,  qui  tous  estoient 
ensamble  avec  ledit  duc  de  Bethfort,  qui  se  disoit  ré- 
gent. Et  de  là  vinrent  à  Dourlens,  le  second  jour  en- 
suivant. Auquel  lieu,  ala  pour  voir  ycelui  régent  et  sa 
seur,  le  duc  de  Bourgongne ,  et  firent  yceulx  princes 
grande  révérence  et  joieuse  chère  l'un  à  l'autre ,  et 
par  espécial  le  duc  de  Bourgongne,  à  sa  seur  la  du- 
chesse. Et  brief  après  s'en  ala  ledit  duc  de  Bourgon- 
gne logier  à  Lucheu,  où  estoit  le  conte  de  Saint-Fol 
son  cousin  germain.  Et  lendemain ,  environ  quatre 
heures  après  midi ,  retourna  avec  luy  ledit  conte  de 
Saint-Fol  en  la  ville  de  Dourlens,  et  mena  ladicte  du- 
chesse sa  seur  et  toutes  leurs  gens,  loger  en  son  chas- 
tel  à  Hesdin.    Auquel  lieu  ilz  furent  de  par  ledit  duc 

reçeus  et  festyés  moult  noblement,  et  là  demourèrent 
par  l'espace  de  six  jours,  faisans  grand  joie  et  grand 
léesce  les  ungs  avecques  les  autres,  en  boires,  men- 
giers,  chaceries,  danses  et  autres  esbateraens  de  plu  - 
sieurs  et  diverses  manières.  Après  lesquelx  six  jours, 
se  départi  ledit  régent,  sa  femme  la  duchesse,  et  tou- 
tes leurs  gens,  et  alèrent  dudit  lieu  de  Hesdin  à  Ab- 
beville,  où  ilz  sousjournèrent  aucune  espace.  Et  de 
là,  par  le  Crotoy,  où  estoit  lors  le  duc  d'Alençon  pri- 
sonnier, lequel  fu  du  régent  araisonné,  en  lui  exhor- 
tant qu'il  volsist  faire  serement  et  fidélité  au  roy 
Henry  de  Lancastre  et  par  ainsy  il  seroit  mis  hors  de 
prison  et  de  servage,  et  lui  seroient  rendues  toutes 
ses  terres  et  seigneuries,  disant  ledit  régent  en  oul- 
tre,  que  se  ce  ne  vouloit  faire,  il  demourroit  en  grand 
danger  tous  les  jours  de  sa  vie.  A  quoy  ledit  duc 
d'Alençon  fist  responce,  qu'il  estoit  ferme  en  son 
propos  de  non,  en  toute  sa  vie,  faire  serement  contre 
son  souverain  et  droicturier  seigneur,  Charles,  roy  de 
France.  Laquelle  response  oye  par  ledit  duc  de  Beth- 
fort,  le  fist  tautost  après  oster  de  devant  lui  et  reme- 
ner en  prison.  Et  après,  par  le  pays  de  Caux,  s'en  ala 
à  Paris. 

Et  audit  lieu  de  Hesdin  estoit  Jehan ,  bastard  de 
Saint-Pol,  et  Urieu  de  Humières,  lesquelx  portoient 
chascun  sur  son  bras  dextre  une  rondelle  d'argent  où 
il  avoit  paint  une  raie  de  soleil,  et  l'avoient  entre- 
prins  pour  ce  qu'ilz  vouloient  soustenir  contre  tous 
Anglois  et  autres  leurs  allez,  que  le  duc  Jehan  de 
Brabant  avoit  meilleure  querelle  de  demander  et  avoir 
les  pays  et  seigneuries  de  la  duchesse  Jaqueline  de 
Bavière  sa  femme,  que  n' avoit  le  duc  de  Glocestre. 
IV  46 

Lesquelles  rondelles  le  duc  de  Belhfort  leur  volt  faire 
ester  par  aucuns  de  ses  gens,  pour  ce  qu'on  lui  avoit 
donné  à  entendre  qu'ilz  les  portoient  sur  autre  que- 
relle ,  pour  Vouloir  combatre  contre  lesdiz  Anglois. 
Mais  en  la  fin  fut  assés  content  d'eulx,  et  ne  fu  sur  ce 
procédé  plus  avant. 

Item,  après  ce  que  le  duc  de  Glocestre  fu  retourné 
du  pays  de  Haynau  en  Angleterre ,  ung  jour ,  en  la 
ville  de  Londres,  en  la  présence  du  jeune  roy  Henry 
et  de  son  conseil ,  lui  fu  remoustré  par  ledit  conseil 
le  expédicion  qu'il  avoit  faite  en  la  contée  de  Hay- 
nau en  la  manière  qu'il  avoit  tenu  le  contempt  contre 
le  duc  de  Bourgongne  le  plus  puissant  prince  du  sang 
royal  de  France,  en  le  blasmant  de  ce  très  fort,  et  disant 
que  par  telles  manières  tenir  pourroient  refroidier  et 
adnuller  les  aliances  que  avoit  fait  ledit  duc  avec  eulx, 
et  par  conséquent  se  pourroit  perdre  la  conqueste  que 
sur  ce  avoient  en  France.  Et  meismement  fu  dit  audit 
duc  de  Glocestre,  que  pour  ceste  besongne  n'auroit 
point  d'ayde  de  gens,  ne  d'argent,  du  roy  son  nepveu. 
Dont  il  fut  grandement  mal  content,  mais  pour  le 
présent  il  n'en  peut  avoir  autre  chose. 


CHAPITRE  XXXIIL 

Comment  le  Soudant  et  les  Sarrasins  délibérèrent  d'aler  conquerre 
tout  le  royaume  de  Cyppre. 

Item,  après  que  les  Sarrazins  dont  dessus  est  faite 
mention  furent  retournés  du  royaume  de  Cyppre  en 
Surie,  ils  alèrent  devers  le  Soudant,  et  en  signe  de 
victoire  portèrent  la  teste  et  les  espérons  du  chevalier 

qu'ils  avoient  occis,  sur  une  lance,  et  crioient  en  hault 
par  toute  la  ville  du  Kaire ,  que  c'estoit  la  teste  du 
frère  du  roy  de  Chippre   nommé  Henry,  prince  de 
Galilée  ;  dont  ils  mentoient.   Nientmains,  pour  ceste 
victoire  tous  les  complices  du  Soudant  et  luy  montè- 
rent en  tel  orgueil,  qu'ilz  se  délibérèrent  du  tout  de 
faire  si  grande  armée  qu'ilz   destruiroient  tout  le 
royaume  de  Cyppre.  Or  est  vérité  qu'en  la  ville  de 
Damas  estoit  ung  Sarrasin  grand  ,  riche  et  puissant, 
lequel  par   toute  la   Surie  estoit  réputé  estre  saint 
homme,  et  l'avoit  le  Soudant  en  grand  révérence  ,  et 
d'autre  part  estoit  bon  et  cordial  amy  du  roy  de  Cyppre. 
Et  quant  il  vint  à  sa  congnoissance  de  la  destruction 
qu'avoient  fait  en  Cyppre  les  six  galées  dessusdictes, 
il  ala  au  Kaire  devers  le  Soudant,  et  le  reprist  et  le 
blasma  de  ce  qu'il  avoit  commencé  la  guerre ,  et  tant 
fist  que  le  Soudant  fust  moult  repentant  de  ce  qu'il 
avoit  fait,  et  accorda  que  ung  bon  accord  y  fust  traictié. 
Pour  lequel  faire  et  atraire,  se  charga  ce  saint  homme 
sarrasin  d'envoyer  son  fils  devers  le  roy  de  Cyppre 
traiclier  de  ladicte  paix ,  et  de  fait  lui  envoia.  Mais 
quand  il  fu  venu  au  pays,  le  Roy  de  Cyppre  n'eut  point 
conseil  de  parler  à  luy  de  sa  personne,  ains  pour  oyr 
ce  qu'il  demandoit  y  envoia  ses  ambaxadeurs ,  aus- 
quelz,  en  conclusion,  le  ambaxadeur  dessusdict  ne  volt 
dire  nulle  chose  de  son  ambaxade  et  fist  responce 
absolue,  que  se  il  povoit  parler  au  roy,  la  paix  se  feroit 
à  l'onneur  de  luy  et  de  son  royaume.  Et  les  commis 
du  roy  de   Cyppre  luy  remoustrèrent  comment   le 
Soudant  fait  avoit  une  folle  emprise  de  commencer  la 
guerre,  pour  ce  qu'il  auroit  à  faire  à  toute  chrestienté. 
Et  adonc  respondi  ledict  ambaxadeur  que  le  Soudant 

estoit  bien  informé  du  gouvernement  des  chrestiens  , 
et  que  leroy  de  France,  qui  pour  le  temps  passé  avoit 
tousjours  esté  leur  plus  mortel  ennemy,  dormoit  pour  le 
présent,  et  que  pour  peu,  ou  nient,  les  doubtoit  le 
Soudant.  Après  lesquelles  paroUes  s'en  retourna  ledit 
ambaxadeur  à  Damas  devers  son  père,  et  luy  récita  la 
manière  comment  le  roy  de  Cyppre  ne  l'avoit  voulu 
oyr.  Pourquoy  ledit  saint  homme  fu  très  mal  con- 
tent, et  demoura  ennemy  mortel  dudict  roy  de  Cyppre, 
et  depuis  ce  jour  continuelment  conforta  le  Soudant, 
en  luy  enhortant  de  faire  cruelle  et  forte  guerre  au 
roy  de  Cyppre ,  disant  en  oultre  qu'il  ne  eust  nulle 
doubte  et  qu'il  demourroit  victorien  contre  tous  ses 
ennemys. 


CHAPITRE  XXXIV. 

Comment  le  duc  de  Bourgongne  fist  grandes  préparacions  pour  combatre 
le  duc  de  Glocestre.  Et  autres  matières  en  brief. 

En  ce  temps,  le  duc  de  Bourgongne  fist  grandes 
préparacions,  tant  en  armeures  pour  son  corps  comme 
en  paremens  de  chevaulx ,  pour  estre  fourni  à  la 
journée  prise  par  luy  contre  le  duc  de  Glocestre.  Et 
fist  forgier  la  plus  grand  partie  desdictes  armeures  ou 
chaslel  de  Hesdîn.  Et  avecques  ce,  se  exercita  en  toute 
diligence  de  sa  personne,  tant  en  abstinence  de  sa 
bouche,  comme  en  prenant  painnes  pour  luy  mettre 
en  alainne.  Et  pour  vray  il  estoit  moult  désirant  que 
le  jour  venist  qu'il  peuyst  venir  contre  son  ennemy  et 
furnir  ledit  champ,  jà  soit  que  son  beau  frère  le  duc 
de  Bethfort  et  son  conseil  fussent  moult  désirans  que 

ung  bon  traictié  se  y  trouvast.  Et  pareillement  se  pré- 
para en  Angleterre  ledit  duc  de  Glocestre. 

En  ce  temps ,  par  le  commandement  du  duc  de 
Bethfort ,  asséga  le  conte  de  Salseberi  le  chastel  de 
Ramboulet  *  que  tenoient  les  gens  du  roy  Charles, 
lesquelz  couroient  souvent  jusques  bien  près  de  Paris, 
en  faisant  moult  de  travail  au  peuple.  Toutefois,  en 
conclusion,  ils  rendirent  à  icelui  conte  de  Salseberi 
ladicte  forteresce,  en  emportant  tous  leurs  biens. 

Environ  le  saint  Jehan  Bapstiste,  se  resmeurent  l'un 
contre  l'autre  ceulx  de  la  cité  de  Tournay,  et  remirent 
les  communes  gens  plusieurs  bannières  en  leurs  fran- 
chises. Et  si  rendirent  la  ville,  pour  gouverner  et 
régner  avec  eulx,  comme  autrefois  avoient  fait,  à  ung 
nommé  Passe-carte,  et  à  ung  autre ,  nommé  Bleharie, 
avec  aucunes  autres  gens  de  petiz  estât  qui  pour  leurs 
démérites  estoient  bannis  de  ladicte  ville.  Et  furent 
remis  dedens  à  banière  desploiée  et  en  armes,  en  très 
grand  nombre,  oultre  le  gré  et  consentement  des  groz 
bourgois  et  gouverneurs  d'icelle  cité.  Et  meismement 
par  lesdictes  communes  en  furent  aucuns  emprison- 
nés et  en  très  grand  dangier  de  leurs  vies.  Mais 
nientmains,  après  ils  se  rapaisèrent. 

Eu  cest  an,  requist  le  Soudant  de  Babilonne  ayde 
au  roy  de  Thunes  *  en  Barbarie,  pour  mener  guerre  au 
royaume  de  Chippre.  Lequel  lui  fut  accordé.  Et  lors 
manda  par  toutes  ses  seigneuries  tous  les  navires  et 
vaisseaulx  d'armes  qui  y  estoient.  Desquels  il  assam- 
bla  très  grand  nombre  et  les  fist  très  bien  garnir  de 


i .  Ramboiiillet  (Seine-et-Oise). 
2.  Tunis. 

vivres  et  de  gens.  Et  après ,  soubz  la  conduite  de  ses 
amiraulx  et  autres  capitainnes ,  les  envoia  descendre 
au  royaume  de  Chippre  pardevers  Saragouce  *.  Et 
lors  commencèrent  à  entrer  au  pays  et  à  tenir  les 
champs  à  grand  puissance,  en  faisant  maulx  irrépara- 
bles. Et  pour  ce  temps  le  roy  de  Cyppre  *  estoit  très 
durement  agrevè  de  maladie.  Pour  quoy  il  ordonna 
son  frère,  qui  estoit  prince  de  Galilée,  chief  et  capi- 
tainne  général  de  son  armée.  Lequel  prince  assambla 
toute  la  puissance  d'y  celui  royaume  de  Cyppre,  et  se 
relraist  pardevers  le  lieu  où  estoient  yceulx  Sarrasins 
pour  les  combatre  et  rebouter.  Lesquels,  sachans  sa 
venue,  se  ratrayrent  vers  leurs  navires.  Mais  il  les 
poursievy,  et  quand  il  fu  d*eulx  approuchié  pour  les 
combatre ,  il  trouva  que  les  deux  pars  de  ses  gens 
l'avoient  laissié ,  et  par  ainsy  fu  constraint  de  retour- 
ner à  Nicosie.  Et  lesdiz  Sarrasins  rentrèrent  oudit  pays, 
en  persévérant  de  mal  en  pis,ettrestout  le  désolèrent. 
Et  après  qu'ils  furent  plains  et  rasasiés  de  tous  biens, 
à  grans  rapines  et  grand  foison  de  prisonniers  clires- 
liens  ,  s'en  retournèrent  en  Surie.  Et  emmenèrent 
avecques  eulx  ung  gentil  homme  nommé  Ragonnet 
de  Pioul,  lequel  avoit  esté  prins  en  la  grosse  tour  de 
Lymechon',  et  le  présentèrent  au  Soudant  pour  ce 
qu'il  estoit  vaillant  homme  et  s'estoit  moult  viguereu- 
sement  deffendu.  Lequel  Soudant  l'amonesta  forment 
de  renoyer  la  loy  de  Jhésu  Crist,  et  l'on  promist  de  le 
faire  grand  seigneur.  Mais  oncques  il  n'y  volt  enten- 


i .  Lis.  Famagouste. 

2.  C'était  Jean  II  ou  Janus. 

3.  Linaasol  ouLiraassol. 

dre,  aincois  en  la  présence  d'iceluy  Soudant  blasmoit 
moult  fort  la  loy  des  Sarrasins.  Pourquoy  ledit  Sou- 
dant, de  ce  moult  indigné,  le  fist  soyer  *  par  le  milieu 
du  corps  et  mettre  à  mort  cruelle.  Et  depuis  fu  certifié 
par  plusieurs  personnes  dignes  de  foy,  que  sur  le  lieu 
où  il  avait  esté  enterré  avoit-on  veu  une  couronne  de 
feu  descendant  du  ciel  en  terre  et  reposer  sur  le  lieu 
dessusdict. 

Item,  après  ce  que  le  conte  de  Salsebéri  eust  con- 
quis la  forteresce  de  Ramboulet ,  comme  dict  est 
dessus,  il  ala  mettre  le  siège  entour  la  ville  du  Mans 
Saint-Julien*,  où  il  fut  certaine  espace,  combatant 
ceulx  qui  dedens  estoient,  de  toutes  pars,  à  force  de 
ses  engiens,  et  tant,  que  les  babitans  d'icelle  ville  et 
cité,  non  espérans  avoir  souscours ,  commencèrent  à 
traictier  avec  ledict  conte  de  Salsebéri.  Et  meisment, 
pour  ledict  traictié  avoir,  alèrent  devers  luy  l'évesque 
de  la  ville  et  avecques  lui  aucunes  gens  d'église,  et  en 
grande  humilité  supplièrent  audict  conte  qu'il  les 
voulsist  prendre  à  mercy,  pour  eschever  l'effusion  du 
sang  chrestien.  Et  lors,  icelui  conte  s'enclina  à  leurs 
prières  et  requestes,  et  conclud  avecques  eulx  par  tel 
si,  que  au  bout  de  huit  jours  ensuivans  ils  renderoient 
leur  ville  en  son  obéyssance  avec  tous  les  babillemens 
ide  guerre  que  dedens  avoient ,  ou  cas  que  à  ce  jour 
n'auroient  souscours  du  roy  Charles  ou  de  ses  com- 
mis, et  ceulx  qui  vouldroient  faire  serement  et  demou- 
rer  en  l'obéyssance  du  roy  Henry,  auroient  franche- 

d.  Le  fit  scier. 

2.  l£  Mans  Saint- Julien.  Nous  avons  déjà  vu  que  Monstrelet 
désigne  par  là  la  ville  du  Mans ,  qui  en  effet  a  eu  pour  premier 
évêque  Saint  Julien. 

ment  tous  leurs  biens.  Et  sur  ce  baillèrent  bons 
hostaiges  d'entretenir  ledict  traictié.  Mais  pour  tant 
que  au  jour  dessusdict  ne  furent  point  souscourus , 
rendirent  ladicte  ville  en  la  main  du  conte  de  Salse- 
béri,  lequel  le  garny  très  fort  de  ses  gens,  et  puis  re- 
tourna à  Rouen  devers  le  duc  de  Bethfort. 


CHAPITRE  XXXV. 

Comment  la  duchesse  Jaquelîne  de  Bavière  se  parti  et  embla  de  la  ville 
de  Gand,  et  s'en  ala  au  pays  de  Rolande. 

Item ,  la  duchesse  Jaqueline  de  Bavière  estant  en 
la  ville  de  Gand  comme  dict  est,  après  qu'elle  y  eut 
esté  certaine  espace  de  temps,  non  contente  de  ce  que 
ainsy  estoit  détenue  oultre  sa  voulenté ,  ung  jour  re- 
garda et  advisa,  environ  l'entrée  du  mois  de  septembre, 
comment  elle  se  pourroit  de  là  partir.  Et  en  fin,  en 
tant  que  ces  gens  soupoient,  elle,  vestue  en  habit,  une 
femme  pareillement  habillée  et  deux  hommes  avec- 
ques  elle,  se  départi  de  ladicte  ville  de  Gand  à  cheval, 
et  chevaulcha  bien  en  hastejusques  en  Anvers,  oiielle 
reprint  habit  de  femme,  et  sur  ung  char  s'en  ala  à 
Breda  et  depuis  à  La  Garide  ,  où  elle  fut  obyée  hon- 
nourablement  comme  dame.  Et  adonc,  ordonna  le 
seigneur  de  Montfort  son  principal  gouverneur.  Et 
manda  plusieurs  nobles  barons  du  pays  de  Hollande 
pour  avoir  conseil  avec  eulx  sur  ses  affaires.  Et  lors, 
assés  brief  ensievant ,  vint  à  la  cognoissance  du  duc 
de  Bourgongne  le  département  de  ladicte  duchesse, 
dont  il  fut  grandement  troublé.  Et  pour  tant,  hastive- 
ment  manda  gens  de  toutes  pars  ,  et  assambla  et  fîst 

assambler  navire  pour  icelle  poursiévir  en  Hollande, 
et  meismement  y  ala  en  personne.  Et  luy  venu  oudict 
pays,  fut  receu  de  plusieurs  bonnes  villes  dudict  pays, 
Herlem,  Durdrech  Rottredam  *  et  aucunes  autres.  Et 
adonc  commença  la  guerre  entre  ledict  duc  de  Bour- 
gongne  d'une  part,  et  la  duchesse  Jaquelinede  Bavière, 
sa  cousine  germaine. 


CHAPITRE    XXXVI. 

Comment  le  duc  de  Bethfort  mlst  jus  le  champ  des  ducz  de  Bourgongne 
et  de  Glocestre.  Et  autres  matières. 

En  ce  meisme  temps  le  duc  de  Bethfort,  qui  se 
disoit  régent  de  France,  fist  assambler  en  la  ville  de 
Paris  plusieurs  nobles  hommes  dudit  royaume  de 
Trance,  avecques  aucuns  saiges  des  Troys  Estas  et  les 
ambaxadeurs  d'Angleterre,  pour  ensarable  avoir  advis 
et  délibëracion  sur  la  journée  et  champ  de  la  bataille 
entreprins  entre  les  ducs  de  Bourgongne  et  de  Glo- 
cestre. Toute  fois ,  après  ce  que  la  querelle  eust  par 
plusieurs  journées  esté  visitée  et  débatue  en  conseil, 
fut  conclue,  toutes  choses  veues  et  considérées,  qu'il 
n'y  avoit  point  de  juste  cause  entre  eulx  de  appeller 
l'un  l'autre  en  champ.  Et  pour  tant ,  fut  ordonné  que 
ycelle  journée  seroit  mise  du  tout  à  nient,  et  qu'ils  ne 
feroient  point  d'amendise  l'un  à  l'autre.  Et  estoient 
lors  à  Paris  au  conseil  dessusdict,de  par  le  duc  de  Bour- 
gogne ,  révesque  de  Tournay ,  et  de  par  le  duc  de 

1.  Harlem,  Dordrecht  et  Rotterdam. 

Glocestre,  l'évesque  de  Londres,  et  avecques  eulx,  de 
chascune  partie,  aucuns  de  leur  conseil  '. 

Le  XVII®  jour  du  mois  de  septembre  furent ,  en  la 
cité  d'Authun,  faites  les  nopces  solempnelment  de 
Charles  de  Bourbon,  conte  de  Clermont,  fils  et  héri- 
tier du  duc  de  Bourbon  prisonnier  en  Angleterre ,  et 
de  Agnès,  seur  maisnée  du  duc  de  Bourgongne.  Aux 
quelles  nopces  fu  la  duchesse  de  Bourgongne,  seur  au 
duc  Charles  de  Bourbon.  Après  laquelle  feste  passée 
et  que  ycelle  duchesse  de  Bourgongne  fut  retournée 
en  Digon ,  trespassa  de  ce  siècle ,  et  fut  enterrée  en 
l'église  des  Chartreux ,  au  dehors  de  ladicte  ville  de 
Digon,  en  grand  tristesse  et  gémissemens  des  Bourgui-' 
gnons  qui  moult  l'amoient,  car  elle  estoit  dame  moult 
prudente  ,  tant  envers  Dieu,  comme  envers  le 
monde. 

En  l'an  dessusdit,  furent  envoyés  de  Paris  à  Romme 
devers  nostre  saint  père  le  pape,  de  la  partie  des  deux 
royaumes  de  France  et  d'Angleterre,  certains  am- 
baxadeurs,  c'estassavoir,  pour  le  royaume  de  France, 
l'abbé  d'Orcamp,  docteur  en  théologie ,  et  deux  che- 
valiers lettrés*,  et  pour  le  royaume  d'Angleterre,  l'abbé 
de  Biaulieu,  avecques  deux  chevaliers,  pour  sommer 
ledit  pape  comment  on  avoit  sommé  au  darrain  con- 
cilie général  fait  à  Constances,  afin  qu'il  convocast  et 
assamblast  concilie  pour  parfaire  et  accomplir  les 
choses  qui  n'avoient  esté  parfaites  audict  darrain  con- 
cilie, en  luy  notifiant  qu'il  estoit  trop  prolonguié,  et 


1 .  Le  pape  Martin  V  s'éleva  avec  force  contre  ces  combats  sin- 
guliers entre  princes.  (Voy.  Raynaldi,  t.  IX,  p.  22.) 

2.  Chevaliers  lettrés.  On  disait  aussi  chevalier  en  lois. 

que  ce  estoit  contre  le  utilité  de  la  Sainte-Église  uni- 
verselle. 

En  cest  an  y  eut  grand  descord  en  Angleterre  entre 
le  duc  de  Glocestre  d'une  part,  et  le  cardinal  de 
Wincestre  son  oncle,  d'autre  part.  Et  fut  la  cause  du 
discord,  pour  ce  que  ycelui  duc  de  Glocestre  vouloit 
avoir  le  gouvernement  du  josne  roy  Henri*,  son  nepveu, 
lequel  avoit  esté  baillé  en  garde  par  Henri  roy  d'An- 
gleterre son  père,  audit  cardinal.  Nientmains,  par  la 
force  et  puissance  dudit  duc  de  Glocestre,  convint  que 
ledit  cardinal,  son  oncle,  se  retrayst  dedens  la  grosse 
tour  de  Londres.  Et  y  fut  par  trois  jours,  qu'il  n'osoit 
yssir.  Et  si  furent  occis  huit  ou  dix  de  ses  gens.  Mais 
en  fin  la  paix  se  fist,  et  furent  les  Trois  États  du  pays 
assamblés  pour  sur  ce  avoir  pourveance.  En  la  pré- 
sence desquelz  fut  par  plusieurs  fois  porté  le  jeune  roy 
Henri,  et  sist*  en  siège  royal,  et  entre  les  autres  choses 
fist  un  duc  du  conte  mareschal.  Et  dura  cestuy  parle- 
ment par  très  longue  espace  de  temps.  Ez  quelz  furent 
délibérées  plusieurs  grandes  besongnes  sur  les  affaires 
dudit  josne  roy  et  des  deux  royaumes  ,  c'estassavoir 
de  France  et  d'Angleterre. 

Environ  le  mois  de  décembre,  se  départit  le  duc  de 
Bethfort  et  la  duchesse  sa  femme  avec  lui,  à  tout  cinq 
cens  combatans  ou  environ,  de  Paris,  et  vint  à  Amiens, 
où  il  fut  par  aucuns  jours.  Durans  lesquels  estoient 
sur  les  champs  aucuns  saquemans ,  jusques  à  mil  che- 
vaulx,  desquelz  estoit  chief  et  conducteur  ung  nommé 
Sauvage  de  Fermainville ,  lequel  n'estoit  point  amé 


1.  Henri  VI. 

2.  Siégea. 

du  dessusdit  duc.  Et  pour  tant ,  ledit  Sauvage ,  qui 
estoit  logié  à  Esclusiers  *  vers  Péronne,  sachant  le  dé- 
parlement  d'ycelui  duc  alant  de  Amiens  à  Dourlens 
petitement  acompaignié  ,  espérant  ycelui  soubdaine- 
ment  envayr  et  ruer  jus,  se  départit,  à  tout  ses  gens, 
de  ladicte  ville  d' Esclusiers,  et  de  là,  bien  en  haste, 
chevaulcha  à  Biaukesne*  et  là  se  loga.  Mais  ledit  duc 
paravant  estoit  passé  et  logié  à  Dourlens^  et  de  là  à 
Saint  Pol  et  par  Terre wane  *  s'en  ala  à  Calais  et  de  là 
en  Angleterre ,  pour  blasmer  et  corrigier  son  frère 
Humfroy  ,  duc  de  Glocestre  ,  des  entreprinses  qu'il 
avoit  contre  le  duc  de  Bourgongne.  Pour  laquelle 
poursuite  et  envaye  dessusdicte,  ledit  Sauvage  de  Fer- 
mainville  fut  en  la  très  grande  indignacion  du  duc  de 
Bethfort,  quand  il  vint  à  sa  congnoissance  ce  qu'il 
avoit  fait  contre  luy,  et  tant,  qu'en  fin,  tant  pour  ce 
comme  pour  autres  démérites,  il  en  fut  vilainement 
puny,  comme  cy-après  orrez  plainement  déclarer. 


CHAPITRE  XXXVII. 

Comment  le  seigneur  de  Filwatier  vint  au  pays  de  Hollande  en  l'ayde 
de  la  duchesse  Jaqueline  de  Bavière. 

En  ces  jours,  le  duc  de  Bourgongne  estant  ou  pays 
de  Hollande,  menant  forte  guerre  à  la  duchesse  Jaque- 
line de  Bavière,  sa  cousine,  et  à  ceulx  tenant  son  party, 

i .  Eclusier  (Somme). 

2.  Beauquesne  (Somme). 

3.  Doullens. 

4.  Térouane. 

arrivèrent  assez  près  de  Sierixee  '  en  Zéelande ,  cinq 

cens  Anglois  gens  d'eslite,  desquelz  estoit  capitaine  le 

seigneur  de  Filsvatier  *,  soy-disant  lieutenant  du  duc 

de  Glocestre  es  pays  de  Hollande  et  Zéelande.  Les- 

quelz  Anglois  aloient  devers  la  duchesse  Jaqueline 

pour  ly  aidier  à  maintenir  sa  guerre.  Et  lors  le  duc  de 

Bourgongne,  qui  estoit  à  Leyde  en  Hollande,  oyanl 

les  nouvelles  d'yceulx  Anglois,  se  partit  de  là  ,  à  tout 

quatre  mille  combatans  qu'il  avoit  de  plusieurs  ses 

pays,  et  ala  à  Rotredame  ',  où  il  se  mist  en  l'eaue,  en 

intencion  de  trouver  yceulx  Anglois  pour  les  comba- 

tre.  Et  yceulx  attendans,  y  eut  aucuns  des  gens  du 

duc  de  Bourgongne  qui  rencontrèrent  partie  des  des- 

susdiz  Anglois.  Si  les  desconfirent ,  prinrent  et  occi- 

rent.  Après,  ledit  duc  de  Bourgongne,  sachant  que  ses 

ennemys,  Holandois  et  Zéelandois  et  Anglois,  estoient 

de  deux  à  trois  mille  combatans  armés  au  port  de 

Brauwers,  ung  havene  où  estoient  lesdiz  ennemis,  il 

s'en  vint  ilecques.   Si  furent  tost  et  victorieusement 

par  ledit  duc  de  Bourgongne  et  les  siens  ,    assaillis  , 

combatus,  et  en  brief  desconfis.  Et  demourèrent  mors 

sur  la  place ,  tant  Holandois  et  Zéelandois ,  comme 

Anglois,  environ  de  huit  cens  combatans,  et  les  autres 

se  mirent  à  fuir  en  grand  desroy,  et  furent  chaçés jus- 

ques  à  la  mer,  où  il  s'en  sauva  grand  partie  dedens 

leurs    vaisseaulx.  Entre   lesquelz  se  sauvèrent  ledit 

seigneur  de  Filwatier,  capitaine  desdiz  Anglois,  et  le 

seigneur  de  Hautredee.    Et  de  la  partie  du  duc  de 


1.  Zierik-Sée. 

2.  Fitzwalter. 

3.  Rotterdam. 


254  CHRONIQUE  [1425] 

Bourgongne  furent  mors  sur  la  place ,  des  gens  de 
nom ,  messire  Andrieu  de  Valines  tant  seulement.  Et 
Robert  de  Brimeu  fut  rapporté  de  la  place  blécié,  et  en 
fin  moru  de  ladicte  bleceure.  Après  laquelle  victoire 
ledict  duc  de  Bourgongne  rassambla  ses  gens,  et  regra- 
cia humblement  son  créateur  de  sa  bonne  adventure. 
Et  brief  ensuivant  laissa  en  plusieurs  villes  ou  pays , 
lesquelles  estoient  à  luy  obéyssans ,  garnisons  de  ses 
gens,  et  puis  s'en  retourna  en  son  pays  de  Flandres, 
pour  de  rechef  faire  assamblée  de  gens  pour  mener 
guerre  oudit  pays  de  Rolande  ,  est  assavoir  à  ceulx 
tenans  le  parti  de  la  duchesse  Jaqueline. 

Item,  après  ce  que  ledit  duc  de  Bourgongne  fut 
retourné  des  pays  de  Holande  et  de  Zélande  et  qu'il 
eust  laissiés  ses  garnisons  oudit  pays,  ladicte  du- 
chesse Jaqueline  de  Bavière  assambla  très  grand 
nombre  de  gens  d'armes  et  les  mena  devers  Herlem  \ 
laquelle  ville  elle  asséga  très  puissamment  tout  à  Ten- 
viron.  Et  estoit  dedens,  de  par  le  duc  de  Bourgongne, 
le  damoisiau  de  Ysembergue  et  messire  Roland  de 
Hutkerque  ,  chevalier ,  avec  certain  nombre  de  com- 
batans.  Durant  lequel  siège,  messire  Jehan  de  Hute- 
kerque,  filz  dudit  messire  Roland,  assambla  de  sept 
à  huit  cens  combatans,  tant  nobles  comme  commu- 
naulté  du  pays  de  Flandres,  lesquelz  il  amena  hasti- 
vement  ou  pays  de  Holande ,  en  intencion  de  sous- 
courir  son  père.  Mais  sa  venue  fut  sceue  par  la 
dessusdicte  duchesse ,  laquelle  envoia  de  ses  gens  au 
devant  d'eulx.  Et  les  trouvèrent  en  ung  desroy  vers  la 
mer.  Si  les  combatirent  et  desconfirent  pour  la  plus 

1.  Harlem. 

grand  partie,  si  non  aucuns  qui  se  sauvèrent  avec  le 
dessusdit  messire  Jehan  Hutekerque.  De  laquelle  be- 
songne  fut  moult  joieuse  la  duchesse  Jaqueline,  et  fist 
mettre  à  mort  cruelle  ceulx  qui  avoient  esté  prins  pri- 
sonniers. Et  après,  pour  doubte  de  la  venue  du  duc 
de  Bourgongne,  qui  faisoit  grande  assamblée  de  gens 
en  ses  pays  de  Flandres  et  d'Artois ,  leva  son  siège 
de  devant  Harlem,  et  s'en  ala  en  la  ville  de  la  Gaude. 

En  cest  an,  le  conte  de  Salsebéri  asséga  la  forteresce 
de  Moiniès  en  Champaigne,  laquelle  estoit  forte  oultre 
mesure,  et  bien  garnie  de  gens  et  de  habillemens  de 
guerre  que  c'esloit  merveille.  Lequel  siège  durant  y 
eut  plusieurs  grandes  et  fortes  escarmuches  entre  les 
parties.  Entre  lesquelles  en  y  eut  une  où  fut  mis  à 
mort  Waleran  de  Bernonville,  frère  de  messire  Lyonel 
de  Bernonville  ,  d'une  lance  qui  ly  traversa  oultre  le 
corps.  Toutefois,  non  obstant  la  grande  résistence  que 
firent  les  asségiés,  par  longue  continuacion  furent 
constrains  d'eulx  rendre ,  et  en  fin  se  départirent  à 
tout  leurs  biens ,  et  ladicte  forteresce  fut  démolie  et 
abatue. 

Item,  le  duc  de  Bourgongne  estant  en  son  pays  de 
Flandres  eut  plusieurs  parlemens  avecques  le  duc  de 
Brabant,  son  cousin ,  et  ceulx  de  son  conseil,  sur  les 
affaires  de  Holande,  Et  entretant  assambla  gens  de 
plusieurs  lieux,  et  vinrent  devers  luy  grand  che- 
valerie de  Bourgongne  ,  desquelx  estoit  le  chief, 
le  prince  d'Orenge  ;  à  tout  lesquelx,  et  foison  de 
Picars  et  Flamens,  vers  la  my-caresme,  retourna 
en  Holande.  Et  commença  de  rechief  à  mener  forte 
guerre  à  la  duchesse  Jaqueline  de  Bavière  et  à  ses 
bienvueillans.  Et  brief  ensuivant  se  rendirent  à  luy 

plusieurs  bonnes  villes  d'iceluy  pays  de  Holande ,  et 
luy  firent  serement  de  loyauté. 

En  ce  meisme  temps ,  se  assemblèrent  les  gens 
de  la  duchesse  Jaqueline,  de  trois  à  quatre  mille 
combatans,  et  alèrent  devant  la  ville  de  Hornes* 
sur  les  marches  de  Frise ,  pour  ycelle  envayr  et 
prendre.  Dedens  laquelle  estoit  en  garnison  le  sei- 
gneur de  risle-Âdam  et  le  bastard  de  Saint-Pol ,  à 
tout  cinq  cens  combatans  ou  environ ,  qui  en  grand 
hardiesce  yssirent  contre  leurs  ennemys  et  férirent 
en  eulx  de  grand  courage ,  et  en  fin  les  vainqui- 
rent et  mirent  à  fuite.  Et  en  demoura  sur  la 
place,  de  mors,  environ  quatre  cens,  sans  les  na- 
vrés, dont  il  y  eut  grand  nombre.  Et  de  la  partie 
du  duc  de  Bourgongne  furent  mors,  le  bastard  de 
Viesville  et  environ  dix  archiers.  Pour  laquelle 
desconfîture,  grand  partie  du  pays  de  Hollande  se  mist 
en  l'obéyssance  du  duc  de  Bourgongne. 

Durant  toutes  ces  tribulacions  ,  ou  pays  de 
Holande  y  eut  plusieurs  rencontres  et  grans  escar- 
muces  par  plusieurs  fois  entre  les  parties  ;  qui 
seroient  trop  longues  à  racompter  chascune  par  ly. 
Nientmains ,  la  plus  grand  partie  d'yceulx  rencon- 
tres estoit  à  la  confusion  des  gens  de  la  duchesse 
Jaqueline  de  Bavière.  Et  estoit  la  cause  pour  ce 
que  les  gens  du  duc  de  Bourgongne  étaient  tous 
exercités  et  exilés  en  armes  et  fais  de  guerre,  et  avec 
ce,  av oient  grand  foison  de  trait',  duquel  les  habitans 
n'estoient  point  acoustumés. 


1 .  Horn,  ou  Hoorn . 

2.  D'artillerie. 

DE  L'AN  MCCCCXXVI. 

[Du  31   mars  1426  au  20  avril  1427.] 


CHAPITRE  XXXVIII. 

Comment  le  duc  de  Bourgongne  retourna  en  Hollande  et  asséga  la  -ville 
de  Zenenberghe,  laquelle  se  rend!  à  lui.  —  Et  autres  matières. 

Au  commencement  de  cest  an  le  duc  de  Bourgongne 
assambla  très  grand  nombre  de  gens  d'armes  de  ses 
pays  de  Flandres,  d'Artois  et  de  Bourgongne,  lesquelx, 
après  ce  qu'il  eust  préparé  son  armée,  il  mena  en 
Holande  devant  une  forte  ville  nommée  Zenenberghe, 
qui  avec  le  seigneur  d'ycelle  tenoit.le  parti  de  la  du- 
chesse Jaqueline  de  Bavière,  et  faisoit  forte  guerre  par 
terre  et  par  mer  à  tous  ceulx  qui  avoient  fait  obéys- 
sance  audit  duc  de  Bourgongne.  Mais  en  brief  ladicte 
ville  fut  très  fort  environnée,  asségié  et  combatue  par 
ycelui  duc  de  Bourgongne  et  ses  gens.  Et  d'aultre  part 
les  asségiés,  qui  avec  ledit  seigneur  etoient  en  très- 
grand  nombre,  se  tinrent  et  deffendirent  très  vaillam- 
ment. Mais  après  ce  que  le  duc  de  Bourgongne  eust 
par  long  temps  continué  son  siège,  ledit  seigneur  de 
Zenenberghe  fist  traictié  avec  lui,  par  si  qu'il  lui  dé- 
livra sa  ville  et  forteresce  avec  la  seigneurie  et  subgectz 
d'ycelle.  Et  avec  ce  rendi  sa  personne  et  tous  les  gen- 
tilz  hommes  qui  estoient  avec  lui  en  la  voulenté  dudit 
duc,  sauves  leurs  vies,  prometans  de  tenir  prison 
honneste  par  tout  ou  il  leur  seroit  ordonné.  Item,  fut 
délivré  es  mains  dudit  duc  de  Bourgongne  ou  de  ses 

commis  tous  les  habillemens  de  guerre  estans  dedens 

ladicte  ville  et  chastel,  avec  tout  le  «avire.  Et  quand 

aux  soldoyers  estranges  qui  estoient  dedens ,  eurent 

congié  en  faisant  serement  que  jamais  ne  feroient 

guerre  à  nul  des  pays  du  duc  de  Bourgongne.  Item, 

furent  délivrés  franchement  tous  les  prisonniers  qui 

estoient  de  la  partie  du  duc.  Entre  lesquelx  estoient 

le  seigneur  de  Moyencourt,   le  damoisel  d'Ercle  et 

aultres.  Item,  tous  les  bourgois  et  habitans  de  la  ville 

firent  serement  audit  duc  ou  à  ses  commis,  et  par 

ainsy    demourèrent    paisibles ,    en    payant    certaine 

somme  de  deniers.  Et  fut  le  seigneur  de  Zenenberghe 

desvestu  de  sa  ville  et  de  ses  biens,  et  avec  ce  fut 

amené  à  Lille  en  Flandres.  Et  ledit  duc  garny  lesdictes 

ville  et  forteresce  de  ses  gens,  et  après  ce  leva  son 

siège  et  retourna  .avec  tous  les  siens  en  Flandres  et 

en  Artois.  Mais  en  faisant  lesdiz  volages  morurent  de 

impédimie  le  seigneur  de  Humbercourt   et  messire 

Mauroy  de  Saint- Légier,  avec  aucuns  autres. 

En  cel  an,  après  que  le  duc  de  Bethfort  eust  sous- 
journé  en  Angleterre  de  sept  à  huit  mois,  retourna,  o 
sa  femme,  et  trois  mille  combatans,  à  Calais,  et  de  là 
à  Paris,  où  il  fut  par  certaine  espace  de  temps,  pour 
ordonner  des  affaires  de  France.  Et  après  ala  à  Lille, 
auquel  lieu  vint  devers  lui  le  duc  de  Bourgongne,  qui 
receut  joieusement  lui  et  sa  femme.  Et  là  eurent  plu- 
sieurs consaulx  ensamble  pour  appaisier  le  discord 
qui  estoit  entre  le  duc  de  Glocestre  et  le  duc  de  Bour- 
gongne, mais  peu  ou  nient  ilz  besongnièrent.  Et  pour 
tant,  ledit  duc  de  Bethfort  s'en  retourna  à  Paris. 

En  ce  temps  le  duc  de  Glocestre  fist  grans  mande- 
mens  en  Angleterre  après  le  département  du  duc  de 

Betlifort  son  frère,  en  intencion  de  venir  en  Rolande 
pour  souscourir  la  duchesse  Jaqueline  qu'il  disoit  sa 
femme.  Et  s'estoit  lors  alyé  avec  le  duc  de  Glocestre 
contre  le  duc  de  Bourgongne,  le  conte  de  Salsebéri  et 
plusieurs  autres  seigneurs  d'Angleterre.  Ledit  duc  de 
Betlifort,  sachant  ceste  emprise,  envoiahastivementses 
ambaxadeurs  en  Angleterre  devers  son  frère  le  duc  de 
Glocestre.  Lesquelx  ambaxadeurs  traictèrent  tant  avec 
luy  qu'il  se  déporta  de  sadicte  emprise,  en  impétrant 
trêves  entre  les  parties  jusques  à  certain  espace  de 
temps ,  espérans  de  les  mettre  d'accord.  Et  firent 
ceste  ambassade  l'abbé  d'Orcamp  et  maistre  Jehan 
le  Dur. 

CHAPITRE  XXXÏX. 

Comment  les  Sarrasins  retournèrent  en  Chipre  et  eurent  bataille  aux 
Chipriens,  en  laquelle  bataille  le  roy  fu  prins  et  mené  au  Soudant. 

En  ce  temps  arrivèrent  devers  le  roy  de  Cyppre 
plusieurs  chevaliers  et  escuyers  de  divers  pays,  les- 
quelx par  avant  avoit  mandés  pour  résister  contre 
l'armée  des  Sarrasins  que  chascun  jour  il  attendoit. 
Et  avec  ce  assambla  de  son  royaume  ce  qu'il  peut 
avoir  de  gens,  auxquelx  il  pourveut  de  vivres,  logis  et 
argent,  au  mieulx  qu'il  peut,  chascun  selon  son  estât. 
Et  entretant  qu'il  attendoit,  comme  dit  est,  la  venue 
des  Sarrasins,  ses  gens  qui  estoient  de  diverses  na- 
cions  s'esmeurent  par  plusieurs  fois  l'un  contre  l'autre, 
par  telle  manière  que  le  roy  avoit  assez  à  faire  à 
mettre  paix  entre  eulx,  et  ne  sçavoit  comment  il  peust 
ordonner  capitaine  qui  à  ceulx  fust  agréable.  Durant 
lesquelles  divisions  les  Sarrasins  arrivèrent  ou  royaume 

de  Cyppre  en  très  grand  multitude,  et  prinrent  port 
à  Lymeçon  et  assiégièrent  la  tour,  qui  estoit  très  bien 
réparée  et  garnie  de  gens  d'armes.  Mais  non  obstant 
elle  fut  prinse  par  force,  et  le  capitaine,  nommé  Estie- 
vene  de  Buiseuses,  mort  avec  toutes  ses  gens.  Et 
adonc  le  roy  de  Cyppre,  sachant  les  nouvelles  de  ses 
ennemis,  assambla  ceulx  de  son  conseil  et  leur  de- 
manda qu'il  en  avoit  à  faire.  Et  la  plus  grand  partie 
de  ceulx  de  son  pays  lui  firent  responce ,  qu'il  se 
tenist  en  sa  ville  de  Nicosie,  disant  que  mieulx  valoit 
pays  gasté  que  perdu.  Mais  tous  les  eslrangiers  furent 
de  contraire  opinion  et  lui  conseillèrent  qu'il  se  meist 
aux  champs  et  qu'il  combatist  bien  et  hardiement  ses 
ennemis,  lesquelx  destruisoient  ainsy  son  pays  et  met- 
toient  à  mort  cruelle  son  povre  peuple.  Le  roy  ce 
oyant,  délibéra  soy  mettre  aux  champs  le  second  jour 
ensuivant.  Et  quand  le  jour  vint  et  qu'il  monta  à 
cheval,  le  premier  pas  que  son  destrier  fist  il  s'age- 
ç-J-f.  noulla  jusques  à  terre,  et  le  prince  de  Galilée  son 
frère,  en  montant  à  cheval,  laissa  cheoïr  son  espée  hors 
du  fourrel  à  terre.  Dont  plusieurs  eurent  petite  espé- 
rance qu'ilz  deussent  avoir  victoire.  Et  ala,  celui  jour, 
le  roy  loger  à  trois  lieues  près  de  la  cité,  en  une  place 
moult  délitable  nommée  Biau  Lieu,  et  le  samedi  en- 
suivant, dont  c'estoit  le  jeudi,  chevaulcha  en  belle 
ordonnance  jusques  à  une  ville  nommée  Cytocie.  Et 
le  dimenche  ensuivant  vi*  jour  de  jullet,  après  que  le 
roy  ot  oy  ses  messes,  il  se  assist  à  table,  et  à  celle 
heure  que  lui  et  tous  ceulx  de  son  ost  disnoient,  fut 
veu  en  plusieurs  lieux  grand  fumée  des  feux  que  les 
Sarrasins  boutoient,  et  lors  furent  au  roy  apportées 
certaines  nouvelles  qu'ilz   venoient   contre   luy.    Et 

adonc  le  Grand  commandeur  de  Cyppre,  avec  plu- 
sieurs frères  de  Rodes  de  sa  religion,  et  aussy  le  sei- 
gneur de  Varembolois,  alemant,  et  aucuns  autres  gen- 
tilz  hommes  de  la  nacion  de  France,  demandèrent  au 
roy  congié  d'aler  descouvrir  et  veoir  leurs  ennemis. 
Lequel  leur  accorda,  moult  envis.  Si  alèrent  si  avant 
qu'ilz  trouvèrent  les  Sarrasins,  auxquelx  ilz  escarmu- 
chèrent  et  en  occirent  aucuns.  Mais  en  fin ,  pour  la 
très  grande  habondance  d'yceulx  ilz  ne  porent  porter 
la  charge,  et  en  y  eut  de  mors  trente  ou  environ,  et 
les  autres  se  retrayrent  envers  le  roy  au  mieulx  que 
faire  le  porrent.  Lequel  roy  chevauchoit  grant  oire 
pour  trouver  ses  ennemis.  Et  ainsi  sans  faire  grande 
ordonnance  chevaucha  grande  espace,  et  tant  qu'il 
trouva  les  Sarrasins  assez  près  d'une  ville  qui  s'ap- 
pelle Domy.  Et  estoient  au  plus  près  de  lui,  son  frère, 
prince  de  Galilée,  le  connestable  de  Jhérusalem,  deux 
contes  d'Alemaigne  et  toute  la  fleur  de  sa  chevalerie. 
Et  adonc  le  dessusdit  roy  de  Cyppre  assailli  moult 
chevaleuresement  et  soubdainement  les  Sarrasins,  ses 
adversaires,  et  tant  que  de  plaine  venue  leur  fist  très 
grand  dommage.  Mais ,  ainsy  que  fortune  le  volt  ad- 
verser,  le  coursier  du  roy  chey  des  quatre  pies  à 
terre,  et  se  desclavèrent  les  chaingles  de  sa  selle  \  Et 
après  qu'il  fut  remonté  et  qu'il  volt  faire  fais  d'armes, 
la  selle  tourna  et  le  roy  chey  à  terre  et  son  cheval 
s'enfuy,  et  fut  de  nécessité  qu'il  montas!  sur  ung  petit 
cheval  d'un  sien  escuyer,  nommé  Antoine  Kairy ,  car 
tous  les  petis  paiges  s'en  estoient  fuys  de  fréeur,  à 
tout  les  grands  coursiers.  Pour  laquelle  adventure 

i .  Les  sangles  de  sa  selle  se  débouclèrent. 

grant  partie  des  Cypriens  cuidèrent  certainement  que 
leur  roy  fust  mort,  et  demeurèrent  tous  esbahis.  Et 
pour  ce  les  Sarrasins,  qui  jà  tournoient  en  fuie,  re- 
prinrent  courage.  Si  vint  leur  grosse  bataille,  qui 
charga  sur  la  gent  clirestienne  si  puissamment,  qu'il 
fut  de  nécessité  au  roy  qu'il  se  retrayst  en  la  Char- 
cottie  dont  il  s'estoit  party.  Et  quant  il  vint  assez  près 
dudit  lieu,  ycelui  lieu  estoit  jà  environné  des  Sarra- 
sins, tellement  qu'il  n'y  peut  entrer.  Et  adonc  se 
mirent  les  Clirestiens  en  desroy,  et  commencèrent  à 
fuyr  chascun  où  ilz  porent  pour  le  mieulx.  Le  roy  se 
relraist  sur  une  montaignette  assez  adventageuse.  El 
tousjours  estoit  au  plus  près  de  luy  son  frère  le  prince 
de  Galilée,  lequel  lui  dist  ainsy  :  «  Monseigneur,  vous 
véés  clèrement  que  toutes  voz  gens  vous  babandon- 
nenl  et  que  vous  ne  povés  résister  contre  voz  enne- 
mis, veuillez  sauver  vostre  personne,  et  ayés  compa- 
cion  de  vostre  royaume.  Se  vous  estes  prins,  nous 
sommes  tous  perdus.  Prenés  aucuns  de  voz  plus 
féables  serviteurs  ;  si  vous  relrayés  en  aucune  seure 
place,  et  je  demourray  cy  avec  les  bannières  jusques 
ad  ce  que  je  sentiray  que  vous  serés  en  lieu  seur,  et 
puis  feray  pour  le  salut  de  ma  personne  ce  qu'à  Dieu 
plaira  à  moy  administrer.  »  Le  roy  oyant  ce  le  re- 
garda moult  doulcement,  et  lui  respondi  ;  «  Biau 
frère,  jà  Dieu  ne  plaise  que  je  me  parte.  Aies  recon- 
forter et  rassambler  mes  gens  en  eulx  admonestant 
qu'à  ce  besoing  se  veullent  acquiter  ou  service  de  leur 
souverain  et  naturel  seigneur.  »  Lequel  prince  de  Ga- 
lilée y  ala,  à  telle  beure  qu'il  fut  si  durement  ren- 
contré de  la  gent  Sarazine  que  après  qu'il  eut  fait 
tant  de  fais  d'armes  que  vaillant  prince  povoit  faire, 

il  fut  occis  et  là  demoura  mort  sur  la  place.  D'aultre 
part  le  roy  fut  si  très  fort  engrossé  de  ses  ennemis, 
qu'il  se  parti,  tout  babandonné  de  ses  gens,  et  descen- 
dit de  la  montaigne  où  il  estoit,  en  une  petite  valée, 
et  là  fut  tellement  assailly  qu'il  fut  enferré  en  quatre 
lieux.  Si  qu'il  fut  abatu  de  son  cbeval  à  terre,  et  la  gent 
Sarrasine ,  non  congnoissant  que  ce  fust  le  roy,  de 
toutes  pars  commencèrent  à  férir  sur  lui  pour  le 
mettre  à  mort,  quand  ung  cbevalier  de  Castelongne 
du  parti  d'ycelui  roy ,  nommé  Gasserant  Savari ,  se 
coucha  sur  le  roy,  en  criant  à  haulte  voix  en  langage 
surien  :  c  C'est  le  Roy  !  c'est  le  Roy  !  »  Adonc  ung  ca- 
pitaine Sarrazin  fist  ung  signe  de  sa  main,  auquel  tous 
les  autres  laissèrent  cbeoir  leurs  espées  à  terre,  et  le 
capitaine  rebouta  la  soie  ou  fourrel*,  et  prestement  s'en 
ala  devers  le  roy,  en  lui  disant  en  langage  grec,  qu'il 
avoit  pieu  à  Dieu  le  délivrer  en  la  main  et  puissance 
du  Soudant,  et  lui  dit  :  «  Vous  venrés  pardevers  luy, 
reconfortés  vous,  car  pour  certain  j'ay  bonne  espé- 
rance qu'il  vous  fera  bonne  compaignie.  »  Le  dessus- 
dit chevalier  cathelan  fut  prins  avec  le  roy,  et  luy 
respitèrent  la  vie  pour  ce  qu'il  s'estoit  si  vaillamment 
maintenu.  Ainsy  et  par  ceste  manière  fut  le  roy  de 
Cyppre  prins  de  la  gent  Sarrazine,  qui  lui  mirent  une 
chaine  au  col.  Et  tantost  après  arrivèrent  les  gens  de 
pied,  qui  à  toute  fin  vouloient  occire  le  roy.  Mais 
Dieu  par  sa  doulce  miséricorde  l'en  délivra.  Car  il 
estoit  homme  charitable  et  de  bonne  vie  envers  Dieu. 
Et  brief  ensuivant  tous  ceulx  de  la  partie  du  roy  de 
Cyppre  furent  mis  à  desconfiture,  et  se  sauvèrent 

i .  La  soie  ou  fourrel,  la  sienne  au  fourreau. 

ceulx  qui  sauver  se  porent ,  et  la  plus  grand  partie 
par  les  montaignes  où  ilz  porent  le  mieulx,  et  n'en 
demoura  de  mors  en  la  place  que  environ  de  seize  à 
dix  sept  cens.  Et  assez  brief  ensuivant  la  gent  Sarrasine 
menèrent  le  roy  de  Cyppre  à  Salmes,  où  estoit  leur 
navire,  et  là  le  mirent  en  bonne  garde.  Si  furent  en 
celle  bataille  devant  dicte  deux  contes  d'Allemaigne, 
est  assavoir  le  conte  de  Hainseberghe  et  le  conte  de 
Noorth,  advoué  de  Coulongne*,  à  tout  certain  nombre 
de  gens.  Et  si  y  estoient  de  Savoie,  le  seigneur  de 
Varenbon  et  messire  Jehan  de  Champaings,  seigneur 
de  Gruffy.  Lesquelx  dessusdiz  ne  furent,  à  ladicte  ba- 
taille, ne  mors  ne  pris. 

Item,  après  ce  qu'il  fut  venu  à  la  congnoissance  de 
par  le  pays  de  Cyppre  et  à  Nicossie,  de  la  descon- 
fiture de  leurs  gens  et  de  la  prise  de  leur  roy ,  mes- 
sire Gille  de  Lussegnon  *,  frère  du  roy,  et  esleu  arche- 
vesque  de  Nicossie,  avec  lui  messire  Jaques  de  Caffran, 
mareschal  de  Cyppre ,  qui  par  l'ordonnance  du  roy 
estoient  demourés  pour  la  garde  de  ses  enfants,  furent 
adonc  moult  troublés  et  desconfortés  pour  ces  piteuses 
nouvelles,  et  pour  tant,  ycelui  dimencbe,  à  heure  de 
mie  nuit,  se  départirent  de  la  cité  et  emmenèrent  avec 
eulx  la  seur  du  roy  et  ses  enfants,  et  si  les  conduiront 
en  la  forteresce  de  Chermes,  qui  est  située  sur  la  mer 
à  cincq  lieues  près  de  Nicossie,  et  là  demourèrent 
jusques  au  retour  du  roy.  Et  lendemain,  qu'il  fu  le 
lundi,  la  communaulté  de  la  ville  coururent  au  palais 
pour  sçavoir  aucunes  nouvelles  du  roy.  Et  quand  ilz 

ne  trouvèrent  à  cuy  parler,  ilz  retournèrent  en  leurs 
maisons  et  prindrent  leurs  femmes  et  leurs  enfants  et 
aucuns  de  leurs  biens  et  se  départirent  de  la  ville, 
laissant  ycelle  du  tout  habandonnée,  si  non  de  povre 
gent  impotente  et  avugle.  Et  s'enfuyrent  les  aucuns 
devers  Famagouce,  les  autres  à  Charmes  et  en  autres 
villes  par  les  montaignes,  tant  que  c'estoit  très  piteuse 
chose  à  les  veoir.  Et  le  second  jour  ensuivant,  le  ca- 
pitaine des  Sarrasins  ala,  à  tout  sa  gent,  vers  la  cité 
de  Nicossie,  laquelle  comme  dit  est  il  trouva  du  tout 
habandonnée.  Si  se  loga  ou  palais  roial  et  fist  cryer 
prestement  par  la  cité  que  tout  homme  retournast  en 
son  propre  lieu,  est  assavoir  ceulx  de  la  ville,  et  on 
les  tendroit  paisibles.  Pour  lequel  cry  retournèrent 
dedens  ladicte  cité,  environ  de  dix  à  douze  mille  per- 
sonnes. 

Or  est  vérité  que  le  roy  de  Cyppre  et  le  Grand- 
maistre  de  Rodes  avoient  une  très  grande  armée  sur 
la  mer,  dedens  laquelle  estoit  le  bastard  de  Bour- 
gongne,  frère  au  duc  Phelippe,  le  seigneur  de  Rou- 
baix  et  moult  d'autres  notables  seigneurs  de  diverses 
marches ,  lesquelx  estoient  moult  désirans  de  com- 
batre  les  Sarrazins.  Mais  oncques  ne  peurent  avoir 
vent  propice  pour  eulx  monstrer  contre  lesdiz  Sarra- 
sins. Et  estoit  ledit  bastard  de  Bourgongne  arrivé  à 
Varfe,  espérant  d'estre  à  ladicte  journée.  Et  entretant 
le  roy  fu  prins,  comme  dit  est,  et  pour  ce,  ycelui  bas- 
tard  et  les  siens  retournèrent  sur  mer  pour  de  rechief 
aler  contre  yceulx  Sarrazins.  Et  adonc  le  vent  leva  tel 
que  les  Chrestiens  désiroient ,  et  tant  qu'en  peu  d'es- 
pace arrivèrent  vers  l'armée  des  Sarrazins,  et  telle- 
ment que  les  parties  virent  l'un  l'autre.  Et  adonc  le 


266  CHRONIQUE  [1420] 

capitaine  des  Sarrasins ,  qui  aussy  estoit  en  mer, 
voiant  les  Chrestiens  en  grand  nombre,  envoia  hasti- 
vement  ses  mesages  à  l'autre  capitaine  sarrazin  qui 
estoit  à  Nicossie.  Si  lui  manda  destroitement  et  sur 
paine  d'estre  réputé  traytre,  qu'il  retournast,  à  tout 
son  ost  et  ses  gens,  en  son  navire.  Laquelle  chose  ledit 
capitaine  acomply.  Et,  après  qu'il  eust  robe  toute  la 
cité  de  Nicossie  et  réduict  le  peuple  en  chétiveté,  il  fist 
bouter  les  feux  ou  palais  royal  et  en  plusieurs  autres 
lieux,  et  s'en  ala,  à  tout  les  siens,  à  Salmes,  oii  estoit 
leur  navire.  Et  durant  le  chemin  prinrent  plusieurs  en- 
fants alaitans  leurs  mères,  et  les  gectoient  sur  les 
espines  et  sur  les  hayes,  en  eulx  lapidant  très  horible- 
ment.  Et  d'autre  part,  le  capitaine  sarrazin,  qui  lenoit 
le  roy  de  Cippre  prisonnier,  luy  fist  escripre  unes 
lectres  à  son  capitaine  général  qui  estoit  sur  la  mer, 
contenant,  ou  en  substance,  qu'il  ne  portast  nul  dom- 
mage aux  Sarrazins,  si  chier  qu'il  a  voit  la  vie  dudit 
roy.  Et  le  porta  sur  une  petite  galiotte  messire  Gal- 
leran  Savary.  Auxquelles  lettres  le  capitaine  des  Chres- 
tiens obéy,  ce  que  faire  ne  debvoit  seloncq  l'opinion 
de  plusieurs.  Mais  par  avant  avoient  les  deux  parties 
fort  approchié  l'un  l'autre,  et  y  avoit  eu  grand  be- 
songne.  A  laquelle  besongne,  qui  fu  de  par  mer,  y  eut 
très  dure  escarmuche ,  par  espécial  de  trait,  duquel 
furent,  tant  d'un  party  comme  d'autre,  plusieurs 
hommes  mors  et  navrés.  Et  à  celle  besongne  furent 
fais  chevaliers  Guy,  bastard  de  Bourgongne,  frère  au 
duc  Phelippe,  Symon  de  Lalain,  Robert,  seigneur  de 
Robecque,  et  aucuns  autres  de  diverses  marches,  sans 
conquerre  navire  l'un  sur  l'autre,  si  non  la  nef  des 
pèlerins,  dont  cy-après  est  faite  mencion.  Durant  le- 

quel  temps  se  advança  une  navée  chargié  de  pèlerins 
voulans  acquerre  honneur.  Et  espérans  pour  certain 
que  l'armée  des  Chrestiens  qui  estoit  sur  mer  deuist 
combatre  les  Sarrasins ,  alèrent  si  avant  qu'ilz  ne 
porent  retourner ,  et  non  estans  secourus ,  furent 
prins,  et  en  la  présence  du  roy  de  Cyppre,  coppés  en 
pièces  comme  on  coppe  char  au  maisiel.  Si  non 
aucuns,  en  très  petit  nombre ,  qui  furent  retenus  pri- 
sonniers. Et  après  aucuns  peu  de  jours  se  remirent 
à  voie,  et  retournèrent  à  tout  le  roy  de  Cyppre  en 
Surie. 

Item,  quand  lesdiz  Sarrasins  furent  arrivés  en  Surie 
à  tout  leurs  prisonniers,  ilz  menèrent  ledit  roy  de 
Cypre  au  Kaire  devers  le  Soudant  de  Babilonne.  Et 
les  autres  Chrestiens  estoient  deux  et  deux  loyés 
comme  bestes*.  Et  trainoient  les  Sarrasins  après  eulx 
la  bannière  Nostre-Dame,  le  chief  en  terre,  et  puis 
en  après  le  roy  de  Cyppre  chevauchoit  sur  ung  petit 
mulet  sans  selle,  loyé  et  enchainé  de  chaînes  de  fer. 
Et  en  cel  estât  fu  mené  en  la  présence  du  Soudant,  et, 
constraint  ad  ce  faire,  s'agenouUa  par  neuf  fois  en  en- 
clinant  le  chief  tout  bas,  baisant  la  terre  à  chascune 
fois.  Et  quand  il  fu  parvenu  jusques  au  Soudant,  qui 
séoit  pompeusement  en  une  gallerie  en  hault,  le  fist 
estre  une  grosse  heure  ou  environ  en  bas,  en  sa  pré- 
sence. Et  depuis  le  fist  mener  en  une  grosse  tour,  où 
il  tint  prison  tant  qu'il  fu  en  la  ville  du  Kaire,  où  il 
le  fist  servir  très  habondamment,  comme  roy,  de  tous 
vivres,  fors  de  vin.  Mais  les  marchans  chrestiens  lui 
en  faisoient  délivrer  secrètement  à  grand  plenté.   Et 

les  autres  prisonniers  chrestiens  furent  menés  en  di- 
vers lieux. 

Item,  entretant  que  ledit  roy  de  Cyppre  estoit  ainsy 
en  prison  au  Kaire  pardevant  le  Soudant  de  Babilone, 
l'arcevesque  de  Nicossie,  qui  estoit  frère  audit  roy, 
manda  messire  Pierre  de  Lussegnen*,  connestable  de 
Jhérusalem,  et  luy  bailla  le  gouvernement  du  royaume 
de  Cypre.  Lequel  fist  faire  de  grans  justices,  en  punis- 
sant ceulx  qui  s'estoient  volu  rebeller  depuis  les  tri- 
bulacions  dessusdictes.  Et  peu  de  temps  après  retourna 
ledit  esleu  en  la  cité  de  Nicossie,  laquelle  peu  après 
se  repeupla.  Et  brief  ensuivant,  ung  marchant  gene- 
voix,  nommé  Benedict  Zuessin,  commeu  de  pitié,  re- 
quist  au  conseil  du  Roy  qu'ilz  envolassent  au  Kaire, 
disant  qu'il  avoit  espérance  d'estre  occasion  de  la  ré- 
dempcion  du  Roy.  Lequel  y  fu  envoyé,  et  tant  y  ex- 
ploita que  le  Soudant  mist  le  roi  de  Chippre  à  finance 
de  deux  cent  mille  ducas,  par  telle  condicion  que  per- 
petuelment  il  payeroit  pour  cbascun  an  trebu  de  son 
royaume,  de  la  somme  de  cinq  mille  ducas.  Et  par 
ainsy  fu  la  paix  faite  du  Soudant  avecle  Roi  de  Cyppre. 
Et  fu  mis  hors  des  fers,  le  jour  del  Assumpcion  Nostre 
Dame.  Et  depuis  ce,  le  demandoit  souvent  le  Soudant, 
pour  causer  avec  luy  et  luy  faisoit  de  merveilleuses 
questions,  en  le  temptant  de  habandonner  la  foy 
chrestienne.  Aux  quelles  questions  le  roy  respondi  à 
toutes  fois  si  sagement,  que  le  Soudant,  non  sachant 
plus  que  dire,  le  faisoit  prendre  avec  lui  plusieurs  ré- 
fections de  boires  et  de  mengiers,  et  puis  le  renvoyoit 
en  prison.  Et  dedans  briefs  jours  ensuivans  qu'il  fu 

1 .  Pierre  de  Lusignan. 


[14-26]  D'ENGUERRÂN  DE  MONSTRELET.  269 

mis  à  finance,  le  fist  ledit  Soudant  mettre  hors  de 
prison  et  logier  dans  la  ville.  Et  le  faisoit  souvent  aler 
en  estât  en  esbatement  sur  beaulx  chevaulx,  noble- 
ment acompaignié  de  la  gent  Sarrasine.  Et  depuis  fut 
paiée  grand  partie  de  sa  finance  et  bailliée  seureté  du 
seurplus.  Et  après,  le  jour  de  Pasques  Flouries,  fu  mis 
à  plaine  délivrance.  Et  fu  mis  en  une  galée  au  port 
d'Alixandre'  sur  la  mer  verde.  A  tout  laquelle  com- 
paignie  de  l'amiral  de  Rodes,  il  ala  descendre  à  Cher- 
mes,  et  là  trouva  ses  enfans  et  sa  seur  et  tous  les  sei- 
gneurs et  dames  de  son  royaume,  avec  toute  la  ba- 
ronnie  et  noblesce  de  son  pays,  qui  tous  ensamble  le 
receurent  moult  révéramment,  en  regraciant  Nostre 
Seigneur  très  humblement  de  sa  revenue.  Et  aucuns 
jours  ensuivans  se  parti  de  Chermes  ;  et  retourna, 
acompaignié  comme  dit  est,  en  sa  cité  de  Nicossie,  où 
il  fu  de  tout  son  peuple  receu  joieusement,  et  se  loga 
en  l'ostel  du  connestable  de  Jhérusalem.  Duquel  hos- 
tel  il  demoura  sa  vie  durant,  pour  ce  que  soi? palais, 
comme  dit  est  dessus,  avoit  esté  destruict  de  la  gent 
Sarrazine.  Et  depuis  le  trespas  de  la  royne  Charlotte*, 
ne  fut  remarié  ne  eut  compaignie  à  nulle  femme, 
comme  ses  propres  serviteurs  le  tenoient  véritablement. 
Et  vesqui  depuis  grand  espace  de  temps'. 

j    \ .  Alexandrie. 

2.  Charlotte  de  Bourbon,  fille  de  Jean  de  Bourbon,  comte  de 
La  Marche. 

3.  Il  mourut  le  19  juin  1432,  à  l'âge  de  58  ans. 

CHAPITRE   XL.  ^     '^ 

Comment  la  forteresse  de  Moynies  en  Champagne  fu  reprinse  des  Fran- 
çois. —  Et  comment  sentence  fu  rendue  par  le  duc  Jehan  deBrabant. 
^  — Et  de  la  forteresse  de  Oripette  en  Prouvence.  '     ''        ""'î 

En  ce  temps  fu  reprinse  la  forteresce  de  Moynes  en 
Champagne  par  les  gens  du  roy  Charles,  par  trayson 
d'un  Anglois  qui  esloit  dedans.  Et  depuis  fu  rasségiee 
des  Anglois,  c'est  assavoir  du  conte  de  Salbéri,  et 
avecques  lui  plusieurs  Picars,  qui  audit  siège  conti- 
nuèrent tant  que  les  asségiés  furent  constrains  d'eux 
rendre.  Et  se  départirent  les  aucuns  estrangers  sauve- 
ment,  et  ceulx  qui  autrefois  avoient  tenu  le  parti  des 
Anglois  et  Bourguignons  furent  exécutés  et  mis  à  mort. 
Esquelx  entre  les  autres  fu  l'un  d'iceulx,  ung  gentil 
homme  nommé  Gilles  de  Clari.  Et  fut  à  ladicte  raddi- 
cion  messire  Jehan  de  Luxembourg,  lequel,  après  que 
ycelle  forteresse  fut  du  tout  désolée,  retourna  en  son 
château  de  Beau  Revoir. 

En  cest  an  fut  envoyée  par  nostre  saint  père  le  Pape 
la  sentence  diffinitive  touchant  le  procès  du  duc  Jehan 
de  Brabant,  par  lequel  fut  ordonné  et  déclairé  que  le 
mariage  qui  estoit  fait  du  duc  de  Glocestre  et  de  la 
duchesse  Jaqueline  de  Bavière  estoit  de  nulle  valeur, 
et  que  s'il  advenoit  que  le  duc  de  Brabant  morust,  si 
ne  porroient  avoir  ledit  duc  de  Glocestre  et  la  du- 
chesse Jaqueline  l'un  l'autre  par  mariage.  Et  pour 
tant,  le  dessusdit  duc  de  Glocestre,  sachant  ceste  dé- 
partie faite  par  nostre  saint  père  le  Pape,  espousa  et 
prinst  en  mariage  une  femme  de  bas  estât  au  regard 
de  luy,  nommée  Alyenor  de  Cobatre,  dont  dessus  est 

faicte  mencioii ,  laquelle  le  duc  par  avant  avoit  tenue 
en  sa  compaignie  certain  temps  comme  sa  dame,  par 
amours,  et  avecques  ce,  avoit  esté  diffamée  de  aucuns 
autres  hommes  que  de  y  celui  duc.  Laquelle  chose  fist 
moult  esmerveiller  plusieurs  personnes  de  France  et 
d'Angleterre,  considérans  que  ycelui  duc  ensuivoit 
mal  en  celui  cas  la  seignourie  dont  il  estoit  extrait. 

En  ces  jours  messire  Jehan  Blondel,  accompaigné 
de  Jehan  Blondel,  son  cousin  germain,  et  huit  autres 
compaignons  de  guerre,  par  le  moyen  d'un  chapelain 
qui  estoit  à  maistre  Jehan  Cadart,  prinrent  la  forte- 
resse de  Oripette  en  Provence,  et  ledit  maistre  Jehan 
dedens,  qui  en  estoit  gardien,  et  le  firent  prisonnier, 
tendans  de  avoir  de  luy  grand  finance.  Laquelle  chose 
vint  en  brief  à  la  congnoissance  de  ceux  du  pays,  qui 
sans  délai  les  asségièrent,  et  en  fin  les  constraindirent 
si  fort,  que  bel  leur  fu  de  eux  départir  de  ladicte  for- 
teresse sans  riens  emporter,  ayans  sauf-conduit  pour 
eux  en  alerseurement.  Non  obstant  lequel,  à  l'yssir  de 
celle  forteresse,  fu  ledit  Jehan  Blondel  occis  des 
paysans.  Et  le  chapelain  qui  avoit  fait  la  trayson  fu 
décapité. 

CHAPITRE   XLI. 

y/. 

Comment  le  duc  de  Bethfort  fist  asségier  Montargis  et  comment  le  siège 
fut  levé  par  les  François.  Et  autres  matières  en  brief, 

i<é<' 

Item,  en  cest  an  le  duc  de  Bethfort,  qui  se  nommoit 
régent  de  France  de  par  le  roy  Henry,  fist  asségier  la 
ville  et  forteresse  de  Montargis  par  les  contes  de  Ware- 
wich  et  de  Sufforl,  avec  lesquelz  estoit  le  seigneur 

de  La  Poulie,  frère  dudit  conte  de  Suffort,  messir 
Henry  Bisset  et  autres  capitaines,  qui  povoient  avoir 
avec  eux  trois  mille  combatans.  Lesquelz  venus  audit 
lieu  de  Montargis,  la  avironnèrent.  Laquelle  ville  siet 
en  assez  fort  lieu.  Si  qu'il  leur  convenoit  faire  trois 
sièges,  lesquelz  assez  dangereusement  povoient  baillier 
souscours  l'un  à  l'autre.  Et  nient  mains  ilzse  logièrent 
tout  entour  et  fortifièrent  leur  dit  logis  en  aucuns 
lieux.  Et  estoit  le  conte  de  Warwich  logié  en  une  ab- 
baye de  nonnains  à  ung  des  costés  de  la  ville*.  Et  brief 
après  leur  venue  firent  aucuns  pons  et  passages  sur  la 
rivière,  pour  par  yceiilx  souscourir  les  uns  aux  autres 
se  besoing  leur  estoit.  Et  ce  fait  commencèrent  vigue- 
reusement  à  approucher  ycelle  ville  de  Montargis  et 
la  forteresce ,  el  très  fort  combatre  et  adommager  de 
plusieurs  engiens.  Mais  non  obstant  ce,  les  asségiés  se 
deffendirent  très  puissamment.  Et  continuèrent  les  as- 
ségans  en  ceste  besongne  l'espace  de  deux  mois  ou 
environ.  Lequel  temps  durant  les  nouvelles  furent 
porlées  au  roy  Charles  de  France  et  lui  firent  sçavoir 
iesdiz  asségiés,  que  se  il  ne  leur  envoioit  souscours  assez 
brief,  les  convendroit  rendre  entre  les  mains  de  leurs 
adversaires.  Et  ces  nouvelles  venues  à  la  congnoissance 
du  Roy,  comme  dit  est ,  ledit  roy  assambla  son  con- 
seil, ouquel  fut  conclud  et  délibéré  de  y  envoyer  sous- 
cours, ou  au  mains  eux  rafrescbir  de  vivres  et  de  gens. 
Et  fu  faicte  pour  ceste  cause  aucune  assamblée,  qui 
point  ne  porta  d'effect  et  se  desrompy.  Mais  depuis  fui 
ordonné  de  par  le  Roy  de  faire  une  autre  assamblée  à 


d .  L*auteur  entend  par  là  les  Dominicaines  de  Montargis,  insti- 
tuées au  treizième  siècle. 

Orléans  pour  ceste  meisme  cause,  de  laquelle  fut 
baillié  la  charge  de  par  le  Roy  au  conte  de  Dunois, 
bastard  d'Orléans^,  avecques  lequel  se  mirent  messire 
Guillaume  de  Labret,  seigneur  d'Orval ,  le  seigneur 
de  Graville,  de  Villas  et  de  Gaucourt,  Estienne  de  Vi- 
gnoUes  qu'on  dist  La  Hire,  messire  Gille  de  Saint-Si- 
mon, Gauthier  de  Broussart  et  plusieurs  autres  capi- 
taines, qui  povoient  bien  avoir  seize  cens  combatans 
droites  gens  de  guerre  et  d'eslite.  Lesquelz  se  mirent 
à  chemin,  à  tout  foison  de  vivres,  en  intencion  de  ra- 
vitailler ycelle  ville  de  Montargis  et  non  de  lever  le 
siège.  Et  quant  ilz  furent  venus  à  une  demie  lieue  près, 
le  plus  secrètement  qu'ilz  porent,  ilz  prinrent  conseil 
ensamble  et  conclurent  de  férir  sur  aucuns  logis  des 
Anglois  par  deux  costés.  Et  avoient  avec  eulx  gens  de 
la  garnison  dudit  lieu  de  Montargis  qui  les  menoienî, 
entre  lesquelz  eslois  ung  nommé  le  petit  Brelon.  Si 
fut  La  Hire  ordonné  à  conduire  l'une  des  compaignies, 
et  comme  ilz  avoient  conclud,  le  firent.  Si  férirent 
vaillamment  et  de  grand  voulenté  sur  les  logis  des 
Anglois,  qui  de  ce  ne  se  donnoient  garde,  criant  Mont- 
joie  et  Saint-Denis  !  et  commencèrent  à  bouter  les 
feux  asprement  en  maint  logis  et  à  tuer,  prendre  et 
mettre  à  meschief  aucuns  Anglois.  Et  tellement  et  si 
vaillamment  se  y  portèrent,  que  le  logis  du  seigneur 
de  La  Poulie  fut  en  assez  briève  espace  du  tout  tourné 
à  desconfilure.  Mais  ledit  seigneur  de  La  Poulie  se 
sauva  en  ung  petit  batel,  environ  lui  huitiesme.  Et 
adonc  avoient  ceulx  de  la  ville  tenues  les  yaues  si 
grandes  et  si  grosses,  que  les  pons  que  lesdiz  Anglois 
avoient  fais  estoient  couvers  d'yaue,  par  quoy  quant 
ilz  se  cuidoient  sauver,  ilz  cheoient  decosté  des  pons  et 
IV  18 

se  noyoient.  Et  en  tant  que  ce  se  faisoit,  le  bastard 
d'Orléans  se  combatoit  viguereusement  de  l'autre  costé 
sur  les  logis  de  messire  Henri  Bisset.  Et  là  estoit  des- 
cendu à  pied  et  y  avoit  fort  à  faire,  quand  les  autres, 
qui  avoient  rué  jus  et  desconfi  le  premier  logis,  lui 
alèrent  puissamment  baillier  souscours.  Et  avoit  esté 
blécié  le  seigneur  de  Graville.  Et  alors  lesdiz  Anglois, 
percevans  que  la  force  n'estoit  point  à  eux,  se  com- 
mencèrent à  retraire  pour  aler  au  logis  du  conte  de 
Warwich,  et  passoient  par  ung  pont  à  si  grand  haste 
et  à  si  grand  presse,  que  du  grand  fais  le  pont  rompy 
soubz  eux,  et  là  furent  mors  et  desconfis  laidement  et 
en  très  grand  nombre.  Car  avecques  ce,  ceulx  de  la 
ville  de  Montargis  saillirent  fièrement  hors,  en  l'ayde 
de  leurs  gens,  et  sans  espargnier  en  ocçirent  et  prin- 
rent  plusieurs.  Et  enlretant  le  conte  de  Warwich  as- 
sembla ses  gens  le  plus  hastivement  qu'il  peut.  Mais 
quant  il  sceut  la  grand  perte  et  dommagable  destruc- 
cion  de  son  ost,  dont  il  avoit  desja  bien  perdu  de  mil 
à  quinze  cens  hommes,  qui  furent  que  mors  que  pris, 
si  se  mist  en  bataille,  en  luy  retournant  sur  une  petite 
montaigne  es  vignes,  au  dehors  de  son  ost.  Et  lors  les 
François,  qui  furent  fort  travaillés  de  ceste  besongne, 
entrèrent  dedens  Montargis.  Et  entretant  la  nuit  vint. 
Si  se  départirent  et  mirent  à  chemin  lesdiz  ânglois,  à 
tous  le  remanant  de  leurs  gens,  qui  pour  la  plus  grand 
partie  estoient  de  pied,  eulx  retraiant  au  Chasteau- 
Landon,  en  Nemours  et  es  autres  lieux  de  leur  obéys- 
sance.  Et  lesdiz  François  demourèrent  à  Montargis, 
faisans  bonne  et  joyeuse  chère  de  ce  que  ainsy  par 
l'ayde  de  Dieu  avoient  achevé  ce  pour  quoy  ilz  es- 
toient là  venus.  Et  après  s'en  retournèrent  devers  le 

roy  Charles  de  France,  qui  les  receupt  très  amiable- 
ment. 

En  cest  an,  le  duc  Jehan  de  Brabant,  qui  estoit  ma- 
lade de  moult  griève  maladie,  trespassa  en  son  chastel 
de  Leveure  en  disant  moult  dévotement  Miserere  mei 
Deus,  etc.  Et  fut  enterré  en  la  chapelle  de  sondit 
chastel  de  Leveure  emprès  son  père.  Après  le  trespas 
duquel,  releva  toutes  ses  seignories,  Phelippe,  conte 
de  Ligney  et  de  Saint  Pol,  son  frère.  Et  par  ainsy  la 
duchesse  Jaqueline  demoura  esseulée  de  ses  deux 
maris.  Car,  comme  dit  est  dessus,  le  duc  de  Glocestre 
avoit  prins  aultre  femme*,  et  ledit  duc  de  Brabant 
estoit  trespassé  comme  dict  est.  Et  durant  la  vie  dudit 
duc  de  Brabant  y  eut  ung  nommé  Jehan  Chevalier, 
qui  volt  mettre  à  y  celui  duc  ung  carquant  au  col,  à  la 
requeste,  comme  on  disoit,  de  la  contesse  doagière  de 
Haynau.  Lequel  Chevalier  pour  ceste  cause  fu  prins  à 
Brouxelles  et  décapité. 

En  ce  mesmes  temps,  la  forteresse  d'Escaudeuvre, 
emprès  Cambray,  fu  mise  en  la  main  de  messire  Jehan 
de  Luxembourg  par  le  consentement  du  duc  de  Bour- 
gongne.  Et  fu  la  cause,  pour  ce  que  messire  Loys,  frère 
bastard  de  la  duchesse  Jaqueline  de  Bavière,  à  cuy 
estoit  ycelle  forteresse,  ne  feist  guerre  ou  tribulacion 
aucune  aux  pays  d'environ,  comme  celuy  qui  tenoit 
le  parti  de  ladicte  duchesse  Jaqueline,  sa  sœur.  Et 
ainsi  perdit-il  son  héritage. 

En  ces  jours  eut  ung  terrible  et  grand  rencontre 
auprès  du  Mont  Saint- Micliiel  entre  les  Anglois,  qui 
tenoient  le  Mont  de  Hellem  d'une  part,  et  les  François 

1.  Voy.  plus  haut,  p.  206. 

et  Bretons,  d'autre  part.  Mais  en  conclusion,  lesdiz 
Anglois  y  furent  mors  et  desconfis.  Si  obtinrent  les 
François  victoire,  et  par  conséquent  gaignèrent  la- 
dicte  forteresce. 


DE  L'AN  MCCCCXXVn. 

[Du  20  avril  4427  au  4  avril  1428.] 


CHAPITRE  XLII. 

Comment  la  forteresce  de  la  Malemaison,  qui  estoit  à  l'évesque  de 
Cambray,  fut  prinse  par  messire  Jehan  Blondel.  —  Et  autres  matières. 

Au  commencement  de  cest  an,  fut  prinse  la  forte- 
resce de  la  Maie  Maison  à  deux  lieues  près  du  Chastel 
en  Cambrésis*,  laquelle  estoit  à  Jeban  de  Lens,  sei- 
gneur de  Liekerque  et  évesque  de  Cambray,  à  cause 
de  son  évesché,  et  le  print  messire  Jehan  Blondel  te- 
nant le  parti  du  roy  Charles,  acompaignié  de  ses 
gens,  qui  estoient  en  petit  nombre.  Dedens  ycelle 
estoit  comme  capitaine  pour  ledit  évesque  ung  bel 
escuyer  nommé  Watier  de  Bâillon,  lequel  fu  trouvé 
en  son  lit.  Et  entrèrent  ens  les  dessusdiz  en  traversant 
les  fossés  parmi  l'yaue  et  montant  par  eschielles  de- 
dens la  basse  court.  Duquel  lieu  ilzprindrentleguet,  et 
après  se  embuschèrent  devant  le  pont  du  dongon.  Et, 

4 .  Cateau-Cambrésis.  • 

au  matin,  quant  le  portier  avala  ledit  pont,  ilz  sail- 
lirent sus,  les  espées  traites,  et  occirent  ledit  portier, 
puis  entrèrent  tout  paisiblement  dedens  sans  y  trouver 
quelque  defïence,  jà  soit  ce  que  fut  la  plus  forte  place 
et  mieulx  gardable  qui  feust  entre  les  marches  et  pays 
environ.  Pour  laquelle  prinse  tout  le  pays,  ce  sachant, 
fut  mis  en  grand  effroy,  et  mesmement  ceulx  duCastel 
en  Cambrésis  et  ledit  évesque,  qui  layens  estoient  à  ceste 
heure  furent  fort  esmerveillez  que  povoit  estre.  Car 
pour  lors  n'estoit  oudit  pays  nouvelle  de  nulle  guerre. 
Toutefois  l'évesque  de  Cambray  envoia  aucuns  de  ses 
gens,  avec  grand  partie  delacommunaulté  du  Chastel, 
jusques  audit  lieu  de  La  Maie  Maison,  pour  savoir  qui 
c'estoit.  Et  eulx  là  venus  parlèrent  à  aucuns  de  ceulx 
qui  l'avoient  prinse,  lesquelz  par  malice  firent  leur 
cry  de  Bourgongne  et  de  Luxembourg  !  et  pour  tantj 
les  dessusdiz  envoyez  s'en  retournèrent  en  ladicte  ville 
du  Chastel  en  Cambrésis.  Et  brief  ensuivant  ledit 
messire  Jehan  Blondel  se  pourvey  de  vivres  et  de  gens 
en  grande  habondance.  Et  après,  commencèrent  à 
courir  et  à  fourer  le  pays  de  Cambrésis  et  plusieurs 
aultres,  en  faisant  maulx  inestimables.  Avec  lesquelz 
s'assamblèrent  par  plusieurs  fois,  à  faire  lesdictes 
courses,  aucuns  des  gens  du  duc  de  Bourgongne  et 
de  messire  Jehan  de  Luxembourg.  Et  entrelant,  ycelui 
évesque  envoia  devers  le  duc  de  Bourgongne  sçavoir 
se  c'estoit  de  son  consentement  que  sa  forteresce  avoit 
esté  prinse.  Auquel  fut  respondu  que  non,  ains  seroit 
conforté  et  aidié  par  ledit  duc,  tant  qu'il  r'aroit  sa 
forteresce. 

Item,  après  la  mort  du  duc  de  Brabant  fut  faite  une 
grande  assamblée  en  la  ville  de  Valenciennes,  à  la 


278  CHRONIQUE  [4427] 

quelle  fut  le  duc  de  Bourgongne,  les  contes  de  Namur 
et  de  Pointhièvre*  et  de  Conversen,  le  prince  d'O- 
renge,  messire  Jehan  de  Luxembourg,  les  évesques 
de  Tournay  et  d'Arras,  et  plusieurs  autres  nobles  et 
gens  d'église.  Et  fu  pour  la  cause  de  sçavoir  qui  au- 
roit  le  gouvernement  du  pays  de  Haynau.  A  quoy, 
par  meure  délibéracion  de  conseil,  fut  ordonné  que 
ledit  pays  demorroit  en  la  main  et  gouvernement  du 
duc  de  Bourgongne.  Lequel  sur  ce  y  pourvoy  de 
gouverneur  et  officiers. 

En  cest  an  le  conte  de  Warwicb  et  plusieurs  An- 
glois  tinrent  siège  devant  Pont-Ourson,  et  tant  con- 
Straindirent  les  asségiez,  qu'ilz  se  mirent  en  compo- 
sicion  et  promirent  de  à  certain  jour  rendre  le  fort 
en  la  main  dudit  conte  de  Warwicb,  en  cas  qu'ilz 
n'auroient  souscours  des  François  et  des  Bretons  si 
fort  et  si  puissant  que  pour  combatre  ycelui  conte. 
Lequel  souscours  ne  fut  point  envoie,  et  pour  tant, 
comme  promis  l'avoient,  rendirent  la  place  aux  An- 
glois. 

jMi.)     nii^  CHAPITRE   XLIII. 

Comment  messire  Jehan  Blondel  rendy  la  forteresse  de  la  Malemaison 
...     ..    ,      .  qu*ïl  avoit  prinse  ,  à  l'évesque  de  Cambray. 

En  après,  le  duc  de  Bourgongne  ala  à  Mons  en  Hay- 
nau, avec  luy  grand  nombre  de  ceulx  de  son  conseil, 
et  là,  comme  dites',  constitua  plusieurs  officiers  na- 
tifz  du  pays,  pour  gouverner  la  seignorie  d'ycelui. 

f>no  atifil  iii)  invAEiQ  f)b  aub  tjb  Jiniiî  eI  zoiqs  ,ma)l 
i.  Penthièvre.      féV  ob  ^^lliv  lI  '«hb*?.!!  abfifiig 

Auquel  lieu,  par  saufconduit,  ala  messire  Jehan  Blon- 
del,.  qui  de  par  ledit  duc  fut  plusieurs  fois  sommé  et 
requis  de  rendre  à  l'évesque  de  Cambray  sa  forte- 
resce.  Auxquelles  requestes  il  ne  volt  en  riens  obéyr, 
mais  en  dissimulant  se  excusoit  aucunement.  Toute- 
fois le  duc  de  Bourgongne  et  son  conseil  se  conclu- 
rent de  bailler  gens  etayde  audit  évesque,  pour  assé- 
gier  et  reconquérir  sadicte  forteresce.  Et  pour  ce  faire 
ledit  évesque  manda  ses  amis  et  se  mist  en  armes  à 
tout  ce  qu'il  povoit  avoir  de  gens.  Pour  lequel  aydier 
et  conforter,  y  furent  commis  de  par  le  duc  de  Bour- 
gongne,  messire  Guillaume  de  Lalain,  bailli  de  Hay- 
nau,  Le  Bègue  de  I^nnoy,  chevalier,  gouverneur  de 
Lille,  avecques  aucuns  autres  nobles  hommes,  et  cer- 
tain nombre  de  gens  d'armes.  Durant  lequel  temps 
ledit  messire  Jehan  Blondel,  oyant  ces  nouvelles,  et  sa- 
chant que  le  duc  de  Bourgongne  avoit  son  fait  mal 
agréable,  condescendit  à  traitié,  et  conclud  de  rendre 
la  forteresce  moyennant  que  sa  paix  seroit  faicte  devers 
le  duc  de  Bethfort  et  le  duc  de  Bourgongne,  et  si  lui 
seroient  rendues  ses  forteresces  et  seignories,  les- 
quelles estoient  en  la  main  du  roy  Henry  de  Lencastre 
comme  confisquées,  et  avec  ce  emporteroient,  lui  et 
ses  gens,  tous  leurs  biens,  et  si  auroit  pour  ses  des- 
pens  quatre  mille  escus.  Lesquelles  choses  en  conclu- 
sion lui  furent  accordées,  et  de  ce  baillé  seurté.  Et  par 
ainsy  délivra  la  Maie  Maison  en  la  main  de  Baltazar, 
bastarddu  Quesnoy,qui  de  par  le  duc  de  Bourgongne 
y  fut  commis  à  le  garder  certain  espace  de  temps.  Et 
pour  payer  iadicte  somme  et  autres  frais,  fut  mis  sus 
une  grande  taille  par  tout  le  pays  de  Cambrésis,  tant 
sur  gens  d'églises  comme  autres,  lesquelz  à  ce  payer 

furent  constrains  très  rigoreusement.  Après  lesquelles 
besongnes,  par  le  consentement  dudit  évesque  et 
d'aucuns  autres  du  pays,  fut  ladicte  forteresce  de  la 
Maie  Maison  abatue  et  du  tout  démolie.  Dont  ce  fut 
dommage,  car  c'esloit  la  nonpareille  et  la  mieulx  édi- 
fiée qui  fust  en  tous  les  pays  à  l'environ,  et  ou  plus 
fort  lieu.  Ainsy,  messire  Jeban  Blonde!  par  force  de 
mal  faire  A?int  à  son  intencion,  et  fut,  comme  dit  est, 
restitué  et  mis  en  la  possession  de  tous  ses  héri- 
taiges. 

\% 

CHAPITRE  XLIV. 

Comment  le  duc  de  Bourgongne  retourna  ou  pays  de  Holande,  où  il  fist 
assaillir  la  ville  de  Hermenfort.  —  Et  aultres  matières. 

Item ,  après  ce  que  le  duc  de  Bourgongne  eut , 
comme  dit  est,  ordonné  de  ses  besongnes  en  Haynau, 
il  retourna  à  tout  grand  puissance  de  gens  d'armes 
en  Hollande,  pour  coniger  aucuns  qui  autrefois  lui 
avoient  fait  serement,  lesquelz  faisoient  rébellion  ou- 
dit  pays.  Et  en  ce  voiage  fist  assaillir  une  ville  fermée 
de  fortes  hayes  et  de  fossés  pleins  d'eaue,  nommée 
Hemenfort.  Lequel  assault  dura  assez  longuement  et 
fut  aspre,  cruel  et  terrible.  Et  mesmement  ledit  duc 
de  sa  personne  passa  l'eaue  desdiz  fossez,  et  ala  coni- 
batre  ses  ennemis  très  vaillamment.  Et  pour  vray  il 
se  mist  adonc  en  très  grand  péril,  car  les  défendans, 
en  grand  bardiesce  se  babandonnoient  sans  eulx  espar- 
gner,  pour  eulx  défendre  et  sauver  leurs  vies.  Durant 
lequel  assault  fut  mis  à  mort  ung  très  vaillant  cbeva- 
lier,  est  assavoir  le  seigneur  de  Voz  d'Anquin,  et  avec 


[1427]  D'ENGUERRAN  DE  MONSTRELET.  281 

lui  aucuns  autres  expers  hommes  de  guerre.  Et  si  y 
fut  navré  Le  Bon  de  Saveuse,  tant  qu'il  le  convint 
porter  hors  des  fossez  comme  en  péril  de  mort,  et 
plusieurs  autres.  Et  adonc  ledit  duc  et  ceulx  de  sa 
partie,  voiant  la  perte  de  leurs  gens,  eurent  conseil 
de  faire  sonner  la  retraite  et  de  eux  retraire  arrière, 
comme  ilz  firent,  et  se  logèrent  assez  près  de  ladicte 
ville,  où  ilz  furent  celle  nuit,  assez  povrement  pour- 
veus  de  ce  que  mestier  leur  estoit.  Et  lendemain,  ledit 
duc  prinst  autre  marche.  Et  alors  s'estoient  alyés  avec 
la  duchesse  Jaqueline  ceulx  de  la  ville  de  Utrecht,  et 
aussy  les  ducs  de  Gueldres  et  de  Clèves  estoient  de  la 
partie  dudit  duc.  Par  quoy  la  guerre  et  tribulacion 
croissoit  et  multiplioit  oudit  pays  de  jour  en  jour. 

En  ce  temps  s'assemblèrent  es  marches  de  Picardie 
environ  cinq  cens  combatans,  tant  hommes  d'armes 
comme  archers  de  plusieurs  tires,  lesquelz,  soubz  la 
conduite  de  messire  Charles  de  Moyencourt,  Mahieu 
de  Humières,  Jehan  de  Longue  val  et  aucuns  autres 
gentilz  hommes,  furent  menez  par  l'ordonnance  et 
commandement  du  duc  de  Bourgongne,  à  la  requeste 
d'un  chevalier  nommé  messire  Philebert  Ândrieuet, 
en  l'ayde  et  souscours  de  Âmé,  duc  de  Savoie',  bel 
oncle  d'ycelui  duc  de  Bourgongne,  qui  avoit  lors 
guerre  et  discencion  au  duc  de  Millan*.  Lesquelz  cinq 
cens  combatans  dessusdiz  chevauchèrent  par  plusieurs 
journées,  tant  qu'ilz  vinrent  oudit  pays  de  Savoie,  où 
ilz  furent  joieusement  receus  dudit  duc,  et  de  là  furent 
envoyez  sur  les  marches  en  tirant  vers  Lombardie,  où 


i .  Amédée  VIII,  qui  fut  pape  en  i  440,  sous  le  nom  de  Félix  V. 
2.  Philippe-Marie  Visconti. 

ilz  firent  maulx  inestimables.  Et  tant  que  par  la  re- 
nonamée  d'yceulx,  et  par  la  crémeur  que  les  deux 
princes  dessusdiz  eurent  de  leur  povre  peuple,  ayant 
d'yceulx  compacion,  se  concordèrent  et  firent  bonne 
paix.  Et  ladicte  paix  conclute,  lé  duc  Ame  de  Savoie 
donna  congié  à  yceulx  Picars,  en  eulx  grandement 
remerciant  de  leur  travail,  en  donnant  à  aucuns  des 
plus  notables  draps  de  Damas  et  autres  joyaulx  Et 
par  ainsy  les  dessusdiz  Picars  retournèrent  en  leurs 
propres  lieux.  La  cause  de  la  guerre  si  estoit  pour  ce 
que  le  duc  de  Millan  avoit  prins  Novaire,  la  Cité  et 
Berseil  sur  le  duc  de  Savoie,  lesquelles  lui  furent  ren- 
dues. 

Item,  après  ce  que  le  duc  de  Bourgongne  eut  par 
plusieurs  journées  visité  le  pays  de  Hollande  et  mis 
ses  garnisons  sur  les  frontières  de  La  Gaude,  où  lors 
se  tenoit  la  duchesse  Jaqueline,  délaissant  aucuns  de 
ses  capitaines  pour  la  garde  et  seurté  d'ycelui  pays, 
telx  comme  le  seigneur  de  l'Isle-Adam,  messire  Lyon- 
nel  de  Bournonville  et  aucuns  autres  hommes  d'armes, 
expers  et  renommez  de  guerre,  puis  s'en  retourna  en 
son  pays  de  Flandres. 

En  l'an  dessusdit  furent  es  pays  d'Espaigne,  de  Cas- 
telogne  et  en  Languedoc,  grans  mouvemens  de  terre, 
dont  en  aucuns  divers  lieux  plusieurs  villes  et  nota- 
bles édifices  cheurent.  Dont  les  peuples  d'yceulx  pays 
furent  pas  très  long  temps  moult  troublés  et  en  grand 
effroy. 


[1427]  D'ENGUERRAN  DE  MONSTRELET.  283 


CHAPITRE  XLV. 

Comment  en  ce  temps  le  Soudan  de  Babilonne  escripvi  lettres 
aux  princes  chrestiens,  et  la  teneur  d'ycelles. 

En  ce  temps  le  Soudan  de  Babilonne  envoia  lettres 
à  tous  rois  et  princes  Chrestiens.  Desquelles  la  teneur 
s'ensuit  : 

«  Baldadoc,  filz  Daire,  connestable  de  Jhérico,  pré- 
vost  de  Paradis  terrestre,  nepveii  des  Dieux,  roy  des 
roys  ,  prince  des  princes  ,  Soudan  de  Babilonne ,  de 
Perse,  de  Jhérusalem,  de  Caldée,  de  Barbarie,  prince 
d'Afrique  et  d'Ircanie,  seigneur  de  Siclie,  des  Anites, 
des  Payens  et  des  Mari  tans,  maistre  Anthipotel,  advoué 
d'Amazone,  gardien  des  Isles, doyen  des  abbayes,  com- 
mandeur des  temples,  froisseur  des  heaumes  ,  fendeur 
des  escus,  perceur  de  haubers,  rompeur  deharnois  de 
plates ,  lanceur  *  de  glaives  ,  effondreur  de  destriers, 
tresperceur  de  presses ,  destruiseur  de  chasteaulx  , 
fleur  de  chevalerie ,  sangler  de  hardiesce ,  aygle  de 
largesse,  crémeur  des  ennemis,  espérance  d'amis,  re- 
couvreur des  desconfis ,  converseur  des  Juifz,  occieur 
des  Chrestiens  ,  gardien  des  Sarrazins  ,  estandart  de 
Mahomet,  seigneur  de  tout  le  monde.  Aux  rois  d'AUe- 
maigne,  de  France  et  d'Angleterre,  et  à  tous  rois,  ducz 
et  contes,  et  généralement  à  tous  ceulx  esquelx  nostre 
débonnaireté  est  à   advenir  ,  salut  en  nostre  grâce. 


i ,  Lanceur  de  glaives,  ces  termes  prouvent  ce  que  nous  avons 
déjà  dit,  que  le  mot  glaive  ne  signifiait  pas  une  épée ,  mais  une 
arme  du  genre  de  la  lance,  comme,  par  exemple,  le  javelot. 

Comme  ainsy  soit  qu'il  est  bien  loisible  de  relenquir 
erreur  par  sagesse  qui  volt,  vous  mande  que  vous  ne 
laissiez  nullement  ne  tardez  à  venir  pardevers  moy,  et 
relevez  vos  fiefz  et  terres  de  ma  seigneurie,  en  renyant 
vostre  Dieu  et  la  Foy  chrestienne  ,  délaissant  vos 
erreurs  es  quelles  vous  et  voz  devanciers  avez  esté 
envelopez  trop  longuement  ;  ou  aultrement  mon  in- 
dignacion  et  la  puissance  de  ma  forte  espée  tournera 
sur  vous  assez  briefment.  Dont  je  auray  voz  lestes  en 
rançon ,  sans  riens  espargner.  Ces  lettres  furent  don- 
nées la  vigille  des  Àmbassadiens ,  l'an  X®  de  nostre 
couronnement ,  la  seconde  année  après  nostre  noble 
victoire  et  destruccion  du  maleureux  pays  de  Cyppre.  » 


CHAPITRE   XLVI. 

Comment  les  Ânglois  vinrent  en  la  duché  de  Bretaigne,  où  ils  firent 
moult  de  maulx  et  de  grans  dommages.  — Et  autres  matières. 

En  cesl  an ,  le  conte  de  Suffolc  et  messire  Thomas 
de  Rameston,  à  cause  de  certaine  guerre  qu'ilz  avoient 
au  duc  de  Bretaigne,  à  tout  environ  douze  cens  com- 
batans ,  alèrent  coure  ou  pays  de  Bretaigne  jusques 
bien  près  de  la  ville  de  Rennes,  où  estoit  le  duc  ,  et  y 
firent  de  très  grans  dommages ,  et  y  levèrent  de  très 
grans  proies,  tant  prisonniers  comme  autres  biens,  à 
tout  lesquelz  retournèrent  en  ung  groz  village  du  pays 
nommé  Tinlenach  *.  Et  lendemain  se  mirent  à  chemin 
et  rentrèrent  es  marches  de  la  basse  Normendie,  à 
tout  ce  qu'ilz  avoient  gaigné,  sans  avoir  quelque  em- 

1 .  Tinténiac  (Ille-et- Vilaine).  t> 

peschement.  Et  tost  après  ledit  messire  Thomas  se 
loga  en  une  petite  ville  nommée  Saint-James  de  Bui- 
veron  *,  laquelle  aultre  fois  avoit  esté  désolée ,  et  le 
fist  réparer  et  fortifier  pour  y  demourer  et  y  tenir 
garnison,  adfin  de  faire  aux  Bretons  guerre.  Car  elle 
estoit  à  demi  lieue  du  pays.  Et  là  demoura  ycelui 
messire  Thomas ,  lieutenant  dudit  conte  de  Suffort. 
Lequel  conte  estoit  capitaine  général  de  la  basse  Nor- 
mendie.  Et  commencèrent  les  Anglois  à  mener  forte 
guerre  et  faire  plusieurs  courses  ou  pays  de  Bretaigne. 
Pour  aux  quelles  obvier  et  résister ,  le  duc  fist  grand 
assamblée  des  nobles  hommes  de  son  pays ,  lesquelz 
il  bailla  en  charge  à  son  frère  le  conte  de  Richemont, 
qui    nouvellement    avoit   esté   fait   connestable    du 
royaume  de  France.  Lequel,  avec  d'autres  gens  qu'il 
avoit,  les  mena  devant  ladicte  ville  de  Saint-Jasrae  de 
Buiveron,  et  de  fait  l'asséga  très  puissamment.  Et  y 
eut  de  la  première  venue  grande  escarmuche;  nient- 
mains  ledit  connestable  se  loga ,  et  fist  ycelle  envi- 
ronner tout  entour.  Si  commença  à  faire  jeter  et  traire 
plusieurs  de  ses  engiens  contre  la  muraille,  qui  moult 
fort  la  dommagièrent ,  et  au  bout  des  dix  jours  ou 
environ  ,   eut  conseil  de  la  faire   assallir.   Et  dura 
l'assault  par  longue  espace ,  très  dur  et  merveilleux. 
Si  estoient  les  Bretons  bretonnans  à  ung  costé  bas  où 
il  y  avoit  ung  petit  vivier,  et  convenoit  qu'ilz  passas- 
sent par  une  estroite  voie  pour  aler  jusques  au  mur, 
à  grand  dangier.  Si  avoit  à  ce  costé  ung  petit  belevvert, 
dont  ung  chevalier  anglois ,  nommé  messire  NicoUe 
Bourdet,  avoit  la  charge ,  à  tout  soixante  ou  quatre 

1 .  Saint-James  de  Beuvron  (Manche). 

vings  combalans.  Et  d'aultre  part  y  avoit  une  porte 
assez  bien  fournie  d'Anglois.  Et  lors  yceulx  Bretons, 
qui  dévaloient  es  fossés  en  très  grand  nombre  pour 
aler  assalir,  oyrentdes  deux  costezlesdizAngloisjetter 
ung  très  grand  cry  en  criant  Salseberi  !  et  Suffort  ! 
pour  lequel  cry  les  Bretons  se  commencèrent  à  re- 
traire en  très  grand  desroy.  Et  adonc  ledit  messire 
Nicolle  sailly  après  eulx  viguereusement ,  et  sans  y 
trouver  grand  deffence  en  furent  mis  à  mort  et  noyés 
oudit  estanc,  de  six  à  huit  cens,  et  avec  ce  en  demou- 
rèrent  prisonniers  environ  cinquante  ,  et  si  furent 
gagniés  par  lesdiz  Anglois  dix  huit  estandars  et  une 
bannière.  Et  tost  après  furent  portées  les  nouvelles 
audit  conneslable  de  la  perte  de  ses  gens,  lequel  faisoit 
fort  assaillir  de  l'autre  costë  ;  si  fut  de  ces  nouvelles 
moult  esmerveillé,  si  fist  sonner  la  retraicle,  car  tout 
le  siège  de  devers  ledit  estanc  estois  jà  levé.  Si  se 
mirent  les  Bretons  ensamble  et  prinrent  hastif  conseil 
sur  ce  qu'ilz  avoient  à  faire.  Auquel  conseil  fu  déli- 
béré, que,  entendu  la  grand  perte  que  ycelui  connes- 
lable avoit  eu  de  ses  gens,  il  estoit  bon  qu'il  se 
départist.  Et  ainsy  le  fist-il.  Mais  il  actendi  jusques 
environ  mienuit,  et  s'en  retourna  en  la  ville  de  Fou- 
gières ,  en  très  petite  ordonnance ,  délaissant  audit 
siège  grand  foison  de  bonbardes,  vivres  et  aultres 
artilleries.  Et  ledit  sire  Thomas ,  à  tout  six  cens  com- 
batans  qu'il  avoit,  dont  la  plus  grand  partie  estoient 
bléciez,  demoura  en  celle  ville,  bien  joyeux  de  sa 
bonne  fortune,  et  fist  bouter  dedens  tous  les  biens  qui 
estoient  demourez  de  ses  adversaires.  Et  le  second 
jour  ensuivant,  vint  le  conte  de  Suffort,  à  tout  quinze 
cens  combatans,  lequel  mena  lendemain  ledit  messire 

Thomas  avec  aucuns  de  ses  gens  devant  ung  fort 
moustier,  qui  tantost  se  rendi  à  luy,  et  de  là  se  tira 
plus  avant  ou  pays  devers  la  cité  de  Dol;  et  avoit  en- 
tencion  de  sousjourner  là.  Mais  entretant,  le  duc  de 
Bretaigne  envoya  devers  le  conte  de  Suffort  ung  sien 
poui-suivant ,  à  tout  ses  lettres,  par  lesquelles  luy 
prioit  d'avoir  trêves  sur  une  forme.  Ce  que  ledit  conte 
accorda.  Et  sur  ce  remanda  ledit  messire  Thomas  et 
ses  gens,  lequel  retourna  audit  Sainte-Jasme  de  Bui- 
veron,  à  tout  grans  proies.  Sy  fut  tant  parlementé 
entre  lesdictes  parties  que  les  trêves  furent  données, 
qui  durèrent  trois  mois  ou  environ  ,  moyennant  que 
pour  les  accorder  le  conte  de  Suffort  eut  quatre  mille 
et  cinq  cens  francz. 

Si  s'entretinrent  très  bien  ycelles  trêves  jusques  en 
la  fin  de  juing  qu'elles  dévoient  faillir.  Durant  lequel 
temps  ne  se  peurent  lesdictes  parties  accorder,  el  pour 
tant  de  rechief  retournèrent  à  la  guerre ,  et  furent 
faites  plusieurs  choses  moult  dommagables  par  feu  et 
par  espée  ,  par  les  Anglois  ,  oudit  pays  de  Bretaigne. 
Pour  aux  quelles  obvier,  le  duc  et  le  connestable,  son 
frère,  firent  réparer  la  ville  de  Pont-Ourson,  qui  dé- 
part Normendie  et  Bretaigne ,  à  deux  lieues  du  Mont 
Saint-Michel,  et  y  fut  mise  grosse  garnison  pour  faire 
frontière  contre  lesdiz  Anglois.  Et  certain  temps  en- 
suivant ledit  conte  de  Suffort  fut  déporté  du  gouver- 
nement de  la  Basse-Normendie ,  et  y  fut  commis  le 
conte  de  Warwich.  Lequel  assambla  grans  gens,  et 
asséga  ladicte  ville  de  Pont-Ourson.  Et  pour  ce  que 
durant  le  siège  les  Anglois  asségans  avoient  vivres  à 
grant  dangier ,  tant  pour  la  garnison  du  Mont  Saint- 
Michel,  comme  pour  autre,  sy  fut  envoyé  le  seigneur 

d'Escalles,  à  tout  cinq  cens  combatans  ,  en  la  Basse 
Normendie ,  pour  aconduire  les  \ivres  dessusdictes. 
Et  ainsy  qu'il  s'en  retournoit,  à  tout  yceulx  ,  les  Bre- 
tons qui  sçavoient  son  retour  s'estoient  mis  en  embus- 
che  ,  bien  quinze  cens  combatans,  auprès  du  Mont 
Saint-Michel,  et  lors,  quand  ilz  \eirent  leur  point,  ilz 
saillirent  sur  lesdiz  Anglois,  lesquelz  ilz  trouvèrent  en 
bonne  ordonnance.  Si  se  deffendirent  très  vaillam- 
ment,  et  tant,  que  finablement  les  Bretons  furent 
tournez  à  desconfiture ,  et  en  y  eut  de  mors  en  la 
place  bien  huit  cens.  Entre  lesquelz  y  fut  mort  le 
seigneur  de  Chasteaugeron,  le  seigneur  de  Coesquan, 
le  seigneur  de  Chambour ,  le  baron  de  Cambouches, 
le  seigneur  de  Humandrie,  messire  Pierre  Le  Porc  ,  le 
capitaine  des  Escoçois  et  plusieurs  autres  nobles 
hommes.  El  si  fu  prins  le  visconte  de  Rohem  et  plu- 
sieurs autres  grans  seigneurs.  Après  laquelle  besongne 
les  asségiez  du  Pont- Ourson,  non  ayans  espérance  de 
souscours,  se  rendirent  sauf  leurs  vies  ,  au  conte  de 
Warwich,  et  s'en  alèrent  le  baston  au  poing ,  en  dé- 
laissant tous  leurs  biens.  Et  y  fu  commis  capitaine 
ledit  seigneur  d'Escalles.  Après  ceste  besongne  lesdiz 
Anglois  firent  emmener  le  baron  de  Soulenges,  mes- 
sire Pierre  Le  Porc  et  ung  autre ,  tous  mors  à  leur 
siège,  et  livrèrent  leurs  corps  à  ceulx  dedens  pour 
mettre  en  lerre,  et  adfin  qu'ilz  fussent  plus  certains 
de  ladicte  destrousse  et  desconfiture,  et  qu'ilz  se  ren- 
dissent plus  hastivement  ;  comme  ilz  firent. 

Environ  la  fin  de  cest  an,  convocqua  messire  Jehan 
de  Luxembourg  ,  es  pays  de  Picardie  et  à  l'environ, 
environ  mil  combatans,  tant  hommes  d'armes  comme 
archiers,  en  intencion  d'aler  asségier  et  mettre  en  son 

obéyssance  la  ville  de  Beaumoiit  en  Ârgonne ,  que 
lors  tenoit  Guillaume  de  Flavi,  tenant  le  parti  du  roy 
Charles.  Lequel  de  Flavi  et  ceulx  à  luy  obéyssans,  con- 
tinuelaient  faisoient  moult  de  oppressions  et  griefz 
dommages  aux  pays  à  l'environ. 

En  ces  jours  le  duc  Phelippe  de  Bourgongne,  comme 
il  avoit  plusieurs  fois  fait,  assambla  très  grand  nombre 
de  gens  d'armes  en  ses  pays  de  Flandres  et  d'Artois 
et  à  l'environ  ,  pour  de  recbief  aler  en  Rolande  et 
asségier  la  duchesse  Jaqueline  dedens  la  ville'  de 
Gande  \  Et  pour  ceste  fois  escripvoit  aux  nobles  de 
ses  pays  que  son  intencion  estoit  de  achever  à  ceste 
fois  la  guerre  dudit  pays  de  Hollande,  de  devant  son 
retour ,  pour  laquelle  ilz  avoient  desjà  esté  fort  tra- 
vaillez et  par  plusieurs  fois.  Lesquelles  assamblées, 
comme  dit  est,  il  mena  à  l'Excluse  ,  et  là  montèrent 
en  mer  pour  passer  au  dessusdit  pays  de  Hollande. 

Durans  toutes  cestribulacions,  menoient  les  Anglois 
très  forte  guerre  sur  les  marches  de  Bretaigne.  Et  eu- 
rent lors  yceulx  Anglois  et  les  Bretons  que  conduisoit 
le  conte  de  Richemont ,  ung  très  grant  rencontre , 
ouquel  morurent  grand  quantité  de  combatans ,  tant 
d'un  costé  comme  de  l'autre.  Mais  en  fin  lesdiz  An- 
glois obtindrent  la  journée.  Et  les  conduisoit  le  conte 
de  Warwich. 

l.Gand. 

DE  L'AN  aiCCCCXXVIII. 

[Du  4  avril  1428  au  27  mars  1429.] 


CHAPITRE  XLVIL 

Comment  messire  Jehan  de  Luxembourg  asséga  Beaumont-en-Argonne. 

Au  commenceraenl  de  cest  an,  fu  le  siège  mis  tout 
à  l'environ  de  Beaumont  en  Argonne  par  messire 
Jehan  de  Luxembourg,  accompaigné  de  plusieurs  no- 
bles hommes  des  marclies  de  Picardie.  Auquel  siège 
mettre  y  eut  plusieurs  escarmuches  entre  lesdiz  assé- 
gans  et  les  asségiés.  Es  quelles ,  entre  les  autres,  fut 
prins  et  mené  dedens  la  ville  ung  nommé  Enguerant 
de  Gribauval ,  viguereux  et  subtil  homme  d'armes. 
Pour  la  prinse  duquel  ledit  de  Luxembourg  fut  moult 
fort  troublé ,  doubtant  que  le  dessusdit  ne  fust  navré 
ou  mort.  Car  par  grand  malice  Guillaume  de  Flavy 
fist  mettre  ung  linsel  en  terre,  veullant  par  ce  donner 
à  entendre  que  ce  fust  ledit  Enguerand  qui  estoil 
trespassé.  Et  lui  fist  faire  ung  service  solempnel  ten- 
dant, comme  on  povoit  supposer,  iceluy  fourtraire 
secrètement  hors  de  la  ville  et  mener  en  lieu  secret  et 
seur,  pour  ce  qu'il  sçavoit  ledit  prisonnier  estre  riche 
homme  pour  payer  bonne  finance.  Toutefois ,  non 
obstant  que  yceulx  asségez  se  meissent  très  vigeureu- 
sement  à  deffence,  si  furent-ilz  en  brief  de  toutes  pars 
environnés  et  tellement  approchiés  que  bonnement  ne 
povoient  saillir  hors  de  leurdicte  ville,  si  non  en  grand 

péril  de  leur  vie.  El  pour  tant,  le  dessusdit  Guillaume 
de  Flavi,  voiant  que  au  longalerle  convendroit  estre 
mis  en  subjection,  non  espérant  avoir  souscours,  fist 
traictié  avec  ledit  messire  Jehan  de  Luxembourg  en- 
viron l'issue  du  mois  de  may ,  par  sy  que  lui  et  les 
siens  s'en  yroient  sauvement  en  emportant  tous  leurs 
biens.  Et  par  ainsy  ledit  messire  Jehan  de  Luxem- 
bourg eut  l'obéyssance  dudit  Beaumont ,  dedens  la- 
quelle il  mist  garnison  de  ses  gens  et  y  constitua 
capitaine  Waleran  de  Bournonville,  et  avec  ce  lui  fut 
rendu  sain  et  sauf  en  vie  ledit  Enguerand  de  Gri- 
bouval. 

Durant  lequel  siège  furent  trêves  données,  tant  d'iïn 
costé  comme  d'autre,  entre  messire  Jehan  de  Luxérti- 
bourg  et  ceulx  de  la  ville  de  Mouson  ,  jusques  aiu  jotir 
de  le  Saint  Remy  ensuivant ,  en  dedens  duquel  jour 
dessusdit  ceulx  de  ladicte  ville  dévoient  aler  vers  le 
roy  Charles  sçavoir  se  de  luy  auroient  souscours,  ou 
se  ils  se  renderoient  audit  messire  Jehan  de  Luxerti- 
bourg.  Après  lesqiielz  traictiez  ainsy  achevez,  ledit 
messire  Jehan  congia  ses  gens,  et  s'en  retourna  en  son 
chastel  de  Beau  Revoir.  Et  Guillaume  de  Flavi  pareil- 
lement donna  congié  à  ceulx  qui  l'avoient  servy ,  et 
s'en  ala  à  privée  mesnie,  soubz  bon  sauf  conduit ,  à 
Liencourt  en  Santers  ,  en  l'ostel  de  monseignetir  son 
père.  Car,  en  tant  qu'il  estoit  asségié  en  Beaurtiont, 
le  duc  de  Bar  fist  démolir  et  abatre  une  forteresse 
nommée  Noefville  sur  Meuse ,  laquelle  tenoient  les 
gens  dudit  Guillaume  de  Flavi,  et  là  avoit  sa  clievance 
et  sa  retraite. 

CHAPITRE   XLVIII. 

Comment  le  traictlé  se  fist  entre  le  duc  de  Bourgongne  et  la  duchesse 
Jaqueline  de  Bavière  ;  et  le  contenu  en  ycelui. 

Item,  après  ce  que  le  duc  de  Bourgongne  fust  re- 
tourné, comme  dit  est  dessus ,  ou  pays  de  Hollande, 
et  qu'il  eust  faites  grandes  préparacions  tant  de  gens 
comme  d'abillemens  de  guerre  ,  pour  combatre  et 
subjuguer  la  "ville  de  La  Gande  \  où  estoit  la  duchesse 
Jaqueline  et  ses  aydans ,  ladicte  duchesse  et  ceulx  de 
son  pays,  considérans  la  puissance  d'ycelui  duc  de 
Bourgongne ,  et  que  desjà  la  plus  grand  partie  des 
nobles  et  des  communaultez  de  ses  pays  s'estoient 
tournés  contre  elle  çivec  sa  partie  adverse  ,  doubtant 
non  pouvoir  résister  audit  duc,  prist  conseil  avec  ses 
plus  privés  et  féaulx  serviteurs,  et  se  conclud  de  traic- 
ter  de  paix  avec  son  beau  cousin  et  adversaire,  le  duc 
Phelippe  de  Bourgongne.  Lequel  traictié,  par  le  moyen 
d'aucuns  ambassadeurs  envoyez  entre  les  deux  par- 
ties, fut  tel  qu'il  s'ensuit  ; 

«  Est  assavoir  que  ladicte  duchesse  cosgnoistra  et 
tenra  son  beau  cousin  le  duc  de  Bourgongne  estre  son 
droit  hoir  et  héritier  de  tous  ses  pays.  Et  dès  lors  le 
fist  gouverneur  et  maimbour  des  dessusdiz  pays  ,  pro- 
raetant  ycelle  mettre  en  ses  mains  toutes  les  villes  et 
forteresces  qu'elle  tenoit,  dedens  lesquelles  ycelui  duc 
metlroittelx  capitaines  qu'il  lui  plairoit.  Promistaussy 
ycelle  dame  de  non  ly  jamais  marier  sans  le  consen- 

i.  Gand. 

tement  dudit  duc.  Et  avec  ce  demoiiroit  à  ycelui  duc 
la  ville  et  forteresse  de  Zenenberghe.  » 

Et  par  ainsy ,  ledit  traictié  de  paix  conclud  et  fine 
entre  les  deux  parties,  convindrent  ensamble  certaines 
journées  ensuivans  en  la  ville  de  Delf.  Ouquel  lieu , 
après  qu'ilz  eurent  conjoy  l'un  à  l'autre révéramment, 
prinrent  d'un  commun  assentement,  eulx  deux  ensam- 
ble ou  leurs  commis,  lesseremens  de  plusieurs  bonnes 
villes.  Et  par  ainsy  ledit  pays  de  Hollande,  qui  par 
longue  espace  a  voit  esté  travaillé  d'icelle  guerre,  de- 
moura  en  paix.  Et  retourna  le  dessusdit  duc  de  Bour- 
gongne,  donnant  congié  à  ses  Picars,  en  son  pays  de 
Flandres  et  d'Artois. 


CHAPITRE   XLIX. 

Comment  le  conte  de  Salseberi  vint  en  France,  à  tout  grand  gent,  en 
l'ayde  du  duc  de  Bethfort,  Et  comment  le  duc  de  Bourgongne  ramena 
la  duchesse  Jaqueline  de  Bavière  en  Haynau. 

Ou  mois  de  may  ensuivant ,  le  conte  de  Salseberi , 
homme  expert  et  très  renommé  en  armes ,  par  l'or- 
donnance du  roy  Henry  et  de  son  grand  conseil  en 
Angleterre,  convocqua  jusques  à  six  cens  combatans 
ou  environ,  gens  d'eslile  etesprouvez  en  armes  pour 
la  plus  grand  partie,  pour  amener  en  France  en  l'ayde 
du  duc  de  Bethfort  qui  se  disoit  régent.  Desquelx  il 
envoia  premièrement  trois  mille  à  Calais ,  et  de  là 
alèrent  à  Paris ,  pour  lousjours  maintenir  la  guerre 
contre  les  François.  Et  environ  la  Saint  Jehan  ensui- 
vant, ledit  conte  de  Salseberi,  à  tout  le  surplus  de  ses 
gens,  passa  la  mer  et  vint  à  Calais,  et,  par  Saint  Pol, 

Dourlens  et  Amiens,  s'en  ala  à  Paris,  où  il  fut  joieuse- 
ment  [receu]  diidit  conte  de  Betiifortet  de  tout  le  con- 
seil de  France  là  estant,  tenant  le  parti  du  roy  Henry. 
Après  la  venue  duquel  conte  furent  par  plusieurs  jours 
de  grans  consaulx  tenus  pour  le  fait  de  la  guerre. 
E"3tre  lesquelx  fut  conclud  que  yceîui  conte,  après 
qu'il  auroit  mis  en  l'obéyssance  du  roy  Henry  aucunes 
meschantes  places  que  tenoieot  ses  adversaires,  il 
yroit  mettre  le  siège  devant  la  cité  d'Orléans,  laquelle 
comme  ils  disoient  leur  estoit  moult  nuisable.  Lequel 
conseil  fine,  furent  de  toutes  pars  évocquez  et  mandez 
de  par  lesdiz  roy  Henry  et  régent ,  les  Normans  et 
aultres  tenans  leur  parti.  Et  fut  lors  faite  si  grand  dili- 
gence que  ledit  de  Salsebéry  eut  brief  ensuivant  jus- 
ques  à  dix  mille  combatans.  Entre  lesquelx  estoient  le 
conte  deSuffolc,  le  seigneur  d'Escailles,  le  seigneur 
de  Thalebot,  le  seigneur  de  Lille,  anglois,  Classedach  *,- 
et  plusieurs  autres  vaillans  et  très  expers  hommes 
d'armes,  qui  tous  ensamble,  après  qu'ilz  eurent  esté, 
comme  dit  est,  grandement  festoyez  et  honorez  dedens 
Paris,  se  départirent  de  là  et  des  marches  environ , 
avec  le  conte  dessusdit,  et  alèrent  mettre  le  siège  de- 
vant Nogent-le-Roy,  que  tenoient  les  François.  La- 
quelle fut  assez  tost  conquise,  et  en  y  eut  grand  partie 
de  ceulx  qui  le  tenoient  exécutés  à  mort,  et  les  aultres 
eschapèrent,  parmy  paiant  grandes  finances.  Et  de  là 
ledit  conte  s'en  ala  vers  Jargeau. 

En  ce  temps  le  duc  de  Bourgongne  retourna  en 
Hollande,  accompagné  de  aucuns  de  ses  plus  féables 
hommes,  pour  de  rechief  convenir  avec  la  duchesse 

Jaqueline,  sa  cousine,  et  prendre  les  seremens  de  fidé- 
lité d'aucuns  nobles  du  pays  et  bonnes  villes  ,  qui 
point  encore  ne  l'avoient  fait.  Après  lesquelx  receuz , 
grand  espace  de  temps ,  vinrent  ledit  duc  et  la  du- 
chesse Jaqueline  ou  pays  de  Haynau ,  où  ilz  alèrent 
par  les  bonnes  villes  recepvoir  les  seremens  pareille- 
ment comme  ilzavoient  fait  en  Hollande  et  en  Zélande, 
tant  des  nobles ,  du  clergié ,  comme  des  bourgois  et 
communaultés.  Desquelx  en  plusieurs  lieux  ilz  furent 
révéramment  et  honorablement  receuz,  jà  soit  ce  que 
aucuns  des  dessus  diz  pays  feussent  de  ce  petitement 
contens.  Toutesfois  ilz  ne  veoient  mie,  que  ad  ce  pous- 
sent bonnement  remédier. 


CHAPITRE  L. 

Comment  ceulx  de  Tournay  s'esmeurent  de  rechief  l'un  contre  l'autre. 

Ou  mois  de  juillet  de  cest  an,  ceulx  de  Tournay  se 
resmeuren't  les  ungs  contre  les  autres,  et  furent  en 
armes  par  plusieurs  fois,  ainsy  qu'ilz  avoient  autre  fois 
esté.  La  cause  si  fut  pour  ce  que  les  gouverneurs  d'y- 
celle  cité  avoient  mis  aucun  subside  sur  les  cervoises, 
pour  aider  à  payer  la  composicion  qu'ilz  dévoient  au 
duc  de  Bourgongne.  Nientmains,  par  la  diligence  d'au- 
cuns des  plus  sages,  ilz  se  rapaisèrent.  Et  brief  ensui- 
vant fut  prins  ung  de  leurs  capitaines  nommé  Jehan 
Ysacq,  orfèvre,  pour  plusieurs  criesmes  par  lui  com- 
mis, et  avoit  esté  celui  par  cuy  Ernoul  le  Musy  et 
Lottart  de  Villeries  avoient  esté  décapités.  Lequel 
Jehan  Ysacq  fut  pendu  publiquement  au  gibet  de 
Tournay. 

En  ce  temps,  Renier,  duc  de  Bar,  fist  asségier  le 
cbasleau  de  Passe-Avant*,  dedens  lequel  estoit  ung 
nommé  Eustache  de  Wernoncourt,  qui  par  long  temps 
avoit  très  inhumainement  et  sans  miséricorde  travaillé 
le  pays  à  l'environ. 


CHAPITRE  Lï. 

Comment  le  conte  de  Salsebery  conquist  Jargeau  et  plusieurs  aultres 
Tilles  devers  Orliens,  Et  commçnt  le  duc  de  Bethfort  volt  avoir  les 
rentes  des  églises. 

Item,  le  conte  de  Salsebery,  alant  comme  dit  est  de- 
vant Jargeau,  à  tout  sa  puissance,  le  fist  de  toutes  pars 
environner  et  très  fort  conbatre  et  approcher  de  ses 
gens  et  habillemens  de  guerre.  Et  pour  tant ,  ceulx 
qui  dedens  estoient  de  par  le  roy  Charles,  doubtans 
la  puissance  d'ycelui  conte,  firent  avec  luy  traictié  en 
luy  rendant  la  place,  par  si  qu'ils  s'en  pourroient  sau- 
vement  partir.  Lequel  conte,  après  qu'il  eust  ycelle 
garnie  de  ses  gens,  s'en  a!a  devant  Yen  ville  *  et  le  fist 
asségier  de  toutes  pars  très  puissamment,  et  les  Fran- 
çois estans  dedens  à  toute  leur  puissance ,  commen- 
cèrent à  eulx  deffendre.  Mais  en  aucuns  peu  de  jours 
après,  trouvèrent  manière  d'avoir  parlement  avec 
ycelui  conte,  lequel  ne  se  peut  à  eulx  concorder.  Et 
pour  ce ,  après  que  les  François  se  furent  retrais 
dedens  leur  ville,  s'esmut  une  escarmouche  entre 
les  asségans   et  les   asségiés,   pour  laquelle  la  plus 


1 .  Passavant  (Marne). 

grant  partie  des  Anglois  s'armèrent  tout  soudaine- 
ment, et  sans  le  commandement  dudit  conte,  leur 
souverain,  alèrent  en  grand  hardiesse  assaillir  la 
ville,  et  tant  continuèrent  en  ycelui  assault,  que 
assez  brief  ensuivant  ilz  prinrent  et  conquirent  la- 
dicte  ville,  dedens  laquelle  plusieurs  François  furent 
mors  et  prins.  Et  y  furent  fais  d'autres  maulx  ines- 
timables et  innumérables,  lesquelz  seroient  trop  longz 
à  déclarer. 

Item,  durant  le  temps  dessusdit,  le  duc  de  Beth- 
fort,  régent ,  et  ceulx  du  conseil  du  roy  Henry  estant 
à  Paris,  requirent  très  instamment  à  avoir  pour  le 
proulFit  dudit  roy  tous  les  rentes  et  héritaiges  qui  au 
royaume  de  France  avoient  esté  données  depuis  qua- 
rante ans  par  avant  aux  églises.  Et  pour  ce  mettre  à 
exécucion,  furent  en  ladicte  cité  de  Paris  tenus  plu- 
sieurs parlemens  et  grans  consaulx  entre  ledit  duc  de 
Bethforl  et  le  conseil  du  roy  d'une  part ,  et  ceulx  de 
l'université  de  l'Eglise  d'autre  part.  Toute  fois  ycelle 
requeste  fut  très  fort  débatue,  et  tant  qu'en  fin  la  be- 
songne  fut  mise  à  nient,  et  demourèrent  ceulx  de  l'é- 
glise paisibles,  quand  ad  ce. 

Ouquel  temps  aussy,  le  roy  de  Portingal  ^  mist  sus 
une  grosse  armée,  et  avec  luy  le  duc  de  Cambre*  qui 
fesoit  son  avant  garde.  Et  povoit  avoir  sur  tout  dix 
mille  combatans,  à  tout  lesquelz  il  ala  en  ung  isle  sur 
les  mescréans,  où  estoit  le  roy  d'Âlbastra,  à  tout  bien 
vint  mille  Sarrasins ,  Turquois,  Tartres  et  Barbarins. 
Desquelz  la  plus  grand  partie  furent  mors  sur  la  place. 


i .  Jean  I  dit  le  Grand. 
2.  Le  duc  de  Coïmbre. 

et  le  dessiisdit  roy  d'Albastra  fut  détenu  prisonnier. 
Après  laquelle  victoire,  le  dessusdit  roy  de  Portingal, 
à  peu  de  perte,  retourna  en  son  pays. 

CHAPITRE   LU. 

Comment  le  conte  de  Salseberi  asséga  la  cité  d'Orliens,  où  il  fut  occis. 

Item,  après  ce  que  le  conte  de  Salsebery  eust  con- 
quis et  mis  en  l'obéyssance  du  roy  Henry  de  Lancas- 
tre  *  Yenville,  Meun  et  plusieurs  autres  villes  et  forte- 
resces  ou  pays  environ,  il  se  disposa  très  diligamment 
pour  aler  asségier  la  noble  cité  d'Orliens.  Et  de  fait , 

-environ  le  mois  d'octobre,  à  tout  sa  puissance,  arriva 
devant  ladicte  cité.  En  laquelle,  ceulx  de  dedens,  long 
temps  par  avant,  attendans  sa  venue,  avoient  préparé 
leurs  besongnes,  tant  de  fortificacions,  habillemens  de 
guerre,  comme  de  vivres ,  et  de  gens  esleuz  exercités 
et  excités  en  armes,  pour  résister  contre  ledit  conte  et 
sa  puissance  et  eulx  deffendre.  Et  meismement,  adfin 
qu'il  ne  se  peuyst  loger  autour  d'ycelle  lui  et  ses  gens 
à  leur  aise,  ne  eulx  fortifier,  yceulx  d'Orliens  avoient 
fait  abbatre  et  démolir  à  tous  costés  en  leurs  faulx- 
bourgs  bons  et  notables  édifices.  Entre  lesquelz  fu- 
rent destruis  et  abatus  jusques  à  douze  églises  et  au 
dessus ,  esquelles  estoient  les  quatre  ordonnées  des 
Mendians,  et  avec  ce  moult  d'autres  belles  et  sollemp- 

-neles  maisons  de  plaisance  que  avoient  les  bourgois 
d'ycelle  ville.  Et  tant  en  ycelle  oeuvre  continuèrent, 
que  es  faulxbourgs  et  tout  à  l'environ  on  povoit  plai- 

nement  veoir  et  jetter  de  canons  et  autres  instrumens 
de  guerre,  tout  à  plain.  Toutefois  ne  demeura  mie 
que  ledit  conte  de  Salsebéry,  à  tout  ses  Anglois,  ne  se 
logast  assez  près  de  ladicte  ville ,  jà  soit  ce  que  ceulx 
de  dedens  de  tout  leur  povoir  se  meyssent  viguereu- 
sement  à  deffense,  en  faisant  plusieurs  saillies ,  en 
~traiant  de  canons,  coulevrines  et  autres  artilleries,  oc- 
ciant  et  metant  à  mescliief  plusieurs  Anglois.  Nient 
mains  lesditz  Anglois,  très  vaillamment  et  radement 
les  reboutèrent,  et  approchèrent  par  plusieurs  fois, 
tant  que  yceulx  deffendans  avoient  merveilles  de  leurs 
hardies  et  courageuses  entreprinses.  Durant  lesquelles, 
ledit  conte  de  Salsebéry  fist  assaillir  la  tour  du  bout 
du  pont  qui  passe  par  dessus  l'yaue  de  Loire.  Laquelle, 
en  assez  brief  temps,  fut  prinse  par  les  Anglois  et  con- 
quise, avec  un  petit  bolevert  qui  estoit  assez  près, 
non  obstant  la  deffence  des  François.  Et  fist  ycelui 
conte  dedens  ladicte  tour  loger  plusieurs  de  ses  gens, 
adfin  que  ceulx  de  la  ville  ne  peussent  par  là  saillir 
sur  son  ost.  Et  d'autre  part  se  loga,  lui  et  ses  capitai- 
nes avec  tous  les  siens ,  assez  près  de  la  ville  en  au- 
cunes vièses  masures  là  estans,  es  quelles,  comme  ont 
acoustumé  yceulx  Anglois,  firent  plusieurs  logis  de- 
dens terre,  taudis,  et  autres  habillemens  de  guerre, 
pour  eschever  le  trait  de  ceulx  de  la  ville,  dont  ils  es- 
toient  très  largement  servis.  Duquel  terme  ledit  conte 
de  Salsebéry,  le  troisiesme  jour  qu'il  estoit  venu  de-- 
vant  ladicte  cité,  entra  en  la  dessusdicte  tour  du  pont 
où  estoient  logez  ses  gens,  et  là  dedens  ycelle  monta 
hault,  ou  second  estage,  et  se  mist  à  une  fenestre  vers 
la  ville,  regardant  moult  ententivement  les  marches 
autour  d'ycelle ,  pour  veoir  et  ymaginer  comment  et 

quelle  manière  il  pourroit  prendre  et  subjuguer  ycelle 
cité.  Et  lors,  luy  estant  à  ladicte  fenestre,  vint  sou- 
dainement de  ladite  cité,  à  volant,  la  pierre  d'ung 
veuglaire,  qui  féri  la  fenestre  où  estoit  ledit  conte, 
lequel,  desjà  pour  le  bruit  du  cop  se  retiroit  dedens, 
nient  mains  il  fut  aconsuy  très  griefment  et  mortelle- 
ment de  ladicte  fenestre ,  et  eut  grant  partie  de  son 
visage  emporté  tout  jus,  et  ung  gentil  homme  qui  es- 
toit  d'alès  luy  fut  d'ycelui  coj)  tué  tout  mort.  Pour 
laquelle  bléceure  dudit  conte,  tous  ses  gens  général- 
ment  eurent  au  cuer  grand  tristesce ,  car  d'eulx  il 
estoit  moult  crému  et  amé ,  et  le  tenoit  pour  le  plus 
subtil ,  expert  et  eureux  en  armes  de  tous  les  autres 
princes  et  capitaines  du  royaume  d'Angleterre.  Toute- 
fois, il,  ainsy  blécié,  vesqui  Tespace  de  huit  jours,  et 
apiès  ce  qu'il  eust  mandé  tous  ses  capitaines  et  à 
yceulx  admonesté  de  par  le  roy  d'Angleterre  qu'ilz 
continuassent  à  mettre  en  obéyssance  ycelle  ville 
d'Orliens  sans  quelque  dissimulacion ,  il  se  tîst  porter 
h  Meun ,  et  là  morut  au  bout  de  huit  jours  de  sadicte 
bléceure.  On  lieu  duquel  demoura  général  capitaine 
des  Anglois  asségans,  le  conte  de  Suffort,  et  au  de- 
soubz  de  luy  les  seigneurs  d'Escailles  et  de  Thalabot, 
Lanselot  de  Lille,  Classedas  et  aulcuns  autres.  Les- 
quelx ,  non  obstant  la  perte  qu'ilz  avoient  faite  du 
dessusdit  conte  de  Salsebéry,  qui,  comme  dit  est,  estoit 
leur  chief  et  souverain  connestable,  reprinrent  en  eulx 
vigueur,  et  d'un  commun  accord,  en  toute  diligence, 
se  disposèrent  par  toutes  voies  et  manières  à  eulx  pos- 
sibles de  continuer  leur  siège,  et  ce  qu'ilz  avoient 
encommencé.  Et  de  fait  firent  en  plusieurs  lieux 
bastilles  et  fortificacions,  dedens  lesquelles  ilz  se  lo- 

gèrent,  adfin  que  de  leurs  ennemis  ne  peussent  estre 
souspris  ne  envays. 

llem ,  le  roy  Charles  de  France  ,  sachant  que  les 
Ânglois,  ses  anciens  ennemis  et  adversaires,  vouloient 
subjuguer  et  mettre  en  leur  obéyssance  la  très  noble 
cité  d'Orliens,  s'estoit  conclud  avec  ceulx  de  son  con- 
seil, avant  la  venue  d'yceulx,  que  de  tout  son  povoir 
il  defienderoit  ycelle  ville,  créant  que  se  elle  estoit 
mise  entre  les  mains  de  ses  ennemis,  ce  seroit  la  des- 
truction totale  de  ses  marches  et  pays,  et  de  luy  aussy. 
Et  pour  tant,  il  envoia  grand  partie  de  ses  meilleurs  et 
plus  féables  capitaines,  est  assavoir  Boussac  et  le  sei- 
gneur de ^  et  avec  eulx  le  bastard  d'Orliens, 

chevalier,  les  seigneurs  de  Gaucourt  et  Granville ,  le 
seigneur  de  Wilan,  Pothon  de  Sainte-Treille,  La  Hire, 
messire  Theolde  de  Walerghe,  messire  Loys  de  Wau- 
court  et  plusieurs  autres  très  vaillans  hommes  renom- 
més en  armes  et  de  grande  auctorité.  Avec  lesquelz 
estoient  journèlement  de  douze  à  quatorze  cens  com- 
batans,  gens  d'eslite  bien  esprouvés  en  armes.  Si  ad- 
venoit  souvent  qu'il  en  y  avoit  une  fois  plus,  l'autre 
fois  mains.  Car  le  siège  ne  fut  oncques  fermé  par 
quoy  yceulx  asségiés  ne  se  peussent  rafraischir  de  gens 
et  de  vivres  et  aler  en  leurs  besongnes,  quand  bon  leur 
sambloit  et  ilz  avoient  voulenté  de  ce  faire.  Durant 
lequel  siège  furent  faites  plusieurs  escarmuches  et 
saillies  d'yceulx  asségiés  sur  les  asségans.  Desquelles 
racompter  chascune  à  par  luy,  qui  y  fist  perte  ou 
gaing,  seroient  trop  longues  et  ennuyables  à  escripre. 

1 .  Ici  un  mot  en  blanc  dans  le  ins.  8346.  Yérard  met  :  le  sei- 
gneur d'Eu. 

Mais  pour  les  rappors  qui  m'en  ont  esté  fais  d'aucuns 
notables  des  deux  parties ,  n'ay  point  sceu  que  lesdiz 
asségie's  en  toutes  ycelles  saillies  feyssent  à  leurs  en- 
nemis grand  dommage,  sinon  par  les  canons  et  autres 
engiens  getans  de  leur  \ille.  Desquelx  engiens,  à  une 
d'ycelles  escarmuches,  fut  occis  ung  très  vaillant  che- 
valier anglois  et  renommé  en  armes^  nommé  messire 
Lanselot  de  Lille. 


CHAPITRE  LUI. 

Comment  ung  praicheur  nommé  frère  Thomas  converti  plusieurs  per- 
sonnes ,  et  abaty  les  beubans  '  et  les  atours  des  femmes  eu  plusieurs 
parties. 

En  cest  an,  es  pays  de  Flandres,  Tournésis,  Artois, 
Cambrésis,  Ternois*,  Amiénois,  Pontieu,  et  es  marches 
environ,  régna  un  prescheur  de  l'ordre  des  Carmes, 
natif  de  Bretaigne,  nommé  frère  Thomas  Couette. 
Auquel,  par  toutes  les  bonnes  villes  et  autres  lieux  où 
il  vouloit  faire  ses  prédicacions ,  les  nobles  bourgois 
et  autres  notables  personnes  des  villes  où  il  estoit, 
lui  faisoient  faire  es  plus  beaux  lieux  et  plentiveux 
d'ycelles,  pour  faire  assamblée,  ung  grand  escha- 
fault  de  bois  bien  planchié,  tendu  et  aourné  des 
plus  riches  draps  de  tapisserie  et  aultres  qu'on  povoit 
finer.  Sur  lequel  eschafault  estoit  préparé  ung  autel  où 
il  disoit  sa  messe,  acompaigné  d'aucuns  de  son  ordre 
et  plusieurs  autres  ses  disciples,  dont  la  plus  grand 

i .  Vérard  met  :  bobans. 

2.  Petit  pays,  dont  Saint-Pol  était  la  capitale. 

partie  le  suivoient  de  pied  par  tout  où  il  aloit  ;  et  il 
chevauchoitung petit  mulet.  Et  là,  sur  celui  eschafault, 
après  qu'il  avoit  dit  sa  messe,  faisoit  ses  prédicacions, 
moult  longues,  en  blasmant  les  vices  et  péchiez  de  ung 
chascun,  et  par  espécial  le  clergié,  est  assavoir  ceulx 
qui  publiquement  tenoient  femmes  en  leur  compaignie 
et  enfraingnoient  le  veu  de  chasteté.  Et  pareillement 
blasmoit  et  diffamoit  très  exellentement  les  femmes  de 
noble  lignié  et  autres,  de  quelque  estât  qu'elles  fus- 
sent, portans  sur  leurs  testes  haulx  atours  ou  autres 
habillemens  de  parrage,  ainsy  que  ont  acoustumé  de 
porter  les  nobles  femmes  es  marches  et  pays  dessusdiz. 
Desquelles  nobles  femmes,  nulles,  à  tout  yceulx  atours, 
de  quelque  estât  qu'elle  fust,  ne  se  osoit  trouver  en  sa 
présence.  Car  il  avoit  acoustumé,  quand  il  en  voit  au- 
cunes, de  esmouvoir  après  ycelles  tous  les  petits  en- 
fans,  et  les  admonestoit  en  donnant  certains  jours  de 
pardon  à  ceulx  qui  ce  faisoient,  desquelz  donner, 
comme  il  disoit,  avoit  puissance,  et  les  faisoit  cryer 
après  elles  en  hault  :  Au  hennin,  au  hennin!  Et  mes- 
mement,  quand  les  dessusdictes  femmesde  noble  lignié 
se  déportoient  de  devant  luy,  yceulx  enfans  en  conti- 
nuant leur  cry  couroient  après,  et  de  fait  vouloient 
tirer  jus  lesdiz  hennins,  tant  qu'il  convenoit  que  ycelles 
se  sauvassent  et  missent  à  seurelé  en  aucun  lieu.  Pour 
lesquelz  cas  et  poursuites  s'esmeurent,  en  plusieurs 
lieux  où  ilz  se  faisoient,  de  grans  rumeurs  et  maltalens 
entre  lesdiz  crians  au  hennin!  et  les  serviteurs  de  ycelles 
dames  et  damoiselles.  Nient  mains,  le  frère  Thomas 
continua  tant  et  fist  continuer  es  cris  et  blasphèmes 
dessusdiz,  que  toutes  les  dames  et  damoiselles  et  autres 
femmes  portans  haulx  atours,  n'aloient  plus  à  ses  pré- 

dicacions,  sinon  en  simple  estât  et  descongneu,  ainsy 
et  pareillement  que  les  portent  femmes  de  labeur,  de 
petit  et  povre  estât.  Et  pour  lors,  la  plus  grand  partie 
d'ycelles  nobles  femmes,  retournées  en  leurs  propres 
lieux,  ayans  grand  vergogne  des  honteuses  et  inju- 
rieuses paroUes  qu'elles  avoient  oyes  aux  diz  presclie- 
mens,  se  disposèrent  à  mettre  jus  leurs  atours  et  prin- 
rent  aultres,  tels  et  assez  paraulx  que  portent  femmes 
de  béguinages.  Et  leur  demoura  cest  estât  aucune  pe- 
tite espace  de  temps.  Mais  à  l'exemple  du  lymeçon  \ 
lequel  quand  on  passe  près  de  luy  retrait  ses  cornes 
par  dedens  et  quand  il  ne  ot  plus  riens  les  reboute 
dehors,  ainsy  firent  ycelles.  Car  en  assez  brief  terme 
après  que  ledit  prescheur  se  fust  départy  du  pays,  elles 
mesmes  recommencèrent  comme  devant  et  oublièrent 
sa  doctrine,  et  reprinrent  petit  à  petit  leur  viel  estât, 
tel  ou  plus  grant  qu'elles  avoient  acoustumé  de  porter. 
Pour  lesquelz  estas  ainsy  mis  jus  à  l'instance  et  exor- 
tacion  d'ycelui  frère  Thomas,  et  a«ssy  pour  les  blas- 
phèmes qu'il  disoit  communément,  en  espécial  contre 
les  nobles  et  gens  d'église,  il  acquist  grand  amour  et 
renommée  de  tout  le  peuple  par  tous  les  pays  où  il 
aloit,  et  estoit  d'yceulx  moult  honnouré  et  exaulçié. 
Et  d'autre  part,  par  tous  les  lieux  où  il  aloit,  tant  des 
bonnes  villes  comme  d'ailleurs,  les  nobles,  le  clergié, 
les  bourgois  et  généralement  toutes  gens,  lui  faisoient 
révérence  et  honneur  à  leur  pooir,  aussy  grandement 
et  révèremment  comme  on  eust  peu  faire  à  ung  des 
aposdes  de  Nostre-Seigneur  Jhésucrist,  se  il  fust  du 
ciel  descendu  sur  terre  ;  ycelui  estant  acompaigné  de 

1.  Limaçon. 

grant  multitude  de  peuple,  alans  loing  aux  plains 
champs  au-devant  de  luy.  Et  de  là,  par  les  plus  nota- 
bles, tant  de  chevaliers  comme  aultres,  se  ilz  y  estoient 
menés,  eulx  estant  à  pied  tenans  la  bride  de  son  mulet 
jusques  à  son  hostel,  qui  estoit  communément  sur  le 
plus  riche  bourgois  de  la  ville.  Et  ses  disciples,  dont 
y  en  avoit  pluiseurs,  se  logèrent  en  plusieurs  lieux 
des  plus  honnestes  maisons  des  villes.  Si  se  tenoient 
pour  bien  eureux  ceulx  qui,  luy  ou  les  siens,  povoient 
avoir  à  hostes.  Et  quand  ledit  frère  Thomas  estoit, 
comme  dit  est,  à  son  logis,  il  se  tenoit  en  une  cham- 
bre moult  solitairement,  sans  vouloir  souffrir  que 
nulle  personne  ens  repaire  avec  luy,  si  non  assez  peu, 
fors  tant  seulement  aulcuns  de  sa  famille  \  Et  après 
qu'il  avoit  fait  ses  prédicacions,  vers  la  fin  il  admo- 
nestoit  moult  instamment,  tant  sur  dampnacion  d'âme 
comme  sur  paine  d'excommeniement,  que  toutes  gens 
qui  avoient  en  leurs  maisons  tabliers,  eschequiers, 
cartes,  quilles,  dez  et  aultres  instrumens  dont  on  pou- 
voit  jouer  à  quelque  jeu  de  plaisance,  les  apportas- 
sent à  luy.  Et  pareillement constraingnoient  les  femmes 
qu'elles  y  apportassent  leurs  hennins,  et  là,  devant  son 
eschafault,  il  faisoit  allumer  grans  feus  et  bouter  tout 
dedens  les  choses  devant  dictes.  Sy  régna  en  yceulx 
pays  l'espace  de  cinq  ou  six  mois,  et  fut  en  pluiseurs 
notables  cités  comme  Cambray ,  Tournay,  Aras  , 
Amiens  et  Terrewane,  où  il  fist,  comme  dit  est,  plu- 
sieurs prédicacions,  à  la  louenge  du  menu  peuple.  Aux 
quelles  se  assambloient  aulcune  fois,  seize  ou  vingt 
raille  personnes,  et  faisoit   mettre  les  hommes  d'un 


1.  De  sa  famille t  c'est-à-dire,  de  son  entourage. 

costé  et  les  femmes  de  l'aultre  et  tendre  une  corde 
entre  deux,  pour  ce  qu'il  disoit  avoir  veu  entre  eulx 
aucune  fausseté,  en  faisant  lesdictes  prédicacions.  Pour 
lesquelles  faire  il  ne  prenoit  point  d'argent,  ne  ne  souf- 
froit  qu'on  le  pourchassast,  ainsi  qu'on  suelt  faire  au- 
tres presclieurs.  Mais  il  estoit  assez  content  qu'on  luy 
donnast  aulcuns  riches  aouruemens  d'église,  et  qu'on 
revestit  ses  disciples  et  paiast  ses  despens.  De  laquelle 
chose  faire  on  estoit  tout  joyeulx.  Et  pour  parfaite  af- 
fection et  espérance  que  pluiseurs  notables  personnes 
avoient  en  ce  qu'il  fust  homme  prudent  et  de  sainte 
vie,  se  mirent  à  le  sievir  partout  où  il  aloit,  et  en  lais- 
sèrent pluiseurs  pour  ce  faire,  père  et  mère,  femmes 
et  en  fans,  et  leurs  prouchains  amis.  Entre  lesquelz  le 
poursievit  et  acompaigna  par  grand  espace,  le  seigneur 
d'Antoing,  et  aulcuns  aultres  nobles.  Après  lequel 
temps,  sans  avoir  esté  en  nul  de  yceulx  pays  redargué, 
ne  corrigié  par  aucuns  clercz,  se  départy  à  la  très 
louenge  et  amour  du  peuple,  et  au  contraire  à  l'indi- 
gnacion  de  plusieurs  gens  d'église.  Et  s'en  ala  monter 
sur  mer  au  port  de  Saint  Walery  pour  s'en  aler  en  Bre- 
taigne,  dont  il  estoit  nez. 


CHAPITRE  LIV. 

Comment  graus  tournoiemens  se  firent  en  la  ville  de  Bruxelles. 

En  ces  mesmes  jours  le  duc  de  Bourgongne  ala, 
très  grandement  acompaigné  de  pluiseurs  seigneurs  de 
ses  pays,  en  la  ville  de  Bruxelles,  pour  estre  à  ung 
tournoiement  qui  là  devoit  estre  fait  le  jour  des  qua- 

remiaulx*.  Duquel  tournoiement  estoit  le  chef,  le  filz 
du  damoisei  de  Gazebeque  ;  est  assavoir  de  donner  le 
pris.  Auquel  lieu  le  duc  de  Bourgongne  fut  honnora- 
blement  receu  et  festoyé  du  duc  Phelippe  de  Brabant, 
son  cousin  germain,  et  des  aultres  seigneurs  du  pays, 
et  aussy  de  ceulx  de  ladicte  ville  de  Bruxelles.  Et  quand 
ce  vint  au  jour  que  ledit  tournoiement  se  debvoit  faire, 
les  deux  ducz  dessusdiz  furent  partis  l'un  contre  l'au- 
tre, et  pareillement  grand  partie  de  leurs  gens,  par 
advis  et  délibéracion  d'aucuns  saiges  de  leurs  consaulx 
et  des  officiers  d'armes,  adfin  de  eschever  toutes  ri- 
gueurs qui  peussent  advenir.  Et  furent  ce  jour,  tant 
d'un  costé  comme  d'autre,  de  sept  à  huit  vingt  heau- 
mes sur  la  place,  est  assavoir  sur  le  marché  de  Bruxelles. 
Et  estoit  grand  noblesse  de  les  veoir.  Car  ils  estoient 
tous  moult  richement  habillés  et  parés  de  leurs  armes. 
Et  quand  ce  vint  que  lesdiz  officiers  d'armes  eurent 
fait  les  cris  en  ces  cas  acoustumés,  ilz  se  férirent  de 
grand  voulenté  l'un  parmy  l'autre,  et  y  eut  maint 
riche  cop  féru  entre  ycelles  parties.  Et  en  la  fin  fut  le 
pris  donné  à  ung  gentil  homme  de  Brabant  nommé 
Jehan  Linquart.  Et  lendemain  et  second  jour,  furent 
faites  grans  joustes.  Entre  lesquielx,  pour  le  premier 
jour,  emporta  le  pris  le  duc  de  Brabant,  et  pour  le 
second,  le  seigneur  de  Mamines.  Et  quant  aux  dansses 
et  banques,  il  en  y  eut  fait  en  très  grand  habondance. 
Et  y  avoit  largement  dames  et  damoiselles,  moult  ri- 
chement parées  selong  Testât  du  pays.  Et  au  regard  de 
mommeries,  tant  d'hommes  comme  de  femmes,  il  en 
y  avoit  largement.  Durant  laquelle  feste  fut  baillée 


fc  1 .  Le  jour  de  la  mi-carême. 

l'espée  au  seigneur  de  Croy,  chevalier  dudit  duc  de 
Bourgogne.  Lequel,  par  le  conseil,  fist  de  rechef  crier 
ung  autre  tournoiement  à  ung  certain  jour  ensuivant, 
pour  estre  assamblé  et  furny  en  la  ville  de  Mons  en 
Haynau.  Lequel,  pour  certaines  occupacions  qui  sur- 
vindrent  dedens  ledit  jour,  ne  se  fist  point.  Et  après 
que  le  dessusdit  duc  de  Bourgongne  eust  sousjourné  de- 
dens y  celle  ville  de  Bruxelles  quatre  ou  cinq  jours,  il 
s'en  retourna  en  son  pays  de  Flandres,  non  obstant 
que  durant  le  temps  dessusdit  il  faisoit  très  divers 
temps,  tant  de  nesges  comme  de  gellées.  Et  les  autres 
seigneurs  se  retrayrent  es  lieux  dont  ilz  estoient  venus. 


CHAPITRE  LV. 

Comment  le  comte  de  Namur  trespassa,  et  fut  le  duc  de  Bourgongne 
son  héritier. 

Item,  en  l'an  dessusdit,  rendi  son  esprit  à  Dieu  le 
conte  de  Namur,  qui  avoit  grand  eage.  Lequel  par 
avant  avoit  vendu  au  duc  de  Bourgongne  sa  contée  de 
Namur  et  les  appartenances*.  Après  la  mort  duquel, 
ledit  duc  se  trayst  en  ycelui  pays  pour  avoir  la  posses- 
sion des  bonnes  villes  et  forteresces  d'ycelle  contée, 
lesquelles,  sans  contredit,  lui  firent  plaine  obéyssance. 
Et  furent  lors  par  ledit  duc,  par  tout,  commis  gouver- 
neurs et  capitaines,  telx  comme  bon  lui  sambla.  Pour 
lequel  voisinage,  les  Liégois  marchissans  à  ycelle  sei- 


1 .  La  mort  de  Jean  III ,  dit  Thierri ,  comte  de  Namur,  est  du 
1"  mars  1429  (N.  S.).  La  vente  du  comté  avait  été  faite  le  23 
avril  1421. 


[4428]  p'ENGUERRAN  DE  MONSTRELET.  309 

gneurie  de  Namur,  n'en  furent  gaires  joyeux,  ains  leur 
vint  à  desplaisir,  doubtans  la  puissance  d'ycelui  duc, 
duquel  long  temps  paravant,  ne  lui,  ne  se  devanciers, 
n'avoient  point  la  signourie,  pour  ce  que  le  feu  duc  Je- 
han, son  père,  etle  ducGuillaume,  son  oncle,  les  a  voient 
autre  fois  vaincus  et  subjuguez,  comme  en  autre  lieu 
par  avant  est  plus  à  plain  déclairé  K  Si  tenoient  lors 
en  leurs  mains  yceulx  Liégois  une  forte  tour  située 
assez  près  de  Bouvines,  laquelle,  comme  on  disoit, 
estoit  de  la  seigneurie  de  Namur,  et  le  désiroit  ledit 
duc  de  Bourgongne  à  ravoir  en  ses  mains.  Mais  lesdiz 
Liégeois  estoient  ad  ce  opposans  et  contraires.  Pour 
quoy,  dès  lors  se  commencèrent  entre  ycelles  parties 
aulcunes  rumeurs  etbaynes  couvertes.  Dont,  à  l'occa- 
sion d'ycelles,  ledit  duc  de  Bourgongne  retourna  en 
son  pays.  Si  fîst  secrètement  assambler  certain  nombre 
de  gens  d'armes,  lesquelz  il  envoia  soubz  la  conduite 
de  messire  Jehan  Blondel  et  Gérard,  bastard  de  Brimeu, 
vers  le  dessusdit  pays  de  Liège,  pour  prendre  d'emblée 
la  dessusdicte  tour  de  Montorgueil.  Et  eulx  venus  assez 
près  d'ycelle,  en  eulx  préparant  pour  drécier  leurs  es- 
chielles,  furent  perceus  et  descouvers  de  ceulx  qui  es- 
toient dedens.  Pour  quoy,  sans  autre  chose  faire,  s'en 
retournèrent  en  leur  pays.  Et  lesdiz  Liégois  furent  sur 
leur  garde  plus  que  par  avant  n'a  voient  esté,  et  con- 
çurent de  plus  en  plus  grand  hayne  contre  ledit  duc 
de  Bourgongne. 

Item,  durant  le  temps  que  les  Anglois  tenoient  leur 
siège  devant  la  noble  cité  d'Orliens,  comme  dit  est 
dessus,  estoit  le  roy  Charles  très  fort  au  dessoubz.  Et 

i.  Page  237. 


310  CHRONIQUE  [1428] 

l'avoient  à  peu  près  laissié  et  comme  habandonné,  la 
plus  grand  partie  de  ses  princes  et  aultres  des  plus  no- 
tables seigneurs,  véans  que  de  toutes  pars  ses  beson- 
gnes  lui  venoient  au  contraire.  Nientmains  il  avoit 
tousjours  bonne  affection  et  espérance  en  Dieu,  dési- 
rant de  tout  son  cuer  à  avoir  traictié  de  paix  avec  le 
duc  de  Bourgongne,  lequel  par  ses  anibaxadeurs  il 
avoit  requis  par  plusieurs  fois.  Mais  encore  ne  s'y  estoit 
peut  moyen  trouver  qui  fust  au  gré  des  parties. 


CHAPITRE  LVI. 

Comment  les  Anglois  alans  au  secours  du  siège  d'Orllens  rencontrèrent 
les  François,  qui  les  assaillirent. 

En  ces  jours,  le  duc  de  Bethfort  régent,  estant  à 
Paris,  fist  assambler,  tant  des  marches  de  Normendie 
comme  de  l'Isle  de  France  et  à  Venviron,  de  quatre  à 
cinq  cens,  que  chars  que  charrettes,  lesquelz,  avec  la 
diligence  de  plusieurs  marchans,  furent  chargiés  de 
vivres,  artilleries  et  autres  marchandises,  pour  mener 
devers  les  dessusdiz  Anglois.  Et  après  que  ledit  char- 
roy  et  autres  besongnes  furent  prestes,  tout  fu  baillié 
à  conduire  à  messire  Jehan  Fastot*,  grand  maistre 
d'ostel  dudit  duc  de  Bethfort.  Avec  lequel  furent  com- 
mis, le  prévost  de  Paris,  nommé  messire  Simon 
Mahieu',  le  bastard  de  Thian,  chevalier,  bailly  de 
Senlis,  le  prévost  de  Melun  et  pluiseurs  aultres  officiers 
des  marches  de  l'Isle  de  France  et  d'environ,  acom- 


1 .  Lis.  Falstoff. 

2.  Lis.  Simon  Morbier. 

paigniés  de  seize  cens  combatans,  et  bien  mil  commu- 
nes. A  tout  lesquelz  se  départi  ledit  Fastot  de  Paris,  le 
jour  des  Cendres  \  et  conduist  par  plusieurs  journées 
ledit  charroy  et  ses  gens  en  bonne  ordonnance  jusques 
à  ung  village  nommé  Rouvroy  en  Beausse^,  séant 
entre  Genville^  et  Orliens.  Auquel  lieu  estoient  assam- 
blés,  pour  les  combatre,  pluiseurs  capitaines  François, 
qui  long  temps  par  avant  sçavoient  assez  bien  leur 
venue.  C'est  assavoir,  Charles,  duc  de  Bourbon,  les 
deux  mareschaulx  de  France,  le  connestable  d'Escoce 
et  son  filz,  le  seigneur  de  La  Tour,  le  seigneur  de  Chau- 
vegni,  le  seigneur  de  Graville,  messire  Guillaume  de 
Labreth,  le  visconte  de  Thouars,  le  bastard  d'Orliens, 
Jacques  de  Chabannes,  le  seigneur  de  La  Faiette,  Po- 
thon  de  Sainte-Treille,  Estievene  de  Vignolles,  autre- 
ment apellé  La  Hire,  messire  Theolde  de  Walleperghe 
et  pluiseurs  aultres  nobles  hommes,  qui  tous  ensemble 
avoient  de  trois  à  quatre  mille  combatans.  Desquelz 
les  dessusdiz  Anglois  savoient  bien  l'assamblée  par  aul- 
cuns  de  leurs  gens  des  garnisons  qu'ilz  avoient  oudit 
pays.  Et  pour  tant,  en  grand  diligence  firent  de  leur 
charroy  ung  grand  parc  en  plains  champs,  auquel  ilz 
laissèrent  deux.yssues  ouvertes,  et  se  mirent  tout  en- 
samble  dedens  y  celui,  c'est  assavoir  les  archiers,  gar- 
dant ycelles  entrées,  et  les  hommes  d'armes,  assez  près 
es  lieux  nécessaires.  Et  à  l'un  des  costés,  au  plus  fort 
lez,  estoient  les  marchands,  charretons,  paigeset  autres 
gens  de  petite  deffence,  avec  tous  les  chevaux.  Les- 


1.  Le  18  février  1429  (N.  S.). 

2.  Rouvray  Saint-Denis  (Eure-et-Loir). 

3.  Janville,  id. 

quelz  Anglois,  en  cest  estât,  attendirent  bien  deux  heu- 
res leurs  ennemis,  lesquelz  en  grand  bruit  se  vinrent 
mettre  en  bataille  devant  ledit  parc,  hors  du  trait.  Et 
leur  sambloit,  entendu  la  noblesce  et  le  grand  nombre 
qu'ilz  estoient,  et  qu'ilz  n'avoient  à  faire  qu'à  gens  de 
plusieurs  tires,  et  n'y  avoit  que  de  cinq  à  six  cens 
anglois  de  la  nacion  d'Angleterre,  qu'ilz  ne  povoient 
£schapper  de  leurs  mains  et  seroient  tantost  vaincus. 
Nientmains,  les  aulcuns  faisoient  grand  doubte  que  le 
contraire  ne  leur  en  advenist,  pour  ce  que  les  capi- 
taines d'iceulx  François  ne  se  concordoient  point  bien 
ensamble.  Car  les  uns,  et  par  espécial  les  Escossois, 
vouloient  combatre  à  pied,  et  les  aultres  vouloient  de- 
meurer à  cheval.  Et  adonc,  Charles  de  Bourbon  fut 
fait  chevalier,  du  seigneur  de  La  Faiette  ;  et  aulcuns 
aultres.  Etentretant,  ledit  connestable  d'Escoce  et  son 
filz  se  mirent  à  pied  et  avec  eulx  toutes  leurs  gens.  Sy 
alèrent  en  assez  brief  terme,  les  ungs  à  pied,  les  au- 
tres à  cheval,  envayr  et  combatre  leurs  ennemis,  des- 
quelz  ilz  furent  receuz  très  courageusement.  Et  com- 
mencèrent les  archers  Anglois,  qui  estoient  très  bien 
targiés^  de  leur  charroy,  à  tirer  très  raidement. 
Duquel  trait,  de  plaine  venue,  firent  redonder  ar- 
rière d'eulx  ceulx  de  cheval  avec  les  hommes  d'ar- 
mes. Et  lors,  à  l'une  de  leurs  entrées,  se  combati  le 
connestable  d'Escoce  et  ses  gens,  qui,  à  brief  compren- 
dre, furent  desconfis  et  mors  en  la  place.  Et  fu  mort 
messire  Jehan  Stouart*,  avec  lequel  furent  mors  son 


1 .  Targiés  de  leur  charroy,  couverts,  défendus  ;  de  large,  bou- 
clier. 

2.  Stuart. 

filz,  messire  Guillaume  de  Labreth,  seigneur  d'Orval, 
le  seigneur  de  Chasteaubrun,  le  seigneur  de  Monpipel, 
messire  Jehan  Larigot,  le  seigneur  de  Verduisant,  le 
seigneur  d'Yvery,  le  seigneur  de  La  Grève,  messire 
Anthoine  de  Prully,  et  bien  six  vins  gentilz  hommes  et 
aultres,  jusques  au  nombre  de  cinq  à  six  cens  comba- 
tans,  desquelz  la  plus  grande  partie  estoient  Escossois. 
Et  les  autres  capitaines  dessusdiz,  à  tout  leurs  gens,  se 
départirent  et  s'en  râlèrent  es  parties  dont  ils  estoient 
venus.  Et  les  dessusdiz  Anglois  se  rafreschirent  ceste 
nuitoudit  Rouvroy,  et  lendemain  s'en  partirent  et  s'en 
alèrent,  à  tout  leur  charroy,  par  aulcuns  peu  de  jours, 
jusques  à  Orliens,  moult  joieusement,  tant  pour  la 
bonne  fortune  qu'ilz  avoient  eue,  comme  pour  les 
vivres  qui  leur  menoient.  Si  fu  la  journée  dessudicte, 
depuis  ce  jour  jusques  en  avant  [dite],  en  langage 
commun,  la  Bataille  des  harens.  Et  la  cause  de  ce  nom, 
si  fut  pour  ce  que  grand  partie  du  charroy  desdiz 
Anglois  estoit  chargés  de  harens  et  autres  vivres  de 
quaresme.  Pour  laquelle  maie  aventure  ainsy  advenue, 
Charles,  roy  de  France,  eut  au  cuer  grand  tristesse, 
véant  de  toutes  pars  ses  besongnes  venir  au  contraire 
et  persévérer  de  mal  en  pis. 

La  dessusdicte  bataille  de  Rouvroy  fu  faite  la  nuit 
des  Brandons,  environ  trois  heures  après  midi  \  Et  n'y 
eut  mort  de  la  partie  des  Anglois,  des  gens  de  nom, 
que  ung  seul  homme  nommé  Bresantiau,  nepveu  de 
messire  Simon  Morbier,  prévost  de  Paris.  Et  y  furent 
fais  chevaliers,  de  la  partie  des  Anglois,  Le  Galois 
d'Aunay,  seigneur  d'Orville,  le  Grand  Raulin  et  Loys 

4 .  Le  21  février  1429  (N.  S.). 

de  Luru,  savoyen.  Et  po voient  estre  lesdiz  Anglois  en- 
viron seize  cens  combatans  de  bonne  estoffe,  sans  les 
communes.  Et  comme  dit  est  dessus,  les  François  es- 
toient  bien  de  trois  à  quatre  mille.  Et  furent  fais  che- 
valiers avec  ledit  Charles  de  Bourbon ,  le  seigneur 

de* et  le  seigneur  de  Chasteaubrun.  Et  n'y  eut  ce 

jour  prins  que  ung  prisonnier,  qui  estoit  escossois. 


CHAPITRE   LYII. 

Comment  une  piicellenoramée  Jehenne  vint  devers  leroy  Charles  à Chinon, 
où  11  se  tenoit,  et  comment  ledit  roy  le  retint  avec  luy. 

En  l'an  dessusdit,  vint  devant  le  Roy  Charles  à 
Chinon,  où  il  se  tenoit  grand  partie  du  temps,  une 
pucelle  josne  fille,  éagié  de  vint  ans  ou  environ,  nom- 
mée Jehenne,  laquelle  estoit  veslue  et  habillié  en  guise 
d'homme.  Et  estoit  née  des  parties  d'entre  Bourgon- 
gne  et  Lorraine,  d'une  ville  nommée  Domremy,  assez 
près  de  Vaucouleur.  Laquelle  Jehenne  fu  grand  espace 
de  temps  meschine^  en  une  hostelerie,  et  estoit  hardie 
de  chevaulchier  chevaulx  et  les  mener  boire,  et  aussy 
de  faire  appertises  et  aultres  habiletez  que  josnes  filles 
n'ont  point  acoustumé  de  faire  '.  Et  fu  mise  à  voie  et 

1 .  Ici  un  mot  en  blanc  dans  le  ms.  8346.  Vérard  ne  mentionne 
que  Charles  de  Bourbon  et  le  seigneur  de  Chasteaubrun. 

2.  Servante. 

3.  Dans  le  ms.  8346  que  nous  suivons,  on  trouve  ici  (fol  50  \°) 
en  marge  et  d'une  main  plus  moderne,  qui  pourrait  être  de  la  fin 
du  quinzième  siècle  ou  même  du  seizième,  l'importante  variante 
que  voici  :  «  Toute  sa  vye  fut  bergière,  gardant  les  berbis,  jusques 
à  ce  qu'elle  fut  menée  devers  le  roy,  ne  jamès  n'avoit  veu  cheval, 
au  moins  pour  monter  dessus.  » 

envoyée  devers  le  Roy,  par  ung  chevalier  nommé  mes- 
sire  Robert  de  Baudricourt,  capitaine  de  par  le  Roy, 
de  Vaucouleur',  lequel  ly  bailla  clievaulx,  et  quatre 
ou  six  compaignons.  Si  se  disoit  estre  pucelle,  inspirée 
de  la  grâce  divine,  et  qu'elle  estoit  envoyée  devers 
yceluy  Roy  pour  le  remettre  en  la  possession  de  son 
royaume,  dont  il  estoit  enchacié  et  débouté  à  tort.  Et 
estoit  en  assez  povre  estât.  Si  fut  environ  deux,  mois 
en  l'ostel  du  Roy  dessusdit,  lequel  par  pluiseurs  fois 
elle  admonestoit  par  ses  parolles,  qu'il  ly  baillast  gens 
et  ayde,  et  elle  rebouteroit  ses  ennemis  et  exauceroit 
sa  signourie.  Durant  lequel  temps,  le  Roy,  ne  son  con- 
seil, ne  adjoustoient  point  grand  foy  à  elle,  ne  à  chose 
qu'elle  sceust  dire,  et  le  tenoit-on  comme  une  folle, 
desvoiée  de  sa  santé.  Car  à  si  grand  princes  et  aultres 
nobles  hommes,  telles  ou  pareilles  parolles  sont  moult 
doubtables  et  périlleuses  à  croire,  tant  pour  l'yre 
Nostre  Seigneur  principalement,  comme  pour  le  blas- 
phème qu'on  en  pourroit  avoir  des  parlers  du  monde. 
Nientmains,  après  qu'elle  eust  esté  en  Testai  que  dit 
est  une  espace,  elle  fut  aidiée,  et  ly  furent  bailliés  gens 
et  habillemens  de  guerre.  Et  esleva  ung  estendart  où 
elle  fist  paindre  la  représentacion  de  nostre  Créateur. 
Si  estoient  toutes  ses  parolles  du  nom  de  Dieu,  pour 
quoy  grand  partie  de  ceulx  qui  le  veoient  et  oioient 
parler,  avoient  grande  crédence  et  variacion  qu'elle 
fust  inspirée  de  Dieu,  comme  elle  se  disoit  estre.  Et 
fut  par  plusieurs  fois  examinée  de  notables  clercz  et 


1.  Ce  nom,  qui  était  resté  en  blanc  dans  notre  manuscrit,  y  a 
été  ajouté  de  la  même  main  qui  a  écrit  la  note  marginale  repro- 
duite plus  haut. 

autres  saiges  hommes  de  grande  auctorité,  adfin  de 
sçavoir  plus  à  plain  son  intencion.  Mais  toujours  elle 
se  tenoit  en  son  propos,  disant  que  si  le  Roy  le  vou- 
loit  croire,  elle  le  remetteroit  en  sa  signourie.  Et  de- 
puis ce  temps,  fist  aucunes  besongnes,  dont  elle  acquist 
grande  renommée.  Desquelles  sera  ci-après  plus  à 
plain  déclairé.  Et  lors  qu'elle  vint  devers  le  Roy,  y  estoit 
le  duc  d'Alençon,  le  ma.reschaldu  roy,  et  aultres  plui- 
seurs  capitaines.  Car  le  Roy  avoit  tenu  grand  conseil 
pour  le  fait  du  siège  d'Orliens.  Et  delà,  ala  à  Poitiers, 
et  ycelle  pucelle  avec  luy.  Et  brief  ensuivant  fut  or- 
donné que  ledit  mareschal  meneroit  vivres  et  autres 
besongnes  nécessaires  audit  lieu  d'Orliens,  à  puissance. 
Si  volt  Jehenne  la  pucelle  aler  avecques,  et  fist  re- 
queste  qu'on  ly  baillast  harnois  pour  ly  armer  et  ha- 
billier;  lequel  ly  fut  baillié.  Et  tost  après  leva  son  es- 
tendart,  et  ala  à  Blois,  où  l'assamblée  se  faisoit,  et  de  là 
à  Orliens,  avecques  les  autres.  Si  estoit  tous  jours 
armée  de  plain  harnois.  Et  en  ce  mesme  voiage  se 
mirent  pluiseurs  gens  de  guerre  soubz  elle.  Et  quand 
elle  fut  venue  en  ycelle  cité  d'Orliens,  on  ly  fist  très 
grande  chière,  et  furent  moult  de  gens  resjoys  de  sa 
venue,  si  comme  vous  orrez  recorder  plus  à  plain 
assez  briefment. 

DE  L'AN  MCCCCXXIX. 

[Du  27  mars  1429  au  16  avril  1430.] 


CHAPITRE    LVllI. 

Comment,  de  par  le  roy  Charles  et  ceulx  de  la  ville  d'Orliens,  vinrent 
ambassadeurs  en  la  cité  de  Paris  pour  faire  traictié  au  duc  de  Bethfort 
adfin  que  ladicte  ville  d'Orliens  demourast  paisible. 

Au  commencement  de  cest  an,  le  duc  de  Bour- 
gongne ,  acompaignié  de  six  cens  chevaulcheurs  ou 
environ,  ala  à  Paris  devers  le  duc  de  Bethfort,  duquel 
il  fut  assez  joieusement  reçeu,  et  aussi  de  sa  seur, 
femme  audit  duc.  Auquel  lieu ,  en  assez  brief  temps 
ensuivant ,  vinrent  Pothon  de  Sainte-Treille ,  Pierre 
d'Orgni  et  aulcuns  aultres  ambassadeurs,  envoyez  par 
le  roy  Charles  et  ceulx  de  la  ville  d'Orliens,  qui  moult 
esloient  molestés  et  constrains  par  le  siège  que  les 
Anglois  y  tenoient,  duquel  est  faict  mencion,  adfin  de 
traictier  avec  le  duc  de  Bethfort  et  le  conseil  du  roy 
Henry  d'Engleterre ,  que  ycelle  ville  d'Orliens  ainsi 
oppressée  demourast  paisible,  et  "quelle  feust  mise  et 
baiilié  es  mains  du  duc  de  Bourgongne  pour  y  mettre 
gouverneur  à  son  plaisir  et  le  tenir  comme  neutre; 
considéré  aussi  que  le  duc  d'Orliens  et  son  frère  le 
duc  d'Angoulesme,  qui  en  estoient  droituriers  sei- 
gneurs, de  long  temps  par  avant  estoient  prisonniers 
en  Engleterre,  et  si  n'estoient  point  de  la  guerre.  Sur 
laquelle  requeste,  le  dessusdit  duc  de  Bethfort  assambla 
par  pluiseurs  fois  son  conseil  pour  sur  ce  avoir  advis 

et  délibéracion.  Et  fut  la  cause  pour  ce  que  pluiseurs 
remoustrèrent  audit  duc  de  Bethfort  les  grans  frais  et 
despens  que  le  roy  Henry  avoil  soustenu  à  l'occasion 
dudit  siège,  et  avec  ce  y  avoit  perdu  de  ses  meilleurs 
hommes  de  guerre.  Disant  oultre  qu'elle  ne  povoit 
longuement  durer  sans  estre  subjuguée ,  et  qu'ilz 
estoient  moult  constrains  et  en  grant  dangier,  et  que 
c'estoit  une  des  villes  du  royaume  qui  leur  estoit  plus 
proufitable  à  avoir,  pour  pluiseurs  raisons  qu'ilz  y 
mettoient.  T3'aultre  part ,  les  aultres  n'estoient  point 
contens  qu'elle  feust  mise  entre  les  mains  du  duc  de 
Bourgongné,  et  disoient  qu'il  n'estoit  point  raison  que 
le  roy  Henry  et  ses  vassaulx  en  eussent  eu  les  paines 
et  soustenu  les  mises,  et  ycelui  duc  de  Bourgongné  en 
auroit  les  honneurs  et  les  proufis,  sans  cop  férir.  Et 
mesmement  fut  dit  de  ung  nommé  maistre  Raoul  le 
Saige,  qu'il  ne  seroit  jà  en  lieu  où  on  le  maschast,  le 
duc  de  Bourgongné,  et  il  l'avaleroit.  Finablement, 
après  que  la  besongne  eut  esté  de  pluiseurs  fort  dé- 
batue  et  examinée,  il  fut  conclud  que  yceulx  Orlien- 
nois  ne  seroient  pas  reçeuz,  se  ils  ne  traictoient  et 
rendoient  leur  ville  aux  Anglois.  Et  pour  tant,  lesdiz 
ambassadeurs,  ceste  piesme  response  oye,  dirent  que 
de  ce  ilz  n'estoient  point  chargiez,  et  que  lesdiz  Or- 
liennois  soufferoient  moult  de  griefz  avant  qu'ilz  se 
meissent  en  l'obéyssance  et  subjection  desdiz  Anglois. 
Après  lesquelles  conclusions,  les  dessusdiz  ambassa- 
deurs se  départirent  de  la  ville  de  Paris,  et  retour- 
nèrent dedens  la  ville  d'Orliens,  auquel  lieu  ilz  ren- 
dirent la  responce  de  leur  dicte  ambassade.  Toutefois, 
le  duc  de  Bourgongné  se  tint  assez  content  d'eulx 
touchant  Testât  des  besongnes  dessusdictes,  et  estoit 

bien  content,  ou  cas  qu'il  eust  pieu  au  roy  Henry  et  à 
son  conseil ,  de  prendre  le  gouvernement  de  ladicte 
cité  d'Orliens,  tant  pour  l'amour  de  son  beau  cousin 
ledit  duc  d'Orliens,  comme  pour  eschever  les  adven- 
tures  qui  en  povoient  advenir.  Mais  alors,  yceulx 
Anglois  estoient  en  grande  prospérité  et  n'avoient 
point  considéracion  que  la  roue  de  fortune  eust  puis- 
sance de  tourner  contre  eulx.  Et  jà  soit  ce  que  en 
ycelui  voiage  le  duc  de  Bourgongne  feisl  à  son  beau 
frère  le  duc  de  Bethfort  plusieurs  requestes,  tant  pour 
lui  comme  pour  ses  gens,  nientmains  lui  en  furent 
assez  peu  accordées.  Et  après  qu'il  eust  sousjourné  en 
la  ville  de  Paris  environ  trois  sepmaines,  il  s'en  re- 
tourna en  son  pays  de  Flandres,  oii  il  fut  moult  op- 
pressé de  maladie.  Mais  par  la  diligence  de  bons 
médecins  il  recouvra  santé. 


CHAPITRE    LIX. 

Comment  la  Pucelle  Jehenne  et  plusieurs  autres  capitaines  François  ra- 
freschirent  la  ville  d'Orliens  de  vivres  et  de  gens  d'armes,  et  depuis 
levèrent  le  siège. 

Item,  après  que  les  capitaines  anglois  dessusdiz, 
avec  leurs  gens,  eurent,  par  l'espace  de  sept  mois  ou 
environ,  continué  leur  siège  entour  la  ville  d'Orliens 
et  ycelle  moult  oppressée  et  travaillée,  tant  par  leurs 
engiens  comme  par  les  fortificacions  et  bastilles  qu'ilz 
y  avoient  faites  en  plusieurs  lieux  jusques  au  nombre 
de  soixante,  les  asségiés,  véans  que  par  ycelle  conti- 
nuacion  estoient  en  péril  d'estre  mis  en  la  servitude 
et  obéyssance  de  leurs  ennemis,  se  conclurent  et  dis- 

posèrent  de  ad  ce  résister  de  tout  leur  pouvoir  et  de  y 
remédier  par  toutes  les  manières  que  faire  se  pour- 
roient.  Si  envoyèrent  devers  le  roy  Charles  adfin 
d'avoir  ayde  de  gens  et  de  vivres.  Si  leur  furent  en- 
voyés de  quatre  à  cinq  cens  combatans,  et  depuis  en 
vinrent  bien  sept  mille  ',  avecques  aucuns  vivres  qui 
estoient  en  vaisseaulx,  conduis  parmy  l'eaue  de  Loire 
d'yceulx  gens  d'armes.  Et  avec  eulx  vint  Jehenne  la 
Pucelle,  dont  dessus  est  faicte  mencion  ;  et  jusques  à 
ce  jour  avoit  encore  fait  peu  de  choses  dont  il  fust 
grand  renommée.  Et  lors,  ceulx  de  l'ost  s'efforcèrent 
de  conquerre  les  dessusdiz  vivres.  Mais  ilz  furent  bien 
deffendus  par  ladicte  Pucelle  ,  et  furent  mis  à  sauveté. 
Dont  ceulx  de  la  ville  firent  bonne  chière  et  furent 
moult  joyeux,  tant  pour  la  venue  d'ycelle  Pucelle, 
comme  pour  les  vivres  dessusdiz.  Et  lendemain,  qui 
fut  par  un  jeudi,  Jehenne  la  Pucelle  se  leva  assez 
matin,  et  en  parlant  à  plusieurs  capitaines  de  la  ville 
et  aultres  gens  de  guerre,  les  induist  et  admonesta 
moult  fort  par  ses  paroUes ,  qu'ilz  se  armassent  et  le 
suivissent.  Car  elle  vouloit  aler,  ce  disoit-elle,  assail- 
lir et  combatre  les  ennemis,  disant  en  oultre,  que  bien 
sçavoit  sans  faille  que  ilz  seroient  vaincus,  l^esquelz 
capitaines  et  autres  gens  de  guerre  estoient  tous  esmer- 
veillés  de  ses  parolles.  Dont  la  plus  grand  partie  se 
mirent  en  armes,  et  s'en  alèrent  avecques  elle  assaillir 
la  bastille  de  Saint  Leup  *,  qui  estoit  moult  forte.  Et 
avoit  dedens  de  trois  à  quatre  cens  Anglois ,  lesquelz 


i .  Ces  nombres  sont  en  chiffres  dans  le  ms.  8346,  et  en  toutes 
lettres  dans  Vérard. 

2.  La  bastille  de  Saint  Loup. 

assez  tost  furent  conquis,  naors  et  pris,  et  mis  à  grand 
meschief.  Et  ladicte  fortificacion  fut  toute  démolie  et 
mise  en  feu  et  en  flambe.  Si  s'en  retourna  ladicte  Pu- 
celle,  à  tout  ses  gens  d'armes,  dedens  la  cité  d'Orliens, 
où  elle  fut  grandement  de  toutes  gens  honnourée.  Et 
lendemain,  qui  fut  le  vendredi,  yssy  ladicte  Pucelle 
de  rechief  hors  de  la  ville ,  à  tout  certain  nombre  de 
combattans,  et  ala  assaillir  la  seconde  bastille,  plaine 
d'Anglois.  Laquelle  pareillement  comme  la  première, 
fut  gaignée  et  vaincue,  et  ceulx  de  dedens  mors  et  mis 
à  l'espée.  Et  après  que  ladicte  Pucelle  eust  fait  ardoir 
et  embraser  ycelle  seconde  bastille,  se  retourna  dedens 
la  ville  d'Orliens,  oii  elle  fut  plus  que  devant  exaucée 
et  honnourée  de  tous  les  habitans  d'ycelle.  Et  le 
samedi  ensuivant,  assailly  par  grand  vaillance  et  de 
très  forte  voulenté ,  la  très  forte  bastille  du  bout  du 
pont,  qui  merveilleusement  et  puissamment  estoit  for- 
tifiée. Et  si  estoit  dedens  la  fleur  des  meilleurs  gens 
d'Angleterre  et  droites  gens  d'armes  d'eslite  ;  lesquelz, 
moult  longuement  et  prudentement  se  desfendirent. 
Mais  ce  ne  leur  valu  gaires ,  car  par  vive  force  et 
proesce  de  combatre,  furent  prins  et  conquis ,  et  la 
greigneur  partie  mis  à  l'espée.  Entre  lesquelz  fut  mort 
ung  très  renommé  et  vaillant  capitaine  anglois  appelle 
Classedas  *,  et  avec  lui  le  seigneur  de  Molins,  le  bailli 
d'Evreux,  et  pluiseurs  aultres  notables  hommes  de 
grand  estât.  Après  laquelle  conqueste  retournèrent 
dedens  la  ville,  Jehenne  la  Pucelle  et  les  François ,  à 
petite  perte  de  leurs  gens.  Et  non  obstant  que  de  ces 
trois  assaulx  la  dessusdicte  Pucelle  en  portast  la  com- 

i.  Classidas. 

mune  renommée,  nientmains  si  y  estoient  tous  les 
capitaines,  ou  au  mains  la  plus  grand  partie,  qui 
durant  ledit  siège  avoient  esté  dedens  ladicte  ville 
d'Orliens,  desquelz  par  dessus  est  faite  mencion,  aux 
diz  assaulx.  Et  se  y  gouvernèrent  chascun  en  droit 
soy  si  vaillamment  comme  gens  de  guerre  doibvent 
faire  en  tel  cas.  Tellement,  que  en  ces  trois  bastilles 
furent,  que  mors  que  prins,  de  six  à  huit  cens  comba- 
tans,  et  les  François  ne  perdirent  que  environ  cent 
hommes  de  tous  estas. 

Le  diemenche  ensuivant,  les  capitaines  anglois,  est 
assavoir  le  conte  de  Suffort,  Talbot,  le  seigneur  d'Es- 
calles  et  aulcuns  aultres,  voians  la  prinse  de  leurs  bas- 
tilles et  la  destruccion  de  leurs  gens,  prinrent  ensemble 
conclusion  qu'ilz  se  assambleroient  et  metteroient  tous 
ensemble  en  une  bataille  seule ,  en  délaissant  leurs 
logis  et  fortificacion ,  et  en  cas  que  les  François  les 
vouldroient  combatre,  ilz  les  attenderoient,  ou  se  ce 
non,  ils  se  départiroient  en  bonne  ordonnance  et  re- 
tourneroient  es  bonnes  villes  et  forteresces  de  leur 
party.  Laquelle  conclusion,  ainsy  qu'ilz  l'avoient  avi- 
sée, ilz  l'entretinrent.  Car  ce  diemenche,  très  malin, 
ilz  habandonnèrent  toutes  leurs  autres  bastilles,  en 
boutant  les  feux  en  aulcunes.  Puis  se  mirent  en  bataille, 
comme  dit  est,  oii  ilz  se  tinrent  assez  bon  espace,  at- 
tendant que  les  François  les  alassent  combatre.  Les- 
quelz  n'eurent  talent  de  ce  faire,  par  l'exortacion  de 
la  Fucelle.  Et  adonc,  les  Anglois  qui  voyoient  leur 
puissance  malement  aifoibîie  et  trop  diminuée,  et 
qu'il  estoit  impossible  à  eulx  de  là  plus  demourer  se 
pis  ne  vouloient  faire,  se  mirent  à  chemin  et  retournè- 
rent en  ordonnance  es  villes  et  places  tenans  leur  party. 

Si  firent  lors  par  toute  la  ville  d'Orliens  grand  joie 
et  grand  resbaudissement  quand  ainsy  se  virent  dé- 
livrés de  leurs  ennemis,  et  le  ramanent  en  aler  à  leur 
confusion  ;  lesquelz  par  long  temps  les  avoient  grande 
ment  tenus  en  dangier.  Si  furent  envoyés  pluiseurs 
gens  de  guerre  dedens  ycelles  bastilles,  où  ils  trou- 
vèrent aulcuns  vivres  et  aultres  biens  très  largement, 
qui  tantost  par  eulx  furent  portés  à  sauveté.  Si  en 
firent  bonne  chière,  car  il  ne  leur  avoit  gaires  cousté. 
Et  lesdictes  bastilles  furent  prestement  arses  et  démo- 
lies jusques  en  terre,  adfin  que  nulles  gens  de  guerre 
ne  se  y  peussent  plus  logier. 


CHAPITRE    LX. 

Comment  le  roy  de  France,  à  la  requeste  delaPucelle  et  des  aultres  capi- 
taines estans  à  Orliens,  leur  envoya  grans  gens  d'armes  pour  aler  sur 
ses  ennemis. 

En  après,  les  François  estans  dedens  Orliens,  est  as- 
savoir les  capitaines  avec  Jehenne  la  Pucelle,  tout 
d'un  commun  accord  ,  envoyèrent  leurs  messages 
devers  le  roy  de  France,  à  pluiseurs  fois,  lui  racompter 
les  victorieuses  besongnes  qu'ilz  avoient  faites  et  com- 
ment les  Ânglois  ses  ennemis  s'estoient  départis  et  re- 
tournés en  leurs  garnisons ,  ycelui  roy  admonestant, 
que  sans  délay  leur  envoiast  le  plus  de  gens  de  guerre 
qu'il  pourroit  finer,  avec  aulcuns  grans. seigneurs,  adfin 
qu'ilz  peussent  poursuivir  leurs  ennemis,  lesquelz  es- 
toient  tous  effraés  pour  la  perte  qu'ilz  avoient  faite  ; 
et  aussy,  que  luy  mesme  en  sa  personne  se  tirast  avant 
en  la  marche.  Lesquelles  nouvelles  furent  au  roy  et  à 

son  conseil  très  plaisantes.  Ce  fut  bien  raison.  Si 
furent  incontinent  mandés  à  venir  devers  lui,  le  con- 
nestable,  le  duc  d'Alençon,  Charles,  seigneur  de  La- 
breth,  et  pluiseurs  aultres  grans  seigneurs.  Desquelz 
la  plus  grand  partie  furent  envoyés  à  Orliens.  Et 
d'aultre  part,  certain  espace  de  temps  après,  le  Roy  se 
traist  à  Gien,  et  avec  lui  très  grand  nombre  de  com- 
batans. 

Et  yceulx  capitaines,  qui  par  avant  estoient  à  Orliens, 
et  les  princes  et  grans  seigneurs  qui  nouvellement  y 
estoient  venus ,  tinrent  grans  consaulx  tous  ensamble 
l'un  avec  l'autre ,  pour  avoir  advis  se  ilz  pour- 
suivroient  les  Anglois.  Esquelz  consaulx  estoit  pre- 
mière appellée  Jehenne  la  Pucelle,  qui  pour  ce  temps 
estoit  en  grand  règ;ne.  Finablement  les  François^  en- 
viron la  my-may,  dont  le  siège  avoit  esté  levé  à  l'en- 
trée d'ycelui  mois,  se  mirent  sur  les  champs,  jusques 
au  nombre  de  cinq  à  six  mille  combatans,  à  tout 
charroy  et  habillemens  de  guerre,  et  prinrent  leur 
chemin  droit  vers  Gargeaux  *,  où  estoit  le  comte  de 
Sufibrt  et  ses  frères,  qui  des  jà  par  avant  avoient  en- 
voyé plusieurs  messages  à  Paris  devers  le  duc  de  Beth- 
fort,  pour  lui  noncier  la  perte  et  la  maie  aventure  qui 
leur  estoit  advenue  devant  Orliens,  en  lui  requérant 
que  brief  leur  voulsist  envoyer  souscours,  ou  autrement 
ilz  estoient  en  péril  d'estre  reboutés  et  de  perdre  plu- 
sieurs villes  et  forleresces  qu'ilz  tenoient  ou  pays  de 
Beausse  et  sur  la  rivière  de  Loire.  Lequel  duc  deBeth- 
fort,  oyant  ces  maies  nouvelles,  fut  moult  anoyeux  et 
desplaisant.  Nientmains,  lui  considérant  qu'il  convient 

1.  Jargeaux  ou  Gergeaux  (Loiret). 

pourveoir  aux  choses  plus  nécessaires ,  manda  hasti- 
vement  gens  de  tous  pays  estans  en  son  obéyssance, 
et  en  fist  assambler  de  quatre  à  cinq  mille,  lesquelz  il 
fist  mettre  à  chemin  et  tirer  vers  le  pays  d'Orliens, 
soubz  la  conduite  de  messire  Thomas  de  Rampston, 
du  bastard  de  Thian,  et  aulcuns  autres.  Auxquelz  il 
promist,  que  brief  ensuivant  il  yroit  après  eulx,  à  tout 
plus  grand  puissance,  qu'il  avoit  mandé  en  Angle- 
terre 

CHAPITRE  LXI. 

Comment  la  Pucelle ,  le  connestable  de  France,  et  le  duc  d'Alençon  et 
leurs  routes  conquirent  la  ville  de  Gargeaux.  Et  la  bataille  de  Patay 
où  les  François  desconfirent  les  Anglois. 

Or  est  vérité  que  le  connestable  de  France,  le  duc 
d'Alençon,  Jehenne  la  Pucelle  et  les  aultres  capitaines 
François,  estans  tous  ensamble  sur  les  champs  comme 
il  est  dit  desus,  chevaulchèrent  tant  par  aulcunes  jour- 
nées, qu'ilz  vindrent  devant  Gargeaux,  où  estoit  le 
dessusdit  conte  de  Suffort,  et  de  trois  à  quatre  cens 
de  ses  gens,  avec  les  habitans  de  la  vUle,  qui  tantost, 
en  toute  diligence,  se  mirent  en  ordonnance  de  def- 
fence.  Mais  en  brief  ilz  furent  assez  tost  avironnés  de 
toutes  pars  desdiz  François,  et  de  fait  les  commen- 
cèrent en  plusieurs  lieux  à  assaillir  moult  radement. 
Lequel  assault  dura  assez  bon  espace,  moult  terrible 
et  merveilleux.  Toutefois,  yceulx  François  continuèrent 
si  asprement  oudit  assault,  que,  malgré  leurs  adver- 
saires, par  force  d'armes  entrèrent  dedens  la  ville,  et 
par  prouesce  le  conquirent.  A  laquelle  entrée  furent 
occis  trois  cens  combatans  Anglois.  Desquelz  fut  l'un 

d'yceulx,  l'un  des  frères  du  conte  de  Suffort.  Lequel 
conte,  avec  lui  son  autre  frère,  le  seigneur  de  La 
Poulie,  furent  fais  prisonniers,  et  de  leurs  autres  gens, 
jusques  à  soixante  hommes  ou  au  dessus. 

Ainsy  doncques,  ceste  ville  et  chasteau  de  Gargeaux 
conquise  et  subjuguée  que  dit  est ,  lesdiz  François  se 
rafreschirent  tout  à  leur  aise  en  y  celle.  Et  après,  eulx 
].artans  de  là,  alèrent  à  Meun,  qui  tantost  leur  fist 
obéyssance.  Et  d'autre  part  s'enfuyrent  les  Anglois  qui 
tenoient  la  Frète  Hubert  *,  et  se  boutèrent  tous  en- 
samble  à  Bosengi  *,  jusques  auquel  lieu  ilz  furent 
chassés  et  poursuivis  des  François,  lesquelz  se  lo- 
gèrent devant  eulx  en  plusieurs  lieux  ;  et  tous  jours, 
Jehenne  la  Pucelle,  ou  front  devant,  à  tout  son  estan- 
dart.  Et  lors,  par  toutes  les  marches  de  là  environ 
n'estoit  plus  grand  bruit,  ne  renommée,  comme  il 
estoit  d'elle,  de  nul  aultre  homme  de  guerre.  Et  adonc, 
les  principaulx  capitaines,  qui  estoient  dedens  ladicte 
ville  de  Bosengi,  voians  par  la  renommée  d'ycelle  Pu- 
celle fortune  estre  ainsy  du  tout  tournée  contre  eulx, 
et  que  pluiseurs  villes  et  forteresces  estoient  desjà 
mises  en  obéyssance  de  leurs  ennemis,  les  unes  par 
vaillance  d'armes  et  force  d'assault ,  les  aultres  par 
traictié,  et  aussi  que  leurs  gens  pour  la  plus  grand 
partie  estoient  moult  esbahis  et  espoentés,  et  ne  les 
trouvoient  pas  de  tel  propos  de  prudence  qu'ilz 
avoient  acoustumé ,  ains  estoient  très  désirans  d'eulx 
retraire  sur  les  marches  de  Normendie,  si  ne  sçavoient 
que  faire,  ne  quel  conseil  eslire.  Car  ilz  ne  sçavoient 


4 .  La  Ferté-Hubert  (Loiret). 
2.  Baugency, id. 

point  estre  adcerlenés,  ne  asseurés  d'avoir  en  brief 
souscours.  Et  pour  tant,  tout  considéré  les  besongnes 
dessusdictes,  ilz  traictèrent  avec  les  François,  qu'ilz 
s'en  yroient ,  à  tout  leurs  biens  ,  sauf  leurs  corps  et 
leurs  vies,  par  condicion  qu'ilz  renderoient  la  place  en 
obéyssance  du  roy  Cliarles  ou  de  ses  commis.  Lequel 
traictié  ainsi  fait,  lesdiz  Anglois  se  départirent,  pre- 
nant leur  chemin  parmy  la  Beausse,  en  tirant  vers 
Paris.  Et  les  François  entrèrent  joieusement  dedens 
Bogensi  ou  Bosengi  *.  Et  prinrent  conclusion ,  par 
l'exortacion  de  Jelienne  la  Pucelle,  qu'ilz  yroient  au 
devant  des  Anglois,  qui  des  parties  vers  Paris  venoient 
pour  les  combatre,  comme  on  leur  avoit  donné  à  en- 
tendre. Laquelle  chose  estoit  véritable.  Si  se  mirent 
de  rechef  à  plains  champs.  Et  venoient  à  eulx  chascun 
jour,  gens  nouveaulx  de  pluiseurs  marches.  Et  furent 
adonc  ordonnés,  le  connestable  ,  le  mareschal  de 
Bousach,  La  Hire,  Pothon  et  aulcuns  auUres  capitaines, 
de  faire  l'avant-garde.  Et  le  sourplus,  comme  le  duc 
d'Alençon,  le  bastard  d'Orliens,  le  mareschal  de  Rois*, 
estoient  conducteurs  de  la  bataille  ;  qui  suivoient 
d'assez  près  ladicte  avant-garde.  Et  povoient  estre  en- 
viron de  six  à  huit  mille  combatans.  Si  fut  demandé 
à  Jehenne  la  Pucelle  par  aulcuns  des  princes  là  estans, 
quel  chose  il  estoit  de  faire,  et  que  bon  ly  sembloit  à 
ordonner.  Laquelle  respondy  qu'elle  sçavoit  bien 
pour  vray  que  leurs  anciens  adversaires  les  Anglois 
venoient  pour  eulx  combatre  ;  disant  oultre,  que,  ou 
nom  de  Dieu,  on  alast  hardiement  contre  eulx,  et  que 


1 .  Baugency  (l^oiret). 

2.  Le  maréchal  de  Retz. 

sans  faille  ilz  seroient  vaincus.  Et  aulcuns  ly  deman-^ 
dèrent  où  on  les  trouveroit.  Et  elle  respondy  :  «  clie- 
vaulchez  hardiement,  on  aura  bon  conduict.  m  Adonc, 
toutes  gens  d'armes  se  mirent  en  bataille,  et  en  bonne 
ordonnance  tirèrent  leur  chemin ,  ayans  des  plus 
expers  hommes  de  guerre,  montés  sur  fleur  de  cour- 
siers, alans  devant  pour  descouvrir  leurs  ennemis, 
jusques  au  nombre  de  soixante  ou  quatre  vins  hommes 
d'armes.  Et  ainsi,  par  certaine  longue  espace  chevaul- 
chant,  vinrent  par  ung  jour  de  samedi,  à  une  grande 
demie  lieue  près  d'un  gros  village  nommé  Patay  K  En 
laquelle  marche  les  dessusdiz  coureurs  François  virent 
de  devant  eulx  partir  un  cerf,  lequel  adreça  son 
chemin  droit  pour  aler  en  la  bataille  des  Ânglois,  qui 
jà  s'estoient  mis  tous  ensemble,  est  assavoir  ceulx 
venans  de  Paris,  dont  dessus  est  faite  mencion,  et  les 
autres  qui  estoient  partis  de  Bogensi  et  des  marches 
d'Orliens^  Pour  la  venue  duquel  cerf,  qui  se  féry 
comme  dit  est  parmy  ycelle  bataille,  fut  desdiz 
Anglois  eslevé  ung  très  grand  cry.  Et  ne  sçavoient 
pas  encore  que  leurs  ennemis  fussent  si  près  d'eulx. 
Pour  lequel  cry,  les  dessusdiz  coureurs  François  furent 
adcertenés  que  c'estoient  les  Anglois.  Car  ilz  les  virent 
adonc  tout  à  plain.  Et  pour  ce,  renvoyèrent  aulcuns 
d'eulx  vers  leurs  capitaines  pour  les  advertir  de  ce 
qu'ilz  avoient  trouvé.  Et  leur  firent  sçavoir  que  par 
bonne  ordonnance  ilz  chevaulchassent  avant,  et  qu'il 
estoit  heure  de  besongner.  Lesquelz  prestement  se  pré- 


1.  Patay,  petite  ville  de  la  Beauce,  à  cinq  lieues  nord-ouest 
d'Orléans. 


2.  De  Baugency  et  des  environs  d'Orléans. 

parèrent  de  tout  point  et  chevaulchèrent  bien  et  har- 
diement  si  avant ,  qu'ilz  perçeurent  et  virent  tout  à 
plain  leurs  ennemis.  Lesquelz,  sachans  pareillement  la 
venue  des  François,  se  préparèrent  diligamment  pour 
les  combatre,  et  volrent  descendre  à  pied  d'emprès 
une  haye  qui  estoit  assez  près  d'eulx,  adfin  que  par 
derrière  ne  peussent  estre  surprins  desdiz  François. 
Mais  aulcuns  des  capitaines  ne  furent  point  de  ce  bien 
contens,  et  dirent  qu'ilz  trouveroient  place  plus  ad- 
vantageuse.  Pour  quoy  ilz  se  mirent  au  chemin  en 
tournant  le  dos  à  leurs  ennemis,  et  chevaulchèrent 
jusques  à  ung  autre  lieu,  environ  à  ung  petit  demy 
quart  de  lieue  loing  du  premier  ;  qui  estoit  assez  fort 
de  hayes  et  de  buissons.  Ou  quel ,  pour  ce  que  les 
François  les  quoitoient  *  de  moult  près,  mirent  pied  à 
terre  et  descendirent ,  la  plus  grand  partie ,  de  leurs 
chevaulx.  Et  alors,  l'avant-garde  des  François,  qui 
estoit  désirant  et  ardant  en  courage  pour  assambler 
aux  Anglois,  par  ce  que  depuis  ung  peu  de  temps  ençà 
les  avoient  assaillis  et  trouvés  de  assez  mescliant  def- 
fence ,  se  férirent  de  plains  eslans  dedens  yceulx  An- 
glois, et  d'un  hardi  courage  et  de  grand  voulenté  les 
envayrent  si  viguereusement  et  tant  soudainement 
avant  qu'ilz  peussent  estre  mis  du  tout  en  ordonnance, 
que  mesmement  messire  Jehan  Fastocq  '  et  le  bâtard 
de  Thian,  chevalier,  avec  grand  nombre  de  leurs  gens 
ne  se  mirent  point  à  pied  avec  les  aultres,  ains  se  dé- 
partirent, en  fuyant  à  plain  cours  pour  sauver  leurs 
vies.  Et  entretant,  les  autres  qui  estoient  descendus  à 


i .  Les  côtoyaient. 
2.  Jean  Falstoff. 

pied  furent  tantost  de  toutes  pars  environnés  et  com- 
batus  par  yceulx  François.  Car  ilz  n'eurent  point  loisir 
d'eulx  fortefier  de  penchons  aguisés  par  la  manière 
qu'ilz  avoient  acoustumé  de  faire.  Et  pour  tant,  sans 
ce  qu'ilz  feissent  grand  dommage  aux  François ,  ilz 
furent  en  assez  brief  terme  et  légierement  rués  jus, 
desconfis  et  du  tout  vaincus.  Et  y  eut  mort  dessus  la 
place,  d'yceulx  Anglois,  environ  dix  huit  cens ,  et  en 
y  eut  de  prisonniers ,  de  cent  à  six  vingts.  Desquelz 
estoient  les  principaulx ,  les  seigneurs  d'Escalles ,  de 
Tallebot,  de  Hongrefort  et  messire  Thomas  de  Ramps- 
ton  et  pluiseurs  aultres  des  plus  notables,  jusques  au 
nombre  dessusdit.  Et  de  ceulx  qui  y  furent  mors 
furent  les  principaux  est  assavoir....  *  et  les  aultres 
estoient  tous  gens  de  petit  estât  et  moyen,  telz  et  si 
fais  qu'ilz  ont  acoustumé  de  amener  de  leur  pays 
mourir  en  France. 

Après  laquelle  besongne,  qui  fut  environ  deux  heu- 
res après  midi,  tous  les  capitaines  François  se  rassam- 
blèrent  ensamble,  en  regraciant  dévotement  et  hum- 
blementleur  Créateur,  menèrent  grand  leesce  l'unavec- 
ques  l'autre  pour  leur  victoire  et  bonne  fortune.  Et  se 
logèrent  celle  nuit  en  ycelle  ville  de  Patay,  qui  siet  à 
deux  lieues  près  d'Yenville  en  Beausse.  De  laquelle 
ville  ceste  journée  porte  le  nom  pardurablement*. 

Et  lendemain,  lesdiz  François  retournèrent,  à  tout 
leurs  prisonniers  et  les  riches  despoulles  des  Anglois 
qui  mors  estoient,  et  ainsy  entrèrent  en  la  cité  d 'Or- 
liens,  et  les  aultres  de  leurs  gens  es  marches  d'entour 

i .  Le  texte  continue  sans  donner  les  noms  annoncés. 
2.  La  bataille  de  Patay  se  donna  le  18  juin. 


[1429]  D'ENGUERRAN  DE  MONSTRELET.  331 

et  à  l'environ,  où  ilz  furent  grandement  de  tout  le 
peuple  conjoys.  Et  par  espëcial  Jehenne  la  Pucelle  ac- 
quist  en  ycelles  besongnes  si  grand  louenge,  qu'il  sem- 
bloit  à  toutes  gens  que  les  ennemis  du  Roy  n'eussent 
plus  puissance  de  résister  contre  elle,  et  que  brief  par 
son  moyen  le  Roy  deust  eslre  remis  et  restabli  du  tout 
en  son  royaume.  Si  s'en  ala  avecques  les  aultres  princes 
et  capitaines  devers  le  Roy,  qui  de  leur  retour  fut 
moult  resjoy,  et  fist  à  tous  très  honnourable  récepcion. 
Après  laquelle,  brief  ensuivant,  fut  prinse  par  ycelui 
Roy,  avec  ceulx  de  son  conseil,  conclusion  de  man- 
der par  tous  les  pays  de  son  obéyssance  le  plus  de 
gens  de  guerre  qu'il  pourroit  finer,  adfin  qu'il  se  peust 
mettre  plus  avant  en  marche  et  poursuivi r  ses  en- 
nemis. 

Item,  à  la  journée  de  la  bataille  de  Patay,  avant  que 
les  Anglois  seussent  la  venue  de  leurs  ennemis,  mes- 
sire  Jehan  Fastocq,  qui  esloit  ung  des  principaulx  ca- 
pitaines et  qui  s'en  estoit  fuy  sans  trop  férir,  assambla 
en  conseil  avec  les  autres,  et  fist  plusieurs  remonstran- 
ces.  Est  assavoir,  comment  ilz  sçavoient  la  perte  qu'ilz 
avoient  faite  de  leurs  gens  devant  Orliens,  à  Yenvilie 
et  en  aulcuns  aultres  lieux,  pour  laquelle  ilz  avoient  du 
pire,  et  estoient  leurs  gens  moult  esbahis  et  effraés,  et 
leurs  ennemis  au  contraire  estoient  moult  enorguellis 
et  resvigurés.  Pour  quoy  il  conseilloit  que  ilz  se  re- 
trayssent  es  chateaulx  et  lieux  tenans  leur  party  là  à 
l'environ ,  et  qu'ilz  ne  combatissent  point  leurs  enne- 
mis si  en  haste,  jusques  ad  ce  que  ilz  fussent  mieulx 
rasseurés,  et  aussi  que  leurs  gens  fussent  venus  d'An- 
gleterre, que  le  Régent  debvoit  envoyer  briefment. 
Lesquelles  remonstrances  ne  furent  point  bien  agréa- 

bles  à  aulcuns  des  capitaines,  et  par  espécial  à  messire 
Jehan  de  Tallebot,  etdist  que  se  ses  ennemis  venoient, 
qu'il  les  combateroit.  Et  par  ce  que,  comme  dit  est, 
ledit  Fastocq  s'en  fuy  de  la  bataille  sans  cop  férir,  fut 
pour  cesle  cause  grandement  approuchié  quand  il  vint 
devers  le  duc  de  Belhfort  son  seigneur,  et  par  conclu- 
sion lui  fut  ostée  l'ordre  du  blanc  jartière,  qu'il  por- 
toit  entour  la  jambe.  Mais  depuis,  tant  en  partie  pour 
les  dessusdictes  remonstrances  qu'il  avoit  faites,  qui 
sembloient  estre  assez  raisonnables,  comme  pour  plui- 
seurs  autres  excusances  qu'il  mist  avant ,  lui  fut  de- 
puis, par  sentence  de  proches,  rendue  ladicte  ordre 
de  la  jartière.  Jà  soit  qu'il  en  sourdist  grand  débat  de- 
puis entre  ycelui  Fastocq  et  sire  Jehan  de  Thalebot, 
quand  il  fut  retourné  d'estre  prisonnier  de  la  bataille 
dessusdicte. 

A  ceste  besongne  furent  fais  chevaliers,  de  la  partie 
des  François,  Jaque  de  Nully,  Gille  de  Saint  Symon, 
Loys  de  Marcongnet,  Jehan  de  Le  Haye  et  pluiseurs 
aultres  vaillans  hommes. 


CHAPITRE  LXII. 

Comment  le  duc  de  Bourgogne,  à  la  requeste  du  duc  de  Bethfort,   s'en 
vint  à  Paris,  où  de  nouvel  ilz  recon fermèrent  leurs  alliances. 

De  rechief,  en  ces  jours,  furent  apportées  les  nou- 
velles au  duc  de  Bethfort  et  au  grand  conseil  du  roy 
Henry  estans  à  Paris,  de  la  perte  et  miséralDle  destruc- 
cion  de  leurs  gens.  Laquelle  leur  fut  tant  anoyeuse  et 
dure  à  oyr,  que  les  aulcuns  en  plain  conseil  en  com- 
mencèrent à  plourer.  Et  d'aultre  part  furent  advertis 

comment  le  roy  Charles,  à  sa  puissance,  se  prépa- 
roit  et  aprestoit  pour  venir  conquerre  pays  sur  eulx. 
Pour  quoy,  de  par  le  duc  de  Belhfort  et  les  Parisiens, 
fut  ordonné  de  envoyer  une  sollempnelle  ambassade 
devers  le  duc  Phelippe  de  Bourgongne,  adfin  de  lui 
remouslrer  les  eslranges  besongnes  dessusdictes ,  et 
P'  aussi  lui  requerre  que  briefment  volsist  venir  à  Paris, 

pour,  avec  le  Régent  et  le  conseil  du  Roy,  avoir  advis 
sur  les  affaires  dessusdictes,  qui  leur  estoient  surve- 
nues. Lesquelz  ambaxadeurs,  est  assavoir  l'évesque 
de  Noyon ,  deux  notables  docteurs  en  théologie  de 
l'Université,  et  aulcuns  aultresdes  plus  puissans  bour- 
gois  de  Paris,  vinrent  à  Hesdin,  où  ilz  trouvèrent  ledit 
duc  de  Bourgongne.  Auquel  ilz  racomptèrent  Testât 
de  leur  ambaxade,  en  lui  réquerrant  très  instammant, 
de  par  son  beau  frère  le  régent  et  les  Parisiens ,  qu'il 
lui  pleust  aler  à  Paris  le  plus  tost  que  faire  se  pourroit, 
pour,  avecques  eulx,  avoir  délibéracion  et  conseil  à 
résister  contre  leurs  adversaires.  Laquelle  requeste 
ycelui  duc  accorda,  et  leur  promist  que  en  dedens 
briefz  jours  il  seroit  en  ladicte  ville  de  Paris.  Et  adonc 
fist  assambler  de  quatre  à  cinq  cens  combatans  en  ses 
pays  d'Artois  et  à  l'environ,  à  tout  lesquelz  il  ala  en 
ycelle  ville  de  Paris.  Pour  la  venue  duquel  fut  faite 
grand  joie,  tant  des  Parisiens,  comme  du  duc  de  Belh- 
fort. Et  par  pluiseurs  journées  tindrent  ensamble  de 
grans  consaulx  sur  les  affaires  dessusdictes.  En  la  fin 
desquelz  promirent  l'un  à  l'autre,  est  assavoir  les  deux 
ducz  de  Bethfort  et  de  Bourgongne ,  que  chascun 
d'eulx,  de  toute  sa  puissance ,  s'emploieroit  à  résister 
contre  l'intention  de  Charles  de  Valois,  leur  adver- 
saire. Et  reconfermèrent  de  rechief  les  alliances  et 

promesses  que  long  temps  par  avant"  ilzavoient  faites 
l'un  à  l'autre. 

Et  après  ces  choses  faites  et  accomplies,  le  duc  de 
Bourgongne  retourna  en  son  pays  d'Artois,  et  mena  sa 
seur  la  duchesse  de  Bethfort  avec  lui,  et  le  misl  de- 
mourer  et  fist  tenir  son  estât  à  Lens  en  Artois.  Et  ledit 
duc  de  Bethfort  manda  sans  délay  en  Angleterre  qu'on 
lui  envoiast  gens  de  guerre  les  plus  expers  qu'on 
pourroit  finer.  Et  pareillement  fist  évocquer  toutes  les 
garnisons  de  INormendie  et  d'autres  lieux  de  son  obéys- 
sance,  avec  tous  les  nobles  et  aultres  qui  avoient 
acoustumë  de  eulx  armer.  Duquel  pays  d'Angleterre 
jà  pieçà  mandés ,  furent  envoyés  en  l'ayde  du  dessus- 
dit duc  de  Bethfort  quatre  mille  combatans  ou  envi- 
ron. Desquelz  estoit  chief  et  conducteur  le  cardinal  de 
Wincestre.  Lequel  passa  la  mer  et  s'en  vint  à  Calaix 
et  de  là  à  Amiens.  Duquel  lieu  d'Amiens  ledit  cardinal 
ala  à  Corbie,  devers  le  duc  de  Bourgongne,  et  sa  belle 
nièpce,  la  duchesse  de  Bethfort,  lesquelz,  comme  dit 
est  dessus,  venoient  de  Paris.  Ouquel  lieu  de  Corbie 
ilz  eurent  l'un  avecques  l'autre  aucunes  brièves  con- 
clusions. Depuis  lesquelles  s'en  retourna  ledit  cardi- 
nal a  Amiens,  et  de  là  mena  ses  gens  d'armes  à  Rouen, 
devers  le  duc  de  Bethfort,  son  nepveu ,  lequel  eut 
grand  joie  de  sa  venue. 

En  ces  jours  fut  envoyé  Jehan,  bastard  de  Saint- 
Pol,  à  tout  certain  nombre  de  combatans  des  marches 
de  Picardie,  de  par  le  duc  de  Bourgougne,  vers  le 
duc  de  Bethfort.  Lequel  lui  bailla  en  gouvernemenl  la 
ville  et  forteresse  de  Meaulx  en  Brie  el  l'en  fist  souve- 
rain capitaine,  pour  le  garder  contre  la  puissance  du  roy 
Charles,  qu'on  attendoit  chascun  jour  en  ycelui  pays. 

CHAPITRE  LXIII. 

Comment  Charles  roy  de  France  se  mist  sur  les  champs,  à  tout  grand 
foison  de  chevaliers  et  de  gens  d'armes,  o  iquel  voiage  mist  en  son 
ohéyssance  plusieurs  villes  et  citez. 

Item,  durant  le  temps  dessusdit,  Charles,  roy  de 
France,  assambla  à  Bourges  en  Berry  très  grande  mul- 
titude de  gens  d'armes  et  de  trait.  Entre  iesquelz  es- 
toient  le  duc  d'Alençon,  Charles  de  Bourbon,  conte 
de  Clermont,  et  Artus,  connestable,  conte  de  Riche- 
mont,  Charles  d'Anjou,  son  beau  frère  et  frère  au  roy 
Renier  de  Sezille^,  le  bastard  d'Orliens,  le  cadet  d'Ar- 
mignac,  Charles,  seigneur  de  Labreth ,  et  pluiseurs 
autres  haulx  hommes  et  puissans  barons  des  duchés  et 
contées  d'Acquitaine,  de  Gascongne,  de  Poitou,  de 
Berry  et  pluiseurs  autres  bons  pays.  Avecques  tous 
Iesquelz  se  mist  sur  les  champs  ,  et  de  là  vint  à  Gien 
sur  Loire,  tousjours  Jehenne  la  Pucelle  avec  lui  et  en 
sa  compaignie,  et  ung  prescheur  nommé  frère  Ri- 
chard, de  l'ordre  de  Saint  Augustin*,  qui  nagaires 
avoit  esté  débouté  de  la  ville  de  Paris,  où  il  avoit  fait 
prédicacions  en  l'obéyssance  des  Anglois,  pour  ce  que 
en  ycelles  se  moustroit  trop  favourable  et  estre  de  la 
partie  des  François.  Duquel  lieu  de  Gien,  le  Roy,  à 
tout  sa  puissance ,  prinst  son  chemin  en  venant  vei-s 
Ausserre.  Toutefois,  le  connestable,  à  tout  certain 
nombre  de  gens  d'armes,  s'en  ala  en  Normendie  de- 
vers Evreux,  pour  empescher  les  garnisons  du  pays 

4 .  René  d'Anjou,  roi  de  Sicile. 

2.  Véiard.  Le  ms.  8346  laisse  le  nom  de  l'ordre  en  blanc. 

qu'ilz  ne  se  peussent  assambler  avec  le  duc  de  Beth- 
fort.  Etd'aultrecosté,  le  cadet  d'Ârmignac  fut  renvoyé 
et  commis  à  garder  la  duchée  d'Acquitaine  et  de 
Bourdelois. 

Ouquel  chemin,  ledit  roy  mist  en  son  obéyssance 
deux  petites  bonnes  villes  qui  tenoient  le  parti  du  roy 
Henri,  est  assavoir  Saint  Florentin  et  Jargeau*,  ycelles 
promettant  de  faire  d'ore  en  avant  au  dessusdit  roy  et 
à  ses  commis,  tout  ce  que  bons  et  loyaulx  subgielz 
doivent  faire  à  leur  souverain  seigneur,  en  prenant 
aussi  dudit  roy  seureté  et  promesse,  qu'il  les  feroit 
gouverner  et  maintenir  en  bonne  justice  et  selonc 
leurs  anciennes  coustumes.  Et  de  là  il  vint  audit  lieu 
d'Ausserre.  Si  envoya  sommer  ceulx  de  la  ville  qu'ilz 
le  volsissent  recepvoir  comme  leur  naturel  et  doitu- 
rier  seigneur.  Lesquelz  de  ce  faire  ne  furent  point  con- 
tens  de  plaine  venue.  Nientmains,  plusieurs  ambaxa- 
deurs  furent  envoyés  d'un  costé  et  d'autre.  Si  fut  en 
la  fin  traictié  fait  entre  les  parties,  et  promirent  ceulx 
deladicte  ville  d'Ausserre,  qu'ilz  feroient  au  roy  telle 
et  pareille  obéyssance  que  feroient  ceulx  des  villes  de 
Troyes,  Châlons  et  Rains.  Et  par  ainsy,  en  adminis- 
trant aux  gens  du  Roy,  vivres  et  autres  denrées  pour 
leur  argent,  ilz  demourèrent  paisibles,  et  les  tint  le 
Roy  excusés  pour  ceste  fois. 

Et  de  là  vint,  le  Roy,  à  Troyes  en  Champaigne,  et  se 
loga  tout  à  l'environ.  Et  y  fut  trois  jours  avant  que 
ceulx  de  la  ville  le  volsissent  recepvoir  à  seigneur.  En 
la  fin  desquelz,  parmy  certaines  promesses  qui  leur 
furent  faites,  ilz  lui  firent  plaine  ouverture  et  mirent 

1.  Le  ms.  8346  met  Saint  Jargeau. 

lui  et  ses  gens  dedens  leur  ville;  où  il  oy  messe.  Et 
après  les  seremens  fais  des  unes  parties  aux  autres,  le 
dessusdit  roy  retourna  en  son  logis  aux  champs,  et 
fist  publier  par  pluiseurs  fois,  tant  en  son  ost  que  en 
la  ville,  sur  le  liart,  que  homme,  de  quelque  estât  qu'il 
fust,  ne  meffesist  riens  à  ceulx  de  la  ville  de  Troyes,  ne 
aux  aultres  qui  s'estoient  mis  en  son  obéyssance. 

En  ce  mesme  voiage,  faisoient  l'avant  garde,  les  deux 
mareschaulx  de  France,  est  assavoir  Boussac  et  le  sei- 
gneur de  Rays,  avec  lesquelz  estoient  La  Hire,  Poton 
de  Sainte-Treille,  et  aulcuns  aultres  capitaines.  Durant 
lequel  voiage,  se  rendirent  en  l'obéyssance  d'ycelui  roy 
Charles,  très  grand  nombre  de  bonnes  villes  et  cbas- 
teaulxdes  marches  où  il  passoit.  Desquelles  reddicions, 
d'éclairer  chascune  à  par  ly,  je  m'en  passe  pour  cause 
de  briefté. 


CHAPITRE    LXIV. 

Comment  le  Roy  Charles  de  France,  à  tout  grande  et  noble  chevalerie 
et  à  tout  grand  nomhre  de  gens  d'armes,  s'en  vint  en  la  cité  de  Rains, 
où  il  fut  sacré. 

Item,  Charles,  Roy  de  France,  lui  estant  à  Troyes 
en  Champaigne,  comme  dit  est  dessus,  vinrent  devers 
lui  aulcuns  députés  de  Châlons  en  Champaigne,  qui 
lui  apportèrent  les  clefz  de  leur  ville  et  cité,  en  lui 
promettant  de  par  ycelle  faire  toute  obéyssance.  Après 
la  venue  desquelles,  ledit  roy  vint  audit  lieu  de  Chaa- 
lons ,  où  il  fut  des  habitans  bénignement  et  en  grand 
humilité  receu.  Et  là  pareillement  lui  furent  apportées 
les  clefz  de  la  ville  de  Rains,  en  lui  promettant,  comme 
IV  22 

dessus,  faire  toute  obéyssance,  et  le  recepvoir  comme 
leur  naturel  seigneur.  En  laquelle  cité  de  Rains  na- 
gaires  avoit  esté  le  seigneur  de  Saveuses,  de  par  le 
duc  de  Bourgongne,  avec  certain  nombre  de  gens 
d'armes,  pour  ycelle  ville  tenir  en  l'obéyssance  du  Roy 
Henry  et  du  dessusdit  duc  de  Bourgongne.  Lequel 
seigneur  de  Saveuses  venu  à  Rains,  par  le  gouverneur 
et  grand  nombre  des  habitans  lui  fut  promis  de  eulx 
enlrelenir  du  party  et  en  la  querelle  du  Roy  Henry  et 
d'ycelui  duc,  jusques  à  la  mort.  Mais  non  obstant  ce, 
pour  la  crémeur  qu'ilz  avoient  de  la  Pucelle,  qui  fai- 
soit  de  grans  merveilles,  comme  on  leur  donnoit  à  en- 
tendre, se  rendirent  en  l'obéyssance  du  Roy  Charles, 
jà  soit  ce  que  le  seigneur  de  Cbastillon  et  le  seigneur 
de  Saveuses,  qui  estoient  leurs  capitaines,  leur  re- 
monstrassent  et  vouloient  donner  à  entendre  le  con- 
traire. Lesquelz  deux  seigneurs,  voyant  leur  voulenté 
et  affeccion ,  se  départirent  de  ladicte  ville  de  Rains. 
Car,  en  leurs  remonstrances ,  ceulx  de  ladicte  ville 
n'avoient  en  riens  voulu  entendre,  ains  leur  avoit  fait 
responces  dures  et  assez  estranges,  lesquelles  oyes, 
yceulx  seigneurs  de  Saveuses  et  de  Cbastillon  retour- 
nèrent au  Château -Thierri.  Si  avoient  des  lors,  yceulx 
de  Rains,  prins  conclusion  l'un  avec  l'autre  de  recep- 
voir le  dessusdit  Roy  Charles.  Laquelle  chose  ilz  firent, 
comme  dit  est  dessus,  tant  par  le  moyen  de  l'arche- 
vesque  d'ycelle  ville  de  Rains,  lequel  estoit  chancelier 
du  roy  Charles,  comme  par  aulcuns  autres. 

Si  entra  le  Roy  dedens  ladicte  ville  et  cité  de  Rains, 
le  vendredi  xvi"  jour  de  juillet,  avec  grand  nombre  de 
sa  chevalerie.  Et  le  diemenche  ensuivant,  fut  par  ledit 
archevesque  consacré  et  couronné  à  Roy,  dedens  l'é- 

glise  Nostre-Dame  de  Rains,  présens  ses  princes  et 
prélas  et  toute  la  baronnie  et  chevalerie  qui  là  esloit. 
Là  estoient  le  ducd'Alençon,  le  conte  de  Clermont,  le 
seigneur  de  La  Trémouille,  qui  estoit  son  principal 
gouverneur,  le  seigneur  de  Beaumanoir,  breton,  le 
seigneur  de  Mailly  en  Touraine^,  lesquelz  estoient  en 
habis  royaulx,  représentans  les  nobles  pers  de  France, 
qui  point  n'estoient  au  faire  le  sacre  et  couronnement 
dessusdiz.  Si  avoient  esté,  lesdiz  pers  absens,  évoqués 
et  appelés  devant  le  grand  autel  de  ladicte  église  par 
le  roy-d'armes  de  France,  ainsi  et  par  la  manière  qu'il 
est  acoustumé  de  faire.  Après  lequel  sacre  fait  et  ac- 
compli, le  Roy  ala  disner  en  l'ostel  épiscopal  de  Var- 
chevesque,  les  seigneurs  et  prélats  en  sa  compaignie. 
Et  sist  à  sa  table  ledit  archevesque  de  Rains.  El  servi- 
rent le  Roy,  à  son  disner,  le  duc  d'Alençon  et  le  conte 
de  Clermont,  avec  pluiseurs  aultresgrans  seigneurs.  Et 
fist,  le  Roy,  le  jour  de  son  sacre,  trois  chevaliers,  des- 
quelz  le  damoiseau  de  Commercis  en  fut  l'un.  Et  à  son 
département  laissa  en  la  cité  de  Rains  pour  capitaine 
Anthoine  de  Hollande,  nepveu  dudit  archevesque.  Et 
lendemain  se  départy  de  ladite  ville,  et  ala  en  pèleri- 
nage à  Corbeny*  visiter  Saint-Marceau.  Auquel  lieu 
lui  vinrent  faire  obéyssance  ceulx  de  la  ville  de  Laon, 
si  comme  avoient  fait  les  aultres  bonnes  villes  dessus- 
dictes.  Duquel  lieu  de  Corbeny  le  Roy  ala  à  Soissons 
et  à  Prouvins,  qui  sans  contredire  lui  firent  plaine  ou- 
verture. Et  constitua  lors  La  Hire,  nouvel  bailly  de 
Vermendois,  ou  lieu  de  messire  Colard  de  Mailly,  qui 

1.  Lis.  Maillé. 

2.  Corbeny  (Aisne),  à  dix-huit  kilomètres  de  Laon. 

par  avant  y  estoit  commis  de  par  le  roy  Henri  d'An- 
gleterre. Et  après  s'en  vint  le  Roy  et  ses  gens  devant 
Chasteauthierri,  où  estoit  dedens  le  seigneur  de  Chas- 
tillon,  Jehan  de  Croy,  Jehan  de  Brimeu  et  aulcuns  aul- 
tres  nobles  de  la  partie  du  duc  de  Bourgongne,  à  tout 
quatre  mille  combatants  ou  environ.  Lesquelz,  tant 
pour  ce  qu'ilz  sentoient  la  communaulté  de  la  ville 
incHner  à  faire  obéyssance  au  roy  Charles,  comme 
pour  ce  qu'ilz  n'attendoient  mie  brief  souscours  et 
n'estoient  mie  pourveus  à  leur  plaisir,  rendirent  ycelle 
forte  ville  et  chastel  en  l'obéyssance  du  roy  Charles, 
et  s'en  partirent  sauvement,  à  tout  leurs  biens.  Si  s'en 
alèrent  à  Paris  devers  le  duc  de  Bethfort,  qui  lors  fai- 
soit  grand  assamblée  de  gens  d'armes  pour  venir  com- 
batre  le  roy  Charles  et  sa  puissance. 


CHAPITRE  LXV. 

Comment  le  duc  de  Bethfort  assambla  gens  d'armes  pour  aller  combatre 
le  roy  Charles,  et  comment  il  lui  envoia  unes  lettres. 

En  ce  mesme  temps,  le  duc  de  Bethfort  régent,  à  tout 
dix  mille  combatans  ou  environ  qu'il  avoit  assamblés 
d'Angleterre,  deNormendie  et  d'aulcunes  aultres  mar- 
ches de  France,  se  tira  de  Rouen  à  Paris,  et  de  là  par 
pluiseurs  journées,  tendans  à  rencontrer  ie  roy  Charles 
pour  à  lui  et  à  sa  puissance  livrer  bataille,  s'en  ala  par 
le  pays  de  Brie  à  Monstereau  ou  Fault  Yonne.  Duquel 
lieu  il  envoia  ses  messages  devers  le  dessusdit  Roy, 
portant  ses  lettres  scellées  de  son  seel.  Desquelles  la 
teneur  s'ensuit. 

«  Nous  Jehan  de  Lancastre,  régent  de  France  et  duc 

de  Bethfort.  Scavoir  faisons  à  vous,  Charles  de  Valois, 
qui  vous  soliés  nommer  Daulphin  de  Viennois ,  et 
maintenant  sans  cause  vous  dites  Roy,  que  pour  ce  que 
torcionnièrement  avez  de  nouvel  entrepris  contre  la 
couronne  et  la  seigneurie  de  très  hault  et  excellent 
prince  et  mon  souverain  seigneur,  Henri,  par  la  grâce 
de  Dieu,  vray,  naturel  et  droiturier  roy  de  France  et 
d'Angleterre,  par  donnant  à  entendre  au  simple  peuple 
que  venez  pour  lui  donner  paix  et  seureté,  ce  que 
n'est  pas ,  ne  ne  puet  estre  par  les  moyens  que  avez 
tenus  et  tenez,  qui  faites  séduire  et  abuser  le  peuple 
ignorant  et  vous  aidiés  plus  de  gens  suppersticieus  et 
reprouvés,  comme  d'une  femme  desordonnée  et  diffa- 
mée, estant  en  habit  d'homme  et  de  gouvernement 
dissolu,  et  aussi  d'un  frère  mendiant ,  appostat  et  sé- 
dicieux,  comme  nous  sommes  informés  ;  tous  deux, 
selonc  la  Saincte  Escripture,  abhominables  à  Dieu; 
qui  par  force  et  puissance  d'armes  avez  occupé  ou 
pays  de  Champaigne  et  aultre  part ,  aulcunes  cités , 
villes  et  chasteaulx  apartenans  à  mondit  seigneur  le 
roy,  et  les  subgiez  demourans  en  ycelles  constraint  et 
induict  à  desloyaulté  et  parjurement,  en  leur  faisant 
rompre  et  violer  la  paix  finale  des  royaumes  de  France 
et  d'Angleterre,  sollempnellement  jurée  par  les  rois 
de  France  et  d'Angleterre  qui  lors  vivoient,  et  les  grans 
seigneurs,  pers,  prélats,  barons,  et  Trois  Estas  de  ce 
royaume;  nous,  pour  garder  et  deffendre  le  vray  droit 
de  mondit  seigneur  le  roy,  et  vous  et  vostre  puissance 
rebouter  de  ses  pays  et  seigneuries,  à  l'ayde  du  Tout- 
Puissant  nous  sommes  mis  sus  et  tenons  les  champs 
en  nostre  personne,  en  la  puissance  que  Dieu  nous  a 
donnée.  Et  comme  bien  avez  sceu  etsçavez,  vous  avons 

poursuivi  et  poursuivons  de  lieu  en  lieu  pour  vous 
cuidier  trouver  ou  rencontrer,  ce  que  n'avons  encore 
peu  faire,  pour  les  advertissemens  que  avez  fais  et 
faites.  Pour  quoy.  Nous,  qui  de  tout  nostre  ceur  dési- 
rons l'abrègement  de  la  guerre,  vous  sommons  et  re- 
querrons que,  se  vous  estes  tel  prince  quiquérës  hon- 
neur et  ayez  pitié  et  compacion   du   povre  peuple 
chrestien,  qui  tant  longuement  à  vostre  cause  a  esté 
très  inhumainement  traictié,  foulé  et  opprimé,  et  que 
briefment  soit  hors  de  ces  afflictions  et  douleurs,  sans 
plus  continuer  la  guerre,  prenez  au  pays  de  Brie,  où, 
vous  et  nous  sommes,  ou  en  l'Isle  de  France,  qui  est 
bien  prouchaine  de  nous  et  de  vous,  aùlcune  place  aux 
champs,  convenable  et  raisonnable,  avec  jour  briefet 
compétent  et  tel  que  la  prouchaineté  des  lieux,  ou 
nous  et  vous  sommes,  pour  le  présent  le  puet  souffrir 
et  demander.  Auxquelz  jour  et  place,  se  comparoir  y 
voulez  en  vostre  personne,  avec  le  conduict  de  la  dif- 
formée  femme,  et  apostat  dessusdicte,  et  tous  les  par- 
jures et  aultres  puissance  telle  que  vouldrez  et  pourrez 
avoir.  Nous,  au  plaisir  de  nostre  Seigneur,  y  compa- 
rerons au  nom  de  mondit  seigneur  le  roy,  en  nostre 
personne.  Et  lors,  se  vous  voulez  aulcune  chose  offrir 
ou  mettre  avant  regardant  le  bien  de  paix,  nous  l'or- 
rons, et  ferons  tout  ce  que  bon  prince  catholique  doibt 
et  puet  faire.  Et  tous  jours  sommes  et  serons  enclins 
et  volontaires  à  toutes  bonnes  voies  de  paix,   non 
fainte,  corrompue,  dissimulée,  violée  ne  parjurée, 
comme  à  Monstreau  fault  Yonne  celle  dont,  par  vostre 
coulpe  et  consentement,  s'ensuivit  le  très  horrible,  dé- 
testable et  cruel  murdre  commis  contre  loy  et  hon- 
neur de  chevalerie,  en  la  personne  de  feu  nostre  très 

chier  el  très  amé  père,  le  duc  Jehan  de  Bourgongne, 
cuy  Dieux  pardoinst.  Par  le  moyen  de  laquelle  paix 
par  vous  enfrainte,  violée  et  parjurée,  sont  demourés 
et  demeurent  à  tous  jours  mais,  tous  nobles  et  aultres 
subgetz  de  ce  royaume  et  d'ailleurs,  quittes  et  exemptz 
de  vous  et  de  vostre  seigneurie,  à  quelque  estât  que 
vous  ayez  peu  ou  povez  venir,  et  tous  seremens  de 
féaulté  et  de  subjection  les  avez  absolz  et  acquittés, 
comme  par  vos  lettres  patentes ,  signées  de  vostre 
main  et  de  vostre  seel,  puet  clèreraent  apparoir.  Toutes 
voies,  se  pour  le  iniquité  et  malice  des  hommes  ne 
povons  proufiter  au  bien  de  paix,  chascun  de  nous 
pourra  bien  garder  et  defTendre  à  l'espée  sa  cause  et 
sa  querelle,  ainsi  que  Dieu,  qui  est  seul  juge,  et  au- 
quel, et  non  à  autre,  mondit  seigneur  a  à  respondre, 
lui  en  donra  grâce.  Auquel  nous  supplions  humble- 
ment, comme  à  cellui  qui  scel  et  connoist  le  vrai  droit 
et  légitime  querelle  de  mondit  seigneur,  que  disposer 
en  vuelle  en  son  plaisir.  Et  par  ainsy,  le  peuple  de  ce 
royaulme,  sans  telz  foulemens  et  oppressions,  pourra 
demourer  en  longue  paix  et  seur  repos,  que  tous  rois 
et  princes  chrestiens  qui  ont  gouvernement  doivent 
quérir  et  demander.  Si  nous  faictes  sçavoir  hastive- 
ment  et  sans  plus  délayer,  ne  passer  temps  par  escrip- 
tures  ne  argumens,  ce  que  faire  ne  vouldrez.  Car  se 
par  vostre  deffault  plus  grans  maulx,  inconvéniens, 
continuacions  de  guerre,  pilleries,  rançonnemens, 
occisions  de  gens  et  dépopulacions  de  pays  advien- 
nent,  nous  prenons  Dieu  en  tesmoing  et  protestons 
devant  lui  et  les  hommes,  que  n'en  serons  point  en 
cause,  et  que  nous  avons  fait  et  faisons  nostre  debvoir. 
El  nous  nous  mettons  et  voulons  mettre  en  tous  termes 

de  raison  et  d'honneur,  soit  préalablement,  par 
moyen  de  paix  ou  journée  de  bataille  de  droit  prince, 
quand  autrement  entre  puissans  et  grans  parties  ne  se 
pueent  faire.  En  tesmoing  de  ce,  nous  avons  fait  scel- 
ler ces  présentes  de  nostre  seel.  Donné  audit  lieu  de 
Monstreau  où  Fault  Yonne,  le  vif  jour  d'aoust,  Tan 
de  grâce  mil  quatre  cens  vingt  neuf.  Ainsi  signé.  Par 
monseigneur  le  Régent  du  royaume  de  France  duc  de 
Bethfort.  » 


CHAPITRE  LXVI. 

Comment  le  roy  Charles  de  France  et  le  duc  de  Bethfort  et  leurs  puis- 
sances rencontrèrent  l'un  l'autre  vers  le  Mont-Espilloy, 

Item,  après  les  besongnes  dessusdictes,  le  duc  de 
Bethfort  véant  qu'il  ne  povoit  rencontrer  le  roy  Charles 
et  sa  puissance  à  son  advantage,  et  que  pluiseurs  villes 
et  forteresces  se  rendoient  à  lui  sans  cop  férir,  ne  faire 
quelque  résistence,  il  se  tira,  à  tout  sa  puissance, 
sur  les  marches  de  l'Isle-de-France,  adfin  de  obvier 
que  les  principales  villes  ne  se  tournassent  contre  luy, 
comme  avoient  fait  les  aultres.  Et  d'aultre  part,  le  roi 
Charles,  qui  jà  estoit  venu  à  Crespy,  où  il  a  voit  esté 
receu  et  obéy  comme  souverain,  se  traist,  à  tout  sa 
puissance,  parmy  le  pays  de  Brie,  en  approuchant 
Senlis.  Auquel  lieu  les  deux  puissances  dessusdictes, 
est  assavoir  du  roy  Charles  et  du  duc  de  Bethfort, 
trouvèrent  l'un  l'autre  assez  près  du  Mont-Espilloy*, 
d'alès  une  ville  nommée  Le  Bar.  Si  furent  de  chascune 

1.  Montepilloy  (Oise),  à  quatre  kilomètres  de  Senlis. 

partie  faictes  grandes  préparacions  adfin  de  trouver 
advantaige  pour  combatre  l'un  l'autre.  Et  print  le  duc 
de  Bethfort  sa  place  en  assez  fort  lieu.  Et  adossèrent 
aulcuns  lieux,  par  derrière  et  de  costé,  de  fortes  bayes 
d'espines.  Et  au  front  devant  estoient  mis  les  arcbers 
en  ordonnance,  tous  à  pied,  ayant  cbascun  devant 
lui  pendions  aguisés,  ficbés  devant  eulx.  Et  ledit  ré- 
gent, à  tout  sa  seigneurie  et  aultres  nobles,  estoient  as- 
sez près  desdiz  arcbiers,  en  une  seule  bataille,  où  il  y 
avoit  entre  aultres  enseignes  deux  bannières,  l'une  de 
France  et  l'aultre  d'Angleterre,  et  si  estoit  avec  ycelles 
l'estendart  de  Saint  George.  Laquelle  bannière  de 
France  portoit  pour  ce  jour  Jeban  de  Villiers,  cbeva- 
lier,  seigneur  de  l'Isle-Adam.  Et  estoient  lors  avec 
ledit  duc  de  Betbfort  de  six  à  buit  cens  combatans, 
des  gens  du  duc  de  Bourgongne.  Desquelz  les  princi- 
paulx  estoient  le  seigneur  de  l'Isle-Adam,  Jeban  de 
Croy,  Jeban  de  Créqui,  Antboine  de  Bétbune,  Jeban 
de  Fosseux,  le  seigneur  de  Saveuses,  niessire  Hue  de 
Lannoy,  Jeban  de  Brimeu,  messire  Jeban  de  Lalain , 
Jeban,  bastart  de  Saint-Pol,  et  pluiseurs  aultres  gens 
de  guerre.  Desquelz  les  aulcuns  en  ce  mesme  jour  fu- 
rent fais  nouveaulx  cbevaliers.  Et  le  fut  fait  le  bastart 
de  Saint-Pol,  de  la  main  du  duc  de  Betbfort,  et  les 
aultres,  comme  Jeban  de  Croy,  Jeban  de  Créqui,  An- 
tboine de  Bétbune,  Jeban  de  Fosseux,  le  Liegois  de 
Humières,  par  la  main  de  aulcuns  aultres  nobles  cbe- 
valiers. 

Après  lesquelles  besongnes  ainsi  mises  en  conduite, 
est  assavoir  les  Anglois  et  ceulx  de  leur  nacion  tous 
ensarable  du  costé  de  ladicte  bataille  de  la  main  se- 
nestre,  et  les  Picars  et  aultres  de  la  nacion  de  France 

estoient  à  l'autre  costé.  Et  se  tinrent  ainsi  en  bataille, 
comme  dit  est,  par  très  longue  espace.  Et  estoient  mis 
si  advantageusement  que  leurs  ennemis  ne  povoient 
les  envayr  par  derrière,  si  non  à  trop  grand  dommage 
et  danger.  Et  avec  ce  estoient  pourveus  de  vivres  et 
autres  neccesitez,  de  la  bonne  ville  de  Senlis,  dont 
ilz  estoient  assez  près. 

D'aultre  costé,  le  roy  Charles,  avec  ses  princes  et 
capitaines,  fist  ordonner  ses  batailles.  Et  furent  en  son 
avant-garde  la  plus  grande  partie  des  plus  vaillans  et 
expers  hommes  de  guerre  de  sa  compaignie,  et  les 
aultres  demourèrent  en  sa  bataille,  excepté  aulcuns 
qui  furent  commis  sur  le  derrière  au  lez  vers  Paris, 
par  manière  de  arrière-garde.  Et  avoit  avec  ledit  roy 
très  grand  multitude  de  gens,  trop  plus  sans  compa- 
raison qu'il  n'y  avoit  en  la  compaignie  des  Anglois. 
Si  y  estoit  Jehenne  la  Pucelle,  tousjours  ayant  diverses 
oppinions  ;  une  fois  vueillant  combatre  ses  ennemis, 
et  autre  fois  non.  Wientmains,  les  deux  parties,  comme 
dit  est,  estant  l'un  devant  l'autre  prestz  pour  comba- 
tre, furent  ainsi  sans  eulx  désordonner  par  l'espace 
de  deux  jours  et  deux  nuis,  ou  environ.  Durant  lequel 
temps  y  eut  pluiseurs  grandes  escarmuches,  lesquelles 
racompter  chascune  à  par  soy  seroit  trop  longue 
chose.  Mais  entre  les  aultres  y  en  eut  une,  dure  et  en- 
sanglantée, au  costé  vers  les  Picars,  laquelle  dura  bien 
l'espace  d'heure  et  demie.  Et  y  estoient  du  costé  du 
roy  Charles,  grand  partie  d'Escoçois  et  aultres  gens  en 
grand  nombre,  qui  très  fort  et  asprement  se  comba- 
lirent.  Et  par  espécial  les  archiers  d'ycelles  parties 
tirèrent  de  leur  trait  moult  courageusement  et  en  très 
grand  nombre,  l'un  contre  Tautre.  Si  cuidoient  aul- 

cuns  des  plus  sachans  desdictes  parties,  véans  la  be- 
songne  ainsi  multipliée,  que  point  ne  se  deussent  par- 
tir l'un  de  l'autre  que  l'une  des  parties  ne  feust  des- 
confite  et  vaincue.  Toutefois,  ils  se  traisent  les  ungs 
arrière  des  autres.  Mais  ce  ne  fut  mie  qu'il  en  demou- 
rast  de  cliascune  partie  de  mors  et  de  bléciés  large- 
ment. Pour  laquelle  escarmuche  le  dessusdit  duc  de 
Bethfort  fut  grandement  content  des  Picars,  pour  ce 
que  à  ceste  fois  s'estoient  portés  vaillamment.  Et  après 
qu'ilz  se  furent  retrais,  vint  ledit  duc  de  Bethfort  au 
long  de  leur  bataille,  les  remercier  en  plusieurs  lieux, 
moult  humblement,  disant  ;  «  Mes  amis,  vous  estes  très 
bonne  gent,  et  avez  soustenu  grand  fais  pour  nous, 
dont  nous  vous  remercions;  et  vous  prions  que  se,  il 
vous  vient  aucun  affaire,  que  vous  persévérez  en  votre 
vaillandise  et  hardement.  » 

Esquels  jours  ycelles  parties  estoient  en  grand 
hayne  les  migs  contre  les  aultres,  et  n'estoit  homme, 
de  quelque  estât  qu'il  fust,  qui  fust  prins  à  finance, 
ains  mettoient  tout  à  mort  sans  pitié  ne  miséricorde, 
qu'ils  povoient  attaindre  l'un  de  l'autre.  Et  comme  je 
fus  informé ,  en  toutes  ces  escarmuches  [eut  de  mort'j 
environ  trois  cens  hommes,  des  deux  parties.  Mais  je 
ne  sçay  de  quel  costé  il  y  en  eut  le  plus.  En  la  fin  des- 
quelz  deux  jours  dessusdiz  ou  environ,  les  deux  par- 
ties se  deslogèrent,  les  ungs  de  devant  les  aultres  sans 
rien  faire. 

1 .  Le  ms.  8346  omet  ces  mots,  qui  sont  dans  Vérard. 

CHAPITRE  LXVII. 

Comment  le  roy  Charles  de  France  envoîa  ses  ambassadeurs  à  Arras 
vers  le  duc  de  Bourgongne. 

En  ce  temps,  les  ambassadeurs  du  Roy  Charles  de 
France  vindrent  à  Arras  devers  le  duc  de  Bourgongne, 
pour  traictier  de  paix  entre  ycelles  parties.  Desquelz 
ambassadeurs  estoient  les  principaulx,  l'archevesque 
de  Rains,  Christofle  de  Harcourt,  les  seigneurs  de 
Dampierre  et  de  Gaucourt,  chevaliers,  avec  aulcuns 
aultres  gens  d'estat;  qui  trouvèrent  audit  lieu  d'Arras 
ledit  duc  avec  son  conseil.  Après  la  venue  desquelz,  et 
qu'ilz  eurent  requis  d'avoir  audience  devers  ledit  duc, 
alèrent,  lesdiz  ambassadeurs,  aulcuns  jours  après  leur 
venite,  en  son  hostel.  Et  là,  par  la  bouche  dudit  ar- 
chevesque  de  Rains  fut  audit  duc  de  Bourgongne 
exposé  moult  sagement  et  autentiquement  Testât  de 
leur  dicte  ambaxade,  présent  la  chevalerie  et  ceulx  de 
son  conseil,  avec  pluiseurs  aultres  là  estans;  lui  re- 
moustrant  entre  les  aultres  choses,  la  parfaicte  affection 
et  vray  désir  que  le  Roy  avoit  de  pacifier  avec  lui  et 
avoir  traictié.  Disant  oultre,  que  pour  y  venir,  yceluy 
Roy  estoit  content  de  lui  submettre  et  condescendre; 
en  faisant  offres  de  réparacion,  plus  qu'à  sa  majesté 
royalle  ne  appartenoit,  excusant  aulcunement  pour  sa 
jeunesse  le  dessusdit  Roy,  de  l'homicide  jadis  perpétré 
en  la  personne  de  feu  le  duc  Jehan  de  Bourgongne, 
son  père;  aléguant  avec  ce,  que  lors,  avec  sadicte  jo- 
nesce,  il  estoit  ou  gouvernement  de  gens  qui  point 
n'avoient  regard  ne  considéracion  au  bien  du  royaume 

ne  de  la  chose  publique,  et  ne  les  eust  pour  ce  temps 
osé  desdire,  ne  courroucier. 

Lesquelles  remonstrances  et  pluiseurs  aultres  assez 
notablement  déclairées  par  le  dessusdit  archevesque, 
furent  dudit  duc  et  des  siens  assez  bénignement  oyes. 
Et  en  la  fin  desquelles  fut  dit  à  yceulx  ambaxadeurs  : 
«  Monseigneur  et  son  conseil  ont  bien  oy  ce  que  vous 
avez  dit.  Il  aura  sur  ce  ad  vis,  et  vous  fera  responce 
dedans  briefz  jours.  »  Et  adonc  ledit  archevesque  re- 
tourna en  son  ostel,  avecques  lui  ses  compaignons, 
qui  de  toutes  gens  estoient  honnourés. 

Et  pour  lors,  la  plus  grand  partie  de  tous  les  estas 
du  pays  estoient  très  désirans  que  la  paix  se  feist  et 
concordast  entre  le  Roy  et  le  duc  de  Bourgongne.  Et 
mesmement  ceulx  du  moyen  et  bas  estât  y  estoient  si 
affectés,  que  dès  lors,  où  il  n'y  avoit  encore  ne  paix, 
ne  trêves,  aloient  en  ycelle  ville  d'Arras  devers  le  des- 
susdit chancelier  de  France,  impétrer  en  très  grand 
nombre,  rémissions,  lettres  de  grâce,  offices  et  aultres 
pluiseurs  mandemens  royaulx,  comme  se  le  Roy  feust 
plainement  en  sa  seigneurie,  et  que  de  ce  feussent  ad- 
certenés.  Lesquelz  mandemens  dessusdiz,  ou  en  la 
plus  grand  partie,  ilz  obtenoient  dudit  chancelier. 

Et  après,  le  duc  de  Bourgongne,  avec  ceulx  de  son 
privé  conseil,  fut  par  pluiseurs  journées  en  grande 
délibéracion,  et  furent  les  besongnes  entre  lesdictes 
parties  moult  approuchiées. 


.«0*1  " 


Sî»  CHRONIQUE  [1429] 


CHAPITRE    LXVIII. 

Comment  le  seigneur  de  Longueval  prinst  le  chastel  d'Aumarle 

sur  les  Anglois. 

En  ce  temps,  le  seigneur  de  Longueval,  qui  long 
temps  avoit  esté  débouté  de  sa  seigneurie  et  estoit  re- 
tourné devers  le  Roy  Charles,  par  le  moyen  d'un  pres- 
tre  demeurant  à  Aumarle ,  print  la  forteresce  d'ycelle 
ville,  chef  lieu  de  toute  la  conté,  laquelle  tenoient 
adonc  les  Anglois.  Si  furent  trouvés  dedens  quatre  ou 
cinq  desdiz  Anglois,  avec  pluiseurs  des  habitans  de  la 
ville.  Lesquelz  Anglois  furent  tantost  mis  à  mort,  et 
lesdiz  habitans,  en  faisant  serement  d'estre  bons  fran- 
çois,  furent  receus  à  merci,  en  payant  aulcune  somme 
d'argent.  Laquelle  forteresce  ainsi  prinse,  fut  en  assez 
brief  temps  après  largement  pourveue  et  garnie  de 
vivres,  et  aussi  de  gens  de  guerre,  qui  en  brief  commen- 
cèrent à  courre  pays  par  toute  la  marche  d'environ, 
et  mener  forte  guerre  aux  Anglois,  et  à  ceulx  du  pays 
tenans  leur  party.  Dont  grandement  despleut  au  duc 
de  Bethfort.  Mais  non  obstant,  pour  aultres  plus  grans 
affaires  qu'il  avoit,  n'y  povoit  pour  lors  remédier. 

Et  pareillement,  en  ces  propres  jours  fut  prinse 
d'emblée  la  forteresce  d'Astrapagni*,  du  seigneur  de 
Rambures  et  de  ses  gens. 

Et  d'aultre  costé,  sur  Saine,  fut  réduite  en  l'obéys- 
sance  du  Roy  Charles  la  forteresce  de  Chastiau  Gail- 
lard, qui  est  exelentement  scituée  en  forte  place.  De- 

i .  Estrépagni  (Eure),  près  Gisors. 

dens  laquelle  estoit  prisonnier,  de  long  temps  par  avant, 
ce  vaillant  et  notable  chevalier,  le  seigneur  de  Barba- 
zan.  Lequel,  comme  dit  est  en  autre  lieu,  a  voit  esté 
prins  dedens  Melun  par  la  force  et  puissance  du  roy 
Henry  d'Angleterre.  Par  le  moyen  duquel  Barbazan 
ycelle  forteresce  fut  mise  en  l'obéyssance  d'yceluy  Roy 
Charles,  et  lui  desprisonné.  Si  y  commist  enbrief  aul- 
cuns  de  son  party,  et  s'en  ala  au  plus  tost  qu'il  pot 
devers  le  Roy  Charles,  duquel  il  fut  moult  conjoy  et 
honnouré. 

En  oultre,  fut  prinse  et  mise  en  la  main  des  Fran- 
çois la  forteresce  de  Torsy  \  par  le  moyen  d'aulcuns 
du  pays,  qui  avoient  repaire  dedfens  avec  les  Anglois, 
lesquelz  ilz  trahirent  et  mirent  es  mains  de  leurs  en- 
nemis. 

Ainsi  doncques ,  en  assez  brief  temps  furent  fran- 
çoises  les  quatre  forteresces  dessusdictes ,  qui  estoient 
les  plus  fortes,  à  l'eslite,  dedens  les  pays  où  elles  es- 
toient assises.  Pour  la  prinse  desquelles  le  pays  fut  fort 
traveillé,  tant  par  les  garnisons  des  François,  comme 
par  celles  des  Anglois. 


1.  Il  y  a  un  Torcy  le  Grand  et  Torcy  le  Petit,  dans  la  Seine- 
Inférieure. 

CHAPITRE    LXIX. 

Comment  la  ville  de  Compiengne  se  rendy  au  roy  Charles,  Et  du 
retour  des  ambaxadeurs  de  France  qui  estoient  aies  vers  le  duc  de 
Bourgongne. 

Item,  après  que  le  roy  Charles  de  France  fut  re- 
tourné de  la  journée  de  Senlis ,  où  lui  et  le  duc  de 
Betbfort  avoient  esté  à  puissance  l'un  contre  l'autre, 
comme  dit  est  dessus,  et  il  fut  revenu  à  Crespi  en  Va- 
lois, illec  lui  furent  apportées  nouvelles  que  ceulx  de 
la  ville  de  Compiengne  lui  vouloient  faire  obéys- 
sance.  Et  pour  tant,  sans  nul  délay,  ala  audit  lieu  de 
Compiengne ,  où  il  fut  des  habitans  receu  en  grand 
léesce,  et  se  loga  en  son  hostel  royal. 

Auquel  lieu  retournèrent  devers  lui  son  chancelier 
et  ses  autres  ambassadeurs,  que  par  avant  il  avoit 
envoyés  devers  le  duc  de  Bourgongne.  Avec  lequel  et 
ceulx  de  son  conseil,  ilz  avoient  tenu  pluiseurs  et  des- 
trois  parlemens.  JNîenlmains  ilz  n'avoient  riens  con- 
cordé. Mais  en  conclusion  avoient  esté  d'accord  que 
ledit  duc  envoieroit  sa  légacion  vers  le  roy  Charles , 
pour  au  sourplus  avoir  advis  et  entretenement.  Si  fut 
alors  informé  que  la  plus  grand  partie  des  principaulx 
conseillers  dudit  duc  de  Bourgongne  avoient  grand 
désir  et  affection  que  ycelles  deux  parties  fussent  ré- 
conciliées l'une  avecques  l'autre.  Toutefois,  maistre 
Jehan  de  Thoisy,  évesque  de  Tournay,  et  messire  Hue 
de  Lannoy,  qui  prestement  venoient  de  devers  le  duc 
de  Betbfort  et  avoient  de  par  lui  charge  de  faire  au- 
cunes remonslrances  audit  duc  de  Bourgongne,  en  lui 

admonestant  de  entpetenirle  sairement  qu'il  avoit  fait 
au  roy  Henry,  n'estoient  point  bien  contens  que  ledit 
traictié  se  fist.  Sur  la  parole  desquelz  fut  le  traictié 
atargié,  et  prins  aultre  journée  d'envoyer  devers  le 
roy  Charles  légacion ,  comme  dit  est.  Pour  laquelle 
faire  furent  commis ,  messire  Jehan  de  Luxembourg , 
l'évesque  d'Arras,  messire  David  de  Brimeu  et  aulcuns 
aultres  notables  et  discrètes  personnes. 

En  ce  mesme  temps,  messire  Lionnel  de  Bour- 
nonville,  qui  avoit  perdu  la  ville  et  forteresce  de  Creil, 
requist  au  duc  de  Bethfort  qu'il  lui  baillast  de  ses  gens 
pour  reconquerre  ung  sien  chastel,  nommé  le  Bretè- 
che,  que  les  François  avoient  prins.  Laquelle  chose 
lui  fut  accordée.  A  tout  lesquelz  il  s'en  ala  à  sadicte 
forteresce.  Si  la  print  d'assault,  et  mist  à  mort  ceulx 
qui  dedens  estoient.  Mais  en  ce  faisant  il  fut  navré, 
dont  il  moru. 


CHAPITRE  LXX. 

Comment  le  roy  de  France  fist  assaillir  la  ville  de  Paris. 

Item,  le  roy  Charles  de  France  estant  à  Compiengne, 
comme  dit  est,  lui  furent  apportées  certaines  nouvelles 
que  le  duc  Bethfort,  régent,  à  tout  sa  puissance,  s'en 
aloit  en  Normendie  pour  combatre  le  connestable, 
lequel  vers  Evreux  traveilloit  fort  le  pays.  Et  pour 
tant,  ycelui  roy  Charles,  après  qu'il  eust  esté  dedens  la 
ville  de  Compiengne  douze  jours  ou  environ ,  il  se 
partit  de  là,  et  laissa  Guillaume  de  Flavy  capitaine 
d'icelle,  et  à  tout  son  ost  s'en  ala  à  Senlis.  La- 
quelle cité  se  rendit  au  roy  par  traictié.  Si  se  loga  de- 
IV  23 

densavec  grand  partie  de  ses  gens,  et  les  aultres  se  lo- 
gèrent es  villages  environ. 

Esquelz  jours  aussi,  firent  obéyssance  au  roy  des- 
susdit pluisenrs  bonnes  villes  et  forteresces.  Est  assa- 
voir Beauvais,  Creil,  le  Pont-Sainte-Maxence,  Choisi, 
Gournay-sur- Aroride ,  Remy,  la  Neufville-en-Heez  ;  et 
à  l'autre  costé,  Mognay,  Chantilly,  Saintines  et  plui- 
seurs  aultres.  Aussi  lui  firent  sairement  de  fidélité  les 
seigneurs  de  Montmorenci  et  de  Moy.  Et  pour  vérité, 
se  il,  à  tout  sa  puissance,  fust  venu  à  Saint-Quenlin, 
Corbie,  Amiens,  Abbeville  et  pluiseurs  aultres  fortes 
villes  et  fors  chasteaulx  ,  la  plus  grand  partie  des  ha- 
bitans  d'ycelles  estoient  tous  pretz  de  le  recevoir  à 
seigneur,  et  ne  désiroient  ou  monde  aullre  chose  que 
de  luy  faire  obéyssance  et  plaine  ouverture.  Toutefois, 
il  ne  lui  fut  point  conseillé  de  traire  si  avant  sur  les 
marches  du  duc  de  Bourgongne,  tant  pour  ce  qu'il  le 
sentoit  fort  de  gens  de  guerre,  comme  pour  l'espé- 
rance qu'il  avoit  que  aulcun  bon  traictié  se  feist  entre 
eulx. 

Et  après  que  le  roy  Charles  eust  sousjourné  dedens 
Senlis  aulcuns  peu  de  jours,  il  se  party  de  là  et  s'en 
ala,  à  tout  son  ost ,  logier  à  Saint-Denis,  qu'il  trouva 
comme  habandonnée,  et  s'en  estoient,  les  gens  d'ycelle, 
fuys  à  Paris,  c'est  assavoir  grand  partie  des  plus  puis- 
sans  bourgois  et  habitans  d'ycelle  ville.  Et  ses  gens  se 
logèrent  à  Aubert  Villers,  à  Montmartre  et  es  villages 
environ,  assez  près  de  Paris.  Si  estoit  lors  avec  ledit 
roy  Jehenne  la  Pucelle,  qui  moult  avoit  grand  renom- 
mée, laquelle  chascun  jour  induisoit  le  Roy  et  ses 
princes  ad  ce  qu'il  feist  assaillir  la  ville  de  Paris.  Si 
fut  conclud  que  le  lundi,  xif  jour  de  septembre,  on 

livreroit  ledit  assault.  Après  laquelle  conclusion  prise, 
on  fist  apprester  toutes  gens  de  guerre.  Et  à  ce  propre 
lundi  dessusdit,  se  mist  le  roy  Charles  en  bataille,  en- 
tre Paris  et  Montmartre,  ses  princes  avec  lui.  Et  la- 
dicte  Pucelle ,  avec  ly  ceulx  de  l'avant-garde  en  très 
grand  nombre,  s'en  ala,  à  tout  son  estandart,  à  la 
porte  Saint-Honnouré,  faisant  porter  avec  ly  pluiseurs 
eschelles,  fagos  et  aultres  habillemens  d'assault.  Au- 
quel lieu  elle  fist  entrer  dedens  les  fossés  pluiseurs  de 
ses  gens,  tous  à  pied.  Et  commença  Fassault  à  dix 
heures  ou  environ ,  moult  dur ,  aspre  et  cruel ,  le- 
quel dura  en  continuant,  de  quatre  à  cinq  heures,  ou 
plus.  Mais  les  Parisiens,  qui  estoient  dedens  leur  ville 
accompaigniés  de  Loys  de  Luxembourg,  évesque  de 
Terrewane  et  chancelier  de  France  pour  le  roy  Henry, 
et  d'aulcuns  aultres  notables  chevaliers  que  le  duc  de 
Bourgongne  leur  avoit  envoyé,  comme  le  seigneur  de 
Créqui,  le  seigneur  de  l'Isle-Adam,  messire  Simon  de 
Lalaing,  messire  Waleranl  de  Beauval  et  aulcuns  aul- 
tres notables  hommes,  accompaigniés  de  quatre  cens 
combatans,  se  défendirent  viguereusement  et  de  grand 
courage.  Et  avoient  par  avant  ledit  assault,  ordonné 
par  capitaineries,  àchascunsa  garde,  es  lieux  propices 
et  convenables.  Durant  lequel  assault  furent  renver- 
sés et  abatus  plusieurs  desdiz  François,  et  en  y  eut 
très  grand  nombre  de  mors  et  de  navrés  par  les  ca- 
nons, culevrines  et  autre  traict  que  leur  gectoient 
lesdiz  Parisiens.  Entre  lesquelz  la  Pucelle  fut  très 
fort  navrée,  et  demoura  tout  le  jour  es  fossés  derrière 
une  dodenne ,  jusques  au  vespre ,  que  Guichard  de 
Chiembronne  et  aultres,  l'alèrent  querre.  Et  d'aultre 
part  y  eut  navrés  pluiseurs  des  défendans.  Et  finable- 

ment,  les  capitaines  François,  véans  leurs  gens  en  tel 
péril,  considérans  qu'il  leur  estoit  chose  impossible 
de  conquerre  la  ville  par  force ,  entendu  que  yceulx 
Parisiens  avoient  une  commune  voulenté  d'eulx  dé- 
fendre sans  y  avoir  division,  firent  soudainement  son- 
ner la  retraite,  et  en  reportant  les  dessusdiz  mors  et 
navrés,  retournèrent  à  leurs  logis. 

Et  lendemain,  le  roy  Charles,  triste  et  dolent  de  la 
perte  de  ses  gens,  s'en  ala  à  Senlis,  pour  garir  et  mé- 
déciner  les  navrés.  Et  les  dessusdiz  Parisiens,  plus  que 
par  avant,  se  reconformèrent  les  ungs  avec  les  autres, 
prometans  que  de  tout  leur  puissance  ils  résisteroient 
jusques  à  la  mort  contre  ycelui  roy  Charles,  qui  les 
vouloit,  comme  ilz  disoient,  du  tout  destruire.  Et 
puet  bien  estre  qu'ilz  le  clamoient,  comme  ceulx  qui 
grandement  se  sentoient  fourfais  par  devers  lui,  en 
le  ayant  débouté  de  ladicte  ville.  Et  avoient  mis 
à  mort  cruelle  pluiseurs  de  ses  féables  serviteurs, 
comme  en  aultre  heu  est  plus  à  plain  déclairé. 


.      CHAPITRE    LXXÏ. 

Comment  le  duc  de  Bourgongne  envoia  ses  ambassadeurs  à  Amiens  pour 
entretenir  les  habitans  d'y  celle  de  sa  partie. 

En  ces  jours,  envoia  le  duc  de  Bourgongne  à  Amiens 
ses  ambaxadeurs,  est  assavoir  les  évesques  de  Noyon 
et  d'Arras,  le  visdame  d'Amiens  et  pluiseurs  aultres, 
adfin  de  remoustrer  au  mayeur  et  aux  habitans  d'y- 
celle,  la  bonne  amour  et  affection  que  lui  et  ses 
prédécesseurs  avoient  tous  jours  eu  avec  eulx  ;  disant 
que  s'ilz  avoient  à  faire  de  chose  que  lui  et  ses  pays 

peussent,  il  estoit  à  leur  commandement;  requérant 
en  oultre  qui)  leur  pleust  tous  jours  persévérer  et 
eulx  entretenir  de  son  party,  comme  ses  bons  amis 
et  voisins.  Lesquelz  citoyens  d'Amiens,  eulx  véans 
ainsi  honnourés  par  les  messages  de  si  hault  et  si 
puissant  prince ,  ilz  en  eurent  grand  joie ,  et  dirent 
entre  eulx  qu'il  seroit  bon  de  mettre  la  ville  en  sa 
garde ,  et  qu'il  mist  à  nient  aydes  et  imposicions. 
Et  firent  responce  ausdiz  ambaxadeurs  qu'ilz  envoie- 
roient  briefment  devers  ledit  duc  aulcuns  de  leurs 
gens.  Laquelle  chose  ilz  firent.  Et  avec  ce  y  envolè- 
rent pareillement  ceulx  de  la  ville  d'Abbeville ,  de 
Monstreuil ,  de  Saint  Riquier,  Dourlens  et  aulcuries 
aultres,  pour  obtenir  la  mise  jus  desdictes  gabelles  et 
imposicions.  Laquelle  chose  ne  leur  fut  point  par  yce- 
lui  duc  accordée.  Mais  il  leur  fut  dit  que  au  plus  brief 
qu'il  se  pourroit,  ilz  auroient  de  lui  ayde  et  assistence 
ad  ce  impéîrer  devers  le  roy  Henry. 

Item ,  en  ce  temps  le  duc  de  Bourgongne  fist  évo- 
quer par  toutes  les  marches  de  Picardie  tous  ceulx  qui 
avoient  acoustumé  de  eulx  armer,  et  aussi  es  pays  à 
l'environ,  pour  estre  prestz  chascun  jour  pour  aler 
avec  lui  oij  il  les  vouldroit  conduire.  Si  furent  en  peu 
de  temps  en  très  grand  nombre,  et  passèrent  monstre 
à  Biauquesne,  en  faisant  sairement  à  messire  Jaque  de 
Brimeu  ad  ce  commis,  comme  mareschal.  Si  se  re- 
trayrent  vers  Âbbeville  et  Saint  Riquier ,  où  ilz  furent 
maint  espace,  attendant  que  ledit  duc  fust  prest.  Dont 
le  pays  fut  moult  fort  oppressé. 

CHAPITRE  LXXII. 

Sî  comme  le  roy  de  France  s'en  retourna  en  Touraine  et  en  Berry. 

Item ,  le  roy  Charles  de  France ,  voiant  que  la  ville 
de  Paris ,  qui  estoit  le  chief  de  son  royaume ,  ne  se 
vouloit  pas  mettre  en  son  obéyssance,  se  disposa  et 
conclud  avec  ceulx  de  son  conseil  de  laisser  gouver- 
neurs et  capitaines  de  par  lui  par  toutes  les  bonnes 
villes ,  cités  et  chasteaulx  qui  estoient  de  son  obéys- 
sance ,  et  qu'il  s'en  retourneroit  es  pays  de  Touraine 
et  de  Berry.  Laquelle  chose  conclute,  comme  dit  est, 
il  constitua  principal  chief  sur  les  parties  de  l'isle  de 
France  et  de  Beauvoisis  Charles  de  Bourbon ,  conte 
de  Clermont,  et  avec  lui  le  conte  de  Vendosme  et  le 
chancelier.  Lesquelz  conte  de  Clermont  et  chancelier 
se  tenoient  le  plus  en  la  ville  de  Beauvais,  et  le  conte 
de  Vendosme  à  Senlis ,  Guillaume  de  Flavy  à  Com- 
piengne,  messire  Jaques  de  Chambennes  à  Creil.  Et  le 
Roy  dessusdit,  avec  lui  les  grans  seigneurs  qui  l'avoient 
accompaignié  au  venir ,  s'en  ala  de  Senlis  à  Crespy. 
Et  de  là,  par  devers  Sens  en  Bourgongne  retourna  es 
pays  dessus  diz.  Toutefois,  les  trièves  estoient  confer- 
mées  entre  les  François  et  les  Bourguignons  jusques 
au  jour  de  Pasques  ensuivant.  Et  avec  ce,  fut  remis  le 
passage  du  Pont-Sainte-Maxence  en  la  main  de  Be- 
nauld  de  Longueval  pour  le  tenir  comme '. 

Si  demoura  la  marche  de  France  et  de  Biauvoisis 


1 .  Il  y  a  ici  dans  le  ms.  8346  un  blanc  dont  Vérard  ne  tient  pas 
compte,  en  supprimant  le  mot  comme. 

en  grande  tribulacion,  pour  ce  que  ceulx  qui  estoient 
es  forteresces  et  es  garnisons,  tant  des  François  comme 
des  Anglois,  couroient  chascun  jour  l'un  contre  l'au- 
tre. A  l'occasion  desquelles  courses,  les  villages  de  là 
entour  se  commencèrent  à  despeupler ,  et  les  bonnes 
gens  et  habitans  eulx  retraire  es  bonnes  villes. 


CHAPITRE  LXXIII. 

Comment  le  duc  de  Bourgogne  en  grand  appareil  ramena  sa  sœur 
en  la  cité  de  Paris  au  duc  de  Bethfort,  son  mari. 

Le  XX*  jour  de  septembre  de  cest  an ,  se  parti  le 
duc  de  Bourgongne  de  la  ville  de  Hesdin  avec  sa  seur, 
femme  du  duc  de  Bethfort ,  grandement  acompagnié 
de  leurs  gens.  Et  s'en  alèrent  au  gisle  à  Dourlens  et 
lendemain  à  Corbie,  où  iJz  furent  aulcuns  peu  de  jours, 
attendans  les  gens  d'armes,  qui  là  venoient  de  toutes 
pars.  Duquel  lieu  de  Corbie  ilz  alèrent  à  Mondidier  et 
puis  de  là  à  Castenoy*,  et  toutes  les  gens  d'armes  se 
logèrent  à  l'euviron.  Desquelz  il  y  povoit  avoir  de 
trois  à  quatre  mille  combatans.  Et  eulx  partans  de 
Castenoy,  s'en  alèrent  passer  la  rivière  d'Oise  au  Pont 
Sainte-Maxence,  et  de  là,  par  d'emprès  de  Senlis,  alè- 
rent au  giste  à  Louvres  en  Parisis.  Sy  faisoit  ledit  duc 
chevaulcher  ses  gens  en  bonne  ordonnance ,  et  me- 
noit  messire  Jehan  de  Luxembourg  l'avant  garde,  et 
ledit  duc  conduisoit  la  bataille.  Auprès  duquel  estoit 
tousjours  sa  dessusdicte  seur,  montée  sur  ung  bon 
cheval  trotier,  et  avec  elle  estoient  huit  ou  dix  de  ses 

4.  Lis.  Le  Quesnoy  {Sommes  arrondissement  de  Roye). 

femmes,  montées  sur  haquenées.  Et  le  seigneur  de 
Saveuses  et  aulcuns  aultres ,  avec  certain  nombre 
d'hommes  d'armes,  clievaulchoit  tout  derrière,  par 
manière  de  arrière  garde. 

Si  fut  ledit  duc  moult  regarde  des  François,  qui  es- 
toient  en  grand  nombre,  de  pied  et  de  cheval,  au  de- 
hors de  la  ville  de  Senlis.  Et  y  venoient  seurement 
armés  comme  bon  leur  sambloit ,  par  le  moyen  des 
trêves  qui  estoient  entre  les  parties.  Car  celui  duc, 
armé  de  plain  harnas^,  sinon  de  la  teste,  séoit  sur  ung 
très  bon  cheval ,  et  estoit  moult  gentement  habillié , 
sept  ou  huit  de  ses  paiges  après  lui ,  chascun  monté 
sur  bons  coursiers;  Devers  lequel  duc  et  sadicte  seur 
vint  premiers  l'archevesque  de  Rains,  chancelier  de 
France,  à  plains  champs,  au  dehors  de  la  dessusdicte 
ville  de  Senlis ,  faire  révérence.  Et  assez  brief  ensui- 
vant y  vint  Charles  de  Bourbon,  conte  de  Clermont, 
accompaignié  de  soixante  chevaulcheurs  ou  environ. 
Lequel  venu  jusques  assez  près  dudit  duc,  ostèrent 
leurs  chapperons  et  enclinèrent  de  leurs  chiefs  l'un 
l'autre,  en  disant  aulcunes  parolles  de  salutacions,  non 
mie  en  embrassant  l'un  l'autre  par  manière  de  grand 
amour  etjoieuseté,  ainsi  que  ont  accoustumé  de  faire 
si  proucliains  de  sang  qu'ilz  estoient  l'un  à  l'autre. 
Après  laquelle  salutacion,  ledit  de  Bourbon  ala  baiser 
sa  belle  seur  de  Bethfort,  qui  estoit  assez  près  au  dex- 
tre  lez  de  son  frère  le  duc  de  Bourgongne.  Si  firent 
aucune  briève  recongnoissance.  Et  tantost  retourna 
devers  son  beau  frère  le  duc  de  Bourgongne,  duquel, 
quand  alors,  on  ne  vit  point  d'apparence  qu'il  y  eust 

i .  Harnois. 

grand  amour  ne  désir  d'avoir  grand  parlement  avec 
ycelui  conte  de  Clermont,  son  beau  frère.  Ains,  sans 
chevaulchier  Tun  avec  Vautre,  ne  faire  long  convoy , 
se  départirent  en  prenant  congié  l'un  à  l'autre  en 
propre  lieu  oii  ilz  estoient.  Et  retournèrent  lesdiz 
Charles  de  Bourbon  et  chancelier  dedens  la  cité  de 
Senlis,  à  tout  leurs  gens.  Et  ledit  duc  de  Bourgongne, 
comme  dit  est,  et  sa  seur,  s'en  alèrent  au  giste  à  Lou- 
vres.  Duquel  lieu  lendemain  ilz  se  partirent  en  alant 
vers  Paris,  où  desjà  estoit  retourné  de  Normendie  le 
duc  de  Bethfort.  A  la  venue  duquel  furent  faites  gran- 
des accolés  et  joieuses  récepcions  de  l'un  à  l'autre.  Si 
furent,  assez  près  de  Paris,  toutes  les  gens  du  duc  de 
Bourgongne  mis  en  bataille  par  bonne  ordonnance , 
où  ilz  furent  grand  espace ,  tant  que  les  fouriers  eus- 
sent esté  dedens  ladicte  ville  pour  ordonner  les  logis. 
Et  après,  yceulx  princes  et  la  duchesse  entrèrent  de- 
dens ladicte  ville  ,  et  généralment  toutes  les  gens 
d'armes.  A  la  venue  duquel  duc  de  Bourgongne  fut 
faite  grand  joie  des  Parisiens.  Si  y  crioit-on  Noël  par 
tous  les  quarefours  où  il  passoit.  Et  convoia  ledit  ré- 
gent et  sa  femme  jusques  à  l'ostel  des  Tournelles,  et 
puis  s'en  ala  logier  en  son  hostel  d'Artois*. 

Et  aulcuns  jours  ensuivans,  furent  entre  yceulx  prin- 
ces et  ceulx  de  leur  conseil  tenus  pluiseurs  grans  con- 
cilies sur  les  affaires  de  la  guerre ,  qui  estoient  moult 
pesans.  Et  entre  les  aullres  choses  fut  par  les  Parisiens 
requis  au  duc  de  Bourgongne  qu'il  lui  pleust  à  entre- 
prendre le  gouvernement  de  la  ville  de  Paris,  qui  moult 
avoit  à  lui  grande  affection,  et  estoient  de  présent  tous 

1 .  Cet  hôtel  était  situé  rue  Mauconseil. 

prestz  de  maintenir  sa  querelle  et  de  feu  son  père  ; 
disant  oultre ,  qu'il  estoit  nécessité  qu'il  accordast 
leur  requeste,  considéré  les  affaires  que  avoit  le  régent, 
tant  en  Normendie  comme  ailleurs.  Laquelle  chose 
ledit  duc  de  Bourgongne  fist  et  leur  octroia  de  entre- 
prendre la  charge  jusques  après  Pasques  ensuivant. 
Mais  ce  fut  très  en  vis. 

Si  conclurent  les  dessusdiz  ducz  de  Bethfort  et  de 
Bourgongne ,  que  vers  Pasques ,  à  la  saison  nouvelle , 
se  monteroient  sus,  chascun  à  tout  grand  puissance, 
pour  reconquerre  les  villes  qui  s'estoient  tournées 
contre  eulx  en  la  marche  de  France  et  sur  la  rivière 
d'Oise. 

Après  lesquelles  conclusions,  le  duc  de  Bethfort,  avec 
sa  femme  et  ses  Anglois,  se  départit  de  ladite  ville  de 
Paris.  Et  ledit  duc  de  Bourgongne  commist  capitaine 
de  Paris  le  seigneur  de  l'isle  Adam,  à  tout  petit  nom- 
bre de  gens.  El  à  Saint-Denis,  au  bois  de  Vissaiues  ', 
au  pont  de  Charenton,  et  es  autres  lieux  nécessaires 
auprès  de  ladicle  ville,  ordonna  capitaine  de  ses  gens. 
Et  après  qu'il  eust  sousjourné  dedens  ycelle  ville  de 
Paris  l'espace  de  trois  sepmaines,  prenant  congié  pre- 
miers à  la  royne  de  France,  mère  du  roy  Charles, 
s'en  retourna  par  les  chemins  dont  il  estoit  venu,  en 
son  pays  d'Artois,  et  de  là  en  Flandres.  Avec  lequel  se 
départirent  pluiseurs  bourgois  de  Paris  de  leur  dicte 
ville,  et  aultres  gens  marchans. 

i .  Vincennes. 

CHAPITRE  LXXIV. 

Comment  les  François  et  Bourguignons  couroient  l'un  sur  l'autre 
nonobstant  les  trièves  qui  y  estoient. 

Item,  durant  le  temps  dessusdit  que  les  trêves 
estoient  accordées  entre  le  roy  Charles  et  le  duc  de 
Bourgongne  jusques  aux  Pasques  ensuivant ,  nient- 
mains  ycelles  parties  couroient  très  souvent  l'une  sur 
l'autre,  et  mesmement  pour  embellir  leur  querelle , 
aulcuns ,  tenans  le  parti  du  duc  de  Bourgongne,  se 
boutoient  avec  les  Anglois ,  qui  point  n'avoient  trêves 
aux  François,  et  menoient  avecques  eulx  plaine  guerre 
aux  François.  Et  les  François  pareillement  couroient 
et  faisoient  plaine  guerre  aux  Bourguignons ,  faignans 
que  les  dessusdiz  Bourguignons  estoient  Anglois. 
Si  y  avoit,  pour  lesdictes  trêves,  peu  ou  nient  de 
seurelé. 

Si  en  fut,  entre  les  autres  courses,  faite  une  d'un 
vaillant  homme  d'armes  d'Engleterre,  nommé  Fouc- 
ques.  Avec  lequel  s' estoient  mis  aulcuns  hommes 
d'armes  de  ladicte  partie  de  Bourgongne ,  qui  se  te- 
noient  à  la  Noefville  le  Roy  ',  en  ung  bel  chastel  qu'ilz 
avoient  réparé.  Et  tous  ensamble  alèrent  acueillier  la 
proie,  de  la  ville  de  Creil.  Et  avoient  laissié  une  em- 
busche  adfin  que  se  leurs  ennemis  sailloient  contre 
eulx,  qu'ilz  les  peussent  surprendre.  Laquelle  chose 
advint  ainsi  qu'ilz  l'avoient  ymaginé.  Car  messire 
Jaques  de  Chabonnes ,  qui  estoit  principal  capitaine 

1 .  VilIeneuve-le-Roy  (Oii>e). 

de  la  ville  de  Creil,  tantost  qu'il  oyst  l'effroy,  s'arma 
incontinent  sans  délay ,  monta  à  cheval,  et  de  grand 
voulenté  ala  férir  de  plains  eslais  en  ses  ennemis.  Des- 
quelx ,  de  première  venue ,  fut  prins  prisonnier  ung 
nommé  George  de  Croix ,  et  aulcuns  aultres  rués  par 
terre.  Et  eut  entre  ycelles  parties  très  grande  escar- 
muche.  Mais  en  conclusion  ,  par  la  vaillandise  et  re- 
couvrer dudit  Fauques,  fut  le  dessusdit  Jaques  de 
Chambonnes  détenu  prisonnier,  et  avec  lui  deux  che- 
valiers et  aulcuns  autres  des  meilleurs  gens.  Toutefois, 
en  ce  faisant,  ycelui  Faucques  fut  féru  à  descouvert 
en  la  gorge,  de  la  pointe  d'une  espée,  ung  bien  petit 
cop,  duquel  il  moru  tout  prestement.  Pour  la  mort 
duquel,  tous  ceulx  de  son  parti  là  eslans,  qui  de  lui 
avoient  congnoissance ,  eurent  au  cuer  moult  grand 
tristesce.  Car  ilz  le  tenoient  pour  le  plus  vaillant  et 
expert  en  armes  de  tout  le  pays  d'Angleterre.  Si  se 
rassamblèrent  les  Anglois,  desquelz  pour  lors  estoient 
les  principaulx,  Bohort  de  Bazentin  et  Robinet  Egue- 
thin  ;  si  emmenèrent  leurs  prisonniers  en  leurs  forte- 
resces.  Et  en  dedens  assez  briefz  jours  firent  traictié 
avec  messire  Jaque  de  Chabennes,  par  sy  qu'en  paiant 
certaine  somme  il  fut  délivré,  moyennant  aussi  qu'il 
rendi  ledit  Jorge  de  Croix. 

Item,  en  ces  jours  le  duc  de  Bethfort,  considérant 
que  la  forteresce  du  Chasteau  Gaillard  estoit  scituée 
en  moult  fort  lieu  et  advanlageus  pour  grandement 
grever  et  guerroyer  le  pays  de  Normendie,  se  conclud 
que  avant  que  ses  ennemis  qui  dedens  estoient  fussent 
pourveus  de  vivres ,  ne  fortifiés  de  gens ,  de  les  faire 
asségier  par  les  Anglois.  Laquelle  chose  il  fist,  et  y  fut 
le  siège  de  six  à  sept  mois ,  en  la  fin  desquelz  lesdiz 

asségiés  rendirent    ladicte  forteresce  ,   par  faulte  de 
vivres,  et  s'en  alèrent ,  à  tout  partie  de  leurs  biens. 


CHAPITRE   LXXV. 

Comment  le  seigneur  de  Saveuses  et  le  bastard  de  Saint  Pol  furent  prins 
devant  Paris  par  les  François,  et  comment  d'autres  François  la  ville 
de  Saint-Denis  fut  prlnse  et  eschiellée. 

En  ce  mesme  temps,  le  duc  de  Bourgongne  envoia 
le  seigneur  de  Saveuses  et  Jehan  de  Brimeu ,  à  tout 
cinq  cens  corabatans  ou  environ,  pour  conforter  et 
aidier  les  Parisiens  contre  les  François,  qui  chascun 
jour  couroient  devant  ladicte  ville  à  tous  lez  ,  et  leur 
faisoient  moult  d'oppressions.  Lesquelz  se  logèrent 
dedens  Saint-Denis,  et  firent  par  pluiseurs  fois  des 
envayes  contre  leurs  ennemis.  Nientmains,  ung  cer- 
tain jour,  yceulx  François,  de  pluiseurs  garnisons  vers 
le  costé  de  Mont-le-Héry,  vindrent  courre  auprès  dudit 
lieu  de  Paris.  Et  avoient  laissé  une  grosse  embusclie 
en  ung  village  là  environ.  Si  estoient  alors  dedens  la- 
dicte ville  le  seigneur  de  Saveuse  et  messire  Jehan, 
le  bastard  de  Saint  Pol,  lesquelz,  oyans  l'effroy,  mon- 
tèrent hastivement  à  cheval,  à  petite  compaignie ,  et 
sans  attendre  leurs  gens ,  alèrent  incontinent  aux 
champs  et  poursuivirent  viguereusement  lesdiz  Fran- 
çois. Lesquelz,  en  fuyant,  lesatrayrent  jusques  bien 
près  de  leurdicte  embusclie.  Et  là  tantost,  non  pou- 
vans  ad  ce  résister,  furent  en  assez  brief  terme  tous 
deux  prins  prisonniers  et  emmenés  des  dessusdiz 
François  en  leur  forteresce ,  avec  aulcuns  de  leurs 
gens,  non  point  en  grand  nombre.  Sy  fut  le  bastard 

de  Saint  Pol  très  fort  blécié,  au  prendre,  d'une  lance 
au  col,  dont  il  fut  en  grand  péril  de  perdre  la  vie. 
Nientmains  les  deux  chevaliers  dessusdiz  retournèrent 
en  assez  briefz  jours  en  la  ville  de  Paris,  parmi  grand 
finance  qu'ilz  payèrent  à  ceulx  qui  les  avoient  prins. 
Dont  leurs  gens  furent  moult  resjoys,  quand  ilz  les 
virent. 

D'aultre  costé ,  en  ce  temps ,  les  gens  qui  estoient 
soubz  Alain  Geron ,  Gauchier  de  Bruissart  et  aulcuns 
aultres  capitaines,  vinrent  à  un  point  du  jour  en  la 
ville  de  Saint-Denis,  dedens  laquelle  estoit  venu  nou- 
vellement Jelian  de  Brimeu,  à  tout  certain  nombre  de 
compaignons  qu'il  avoit  amenés  du  pays  d' Artois  ,  et 
avec  lui  estoient  les  gens  du  seigneur  de  Saveuses.  Si 
entrèrent  dedens  par  eschielles  une  partie  d'yceulx 
François,  et  ouvrirent  une  des  portes  par  où  les  au- 
tres en  très  grand  nombre  se  boutèrent  dedens.  Et 
commencèrent  en  pluiseurs  lieux  à  crier,  ville  gaignée! 
en  abatant  huis  et  fenestres ,  et  envayssant  pluiseurs 
maisons  où  estoient  leurs  ennemis.  Lesquelz ,  oyans 
ainsi  soubdainementsi  grans  cris  parmi  la  ville,  furent 
tous  effraies.  Si  se  Iraisent  lantost  en  aulcuns  fors  lieux 
d'ycelle",  est  assavoir  Jehan  de  Brimeu  et  pluiseurs 
avec  lui,  en  l'abbaye,  le  bastardde  Saveuse  en  la  porte 
de  Paris,  et  les  aultres  se  mirent  en  aulcunes  portes  et 
tours,  à  sauveté.  Et  d'aultre  part  en  y  eut  grand  partie 
qui  en  yssant  de  leurs  logis,  contendaus  à  aler  devers 
leurs  capitaines  ou  à  eulx  assambler,  furent  prins  pri- 
sonniers, et  les  aulcuns  occis.  Entre  lesquelz  furent 
prins  Florimont  de *,  Anthoine  de  Wistoc,  Thieri 

1.  Un  mot  en  blanc.  Vérard  passe  ce  premier  nom. 

de  Malinghebem,  et  douze  à  seize  autres,  desquelz  il 
en  y  avoit  une  partie  gentilz  hommes.  Et  y  furent  mors 
Estevenin  de  Thenequetles ,  Jehan  de  Haute  Cloche, 
et  aulcuns  aultres  en  petit  nombre.  Durant  lesquelles 
besongnes  les  gens  des  dessusdiz  seigneurs  et  Jehan 
de  Brimeu  reprinrent  vigueur  en  eulx,  et  commencè- 
rent à  eulx  assanjbler  en  aulcuns  lieux,  au  cry  et  par 
introduction  de  ung  vaillant  homme  d'armes,  nommé 
Guillaume  de  Beauval,  lequel  en  grand  hardiesse  ras- 
sanibla  aucuns  de  ceulx  de  leur  parti ,  et  envay  ses 
ennemis,  qui  en  pluiseurs  parties,  sans  tenir  grande 
ordonnance,  entendoient  au  pillier.  Finablement  ilz 
furent  reboutés  dehors,   et  mesmement  y  perdirent 
aulcuns  de  leurs  gens  jusques  au  nombre  de  huit  ou 
dix.  Et  alors,  le  seigneur  de  Saveuses,  qui  estoit  dedens 
Paris ,  oyant  ces  nouvelles ,  assambla  hastivement  ce 
qu'il  put  avoir  de  gens,  et  sans  délay  chevaulcha  vi-" 
guereusement    devers  ladicte  ville  de   Saint-Denis  , 
en   intencion   de  bailler  souscours  à  ses  gens.  Mais 
avant  qu'il  y  peust  venir,  yceulx  François  s'estoient 
retrais   devers   Senlis    et    les    aultres   garnisons,    et 
avoient  emmené  grand  nombre  de  chevaulx  de  ceulx 
de  la  ville. 

Item,  en  ce  temps  furent  asségiés  des  Anglois  le 
seigneur  de  Rambures  dedens  la  forteresce  d'Ester- 
paigni',  appartenant  héritablement  au  conte  de  Tan- 
carville.  Devant  laquelle,  yceulx  Anglois  tant  conti- 
nuèrent de  combatre  par  leurs  engiens  et  aultrement, 
que  en  conclusion  ledit  seigneur  de  Rambures ,  non 
ayant  espérance  d'avoir  souscours,  fist  traictié  avec 

i.  Estrepagny,  près  Gisors. 

yceulx  Anglois  en  eulx  rendant  ladicte  lorteresce,  par 
condicion  que  lui  et  ses  gens,  à  tout  leurs  biens,  se 
départiroient  sauvement.  ,     , 

CHAPITRE  LXXVÏ. 

De  plusieurs  conquestes  que  firent  les  Anglois. 

Item,  en  l'an  dessusdit  le  duc  de  Bethfort  fist  assé- 
gier  par  ses  Anglois  le  fort  chastel  de  Thorsy,  qui 
estoit  le  plus  exellent  et  le  mieux  édifié  de  la  marche 
environ.  Si  fut  constitué  capitaine  desdiz  Anglois  le 
bastard  de  Clarence.  Lequel  fist  drécier  entour  d'ycelle 
forteresce  plusieurs  engiens  continuellement  jettans, 
lesquelz  dommagèrent  moult  fort  la  muraille.  Et  fîna- 
blement,  au  bout  de  six  mois  ou  environ,  les  asségiés, 
voians  que  point  n'estoient  souscourus  et  que  leurs 
vivres  commençoient  à  défaillir ,  traictèrent  avec  le 
dessusdict  bastard  de  Clarence ,  par  condicion  que 
aulcuns  des  plus  notables  s'en  yroient  où  bon  leur 
sambleroit  en  emportant  partie  de  leurs  biens ,  et  les 
aultres,  jusques  au  nombre  de  douze  ou  environ,  qui 
aultre  fois  avoient  tenu  le  parti  d'yceulx  Anglois  et 
raesmement  aydié  aux  François  à  prendre  ladicte  for- 
teresce, demourroient  à  voulenté.  Lesquelz  furent 
cruelment  justiciés.  Et  après,  fut  ladicte  forteresce  du 
tout  démolie  et  arasée. 

Item,  ou  mois  de  janvier  oudit  an,  messire  Thomas 
Ririel,  anglois,  à  tout  quatre  cens  combatans  ou  envi- 
ron ,  dont  la  plus  grand  partie  esloient  anglois ,  se 
départirent  de  Gournay  en  Normandie,  où  alors  se 
tenoit  en  garnison,  et  par  dever§  Bjeauyais  s'en  ala  en 

Beauvoisis  vers  la  contée  de  Clermont.  Duquel  pays 
il  fist  grand  dommage  en  prenant  bestail  et  autres 
baghes,  et  par  espécîalchevaulx.  Si  chevaulchajusques 
es  faulxbourgs  de  Clermont ,  et  lendemain  print  son 
chemin  à  retourner  vers  sa  garnison.  Et  adonc,  le  conte 
de  Clermont,  qui  estoit  à  Beauvais ,  sachant  Tentre- 
prinse  dudit  messire  Thomas,  assambla  promptement 
de  toutes  les  garnisons  de  la  marche  environ  tenans 
le  party  du  roy  Charles  ,  jusques  à  huit  cens  comba- 
tans  et  plus,  avec  lesquelz  se  mirent  grand  nombre  de 
paysans,  tant  de  la  ville  de  Beauvais  comme  des  vil- 
lages  d'entour,  et  tous  ensamble  s'en  alèrent  pour 
rencontrer  et  combatre  ledit  messire  Thomas  et  ses 
gens.  Lesquelz  ils  trouvèrent  à  une  grande  lieue  ou 
environ  dudit  lieu  de  Beauvais,  où  ils  s'estoient  mis 
en  bataille  pour  recepvoir  leurs  ennemis,  dont  ilz 
sçavoient  assez  la  venue  par  leurs  coureurs  qui  leur 
en  avoient  fait  rapport.  Et  estoient  lesdiz  Anglois  tous 
à  pied,  adossés  d'un  bois,  et  par  devant  eulx  avoient 
fiché  penchons,  par  quoy  on  ne  les  povoit  rompre  de 
cheval ,  sinon  à  grand  dangier.  Nientmains  ilz  furent 
desdiz  François  très  fort  envays  et  approchés ,  et  y 
eut  entre  ycelles  parties  très  dure  et  aspre  escarmu- 
che.  Et  assez  brief,  les  François,  qui  estoient  à  cheval, 
furent  reboutés  par  le  trait  des  archiers  anglois*  A 
cause  duquel  trait,  lesdiz  François  se  commencèrent 
àdesroyer,  et  yceulx  Anglois,  ce  voians ,  saillirent 
vistement  après  eulx  et  s'efforcèrent  de  plus  en  plus 
les  envayr  et  combatre,  tant  que  en  conclusion  ilz 
demourèrent  victorieux  sur  la  place ,  et  occirent  de 
leurs  ennemis,  et  en  prinrent  environ  cent,  est  assavoir 
desdiz  paysans.  Et  ceulx  de  cheval  s'en  retournèrent 
IV  24 

tous  confus  et  anoyeux  à  Beauvais.  Et  ycelui  messire 
Thomas,  ayant  grand  joye  de  sa  victoire ,  à  tout  son 
gaignage,  s'en  retourna  sauvenient  à  Gournay  en 
Normendie. 

En  ce  temps,  fut  le  siège  mis  par  le  conte  de  Suffort, 
anglois,  de  le  cliastel  de  Daumarle  \  ouquel  estoit  ca- 
pitaine le  seigneur  de  Rambures ,  avec  lui  de  cent  à 
six  vingts  combatans.  Si  fut  ledit  cliastel  de  toutes 
pars  advironné ,  et  tellement  furent  constrains ,  que 
après  que  ledit  siège  y  eust  esté  vingt  quatre  jours, 
ledit  seigneur  de  Rambures  et  toutes  ses  gens  se  ren- 
dirent, sauf  leurs  vies,  réservé  trente  ou  environ,  qui 
furent  pendus,  pour  ce  que  autre  fois  avoient  fait  saire- 
raentauxdiz  Anglois  et  tenu  leur  party.  Et  brief  ensui- 
vant, ledit  seigneur  de  Rambures  fut  mené  prisonnier 
en  Angleterre,  où  il  demoura  prisonnier  de  cinq  à  six 
ans,  avant  qu'il  peust  trouver  sa  délivrance.  Si  futla- 
dicte  forteresce  regarnie  de  vivres  et  de  gens. 

Et  par  ainsi  yceulx  Anglois  reconquirent  en  cest  an 
pluiseurs  fortes  places  que  les  François  avoient  gaignées 
sur  eulx,  à  peu  de  perte  de  leurs  gens. 

CHAPITRE  LXXVIÎ. 

Comment  le  duc  de  Bourgongne  se   remaria  la  tierce  fols  à  madame 
Ysabel,  fille  au  roy  de  Portiiigal. 

Le  X®  jour  de  janvier  de  cest  an,  fut  tenu  la  feste  de 
Phelippe,  duc  de  Bourgongne  ,  et  de  dame  Ysabel , 
fille  au  roy  de  Portingal  *,  en  la  ville  de  Bruges  ,  en 

i  .  Le  château  d'Aumale. 
2.  Jean  I". 

une  maison  faite  toute  propice  nouvellement  pour 
lesdictes  nopces.  Si  fut  ycelle  feste  moult  riche  et 
soUempnelle,  et  estoient  les  rues  de  la  ville  encourti- 
nées  en  plusieurs  lieux  de  tapis  et  plusieurs  draps  de 
haultelice.  Auxquelles  nopces  furent  deux  des  seurs 
d'icellui  duc,  est  assavoir,  Anne ,  duchesse  de  Bethfort, 
et  la  duchesse  de  Clèves ,  la  contesse  de  Namur ,  le 
conte  de  Braine  et  de  Conversen ,  messire  Jehan  de 
Luxembourg,  son  frère,  et  la  dame  de  Beaurevoir,  et 
l'évesque  de  Liège ,  et  moult  d'aultres  grans  sei- 
gneurs, dames  et  damoiselles.  Entre  lesquelz  y  furent 
de  grand  estai  de  paremens,  et  d'exquis  et  divers  ves- 
temens  de  gens  et  de  chevaulx,  chascun  jour  en  diverses 
parures,  le  dit  évesque  de  Liège,  messire  Jehan,  bastard 
de  Saint  Pol,  messire  Jehan  de  Hornes  et  aulcuns  aul- 
tres.  Et  quand,  ladicte  duchesse,  laquelle  avoient 
amené  par  mer  ung  de  ses  frères  et  les  ambaxadeurs 
que  y  avoit  envoyé  le  duc  de  Bourgongne ,  desquelz 
estoient  principaulx  le  seigneur  de  Roubaix  et  maistre 
Gille  d'Estornay ,  prévost  de  Harlebecque ,  vindrent 
auprès  de  la  ville  de  Bruges,  et  les  bourgois  en  grand 
nombre  et  en  grand  estât  yssirent  à  Tencontre  d'elle. 
Et  avoit  avec  eulx  cent  et  soixante  quatre  trompettes, 
lesquelles  sonnoient  moult  mélodieusement.  Quand 
est  à  parler  des  grans  estas  qui  y  furent  fais  sans  nom- 
bre en  divers  mes  de  boires  et  de  mengiers  très  plan- 
tiveusement,  par  l'espace  de  huit  jours  ou  environ,  ilz 
seroient  trop  longz  à  déclairer.  Et  y  avoit  figures  de 
unicornes  et  autres  bestes  sauvages,  qui  par  engin 
jettoient  clère  yaue  roze ,  vins  en  aulcuns  lieux ,  en 
habondant  de  ceulx  qui  estoient  de  ladicte  feste.  Si 
n'avoit  ledit  duc  à  nulles  de  ses  aultres  femmes  espou- 

ser  tenu  si  riche  feste  comme  il  fist  à  ycelle,  qui  estoit 
la  tiercCâ  Et  y  furent  fais  par  pluiseurs  jours  grans 
joustes  et  autres  esbatemens  de  pluiseurs  notables 
chevaliers  et  escuyers.  Et  cousta  celle  feste  audit  duc 
très  grand  finance. 


CHAPITRE  LXXVIII. 

Comment  Estievene  de  Vignoles,  dit  La  Hire,  eschiella  et  prinst  la  ville 
de  Louviers  en  Normendie. 

En  ces  propres  jours,  Estievene  de  Vignolles,  qu'on 
appelloit  La  Hire ,  prinst  d'emblée  par  eschielle  la 
ville  de  Louviers  en  Normendie.  Et  avoit  avec  lui  de 
cinq  à  six  cens  combatans ,  lesquelz  trouvèrent  en 
ycelle  ville  très  grand  habondance  de  tous  biens,  dont 
ilz  furent  moult  enrichis.  Et  y  furent  mors  à  l'entrée 
ens,  tant  d'Anglois  comme  de  ceulx  de  ladicte  ville, 
trente.  Après  laquelle  prinse  pluiseurs  des  habitans, 
pour  la  plus  grande  partie,  firent  sairement  audit  La 
Hire ,  auxquelz  habitans  fut  rendu  aulcune  partie  de 
leurs  biens  avec  leurs  maisons,  et  les  aultres  se  départi- 
rent, eulx  mettans  à  sauveté  où  ilz  povoient  le  mieulx, 
délaissans  tous  leurs  biens. 

Si  commencèrent  dedens  briefz  jours  La  Hire  et  ses 
compaignons  à  dommager  le  pays  à  l'environ  en 
plusieurs  lieux,  et  couroient  souvent  jusques  bien  près 
de  Rouen.  Et  enestoitlepovre  peuple malement  grevé 
et  oppressé.  Dont  grandement  desplaisoit  aux  Ànglois. 
Mais  pour  le  présent  ne  le  povoient  amender  ,  consi- 
dérés leurs  aultres  grans  affaires. 

CHAPITRE   LXXIX. 

Comment  en  cest  an  le  duc  de  Bourgongne  mist  sus  un  ordre  qui  fut 
nommé  l'ordre  de  la  Thoison. 

Item,  en  cest  an ,  le  duc  Pbelippe  de  Bourgongne 
mist  sus  en  l'onneur  de  Dieu  et  de  monseigneur  saint- 
Andrieu  ,  duquel  en  armes  il  portoit  l'ensaigne ,  une 
ordre  et  fraternité  de  vingt  quatre  chevaliers  sans  re- 
proche, gentilz  hommes  de  quatre  costés.  Auxquelz 
il  donna  à  chascun  d'eulx  ung  colier  d'or  moult  gen- 
tement  ouvré  de  sa  devise ,  est  assavoir  du  fusil  '. 
Auxquelz  coliers,  pendoit  à  chascun  sur  le  devant,  à 
manière  que  portent  les  dames  et  dàmoiselles,  ymages, 
frémailles  et  aultres  joyaux ,  une  toison  d'or  en  sam- 
blance  et  remembrance  de  la  toison  que  jadis  conquist 
anciennement  Jazon  en  l'isle  de  Colcos,  comme  on  le 
treuve  par  escript  en  l'Istoire  de  Troyes.  De  laquelle 
n'est  point  trouvé  en  nulle  hystoire ,  quonques  nul 
prince  chrestien,  onluy',  eust  révélée  ne  mise  sus.  Si 
fut  la  dessusdicte  ordre,  à  l'ymaginacion  de  celle  que 
dit  est,  nommée  par  ledit  duc,  l'Ordre  de  la  Thoison 
d'Or.  Et  furent,  par  lui  et  aulcuns  de  son  conseil,  es- 
leus  et  nommés  pour  porter  ladicte  ordre  vingt  quatre 
chevaliers,  desquelz  les  noms  s'ensuivent. 

Premiers ,  y  estoit  ledit  duc  ,   chief  et   fondateur 

1.  Ce  fusil,  ou  briquet,  qui  se  trouve  sur  les  monnaies  et 
sur  d'autres  monuments,  avait  à  peu  près  la  fi^jure  d'un  B  cou- 
ché sur  sa  haste  et  dont  les  panses  ne  se  toucheraient  pas  au 
milieu. 

2.  Avant  lui. 

d'ycelle ,  en  après  y  estoit  Guillaume  de  Viane  *,  sei- 
gneur de  Saint-George,  messire  Renier  Pot ,  seigneur 
de  La  Roche,  le  seigneur  de  Roubaix,  le  seigneur  de 
Montagu  ,   messire  Roland  de  Hutquerque ,  messire 
Anthoine  du  V^ergi,  conte  de  Dampmartin,   messire 
David  de  Rrimeu,  seigneur  de  Ligni,  messire  Hue  de 
Lannoy,  seigneur  de  Santés,  messire  Jehan,  seigneur 
de  Commines,  messire  Anthoine  de  Toulongon  ,  ma- 
reschal  de  Bourgongne  ,   messire  Pierre  de  Luxem- 
bourg, conte  de  Conversen,  messire  Jehan  de  La  Tre- 
moulle ,  seigneur  de   Jonvelles  ,    messire  Jehan  de 
Luxembourg,  seigneur  de  Beaurevoir,  messire  Guille- 
bert  de  Lannoy,  seigneur  de  Willerval,  messire  Jehan 
de  Vilers,  seigneur  de  l'Isle-Adam,  messire  Anthoine, 
seigneur  de  Croy  et  de  Renty,  messire  Florimont  de 
Brimeu,  seigneur  de  Massicourt ,  messire  Robert,  sei- 
gneur de  Mamimes,  messire  Jaque  de  Brimeu,  seigneur 
de  Grigni,  messire  Baudouin  de  Lannoy,  seigneur  de 
Moulenbais,  messire  Pierre  de  Bauffrèmont ,  seigneur 
de  Chargni,  messire  Phelippe,  seigneur  de  Teurnant, 
messire  Jehan ,  seigneur  de  Créqui,  messire  Jehan  de 
Croy,  seigneur  de  Tours  sur  Marne. 

Lesquelz  chevaliers ,  comme  dit  est ,  au  recepvoir 
ladicte  ordre ,  firent ,  et  debvoient  faire  leurs  succes- 
seurs, pluiseurs  sollempnelles  promesses  et  notables 
ordonnances  pour  l'entretenement  d'ycelle,  desquelles 
cy  après  en  ce  présent  livre  sera  faite  mencion  plus  à 
plain,  après  que  ladicte  ordre  sera  du  tout  parfurnie 
en  son  droit  nombre.  Car  depuis  que  les  dessus  nom- 
més y  furent  mis,  certain  espace  de  temps  après  en  y 

1 .  Guillaume  de  Vianne. 

eut  adjoustés  aulcuns  aultres.  Si  debvoient  les  hoirs 
d'yceuiz  chevaliers  renvoyer  après  leur  trespas  audit 
duc  de  Bourgongne  ledit  colier,  pour  le  bailler  à  ung 
autre  chevalier. 


CHAPITRE   LXXX. 

Comment  le  seigneur  de  Crevecuer  et  Robert  de  Saveuse  furent  rencon- 
trés des  François  en  alant  à  Clermont  en  BeauToisis. 

Ou  mois  de  février  l'an  dessusdit ,  le  seigneur  de 
Crevecuer,  capitaine  et  gouverneur  de  Clermont  en 
Beauvoisis,  se  parti  d'Amiens  pour  aller  audit  lieu  de 
Clermont ,  accompaignié  de  Robert  de  Saveuse  et  de 
huit  vingts  combatans  ou  environ,  avec  aulcuns  chars 
et  charrettes ,  menans  vivres  de  quaresme  et  aultres 
leurs  besongnes.  Lesquelz,  en  passant  emprès  Saint- 
Just  vers  Saint-Remy  en  Laire  %  furent  agaités  des 
François,  qui  bien  sçavoient  leur  venue,  et  incontinent 
envays.  Desquelz  François  estoient  capitaines  Théolde 
de  Waleperghe,  messire  Renauld  de  Fontaines  ,  mes- 
sire  Loys  de  Waucourt  et  aulcuns  aultres ,  qui  bien 
avoient  plus  grand  nombre  de  gens  que  leur  adverse 
partie.  Nientmains,  les  dessusdiz  seigneurs  de  Creve- 
cuer et  de  Saveuse  se  mirent  à  pied  avec  leurs  gens, 
dont  la  plus  grand  partie  estoient  archiers,  et  se  deffen- 
dirent  bien  et  radement,  par  l'espace  de  quatre  heures 
ou  environ.  Durant  lequel  temps  y  eut,  tant  d'une 
partie  comme  d'aultre,  pluiseurs  hommes  et  chevaulx 
bléciés.  Mais  en  conclusion  yceulx  François  se  dé- 

1.  Saint-Remy-en-i'Eau  (Oise). 

partirent,  véans  que  sans  grand  perte  des  leurs  ne 
povoient  riens  faire,  ne  conquerre  sur  leurs  enne- 
mis. Si  retournèrent  en  leurs  garnisons.  Et  lesdiz 
seigneur  de  Crievecuer  et  Robert  de  Saveuse  s'en 
alèrent  à  Clermont,  où  ilz  furent  jiisques  à  la  sai- 
son nouvelle,  attendans  la  venue  du  duc  de  Bour- 
gongne. 


CHAPITRE   LXXXI. 

Comment  cinq  François  firent  armes  à  Arras  contre  cinq  Bourguignons. 
Et  autres  menues  matières. 

Le  XX®  jour  de  février  oudit  an,  firent  armes  dedens 
la  ville  d' Arras,  sur  le  grand  marcbié,  en  la  présence 
du  duc  de  Bourgongne  juge  en  ceste  partie,  cinq  des 
gens  du  roy  Charles  de  France ,  à  l'eucontre  de  cinq 
gens  du  duc  de  Bourgongne.  Lesquelles  armes  estoient 
de  rompre  l'un  sur  l'autre  certain  nombre  de  lances. 
Et  y  estoient,  de  ceulx  de  la  partie  du  roy ,  messire 
Tbéolde  de  Walepergbe ,  Potbon  de  Sainte-Treille, 
messire  Pbilebert  d'Abressy,  messire  Guillaume  de  Vez 
et  Lestandart  de  Milly  ;  et  de  par  ledit  duc  ,  messire 
Symon  de  Lalaing,  le  seigneur  de  Cbargni,  Jehan  de 
Wauldre,  messire  Nicolle  de  Menton  ,  et  Pbilebert  de 
Mouton.  Si  furent  y  celles  armes  faites  par  cinq  jours. 
Et  estoit  préparé  ung  grand  parc  couvert  desablon,  ou 
milieu  duquel  avoit  une  lisce ,  garnie  d'assielles  adfin 
que  les  cbevaulx  ne  peussent  rencontrer  l'un  l'autre. 
Et  coururent,  pour  le  premier  jour,  messire  Symon 
de  Lalaing  et  messire  Tbéolde,  plusieurs  biaux  cops 
l'un  contre  l'autre.  Mais  vers  la  fin  messire  Tbéolde 

fut  porté  jus  ,  lui  et  son  cheval.  Et  pareillement  par 
les  aultres  ensuivans,  pour  les  second ,  tiers,  quart  et 
cinquiesme  jour,  furent  fais  de  moult  biaux  cops 
d'armes  et  de  lances ,  desquelles  de  chascune  partie 
en  y  eut  plusieurs  rompues.  Toutefois  le  seigneur  de 
Cbarny,  au  treiziesme  cop  qu'il  courut  contre  ledit 
messire  Philebert,  lui  leva  la  visière  de  son  elmet*  du 
fer  de  sa  lance  et  lui  mist  tout  dedens  son  visage , 
pour  quoy  il  convint  que  on  le  remenast  en  son  lios- 
tel  comme  en  péril  de  mort.  Et  au  derrain  jour  et  en 
telle  manière ,  fut  aussi  féru  Lestandart  de  Milly,  du 
dessusdit  Philebert  de  Mouton.  Si  fut  comme  l'autre 
remené  en  son  ostel ,  et  fut  si  griefment  blécié  qu'à 
grand  peine  se  povoit  tenir  sur  son  cheval ,  jà  soit  ce 
que  par  avant  qu'il  eust  ce  cop,  il  s'estoit  porté  ce  jour 
moult  radement,  en  rompant  sur  son  adversaire  aulcu- 
nes  lances.  Desquelles  lances  servy  tous  yceulx  Fran- 
çois ung  viste  et  appert  homme  d'armes ,  nommé 
Âlardin  de  Monsay.  Et  les  aullres,  du  costé  du  duc  de 
Bourgongne,  en  la  plus  grand  partie,  furent  servis  de 
par  messire  Jehan  de  Ijuxembourg.  Si  venoit  chascun 
jour  ledit  duc  à  son  eschaffault ,  grandement  accom- 
paignié  de  sa  chevalerie  et  en  noble  appareil.  Après 
lesquelz  jours  passés,  les  dessusdiz  François,  qui 
avoient  esté  moult  honnourés  par  ledit  duc  et  de  lui 
receu  aucuns  dons,  se  départirent  de  ladicte  ville 
d'Arras ,  tristes  et  ennuyés  des  dures  aventures  qui 
estoient  tournées  contre  leurs  gens,  et  laissièrent  leurs 
deux  bléciés  dessusdiz  dedens  Arras  pour  eulx  méde- 
ciner ,  par   la   licence   dudit  duc   de    Bourgongne. 

i .  Heaume ,  casque. 

Lesquelz  fmablement  tournèrent  à  garison.  Et  les 
dessusdiz  François  s'en  retournèrent  à  Compiengne. 

En  ce  temps,  les  François,  tenans  les  frontières  de 
la  rivière  d'Oise  et  du  pays  de  Beauvoisis,  couroient 
chascun  jour  sur  ceulx  tenans  le  parti  de  Bourgongne. 
Et  pareillement  ceulx  de  la  partie  de  Bourgongne 
couroient  sur  les  mettes  d'y  ceulx  François,  non  obs- 
tant  les  trêves  par  avant  scellées  entre  les  dictes 
parties  jusques  aux  Pasques  ensuivans.  A  l'occasion 
desquelles  courses,  tous  les  villages,  ou  en  la  plus 
grand  partie  d'yceulx  pays,  se  commencèrent  à  des- 
peupler. 

En  après,  le  duc  Phelippe  de  Bourgongne  convoqua 
de  pluiseurs  ses  pays  très  grand  nombre  de  gens 
d'armes ,  lesquelz  il  assambla  vers  Péronne.  Et  lui 
mesme  et  sa  femme ,  la  duchesse  ,  sollempnisèrent 
la  feste  de  Pasques  dedens  ladicte  ville  de  Péronne. 
Après  laquelle  passée  il  se  tira,  à  tout  ses  gens  d'armes, 
à  Mondidier,  où  il  fut  par  aulcuns  jours. 

Durant  ces  tribulacions  se  rendirent  en  l'obéissance 
du  roy  Charles  la  ville  et  chasteau  de  Melun,  laquelle 
par  avant  avoit  esté  baillée  en  garde  au  seigneur  de 
Humières ,  qui  pour  l'entretement  d'ycelle  y  avoit 
constitué  aulcuns  de  ses  frères,  à  certain  nombre  de 
gens  d'armes.  Lesquelz ,  par  les  habitans  de  ladicle 
ville,  en  furent  déboutés  et  mis  dehors.  Dont  le  roy 
Charles  et  ceulx  de  son  parti  furent  moult  joyeux  , 
pour  tant  que  par  le  moyen  d'ycelle  ilz  povoient  par 
là  passer  à  leur  plaisir  par  la  rivière  de  Saine.  Et  avec 
ce,  estoit  située  et  assise  ou  plus  fort  lieu  de  tout  le 
pays  environ. 


[1430]  D'ENGUERRAN  DE  MONSTRELET.  379 

DE  L'AN  MCCCXXX. 

[Du  16  avril  1430  au  1"  avril  1431.] 


CHAPITRE  LXXXII. 

Comment  le  duc  de  Bourgongne,  à  tout  sa  puissance,  ala  logier  devant 
Gournay  sur  Aronde. 

Au  commencement  de  cest  an,  le  duc  de  Bour- 
gongne, lui  parlant  de  Mondidier,  s'en  ala  loger  à 
Gournay  sur  Aronde,  devant  la  forteresce  d'ycelle , 
appartenans  à  Charles  de  Bourbon,  conte  de  Clermont, 
son  beaufrère.  Auquel  lieu  il  fist  sommer  Tristran  de 
Maignelers,  qui  en  estoit  capitaine,  qu'il  lui  rendist 
ladicte  forteresce,  ou  se  ce  non,  il  le  feroit  assaillir. 
Lequel  Tristran,  véant  que  bonnement  ne  pourroit 
résister  contre  la  puissance  d'ycelui  duc  de  Bour- 
gongne ,  fist  traictié  avec  ses  commis ,  par  condicion 
qu'il  lui  renderoit  ladicte  forteresce  le  premier  jour 
d'aoust  prochainement  venant,  se  audit  jour  il  n'es- 
toit  combatu  du  roy  Charles  ou  de  ceulx  de  son  party. 
Et  avec  ce  promist  que  durant  le  temps  dessusdit,  que 
lui,  ne  les  siens,  ne  feroient  quelque  guerre  à  ceulx 
tenans  le  parti  dudit  duc.  Et  par  ainsi  il  demoura  pai- 
sible jusques  audit  jour. 

Si  fut  celle  composicion  faicte  ainsy  hastivement, 
pour  ce  que  audit  duc  de  Bourgongne  et  à  messire 
Jehan  de  Luxembourg,  vindrent  certaines  nouvelles 
que  le  damoiseau  de  Commercis,  Yvon  du  Puis,  et 
aultres  capitaines,  à  tout  grand  nombre  de  combatans, 

avoient  asségié  la  forteresse  de  Montagu.  Laquelle 
chose  estoit  véritable.  Car  le  dessusdit  de  Çommercis, 
à  cuy  ladicte  forteresce  appartenoit,  y  avoit  secrète- 
ment amené  grand  nombre  de  combatans,  à  tout 
bombardes,  veuglaires  et  autres  habillemens  de  guerre, 
tendans  ycelle  par  soubdain  assault  ou  aultrement, 
par  force  réduire  en  son  obéyssance.  Nientmains  elle 
fut  viguereusement  deffendue  par  ceulx  que  messire 
Jehan  de  Luxembourg  y  avoit  commis,  ou  gouverne- 
ment duquel  elle  estoit.  Entre  lesquelz  y  estoit  com- 
mis de  par  lui  en  la  garde  d'ycelle  comme  principaulx 
capitaines,   deux  hommes  d'armes  dont  l'un  estoit 

d'Angleterre,  nommé  *  et  l'autre  George  de  Le 

Croix.  Si  furent  par  plusieurs  fois  sommés  et  requis  de 
rendre  la  forteresce,  dont  point  n'eurent  voulenté  de 
ce  faire.  Car  ilz  n'estoient  en  nul  double  que  dedens 
briefz  jours  ne  feussentsouscourus.  Finablement  lesdiz 
asségans,  doubtans  la  venue  duditduc  de  Bourgongne, 
dont  ilz  estoient  jà  advertis,  et  qu'ilz  seroient  com- 
batus,  se  départirent  dudit  lieu  de  Montagu,  tous 
espoventés,  en  laissant  bombardes,  canons  et  aultres 
habillemens  de  guerre.  Et  se  partirent  à  mienuit  ou 
environ,  et  se  retrayrent  en  leurs  garnisons.  Laquelle 
départie  ainsi  faite,  les  dessusdiz  asségiés  firent  sça- 
voir  haslivement  aux  dessusdiz  le  duc  de  Bourgongne 
et  messire  Jehan  de  Luxembourg,  qui  en  grand  dili- 
gence se  préparoient  pour  aler  combatre  les  asségans 
dessusdiz.  Après  lequel  département  venu  à  leur  con- 
gnoissance,  le  dit  duc  de  Bourgongne  s'en  ala  à  INoyon, 
à  tout  son  exercice. 

1.  Ici,  dans  le  ms.  8346,  un  blanc  dont  Vér.  ne  tient  pas  compte. 

En  ces  propres  jours,  inessire  Jehan  de  Luxembourg 
s'en  ala  coure  devant  Beauvais,  sur  les  "marches  de 
ses  ennemis.  A  l'instance  et  pour  la  doubte  duquel, 
se  départirent  du  Franc  '  messire  Loys  de  Waucourt 
et  ses  gens,  qui  là  par  longue  espace  avoient  esté  l'iver, 
et  boutèrent  le  feu  en  ung  bel  chastel  qu'ilz  avoient 
réparé.  Si  se  retrayrent  à  Beauvais.  Et  ledit  duc  de 
Luxembourg  se  loga  devant  le  chastel  de  Prouvanlieu, 
que  aulcuns  François  avoient  réédifié.  Et  par  leurs 
courses  traveillèrent  moult  fort  la  ville  de  Mondidier 
et  aultres  marches  à  l'environ,  appartenans  au  duc  de 
Bourgongne.  Si  furent  en  brief  constrains  d'eulx  ren- 
dre en  la  voulenté  du  dessusdit  messire  Jehan  de 
Luxembourg,  lequel  en  fist  grand  partie  exécuter,  et 
les  aultres  furent  mis  en  divers  lieux  prisonniers.  Et 
de  là  il  se  retourna  à  Noyon  devers  le  duc  de  Bour- 
gongne. 


CHAPITRE  LXXXm. 

Coiument  le  duc  de  Bourgongne  ala  mètre  le  siège  devant  le  chastel 
de  Choisy,  lequel  il  conquist. 

Item ,  après  que  le  duc  de  Bourgongne  eust  sous- 
journé  en  la  cité  de  Noyon  huit  jours  ou  environ,  il  s'en 
ala  mettre  le  siège  devant  le  chastel  de  Choisi  sur  Ayne*. 
Dedens  laquelle  forteresce  estoit  Loys  de  Flavi,  qui  la 
tenoit  de  par  messire  Guillaume  de  Flavi.  Et  y  fist  le- 


1 .  Il  faut  sans  doute  entendre  ici ,  de  France ,  c'est-à-dire  de 
l'Ile-de-France.  Dans  Vérard  ce  passage  est  inintelligible. 

2.  Choisy-au-Bac  (Oise),  à  une  lieue  de  Compiègne. 

dit  duc  drécier  plusieurs  de  ses  engiens  pour  ycelui 
chastel  confondre  et  abatre.  Si  fut  moult  traveillé  par 
lesdiz  engiens,  tant  que  en  conclusion  lesdiz  asségiés 
firent  traictié  avec  les  commis  du  dessusdit  duc  de 
Bourgongne,  tel  qu'ilz  se  départirent  sauf  leurs  corps 
et  leurs  biens,  en  rendant  ladicte  forteresce.  La- 
quelle, sans  déiay,  après  qu'ilz  s'en  furent  partis,  fut 
tantost  démolie  et  arasée. 

Si  fist  ycelui  duc  faire  ung  pont  par  desus  l'eaue 
d'Oise  pour  lui  et  ses  gens  passer  vers  Compiengne 
au  lez  devers  Mondidier.  Durant  lequel  temps,  avoient 
esté  commis  le  seigneur  de  Saveuse  et  Jehan  de  Bri- 
meu  à  garder  les  faulzbourgs  de  Noyon ,  à  tout  leurs 
gens,  avec  le  seigneur  de  Mongommery  et  aultres  ca- 
pitaines anglois,  quiestoient  logiés  au  Pont-Lévesque  % 
adfin  que  ceulx  de  Compiengne  n'empeschassent  les 
vivres  qui  aloient  à  l'ost  dudit  duc.  Si  advint  ung  cer- 
tain jour  que  les  dessusdiz  de  Compiengne,  est  assa- 
voir Jehenne  la  Pucelle,  messire  Jaques  de  Cliabannes, 
messire  Théol  de  Waleperghe,  messire  Rigault  de  Fon- 
taines, Pothon  de  Sainte-Treille  et  aulcuns  aultres  ca- 
pitaines françois,  acompaignés  de  deux  mille  comba- 
tans  ou  environ,  vinrent  audit  lieu  du  Pont-Lévesque, 
entre  le  point  du  jour  et  le  soleil  levé,  où  estoient  lo- 
giés les  dessusdiz  Anglois,  lesquelz  ilz  envayrent  de 
grand  couraige.  Et  y  eut  très  dure  et  aspre  escar- 
muche,  à  laquelle  vindrent  bastivemeut  au  souscours 
d'yceulx  Anglois  les  seigneurs  de  Saveuse  et  Jehan  de 
Brimeu,  à  tout  leurs  gens.  Duquel  souscours  les  des- 
susdiz Anglois  prinrent  en  eulx  grand  courage  tous  en- 

i .  Pont-l'Évêque  (Oise). 

samble.  Si  reboutèrent  par  force  leurs  ennemis,  qui 
desjà  estoient  entrés  bien  avant  oudit  logis.  Finable- 
ment,  d'yceulx  Anglois  furent,  que  mors  que  navrés, 
environ  trente,  et  pareillement  des  François.  Lesquelx 
après  ceste  besongne  se  retrayrent  à  Compiengne, 
dont  ilz  estoient  venus.  Et  les  Anglois  dessusdiz,  de- 
puis ce  jour  en  avant,  fortifièrent  en  graiid  diligence 
leurs  logis  à  l'environ.  Et  briefz  jours  ensuivans,  Je- 
han de  Brimeu,  alant,  à  tout  cent  combatans  ou  envi- 
ron, devers  le  duc  de  Bourgongne,  en  passant  parmy 
le  bois  au  lez  vers  Crespy  en  Valois,  fut  soubdaine- 
ment  envay  d'aucuns  François,  qui  à  ceste  cause 
estoient  venus  de  devers  Acheri*  en  celle  marche,  pour 
trouver  adventure.  Etenbrief,  sans  grand  deffence,  fut 
prins  et  emmené  prisonnier.  Si  fut  la  cause  de  sadite 
prinse,  pour  ce  que  lui  et  ses  gens  chevaulchoient  en 
trayn  et  ne  se  peurent  assambler,  tant  qu  ilz  oyrent 
l'effroy.  De  laquelle  prinse  ledit  Jehan  de  Brimeu  fut 
depuis  mis  es  mains  de  Pothon  de  Sainte-Treille,  le- 
quel enfin  le  délivra  en  payant  grand  finance. 

Item ,  après  que  le  duc  de  Bourgongne  fist  du  tout 
démolir  la  forteresce  de  Choisy,  comme  dit  est,  il  s'en 
ala  logier  en  la  forteresce  de  Coudin  *  à  une  lieue  de 
Compiengne.  Et  raessire  Jehan  de  Luxembourg  se 
loga  à  Claroy^  Si  fut  ordonné  messire  Baude  de 
Noyelle,  à  tout  certain  nombre  de  gens,  à  logier  à 
Margni  sur  la  Gauchie*,  et  le  seigneur  de  Mongom- 
mery  et  ses  gens  estoient  logiés  à  Venette,  au  long  de 

i .  Achery  (Aisne),  à  une  lieue  de  La  Fère. 

2.  Coudun  (Oise),  à  cinq  kilomètres  de  Compiègne. 

3.  A  une  demi-lieue  de  Compiègne. 

4.  Margny,  à  une  demi-lieue  de  Compiègne. 

la  prée.  Si  venoient  lors  audit  duc  de  pluiseurs  parties 
de  ses  pays.  Et  avoit  intencion  de  asségier  ladicte  ville 
de  Compiengne  et  ycelle  réduire  en  l'obéissance  du 
roy  Henry  d'Angleterre. 


CHAPITRE  LXXXIV. 

Cominent  Jehenne  la  Pucelle  naa  jus  Franquet  d'Arras  et  lui  fist 
tranchier  la  teste. 

A  l'entrée  du  mois  de  may,  fut  rué  jus  et  prins  ung 
vaillant  homme  d'armes,  nommé  Franquet  d'Arras, 
tenant  le  parti  du  duc  de  Bourgongne.  Lequel  estoit 
aie  courre  sur  les  marches  de  ses  ennemis  vers  Laigni 
sur  Marne,  à  tout  trois  cens  combatans  ou  environ. 
Mais  à  son  retour  fut  rencontré  de  Jehenne  la  Pucelle, 
qui  avec  elle  avoit  quatre  cens  François.  Si  assailly 
moult  corageusement  et  vigu creusement  ledit  Fran- 
quet et  ses  gens ,  par  pluiseurs  fois.  Et  par  le  moyen 
de  ses  archiers,  c'est  assavoir  dudit  Franquet,  qu'il 
avoit ,  lesquelz  par  très  bonne  ordonnance  s'estoient 
mis  à  pied  et  se  deffendirent  tous  ensemble,  si  vail- 
lamment que  pour  le  premier  et  second  assault  ycelle 
Pucelle  et  ses  gens  ne  gaignièrent  riens  sur  eulx.  Mais 
en  conclusion  elle  gaigna  toutes  les  garnisons  de 
Laigni  et  autres  forteresces  de  l'obéissance  du  roy 
Charles,  lesquelz  y  vindrent  en  grand  nombre,  à  tous 
coulevrines ,  arbalestres  et  autres  habillemens  de 
guerre.  Et  finablement,  les  dessusdiz  lensns  le  party 
de  Bourgongne,  après  qu'ilz  eurent  moult  adomma- 
gié  leurs  ennemis  de  gens  et  chevaulx,  ilz  furent  tous 
vaincus  et  desconfis,  et  ladicle  Pucelle  fist  trencher  la 

teste  à  ycelui  Franquet,  qui  grandement  fut  plaint  de 
ceulx  de  son  party,  pour  tant  qu'en  armes  il  estoit 
homme  de  vaillant  conduicte. 


CHAPITRE  LXXXV. 

Comment  Renier,  duc  de  Bar,  mist  le  siège  devant  Chappes  emprès 
Troyes  en  Champaigne. 

En  ce  temps,  le  duc  de  Bar,  nommé  Renier  de  Se- 
zille*,  convoqua  de  ses  ducliez  de  Bar  et  de  Lorraine 
et  des  marches  d'Alemaigne  à  l'environ  très  grand 
nombre  de  gens  d'armes,  avec  lesquelz  aussi  se  mist 
ce  prudent  et  vaillant  chevalier  le  seigneur  de  Bar- 
bazan,  lequel,  comme  dit  est  dessus,  avoit  esté  très 
long  temps  prisonnier  aux  Anglois.  Et  povoit  avoir, 
ycelui  duc,  de  deux  à  trois  cens  combatan's,  à  tout 
lesquelz  il  ala  asségier  Chappes,  à  trois  heues  de  Troyes. 
Dedens  laquelle  estoit  le  seigneur  d'Auvione,  son 
frère,  et  avec  eulx  pluiseurs  gens  de  guerre,  qui  très 
vaillamment  se  mirent  à  deffence.  Et  avec  ce  en- 
voyèrent devers  les  seigneurs  de  Bourgongne  eux 
prier  qu'ilz  les  voulsissent  secourre  à  ce  besoing.  Les- 
quelz seigneurs,  est  assavoir,  messire  Anthoine  de 
Thoulongon,  mareschal  de  Bourgongne,  le  conte  de 
Joigny,  messire  Anthoine  et  messire  Jehan  de  Vergy, 
le  seigneur  de  Jonvelle,  le  seigneur  de  Castellus,  le 
Veau  de  Bar,  et  généralment  la  greigneur  partie  de  la 
gentilesce  de  Bourgongne ,  jusques  au  nombre  de 
quatre  mille  combatans,   assamblèrent,   et  vindrent 


1 .  René  II  d'Anjou,  roi  de  Sicile. 

assez  près  du  logis  du  duc  de  Bar,  pour  le  combatre. 
Lequel  duc,  sachant  leur  venue,  se  mist  en  bonne  or- 
donnance de  bataille.  Mais  en  brief,  yceulx  Bourgui- 
gnons se  mirent  en  desroy  et  retournèrent  en  leur 
pays.  Si  en  furent,  que  mors  que  pris,  environ  soixante. 
Entre  lesquelz  fut  prin§  le  seigneur  de  Plansy,  Charles 
de  Bochefort ,  et  pareillement  le  seigneur  d'Aumont, 
en  saillant  hors  de  sa  place  pour  aydier  à  combatre 
ses  ennemis  avec  aulcuns  de  ses  gens,  fut  prins  prison- 
nier. Si  convint  qu'il  livrast  sa  forteresce  au  duc  de 
Bar,  laquelle  fut  du  tout  démolie.  Et  son  frère  fut 
prins  comme  lui. 


CHAPITRE    LXXXVI. 

Comment  Jehenne  la  Pucelle  fut  prinse  des  Bourguignons  devant  la  ville 
de  Compiengne. 

Item,  durant  le  temps  que  le  duc  de  Bourgongne 
estoit  logié  à  Coudin*,  comme  dit  est,  et  ses  gens  d'ar- 
mes es  villages  auprès  de  Coudin  et  de  Compiengne, 
advint,  la  nuit  de  l'Âscencion,  à  cinq  heures  après 
miedy  ',  que  Jehenne  la  Pucelle,  Pothon  et  autres  ca- 
pitaines françois,  avec  eulx  de  quatre  à  cinq  cens 
combatans,  saillirent  hors,  tous  armés  de  pied  et  de 
cheval,  de  ladicte  ville  de  Compiengne,  par  la  porte 
du  pont  vers  Mondidier.  Et  avoient  intencion  de  com- 
batre et  ruer  jus  le  logis  de  messire  Baudo  de  Noyelle, 


1.  Coudun. 

2.  Ce  passage  prouve  que  Monstrelet  commençait  le  jour  à 
midi. 

qui  estoit  à  Margni  au  bout  de  la  chaussée,  comme 
dit  est  en  aultre  lieu*.  Si  estoit  à  ceste  heure,  messire 
Jehan  de  Luxembourg,  avec  lui  le  seigneur  de  Créqui 
et  huit  ou  dix  gentilz  hommes,  tous  venus  à  cheval, 
non  ayans  si  non  assez  petit  de  son  logis  devers  le  lo- 
gis messire  Baudo.  Et  regardoit  par  quelle  manière 
on  pourroit  asségier  ycelle  ville  de  Compiengne.  Et 
adonc  yceulx  François,  comme  dit  est,  commencèrent 
très  fort  à  approcher  ycelui  logis  de  Marigni*,  ou  quel 
estoient  pour  la  plus  grant  partie  tous  désarmés. 
Toutefois,  en  assez  brief  terme  se  assamblèrent, 
et  commença  l'escarmuche  très  grande.  Durant  la- 
quelle fut  crié  alarme  en  pluiseurs  lieux,  tant  de  la 
partie  de  Bourgongne,  comme  des  Anglois.  Et  se  mi- 
rent en  bataille  les  dessusdiz  Anglois  contre  les  Fran- 
çois, sur  la  prée  au  dehors  de  Venette,  où  ilz  estoient 
logiés.  Et  estoient  environ  de  cinq  mille  combalans. 
Et  d'aultre  costé  les  gens  de  messire  Jehan  de  Luxem- 
bourg, qui  estoient  logiés  à  Claroy  ',  sachans  cest  ef- 
froy,  vindrent  les  aulcuns  hastivement  pour  secourir 
leur  seigneur  et  capitaine  qui  entretenoit  ladicte  escar- 
muche,  et  auquel,  pour  la  plus  grand  partie,  les  autres 
se  ralioient.  En  laquelle  fut  très  durement  navré  ou 
visaige  ledit  seigneur  de  Créqui.  Finablement,  après 
ce  que  ladicte  escarmuche  eust  duré  assez  longue  es- 
pace, yceulx  François  véans  leurs  ennemis  multiplier 
en  grand  nombre,  se  retrayreat  devers  leur  ville,  tous 
jours  la  Pucelle  avec  eulx  sur  le  derrière,  faisant  grand 


1.  Page 

2.  Margny  (Oise)  à  une  demi-lieue  de  Compiègne. 

3.  A  demi-lieue  de  Compiègne,  comme  on  l'a  vu  plus  haut. 

manière  de  entreteni]:-  ses  gens  et  les  ramener  sans 
perte.  Mais  ceulx  de  la  partie  de  Bourgongne,  consi- 
dérans  que  de  toutes  parts  auroientbriefsouscours,  les 
approuchèrent  vigeureusement  et  se  férirent  en  eulx 
de  plains  eslans.  Si  fut,  en  conclusion,  comme  je  fus 
informé,  la  dessusdicte  Pucelle  tirée  jus  de  son  cheval 
par  ung  archier,  auprès  duquel  estoit  le  bastard  de 
Wandonne,  à  qui  elle  se  rendy  et  donna  sa  foy,  et  cil, 
sans  délay  l'emmena  prisonnière  à  Maigni,  où  elle  fut 
mise  en  bonne  garde.  Avec  laquelle  fut  prins  Pothon 
le  Bourguignon,  et  aulcuns  aultres,  non  mie  en  grand 
nombre.  Et  lesdiz  François  rentrèrent  en  Compiengne, 
dolans  et  courroucés  de  leur  perte.  Et  par  espécial 
eurent  moult  grant  desplaisance  pour  la  prinse  d'ycelle 
Pucelle.  Et  à  l'opposile,  ceulx  de  la  partie  de  Bour- 
gongne et  les  Anglois  en  furent  moult  fort  joyeux, 
plus  que  d'avoir  prins  cinq  cens  combatans.  Car  ilz 
ne  cremoient  ne  redoubtoient  nul  capitaine  ne  autre 
chief  de  guerre,  tant  comme  ilz  avoient  tous  jours  fait 
jusques  à  ce  présent  jour  ycelle  Pucelle. 

Si  vint  assez  tost  après,  le  duc  de  Bourgongne,  à 
tout  sa  puissance ,  de  son  logis  de  Coudin  où  il  estoit 
logié ,  en  la  prée  devant  Compiengne.  Et  là  s'assam- 
blèrent  les  Anglois,  ledit  duc  et  ceulx  des  autres  logis, 
en  très  grand  nombre,  faisans  l'un  avec  l'autre  grans 
cris  et  resbaudissemens  pour  la  prinse  de  ladicte  Pu- 
celle. Laquelle  ycelui  ^uc  ala  veoir  ou  logis  où  elle 
estoit,  et  parla  avec  elle  aulcunes  paroles,  dont  je  ne 
suis  mie  bien  record,  jà  soit  chose  que  je  y  estoie  pré- 
sent*. Après  lesquelles  se  retraist  ledit  duc  et  toutes 

i .  Puisque  Monstrelet  parle  ici  en  témoin  oculaire ,  il  s'ensuit 

aultres  gens  chascun  en  leurs  logis,  pour  ceste  nuit.  Et 
la  Pucelle  demoura  en  la  garde  et  gouvernement  de 
messire  Jehan  de  Luxembourg.  Lequel,  dedens  briefz 
jours  ensuivaus,  l'envoia  soubz  bon  conduit  ou  chas- 
teau  de  Biaulieu ,  et  de  là  à  Biaurevoir  \  où  elle  fut 
par  long  temps,  comme  cy-après  sera  déclairé  plus 
avant. 


CHAPITRE  LXXXVII. 

Comment  le  josne  roy  Henri  vint  en  France  et  descend!  à  Calais. 

En  cest  an,  le  josne  roy  Henry,  eagié  de  huit  ans, 
vint  d'Angleterre  à  Calais,  et  descendit  de  sa  nef  en- 
viron à  X  heures  au  matin,  le  jour  mouseigneur  Saint- 
George.  Si  fut  monté  sur  ung  cheval  et  ala  oyr  messe 
en  l'église  Saint-Nicolas.  Si  estoient  avec  lui  le  cardi- 
nal de  Wincestre,  le  duc  de  Noortvolt,  le  conte  de 
Hostiton,  le  conte  de  Warwich,  le  conte  de  Staffort, 
le  conte  d'Arondel,  le  conte  de  Staffort,  le  conte  de 
Bonneterre,  le  conte  de  Hen,  les  seigneurs  de  Roes, 
de  Beaumont,  d'Escaillon,  de  Grès  et  pluiseurs  aultres. 
Si  y  estoit  messire  Pierre  Cauchon ,  évesque  de  Biau- 
vais,  qui  avoit  esté  envoyé  pour  le  quérir.  Et  depuis 
vindrent  ses  gens.  Si  fut  mené,  à  tout  sa  puissance,  en 
la  ville  de  Rons  *,  où  il  fut  long  temps. 

qu'il  devait  faire  partie  de  la  suite  du  duc  de  Bourgogne  à  cette 
fameuse  entrevue. 

i .  Beaulieu  (Oise)  et  Beaurevoir  (Aisne). 

â.  Sic  et  aussi  dans  Yérard.  Il  faut  lire  Rouen. 

CHAPITRE   LXXXVIII. 

Comment,  après  la  prinse  de  la  Pucelle,  le  duc  de  Bourgongne  et  ses  gens 
se  logèrent  devant  Compiengne. 

Lendemain  du  jour  de  l'Assencion  *,  le  duc  de  Bour- 
gogne s'en  ala  loger  de  la  ville  de  Coudin  à  Venette 
dedens  l'abbaye',  et  ses  gens  se  logèrent  en  la  ville. 
D'aultre  part,  messire  Jehan  de  Luxembourg  se  loga  à 
Marigni^  Si  fut  assez  brief  ensuivant  commencée  une 
bastille  de  terre,  à  une  traite  d'arc  ou  environ  près  du 
bolevertde  la  ville.  Et  depuis  furent  fais  aulcuns  taudis 
de  quesnes  plains  de  terre  et  autre  bois  ficbié  en  terre, 
au  plus  près  du  dessusdit  bolevert.  Auxquelz  taudis  se 
faisoit,  nuit  et  jour,  continuelement  guet  de  gens  d'ar- 
mes, avec  lesquelz  furent  fais,  depuis  ladicte  bastille 
jusques  auxdiz  taudis,  grans  fossés  par  où  les  gens  de 
guerre  aloient  seurement  à  leur  dit  guet,  pour  la 
doubte  des  engiens  de  ladicte  ville,  dont  on  estoit  servi 
très  largement.  Si  fislycellui  duc  asseoir  aucuns  grans 
engiens  devant  la  porte,  laquelle,  par  la  continuacion 
des  grosses  pierres  qu'ilz  y  gectèrent,  dérompirent,  et 
cravantèrent  en  pluiseurs  lieux  les  portes,  pons,  mou- 
lins et  bolevers  de  ladicte  ville,  et  tant  qu'en  fin  y 
eut  aulcune  partie  des  moulins  mis  en  tel  point  que 
plus  ne  porent  mouldre.  Laquelle  chose  despleut 
grandement  aux  habitans  d'ycelle.  Et  avec  ce,  oultre 


1 .  Le  26  mai. 

2.  L'abbaye  de  la  Victoire. 

3.  Lis.  Margny. 

les  aultres  maulx  que  firent  les  dessusdiz  engiens,  oc- 
cirent  ung  gentilhomme,  rade  et  habille,  eagié  de  vint 
deux  ans  ou  environ,  nommé  Loys  de  Flavy,  lequel 
estoit  frère  de  Guillaume  de  Flavy,  général  capitaine 
d'ycelle  ville  de  Compiengne  et  de  tous  ceulx  là  estans. 
Pour  la  mort  duquel,  ledit  Guillaume  fut  moult  troublé 
et  anoyeux ,  mais  non  obstant  il  n'en  moustra  nul 
samblant,  ains  pour  resbaudir  ses  gens,  brief  ensui- 
vant fist  devant  lui  sonner  ses  menestrelx,  ainsi  qu'il 
avoit  acoustumé  de  faire.  Et  avec  ce  fist  diligamment 
garder  le  bolevert  dessusdit,  nonobstant  que  par  les 
diz  engiens  il  fust  moult  empiré  et  travaillié.  Et  avoit 
fait  faire,  ou  fons  des  fossés  d'ycel  bolevert,  petites 
maisoncelles  de  bois,  où  ses  gens  se  tenoient  pour  faire 
leur  guet  moult  subtillement.  Si  furent  par  l'intro- 
duction de  messire  Jehan  de  Luxembourg  commen- 
cées aulcunes  mines,  lesquelles  furent  chaciés  bien 
avant  et  parfont  et  à  grant  coust,  sans  porter  effet  en 
valeur.  Ouquel  temps  aussi,  en  faisant  lesdicles  mines 
et  approches,  en  y  eut  pluiseurs  des  asségans  mors  et 
navrés.  Desquelz  mors  furent  les  principaulx,  messire 
Jehan  de  Belles,  chevalier,  Alard  d'Escassines,  Thie- 
bault  de  Cailignies  et  pluiseurs  autres,  tant  de  la 
partie  de  Bourgongne,  comme  des  Anglois. 

CHAPITRE   LXXXIX. 

Coiliment  les  Anglois  se  mirent  sus  à  grand  puissance  de  communes 
et  vinrent  en  la  contée  de  Namur. 

En  ce  temps  les  Liégois,  tant  par  l'introduction 
d'aucuns  haulsaires  tenans  le  parti  du  roy  Charles, 
est  assavoir  Jehan  de  Biaurain,  Jehan  de  Soumain, 
Evrard  de  La  Marche  et  aulcuns  aultres,  comme  par  la 
hayne  et  malveillance  que  long  temps  ilz  avoient  eu 
au  duc  de  Bourgongne  pour  les  discors  que  ses  pré- 
décesseurs et  lui  avoient  eu  par  avant,  dont  plus  à 
plain  est  faicte  mencion  en  ce  présent  livre,  se  dispo- 
sèrent et  conclurent  de  venir  à  grand  puissance  sur  les 
pays  dudit  duc,  et  par  espécial  en  sa  contée  de  Na- 
mur, tout  destruire.  Non  obstant  que  de  ce  faire  les 
desenhorta,  par  pluiseurs  fois,  Jehan  de  Heinsbergue 
leur  évesque,  à  eulx  remoustrant  par  pluiseurs  raisons 
les  grans  maulx  et  inconvéniens  qui  povoient  venir 
ou  pays  de  Liège,  se  ilz  mettoient  leur  entreprinse  à 
exécucion.  Lesquelles  remoustrances  yceulx  Liégois 
prenoient  très  mal  en  gré,  et  ne  volrent  nullement  at- 
targier  de  mener  à  fin  leur  dicte  entreprise.  Et  pour 
tant  ledit  évesque,  considérant  que  bonnement  il  ne 
se  povoit  escondire  ne  excuser  qu'il  ne  feist  assis- 
tence  et  ayde  à  ceulx  de  son  pays,  qu'il  ne  se  meist  en 
péril  d'estre  enchacié  de  sa  seigneurie,  prinst  conclu- 
sion avec  aulcuns  de  son  conseil  que  pour  son  hon- 
neur garder,  avant  qu'il  feist  guerre  ouverte  ou  duc  de 
Bourgongne  ne  à  ses  pays ,  il  lui  envoieroit  ses  lettres 
de  deffiance.  Desquelles  lettres  la  teneur  s'ensuit. 

«  Très  hault,  très  noble  et  très  puissant  prince, 
Phelippe,  duc  de  Bourgongne,  conte  de  Flandres, 
d'Artois  et  de  Bourgongne  palatin,  de  Namur,  etc.  Jà 
soit  ce  que  je  Jehan  de  Heinsbergbe,  évesque  de  Liège 
et  conte  de  Loz,  suis  par  vertu  de  certain  seur  estât 
par  vous  et  moy,  pour  nous  et  les  nostres,  pieçà 
donné  l'un  à  l'autre,  dont  lettres  appèrent,  vous  aye 
pluiseurs  fois  par  lettres,  de  bouche  ou  autrement, 
fait  supplicacion,  prière  et  requeste  et  sommacion 
d'avoir  restitucion  et  réparacion  selonc  le  contenu 
dudit  seur  estât,  qui  a  esté  assez  petitement  tenu  de 
pluiseurs  grans  et  horribles  dommages  commis  et 
perpétrés  de  vos  gens,  capitaines  et  serviteurs,  sur 
mes  pays  et  subjectz,  ainsy  que  vostre  très  noble  et 
pourveue  discrécion  puet  bien  avoir  mémoire  que  mes 
complaintes  et  requestes  le  contenoient  plus  plaine- 
ment;  nientmains,  très  noble,  très  hault  et  très  puis- 
sant prince,  jusques  à  ore,  obstant  voz  gracieuses 
responces  sur  ce,  contenans  que  vostre  intencion  et 
plaisir  estoit  dudit  seur  estât  estre  entretenu  ,  et  qui 
encore  n'ont  sorti  nul  effet,  se  sont  si  avant  entre- 
mellées  ycelles  choses  d'un  costé  et  d'autre  que 
griefve  chose  m'est  à  porter,  dont  il  me  desplait  tant 
que  plus  ne  puet.  Et  toutefois ,  très  hault ,  très  noble 
et  très  puissant  prince,  votre  très  noble  et  pourveue 
discrécion  puet  assez  sentir  et  congnoistre,  que  par  rai- 
son et  seremènt  suis  tenu  de  demourer  d'alès  mon 
église  et  pays,  que  sans  les  eslongier,  considérées  les 
choses  ainsi  advenues,  les  me  convient  assister  et 
deffendre  en  tous  drois  et  contre  tous,  de  toute  ma 
force  et  puissance.  Pour  quoy,  très  hault,  très  noble 
et  très  puissant  prince,  moy  premièrement  excusant  à 

\ostre  très  exèlente  personne  et  haulte  dominacion, 
de  rechief  vous  adverlis  d'ycelles  choses,  en  signifiant 
que  se  plus  avant  advenoit,  ou  en  estoit  par  moy  ou 
les  miens  fait,  par  nécessité  ou  aultrement,  qui  de  tant 
vouldroie  avoir  mon  honneur  pour  bien  gardée. 
Donné  soubz  mon  seel  pendu  à  ces  présentes ,  le 
X  jour  de  juillet,  Tan  mil  quatre  cens  et  trente.  Ainsy 
signé  du  commandement  monseigneur  propre. 

i<  J.  Berrard.  » 
Et  pareillement  le  deffièrent  plusieurs  autres  sei- 
gneurs alyés  d'ycelui  évesque,  est  assavoir  le  conte  de 
Beaurienne,  Picart  de  la  Gance,  seigneur  de  Quin- 
quenpoit,  Baise  de  Babel,  Gérard  de  Edewant,  Jehan 
de  Wale,  Henry  le  Gayel,  Jehan  Boileur,  Jehan  de  La 
Barre,  Jehan  de  Genblaix. ,  Corbeau  de  Bellegoule, 
Thery  Ponthey  et  pluiseurs  aultres. 


CHAPITRE  LXXXX. 

Comment  le  duc  de  Bourgongne  envoia  le  seigneur  de  Croy  en  la  contée 
de  Namur  conti'e  les  Liégois. 

ïtem,  après  ce  qu'il  fut  venu  à  la  congnoissance  du 
duc  de  Bourgongne  que  l'évesque  de  Liège  et  ses  Lié- 
geois se  préparoient  pour  entrer  en  sa  contée  de  Na- 
mur ,  se  conclud  avec  ceulx  du  conseil  de  y  envoyer 
le  seigneur  de  Croy,  à  tout  six  cens  combatans,  pour 
garder  la  ville  de  Namur  et  forteresce  du  pays.  Lequel 
seigneur  de  Croy,  après  ladicte  conclusion,  se  départi 
de  devant  Compiengne,  avec  lui  huit  cens  combatans 
qu'il  avoit  en  sa  charge,  et  s'en  vint  à  Namur,  où  les 
Liégeois  avoit  jà  commencié  la  guerre,  et  prins  Beau- 

fort  et  bouté  le  feu.  Et  ledit  Croy,  venu  audit  lieu  de 
Namur,  fut  dix  jours  sans  faire  guerre.  Et  depuis  prist 
Fosse  d'assault ,  laquelle  fut  arse ,  réservé  le  moustier. 
Et  lendemain ,  furent  mis  à  fin  et  mors,  à  Florines',  bien 
soixante  ou  quatre  vins  Liégeois ,  et  y  eut  prins  qua- 
rante prisonniers.  Avec  lequel  seigneur  de  Croy  esloit 
son  frère  messire  Jehan  de  Croy.  Si  y  estoient  les  sei- 
gneurs de  Maumisnes,  de  Reubenpré,  de  Fauquenber- 
ghe  et  de  Durselle ,  le  Galois  de  Renty,  le  seigneur  de 
Fremesent,  Robert  de  Noefville  elpluiseurs  aultres  no- 
bles. Ledit  seigneur  de  Reubenpré  fut  envoyé  à  Polua- 
che,  où  il  fut  à  une  saillie  navré  à  mort  et  pris  prison- 
nier. El  depuis  y  fut  mis  le  seigneur  de  Senlis,  lequel 
rendi  la  place  aux  Liégeois,  et  puis  y  boutèrent  le  feu 
et  l'ardirent.  Lesquelz  Liégeois,  avec  leur  évesque, 
estoient  bien  L*'  hommes.  Et  estoient  avec  eulx  Jehan 
de  Biaurain,  Jehan  de  Soumain,  Jehan  de  Flovon  et 
aultres  gentilz  hommes.  Et  depuis  qu'ilz  eurent  prins 
Poleuache,  mirent  le  siège  devant  Bouvines.  Et  si  prin- 
rent  Golesine  et  l'ardirent.  Durant  lequel  temps  firent 
les  gens  dudit  seigneur  de  Croy  pluiseurs  envayes  sur 
eulx,  auxquelles  par  pluiseurs  fois  en  prinrent  et  occi- 
rent  sept  ou  huit  cens. 

i.  Florennes. 

CHAPITRE   LXXXXI. 

Comment  le  conte  de  Hontlton  vint  devant  Compiengne  en  l'ayde 
du  duc  de  Bourgongne. 

En  ces  jours,  vint  en  l'ayde  du  duc  de  Bourgongne 
le  conte  de  Hontidon  et  le  seigneur  de  Robersart,  an- 
glois ,  à  tout  mille  archiers  d'Angleterre  ou  environ  , 
lesquelz  se  logèrent  en  la  ville  de  Yenette,  oii  par 
avant  s'estoit  logié  ledit  duc  de  Bourgongne.  Lequel 
de  sa  personne  se  ala  logier  en  la  bastide  devant  dicte, 
entre  Marigni*  et  Compiengne,  et  ses  gens  se  logièrent 
audit  lieu  de  Marigni ,  dont  s'estoit  deslogié  messire 
Jehan  de  Luxembourg  et  ses  gens,  et  s'en  estoit  aie  en  la 
ville  de  Soissons.  Laquelle,  par  certains  moyens  qu'il 
avoitdedens,  lui  fut  rendue  avec  aulcunes  aultres  pla- 
ces ou  pays  à  l'environ.  Si  se  départi  de  devant  ladicte 
ville  de  Compiengne,  le  seigneur  de  Montgommery  et 
ses  Anglois,  et  s'en  retourna  en  Normendie,  après  la 
venue  du  dessusdit  conte  de  Hontidon.  Et  après,  yce- 
lui  duc  de  Bourgongne  fist  faire  jour  et  nuit  grant  di- 
ligence de  abatre  et  démolir  par  ses  engiens  le  bole- 
vert  de  devant  le  pont  de  la  ville ,  lequel ,  comme  en 
autre  lieu  est  déclaré ,  grevoit  moult  fort  ses  gens. 
INientmains  il  dura  bien  par  l'espace  de  deux  mois  ou 
environ,  et,  en  fin,  par  soubdain  assault  qui  y  fut  fait 
par  nuit  de  la  partie  dudit  duc,  fut  prins,  et  huit  ou 
dix  hommes  dedens,  avec  aulcuns  habillemens  de 
guerre  là  estans.  Et  se  deffendirent  assez  petit.  Après 

1.  Lis.  Margny. 

laquelle  prinse  furent  les  fossés  remplis,  et  fut  ycelui 
bolevert  fortifié  contre  ceulx  de  la  ville  et  gardé  soi- 
gneusement cbascun  jour,  à  force  de  gens  d'armes.  A 
laquelle  prinse  fuient  aussi  noyés  aulcuns  de  dedens, 
par  ce  qu'en  eux  retraiant  en  haste,  ilz  cheyrent  en  la 
rivière  d'Oise.  Et  d'aultre  part,  le  dessusdit  duc  de 
Bourgongne  fist  faire  ung  pont  par  dessus  l'eaue ,  à 
rencontre  de  Venette,  lequel  estoit  gardé  jour  et  nuit, 
et  passèrent  les  Anglois  et  Bourguignons  très  sou- 
vent ,  de  pied  et  de  cheval,  pour  aler  escarmucber 
aux  François,  au  lès  vers  Pierrefons.  Si  passa  ung  cer- 
tain jour,  le  dessusdit  conte  de  Honliton,  à  tout  ses 
Anglois ,  et  s'en  ala  courre  devers  Crespy  en  Valois. 
Là,  vint  à  Saintines',  qui  se  rendit  en  son  obéyssance. 
Et  après  s'en  ala  logier  à  Verbrie%  où  il  fist  très  fort 
assaillir  l'église  de  la  ville,  que  tenoient  les  paysans, 
lesquelz,  en  conclusion,  furent  contrains  d'eulx  rendre 
en  sa  voulenté.  Et  fist  pendre  ung  bomme  nommé  Jeban 
de  Dours,  qui  estoit  comme  leur  capitaine,  pour  ce 
qu'à  sa  première  requeste  n'avoit  voulu  obéir.  Si  furent 
tous  lesdiz  paysans  prins  et  rançonnés,  et  tous  leurs 
biens  ravis.  Et  après  s'en  retourna  ledit  conte,  à  tout 
aulcunes  proyes,  en  son  logis  devant  Compiengne. 

Durant  lequel  temps  se  tenoit  à  Clermont  en  Biau- 
voisis  le  seigneur  de  Crievecuer  et  Robert  de  Saveu- 
ses,  à  tout  leurs  gens,  pour  garder  la  frontière  contre 
les  François,  qui  se  tenoient  à  Creilg  et  à  Beauvais,  et 
avec  ce,  pour  faire  aconduire  en  l'ost  les  vins  et  toutes 
autres  vivres  nécessaires. 


i.  En  Valois. 

2.  Verberie,  en  Valois. 


398  CHRONIQUE  [i430] 

Si  se  tenoit  adonc  la  duchesse  de  Bourgongne  à 
Noyon,  à  tout  son  estât.  Laquelle,  de  foisàaultre,  aloit 
visiter  le  dessusdit  duc  de  Bourgongne  son  seigneur. 

Esquelz  jours  aussi,  ala  ledit  duc  de  Bourgongne,  à 
tout  sa  puissance,  tenir  la  journée  devant  Gournay 
sur  Aronde,  laquelle  on  lui  avoit  promis  de  rendre  et 
remettre  en  son  obéissance.  Et  fut  avec  lui  et  pour  lui 
assister  et  faire  compaignie ,  le  duc  de  Nortfolc  ,  an- 
glois,  à  tout  mil  combatans  ou  environ,  et  le  conte  de 
Hontidon.  A  laquelle  journée  ne  vint  homme  de  par 
le  roy  Charles.  Et  pour  tant,  Tristran  de  Maignelers, 
véant  que  point  ne  seroit  souscouru,  rendit  la  forteresce 
en  la  main  dudit  duc  de  Bourgongne,  lequel  la  bailla 
en  garde  au  seigneur  de  Crievecuer,  et  après  s'en 
retourna  avec  lui  le  conte  de  Hontidon  à  son  siège 
devant  Compiengne.  Auquel  lieu,  à  son  département, 
il  avoit  laissié  certain  nombre  de  gens  d'armes  pour 
garder  son  logis.  Et  le  dessusdit  duc  de  Nortfolc  s'en 
ala  vers  Paris. 


CHAPITRE    LXXXXIl. 

Comment  ung  homme  nommé  Tommelaire  et  ceulx  de  Rains,  mirent 
le  sit^ge  devant  Champigneus, 

En  ces  jours,  ung  sacqueman  nommé  Thomelaire, 
qui  estoit  prévost  de  Laon  de  par  le  roy  Charles,  con- 
duisit de  cinq  à  six  cens  communes  de  la  ville  de 
Rains  et  des  marches  à  l'environ,  et  les  mena  asségier 
la  forteresce  de  Champigneux  *,  dedens  laquelle  es- 


4.  Champigneul  (Ardennes). 

toient  aulcuiis  Anglois  et  Bourguignons,  qui  nnoult  fort 
oppressoient  le  pays  de  Champaigne.  Si  commencè- 
rent, yceulx  asségans,  à  approuchier  de  la  forteresce 
de  toutes  pars,  espérans  ycelle  subjuguer  et  mettre  en 
leur  obéyssance,  ce  que  point  n'avint.  Car  dedens 
briefz  jours  ensuivans,  Guillaume  Coram,  anglois,  et 
George  de  Croix,  qui  se  tenoientà  Montagu,  assamblè- 
rent  ce  qu'ils  porent  avoir  de  gens,  et  sans  faire  long 
délay  alèrent  combatre  les  dessusdictes  communes. 
Lesquelz ,  sans  faire  bien  grand  deffence ,  furent  tan- 
tost  vaincus,  et  la  plus  grand  partie  furent  mors  et 
prins.  Toutefois,  ledit Tbomelaire,  avecaulcunsaultres, 
se  sauva.  Si  en  demoura  sur  la  place  de  six  à  sept 
vingts  mors  ,  parmy  une  partie  qui  furent  ars  en  une 
maison  où  ilz  s'esloient  retrais.  Rt  délaissièrent  plui- 
seurs  canons,  arbalestres  et  aulcuns  aultres  habille- 
mens  de  guerre  qu'ilz  y  avoient  apportés.  Après  la- 
quelle besongne  et  qu'ilz  eurent  la  forteresce  refournie, 
les  dessusdiz  Guillaume  Coram  et  George  de  Croix  s'en 
retournèrent  à  Montagu ,  très  joyeux  de  leur  victoire. 

CHAPITRE  LXXXXllI. 

Comment  le  duc  de  Brabant  trespassa,  et  comment  le  duc  de  Bourgongne 

prist  la  possession  d'ycelle  duchée. 

En  ce  temps,  moru  en  la  ville  de  Louvaing,  le  duc 
Phefippe  de  Brabant ,  qui  par  long  temps  devant  sa 
mort  avoit  esté  moult  grevé  de  maladie  langoureuse. 
Si  furent  aulcuns  de  ses  princes  serviteurs  *  souspe- 

1 .  Sic,  de  ses  premiers,  de  ses  principaux  serviteurs. 

çonnés  d'estre  coulpables  de  sa  mort,  et  mesmement 
en  y  eut  aulcuns  pris  et  très  durement  questionnés 
par  diverses  manières  de  jéhaines.  Nientmains,  la 
besongne  ne  vint  plus  ava^nt  en  clarté.  Et  fut  dit 
par  aulcuns  maistres  en  médecine ,  dont  il  fut  vi- 
sité, qu'il  esloit  mort  de  sa  mort  naturelle  par  les 
excès  qu'il  avoit  fais  en  sajonesce,  tant  en  joustes, 
comme  en  autres  choses.  Si  fut  enterré  avec  ses  pré- 
décesseurs. 

Si  fut  la  mort  dudit  duc  tantost  mandée  au  duc  de 
Bourgongne ,  qui  estoit  à  son  siège  devant  Compien- 
gne ,  pour  ce  que  la  plus  grand  partie  de  la  duchée 
de  Brabant  et  des  appertenances ,  et  par  espécial  les 
nobles,  en  disoient  ycellui  duc  de  Bourgongne  en 
estre  vray  héritier,  pour  tant  que  le  deyant  dit  duc  de 
Brabant  n'avoit  nul  enfant.  Car  il  n'avoit  point  esté 
marié.  Et  les  aultres  disoient  que  la  contesse  de  Hay- 
nau  douagière  ,  an  te  d'yceulx  deux  ducz ,  estoit  plus 
prouchaine  et  qu'à  elle  appartenoit  ladicte  succession. 
Toutefois,  ycelui  duc  de  Bourgongne,  sachant  la  mort 
dessusdicte,  constitua  à  son  siège  de  Compiengne  aul- 
cuns de  ses  plus  féables  capitaines  et  chevaliers ,  est 
assavoir  messire  Jaque  de  Brimeu ,  mareschal  de  son 
ost,  messire  Hue  de  Lannoy ,  le  seigneur  de  Saveuses 
et  aulcuns  aultres,  pour  d'ycelui  avoir  le  gouvernement 
et  le  entretenir,  avec  le  conte  de  Hontiton  et  ses  An- 
glois.  Et  avec  ce  remanda  hastivement  messire  Jehan 
de  Luxembourg,  qui  estoit  ou  pays  de  Soissonnois,  en 
lui  requérant  instamment  par  ses  lettres  et  mesaiges, 
que  sans  délay ,  à  tout  ses  gens ,  il  retournast  devers 
Compiengne,  pour  du  tout  avoir  la  charge  de  son  ost, 
en  lui  signifiant  les  affaires  qui  lui  estoient  seurvenues, 

et  comment  il  estoit  nécessaire  qu'il  s'en  alast  oudit 
pays  de  Biabant.  ^  ^^«  ^'  «*^^"^f* 

Après  lesquelles  besongnes  ainsi  faites,  et  que  le 
duc  de  Bourgongne  eust  mis  provision  ,  comme  dit 
est,  en  son  ost.  par  la  manière  ci-devant  déclarée,  et 
qu'il  eust  devant  la  porte  du  pont  fait  fortifier  et  gar- 
nir de  gens  d'armes  et  d'habillemens  de  guerre  une  ' 
grande  et  forte  bastille,  de  laquelle  fut  capitaine  messire 
Baude  de  Noyelle,  prenant  premier  congié  au  conte  de 
Hontiton,  il  se  départit  et  ala  à  Noyon.  Et  de  là,  par 
aulcuns  jours  s'en  ala  à  Ijlle ,  où  il  eut  conseil  avec 
ses  principaulx  conseillers,  avec  lesquelz  il  conclud  de 
s'en  aler  oudit  pays  de  Brabant  prendre  la  possession 
et  saisine  d'ycelui  et  de  toutes  les  appartenances.  Au 
partement  duquel,  s'en  retournala duchesse,  sa  femme, 
ou  pays  d'Artois.  ™^ 

Et  brief  ensuivant ,  fut  ledit  duc  receu  comme  sei- 
gneur et  duc  de  toutes  les  villes  et  appartenances  des 
duchés  et  aultres  pays  que  nagaires  tenoit  le  dessusdit 
Phelippe  de  Brabant,  défunct.  Toutefois,  la  dessus- 
dicte  contesse  de  Haynau  doagère,  sa  tante,  y  enten- 
doit  avoir  aucun  droit ,  comme  dit  est  dessus.  Mais , 
non  obstant  ce ,  elle ,  considérant  la  grand  puissance 
de  son  biau  nepveu  contre  lequel  ne  povoit  résister, 
véant  aussi  la  plus  grand  partie  des  nobles  et  bonnes 
villes  estre  desjà  contre  elle,  se  déporta  de  plus  avant 
en  faire  poursuite.  Et  pour  tant,  y  celui  duc  de  Bour- 
gongne en  fut  par  tous  les  pays  plus  libéral  ment 
obéy.  HoviJ  i 

En  ce  mesme  temps,  la  demoiselle  de  Luxembourg, 
seur  au  conte  VValeran,  moult  ancienne,  laquelle  es- 
toit  ou  cfiasteau  de  Biaurevoir ,  ou  gouvernement  de 

messire  Jehan  de  Luxembourg,  son  nepveu,  appré- 
henda et  fist  relever  pour  ly  toutes  les  seigneuries  jadis 
appartenans  au  dessusdit  conte  Waleran,  son  frère, 
lesquelles  de  nouvel  ly  estoient  escheus  comme  la  plus 
prouchaine  héritière  de  son  beau  nepveu  Phelippe  de 
Brabant,  nagaires  trespassé.  Si  furent,  de  par  elle,  par 
tout  renouvelles  les  seremens  des  officiers ,  et  se 
nomma  depuis  ce  jour  en  avant  contesse  de  Ligney* 
et  de  Saint  Pol ,  sa  vie  durant.  Et  pour  tant  qu'elle 
amoit  moult cordialment  sondit  nepveu,  messire  Jehan 
de  Luxembourg,  ly  ordonna  à  prendre  et  avoir  grand 
partie  d'ycelles  seigneuries  après  son  trespas,  dont 
point  ne  fut  bien  content  le  conte  de  Converson ,  sei- 
gneur d'Enghien,  son  frère  aisné.  Et  depuis  eurent 
aucunes  rédarguacions  ensamble ,  mais  en  fin  se  con- 
cordèrent l'un  avec  l'autre. 


CHAPITRE  LXXXXIV. 

Comment  messire  Jehan  de  Luxembourg  entreprist  le  gouvernement  du 
siège  de  Compiengne ,  et  des  ordonnances  qu'il  y  fîst.  —  Et  aultres 
matières. 

Item,  après  ce  que  le  duc  de  Bourgongne  fut  parti, 
comme  dit  est,  de  devant  la  ville  de  Compiengne, 
assez  brief  ensuivant  vint  messire  Jehan  de  Luxem- 
bourg, à  tout  ses  gens,  devant  ycelle  ville,  et  emprist 
la  charge  et  gouvernement  de  tout  le  siège,  ainsi  que 
par  ledit  duc  lui  avoit  esté  requis  et  ordonné.  Si  fist 
sans  délay  pourveoir  de  besongnes  nécessaires  à  la 

1.  Ligny. 

grande  bastille  de  devant  le  pont  et  en  commencier 
deux  aultres  mendres  sur  la  rivière,  au  lez  vers  Novon. 
Dont  Guy  de  Roye  eut  la  charge  de  l'une ,  acompai- 
gnié  de  Aubelot  de  Folleville  et  autres  de  sa  compai- 
gnie  et  de  ses  gens ,  et  la  seconde  fut  baillié  à  ung 
routier  de  Boulenois ,  nommé  Kanart ,  avec  lequel 
furent  ordonnés  aucuns  arbalestriers  Genevois,  Por- 
tingalois,  et  autres  d'estrange  pays.  Et  après,  ledit  de 
Luxembourg  se  prépara  pour  passer  l'eaue,  et  par 
desus  le  neuf  pont  contre  Venette,  ala  logier  en  l'ab-v 
baye  de  Royaulieu  ',  avec  luimessire  Jaque  de  Brimeu, 
marescbal  de  l'ost,  messire  Hue  de  Lannoy,  le  sei- 
gneur de  Créqui,  le  seigneur  de  Saveuses ,  le  seigneur 
de  Humières,  messire  Daviot  de  Poix,  Ferry  de  Mailly, 
messire  Florimont  de  Brimeu  et  pluiseurs  aultres  no- 
bles hommes  se  logèrent,  tant  en  l'abbeye,  comme  ou 
vilage,  qui  moult  estoit  dézolé,  et  es  vignes  et  jardins 
à  Tenviron.  Et  demoura  le  conte  de  Hontiton  à  son 
logis  de  Venette,  avec  ses  gens.  Durant  lequel  temps, 
firent  les  asségiés  plusieurs  saillies  de  pied  et  de  che- 
val, esquelles,  tant  d'une  partie  comme  d'aultre  ,  fu- 
rent aucuns  prins  et  navrés ,  non  mie  en  grand  nom- 
bre. Si  fut  par  lesdiz  asségans  encommencié  une 
grande  bastille  à  ung  traict  et  demi  d'arc  près  de  la- 
dicte  ville,  en  tirant  vers  la  porte  de  Pierrefons.  De- 
dens  laquelle ,  pour  la  garder ,  furent  commis  le  des- 
susdit marescbal  de  l'ost ,  le  seigneur  de  Créqui , 
messire  Florimont  de  Brimeu ,  avec  eulx  trois  cens 
combatans  ou  environ,  qui  tous  ensamble  se  logièrent 
dedens  ladicte  bastille  avant  qu'elle  fust  du  tout  par- 

i.  L'abbaye  de  Royal -Lieu.  ' 

faite  ne  fortifiée,  et  y  furent  par  longue  espace  de 
temps  logiés.  Ouquel  temps,  les  asségiés  souffrirent 
moult  grand  destresce  de  famine,  et  ne  povoient  pour 
nulle  finance  recouvrer  de  vivres  dedens  leur  ville. 
Car,  en  res[)ace  de  quatre  mois  entiers,  n'en  fut  dedens 
ycelle  ville  vendu  en  publique.  Si  furent  adonc  envoyez 
pluiseurs  messages  au  mareschal  de  Boussac,  au  conte 
de  Vendosme  et  aux  aultres  capitaines  du  roy  Charles, 
pour  eulx  requerre  instamment  qu'ilz  volsissent  se- 
courir ycelle  ville  de  Compiengne,  laquelle  estoit 
moult  oppressée  par  lesdiz  asségans. 

Item,  entretant  que  les  tribulacions  dessusdictes 
duroient,  se  assamblèrent  le  mareschal  de  Boussac, 
Potlîon  de  Sainte-Treille,  messire  Theolde  de  Wal- 
perghe  et  pluiseurs  aultres  capitaines  françois.  Si  alè- 
rent  asségier  la  ville  de  Pressy  sur  Oise%  dedens 
laquelle  estoit  le  bastard  de  Clievreuse,  à  tout  quarante 
combatans  ou  environ ,  qui  assez  brief  furent  cons- 
trains  d'eulx  rendre  à  voulenté.  Et  en  y  eut  la  plus 
grand  partie  mis  à  mort  par  les  guisarmiers  dudit  ma- 
reschal, et  depuis  qu'ilz  se  furent  ainsi  rendus.  Et 
aussi  fut  la  forteresce  démolie. 

Et  pareillement  furent  prinsesparlesdessusdiz,  Ca- 
tbeu  ^,  le  Fort  Moustier,  le  Chastel,  et  aulcunes  aultres 
places ,  esquelles  furent  exécutés  à  mort  la  grigneur 
partie  des  compaignons  qui  là  estoient.  Toutefois  ledit 
mareschal  de  Boussac  ne  les  aultres  de  la  partie  du  roy 
Cbarles  ne  firent  sur  les  asségans  de  Compiengne  aul- 
cune  entreprinse,  comme  il  est  acoustumé  de  faire  en 


1.  Précy-sur-Oise  (Oise). 

2.  Catheux,  près  Crèvecœur. 

tel  cas,  jusques  au  desrain  que  le  siège  fut  levé,  comme 
cy-après  sera  plus  à  plain  d éclairé. 

En  ce  temps,  le  duc  de  INoortfolc,  anglois,  se  tenoit 
à  très  grand  puissance  sur  les  marches  de  l'Isle  de 
France,  et  y  mist  pluiseurs  forteresces  en  l'obéyssance 
du  roy  Henry,  est  assavoir  Dampmartin  en  la  Gohelle, 
La  Chasse,  Montgay',  et  aulcunes  aultres.  Et  pareille- 
ment, d'autre  costé  le  comte  de  Stafort  prinst  d'as- 
sault  la  ville  de  Brie-Conte-Robert ,  par  le  moyen  de 
laquelle  se  rendit  la  forteresce  dudit  lieu ,  qui  estoit 
moult  forte.  Et  delà  ledit  conte  s'en  ala  passer  l'eaue 
de  Saine  et  fourer  tout  le  pays  jusques  assez  près  de 
Sens  en  Bourgongne.  Et  après  s'en  retourna,  à  tout 
grand  proie ,  au  lieu  dont  il  estoit  parti  sans  ce  qu'il 
trouvast  nul  de  ses  ennemis  qui  lui  feissent  nul  des- 
tourbier.  Et  brief  ensuivant  prinst  Le  Quesneen  Brie', 
Grand  Puis,  Rapillon'.  Et  en  fîst  bien  pendre  quatre 
vingts  de  ceulx  qui  estoient  dedens  Le  Quesne.  Et  pa- 
reillement prinst  la  forte  tour  de  Bus ,  laquelle  avec 
les  aultres  places  dessusdicles  fut  toute  désolée.  Et  es- 
toient dedens  Brie-Conte-Robert,  quand  elle  fut  prinse, 
messire  Jaque  de  Milly  et  messire  Jehan  de  La  Haye, 
lesquelz  furent  prisonniers  aux  Ânglois  ,  et  depuis 
eschappèrent  de  leurs  mains ,  parmy  poians  grans 
finances. 


4 .  Montjay. 

2 ,  Lis.  La  Queue  en  Brie. 

3.  Rampillon  (Seiné-et-Marne). 

CHAPITRE  LXXXXV. 

Comment  le  prince  d'Orenge  fut  rué  jus  par  les  François. 

En  l'an  dessusdit,  le  jour  de  la  Trinité  \  se  mist  sus 
le  prince  d'Orenge,  à  tout 'douze  cens  conibatans  ou 
environ,  lesquelz  il  mena  ou  pays  de  Languedoc,  et  y 
mist  en  son  obéyssance  pluiseurs  cliasteaulx  tenans  le 
parti  du  roy  Charles ,  et  pareillement  fîst  en  la  Daul- 
pliiné.  Dont  grandement  despleut  audit  roy  et  à  ceulx 
de  sa  partie.  Si  fut  par  lui  conclut  avec  ceulx  de  son 
conseil,  pour  y  résister,  que  le  seigneur  de  Gaucourt, 
gouverneur  de  la  Daulphiné,  messire  Imbert  de  Grou- 
lei,  seneschal  de  Lyon  sur  le  Rosne,  et  Rodighe  de 
Villandras,  feroient  leur  assamblée  des  nobles  hom- 
mes du  pays  et  ce  qu  ilz  pourroient  recouvrer  de  gens 
de  guerre  et  fleur  de  droittes  gens  d'armes  d'eslitle, 
pour  ycelui  pays  deffendre  et  recouvrer.  Lesquelz , 
quand  ilz  furent  mis  tous  ensamble ,  se  trouvèrent  de 
quinze  à  seize  cens  combatans.  Si  s'en  alèrent  mettre 
le  siège  devant  une  forteresce  nommée  Coulembier, 
laquelle  en  assez  brief  terme  se  rendy  aux  dessusdiz 
capitaines.  Et  entretant ,  le  prince  d'Orenge  dessus- 
dit, qui  s'estoit  retrait  en  sa  marche,  sachant  ses  en- 
nemis à  puissance  estre  sur  les  champs,  et  que  desjà 
avoient  asségié  ycelle  forteresce  que  ses  gens  tenoient, 
envoia  hastivement  et  sans  délay  ses  lettres  et  mesa- 
ges  devers  les  seigneurs  nobles  et  gens  de  guerre  du 
pays  de  Bourgongne,  et  aussi  d'autres  lieux  où  il  avoit 

4.  Le  4  juin. 

ses  amis,  aliës  et  bienveuillans.  Si  fist  si  bonne  dili- 
gence, qu'en  assez  briefz  jours  ensuivans,  il  assambla 
très  grand  nombre  de  nobles  hommes,  lesquelz  il  con- 
duisit et  mena  vers  le  pays  où  estoient  ses  ennemis, 
espérant  souscourir  à  ladicte  forteresce,  qui  par  avant, 
comme  dit  est ,  s'estoit  rendue  en  la  main  des  Fran- 
çois. Lesquelz  François,  par  leurs  espies,  sçavoient  la 
venue  des  Bourguignons,  et  pour  ce  s'estoient  prépa- 
rés en  grand  diligence  pour  les  recepvoir  et  comba- 
tre.  Et  de  fait,  tous  ensamble,  par  très  bonne  ordon- 
nance ,  se  mirent  à  chemin  pour  aller  au  devant 
d'eulx ,  et  les  rencontrèrent  entre  Colombier  et  Hau- 
ton  *.  Mais  les  dessusdiz  Bourguignons  venoient  parmi 
un  bois  et  ne  se  porrent  bonnement  du  tout  rassam- 
bler,  ne  mettre  en  plaine  ordonnance  de  bataille,  par 
ce  que  yceulx  François  les  envayrent  soubdainement 
et  viguereusement.  Toutesvoyes,  de  prime  venue  y 
eut  très  dur  et  merveilleux  rencontre.  Entre  lesquelz, 
de  la  partie  des  Bourguignons,  se  mist  à  pied  ung 
moult  vaillant  chevalier,  nommé  messire  Loys  de  La 
Chapelle ,  et  avec  lui  aucuns  de  ses  gens.  Mais  il  fut 
tantost  mis  à  mort.  Finablement  et  pour  briefve  con- 
clusion ,  les  François  obtinrent  et  gagnièrent  le 
champ  et  demourèrent  maistres.  Si  y  furent  mors 
sur  la  place  environ  de  deux  à  trois  cens  Bourgui- 
gnons largement,  et  si  en  y  eut  de  prins  sept  vins  ou 
plus.  Desquelz  prisonniers  furent  les  principaulx ,  le 
seigneur  de  Bussy,  filz  au  seigneur  de  Saint-George, 
le  seigneur  de  Warenbon  ,  lequel  eut  le  nez  abatu 
d'une  taillarde,  messire  Jehan  Loys,  filz  au  seigneur 

1.  Colombier  et  Anthon  (Isère). 

de  Conches,  seigneur  de  la  Frète,  ïhiebault  de  Rou- 
gemont,  le  seigneur  de  Ruppez,  le  seigneur  d'Esqua- 
bonne,  messire  Jehan  de  Vienne,  le  seigneur  de  Rais, 
Jehan  du  Baudre ,  messire  Duc  de  Sicon ,  Gérard  de 
Beauvoir  et  pluiseurs  autres,  jusques  au  nombre  des- 
susdit. En  laquelle  journée  se  départirent  pluiseurs 
Bourguignons  en  grand  desroy  ,  lesquelz  povoient 
estre  environ  de  seize  à  dix  huit  cens  combatans. 
Desquelz  furent  les  principaulx,  le  dessusdit  prince 
d'Orenge ,  et  fut  chacié  jusques  à  Anthon,  où  il  se 
sauva  à  grand  paine,  le  conte  de  Fribourg,  le  sei- 
gneur de  Montagu ,  est  assavoir  messire  Jehan  de 
Nuefchastel,  qui  porloit  l'ordre  de  la  Toison,  qui  lui 
fut  ostée,  le  seigneur  de  Pasmes,  et  moult  d'aultres 
notables  gentilz  hommes,  qui  s'en  alèrent  en  fuiant 
par  pluiseurs  parties  et  en  divers  lieux.  Et  fut  ceste 
besongne  environ  l'eure  de  tierce  '.  En  laquelle  se 
porta  très  vaillamment  le  dessusdit  Rodighe  de  Viilan- 
dras,  qui  menoit  l'avant  garde  des  François.  Lesquelz 
François,  après  ceste  besongne,  se  rassambièrent  et  eu- 
rent moult  grand  joie  de  leur  bonne  victoire,  en  re- 
merciant et  loant  Dieu  leur  créateur.  Et  depuis,  parle 
moyen  de  ceste  destrousse,  conquirent  sur  la  partie  de 
Bourgongne  plusieurs  villes  et  forteresces,  dont  l'une 
d'icelles  fut  Aubrune,  qui  estoit  audict  prince  d'Orenge. 
Laquelle,  après  qu'elle  fut  prinse,  fut  par  yceulx  Fran- 
çois démolie. 

1.  Neuf  heures  du  matin. 

CHAPITRE    LXXXXVI. 

Comment  les  François  Tinrent  devant  la  ville  de  Compiengne, 
où  ilz  levèrent  le  siège  des  Bourguignons. 

Item,  après  que  le  conte  de  Hontiton  et  messire 
Jehan  de  Luxembourg  eurent  par  grand  espace  de 
temps  et  à  grand  labeur  continué  leur  siège  devant  la 
ville  de  Compiengne,  et  moult  abstraint  de  famine 
les  asségiés,  par  le  moyen  des  bastilles  et  approches 
qu'ilz  avoient  faites  autour  d'icelle  ville  ,  et  qu'ilz  es- 
péroient  en  assez  brief  terme  avoir  la  fin  et  conclusion 
de  leur  entreprinse  et  ladicte  ville  réduire  en  leur 
obéyssance,  le  mardi  devant  le  jour  de  la  Toussains*, 
les  François,  en  nombre  de  quatre  mille  combatans  ou 
environ,  desquelzestoient  les  principaulx  le  mareschal 
de  Boussac ,  le  conte  de  Vendosme ,  messire  Jaques 
de  Chabennes,  Pothon  de  Sainte-Treille ,  messire  Ri- 
gault  de  Fontaines,  messire  Loys  de  VVaucourt,  Alain 
Giron  et  pluiseurs  autres  vaillans  capitaines,  qui  par 
pluiseurs  fois  auoient  esté  moult  instamment  requis 
de  Guillaume  de  Flavy  etdesaultres  asségiés  en  ladicte 
ville  de  Compiengne  de  leur  baillier  souscours,  vindrent 
logier  tous  ensamble,  ou  au  moins  la  plus  grand  par- 
tie, en  la  ville  de  Verbrie,  à  tout  foison  de  vivres,  et 
grand  nombre  de  paysans,  qui  avoient  pluiseurs  instru- 
mens,  est  assavoir  cuignières,  soioires,  louches,  sar- 
pes,  hauwiaux  et  autres  pareulx  ostieux,  pour  refaire 
et  réparer  les  chemins  parmy  forestz  et  autres  lieux  que 

1.  Le  31  octobre. 

les  asségans  avoient  empeschez  en  pluiseurs  parties, 
tant  de  gros  bois  qu'ilz  avoient  fait  abatre  et  traverser 
èsdiz  chemins,  comme  de  fossés  qu'ilz  avoient  fait 
faire,  et  autres  erapeschemens.  Laquelle  assamblée  et 
logis  sceurent  assez  brief  yceulx  asségans.  Et  pour 
tant,  grand  partie  des  chiefz  de  guerre  et  des  plus 
notables  se  mirent  ensamble  à  conseil  pour  avoir 
advis  l'un  avec  l'autre,  sçavoir  se  il  seroit  bon  (ju'ilz 
alassent  au  devant  de  leurs  ennemis  pour  les  comba- 
tre,  ou  se  ilz  les  attenderoient  à  leur  siège.  Laquelle 
besongne  mise  en  conseil,  fut  de  pluiseurs  combatue, 
et  vouloientles  aulcuns  qu'on  les  alast  combatre  devant 
qu'ilz  venissent  plus  avant,  et  les  aultres  pour  plui- 
seurs raisons,  disoient  qu'il  valoit  mieulx  les  atendre, 
et  luy  fortifier  et  aprester  pour  les  recepvoir  ;  disant 
oultre,  que,  se  ilz  laissoient  leur  siège  pour  aler  vers 
les  François,  et  leurs  bastilles  mal  garnies,  et  lors  les 
assegiés  qui  estoient  à  grand  destresce,  désirans  d'es- 
tre  délivrés  du  grand  dangier  où  ils  estoient ,  pou- 
roient  moult  grever  lesdictes  bastilles,  ou  à  tout  le 
mains,  s'en  pouroient  aler  et  eulx  mettre  à  sauveté  là 
où  ilz  pourroient  le  mieulx.  Et  pour  tant,  retourna  ce 
conseil,  de  la  plus  grand  partie*.  Si  conclurent  tous 
ensamble  d'un  commun  accord,  d'atendre  toutes  ad- 
ventures,  et  de  y  résister  de  tout  leur  povoir.  Si  firent 
leurs  ordonnances  telles  qu'il  s'ensuit. 

Il  est  assavoir  que  lendemain  très  matin,  qu'il  estoit 
le  mercredi,  le  conte  de  Hontiton,  à  tout  ses  Ànglois, 
passeroit  l'eaue  vers  le  nuef  pont  et  venroit  vers 
Royaulieu  pour  lui  mettre  en  bataille,  avec  messire 

1.  C'est-à-dire  :  la  plupart  furent  d'avis  contraire. 

Jehan  de  l.uxembourg,  et  lairoit  en  l'abbaye  de  Ve- 
nette  \  qui  estoit  forte ,  la  plus  grand  partie  de  leurs 
gens,  chevaulx  et  bagages,  avec  aulcuns  de  leurs  gens 
qui  seroient  commis  pour  le  garder  et  aussi  pour  gar- 
der le  pont. 

Item,  fut  ordonné  que  tous  les  chars,  charrettes, 
chevaulx,  macaux,  vivres  et  autres  telles  besongnes, 
seroient  mis  et  retrais  en  ladicte  abbaye  de  Royaulieu. 
A  laquelle  garde  fut  commis  messire  Phelippe  de  Fos- 
seux  et  le  seigneur  de  Cohem. 

Ttem,  fut  ordonné  que  messire  Jaque  de  Brimeu,  à 
tout  trois  cens  combatans  ou  environ,  demoureroient 
en  leur  bastille ,  et  leur  fut  promis  par  les  seigneurs , 
que  se  on  les  aloit  assaillir  et  ilz  avoient  à  faire,  on 
les  iroit  secourir  sans  point  de  faulte  ,  à  certain  signe 
qui  fut  dénommé,  lequel  ilz  debvoient  faire  s'il  leur 
sourdoit  nécessité. 

Item,  fut  ordonné  que  la  grande  bastille  qui  estoit 
da  lez  le  pont  vers  Marigni  ',  se  entretenroit,  et  pareil- 
lement feroient  les  deux  aultres  qui  estoient  sur  l'eaue, 
au  lès  vers  Claroy. 

Après  lesquelles  ordonnances,  tous  les  seigneurs  se 
retrayrent  chascun  en  son  logis,  et  admonestèrent  et 
induirent,  chascun  endroit  soy,  leurs  gens,  de  eulx  pré- 
parer pour  lendemain  attendre  leurs  ennemis.  Et  avec 
ce,  fut  ordonné  à  faire  bon  guet  en  plusieurs  lieux  où 
il  appartenoit,  tant  de  pied  comme  de  cheval. 

Et  lendemain,  selon  les  ordonnances  dessusdictes, 
le  dessusdit  conte  de  Hontiton  passa  l'eaue,  à  tout  sa 

1 .  C'est-à-dire  l'abbaye  de  la  Victoire. 

2.  Lis.  Margny. 

puissance,  qui  povoit  estre  d'environ  six  cens  comba- 
tans ,  et  se  ala  mettre  en  bataille ,  avec  messire  Jehan 
de  lAixembourg ,  entre  Royaulieu  et  la  forest ,  au  lez 
où  ilz  pensoient  que  leurs  ennemis  deussent  venir.  Et 
lesaultres,  tant  desdites  bastilles  comme  de  ceulx  qui 
debvoient  garder  les  dessusdiz  logis,  se  mirent  chas- 
cun  en  bonne  ordonnance  pour  deffendre  ce  à  quoy 
ilz  estoient  commis. 

En  après,  à  ce  mesme  mercredi,  les  François  qui 
estoient  logiés  à  Verbrie  comme  dit  est,  se  mirent  dès 
le  point  du  jour  à  plains  champs ,  et  fut  ordonné  par 
le  mareschal  de  Boussac  et  les  auitres  capitaines,  qu'ilz 
yroient,  environ  cent  combatans,  vers  le  lez  de  Choisy, 
à  tout  aulcuns  vivres  devant  eulx,  pour  mettre  dedens 
Compiengne  et  pour  resjoyr  lesdiz  asségiés,  et  eulx 
faire  hastivement  saillir  à  l'encontre  d'eulx  et  assaillir 
la  grand  bastille.  Et  d'aultre  part  fut  commis  Polhon 
de  Sainte-Treille ,  à  tout  de  deux  à  trois  cens  comba- 
tans ou  environ,  à  aler,  par  le  grand  chemin  de 
Pierrefons,  devers  ladicte  bastille.  Et  ledit  mareschal, 
le  conte  de  Vendosme  et  les  auitres  capitaines,  à  tout 
leurs  gens,  s'en  alèrent  passer  entre  la  rivière  d'Oise 
et  la  forest,  et  se  mirent  en  bataille  dans  ladicte  forest 
à  rencontre  de  leurs  ennemis,  environ  à  ung  trait  et 
demi  d'arc  près  l'un  l'autre.  Si  se  tenoient  lesdiz  Fran- 
çois à  cheval  pour  la  plus  grande  partie,  réservé  au- 
cuns guisarmiers  et  autres  menus  gens.  Et  les  Anglois 
et  Bourguignons  estoient  tous  à  pied,  se  non  aucuns 
ejp  petit  nombre  qui  avoient  esté  ordonnés  à  estre  à 
cheval.  Et  alors,  de  la  partie  dudit  de  Luxembourg 
furent  fais  aucuns  nouveaux  chevaliers,  est  assavoir 
Drieu,  seigneur  de  Humières,  Ferry  de  Mailly,  Laigle 

de  Saint  Gille,  de  Saucourt,  et  aulcuns  aultres.  Avec 
lequel  de  Luxembourg  estoit  messire  Hue  de  Lannoy, 
seigneur  de  Santés ,  le  seigneur  de  Saveuses ,  messire 
Daviot  de  Poix,  messire  Jehan  de  Fosseux  et  pluiseurs 
autres  nobles  hommes ,  dont  la  plus  grand  partie 
avoient  grand  désir  d'assambler  à  bataille  contre  leurs 
ennemis ,  ce  que  bonnement  ne  povoient  faire  pour 
ce  que,  comme  dit  est,  ilz  estoient  de  pied  et  leurs 
ennemis  de  cheval ,  et  si  leur  convenoit  avoir  regard 
de  souscourir  leurs  logis  et  la  grand  l)astille,  sebesoing 
en  estoit.  Nientmains,  il  y  eut  pluiseurs  escarmuches 
le  jour.  A  l'une  desquelles  fut  rebouté  le  conte  de 
Vendosme.  Toutefois,  d'un  costé  ne  d'aultre  n'y  eut 
point  grand  dommage.  Mais  entre  les  auitres  ung  vail- 
lant homme  d'armes  nommé *,  qui  estoit  au 

mareschal  de  Boussac ,  ala  férir  dedens  les  archiers 
Picars,  pensant  que  ses  compaignons  le  deussent  sous- 
courir et  suivir  ;  ce  que  point  ne  firent ,  et  pour  ce  , 
fut  tantost,  d'yceulx  archiers  tiré  jus  de  son  cheval  et 
mis  à  mort  cruelle.  Et  entretant,  lesdessusdiz  François 
qui  avoient  esté  ordonnés  à  aler  devers  Choisy,  non- 
cièrent  aux  asségiés  tout  Testât  et  ordonnance  dessus- 
dicle.  Lesquelx ,  sans  délay ,  en  ferveur  de  hardiesce 
et  de  grand  voulenté,  désirant  sur  toute  riens  eulx 
venger  de  leurs  ennemis  qui  tant  de  paine  et  de  mé- 
saise  leur  avoient  fait  souffrir,  saillirent  en  grand 
nombre  hors  de  leur  ville,  à  tout  eschielles  et  habille- 
mens  de  guerre,  et  de  grand  courage  alèrent  assaillir 
la  grand  bastille  où  estoit  messire  Jaque  de  Brimeu, 

1.  Il  y  a  ici  dans  le  ms,  8346  un  blanc,  dont  Vérard  ne  tient 
pas  compte. 

mareschal ,  le  seigneur  de  Créqui  et  les  aultres,  qui 
très  viguereusement  se  defTendirent,  et  de  fait  les  re- 
boutèrent bien  arrière  de  leurdicte  bastille.  Mais  assez 
brief,  revindrent  nouvelles  gens  d'ycelle  ville  deCom- 
piengne,  qui  de  recliief  alèrent  avec  les  aultres  recom- 
mencer nouvel  assault,  lequel  dura  assez  longuement. 
Mais ,  comme  ilz  avoient  esté  devant ,  furent  pour  la 
seconde  fois  reboutés  hors  des  fossés ,  qui  estoient 
moult  petit  et  peu  advantageus,  et  avec  ce  estoit  la- 
dicte  bastille  très  petitement  emparée  et  mise  à  def- 
fence.  Et  adonc,  Pothon  de  Sainte-Treille,  à  tout  les 
gens  qu'il  conduisoit,  vint  yssir  de  la  forest,  et  par 
emprès  le  grand  chemin  de  Pierrefons,  s'en  ala  join- 
dre avec  les  aultres  François  de  la  ville,  et  là  tantost , 
ensamble,  alèrent  assaillir  moult  durement  y  celle  bas- 
tille. Auquel  assault  estoit  Guillaume  de  Flavy,  qui  en 
grand  diligence  et  fier  hardement  conduisoit  et  indui- 
soit  ses  gens  de  faire  tout  debvoir.  Avec  lequel  aussi 
estoient  hommes  et  femmes,  qui  sans  eulx  espargnier, 
grandement  et  vaillamment  en  tous  périlz  seadventu- 
roient  à  eulx  grever  leurs  adversaires.  Lesquelz , 
comme  dit  est  dessus,  se  deffendirent  très  vaillamment 
et  par  longue  espace.  Mais  fmablement  yceulx  François 
firent  si  bon  debvoir,  que  ladicte  grande  bastille  fut 
prinse  par  vive  force  d'armes  malgré  les  deffendans, 
et  sans  remède  furent  mis  à  mort  dedens  ycelle  huit 
vingts  hommes  d'armes.  Desquelz  estoient  les  princi- 
paulx  ,  le  seigneur  de  Lignières  ,  chevalier ,  Archem- 
baut  de  Brimeu,  Guillaume  de  Poily,  Druot  de  Souys, 
Lyonel  de  Conteville,  et  pluiseurs  autres  gentilz  hom- 
mes, etles  aultres  furent  tous  prins,  et  prestement  me- 
nés devant  Compiengne ,  est  assavoir  le  dessusdit  Ja- 

que  de  Brimeu ,  mareschal  de  l'ost ,  le  seigneur  de 
Créqui ,  messii  e  Floriinont  de  Brimeu ,  messire  Wale- 
ran  de  Beauval,  Ernoul  de  Créqui,  Colart  de  Béthen- 
court,  seigneur  de  Rolepot,  Renauld  de  Sains,  Théri 
de  Mazinghien,  Laygle  de  Rolheflay,  le  bastard  de 
Renty,  et  aulcuns  aultres  nobles  bommes,  lesquelz  de- 
puis, parray  paiant  grans  finances,  furent  délivrés. 

Durant  lequel  assault,  messire  Jeban  de  Luxem- 
bourg, qui  aux  dessusdiz  avoit  promis  de  les  souscourir, 
oyant  et  véant  ycelui  assault  multiplier,  eut  voulenté 
de  y  aler  à  tout  sa  puissance.  Mais  pour  les  empesche- 
mens  que  lui  bailloient  et  povoient  faire  ses  ennemis, 
il  eut  conseil  de  lui  entretenir  en  ordonnance  de  ba- 
taille pour  eschever  toutes  malvaises  adventures  qui 
y  povoient  survenir.  Si  se  commença  entretant  le  jour 
à  passer.  Et  adonc  ledit  mareschal  de  Boussac,  le 
conte  de  Vendosme  et  les  aultres  capitaines  François 
se  boutèrent  dedens  la  ville  de  Compiengne,  à  tout 
leurs  gens,  où  ils  furent  receus  à  grand  joye,  jà  soit 
chose  que  en  ycelle  ville  fussent  moult  constrains  de 
famine,  et  que  pour  ceste  nuit  convenist  à  la  plus 
grand  partie  souffrir  grand  disette  de  vivres.  Nient- 
mains,  pour  la  bonne  aventure  qu'ilz  avoient  eue 
contre  lesdiz  asségans,  prinrent  tout  en  gré,  et  eulx 
resbaudissant  menèrent  grand  leesce  les  uugs  avec  les 
autres,  au  surplus  espérans  de  rebouter  leurs  ennemis 
arière  d'ycelle  ville.  Et  mesmemenl  firent  bastivement 
ung  pont  de  batiaux  et  d'aultres  habiilemens,  par  lequel 
ilz  passèrent,  et  de  fait  alèrent  assaillir  une  petite  bas- 
tille sur  la  rivière,  dedens  laquelle  povoit  avoir  de 
quarante  à  cinquante  combatans,  tant  d'arbalestriers 
Genevois,  Portingalois  et  d'aultres  brigans  d'estranges 

marches,  comme  de  Boulenois  et  d'autres  lieux.  La- 
quelle bastille  fut  assez  briefment  subjugée  et  con- 
quise, et  tous  ceulx  de  dedens  mis  à  mort,  réservé 
ung  routier  de  Boulenois,  raide  et  appert  homme 
d'arme,  nommé  Kanart,  qui  estoit  leur  capitaine.  Si 
fut  prins  et  mené  prisonnier  dedens  Compiengne,  avec 
lesaullres. 

Durant  lequel  temps,  Aubelet  de  Folleville  et  ses 
gens,  qui  tenoient  la  tierce  bastille  sur  la  rivière, 
doubtant  estre  prins  d'assault  comme  les  aultres,  bou- 
tèrent le  feu  dedens,  et  se  retraisent  es  logis  des  Ân- 
glois. 

Si  fut  par  lesdiz  François  livrée  grande  escarmuche 
à  la  quarte  bastille  du  bout  du  pont,  laquelle  estoit 
grande  et  puissant  durement.  Si  la  tenoit  messire 
Baudo  de  Noyelle.  Mais  pour  la  force  d'ycelle  et  pour 
la  grande  deffence  de  ceulx  de  dedens,  qui  estoient 
une  grosse  compaignie  de  combatans  et  bien  pourveus 
d'artillerie,  ils  n'y  porent  rien  faire,  et  se  retraisent 
pour  ceste  nuit  dedens  leur  ville. 

Après  ce  que  tous  les  François  furent  entrés  en  la- 
dicte  ville  de  Compiengne,  comme  dit  est,  et  qu'il 
estoit  desjà  bien  tard  sur  le  vespre,  le  conte  de  Hon- 
titon,  angiois,  et  messire  Jehan  de  Luxembourg,  véant 
clèrement  que  pour  ce  jour  ne  seroient  point  comba- 
tus  de  leurs  adversaires,  se  mirent  ensamble,  avec  eulx 
grand  partie  de  leurs  capitaines,  pour  avoir  advis  sur 
ce  qui  estoit  à  faire  et  pour  sçavoir  comment  ilz  se 
pourroient  conduire.  Si  fut  conclud  entre  eulx,  que 
pour  ycelle  nuit  ils  se  retrairoient  en  leurs  logis  et 
coucheroient  tous  armées,  et  à  lendemain  se  mette- 
roientsusen  bataille  devant  ladicte  ville,  pour  sçavoir 

se  leurs  dessusdiz  adversaires  se  vouldroient  com- 
batre,  espérans  que  bonnement  ne  sepourroient  tenir 
si  grand  nombre  dedens  la  dessusdicte  ville,  sans 
yssir,  attendu  que  tous  vivres,  comme  dit  est,  y 
estoient  exilliés.  Après  laquelle  question,  s'en  retourna 
ledit  conte  de  Hantidon  et  ses  Anglois  en  son  logis  de 
Venelte,  et  promist  de  bien  faire  garder  le  pont,  adfin 
que  nuls  de  leurs  gens  s'en  peust  aler  sans  congié.  Et 
messire  Jeban  de  Luxembourg  se  retraist  aussi,  à  tout 
ses  gens,  en  son  logis  à  Royaulieu,  et  commist  à  faire 
bon  guet.  Mais  en  celle  propre  nuit  y  eut  grand  partie 
de  ses  gens  qui  s'emblèrent  de  sa  compaignie  secrète- 
ment, et  se  prindrent  à  eulx  desloger  sans  trompette 
et  eulx  en  aler  où  ilz  porent  le  mieulx.  Et  par  espècial 
en  repassa  grand  partie  au  pont  dessusdit,  pour  eulx 
en  râler  en  leur  pays.  Lequel  pont,  comme  il  avoit 
esté  promis,  ne  fiit  point  bien  gardé.  Et  pareillement 
s'emblèrent  aucuns  des  gens  du  conte  de  Hontiton. 
Et  pour  tant,  ce  venu  à  la  congnoissance  des  capi- 
taines, muèrent  ce  qu'ilz  avoient  conclud,  est  assa- 
voir eulx  mettre  en  bataille  devant  la  ville,  et  se  dis- 
posa, ledit  messire  Jehan  de  Luxembourg,  de  lui  et 
toutes  ses  gens  repasser  l'yaue,  et  aler  avec  ledit  conte 
de  Hontiton.  Laquelle  chose  il  fist  le  jeudi,  bien  matin. 
Lequel  jour,  les  François  yssirent  à  grand  puissance 
hors  de  la  ville  et  envoyèrent  leurs  coureurs  en  plui- 
seurs  lieux  pour  sçavoir  nouvelles  de  leurs  ennemis. 
Lesquels  coureurs  perçurent  tantost  qu'ilz  estoient 
partis  et  repassés  Teaue.  Si  le  firent  sçavoir  à  leurs 
gens,  qui  de  ceste  chose  eurent  grand  joie.  Si  s'en 
alèrent  prestement  en  grand  nombre  à  l'abbeye  de 
Royaulieu,  où  ils  trouvèrent  foison  de  bons  vivres  et 
ïv  27 

vins,  dont  ils  furent  remplis  à  grand  largesse.  Si  en 
firent  tous  joieuse  chière,  car  il  ne  leur  avoit  rien 
cousté.  Et  après  se  assamblèrent  la  plus  grand  partie 
des  plus  nobles  et  des  mieulx  liabilliés,  et  s'en  alèrent 
devers  le  pont  contre  Venette,  et,  sans  ce  qu'ilz  y  trou- 
vassent grand  deffence,  rompirent  ledit  pont  bien 
avant  et  le  ruèrent  en  la  rivière  en  plaine  vue  des 
Anglois  et  des  Bourguignons,  en  disant  à  eulx  plusieurs 
injures  et  vilaines  parolles.  Si  ne  furent  plus  yceulx 
François  en  nulle  doubte  que  Bourguignons,  ne  An- 
glois, les  peussent  grever  pour  cette  fois,  puis  que 
ledit  pont  estoit  rompu.  En  d'aultre  part,  en  ce  propre 
jour,  asseyrent  tous  les  gros  engiens  de  ladicte  ville 
contre  la  bastille  de  messire  Baudo  de  Noyelle,  des- 
quelz  la  traveillèrent  moult  fort. 

Finablement,  pour  briève  conclusion,  le  dessusdit 
conte  de  Hontiton  et  messire  Jehan  de  Luxembourg, 
avec  les  plus  notables  de  leur  compaignie,  voians  que 
par  nulle  manière  ne  povoient  surmonter  leurs  adver- 
saires quand  à  présent,  considérans  qu'il  estoit  chose 
impossible  de  longuement  entretenir  leurs  gens,  se  dé- 
libérèrent tous  d'un  commun  accord  de  eulx  en  aler  à 
Noyon,  et  de  là  en  leurs  propres  lieux.  Laquelle  chose 
ils  firent.  Et  mandèrent  à  messire  Baudo  de  Noyelle 
qu'il  boulast  le  feu  en  sa  bastille ,  et  s'en  partesist. 
Et  ainsi  le  fist  il.  Si  se  deslogèrent  au  vespre  et  s'en 
alèrent  par  nuit ,  en  assez  meschant  aroy  et  petite  or- 
donnance, jusques  au  Pont-fEvesque,  laissant  hon- 
teusement en  leurs  logis ,  en  la  grosse  bastille ,  très 
grand  nombre  de  grosses  bombardes,  canons,  veu- 
glaires,  serpentines,  culevrines  et  autres  artilleries, 
qui  demourèrent  en  la  main  des  François,  leurs  adver- 

saires.  Lesquelles  artilleries  estoient  au  duc  de  Bour- 
gongne. 

Pour  lequel  département  messire  Jehan  de  Luxem- 
bourg eut  au  ceur  grand  desplaisance.  Toutefois  il 
n'en  peut  avoir  autre  chose.  Si  se  départirent,  le  sa- 
medi ensuivant',  lui  et  le  conte  de  Hontiton,  anglois, 
du  logis  de  Pont-l'Evesque  et  s'en  alèrent  à  Roye.  Et 
de  là,  sans  entrelenement,  se  retraisent,  eulx  et  leurs 
gens,  chascun  en  leurs  propres  lieux  et  garnisons,  dont 
ilz  s'estoient  partis.  Et  pour  tant,  ceulx  qui  estoient  en 
la  ville  de  Compiengne,  sachans  ycelle  départie,  firent 
incontinent  réédifier  le  pont  dessus  l'eaue  d'Oise  et 
yssirent  à  grand  puissance  de  ladicte  ville,  chevaulchans 
à  estandart  déployé,  par  plusieurs  compaignies,  cou- 
rans  en  divers  lieux  sur  les  marches  que  avoient  te- 
nues leurs  ennemis,  et  tout  le  i-emanant  des  fuians 
qu'ilz  trouvoient,  mirent  à  l'espée.  Si  ardèrent  et  em- 
brasèrent en  ycelle  fureur  pluiseurs  vilages,  maisons 
et  édifices,  faisans  en  peu  d'espace  très  grandes  cruaul- 
tés.  Pour  lesquelz  leurs  ennemis  eurent  grand  paour, 
si  qu'à  paine  les  osoient  atendre,  sinon  moult  doubta- 
blement,  en  quelque  forteresce  qu'ilz  se  tenissent.  Et 
mesmement,  pour  la  crémeur  des  dessusdiz,  se  rendi- 
rent à  eulx,  sans  cop  férir  ne  attendre  nul  assaull,  les 
forteresces  cy  après  dénommées.  C'est  assavoir  :  Res- 
sons  sur  le  Mas,  Gournay  sur  Aronde,  le  Pont  de  Remy, 
le  Pont-Sainte-Maxence ,  Longueil,  Sainte-Marie-la- 
Ville  et  le  fort  chastel  de  Bretheuil,  le  chastel  de  Guer- 
mesnil,  La  Boissière,  le  chastel  d'Ireligni,  les  Chasti- 
gniers,  la  tour  de  Verdueil  et  aulcunes  aultres  places. 

1 .  Le  4  novembre. 

Dedens  lesquelles  ilz  trouvèrent  très  grande  habon- 
dance  de  biens,  et  mirent  par  tout  garnison  de  leurs 
gens.  Dont  le  pays  fut  en  brief  terme  moult  oppressé 
et  traveillié,  et  par  espécial  ceulx  qui  tenoient  le  parti 
des  Anglois  et  des  Bourguignons. 


CHAPITRE  LXXXXVII. 

Comment  le  mareschal  de  Boussac  ala  asségier  le  chastel  de  Clermont 
en  Biauvoisis. 

Item,  durant  les  tribulacions  dessusdictes,  le  ma- 
reschal de  Boussac  assambla  la  plus  grand  partie  des 
François  qui  avoient  esté  à  lever  le  siège  de  Compien- 
gne.  Si  fist  chargier  plusieurs  engiens  et  habillemens 
de  guerre.  Si  s'en  ala  mettre  le  siège  autour  du 
chastel  de  Clermont  en  Biauvoisis,  par  introduction  et 
pourchas  d'aucuns  bourgois  de  la  ville.  Dedens  la- 
quelle ville  lui  et  ses  gens  se  logèrent.  Ouquel  chastel 
estoientle  seigneur  de  Crièvecuer,  sou  frère  Jehan  de 
Bazenlin,  le  bastard  de  Lanion,  avec  environ  cinquante 
combatans,  qui  très  viguereusement  se  mirent  à  def- 
fence  contre  yceulx  asségans,  qui  par  pluiseurs  fois 
les  assaillirent,  mais  ce  fut  sans  riens  gaignier,  et  y  eut 
plusieurs  de  leurs  gens  occis  et  bléciés.  INientmains, 
ils  continuèrent  leur  siège  environ  dix  jours.  Au  bout 
duquel  terme  entra  par  nuit  dedens  ledit  chastel,  par 
la  posterne  vers  les  vignes,  Boort  de  Bazentin,  avec 
lui  dix  combatans  et  une  trompette,  lequel  adcertifia 
audit  seigneur  de  Crièvecuer  qu'il  aurait  brief  secours; 
comme  c'estoit  vérité.  Car  le  conte  de  Hontiton, 
qui  puis  nagaires  s'estoit  retrait  à  Gournay  en  Nor- 

mendie,  s'estoit  de  nouvel  remis  sur  les  champs,  avec 
lui  Jehan,  bastard  de  Saint-Pol,  et  mil  combatans  ou 
environ,  en  intencion  d'aler  lever  ledit  siège  et  souscou- 
rir  les  asségiés.  Duquel  secours  yceulx  asségans  flirent 
advertis,  et  pour  tant  se  départirent  ung  matin  moult 
hastivement,  et  y  laissèrent  plusieurs  gros  engiens 
qu'ilz  avoient  gaignié  devant  Compiengne.  Si  retour- 
nèrent en  leurs  garnisons,  et  avec  eulx  plusieurs  Bour- 
guignons de  Clermont  qui  s'estoient  tournes  de  leur 
parly.  Pour  lequel  département  ledit  seigneur  de  Criè- 
vecuer  fut  moult  joyeux. 


CHAPITRE  LXXXXVIII. 

Comment  aulcuns  Anglois  et  Bourguignons,  voellant  au  commandement 
du  duc  de  Bourgongne  aler  asségler  Garmigny,  furent  rencontrés  et 
Taincns  des  François. 

Item,  le  duc  Phelippe  de  Bourgongne,  qui  estoit  en- 
core en  la  duchée  de  Brabant,  oy  là  certaines  nouvelles 
comment  ses  gens  avoient  esté  levés  par  les  François 
de  devant  la  ville  de  Compiengne.  Dont  il  fut  moult 
esmerveillé  et  troublé,  tant  pour  la  perte  de  ses  gens 
qui  y  avoient  esté  mors  et  prins,  comme  pour  les 
grans  frais  et  dommages  qu'il  avait  soustenus  à  l'oc- 
casion dudit  siège,  et  pour  tant,  se  prépara,  à  tout  ce 
qu'il  peut  avoir  de  gens,  pour  retourner  en  son  pays 
d'Artois,  où  il  convoqua  tous  les  nobles  du  pays  et  de  la 
marche  environ,  qu'ilz  venissent  sans  délay  devers  lui, 
à  tout  ce  qu'ilz  pourroient  avoir  de  gens  de  guerre. 
Sisetraistleditduc  de  Péronne,  et  là  fist  partir  aucuns 
de  ses  capitaines  pour  aler  logier  à  manière  d'avant 

garde  à  Lions  en  Santers,  est  assavoir  messire  Thomas 
Kiriel,  anglois,  Jaques  de  Helly,  messire  Daviot  de 
Poix,  Antoine  de  Vienne  et  aulcuns  aultres,  accompai- 
gniés  de  cinq  à  six  cens  combatans.  Et  entretant,  le 
dessusdit  duc  de  Bourgongne,  en  attendant  ses  gens, 
se  préparoit  pour  les  suivir,  en  intencion  d'aler  logier 
à  Garmigni  ',  où  estoient  dedens  la  forteresce  les  Fran- 
çois, comme  dit  est  dessus,  qui  moult  travailloient  le 
pays. 

Si  advint  que  lesdiz  capitaines,  envoyés  comme  dit 
est  de  par  le  duc  de  Bourgongne,  se  deslogèrent  au 
matin  après  qu'ilz  eurent  couché  es  dessusdiz  vilages 
vers  Lions  en  Santers,  et  prinrent  leurs  chemin  à  aler 
à  Garmigni  en  plusieurs  tropeaulz,  sans  eulx  mettre  en 
ordonnance  de  bataille,  ne  envoyer  leurs  coureurs 
devant  eulx,  ainsi  que  le  font  et  ont  acoustumé  de 
faire  droites  gens  d'armes,  expers  en  fait  de  guerre,  et 
mesmement  quant  ilz  furent  près  de  leurs  ennemis. 
Et  adonc,  vint  devers  eulx  de  la  ville  de  Roie,  dont  il 
estoit  capitaine,  Gérard,  bastard  de  Brimeu,  à  tout 
environ  quarante  combatans.  Et  chevaulchèrent  les 
dessusdiz,  l'un  assez  près  de  l'autre,  jusques  à  une  ville 
nommée  Bouchoire^  Si  trouvèrent  en  leur  chemin 
plusieurs  lièvres,  après  lesquelz  fut  fait  grand  desroy 
de  coure  et  de  huer,  et  n'avoient  adonc  point,  lesdiz 
capitaines,  de  regard  d'entretenir,  nerassambler  leurs 

1 .  Il  semble  qu'il  faudrait  lire  ici  Germigny,  mais  aucun  des 

_^huit  Germigny  que  donnent  les  dictionnaires  géographiques ,  ne 

répond  à  l'emplacement  du  lieu  dont  parle  ici  Monstrelet.  Il  n'y  a 

jue  Guerbigny  (Somme)  qui  se  trouve  dans  la  position  indiquée, 

c'est-à-dire  entre  Roye  et  Bouchoire. 

"2.  Près  Roye. 


[1430]  D'ENGUERRAN  DE  MOINSTRELET.  423 

gens  ainsi  qu'ilz  debvoient,  et  aussi  toute  la  plus  grand 
partie  d'yceulx  n'avoient  point  tout  leur  harnois  sur 
eulx.  Pour  laquelle  négligence  il  leur  mésavint  male- 
mait.  Car,  ce  propre  jour,  Pothon  de  Sainte-Treille 
esloit  venu  du  matin  audit  lieu  de  Garmigni,  et  là,  à 
tant  de  ses  gens  qu'il  trouva  audit  chastel,  comme  à  tous 
ceulx  qu'il  avoit  amenez,  tira  aux  champs.  Et  po- 
voit  avoir  environ  de  douze  vingts  à  trois  cens  com- 
batans,  dont  la  plus  grand  partie  estoient  droites  gens 
de  guerre,  expers  et  esprouvés  en  armes,  à  tout  les- 
quelz  il  prinst  son  chemin  droit  devers  Lions  en  San- 
ters.  Et  si  fist  sagement  chevaulcher  aucuns  de  ses 
coureurs  devant,  pour  descouvrir  et  enquérir  nou- 
velles de  ses  ennemis.  Lesquelz,  venus  emprès  ladicte 
ville  de  Bouchoire,  oyrent  la  criée,  et  apperceurent 
Testât  et  ordonnance  de  leursdiz  adversaires.  Et  pour 
tant,  sans  délay  et  en  grand  diligence  retournèrent  de- 
vers leurs  capitaines,  auxquelz  ils  noncièrent  ce  qu'ils 
avoient  oy  et  veu.  Sur  lequel  rapport,  Pothon  des- 
susdit fist  incontinent  habillier  ses  gens  de  tous  poins, 
et  moult  soubdainement  les  mena  et  conduisy  devers 
ses  ennemis  dessusdiz,  en  leur  admonestant  que  chas- 
cun  se  acquistast  endroit  soy  et  feist  bon  debvoir  de 
combatre  leurs  ennemis.  Lesquelz  ses  ennemis  estoient 
très  petitement  préparés  pour  batailler.  Et  pour  ce 
ycelui  Pothon  et  ses  gens,  venans  sur  eulx  d'un  vouloir 
soubdain,  en  grand  bruit  et  radeur,  avant  qu'ilz  se 
peussent  mettre  en  ordonnance,  les  eust  tantost  espar- 
pilliés  et  mis  en  grand  desroy.  Et  furent  la  plus  grand 
partie  portés  jus,  de  fer  de  lances,  de  leurs  chevaulx. 
Toutefois  les  capitaines  avec  aulcuns  de  leurs  gens  se 
rassamblèrent  à  l'estandart  de  messire  Thomas  Kiriel," 


424  CHRONIQUE  [H  30] 

et  commencèrent  à  eulx  mettre  à  deffence  vigue- 
reusement.  Mais  ce  riens  ne  leur  \alu.  Car,  comme  dit 
est,  la  greingneur  partie  de  leurs  gens  estoient  jà  tour- 
nés à  grand  meschief  et  mis  en  desroy,  fuiant  en  plu- 
sieurs et  divers  lieux  pour  eulx  sauver.  Pour  quoy,  en 
assez  brief  terme,  ceulx  qui  estoient  demourés  sur  les 
champs  furent  tournés  à  desconfiture,  mors  et  prins 
sans  nul  remède.  Desquelz  mors  furent  les  princi- 
paulx,  Jaques  de  Heilly,  Anthoine  de  Vienne,  et  avec 
eulx  de  cinquante  à  soixante,  tant  Bourguignons  que 
Anglois,  et  avec  ce  en  furent  prins  de  quatre  vins  à 
cent.  Desquelz  estoient  les  principaulx,  messire  Tho- 
mas Kiriel  dessusdit,  et  avec  lui  de  ceulx  de  sa  famille  *, 
deux  vaillans  hommes  d'armes,  est  assavoir  ung 
nommé  Robin  Hairon,  et  l'autre  Guillaume  Courouan. 
Et  de  la  partie  des  Bourguignons  furent  aussi  prins, 
messire  Daviot  de  Poix  Laigle,  de  Sains,  chevalier, 
Lermite  de  Boval,  et  aulcuns  aullres  avec  eulx,  jusques 
au  nombre  dessusdit.  A  laquelle  destrousse  se  cuida 
retraire  à  Roye,  dont  il  s'estoit  parti,  Gérard,  le  bas- 
tard  de  Brimeu.  Mais,  pour  ce  qu'il  avoit  vestu  une 
bouche  d'orfaverie*  et  de  grand  monstre,  il  fut  rade- 
ment  poursuivi  de  ses  ennemis,  et  enfin  prins  des  Fran- 
çois et  ramené  avec  les  aultres.  Après  laquelle  descon- 
fiture, ledit  Pothon  remist  ses  gens  ensamble,  et  de  là, 
à  tout  ses  prisonniers,  [ala]  à  Garmigni,  premiers  des- 
pouUiés  ceulx  qui  mors  gisoient  sur  les  champs.  Entre 
lesquelz  furent  trouvés  occis  tant  seulement  trois  ou 
quatre  des  gens  dudit  Pothon.  Auquel  lieu  de  Garmi- 


i.  De  sa  famille,  c'est-à-dire,  de  sa  maison,  de  sa  suite. 
2.  Une  housse,  brodée  d'or. 

gni,  lui  et  les  siens  se  rafrescbirent ,  le  jour  et  la  nuit 
ensuivant.  Et  lendemain,  emmena  toutes  ses  gens  et 
laissa  la  forteresce  en  la  main  des  habitans  de  la  ville. 
Et  pareillement  fist  dégarnir  La  Boissière*  que  ses 
gens  tenoient,  et  ycelle  mettre  en  feu  et  en  flambe.  Si 
s'en  ala  de  Resson  sur  le  Mas  '  et  de  là  à  Compiengne, 
à  tout  ses  prisonniers,  où  il  fut  receu  joieusèment 
pour  la  victoire  qu'il  avoit  eue  sur  ses  ennemis.  Du- 
quel temps,  ledit  Jaques  de  Heilly  là  fut  enterré  en 
l'église,  et  les  aultres,  pour  la  plus  grand  partie,  furent 
enterrés  en  l'église  et  cimetière  de  Bouchoire,  assez 
près  de  la  place  où  ils  a  voient  esté  occis. 


CHAPITRE  LXXXXIX. 

Comment  les  François  demandèrent  à  avoir  bataille  contre  le  duc  de 
Bourgongne  et  à  sa  puissance,  laquelle  chose  ledit  duc  par  son  conseil 
ne  Tolt  accorder.  —  Et  aultres  matières. 

En  ce  mesme  jour  que  la  bataille  eust  esté  des  Fran- 
çois et  des  Bourguignons  emprès  Bouchoire,  furent 
portées  des  nouvelles  au  duc  de  Bourgongne  de  la 
perte  et  desconfiture  de  ses  gens  dessusdiz.  .Lequel 
duc  estoit  encore  à  Péronne.  Pour  lesquelles  nouvelles 
il  fut  grandement  troublé,  et  par  espécial  pour  la  mort 
-de  Jaques  de  Helly  et  Anthoine  de  Vienne.  Si  furent 
mandés  de  venir  devers  lui  les  capitaines  là  estans,  est 
assavoir  messire  Jehan  de  Luxembourg,  le  visdame 
d'Amiens,  le  seigneur  d'Antoing,  le  seigneur  de  Sa- 

1 .  La  Boissière  (Somme). 

2.  Ressons-sur-le-Mats  (Oise). 

veuses  et  pluiseurs  aultres,  avec  ceulx  de  son  liostel. 
Avec  lesquelz  il  conclud  de  aler  logier  à  Lions  en  San- 
ters.  Laquelle  chose  il  fistce  propre  jour,  et  lendemain 
Jl  se  tira  à  Roye  en  Vermendois,  e^là  séjourna  environ 
huit  jours,  attendant  le  conte  de  Staffort,  le  conte 
d'Arondel  et  aulcuns  aultres  Anglois,  que  para  vaut  il 
avoit' mandés  à  venir  vers  lui.  Durant  lequel  temps 
se  assamblèrent  plusieurs  capitaines  tenans  le  parti  du 
roy  Charles,  et  avec  eulx  seize  cens  combatans  ou  en- 
viron :  est  assavoir,  le  mareschal  de  Boussac,  le  conte 
de  Vendosme,  messire  Jaques  de  Chabennes,  GuU- 
laumedeFlavy,  Pothon  de  Sainte-Treille,  le  seigneur  de 
Longueval,  messire  Rigault  de  Fontaines,  messire  Loys 
de  Waucourt,  Alain  Guion,  Boussart,  Blanchefort  et 
aulcuns  aultres,  qui  tous  ensamble  passèrent  en  belle 
ordonnance  auprès  de  Mondidier,  et  de  là  se  alèrent 
logier  à  deux  lieues  près  de  Roye,  en  deux  vilages.  Et 
lendemain,  très  matin,  se  mirent  tous  ensamble,  et  con- 
clurent tous  d'un  commun  accord  et  affermèrent  à 
combatre  le  duc  de  Bourgongne  et  sa  puissance,  se  il 
se  vouloit  contre  eulx  mettre  à  plains  champs,  et  adfin 
que  ledit  duc  fust  de  ce  adverti,  ilz  envoyèrent  vers  lui 
ung  hérault  lui  signifier  ladicte  conclusion.  Lequel 
duc,  sachant  les  nouvelles  dessusdictes,  fist  responce 
qu'ilz  seroient  combatus.  Toutefois,  la  besongne  fut 
atargié  par  ceulx  de  son  conseil,  lesquelz  lui  démous- 
trèrent  plusieurs  raisons,  disans  qu'il  n'estoit  mie  à  lui 
propice  de  mettre  son  corps  et  son  honneur  en  adven- 
ture  contre  telles  manières  de  gens  assamblés  de  plu- 
sieurs compaignies  sans  y  avoir  prince  ne  seigneur  de 
"grande  auctorité,  et  aussi  qu'il  avoit  peu  de  gens,  et 
aussi  que  ses  gens  estoient  abaubis  et  effraés,  tant 

pour  la  perte  qu'ilz  avoient  faite  au  siège  de  Compien- 
gne,  comme  pour  la  destrousse  de  Jaques  de  Heilly. 
Et  pour  tant,  ledit  duc,  très  griefraent  au  cuer  cour- 
roucié  de  ce  qu'il  ne  povoit  faire  sa  voulenté,  crey  son 
conseil.  Lequel  fist  faire  responce  absolule  auxdiz 
François,  que  se  ilz  vouloient  attendre  jusques  au  len- 
demain, on  les  lairroit  logier  paisiblement,  et  si  leur 
délivreroit  certaine  quantité  de  vivres,  et  avec  ce  les 
combateroit  messire  Jehan  de  Luxembourg  et  de  ce 
leur  feroit  bonne  seureté.  Lesquelz  François  ceste 
responce  oye,  dirent  qu'ilz  n'en  feroient  riens,  mais 
se  ledit  duc,  comme  dit  est,  se  vouloit  mettre  aux 
champ,  ilz  estoient  prest  de  le  combatre.  Durant  le- 
quel temps,  yssyleducde  Bourgongne  dessusdit,  atout 
puissance,  et  se  mist  en  bataille  au  dehors  de  la  ville 
de  Roye,  et  les  François  estoient  pareillement  en  ba- 
taille, mais  à  grand  paine  povoient  ilz  passer  l'un  à 
l'autre,  pour  aucunes  yaues  de  mare'scaiges  qui  estoient 
entre  les  deux  batailles.  Nientmains  furent  faites  entre 
ycelles  deux  parties  plusieurs  escarmuches,  durant 
lesquelles  la  nuit  approucha  très  fort.  Et  pour  ce,  les 
François  se  retirèrent  vers  Compiengne,  moult  indi- 
gnés, faisant  grans  moqueries  dudit  duc  de  Bourgon- 
gne et  de  ses  capitaines,  disant  qu'il  ne  les  avoient 
ozé  combatre.  Et  ainsi  s'en  retournèrent  chascun  en 
leurs  garnisons,  et  ledit  duc,  avec  les  siens,  retourna 
dedens  la  ville  de  Roye.  Auquel  lieu,  brief  ensuivant, 
jvint  devers  lui  le  conte  deStaffort,  à  tout  six  cens  com- 
batans  ou  environ.  Et  adonc,  ledit  duc,  lui  partant  de 
Roye  ala  logier  à  Laigni  les  Chastigniers,  où  avoit  une 
petite  forteresce  dedens  laquelle  estoit  l'abbé  de  Saint- 
Pharon  de  Meaux,  frère  au  seigneur  de  Gamaches, 

et  avec  lui  environ  quarante  combatans  françois. 
Lesquelz  furent  signifiés  de  eulx  rendre  en  la  voulenté 
du  duc,  ce  que  faire  ne  volrent.  Pour  quoy  on  les  as- 
sailly  prestement.  Si  fut,  en  brief,  leur  basse  court 
prise  de  force.  Si  perceurent  tantost  qu'ilz  ne  pour- 
roient  tenir  leur  fort,  ne  le  deffendre,  et  pour  ce,  se 
rendirent  en  la  voulenté  dudit  duc.  Lequel  les  livra  à 
messire  Jehan  de  Luxembourg  pour  en  faire  à  sa 
voulenté.  Et  ladicte  forteresce  fut  arse  et  démolie. 

Si  firent  ceulx  de  Noyon,  audit  duc,  prière  et  re- 
queste  qu'il  les  volsist  délivrer  de  la  forteresce  d'\ne 
qui  moult  les  oppressoit.  Mais  pour  ce  qu'il  estoityver 
et  que  ledit  duc  n'avoit  point  lors  gens  à  son  plaisir, 
il  s'en  retourna  à  Mondidier  et  y  mist  garnison,  et  par 
Corbie  vint  à  Arras,  et  par  Arras  en  son  pays  de  Flan- 
dre. Et  le  conte  de  Staffort,  à  tout  ses  Anglois,  re- 
tourna en  Normendie. 

En  cest  an  fut  prinse  la  ville  de  Colombiers  en  Brie', 
par  escbielles,  au  point  du  jour,  par  ceulx  de  la  garni- 
son de  Meaulx  en  Brie  qui  tenoient  le  parti  du  roy 
Henry  d'Angleterre.  Dedens  laquelle  ville  de  Coulom- 
biers  esloit  de  par  le  roy  Charles  comme  capitaine 
messire  Denis  de  Chally.  Lequel,  oyant  cest  effroy,  se 
sauva  par  dessus  les  murs  et  avec  lui  pluiseurs  aultres, 
en  habandonnant  tous  leurs  biens.  Si  estoit  ladicte 
ville  pourveue  de  tous  biens,  et,  de  toute  ceste  guerre, 
n'avoit  esté  prinse  de  nulles  des  parties.  Toutefois 
elle  fut  pillée  et  les  habitans  mis  à  grand  finance,  si 
non  ceulx  qui  se  sauvèrent  par  fuite. 

En  cest  an,  Pierre  de  Luxembourg,  conte  de  Con- 

i.  Lis.  Coulommiers. 

versen  et  de  Braine,  successeur  de  la  contée  de  Saint 
Pol  et  des  appertenances,  fist  certain  traictié  avec  ses 
deux  frères,  est  assavoir  Loys,  évesque  de  Terowane*, 
et  messire  Jehan  de  Luxembourg,  des  terres  dessus- 
dictes,  par  condicion  que  ledit  évesque  deust  avoir 
le  chastel  de  Huches  en  Boulenois,  la  chasteleine  de 
Tingri  avec  toutes  les  appertenances.  Et  ledit  messire 
Jehan  de  Luxembourg  eust  pour  sa  part  à  lui  et  à  ses 
hoirs ,  la  contée  de  Lignei  en  Barois  '  et  les  terres  de 
Cambrésis  jadis  appertenans  à  Waleran  conte  de  Saint- 
Pol,  est  assavoir  Bohain,  Serain,  Hellincourt,  Mar- 
coing,  Cantaing  et  aulcunes  aultres  notables  signou- 
ries.  Et  pour  tant,  de  ce  jour  en  avant  on  nomma 
ledit  messire  Jehan  de  Luxembourg  en  tous  ses  tiltres, 
conte  de  Ligney,  seigneur  de  Beaurevoir  et  de  Bo- 
haing.  Et  tout  le  sourplus  desdictes  seigneuries  de- 
mourèrent  au  dessusdit  Pierre  de  Luxembourg,  lequel 
se  nomma,  en  cas  pareil,  conte  de  Saint  Fol,  de  Con- 
versen  et  de  Braine  et  seigneur  d'Enghien. 

Item,  le  xxx*  et  darrain  jour  de  septembre  de  cest 
an,  fut  nez  en  la  ville  de  Bruxelles  le  premier  filz  du 
duc  Phelippe  de  Bourgongne  et  de  la  duchesse  Ysabel, 
fille  du  roy  de  Porlingal,  son  espeuse,  lequel  filz  en 
son  baptesme  fut  nommé  Anthoine.  Et  à  sa  venue, 
par  toute  la  ville  de  Bruxelles,  fut  faite  grand  joye  et 
grand  leesce.  Et  estoit  lors  en  y  celle  ville  le  conte  de 
Miche,  nepveu  à  l'empereur  d'Alemaigne,  lequel  tenoit 
grand  et  noble  estât,  et  aloient,  lui  et  aulcuns  de  ses 
gens,  les  testes  nues  chascun  ung  chapel  vert  sur  son 

i.  Térouane. 
2.  Ligny. 

chief,  en  signifiant  qu'il  estoit  chaste,  jà  soit  ce  qu'il 
faisoit  moult  froit  et  dur  temps.  Et  tinrent  ycelui  en- 
fant sur  les  fons,  ledit  conte  et  l'évesque  de  Cambray; 
et  les  marines^  furent  la  duchesse  de  Clèves  et  la  con- 
tesse  de  Namur.  Et  y  avoit  bien  trois  cens  torches, 
tant  de  l'ostel  dudit  duc,  comme  de  ceulx  de  la 
ville.  Lequel  enfant  ala  de  vie  à  trespas,  l'an  ensui- 
vant. Et  quand  les  nouvelles  en  furent  portées  au 
duc  de  Bourgongne ,  il  en  fut  moult  desplaisant , 
et  dist  à  ceulx  qui  ce  lui  noncièrent  :  «  Pleust  à  Dieu 
que  je  fusse  mort  aussi  josne,  je  me  tenroie  bien 
heures!  n 

En  l'an  dessusdit,  fut  prins  dedens  son  chastel  à 
àuthel*  messire  Antoine  de  Béthune,  seigneur  de 
Mareul,  qui  avoit  environ  trente  combatans.  Etl'avoit 
asségié  le  conte  de  Vendosme  et  Thomelaire,  prévost 
de  Laon,  dont  j'ay  parlé  cy  dessus,  avec  grand  nom- 
bre de  communes.  Lequel  messire  Anthoine,  voiant 
que  bonnement  ne  povoit  tenir  sa  forteresce,  se  rendy 
audit  conte,  par  condicion  qu'il  s'en  yroit  lui  et  ses 
gens  sauvement.  Mais  non  obstantlesdictes  promesses 
à  lui  faictes,  quand  ce  vint  au  partir,  il  fut  mis  à  mort 
par  ycelles  communes,  et  avec  lui  ung  gentil  homme 
nommé  Franquet  de  Béguines.  Pour  la  mort  desquelz 
ycelui  conte  de  Vendosme  fut  très  dolant.  Mais  il  n'en 
polt  avoir  autre  chose.  Et  avec  ce,  fut  ladicte  forte- 
resce tout  arse  et  démolie.  Dont  messire  Jehan  de 
Luxembourg  fut  fort  troublé  quand  il  vint  à  sa  con- 

i.  Marraines. 

2.  Autheuil,  en  Thiérarche,  à  quelque  distance  de  Moncomet. 

gnoissance,  à  cause  de  ce  que  ledit  Anthoine  estoit 
cousin  germain  de  ma  dame  Jelienne  de  Béthune,  sa 
femme,  fille  du  visconte  de  Meaulx.  Et  en  print  grant 
indignacion  contre  ceulx  de  Laon. 


DE  L'AN  MCCCCXXXI. 

[Du  1"  avril  1431  au  20  avril  1432.] 


CHAPITRE  G. 

Comment  les  gens  de  messire  Jehan  de  Luxembourg  prinrent  le  fort 
de  Saint- Vincent,  ouquel  ilz  furent  tous  mors  et  prins. 

En  l'an  dessusdit,  c'est  assavoir  au  commencement 
de  cest  an  mil  quatre  cens  trente  et  un,  se  assamblè- 
rent  aulcuns  capitaines  de  messire  Jehan  de  Luxem- 
bourg, conte  de  Ligney,  est  assavoir  messire  Simon 
de  Lalaing,  Bertran  de  Maincam,  Enguerand  de  Cré- 
qui,  Enguerand  de  Gribauval  et  aulcuns  autres,  acom- 
paigniés  de  quatre  cens  combatans  ou  environ,  des 
frontières  de  la  marche  de  Laonnois.  Si  s'en  alèrent 
tout  ensamble  jusques  au  fort  de  l'abbaye  de  Saint- 
Vincent  d'alès  Laon,  où  alors  se  tenoient  aulcuns  Fran- 
çois, et  entrèrent  dedens  par  subtilité  avant  qu'ilz  fus- 
sent appercus.  Et  là  commencèrent  à  faire  ung  grand 
cry,  auquel  cry  s'esveillèrent  ceulx  qui  layens  estoient 
en  une  forte  porte,  et  viguereusement  se  mirent  à  def- 
fence.  Durant  lequel  temps,  yceluy  effroy  fut  sceu  de- 

dens  la  cité  de  Laon  par  le  seigneur  de  Pennesat,  qui 
estoit  dedens.  Lequel  s'avala  pour  aler  quérir  secours 
dedens  Laon;  lequel  secours  il  amena.  Pour  quoy, 
sans  délay,  les  gens  d'armes  avec  le  commun,  tout 
yrié  de  savoir  telz  voisins  près  d'eulx,  se  habillièrent 
en  grand  nombre  et  yssirent  incontinent  hors  de  leur 
cité  pour  aidier  et  souscourir  leurs  gens,  qui,  comme 
dit  est,  estoient  dedens  la  forte  porte,  où  ilz  se  deffen- 
doient  contre  leurs  ennemis.  Desqueiz  une  partie  eri- 
tendoient  à  pillier  les  biens  de  ladite  abbeye  en  aulcuns 
lieux,  et  n'avoient  point  regard  àpoursuivir  premiers, 
ne  mettre  à  fin  leur  emprinse,  ne  aussi  aux  périls  qui 
leur  en  povoient  advenir.  Si  furent  tous  soubdaine- 
ment  envays  des  dessusdiz  gens  d'armes  d'un  com- 
mun accord,  et  très  asprement  combatus,  et  en  con- 
clusion, furent  mis  à  grand  meschief  et  à  desconfilure, 
et  en  y  moru  sur  la  place  soixante  des  plus  notables. 
Entre  lesquelz  y  furent  mors,  Bertran  de  Maincam  et 
Enguerranet  de  Gribauval.  Lequel  Enguerranet,  of- 
frant grand  finance  pour  sa  rançon,  ne  peut  estre  ad 
ce  receu,  pour  ce  que  lesdictes  communes  avoient  sur 
lui  grand  hayne  pour  la  diverse  et  désordonnée  guerre 
qu'il  leur  avoit  fait  long  temps  par  avant.  Et  messire 
Simon  de  Lalaing  fut  prins  prisonnier.  Et  eut  la  vie 
sauvée  par  le  moyen  d'un  gentil  galant  de  la  garnison, 
nommé  Archenciel,  qui  estoit  bien  amé  desdictes  com- 
munes. Avec  lequel  messire  Simon  fut  prins  Enguer- 
rand  de  Créqui  et  aulcuns  aultres,  en  petit  nombre. 
Et  le  surplus,  sachans  ceste  maie  adventure,  se  re- 
trayrent  es  lieux  dont  ilz  estoient  venus.  Pour  laquelle 
besongne  ainsi  advenue  le  dessusdit  messire  Jehan  de 
Luxembourg  eut  au  cueur  très  grant  tristresce ,  non 

pas  sans  cause,  car  il  perdy  en  ceste  destroussè  grand 
partie  de  ses  plus  vaillans  hommes  de  guerre.  Et  y  fut 
aussi  mort  le  frère  dudit  seigneur  de  Pennesach,  nommé 
Jamet. 

En  ce  temps,  fut  reconquis  le  fort  chastel  de  Ram- 
bures*  par  les  François.  Et  le  prinst  par  escliielle 
d'emblée  ung  nommé  Chariot  des  Mares,  qui  estoit 
au  seigneur  de  Rambures  prisonnier  en  Angleterre, 
auquel  ledit  chastel  appartenoit,  lequel  avoit  en  sa 
garde,  pour  la  partie  du  roi  Henry,  messire  Ferri  de 
Mailly.  Et  fut,  par  le  moyen  de  ceste  prinse,  grand 
entrée  pour  les  François  ou  pays  de  Vimeu  et  en  la 
marche  à  l'en^iron,  comme  cy  après  sera  déclairé. 


CHAPITRE   Cl. 

Comment  Pothon  de  Sainte-Treille  et  messire  Loys  deWaucourt 
furent  prins  des  Anglois. 

Item,  en  l'an  dessusdit,  le  raareschal  de  Boussac, 
Pothon  de  Sainte-Treille  et  messire  Loys  deWaucourt, 
et  aulcuns  aultres  capitaines  tenans  le  parti  du  roi 
Charles,  accompaigniés  de  huit  cens  combatans  ou 
environ ,  se  partirent  de  la  ville  de  Beauvais  pour  aler 
quérir  leur  aventure  et  fourer  le  pays  envers  Gournay 
en  Normendie.  Avec  lesquelz  y  estoit  ung,  que  les 
François  nommoient  Pastourel ,  et  le  vouloient  exaul- 
cier  en  renommée,  comme  et  par  telle  manière  que 
paravant  avoit  esté  Jehenne  la  Pucelle.  Si  fut  sceue 
leur  enlreprinse  et  reportée  au  conte  deWarwich,  le- 

1.  Rambures,  à  quatre  lieues  d'Abbeville. 

IV  28 

quel,  en  grand  diligence,  assambla  jusques  à  six  cens 
combatans  ou  environ,  et  chevaulcha  en  tirant  de 
Gournay  à  Beauvais,  et  rencontra  ses  ennemis,  qui 
point  ne  se  doubtoient  de  sa  venue,  auprès  d'une  ville 
nommée  — \  Lesquelz,  de  luy  et  de  ses  Ânglois  fu- 
rent asprement  assaillis,  et  en  fin,  sans  ce  que  par  eulx 
feust  faite  grand  deffence,  furent  desconfis  et  mis  en 
desroy.  Et  furent  prins  de  première  venue  Pothon  de 
Sainte-Treille,  messire  Loys  de  Waucourt,  et  avec  eulx 
soixante  combatans  ou  environ,  et  les  aultres,  réservés 
huit  ou  dix  qui  furent  mors,  se  sauvèrent  avec  ledit 
mareschal,  en  retournant  à  Beauvais.  Auprès  duquel 
lieu  furent  par  yceulx  Anglois  poursuivis  et  rechaciés 
moult  vivement.  Et  après,  ledit  conte  de  Warwick  ras- 
sambla  ses  gens  et  retourna  à  Gournay,  moult  joyeux 
de  sa  bonne  aventure,  et  depuis,  à  Rouen,  vers  le  duc 
de  Bethfort,  duquel  ilz  furent  joyeusement  receus. 


CHAPITRE  Cil. 

Comment  Maillotin  de  Bours  et  messire  Hector  de  Flavi  se  combatirent 
l'un  contre  l'autre  en  la  ville  d'Arras. 

Le  XX*  jour  du  mois  de  juing  en  cest  an ,  fut  fait  à 
Arras,  en  la  présence  du  duc  de  Bourgongne,  ung 
champ  d'armes  entreprins  paravant,  de  Maillotin  de 
Bours  appellant  contre  messire  Hector  de  Flavi  def- 
fendant.  Et  estoit  la  querelle  pour  ce  que  ledit  Mail- 
lotin avoit  accusé  ledit  messire  Hector  devers  ledit 


1 .  Le  Ms.  8346  laisse  le  nom  en  blanc.  Vérard  donne  la  leçon 
absurde  de  Gournay. 

duc  de  Bourgongne,  en  disant  qu'il  avoit  voulenté  de 
se  rendre  son  ennemi  et  se  tourner  du  parti  du  roy 
Cliarles,  et  luy  avoit  requis  qu'il  s'en  voulsist  aler 
avec  lui,  et  que  d'un  commun  accord  ilz  prinssent 
Gui  Guillebaut,  lequel  estoit  gouverneur  des  finances 
d'ycelui  duc,  ou  quelque  aultre  bon  prisonnier,  pour 
payer  leurs  despens.  Sur  lequel  rapport  avoit  esté 
chargé,  de  par  le  dessusdit  duc  audit  Maillotin,  que 
lui  mesmes  prist  ledit  Hector  et  l'amenast  prisonnier  à 
Arras.  Ce  qu'il  fist.  Car  lui,  receu  le  commandement 
dessusdit,  fut  acompaignié  de  gens  en  nombre  com- 
pétent, et  s'en  ala  à  ung  village  emprès  Corbie,  nommé 
Eouray.  Sy  le  manda,  et  ledit  messire  Hector  vint  de- 
vers lui,  comme  non  sachant  que  ledit  rapport  eust 
esté  fait  de  lui.  Si  y  vint  à  privée  maisnie.  Car  ledit 
Maillotin  faignoit  qu'il  vouloit  parler  audit  messire 
Hector.  Et  quant  ledit  Hector  fut  venu  devers  lui,  tan- 
tost  le  prinst  et  le  fist  prisonnier,  et  le  mena  audit  lieu 
d' Arras,  où  il  fut  longue  espace.  Nientmains,  par  le 
pourchas  de  ses  amis ,  fut  mené  à  Hesdin ,  en  la  pré- 
sence du  duc.  Et  aussy  ledit  Hector  se  excusa  moult 
fort  de  ce  qu'on  lui  mettoit  sus ,  disant  entre  aultres 
choses  que  ledit  Maillotin  mesmes  l'avoit  re(juis  de 
pareil  cas  dont  il  l'accusoit.  Toutefois,  la  besongne  fut 
tant  pourparlée  entre  les  parties,  que  Maillotin  jetta 
son  gaige,  et  messire  Hector  le  leva  par  le  congié  du 
prince.  Si  leur  fut  jour  assigné  au  xx*  jour  de  juing, 
comme  dit  est.  Et  y  pouvoit  avoir  environ  quarante 
jours  de  jour*.  Si  baillèrent  chascun  bon  respondant 
de  comparoitre  en  personne  audit  jour.  Laquelle  chose 

4.  C'est-à-dire  quarante  jours  de  délai  pour  répondre  à  l'appel. 

ilz  firent.  Et  pour  tant ,  en  ce  mesme  jour,  environ 
dix  heures ,  vint  le  duc  de  Bourgongne  de  son  hostel 
d'Arras,  grandement  acompaignié  de  sa  chevalerie  et 
aultres  nobles,  à  son  eschafault ,  qui  estoit  fait  pour  lui, 
tout  propice,  sur  le  grand  marchié,  contre  le  milieu 
des  lices  qui  par  avant  avoient  esté  faites  ou  lieu  acous- 
tumé.  Dedens  lequel  eschafault  entrèrent  avec  ledit 
duc  les  contes  de  Saint  Pol ,  de  Ligney  et  pluiseurs 
aultres  notables  chevaliers  et  escuyers.  Si  avoit  dedens 
ledit  parc  deux  pavillons  tendus,  et  au  dehors  d'yceulx 
deux  grandes  chayères  de  bois  pour  les  deux  cham- 
pions. Et  estoit  celui  de  Maillolin  au  dextre  lez  du 
duc,  pour  ce  qu'il  estoit  appellant,  et  le  messire  Hector 
au  senestre.  Lequel  pavillon  du  dessusdit  messire 
Hector  estoit  armoyé  moult  richement  de  seize  ma- 
nières de  blasons,  c'est  assavoir  des  costez  dont  lui  et 
ses  ancestres  estoient  yssus,  et  dedens  ycelui  estoit 
figuré  ung  sépulcre,  pour  ce  que  ycelui  messire  Hector 
avoit  esté  fait  chevalier  ou  sépulcre  de  Jhérusalem. 
Si  fut  assez  brief  ensuivant  le  dessusdit  Maillotin  ap- 
pelle par  le  roy  d'armes  à  venir  comparoir  en  personne 
au  jour  qui  lui  estoit  assigné.  Lequel  Maillotin,  envi- 
ron onze  heures,  yssi  de  son  hostel,  acompaignié  du 
seigneur  de  Chargni,  du  seigneur  de  Humières  et  de 
messire  Pierre  Quiéret,  seigneur  de  Ramencourt,  avec 
pluiseurs  aultres  gentilz  hommes,  ses  parens  et  amis,  et 
séoit  sur  ung  cheval  couvert  de  ses  armes,  et  si  estoit 
armé  de  plain  harnas,  le  bacinet  ou  chief,  la  visière 
abatue,  tenant  en  l'une  de  ses  mains  sa  lance,  et  en 
l'aultre  tenoit  l'une  de  ses  espées,  desquelles  il  en  avoit 
deux.  Et  si  avoit  une  grosse  daghe  pendue  à  son  costé 
au  harnas.  Et  menoient ,  deux  des  chevaliers  dessus- 

diz,  estant  tout  à  pied,  son  cheval  par  le  frain.  Et 
ainsi  vint  jusques  à  la  barrière  des  lices,  au  dehors 
desquelles  il  fîst  le  serement  acoustumé  en  tel  cas,  en 
la  main  de  messire  Jaque  de  Brimeu,  qui  à  ce  estoit 
commis.  Après  lequel  serement  lui  fut  la  barrière  ou- 
verte. Si  entra  dedens,  lui  et  ses  gens,  qui  estoient 
tout  à  pied,  à  tout  lesquelz  il  se  ala  présenter  au  duc 
de  Bourgongne  devant  son  eschaffault,  et  puis  re- 
tourna à  sa  chayère,  où  il  descendi  jus  de  son  cheval, 
et  entra  en  son  pavillon  pour  lui  reposer  et  attendre 
son  adversaire.  Et  avec  lui  entra  aussi  le  seigneur  de 
Chargni,  qui  le  introduisoit  de  ce  qu'il  avoit  à  faire,  et 
aulcuns  aultres  de  ses  plus  privés.  Et  assez  brief  en- 
suivant, le  roy-d'armes  d'Artois  dessusdit  appella  mes- 
sire Hector  de  Flavy,  ains  qu'il  avoit  fait  l'aultre.  Lequel 
messire  Hector,  environ  le  quart  d'une  heure  après, 
yssi  hors  de  son  hostel  et  vint  tout  à  cheval,  armé  et 
embastonné  comme  avoit  fait  son  adversaire ,  jusques 
à  la  barrière  des  lices,  grandement  acompaignié  de 
pluiseurs  gentilz  hommes ,  entre  lesquelz  estoient  les 
deux  enfans  du  conte  de  Saint  Pol,  est  assavoir  Loys 
et  Thiébault.  Et  menoient  tout  à  pied  son  cheval  par 
le  frain,  et  les  aultres  seigneurs  suivoient  derrière,  tout 
à  pied,  est  assavoir  le  seigneur  d'Antoing,  le  visdame 
d'Amiens,  Jehan  de  Flavy,  frère  dudit  messire  Hector, 
Hue  de  Lannoy,  le  seigneur  de  Chauny,  le  seigneur 
de  Saveuses,  messire  Jehan  de  Fosseus,  le  seigneur  de 
Crievecuer  et  très  grand  nombre  d' aultres  notables 
chevaliers  et  escuyers.  Lesquelz  venus  à  ycelle  bar- 
rière, fut  par  ledit  messire  Hector  fait  le  sairement,  et 
puis  entra  dedens,  et  se  ala  présenter  au  dessusdit  duc 
de  Bourgongne,  et  après  retourna  à  sa  chayère,  où  il 

descend!  de  son  cheval,  et  puis  entra  en  son  pavillon. 
Si  alèrent  assez  tost  après,  tous  deux,  devant  l'eschaf- 
fault  d'ycelui  duc,  et  tout  à  pied,  où  ilz  firent  le  saire- 
ment  dessus  le  livre,  chascun  de  combatre  sur  bonne 
querelle,  et  après  retournèrent  en  leurs  lieux.  Et 
adonc  fut  cryé  parle  roy-d'armes  dessusdit,  que  sur  le 
hart  tout  homme  vuidast  les  lices,  si  non  ceulx  qui 
esloient  commis  à  les  garder.  Et  lors,  on  osta  les 
chayères  et  pavillons,  et  fut  cryé  de  rechief  qu'on  lais- 
sas! aler  les  champions  et  qu'ilz  feissent  leur  debvoir. 
Sy  avoit  esté  ordonné  de  par  le  prince,  que  de  chas- 
cune  partie  demourassent  dedens  les  lices  huit  hom- 
mes, de  leurs  plus  pi  ochains,  non  armés,  avec  les  huit 
qui  estoient  commis  pour  les  prendre  et  lever  quand 
ilz  en  auroient  le  commandement  du  juge.  Et  leurs 
chevaulx,  qui  esloient  cou  vers  de  leurs  armes,  furent 
laissiés  aler.  Après  lequel  cry  dessusdit,  Maillotin  de 
Bours,  qui  estoit  appellant,  commença  à  marcher  tout 
premier,  et  après  messire  Hector  vint  contre  lui,  chas- 
cun d'eux  paumoiant  leurs  lances  gentement.  Lesquelz, 
à  l'approuchier,  les  jetterent  l'un  contre  l'autre,  et 
point  ne  s'entre  attaindirent.  Et  incontinent,  moustrant 
signe  de  moult  hardiesce,  approuchèrent  l'un  l'aultre. 
Toutefois,  en  ce  faisant,  messire  Hector  leva  audit 
Maillotin  la  visière  de  son  bacinet,  de  cop,  d'espée  par 
plusieurs  fois,  tant  qu'on  véoit  son  visaige  plainement, 
pour  quoy,  le  plus  d'yceulx  là  estant,  tenoient  messire 
Hector  estre  au  desus  de  sa  querelle.  Nientmains  ledit 
Maillotin,  sans  lui  pour  ce  esbahir,  à  toutes  les  fois  la 
referma  vistement ,  en  frapant  de  son  espée  par  des- 
sus, et  en  desmarchant  ung  pas.  Durant  lequel  temps 
que  les  deux  champions  dessusditz  moustroient  signe 

de  grand  hardiesse  et  vaillance  Tun  contre  l'autre,  fut 
dit  par  le  duc  de  Bourgongne,  qu'on  les  prenist  en  ce 
point.  Laquelle  chose  fut  faite  sans  délay  par  ceux 
commis  à  ce  faire.  Et  n'avoient  point  tiré  de  sang  l'un 
de  l'aultre.  Si  fut  tantost  ordonné  que  chascun  retour- 
nast  en  son  hostel.  Laquelle  chose  ilz  firent,  et  assi- 
rent hors  des  lices,  aussi  tost  l'un  comme  l'autre,  chas- 
cun par  son  lez.  Et  le  lendemain,  chascun  d'eux  dis- 
nèrent  à  la  table  du  duc  ;  et  estoit  messire  Hector  au 
dextre  lez.  Après  lequel  disner  leur  fut  ordonné  de  par 
ycelui  duc,  sur  paine  capital,  que  jamais  ne  portassent 
dommage  ne  deshonneur  l'un  à  l'aultre,  ne  à  leurs 
amies  allés  et  bien  vueillans,  et  avec  ce  leur  fîst  par- 
donner la  malveillance  qu'ilz  avoient  l'un  à  l'aultre,  et 
les  fist  couchier  ensamble. 


CHAPITRE    cm. 

Comment  les  gens  du  roy  Charles  volrent  prendre  la  ville  de  Corbie. 

En  ce  mesme  temps,  se  assamblèrent  plusieurs  des 
capitaines  du  roy  Charles,  est  assavoir  le  seigneur  de 
Longueval ,  Anthoine  de  Chabennes ,  Blanchefort , 
Alain  Géron  et  plusieurs  aultres.  Si  chevauchèrent 
tous  ensamble  avec  leurs  gens  vers  la  ville  de  Corbie, 
laquelle  ilz  cuidèrent  prendre  par  soubdain  assault, 
mais  par  la  diligence  de  l'abbé  dudit  lieu  la  dicte  ville 
fut  moult  bien  deffendue,  et  ceulx  qui  estoient  dedens. 
Et  aussi  ilz  furent  fort  confortés  de  Jehan  de  Hu- 
mières,  Ângeux  de  Gribauval,  etaulcuns  aultres  gentilz 
hommes  qui  estoient  avec  eux.  Et  tant,  que  en  con- 
clusion ilz  furent  reboutez,  et  y  perdirent  de  leurs 


440  CHRONIQUE  [U31] 

gens.  Et  mesmement,  ledit  Alain  Géron  fut  navré  moult 
durement  et  mis  comme  en  péril  de  mort.  Si  furent 
ars,  à  l'occasion  d'eulx,  ung  très  biaulx  faulx  bours  au 
lès  vers  FeuUoy  *.  Et  après  se  départirent  et  alèrent 
fourer  le  pays  sur  l'eaue  de  Somme.  Et  prinrent  le 
chastel  de  Morcourt*  et  le  Lion*,  qui  estoit  au  seigneur 
de  Longueval,  et  firent  du  grand  dommage  au  pays. 
Mais  en  assés  brief  terme,  ilz  laissièrent  ladicte  forle- 
resce ,  et  s'en  retournèrent  es  lieux  dont  ilz  estoient 
yssus,  pour  doubte  qu'ils  ne  fussent  asségiés  dedens. 
Lesquelles  forteresces  furent  démolies  et  abatues, 
par  l'ordonnance  du  duc  de  Bourgongne. 


CHAPITRE  GIV. 

Comment  le  seigneur  de  Barbazan  uilstle  siège  devant  le  chastel  d'Anglure 
que  tenoient  les  gens  du  duc  de  Bourgongne. 

En  cest  an,  le  seigneur  de  Barbazan,  qui  le  plus  du 
temps  se  tenoit  avec  le  duc  de  Bar  es  marcbes  de 
Cbampaigne,  mist  le  siège  devant  le  cbastel  d'Anglure*, 
que  tenoient  les  gens  du  duc  de  Bourgongne.  Et  en 

estoit  capitaine  ung  nommé '  qui  diligamment  le 

deffendi.  Mais  par  continuacion  furent  fort  approu- 
cbiés  et  combatus,  tant  de  canons  comme  d'aultre 
artillerie.  Et  entretant  que  ce  se  faisoit,  en  furent  les 

1.  Fouilloy,  à  un  kilomètre  de  Corbie. 

f.  Morcourt  (Somme),  à  dix  kilomètres  de  Corbie. 

3.  Lihons,  en  Santerre? 

4.  Anglure  (Marne). 

5.  Le  nom  en  blanc  dans  le  ms.  8346.  Vérard  passe  toute  la 
phrase. 


[4431]  D'ENGUERRAN  DE  MONSTRELET.  44i 

nouvelles  portées  au  duc  de  Bethfort ,  lequel ,  pour 
lever  ledit  siège,  y  envoia  le  conte  d'Arondel,  l'en- 
fant de  Warwich,  le  seigneur  de  l'Isle-Âdam,  le  sei- 
gneur de  Chastillon,  le  seigneur  de  Bonneul  et  aultres 
capitaines,  à  tout  seize  cens  combatans  ou  environ. 
Lesquelz,  par  aulcuns  jours,  chevaulchèrent  tant,  qu'ilz 
vinrent  assez  près  duditlieu  d'Anglure,  où  ilz  trouvè- 
rent ledit  seigneur  de  Barbazan.  Lequel,  sachant  leur 
venue,  s'estoit  desjà  retrait  en  ung  lieu  qu'il  avoit  for- 
tifié assés  à  son  advantaige.  Si  y  eut  entre  les  parties 
aulcunes  escarmuches,  èsquelles  furent  mors  de  seize 
à  vingt  hommes  d'entre  eulx ,  et  ledit  seigneur  de 
l'Isle-Adam  y  fut  blécié.  Et  pour  ce  que  les  Ânglois  et 
Bourguignons  veirent  que  bonnement  sans  trop  grand 
dangier  ne  povoient  combattre  leurs  ennemis ,  ilz  ti- 
rèrent leurs  gens  hors  de  la  forteresce ,  avec  la  dame 
du  lieu,  et  cachèrent  le  feu  dedens^  Et  après  ce,  se 
retrayrent  vers  Paris  et  es  lieux  dont  ilz  s'estoient 
partis. 

Ledit  seigneur  de  Barbazan  avoit  esté  commis  de 
par  le  roy  Charles  de  France  gouverneur  et  capitaine 
des  pays  de  Brie ,  de  Laonnois  et  de  Champaigne ,  et 
avant  qu'il  asségeast  Anglure,  avoit  conquis  Norinville 
en  Laonnois,  Voisines  et  aultres  pluiseurs  places.  Et 
fut  audit  siège  d'Anglure  environ  ung  mois.  Si  estoient 
avec  lui  le  seigneur  de  Conflans,  messire  Jehan,  bas- 
tard  de  Dampierre ,  et  grand  nombre  de  communes. 
Et  quand  ce  vint  que  les  Anglois  et  Bourguignons 
dessus  nommés  vindrent  pour  lever  ledit  siège,  à  une 
escarmuclie  que  firent  les  asségiés,  gaignièrent  les 

1.  «  Et  mirent  le  feu  dedans.  »  (^er.) 

François  ycelle  forteresce.  Mais  prestement  fut  recon- 
quise par  les  desusdiz  Anglois,  et  pour  ce  fut  elle 
mise  en  feu  et  en  flambe  et  du  tout  démolie,  comme 
dit  est  desus. 


CHAPITRE   GV. 

Comment  Jehenne  là  Piicelle  fu  condampnée  à  estrearsse  et  mise  à  mort 
dedens  la  cité  de  Rouen. 

S'ensuit  la  condempnacion  qui  fu  faite  en  la  cité 
de  Rouen  contre  Jehenne  la  Pucelle,  comme  il  puet 
apparoir  par  lettres  envoyées  de  par  le  roy  Henri 
d'Angleterre  au  duc  de  Bourgongne.  Desquelles  la 
copie  s'ensuit. 

«  Très  chier  et  très  amé  oncle.  La  fervente  dévo- 
cion  que  sçavons  vous  avoir  comme  vray  prince  ca- 
tholique à  nostre  mère  sainte  Eglise  et  l'exaltacion  de 
nostre  sainte  foy,  raisonnablement  nous  exorte  et 
admoneste  de  vous  signifier  et  escripre  ce  qu'à  l'on- 
neur  de  nostre  dicte  mère  sainte  Eglise,  fortificacion 
de  nostre  foy  et  extirpacions  d'erreurs  pestilencieuses, 
a  esté  en  ceste  nostre  ville  de  Rouen  fait  jà  nagaires 
sollempnellement.  Il  est  assez  commune  renommée,  jà 
comme  par  tout  divulguée,  comment  celle  femme , 
qui  se  faisoit  nommer  Jehenne  la  Pucelle,  erronnée, 
s'estoit,  deux  ans  et  plus,  contre  la  loy  divine  et  Testât 
de  son  sexe  féminin  vestue  en  habit  d'homme,  chose 
à  Dieu  abhominable,  et  en  tel  estât  transportée  devers 
nostre  ennemi  capital  et  le  vostre.  Auquel  et  à  ceulx 
de  son  parti,    gens  d'église,  nobles  et  populaires, 

donna  souvent  à  entendre  qu'elle  estoit  envoiée  de 
par  Dieu ,  en  se  présumptueusement  vantant  qu'elle 
avoit  souvent  communicacion  personnelle  et  visible 
avec  saint  Michel  et  grande  multitude  d'angles  et  de 
saintes  de  Paradis,  comme  sainte  Katherine  et  sainte 
Marguerite.  Par  lesquelz  faulx  donné  à  entendre,  et 
l'espérance  qu'elle  promettoit  de  victoires  futures, 
divertit  plusieurs  cueurs  d'hommes  et  de  femmes  de 
la  vérité  et  les  convertit  à  fables  et  mençonges.  Se 
vesti  aussi  d'armes  appliquées  pour  chevaliers  et 
escuyers,  leva  estendart,  et,  en  trop  grand  oultrage, 
orgueil  et  présumpcion ,  demanda  avoir  et  porter  les 
très  nobles  et  excellentes  armes  de  France ,  ce  que  en 
partie  elle  obtint.  Et  les  porta  en  plusieurs  courses  et 
assaulx,  et  ses  frères,  comme  on  dist,  c'est  assavoir, 
ung  escu  à  deux  fleur  de  lis  d'or  à  champ  d'azur  et 
une  espée  la  pointe  en  hault  férue  en  une  couronne. 
En  cest  estât  s'est  mise  aux  champs,  a  conduict  gens 
d'armes  et  de  trait  en  exercite  et  grans  compaignies, 
pour  faire  et  exercer  cruaultés  inhumaines,  en  ex- 
pandant  le  sang  humain,  en  faisant  sédicions  et  com- 
mocions  de  peuple,  le  induisant  à  parjuremens, 
rebellions,  suppersticions  et  faulses  créances,  en  per- 
turbant toute  vraie  paix  et  renouvelant  guerre  mortelle, 
en  se  souffrant  honnourer  et  révérer  de  pluiseurs 
comme  femme  sanctifiée,  et  aultrement  dampnable- 
ment  ouvrant,  en  divers  cas  longs  à  exprimer,  qui 
toutes  voies  ont  esté  en  plusieurs  lieux  assez  congneus. 
Dont  presque  toute  la  chrestienté  a  esté  toute  scan- 
dalisée. Mais  la  divine  puissance,  ayant  pitié  de  son 
peuple,  qui  ne  l'a  longuement  voulu  laisser  en  péril , 
ne  souffert  demourer  es  vaines,  périlleuses  et  nouvelles 

crudelités  où  jà  legièrement  se  mettoit,  a  voulu  per- 
mettre, sa  graude  miséricorde  et  clémence,  que  ladicte 
femme  ait  esté  prinse  en  vostre  ost  et  siège,  que  teniez 
lors  de  par  nous  devant  Compiengne ,  et  mise  par 
vostre  bon  moyen  en  nostre  obéyssance  et  domina- 
cion.  Et  pour  ce  que  dès  lors  fusmes  requis  par  l'é- 
vesque,  ou  diocèse  duquel  elle  avoit  esté  prinse,  que 
ycelle  Jehenne,  notée  et  diffamée  de  criesmes  de  lèze 
majesté  divine,  lui  feissions  délivrer  comme  à  son 
juge  ordinaire  ecclésiastique,  nous,  tant  pour  la  révé- 
rence de  nostre  mère  sainte  Église  ,  de  laquelle  vou- 
lons les  ordonnances  préférer  à  nos  propres  faiz  et 
et  voulentés  comme  raison  est,  comme  aussi  pour 
honneur  et  exaltacion  de  nostre  dicte  saincte  foy,  luy 
feismes  baillier  ladicte  Jehenne  ,  adfm  de  ly  faire 
son  procès,  sans  ent  vouloir  estre  prinse  par  les 
gens  et  officiers  de  nostre  justice  séculière  aulcune 
vengance  ou  pugnicion,  ainsi  que  faire  nous  estoit 
raisonnablement  licite,  attendu  les  grans  dommages 
et  inconvéniens,  les  horribles  homicides  et  détestables 
cruaiiltés  et  aultres  maulx  innumérables  qu'elle  avoit 
commis  à  l'encontre  de  nostre  signourie  et  loyal 
peuple  obéyssant.  Lequel  évesque,  adjoint  avec  lui  le 
vicaire  de  l'inquisiteur  des  erreurs  et  hérésies,  et 
appelle  avec  eulx  grand  et  notable  nombre  de  solemp- 
nelz  maistres  et  docteurs  en  théologie  et  droit  canon, 
commença,  par  grande  sollempnité  et  deue  gravité,  le 
procès  d'ycelle  Jehenne.  Et  après  ce  que  lui  et  ledit 
inquisiteur,  juges  en  ceste  partie,  eurent  par  pluiseurs 
journées  interrogé  ladicte  Jehenne,  firent  les  confes- 
sions et  assercions  d'icelle  meurement  examiner  par 
lesdiz  maistres  docteurs,  et  généralment  par  toutes  les 

facultés  de  nostre  très  chière  et  très  amée  fille  l'Uni- 
versité de  Paris,  devers  laquelle  lesdictes  confessions 
et  assercions  ont  esté  envoyées.  Par  l'oppinion  et  dé- 
libéracion  desquelz,  trouvèrent  lesdiz  juges  ycelle 
Jehenne  supersticieuse,  devineresse  de  déables ,  blas- 
phemeresse  en  Dieu  et  en  ses  sains  et  saintes,  scisma- 
tique  et  errant  par  moult  de  fois  en  la  foy  de  Jliésu- 
crist.  Et  pour  la  réduire  et  ramener  à  la  unité  et  com- 
munion de  nostre  dicte  mère  sainte  Eglise,  le  purgier 
de  ses  horribles  et  pernicieux  criesmes  et  péchiés,  et 
garir  et  préserver  son  ame'  de  perpétuelle  paine  et 
dampnacion,  fut,  souvent  et  par  bien  long  temps,  très 
charitablement  et  doulcement  admonestée  à  ce  que 
toutes  erreurs  feussent  par  elle  regettées  et  mises 
arière,  voulsist  humblement  retourner  à  la  voie  et 
droit  sentier  de  vérité,  ou  aultrement  elle  se  metoit  en 
grand  péril  de  âme  et  de  corps.  Mais  le  très  périlleux 
et  divisé  esperit  d'orgueuil  et  d'oultrageuse  présump- 
cion,  qui  tousjours  s'esforce  de  vouloir  empescher  le 
unité  et  sceurte  des  loyaulx  chrestiens,  occupa  et  dé- 
tint tellement  en  ses  liens  le  courage  d'ycelle  Jehenne, 
que  pour  quelconque  saincte  doctrine  ou  conseil,  ne 
autre  doulce  exortacion,  qu'onques  on  l'y  eust  admi- 
nistrée, son  cuer  endurci  et  obstiné  se  ne  veut  humi- 
lier, ne  amolier.  Mais  se  vantoit  souvent  que  toutes 
choses  qu'elle  avoit  faites  estoient  bien  faites ,  et  les 
avoit  faites  du  commandement  de  Dieu  et  desdictes 
sainctes  vierges,  qui  visiblement  s' estoient  à  elle  apa- 
rues,  et,  que  pis  est,  ne  recognoissoit,  ne  ne  vouloit 
recongnoistre  en  terre,  fors  Dieu  seulement  et  les  sains 
de  Paradis,  en  refusant  et  déboutant  le  jugement  de 
nostre  saint  père  le  pappe,  du  concilie  général  et  la 

universelle  Eglise  militant.  Et  véans ,  les  juges  ecclé- 
siastiques, sondit  courage  par  tant  et  si  longue  espace 
de  temps  endurci  et  obstiné ,  la  firent  mener  devant 
le  clergié  et  le  peuple  ylec  assamblé  en  très  grande 
multitude  ;  en  la  présence  desquelz  furent  prescbés, 
exposés,  et  déclarés  sollempnellement  et  publique- 
ment par  ung  notable  maistre  en  théologie,  à  l'exac- 
tion de  nostre  foy,  extirpacion  des  erreurs  et  édifica- 
cion  et  amendement  du  peuple  chrestien.  Et  de  rechief 
fut  charitablement  admonestée  de  retourner  à  l'union 
de  saincte  Eglise,  et  de  corriger  ses  fauites  et  erreurs  en 
quoy  pertinace  et  obstinée  [restoit]\  Et  en  ce  consi- 
déré, les  juges  dessusdiz  procédèrent  à  prononcer  la 
sentence  contre  elle,  en  tel  cas  de  droit  introduicte  et 
ordonnée.  Mais  avant  ce  que  la  sentence  fust  parlutte, 
elle  commença,  par  samblant,  à  muer  son  courage, 
disant  qu'elle  vouloit  retourner  à  saincte  Eglise.  Ce 
que  voulentiers  et  joyeusement  oyrent  les  juges  et  le 
clergié  dessusdiz,  qui  à  ce  la  receurent  bénignement, 
espérans  par  ce  moyen  son  ame  et  son  corps  estre 
rachetés  de  perdicion  et  tourment.  Âdoncques  se 
submist  à  l'ordonnance  de  saincte  Eglise,  et  ses  erreurs 
et  détestables  criesmes  révocqua  de  la  bouche  et  ab- 
jura publiquement,  signant  de  sa  propre  main  la  cé- 
dule  de  ladicte  révocacion  et  abjuracion.  Et  par  ainsi, 
nostre  piteuse  mère  saincte  Eglise,  soy  esjoyssant  sur 
la  pécheresse  faisant  pénitence,  voullant  la  brebis  re- 
tourner et  recouvrer,  (^ui  par  le  désert  s'estoit  esgarée 
etfourvoiée,  ramener  avec  les  aultres,  ycelle  Jehenne, 
pour  faire  pénitence,  condempna  en  chartre.   Mais 

i .  Vérard  met  en  quoy  elle  estait  obstinée. 

gaire  de  temps  ne  fust  ylec,  que  le  feu  de  son  orgueil, 
qui  sambloit  estre  estaint  en  \celle ,  rembrasa  en 
flambes  pestilencieuses  par  les  soufïlemens  de  Ten- 
nemy.  Et  tantost,  ladicte  femme  maleurée  recbey  es 
erreurs  et  faulses  esrageries,  que  par  avant  avoit  pro- 
férées et  depuis  révocquées  et  objurées,  comme  dit 
est.  Pour  lesquelles  causes,  seloncq  ce  que  les  juge- 
mens  et  institucions  de  saincle  Eglise  l'ordonnèrent, 
adfin  que  dore  en  avant  elle  ne  contaminast  lesaultres 
membres  de  Jhésucrist,  elle  fut  de  recbief  praicliée 
publiquement.  Et  comme  elle  fust  rescheue  es  cries- 
mes  et  faultes  vilaines  par  elle  acousturaées,  fut  dé- 
laissié  à  la  justice  séculière,  laquelle  incontinant  la 
commanda  à  estre  brûlée.  El  véant  son  finement  ap- 
proucbier,  elle  congnut  plainement  et  confessa  que 
les  esperis  qu'elle  disoit  estre  apparans  à  elle  souvente 
fois,  esloient  malvaix  et  mençongiers,  et  que  les  pro- 
messes que  yceulx  esperis  ly  avoient  plusieurs  fois 
faites  de  la  délivrer,  estoient  faulses,  et  ainsi  se  con- 
fessa par  lesdiz  esperis  avoir  esté  deceue  et  démoquié. 
Si  fut  menée  par  ladicte  justice  laye  en  vieil  marcliié 
dedens  Rouen,  et  là  publiquement  fut  arsse,  à  la  veue 
de  tout  le  peuple.  » 

Laquelle  chose  ainsi  faite,  le  dessusdit  roy  d'Angle- 
terre signifia  par  ses  lettres  au  dessusdit  duc  de  Bour- 
gongne,  adfin  que  ycelle  exécucion  de  justice,  tant 
par  lui  comme  les  aultres  princes,  fut  publiée  en  plui- 
seurs  lieux,  et  que  leurs  gens  et  subjectz  dore  en 
avant  feussent  plus  seurs  et  mieulx  adverlis  de  non 
avoir  créance  en  telles  ou  semblables  erreurs^  qui 
avoient  régné  pour  et  à  l'occasion  de  ladite  Pucelle. 

CHAPITRE  GVI. 

Comment  le  concilie  fu  remis  et  ordonné  à  Basle  par  l'ennort 
et  induction  de  l'empereur  d'Alemaigne. 

En  cest  an ,  fut  par  notre  saint  père  le  pape  et  par 
l'église  universelle  constitué  à  tenir  un  concilie  général 
en  la  ville  de  Basle,  lequel  avoit  esté  promu  à  estre 
assamblé  durant  le  pape  Martine  Laquelle  ville  de 
Basle  est  une  cité  assez  puissant  et  plantureuse  de 
biens,  située  et  assise  sur  la  rivière  du  Rin.  Auquel 
lieu  se  commencèrent  àassambler  les  députés  de  plui- 
seurs  estudes  et  nacions.  Entre  lesquelz  y  vindrent,  en 
notable  et  sollempnelle  compaignie,  ceulx  de  l'Univer- 
sité de  Paris,  les  ambassadeurs  de  l'empereur  d'Ale- 
maigne, de  pluiseurs  rois,  princes,  prélatz  et  collèges 
en  grand  nombre.  Si  advint  que  le  pape  Eugène  volt 
délayer  de  remettre  ycelui  concilie  jusques  à  an  et 
demi  ensuivant,  et  le  translater  à  Boulongne  la  Crasse, 
que  les  Grigois^  y  peussent  venir.  Mais  pour  ce  que 
l'empereur  ly  escripvi  moult  instamment  ses  lettres^ 
touchant  en  ycelle  l'entretenement  dudit  concilie,  de- 
meura ycelui  en  son  estât.  Desquelles  lettres  ou  en 
substance  la  teneur  s'ensuit. 

Premièrement,  contenoient  les  lettres  de  l'empereur, 

1 .  Le  pape  Martin  V  mourut  d'un  coup  d'apoplexie  dans  la  nuit 
du  20  au  21  février  de  l'an  4431.  Il  avait  indiqué,  d'abord  à 
Pavie,  puis  à  Sienne,  enfin  à  Basle,  le  fameux  concile  qui  se  tint 
dans  cette  dernière  ville,  et  dont  l'ouverture  se  fit  le  23  juillet.  Il 
eut  pour  successeur  Eugène  IV. 

2.  Les  Grecs. 

qu'il  désiroit  moult  que  le  concilie  de  Basle  ne  fust 
dissipé,  ne  relardé  pour  l'espérance  de  Grieux.  Car  on 
avoit  moult  de  fois  labouré  sans  effect  pour  les  atraire 
à  l'union  de  nostre  mère  saincte  Eglise ,  mais  consil- 
loit  mieulx  de  arrachier  et  extirper  les  hérésies  ré- 
gnans.  Item,  car  ceulx  du  concilie  avoient  escript  à 
ceulx  de  Praghe  *  appelles  Housses,  qu'ilz  venissent  au 
présent  concilie,  et  l'empereur  leur  en  avoit  escript 
pareillement,  et  pour  y  venir,  donné  saufconduit.  Et 
sambloit  qu'ilz  avoient  intencion  de  y  venir ,  car  ilz 
avoient  eu  grand  perte  entre  les  Hongres ,  et  si 
avoient  esté  repoussés  par  deux  fois  du  duc  d'Oste- 
rice^  Item,  pour  ce  que  les  Pragois  sçavoient  que  le 
saint  concilie  estoit  principalment  tenu  pour  détruire 
et  abolir  leurs  hérésies,  povoit-on  espérer  que  par  in- 
formacion ,  sans  disputacion,  on  les  convertiroit  à 
bonne  créance.  Item,  s'il  advenist  qu'ilz  ne  se  volsis- 
sent  consentir,  ni  condescendre  à  raison,  ceulx  du 
concilie,  estans  de  tous  pays ,  admonesteroient  ceulx 
de  leurs  contrées  à  venir  destruire  ces  Pragois.  Item, 
pour  ce  qu'ilz  veulent  approuver  leur  secte  par  sainte 
escripture,  se  on  délaissoit  le  concilie,  ilz  diroient 
qu'on  ne  sçauroit  que  respondre  à  leurs  raisons  et 
que  riens  n'estoit  du  concilie,  et  parainsi  se  enhar- 
diroient  en  leurs  faulses  créances  et  pervers  erreurs. 
Item,  par  ce  que  renommée  couroit  que  le  saint  con- 
cilie estoit  assamblé  présentement  pour  réformer  les 
meurs  du  peuple  chrestien  et  aussi  Testât  de  l'Église , 
si  estoit  à  doubler  que  les  gens  lais ,  qui  moult  par- 

i.  Prague.  Elle  était  alors  au  pouvoir  des  Hussites. 
2.  Albert,  duc  d'Autriche. 

loient  sur  leur  estât ,  diroient  que  s'en  assarobloit  et 
puis  qu'on  départesist  le  concilie  ainsi  qu'on  avoit  jà 
fait  à  Pise  et  à  Constance ,  que  c'estoit  sans  utilité  et 
prouffit,  et  que  ce  n'estbit  que  une  moquerie  et  con- 
fusion. Item,  estoitle  concilie  commencé  pour  appai- 
sier  les  discencions  qui  par  espécial  esloient  en  la  foy 
entre  clercs   et  laiz,   pour  quoy  ceulx  du  concilie 
av oient  jà  escript  et  mandé  aulcunes  \'illes  de  venir  au 
concilie,  et  par  espécial  aulcunes  villes  en  Saxongne, 
dont  l'une  ville  est  assavoir  Mayerborc*,  avoit  bouté 
hors  son  évesque  avec  le  clergié ,  et  aultres  s'estoient 
rebellés  à  leurs  évesques.  Et  pour  ce  qu'ilz  estoient 
enclins  aux  Pragois ,  estoit  à  doubler ,  ou  cas  que  le 
concilie  se  départesist,  que  ceulx  ci  et  aultres  se  met- 
teroient  avec  yceulx  Pragois,  tant  qu'à  grand  peine  on 
y  porroit  remédier.  Item,  jà  soit  que  pluiseurs  princes 
et  villes  situées  et  assises  entour  les  Pragois  avoient 
fait  trièves  avec  yceulx ,  toutefois  la  grigneur  partie  se 
tenoient  encore  fermemment  à  yceulx,  espérant  sur  la 
provision  du  concilie,  mais  se  ilz  sçavoient  le  départe- 
ment d'ycelui,  si  feroient  aussi  trièves  comme lesaultres, 
dont  il  s'ensuiveroit  qu'ilz  se  ahorderoient  avec  les  Pra- 
gois. Item,  avoit  on  eu  advis  sur  le  concilie  de  pacifier 
plusieurs  rois,  princes  et  aultres,  et  en  ce  commencé  à 
trouver  moyens  de  paix.  Mais  se  le  concilie  estoit  sé- 
paré, yceulx  princes  estoient  bien  taillés  d'eulx  em- 
ployer à  guerroyer  et  continuer  en  guerre  et  ne  re- 
mandroit^  nulle  espérance  de  assambler  le  concilie, 
pour  les  sédicions  et  cruaultés  qui  advendroient.  Et 

1 .  Vérard  écrit  Mayocborg.  C'est  Magdebourg, 

2.  Remandroit^  remaneroit,  pour  resterait. 

aussi  seroient  atargiés  plusieurs  provisions  et  moyens 
servans  au  proufïit  commun  de  la  chrestienté.  Si  ad- 
vendroient  grans  esclandres  et  destructions,  qui  plus 
ëvidamment  apparroient  qu'on  ne  les  porroit  escripre. 
Lesquelles  considéracions  déclarées  en  l'espitre  de 
l'empereur,  si  estoit  la  conclusion  en  ycelle  comme  il 
s'ensuit.  «  Pour  quoy,  nous  requérons  à  votre  saincteté 
que  incontinent  escripvés  au  président  et  à  ceulx  du 
saint  concilie,  que  en  nulle  manière  ne  se  départent, 
mais  béneuréement  accomplissent  ce  qu'ilz  ont  com- 
mencié  et  ce  pour  quoy  ilz  sont  au  nom  de  Noslre 
Seigneur  assamblés,  en  rappellant  et  adnichillant,  se 
aulcunes  choses  avez  escriptesau  contraire.  Et  vueillez 
considérer  que  les  hérésies  armées  acroissent,  se  vous 
le  faites,  et  dédiera  l'église  en  très  piesme  estât,  si 
qu'on  n'y  pourra  remédier  par  nulle  puissance,  par 
nul  conseil,  ne  parnulengien.  Et  certainement,  ceulx 
qui  vous  ont  conseillé  le  département  du  concilie 
n'entendoient  mie  les  griefs  maulx  qui  en  pourroient 
naislre.  Pleust  à  Dieu  qu'ilz  assavourassent  et  enten- 
dissent la  fin,  comme  l'attente  et  retargement  en  cest 
cas  soit  moult  périlleux  et  nullement  à  souffrir.  Et  se 
on  doubtoit  que  par  aventure,  par  les  lais,  peust  estre 
usurpée  aulcune  chose  contre  Testât  de  l'Eglise,  pour 
ce  qu'ilz  ne  doibvent  jetter  leur  fauch  en  aultrui 
champs  ou  fruis.  Mais  pour  vray,  ces  subtilités  de  re- 
tarder le  saint  concilie  fei-ont  foursener  les  lais  contre 
l'Eglise  et  clergié ,  laquelle  chose  on  pourroit  par 
bonne  manière  destourner,  c'est  assavoir  par  entrete- 
nir le  concilie ,  en  quoy  les  lais  seroient  refrénés, 
quand  ilz  verroient  que  les  clergies  entenderoient  au 
commun  prouffit.  Item,  devez  considérer  qu'il  est  à 

suppo.'ier  que  le  saint  concilie  à  ce  département  ne  se 
vouldra  nullement  consentir,  et  les  suivront  la  plus 
grande  partie  des  rois,  princes,  prélatz  et  communes. 
Et  vostre  Saincteté,  laquelle  jusques  à  présent  a  esté 
bonne  en  sainte  Eglise ,  sans  tache ,  cherra  par  telles 
euvres  en  suspection,  souspeçon  et  rouyP,  et  par  ce 
déparlement,  sans  royalle  cause ,  corromperez  vostre 
innocence.  Car  on  pourra  dire  que  vous  nourrissiez 
les  hérésies  et  occasions  en  terre  entre  les  chrestiens, 
et  persévérance  de  malvaix  meurs  et  de  péchiés  ou 
peuple.  Pour  quoy  est  à  doubler  grandement  inobé- 
dience, esclandre  et  discencion  en  l'Eglise  de  Dieu. 
Car  aulcuns  vous  imposeront  que  vous  avez  donné 
matère  et  occasion  de  ces  choses,  et  est  à  présumer 
que  on  trouvera  assez  de  ceulx  qui  se  accorderont  à 
ce.  Item,  se  vostre  sainteté  vouloit  en  propre  per- 
sonne estre  présent  au  saint  concilie,  ce  seroit  bon  et 
utile.  Mais  s'il  ne  pouvoit  estre,  si  commandez  hasti- 
vement  qu'il  soit  entretenu  ainsi  qu'il  est  encommen- 
cié.  Car  ces  choses,  qui  touchent  sang  et  ne  pueent 
estre  sans  bleceure  de  chrestienté,  ne  quièrent  et  ne 
demandent  nul  retardement.  Item,  se  vostre  saincteté 
désire  au  temps  advenir  à  entendre  au  fait  des  Grigois 
ou  autres  choses,  lesquelles  ne  quièrent  mie  si  grand 
haste,  si  pourra  bien  estre  célébré  un  autre  concilie, 
qui  sera  chose  plus  advenant  et  plus  acceptable,  que 
ne  seroit  pour  le  présent  le  ralongement  de  cestui 
concilie.  Car  il  est  bien  à  doubter,  se  ce  concilie  se 
départ,  qu'on  ne  pourra  faire  nulle  assamblée  dedans 
ung  an  et  demi,  pour  les  inconvéniens  qui  adven- 

1.  Ruine. 

roient.  Item ,  toutes  lesquelles  choses  vuelle  vostre 
saincteté  dijigamment  considérer,  si  que  ledit  concilie 
soit  tantost  restorré ,  et  voelliez  nostre  admonicion 
retenir  paternellement  et  débonnairement.  Car  ad  ce 
nous  constraint  nostre  conscience,  et  noz  derraines 
nécessitez,  en  quoy  nous  véons  estre  mise  l'Eglise  de 
Dieu.  Et  aussi  vostre  magnificence  ne  vouldroit  point 
voulentiers  que  de  ce  naquist  souspeçon  contre  vostre 
saincteté,  si  comme  plus  clèrement  vous  donrons  à 
congnoistre  quand  nous  serons  par  devers  vous.  Ce 
que  nous  espérons  qui  sera  briefment.  » 

Lesquelles  considéracions  desus  touchées,  par  nos- 
tredit  saint  père,  il  restora  et  restablit  le  saint  con- 
cilie dessusdit.  Où  se  rassamblèrent  pluiseurs  sei- 
gneurs ecclésiastiques  et  séculiers ,  ambassadeurs 
d'estudes,  prélatz  et  princes,  en  grand  nombre  et  en 
grand  multitude. 


CHAPITRE  CVII. 

Comment  le  duc  de  Bar  vint  en  la  contée  de  Vaudémont  pour 
le  conquerre  à  force. 

Or  est  vérité  que,  ou  temps  et  à  l'occasion  de  la 
guerre  jà  pieçà  esmeue,  et  dont  en  aultre  lieu  est  faite 
mencion,  entre  Renier,  duc  de  Bar,  et  Antoine  de 
Lohorainne,  conte  de  Vaudémont,  ycelui  duc  pour 
combatre  et  subjuguer  ycelui  conte  de  Vaudémont 
son  ennemy,  fist  très  grand  assamblée  de  gens  d'ar- 
mes, tant  des  duchés  de  Bar  et  de  Lohorainne,  comme 
des  pays  d'Âlemaigne  et  de  pluiseurs  aultres  lieux,  jus- 
ques  au  nombre  de  six  mille  combatans  ou  environ. 

Desquelz  estoient  les  principaulx,  les  contes  deSalmes, 
de  Salmines  et  de  Linage,  l'évesque  de  Mechz  *,  mes- 
sire  Thiébault  de  Barbey  et  aulcuns  aultres  nobles 
hommes  et  de  grand  estât.  Et  si  estoit  avec  eulx  ce 
gentil  et  renommé  chevalier,  le  seigneur  de  Barbasan, 
au  plaisir  et  induction  duquel,  ou  au  mains  en  la  plus 
grand  partie ,  le  dessusdit  duc  de  Bar  conduisoit  son 
armée  et  exercite,  pour  ce  qu'il  estoit  expert,  subtil- 
et  renommé  en  fait  de  guerre.  Lesquelz,  grandement 
aournés  et  pourveus  de  grand  nombre  de  charroy, 
vivres,  artilleries  et  autres  habillemens  de  guerre,  fu- 
rent par  ledit  duc  et  ses  capitaines,  conduis  et  menés 
devant  la  ville  de  Vaudémont%  chef  lieu  et  clef  de 
ladite  contée.  Laquelle  fu  en  assés  fort  lieu,  et  avec 
ce  estoit  très  bien  réparée  et  pourveue  pour  attendre 
guerre,  tant  de  vivres,  d'artilleries,  comme  de  gens  et 
aultres  choses  nécessaires,  pour  ce  que  par  avant,  le 
conte  estoit  assez  adverti  de  la  venue  de  ses  ennemis. 
Et  y  avoit  eu  son  lieu  constitué  capitaine  de  ladicte 
ville,  ung  nommé  Gérard  de  Passenchault,  bailly  d'i- 
celle  contée,  et  Henri  de  Fouquancourt.  Lesquelz  deux 
firent  bonne  diligence  de  deffendre  et  résister  contre 
leurs  adversaires.  Nientmains  ilz  furent  en  assez  brief 
terme  asségiés  et  avironnés  de  toutes  pars,  par  ce  que 
leursdiz:  adversaires  estoient  en  trop  grand  nombre 
au  regard  d'eux,  et  ne  les  povoient  de  ce  destourber. 
Et  d'aultre  part,  lesdiz  asségans  coururent,  ravirent  et 
degastèrent  par  feu  et  par  espée  la  plus  grand  partie 
de  la  contée  de  Vaudémont,  dont  grandement  des- 


i.  L'évêque  de  Metz. 


2.  Vaudémont,  en  Lorraine  (Meurthe). 

pleut  audit  conte.  Mais  à  présent  lui  convenoit  souffrir 
et  endurer,  pour  ce  qu'il  n'estoit  mie  assez  puissant 
pour  y  remédier.  Si  garny  les  forteresces  qui  estoient 
de  son  obéyssance  de  ce  qu'il  avoit  de  gens,  et  se 
conclud  qu'il  se  retrairoit  devers  le  duc  Phelippe  de 
Bourgongne,  duquel  il  avoit  tousjours  tenu  le  parti, 
pour  lui  requerre  humblement  qu'il  lui  volsist  bailler 
ayde  de  ses  gens,  adfin  qu'il  peust  délivrer  sadicte 
ville  de  ses  ennemis.  Laquelle  estoit  asségié,  comme 
dit  est.  Lequel  duc  il  trouva  en  son  pays  de  Flandres. 
Et  après  qu'il  lui  eust  racompté  ses  affaires  et  la 
grande  nécessité  en  laquelle  esloit  ladicte  ville  de  Vau- 
démont,  ledit  duc  de  Bourgongne  lui  fîst  responce 
que  de  sa  requeste  il  parleroit  voulentiers  à  son  con- 
seil, et  lui  feroit  briefment  responce,  et  la  meilleur 
ayde  que  bonnement  pourroit.  Et  alors  estoit  venu  des 
parties  de  Bourgongne  par  devers  ledit  duc,  n'avoit 
point  encore  granmant*,  messire  Anthoine  de  Tou- 
lonjon,  mareschal  de  Bourgongne,  et  aulcunes  aultres 
notables  personnes,  envoyés  d'ycelui  pays  pour  re- 
monstrer  audit  duc  les  grans  affaires  qui  estoient  en 
sondit  pays  de  Bourgongne,  par  le  moyen  des  Fran- 
çois et  Bourbonnois  ses  ennemis,  qui  chascun  jour 
incessamment  faisoient  èsdictes  parties  très  grandes 
occisions  et  dommages,  par  feu  et  par  espée.  Etavoient 
desjà  conquis  plusieurs  bonnes  villes  et  forteresceS;,  au 
grand  dommage  et  préjudice  dudit  pays ,  et  estoient 
bien  en  voulenté  de  plus  avant  conquerre,  se  par  luy 
n'y  estoit  pourveu.  Requérant  à  ycelui  très  humble- 
ment, qu'il  lui  pleust,  pour  la  salvacion  de  ses  pays, 

1 .  Depuis  peu. 

à  eulx  faire  ayde  de  ses  capitaines  de  Picardie,  acom- 
paigniés  de  ce  certain  nombre  de  gens  d'armes,  et  par 
espëcial  de  gens  de  trait,  lesquelz,  comme  ils  disoient, 
leur  estoient  moult  nécessaires.  Sur  lesquelles  deux 
requestes  dessusdictes,  ledit  duc  assambla  pluiseurs 
fois  avec  lui  ceulx  de  son  conseil  pour  avoir  advis 
comment  il  pourroit  besougnier  sur  les  affaires  dessus- 
dictes. Si  furent  lesdictes  besongnes  moult  débatues,  et 
lui  remoustroit-on  comment  les  François,  ses  ennemis, 
estoient  d'aultre  partie  tout  àl'environ  des  marches  de 
Picardie  ,  pretz  et  désirans  d'entrer  en  son  pays  d'Ar- 
tois ;  disant  que  se  il  se  deffurnissoit  de  ses  Picars,  et 
sesdiz  ennemis  le  sçauroient,  ilz  lui  pourroient  porter 
très  grand  préjudice.  Nonobstant  toutefois  tous  les 
périlz  qui  s'ensuivoient  ou  pouvoient  s'ensuivir,  fut 
en  fin  conclud  pour  le  mieulx  faire  que  laissier,  qu'on 
bailleroit  audit  marescbal  certain  nombre  de  comba- 
tans,  jusques  à  mil  ou  douze  cens,  lesquelz  seroient 
conduis  et  menez  par  aucuns  chiefs  de  la  marche  de 
Picardie,  au  desoubz  dudit  mareschal,  lequel  mares- 
chai,  à  tout  les  dessusdiz  et  ceulx  qu'il  pourroit  avoir 
en  Bourgongne,  feroit  au  conte  de  Vaudémont  le  plus 
grand  ayde  et  secours  qu'il  pourroit.  Après  laquelle 
conclusion,  fut  advisé  quelles  gens  on  pourroit  prendre 
pour  conduire  cette  entreprinse.  Mais  il  y  eut  peu  de 
gens  d'estat  qui  en  volsissent  entreprendre  la  charge, 
pour  ce  que  c'estoit  loing,  et  en  pays  où  leurs  ennemis 
estoient  fors,  et  se  attendoient  à  estre  petitement  payés 
de  leurs  gaiges,  ainsi  que  passé  long  temps  on  avoit 
acoustumé  de  faire.  Nientmains,  le  dessusdit  mares- 
chal de  Bourgongne,  le  conte  de  Vaudémont  et  aulcuns 
autres  de  leurs  marches,  qui  avoient  lesdictes  beson- 

gnes  plus  à  cuer  que  les  besongnes  de  Picardie,  con- 
clurent ensemble  qu'ilz  prenderoient  telz  gens  qu'ilz 
pourroient  avoir.  Et  adonc  firent  parler  à  Mahieu  de 
Humières,  à  ung  nommé  Robinet  de  Heugochin,  le 
bastard  de  Fosseux,  le  bastard  de  Noefville,  Garin, 
bastard  de  Brimeu,  et  aulcuns  aultres  gentilz  hommes 
et  hommes  d'armes  de  moyen  estât,  lesquelz  en  leur 
--pays  n'avoient  point  grand  revenue,  ne  telz  estât  qu'ilz 
désiroient  à  avoir,  sçavoir  se  ilz  vouldroient  assam- 
bler  gens  de  guerre,  pour  aler  avec  eulx  là  où  ilz  les 
menroient  pour  quérir  leur  adventure.  Lesquelz,  tan- 
tost,  tant  par  les  dons  et  promesses  qui  leur  furent 
faites  par  lesdiz  seigneurs ,   comme  par  les  moyens 
d'aultres  nobles  du  pays,  firent  responce  qu'ilz  yroient 
très  voulentiers.  Si  assamblèrent  à  l'entrée  de  may, 
en  pluiseurs  lieux,  ce  qu'ilz  porent  avoir  de  gens,  jus- 
ques  au  nombre  de  mil  ou  douze  cens  combatans.  Et 
eurent  congié  et  mandement  patent  de  par  le  duc  de 
Bourgongne,  de  assambler  et  entretenir  par  certaine 
espace  de  temps  les  dessusdiz.    Lesquelz,    la   plus 
grand  partie,  estoient  povres  compaignons ,  qui  de 
long  temps  avoient  acoustumé  à  vivre  d'avantaige* 
et  à  tenir  les  champs,  tant  en  leurs  marches  comme 
ailleurs.  Et  pour  ce,  on  ne  faisoit  point  grand  force 
se  ilz  s'en  aloient  dehors,  et  aussi  se  ilz  ne  retour- 
noient en  long  temps.  Toutes  voies,  il  y  en  avoit  la 
plus  grand  partie  de  rades ,  viguereux  et  bien  existes 
en  fait  de  guerre.  Et  après  qu'ilz  furent  assamblés  en 
plusieurs  compaignies,  ils  se  tirèrent  vers  le  pays  de 
Cambrésis,  et  passèrent  à  monstre  en  ung  grand  vil- 

i .  En  d'autres  termes ,  à  vivre  sur  le  pays. 

lage  nommé  Solaines^,  appartenant  à  l'abbaye  de 
Saint-Denis  en  France.  Et  de  là  chevaulchèrent,  ledit 
mareschal  et  aulcuns  aultres  seigneurs  de  Bourgongne, 
jusques  à  Relhers%  où  ilz  receuprent  aucun  payement 
pour  leurs  gaiges,  et  par  Sainte  Minehault'  s'en  re- 
tournèrent en  Bourgongne ,  où  ilz  furent  aulcun  petit 
de  temps,  en  attendant  que  l'armée  des  Bourguignons 
fust  preste. 

Et  entretant  que  toutes  ses  assamblées  se  faisoient, 
le  dessusdit  duc  de  Bar,  à  tout  très  grand  puissance 
de  gens,  estoit,  comme  desus  est  dict,  à  siège  devant 
la  ville  de  Vaudémont ,  et  ycelle  par  l'espace  de  trois 
mois  continuelz,  par  plusieurs  et  diverses  manières 
avoit  très  fort  combatue  et  adomagié  de  ses  engiens, 
et  tant  que  les  asségiés  avoient  très  grand  nécessité  de 
griefz  affaires.  Mais  par  ce  qu'ilz  espéroient  avoir 
aulcuns  briefz  secours  par  le  moyen  du  conte,  leur  sei- 
gneur, duquel  ilz  oyoient  souvent  nouvelles  par  mes- 
sages secrès,  ilz  en  portoient  '  plus  paciamment  leurs 
adversités.  Et  par  le  moyen  et  conduicte  des  deux 
chiefs  desus  nommés,  firent  si  très  bonne  diligence 
d'eulx  defféndre,  que  durant  ledit  siège  ne  peurent, 
ne  deubrent,  de  leurdit  seigneur  estre  reprouchié 
d'aulcune  négligence. 

i .  Solesmes,  à  cinq  lieues  de  Cambray. 

2.  Rethel. 

3,  Sainte-Menehoult. 

CHAPITRE  GVIII. 

Comment  le  duc  de  Bar,  qui  avoit  asségié  la  ville  de  Vaudémont,  fut 
combatu  du  conte  de  Vaudémont,  et  desconfi  par  lui  et  ses  aidans. 

Item,  après  que  le  mareschal  de  Bourgongne  eust 
fait  son  amas  et  assamblée  es  pays  de  Bourgongne  et 
à  l'environ ,  il  se  tira  à  tout  yceulx  vers  Lengres.  Et 
de  là,  à  tout  les  Bourguignons  et  Picars,  print  son 
chemin  devers  le  pays  de  Barois,  où  se  assambla  avec 
lui  ledit  conte  de  Vaudémont,  avec  tout  ce  qu'il  poli 
avoir  de  gens.  Et  quand  ilz  furent  tous  mis  en  ung  seul 
est,  où  ils  povoient  estre  environ  quatre  mille  comba- 
tans,  desquels  estoient  les  principaulx,  le  dessusdit 
Anthoine  de  Thoulongon,  mareschal  de  Bourgongne, 
le  conte  de  Vaudémont,  messire  \nthoine  de  Vergy, 
Gérard  de  Maigni,  le  conte  de  Fribourg,  messire  Jehan 
de  Vergi,  le  seigneur  d'Ault  '  ?  le  seigneur  de  Mere- 
beau,  le  seigneur  de  Sez,  le  seigneur  de  Roland,  mes- 
sire Ybert,  mareschal  savoyen  ,  le  bastard  de  Vergi , 
Mahieu  de  Humières,  nepveu  du  seigneur  d'Antoing, 
messire  Jehan  de  Cardonne,  seigneur  de  Richaucourt, 
Boort  de  Bazentin,  et  ung  gentil  chevalier  anglois, 
messire  Jehan  Ladan,  et  messire  Thomas  Gergerain. 
Et  estoit,  ledit  sire  Jehan  Ladam,  capitaine  de  Mon- 
tigny  le  Roy  ',  et  avoit  avec  lui  six  vings  combatans 
ou  environ,  avec  pluiseurs  notables  gentilz  hommes 

i.  Le  seigneur  d'Ault.  Sic  avec  un  signe  abbréviatif.  Vérard 
met  le  seigneur  d'Auter. 
2.  Montigni-le-Roi  (Yonne). 

et  hommes  d'armes,  expers  et  renommés  en  fait  de 
guerre.  Si  commencèrent  tous  ensamble  et  par  bonne 
ordonnance  à  chevaulchier  parmy  le  pays  de  Barrois. 
Et  avoient  avec  eulx  de  seize  à  vingt  chars  que  char- 
rettes, chargiés  de  vivres ,  canons  et  artilleries  et  au- 
tres besongnes  nécessaires  à  guerre.  Ouquel  pays  de 
Barrois  ilz  firent  bouter  les  feux  en  pluiseurs  lieux.  Et 
ainsi,  en  dégastant  pays,  vindrent  logier  à  ung  gros 
vilage  nommé  Sandacourt',  à  deux  lieues  près  de 
leurs  ennemis.  Et  y  arrivèrent  ung  samedi  au  soir.  Et 
lendemain,  qui  fut  le  dimanche,  pour  tant  qu'ilz  en- 
tendirent à  eslre  combatus  de  leurs  ennemis,  se  mirent 
en  ordonnance  de  bataille  et  y  furent  la  plus  grand 
partie  du  jour.  Et  avoient  leurs  archiers  chascun  ung 
penchon  aguisié  fichié  devant  eulx.  Et  pour  ce  que 
leursdiz  ennemis  ne  vinrent  point  ce  jour  ,  ilz  se  re- 
trayrent  vers  le  vespre  au  vilage  dessusdit  pour  eulx 
rafreschir,  et  là  tous  les  capitaines  se  mirent  ensamble 
pour  avoir  advis  quelle  chose  leur  estoit  bonne  à  faire. 
Si  fut  conclud ,  pour  ce  que  bonnement  ne  povoient 
aler  jusques  à  leurs  ennemis,  pour  le  dangier  des  che- 
mins qui  estoient  trop  estrois,  et  hayes  en  plusieurs 
lieux,  et  avec  ce  qu'ilz  n'estoient  point  en  nombre 
compétent  au  regard  de  leursdiz  adversaires,  et  n'a- 
voient  point  provision  de  vivres  pourilec  sousjourner, 
s'en  retourneroient,  en  dégastant  ledit  pays  de  Bar- 
rois, en  Bourgongne,  et  de  là,  de  rechief,  feroient 
plus  grand  assamblée  de  gens  et  d'aultres  choses  ad  ce 
convenables ,  pour  en  brief  combatre  leurs  ennemis. 
Laquelle  conclusion  despleut  moult  à  ycelui  conte  de 

i .  Sandaucourt  (Vosges). 

Vaudémont.  Mais  il  lui  convint  souffrir,  car  il  n'en 
povoit  avoir  autre  chose.  Si  fut,  de  par  les  capitaines, 
ordonné  à  tout  trousser,  le  lundi  au  matin,  qui  estoit 
le  jour  Saint  Martin  d'Esté*.  Et  ainsi  qu'ilz  s'estoient 
mis  à  chemin  pour  eulx  retourner,  comme  dict  est, 
le  duc  de  Bar  et  toute  sa  puissance,  qui  bien  sçavoit 
leur  venue,  se  partit  de  son  siège  pour  venir  trouver 
et  combatre  ses  ennemis  devant  qu'ilz  venissent  jus- 
ques  à  lui,  et  laissa  à  sondit  siège  aulcuns  de  ses  gens 
pour  garder  que  les  asségiés  ne  se  départissent.  Si 
chevaulchèrent  en  très  bonne  ordonnance  grand  es- 
pace. Et  povoit  bien  avoir  six  mille  combatans,  gens 
de  grand  parage,  des  mettes  de  Darrois,  de  Lohorainne 
et  des  Alemaignes.  Ouquel  chemin  faisant,  les  cou- 
reurs que  ledit  mareschal  et  sesdiz  capitaines  avoient 
mis  vers  leurs  ennemis,  ruèrent  jus  et  prindrent  aul- 
cuns de  la  partie  dudit  duc.  Par  quoy  ilz  furent  ad- 
vertis  de  la  poursuite  d'yceiui.  Si  le  noncèrent  en 
brief  à  yceulx  capitaines,  lesquelz  en  grand  diligence 
se  préparèrent  et  mirent  en  grande  ordonnance  de 
bataille,  la  plus  grand  partie  par  le  conseil  d'yceiui 
chevalier  anglois.  Si  furent  mis  les  archiers  ou  front 
devant,  et  une  partie  sur  les  hèles,  et  fichièrent  leurs 
penchons  devant  eulx.  Si  vouloient,  les  hommes  d'ar- 
mes de  Bourgongne,  demeurer  à  cheval,  mais  les  Pi- 
cars  et  Anglois  ne  le  vouloient  point  souffrir.  Et  en 
fin,  d'un  commun  accord ,  fut  ordonné  que  tout 
homme,  de  quelque  estât  qu'il  fust,  descenderoit  à  pied, 
et  qui  aultrement  le  feroit,  il  seroit  mis  à  mort.  Et  fu- 
rent les  chevaux,  avec  les  chars  et  charrettes,  mis  en 

1.  Le  4  juillet. 

très  bon  airoy  derrière  la  bataille,  adfin  que  deleurs- 
diz  ennemis  ne  peussent  estre  rompus  ou  envays  par 
derrière.  Et  en  tant  que  ce  se  faisoit,  le  duc  de  Bar  et 
les  siens  approuchèrent  très  fort,  tant  qu'ilz  furent  à 
ung  petit  demi  quart  de  lieu  près  des  dessusdiz.  Si 
leur  envoia  par  aulcun  de  ses  héraulx  ou  trompettes, 
noncier  qu'ilz  l'attendissent,  et  qu'il  les  combateroit. 
Auxquelx  fut  faite  responce  par  les  capitaines  devant- 
diz,  qu'ilz  estoient  pretz  et  qu'ilz  ne  desiroient  que  sa 
venue.  Si  s'en  retournèrent  devers  ledit  duc  dire  leur 
responce.  Lequel  s'approucha  de  ses  ennemis,  à  ung 
trait  d'arbaleslre  près  ou  environ,  jà  soit  ce  que  le 
seigneur  de  Barbazan  lui  consillast  par  plusieurs  fois, 
qu'il  ne  combatesist  mie  sesdiz  ennemis  à  jour  nommé, 
mais  les  affamast  et  contraindist  de  partir  de  ses  pays 
par  autres  manières.  Et  lui  mettoit  au  devant  plu- 
sieurs besongnes  et  raisons  ;  lesquelles  il  ne  volt  point 
croire.  Mais  se  fioit  ou  grand  nombre  de  gens  qu'il 
avoit  avec  lui,  desquelz  la  plus  grant  partie  n'estoient 
point  acoustumés ,  ne  existes  ou  fait  de  guerre ,  ainsi 
que  estoient  les  Bourguignons,  Picars  et  Anglois,  leurs 
adversaires.  Nientmains,  ycelui  duc  fist  noblement 
ordonner  ses  batailles,  en  partie  par  le  conseil  dudit 
seigneur  de  Barbazan.  Et  avoit  moult  grand  désir  de 
assambler  avec  ses  ennemis.  Si  estoient  en  sa  compai- 
gnie  très  peu  de  gens  de  trait.  Après  lesquelles  ordon- 
nances furent  fais  plusieurs  nouveaux  chevaliers  d'y- 
celle  partie.  Et  d'aultre  part,  le  mareschal  de  Bour- 
gongne,  le  conte  de  Vaudémont  et  ceulx  qui  estoient 
avec  eulx  firent,  par  devant  leur  bataille,  drécier  sur 
le  fons  deux  queues  de  vin  qu'ilz  avoient  amené,  et 
mirent  avant  pain  et  autres  vivres,  qui  furent  délivrés 

et  habandonnés  à  leurs  gens.  Si  burent  et  mangèrent 
chascun  endroit  soy  de  ce  qu'ils  porent  avoir.  Et 
firent  paix  et  union  entre  aulcuns  qui  avoient  hayne 
l'un  à  l'autre.  Et  après,  firent  asseoir  aulcuns  canons 
et  coulevrines  sur  les  deux  bous  et  ou  milieu  de  leurs 
batailles.  Et  en  ceste  manière  fiirent  l'un  devant  l'aul- 
tre  environ  deux  heures.  Ouquel  temps ,  comme  je 
fijs  informé,  vint  devant  leursdictes  batailles  assez 
près  ung  cerf,  lequel  en  arrestant  tout  coy,  frappant 
par  trois  fois  du  pied  devant  contre  terre ,  avisa  tout 
au  long  ycelle  bataille,  et  puis  se  retourna  et  s'en  ala 
férir  tout  à  travers  la  bataille  des  Barrois.  Si  fut  lors, 
après  ledit  cerf,  faite  une  très  grande  buée.  Et  adonc, 
de  la  partie  des  Bourguignons  et  des  Picars  furent  fais 
nouveaux  chevaliers,  Mahieu  de  Humières,  Gérard  de 
Maigni  et  son  filz,  avec  aulcuns  aultres.  Durant  lequel 
temps,  ledit  conte  de  Vaudémont  chevaulcha  sur  ung 
petit  cheval  tout  au  long  de  la  bataille,  en  remous- 
trant  amiablement  à  tous  ceulx  là  estans  qu'ilz  se  com- 
batissent  seurement  et  de  bon  courage,  disant  qu*il 
prenoit  sur  sa  dampnacion  que  sa  querelle  estoit 
bonne  et  juste,  et  que  le  duc  de  Bar  le  vouioit  sans 
cause  deshériter,  et  si  avoit  tousjours  tenu  le  parti  des 
ducs  Jehan  et  Phelippe  de  Bourgongne.  Pour  la- 
quelle remoustrance  généralement  tous  les  Bourgui- 
gnons et  Picars  eurent  au  cuer  très  grande  léesce.  Si 
fut  conclud  de  ceste  partie,  qu'ilz  attenderoient  leurs 
ennemis  où  lieu  où  ils  estoient,  et  ne  les  yroient  point 
assaillir.  Et  d'aultre  part,  le  dessusdit  duc  de  Bar  et 
ses  capitaines,  qui  desja  avoient  ordonné  leurs  batail- 
les, la  plus  grand  partie  à  pied,  voians  que  leurs  en- 
nemis ne  se  bougeoient  de  leur  place ,  conclurent 

qu'ilz  les  yroient  assaillir,  et  commencèrent  à  mar- 
cher avant.  Et  leurs  adversaires  se  tenoient  tous 
quois,  sans  mot  dire.  Et  quand  ce  vint  que  les  Bar- 
rois  furent  bien  près  d'eulx,  comme  à  douze  à  seize 
drestres,  ilz  boulèrent  le  feu  tout  à  une  fois  dedens 
leurs  canons  et  coulevrines  desusdites ,  et  avec  ce 
eslevèrent  ung  très  grand  cry.  Pour  la  doubte  des- 
quelz  canons,  grand  partie  d'yceulz  Barrois  se  plongè- 
rent contre  terre  et  furent  fort  effraés.  Et  adonc,  en 
assez  brief  terme  se  commencèrent  à  assambler  en 
bataille  de  toutes  pars.  Et  povoit  estre  onze  heures 
du  jour.  Sitiroient  lesarchiers  Picars  par  fière  et  mer- 
veilleuse vigueur  contre  leurs  ennemis.  Duquel  trait 
ilz  en  occirent  et  navrèrent  grand  nombre.  Si  dura 
ceste  meslée  très  cruelle  environ  ung  quart  d'heure, 
que  les  deux  parties  combattirent  l'une  contre  l'aultre 
en  pluiseurs  et  divers  lieux.  Mais  tantost  après,  ceulx 
de  la  partie  du  duc  de  Bar  se  commencèrent  à  eulx 
desroyer  et  enfuir  en  plusieurs  lieux  vers  leurs  mar- 
ches, et  leurs  ennemis,  ce  véans,  se  férirent  en  eulx  de 
grand  courage,  et  par  espécial  les  archiers  Picars.  Si 
les  séparèrent ,  occirent  et  navrèrent  terriblement ,  et 
en  briève  conclusion  les  tournèrent  à  grand  desconfî- 
ture  et  les  mirent  à  grand  meschief. 

Duquel  desroy  fut  prins  ycelui  duc  de  Bar  par  ung 
nommé  Martin  Fruiart,  qui  estoit  au  conte  de  Con- 
"versen,  seigneur  d'Engliien,  et  en  eut  l'honneur  et 
prouffit,  jà  soit  ce  que  aulcuns  dirent  qu'il  ne  le  prist 
pas  de  sa  main.  Avec  lequel  duc  fut  pris  l'évesque  de 
Miés*,  Jehan  de  Rodemaque,  messire  Evrard  de  Sal- 

i .  Metz. 

seberi,  le  visconte  d'Arsy,  le  seigneur  de  Rodemaque, 
messire Colard  de  Sanssy,  messire  Willem  de  Latour  et 
pluiseurs  aultres  jusques  au  nombre  de  deux  cens  ou 
environ.  Et  si  en  demoura  mors  sur  la  place  et  en  la 
chasse,  qui  dura  bien  deux  lieues,  de  vingt  cinq  cens 
à  trois  mille.  Desquelz  furent  lesprincipaulx,  les  con- 
tes de  Salmes  et  Saleraine,  de  Linage,  allemans,  le 
seigneur  de  Barbazan ,  messire  Thiébault  de  Barbay, 
les  deux  frères  de  l'évesque  de  Miès,  George  de  Ba- 
naslre  et  ses  deux  frères  ,  Jehan  de  Héraumont  et  les 
aultres,  jusques  au  nombre  dessusdit;  dont  la  plus 
grand  partie  estoient  gentilz  hommes. 

Après  laquelle  desconfiture,  qui  dura  bien  de  deux 
à  trois  heures  qu'ilz  retournassent  de  ladite  chasse,  les 
seigneurs  de  la  partie  de  Bourgongne,  avec  le  dessus- 
dit conte  de  Vaudémont,  se  rassamblèrent  ensamble 
et  regracièrent  humblement  leur  créateur  de  leur 
bonne  victoire.  Et  n'avoient  perdu,  mors  sur  la  place, 
que  environ  quarante  hommes,  dont  messire  Gérard 
de  Maigni  fut  le  principal.  Et  demourèrent  ceste  nuit 
sur  le  champ.  Et  fut  ledit  mareschal  de  Bourgongne 
ung  peu  navré  ou  visaige,  et  aussi  estoit  le  duc  de  Bar 
desus  le  nez.  Et  lendemain,  se  départirent  et  prinrent 
leur  chemin  pour  aler  en  Bourgongne,  menant  avec 
eulx  leurs  prisonniers. 


FIN    DU    TOME    QOATRIBMK. 

